
  *A* guje ta shigo cikin makarantar da mota kasancewar qarfe 8:00am na safe take da lectures, gashi kuma har takwas da rabi ta soma wucewa, sanin da tayi cewa babu jituwa tsakaninta da malamin da zai d'aukesu darasin yau da safe d'in  saboda irin malaman nan ne masu muguwar matsala had'e da takurawa ga d'alibbai yasa ta sake take wutar motar ba tare da ta damu da dokar rashin yin gudu akan titunan makarantar da kewayenta gabanta na wani irin muguwar fad'uwa, ALLAH ALLAH kawai takeyi ta ganeta a cikin ajin duk da tasan zuwanta adaidai wannan lokacin baqaramar matsala zai iya haifarwa tsakaninta da malamin ba matuqar ta riskesa aciki,

Tana wannan tunanin ne ba tare data ankara ba daidai lokacin da take qoqarin karya hannunta tashiga kwanar da zata sadata da b'angaren da suke daukar lectures d'in tayi saurin taka wani irin wawan burkin da yasa har seda kanta ya kusan buguwa da sitarin motar sanadiyar jin ta bugi wani abu da batasan ko meye ba agabanta, da sauri ta d'ago kanta cikin tashin hankali had'e da zaro idanuwa tasa hannayenta biyu ta safe kanta tana fad'ar "innalillahi wa'inna ilaihirrajiun" cikin firgita da kid'imewa ganin aika aikar da tayi,

Wani kyakkawan saurayine dake sana'ar saida kwakwa da dabino ta kad'e dake qoqarin fitowa jikin kwanar adaidai lokacin data kawo da ake kira MM MAIDABINO wato (Muhammad muhriz mai dabino), sai d'alibbai suka qire sunan suna kiransa da MM MAIDABINO saboda yayi masu sauqin fad'a, duk da irin tarin raunin da sana'arsa tasa ta nuna ajikinsa hakan bai hana tsala-tsalan 'yan matan dake makarantar bibiyarsa da kalmar so ba, saidai kash! Shi ba wannan bane agabansa, don kuwa yaqi basu dama ko sakar masu fuskar da zasu samu bayyana hakan agaresa, kawai shi dai abunda ya sani kuma ya saka a gabansa baiwuce sana'arsa ba, wacce a kullum yake d'auka a matsayin rufin asirinsa a idanuwan mutane, mutum ne shi miskili da bai fiye son duk wata harkar da zata sakashi doguwar magana ba har saida dalili, yanada tsatstsauran ra'ayi da kuma kwar jini sosai, shiyasa duk qwaqwar 'yan matan dake bibiyarsa basa iya tunkararsa kai tsaye su bayyana sirrin zukatansu, yanada sanyin hali sosai da sauqin kai wanda sune suka janyo masa tarin soyayya da kuma dad'in mu'amala acikin mutane, sosai yakan fahimci yarinyar da duk tazo wajensa da manufin soyayyar aranta saboda sauyin da dafin so ke saurin haifar mata alokacin ba tare da sanin taba, amma yana ganin hakan ko mutunci yake da yarinya zaiyi saurin sauya mata fuska ta yanda da kanta zata shiga taitayinta tare da had'iye abunda tázo dashi aranta, sau tari 'yan mata nashan yin fad'a akansa ba tare daya sanma sunayi ba sai dai in ya ji labari acikin makarantar, shima girgiza kai kawai zaiyi yace ALLAH ya kyauta, kyakkyawane naqin qari dake da hasken fata sosai tare da matsakaicin tsayi da kuma qiba, a yanda jikinsa ya nuna azahiri bazaka tab'a cewa shid'in mabuqaci bane har sai ka ankara da irin kayan da yake sakawa kala biyu da akoda yaushe suka zame masa tamkar wasu yunifom, doguwar riga jallabiya baqa da take had'awa da wani wando bula sai kuma wani yadi ruwan kalar ganye riga da wando irin d'unkin mutanen qauye da ake kira zauren d'ari, wanda yauma su d'inne ajikinsa,

Fitowa tayi da sauri cikin motar tana yarfi da hannayenta had'e da nufar wajen data hango wani abokin sana'ar tasa da ake kira Jabir ya tallabosa, take ta sake kid'imewa tare da qarasawa wajen ganin yanda goshinsa da hancinsa ke fidda jini sai faman lumshe idanuwa yakeyi dake nuni da cewa ya bugu sosai ba kad'an ba, acan gefe kuma baronsa ne ya kife gaba d'aya a qasa komai dake ciki ya watse akan titin, dafe goshi tayi kamar zatayi kuka tare da kallon kayan dake qasa zube sannan ta juyo ta maido kallonta agaresa,

"Subhanallahi! Don ALLAH kayi haquri, wlh ban lura da zuwanka ba, I thought babu kowa ne a gabana shiyasa na shigo aguje saboda in samu inyi attending lecture d'in wancan malamin...." kafin tarufe baki taji Jabir dake riqe dashi ya ce,

"Dallah malama rufa mana baki, dama ku 'ya'yan masu kud'in nan haka kuke wlh, sam bakwa d'aukar talaka da wani mutunci ko kad'an, gani kukeyi ki kad'aine mutane su kuma kun maida su tamkar wasu dabbobi"

"Nooo... Wlh ba haka bane!, kawai a tsorace nake, ina kaima kasan halin wasu malan nan tunda a cikin makarantar nan kake wuni kuma kana jin irin abubuwan da suke tafkawa, ALLAH yanzun nan ne akan abu kad'an zasu maido d'alibi baya ko kuma wata shekara saboda tsabar mugunta, musamman idan suka tasoshi agaba, pls don ALLAH kayi haquri MM ka ji?..."

Sake watsamata wata uwar tsawar Jabir da yayi kutunkutun yana masifa yayi a hasale kafin taqarasa maganar da tasata saurin zabura har idanuwanta na kawo qwalla had'e da cewa,

"Rufa mana baki dallah, wannan ai shirmene kikeyi, shikenan don malami nada tsanani sai akace kuyi gudu akan titi? Ko anfad'a maki cewa mu bamuyi bokon bane? irin wannan damuwar mu maza mu zamu fad'eta bawai ke mace da murmushi kawai zakiyiwa malami ya baki *A* ba!, 'yar rainin hankali kawai to babu inda zakije har sai kin kaisa asibiti ko yanzun nan naje nakai qararki ga hukumar makaranta, Ina kuma kinsan cewa dokar bata baku damar yin gudu hakan ba amma shine kikayi sai kace titin gidanku ne"

"Ba haka bane wlh.."

"Karki renawa kanki hankali da wayau, zaki wuce ne muje ko kuwa..?" 

Kafin yaqarasa yaji muryar MM da tunda ta qaraso wajen ya kafeta da idanuwa tamkar bashi bane ke neman agaji saboda tsananin azabar buguwar da yayi, amma da kallo d'aya sai yaji ya nemi duka ciwon dake jikinsa ya rasa duk dako har lokacin jinin dake zuba bai dena zubar masan ba, cike da qarfin hali ya ce

"Ya isa haka Jabir mana, barta taje ai tsautsayine, ALLAH ya riga daya tsaro yau hakan zata faru dani ta sanadiyarta, jeki, ba komai kinji ko" ya qare zancen yana nuna mata hanya da hannu alamun zata iya tafiya, jikinta na rawa tanufi wajen motar had'e da cewa,

"Nagode sosai MM" yayi mata murmushi had'e da kad'a mata kai ya lumshe idanuwa ya bud'e alamun tatafi ba damuwa,

Har ta tada motar tata sai kuma ta kashe ta juya ta d'auki gorar ruwa had'e da ciro handkachif a jikkarta dake gefe ajiye tafito ta nufi wajen da suke tsaye Jabir da yayi mutuwar tsaye d'azu baki a bud'e yana zazzaga masa masifa akan don me zaice tatafi, cike da tausayinsa ganin yanda ya dafe goshinsa dake jini kamar zatayi kuka ta ce

"Sannu, ga wannan ka gyara fuskarka kafin nafito lectures sai muje asibitin ko" taqare zancen tana miqo masa ruwa da handkachif d'in dake hannunta, rufe bakinta keda wuya taji Jabir ya ce,

"Mtssss...ka gani ko MM!, wlh duk laifinka ne da kace yarinyar nan tatafi, dubi 'yar rainin hankali don tarena maka da wayau me take qoqarin yi, ka ce abarta taje saboda uzurin data bayar gashi don ta maida mu sakarkari ta sake dawowo, ALLAH kabarni na gyara mata zama tunda ta raina wayon mutane" 

Daga ita har MM d'in juyowa sukayi suna kallon Jabir dake ji tamkar ya kaima MM d'in naushi tsabar takaici, cikin marairaice murya tace,

"Kayi haquri mana, ai na fad'a maka bada nufi nayi ba, sannan kuma meye laifi don na kawo masa abunda zai gyara fuskarsa?, ina dai shine wanda nayiwa laifin ba kai ba ko?, To don naroqeka kadena kada tinzirani" 

"Idan naqi fa?"

Kallon MM tayi idanuwanta cike da qwallah, ta ce,

"Ungo MM, zan nemeka idan nafito" wafce kayan Jabir yayi a hannun MM daya karb'a yana kallonta, ya sake damqa mata a hannu

"Jeki da tsiyarki ba'a so, waya sani ma koda gangan kikayi 'yar rainin hankali" da sauri MM ya sake miqa mata hannu ya karb'i kayan yana fad'in,

"Qyalesa kawo nagode sosai, jeki abunki kawai indai wannan ne bazai haqura ba yanzu ko kwana kikayi kina basa haquri, abokina me shi sosai baya iya jurewa duk wani abu da zai sameni"

Jiki ba qwari ta sake miqawa MM   kayan sannan tabar wajen ranta na suya ganin irin banzar kallon da Jabir keyi mata, dama shi haka halinsa yake sam baya shiri da 'ya'yan masu kud'i rayuwarsa, acewarsa sunfiye wulaqanci don haka yake saurin hasala da lamarinsu saboda gujewa wulaqancin irin nasu daya tsana, ita kuma ta tsani ayimata irin wannan kallon don ba haka take ba, nan da nan sai taji ta qara tsanar malamin da suke kira Ingaski, acewarta duk shine silar faruwar wannan abun data tsani ayi mata zargin tanayi kamar yanda Jabir ke tunani, abun haushi ma ko taje yanzu inba ALLAH ya sota ba daqyar zai barta tashiga don har qarfe tara da mintuna goma sha biyar tayi, d'an tsaki taja cike da takaici sannan tafad'a cikin motar tata ta tayar tayi gaba tanajin tamkar tafashe da kuka,

MM kuwa saida yaga tabar wajen sannan yakoma gefe ya bud'e gorar ruwan data bashi ya wanke fuskarsa sosai sannan ya d'ago handkachif d'in da niyar sake goge fuskar yaji wani irin daddad'an qamshin turarenta dake jiki ya dakar masa hanci, lumshe idanuwa yayi ya bud'e had'e da rumqe handkachif d'in sosai da tafin hannunsa yana jin wani irin yanayi dabai tab'a tsintar kansa a ciki ba.

Zaro idanuwa Jabir dake tsaye yana kallonsa yayi had'e da dukan kafad'arsa cikin jin haushi da takaicinsa ya ce,

"Wai meye haka kakeyi Muhriz?, Janan ce fa ba wata ba?, Look!  alqur'an ko katashi muje mu kwashe kayan can ko nayi tafiyata kaji na fad'a maka, don wannan iskancin daka d'au hanya ni bazan juri kallonsa ba"

"ALLAH Janan ce Jabir?"

"A'a ba ita bace kai ne"

"Oh my God!, Kasan me kuwa?"

"Bana son ji malan, kawai katashi mutafi kaji ko, anya ma kaine kuwa? Kaga yanda ka wani qura mata idanuwa sai kace wani sabon maye?, Sai kace ba Muhriz d'in dana sani ba mai shegen nuqufarci da miskilanci ga 'yan mata!"

"Bari kawai Jabir, wlh nima ji na nakeyi tamkar bani bane yau, ji nake tamkar an sauyani daga asalin MM d'in daka sani akan Janan, wani irin yanayi na dinga ji da ban tab'a jiba akan wata 'ya mace lokacin data matso kusa dani na fizgata, gaba d'aya yanda kurar qarfe haka na dinga ji wani abu na fizgata zuwa gareta, shin me hakan ke nufi Jabir?" Jabir daya saki baki yana kallonsa cike da mamaki ya ce,

"Hakan na nufin tabbas kasamu tab'in hankali Muhriz, wannan kad'ewar da tayi maka yasa kasamu sauyin tunani da manta kowaye kai da matsayin da kake dashi a makarantar nan, shin ko ka manta kai bakowa bane sai mai tallan dabino da batasan asalinka ba?, Ita kuma 'yar masu kud'ice dake ji da kanta ko ka manta alwashin daka d'auka?"

"Ban manta ba Jabir, amma koma meye naji son Janan a zuciyata"

"Tab!  To ina shawartar ka da kayi gaggawar anfani da d'an sauran hankalin daya rage maka kafin ya ida gushewa ka tashi mubar wajen nan, kamanta da ita domin kuwa duk kanwar jaa ce babu kafi balle na d'ara, kana kallon idanuwanta zakasan biri zaiyi kama da mutum, in kuwa kace ba haka ba to Zan sakar maka gatari, amma kasani ita d'in bata dace da mafarkinka ba, ni kaga tafiyata kafin d'alibbai sufito sufara fahimtar alqiblarmu, amma dai kayi tunani akai"

Jabir ya qarasa fad'ar hakan yana nuna gefen kansa da yatsa,  

"Sam baka fahimta ba Jabir, a gaskiya bana Janan tazama cikin bara gurbin dana tsana, kuma ni zuciyata tariga data kamu da sonta daga kallo d'aya"

Cak Jabir ya tsaya daga tafiyar da yakeyi kafin can ya juyo cike da mamaki yace,

"Me kace MM?, Mai maita banji kaba sosai, kardai ace zargin da zuciyata keyi kake son tabbatarmun? Noooo...am not supporting that, Janan bata dace dakai ba, idan zaka farka ka farka kawai kazo mukwashe wudancan kayan ko kuma natafi nabarsu a markanesu akan titin can kamar yanda aka tashi markaneka"

Miqewa MM yayi cike da kuzari ya kakkab'e jikinsa tare da nufo wajen Jabir yad'an daki gefen kafad'arsa yana dariya,

"Comoon...sonta nakeyi fa nace ko tun yanzu zaka soma takun saqa da uwar d'akin taka ne?"

"Wa?... ALLAH ka tsari gatari da sarar masai, ai ko kai baka isa kazamo uban gidana ba balle ita, kawai ina tsoratar maka shan duka ne tunda kai raggo ne, amma tunda kace kana iya had'a gatari bari na sakar maka b'ota, idan gyad'a taji wuta da kanta zatayi d'wad'o, kad'ai san ita ko 'yar gidan waye da kuma abunda mahaifinta zai iya yimaka idan kaje masa a irin wannan siffar"

Seda ya dafa kafad'ar Jabir had'e da d'an sosa gefen kunnensa tukuna ya ce,

"Eh, ai cewa nayi ina sonta bawai nace zan fad'i mata ina sonta ba ko?, Ina son na auna halin Janan dana sauran mata tunda har zuciyata ta zab'eta, ban damu da kowaye mahaifinta ba da kuma mezai iya yimun, kawai nagartarta da qarfin mutuntakarta nake buqata, matuqar nasamesu awajenta a wannan yanayin data sanni, tofa shikenan haqata ta cimma ruwa"

"Shikenan, munga bugun lamba, bara musa idanuwa muga yanda film d'in zai kaya, badai girin girin ba tayi mai"

'Daure fuska MM yayi tare da bud'e sauran ruwan dake cikin gorar ruwan ya watsa masa a fuska yana fad'in,

"Kaifa d'an iska ne Jabir, bakinka baya fad'ar abu mai kyau, in sha ALLAH wannan zatayi mai har kuzo kuriqa lasa"

Jabir dake dariya ya ce "ALLAH!"

"Zaka gani ne"

"To ai shikenan, nidai don ALLAH da girmansa kab'oye wannan son azuciyarka kuma kayiwa bakinka takunkumi wajen aikata kuskuren fad'arsa awajenta kamar yanda tsala-tsalan 'yan matan dake bibiyarka keyi har sai kaga kamun bakin ludayin daga wajenta, inba haka ba kuwa, tofa ka fad'a ruwan dafa kanka da kanka"

"Angama matsoracin wofi, ka kwantar da hankalinka ai dole zanyi yanda kace tunda nasan ko waye mahaifinta duk da dai alamu sun nuna ita d'in ba halinsu d'aya ba"

"Aifa, ni nasan tunda karoga ka saka alaqar zuci tsakaninku babu yanda za'ayi ka iya fahimtar duk wani aibinta yanzu, don haka ga filinan ga mai doki"

"Ashe ko zaku sha sukuwa malan Jabir" ya amsa masa a miskilance yana murmushi tamkar bashi bane suka gama shaqiyanci dashi yanzu,

Da haka suka je suka tattara dabinon da kwakwar suka kwashe waje d'aya suka saka cikin buhu, Jabir yakira aka sake kawo masu wasu suka koma gefe inda suka saba zama sukaci gaba da sana'arsu kafin d'alibbai sufara fitowa daga wajen lectures. 

_*WAYE MUHAMMAD MUHRIZ MAIDABINO?*_

*ALLAH KAJIQAN IYAYENMU 👏*

*M* uhammad Muhriz, kyakkawan matashine kuma saurayi maiji da kansa da bazai haura shekaru 32 ba aduniya, hamshaqin mai kud'ine d'an kasuwa kuma d'an boko da yayi fice acikin garin na katsina, inda yafi bada qarfi ga kasuwanci gida da wajen qasar nan, iyayensa sun rasu tun yanada shekara goma sha biyar aduniya shi da qanwarsa Razina alokacin ita kuma tanada shekaru biyu kacal, sun rasu sanadiyar fashin da b'arayi suka kaimasu awani qauye da ake kira charanchi acan cikin jahar katsina, inda suka karkashe duka mazajen dake qauyen da kuma wasu matan da suka saka taurin kai wajen yunqurin tafiya da sukayi dasu, wanda alokacin mahaifiyar su Muhriz da Razina na mai suna Bilkisu na cikinsu, yayinda shi kuma mahaifinsa suka kashesa bayan d'auki ba dad'in da sukayi dashi wajen ceton rayuwarsa data iyalinsa da yayi, shi kansa Muhriz saida suka tafi dashi amma ALLAH  yabashi ikon guduwa ya dawo ba tare da sun ganesa ba, koda yadawo gida ya tadda qanwarsa Razina a tsakar gidansu zaune cikin rana tanata faman kuka, da sauri yaje ya d'aukota had'e da fad'awa cikin d'akin mahaifinsa, inda ya taddasa kwance cikin jini anyi masa yankan rago, saurin saka tafin hannunsa yayi ya kwantar da kan Razina dake faman kuka a saman kafad'arsa ya durqushe agaban gawar ta mahaifin nasa ya saka wani irin kuka mai cike da ban tausayi wanda bayada mai rarrashinsa alokacin aduniya, babu babban tashin hankalinsa irin yanda kukan Razina ke ratsa kwakwalwarsa had'e da huda masa zuciya, yayi kuka irin kukan dake tabbatar da rashin gata da maraici da kuma hauhawar nauyi ga wanda keyinsa, yayi mintuna talatin awajen yana abu d'aya kafin yamiqe rungume da Razina data kasayin shiru har yanzu tamkar wacce tasan masifa da quncin da suka fad'a na rayuwa a yanzu, qarar bindigar daya jiyoce tasashi saurin fitowa daga gidan aguje cikin firgici da tashin hankali, yayinda itama ta sake fashewa da wani kukan,

Ba tare daya san inda zai nufa ba yakama hanya domin neman ceton rayuwarsa da kuma ta qanwarsa, yana kaiwa bakin qofar fita qauyen yayi tuntub'e da wata gawa ya kife ya fad'i qasa dashi har Razina, yunqurawar da yayi yamiqe idanuwansa suka sauka kan gawar, tsananin tashin hankalin da yake ciki ko kad'an baiyi tasiri ba wajen mantawa da fuskar mahaifiyarsu, ko shakka babu ita d'in ce, shed'arsa ce tafara kaida komo tana neman kucce masa saboda firgicin daya sake shiga na ganin gawar jigo kuma ginshiqin rayuwarsu akaro na biyu agabansa, cikin sheshshekar kuka ya samu damar furta kalmar innalillahi wa'inna ilaihirrajiun da qarfi ya fad'a ajikin gawar ba tare daya damu da mutanen dake fitowa cikin qauyen aguje suna wucewa ba wasu har suna takinsu, rarrafowa Razina tayi wajen itama ta haye gawar mahaifiyar tasu gaba d'aya tana kuka ganin d'an uwan nata awajen, tamkar dai yanda suka kashe mahaifinshi itama sun kasheta tahanyar dab'a mata wuqa aciki, amma da yake rai mai alfarma ne bata ida qarasa mutuwa ba tana jin sautin kukan daya tabbatar mata na yaranta ne ta farfad'o tare da jan wata irin shed'a dake nuni da ran be ida fita ba da sauri ya d'aga daga jikinta yana fad'in,

"Inna kada ki mutu, ki tashi Inna ga Razina na kuka, don ALLAH kada kimutu inna kibarmu kamar yanda baffanmu ya mutu ya barmu" yaqare zancen tare da jawo Razina daketa tsala kuka ya kara mata a fuska, riqo hannunsa tayi dake fuskarsa yana qoqarin goge hawaye ta sake zagaye jikin Razina dashi ma'ana ta d'ora saman wanda ya rungume Razina, cikin qarfin hali ta d'ago hannu tasa afuskarsa ta goge masa hawayen dake kwance akai tace,

"Ku gudu sannan ka kula da qanwarka Muhriz..." Kafin tarufe baki hannunta dake saman fuskarsa ya fad'i qasa alamun rai yayi halinsa, nan take Muhriz yaji tamkar ana rura masa wata irin wuta acikin jinin dake yawo a jikinsa, duk wani tsoro, tashin hankali da kuma fargaba sai yaji ya gushe masa, gaba d'aya yaji zuciyarsa ta bushe ta yanda zai iya fuskantar kowane irin qalubalen rayuwa a halin yanzu, hannu yasa ya shafe idanuwan mahaifiyarsu da suka kakkafe tare da d'aukar Razina dake kuka yasa hannu ya goge mata hawaye yana fad'in.

"Ya Isa haka Razina, kidena kuka ya zame mana dole mu fuskanci qaddararmu, a halin yanzu mune zamu tunkareta bazamu koma bari ta riskemu ba" Yana gama fad'ar hakan ya nufi hanyar komawa cikin qauyen babu tsoro ko misqala zarratin a zuciyarsa, acewarsa zai rayu acikinsa koda shi kad'aine da qanwarsa babu inda zasu je,

Yana kaiwa a tsakiyar gari yaji muryar mahaifiyarsa nadawo masa akunnuwa, "ku gudu Muhriz sannan ka kula da qanwarka..."  kallon Razina data fara bacci yayi sannan ya maida kallonsa ga gungun b'arayin dake tunkarosu zasu ficewa daga cikin garin suna ihu da shewa suna qarawa, sai kawai ya tsinci kansa da rugawa ya fad'a can wani dajin badon ya tsorata ba sai don kawai yacika wasiyar mahaifiyarsa akan qanwarsa, amma badon wannan ba a yanda yake jin zuciyarsa zai iyayin fito na fito dasu saidai su kashesa. (Hmmm Muhriz kenan, ai tunda manyanka da jami'an tsaro, gwamnati suka kasa da lamarin wud'an nan b'arayin kaima bazaka iya ba sedai kawai akai qararsu ga ALLAH shine zai iya yimana maganinsu, amma sam qarfin zuciya ko na jiki ko makamai bazai iya da lamurransu ba sai qarfin addua kawai)

Gudu yayi sosai da bai tsinci kansa ako ina ba sai tsakiyar titi, tsabar gajiya baya iya yin komai gashi riqe da Razina wacce ga dukkan alamu babu fitar lumfashi ajikinta, da sauri wani mai motar haya ya fito daga qauyen qanqara daya tashi kadesu ya faka gefen titi, kasancewar marece yayi babu motoci da yawa yasa har ya d'aukikkesu daga kan titin babu abunda ya samesu, tambayar Muhriz yakeyi lafiya daga ina suke amma ya kasa bashi amsa sai nuna masa Razina yakeyi dake riqe a hannunsa gam, cikin tsoro mutumen ya dubi gefe da gefen titi da kuma hanyar daya hango sun fito yaga ba kowa ya d'aukesu su duka ya saka cikin motar sannan yaja sukabar wajen, dama garin katsina yayi sai kawai ya nufi can dasu, hannu Muhriz ya miqa ya jawo 'yar jarkar swan daya hango acan gefen driven da ruwa, mutumen be hanasa ba ya bud'e gorar ya tuttud'awa Razina a fuska da jiki, tafi mintuna biyu kafin can yaga taja shed'arta da qarfe ta maido had'e da fashewa da kuka alamun suma ne tayi ta farfad'o, murmushin qarfin hali yayi hawaye na zubo masa sannan ya d'auketa ya bata ruwan tasha sosai sannan ya qarasa shanye sauran shima had'e da fad'awa jikin kujerar motar yana fidda lumfashi d'aya bayan d'aya, duk wannan abun da Muhriz keyi drivern na kallonsa ta gefen idanuwa amma bai ce dashi komai ba har saida sukayi nisa sosai sannan yayi gyaran murya had'e da juyowa yana kallonsa yace dashi me yake faruwa da sune ya gansa cikin wannan halin kuma d'auke da 'yar qanqanuwar yarinya?, Banda kallonsa babu abunda Muhriz keyi har suka iso cikin garin katsina ba tare daya ce masa komai ba balle yasa ran zai samu ya bashi amsar tambayar da yayi masa, waje ya samu yayi parking agefe sannan ya juyo da niyar sake yimasa wata tambayar akaro na biyu sai kawai yaga ya bud'e marfin motar ya fice aguje d'auke da qanwar tasa, sosai abun ya bawa mutumen mamaki da sauri ya bud'e marfin motarsa amma sai kawai yaja motarsa yayi gaba, dama yana tunanin ina zai kaisu? Gida ko wajen hukumar 'yan sanda tunda yayi tambayarsa meya faru dasu yaqi magana, gashi ga dukkan alamu wani tashin hankali suka yoma gudu don alamu sun nuna haka.

*G* udu yakeyi sosai d'auke da Razina ba tare da yasan dalilinsa  nayin hakan ba har saida yakai bakin wani shago inda wata mata ke saida abinci, cikin muryar dake nuna tsantsar gajiya da yunwar dake tare dashi yace, "Don Allah hajia ki taimakamun da abinci na bawa qanwata" juyowa matar dake miqawa wani saurayin abincin dake cikin takeaway ansa cikin baqar leda daya siya tayi had'e da cewa,

"Kawo kudi.." da yake ba bahausa bace amma taji hausa sosai, goge zufan dake tsiyayo masa afuska yayi tare da guntayen hawayen da suka zubo a idanuwansa sannan yace,

"Banida kud'i, kitaimaka mani don ALLAH..." Bai qarasa rufe baki ba wani saurayi da take qoqarin miqawa abinci yana miqo mata kud'i yasa hannu ya turasa gefe suka fad'i qasa Yana fad'in,

"Kai gafara can, ku bazaku tashi kuje ku nemi na kanku ba iyayenku duk sunbi sun kashe maku zuciya da bara da roqo..." Bai rufe baki ba shima matar ta karb'e abincinta daya siya tamiqa masa yanzu had'e da turesa shima sannan ta watsa masa kud'insa data karb'a a fuska taje ta duqa kusa da Muhriz dake qoqarin d'ago Razina dake kuka yana kakkab'e mata jiki ta miqa masa, 

"Sorry, kiyi hakuri kinji? Ina Mama naki take?" tana shafa kansa tare da goge masa gefen fuska, cike da rashin damuwa da halin da yake ciki ya karb'e abincin ya bud'e, lafiyayyar shinkafa da miya ne hadda naman kaza da salad ya ture naman agefe ya shiga yamutse abincin yana d'iba yana bawa Razina abaki ba tare daya damu da bawa matar amsar tambayar da tayi masa ba balle har ya godewa abunda tayi masu, ganin haka yasa tamiqe tsaye tana jifar saurayin da yayi tsaye bud'e da baki da harara, shafa kansa yayi tare da cewa "sorry madam" Yana sake miqo mata kud'in don tabashi abincin, kamar jiransa takeyi ta balbalesa da masifa ta inda take shiga ba nan take fita ba har saida mutane suka taru wajen, fad'a takeyi masa sosai akan abunda yayi tare da illar yin hakan wanda sai a sannan hankalin mutanen ya koma gasu Muhriz dake qasa zauna yana Ida qarasa sauran abincin da Razina ta rage, don kuwa taci sosai saboda ba qaramar yunwa take jiba, ga abincin saye dama shima bawani afkine dashi ba, kallo d'aya zaka yimasu kafahimci suna buqatar taimako saboda yanda suke awani hargitse, nan mutane suka taso masa suma da matar ta fad'a masu abunda ke faruwa suna fad'in be kyauta ba, daga qarshe kuma ta buga kai ga qasa tace bazata sayar masa da abincinta ba koda shikadai be customer daya rage mata aduniya, yayi magiyar duniya amma ta hanasa dole ya haqura yabar wajen cike da nadamar abunda yayi kafin sauran mutanen dake wajen suma sufara watsewa,

Ledar ruwa qwaya d'aya ta d'auko ta miqawa Muhriz ganin sun gama cin abincin yasa hannu biyu ya karb'a tare dayi mata godiya murmushi ta sakar masa tana yaba kyawon da ALLAH yayi masa shida 'yar uwarsa, har lokacin fuskarta cunkushe ba walwala saboda abunda saurayin nan yayi masu, babu abunda ta tsana aduniya irin taga ana walaqanta mabuqaci musamman yara duk da irin tarin tuhuma da laifin iyayensu da take gani idan ta ganesu cikin wannan yanayin, shiyasa a kullum batada buri irin taga ta gina yaronta qwaya d'aya da ALLAH ya bata aduniya ta kuma tsaya masa yasamu ingantacciyar rayuwar da bazai lalace mata ba, tana wannan tunanin Muhriz ya d'auki qanwarsa suka koma can gefe yana yimata wasa tana dariya, dama shi yaro matsalarsa lokacin da yake cikin damuwa amma data kau zaka gansa tamkar ma baisan meya faru ba ko halin da ake ciki, to haka ta kasance ga Razina sab'anin shi Muhriz da babu abunda ke zuciyarsa a yanzu kamar ina suka nufa idan dare yayi? Ina zasu je? Shine abunda kawai keyi masa kaida kawo a qwaqwalwa da kuma zuciya,

Har aka kira sallar magrib suna awajen, su basu tafi ba su basu tsaya waje d'aya ba, in yayi nan da ita aguje tana dariya yabita can da gudu sunata wasarsu, can dubara ta fad'o masa ganin matar tafara har had'a kayanta alamun ta tashi, da sauri ya kamo Razina data ruga tayi bakin titi ya d'aukota ya nufo wajen matar.

"Madam" ya fad'a kamar yanda yaji wancan saurayin ya fad'a d'azu, d'an juyo da kanta tayi jin sautin muryarsa kafin ta juyo da jikinta duka gaba d'aya tana d'an sakin fuskarta daga yanda take d'azu,

"What little boy?" Kasancewar acan qauyensu ya fara zuwa makaranta don har yakai aji d'aya na matakin secondary yasa ya fahimci me take cewa, dama can yana d'an ji kad'an kad'an mayarwar ce dai bazai iya ba,  

"Don ALLAH kitaimakeni ni da qanwata, bamuda kowa nan garin an kashe mana iyaye"

Wani kallo tayi masa mai d'auke da alamomin tambaya barkatai tana nazartar cikin idanuwansa kafin tace,

"Daga ina kika zo"

"A can qauyen charanci" shiru tayi kamar mai wani nazari saiga sautin qarar redio daga wani shago dake kusa da nata na tashin labarai cewa 'yan bindiga sunkai hare hare a yankin qauyukkan dake cikin jahar da suka had'a da charanci, qanqara da kuma kakumi, inda sukayi garkuwa da qananan yara da mata kuma suka karkashe mutane masu yawan gaske, cikin damuwa ta sake tambayarsa jin abunda ke faruwa,

"To waye ya kawoku nan little boy"

"Wani drivern mota ne ya taimaka mana lokacin da muka fito daga qauyenmu"

"To ina drivern yanzu? Meyasa bakuce yataimaka maku ba kuka barshi ya ajiyeku"

"Madam, Ina tsoron kada ya cutar damu nida qanwata, shiyasa yana yin parking na b'alla marfin motar nagudo"

"No boyyyy...bakyau haka da kayi, wanda ya taimakeku acikin daji har kuka zo nan baiyi maku komai ba bazaya cutar daku ba, infact kayi kuskure wataqil ma zuciyarsa me kyau ce zai taimaka maku daka tsaya"

"Madam! kitaimaka mana zanyi maki duk aikin da kike so narantse"

"Shikenan, tunda kayarda dani zan taimakeku kafin hankali ya kwanta kaji ko, ya sunanka"

"Muhammad Muhriz, qanwata kuma Razina" ya qarasa fad'a cike da farinciki tare da ajiye Razina qasa yana qoqarin karb'a qatuwar kular dake hannunta, dariya tayi da saida haqoranta suka baiyana had'e da cewa,

"Noo.. kabarshi kaji ko?, d'auki qanwarka kaga dare ya somayi kada taje tahau kan titi, bara na taro napep sai muje gida, nasan yarona ya dawo yana can yana jira"

Tana rufe baki napep na tsayawa tace, "Yawwa thank God, kagama mun huta, kuzo ku shiga"

Gefe ya ajiye Razina ya kama mata suka shigar da kayan cikin napep suka had'e kujeru da benci n da take d'ora abincin akai suka rufe da qaton buhu (tanhol) suka saka duwatsu suka daddanne sannan ya d'auki Razina suka shiga mai napep ya ja sukabar wajen tana lakutar chicks d'in Razina data kama ta maqalqale Muhriz saboda quiya tamkar wacce za'a raba dashi,

Kyakkyawan gidane madaidaici da bazaka tab'a cewa wacce ke cikinsa sana'ar abinci takeyi ba saboda har d'an madaidaicin gate ne d'auke dashi, suna tsayawa aguje yaronta da kad'an Muhriz zai girmesa ya rugo yana yimata oyoyo tare da rungumeta, jawosa tayi ajiki tana shafa kansa,

"Oyoyo my one and only son, how was the school"

"Fine mom" ya fad'a yana sake shigewa jikinta tare da bin Muhriz da Razina da kallo,

"Mom where do you find this beautifuls?" Ya tambaya tare da d'ago kai yana kallon momynsa, dariya tayi had'e da ciro d'ari uku a jikkarta ta miqawa mai napep d'in daya gama sauke kayan,

"Muriz come in side" don haka take kiran sunan nasa, wannan karon dai bai fahimci me take cewa ba shiyasa har ta kusa shigewa baibi bayanta ba har saida yaron nata daya bisu da kallo yace,

"Kashiga ciki tace" shi kuma yafara qoqarin kwasar kayan kamar yanda ya saba akoda yaushe ba tare daya sake cewa komai ba, ajiye Razina Muhriz yai ya taimaka masa suka d'auki kayan tare suka shiga dasu ciki Razina na biye dasu abaya.

Baki Muhriz ya saki yana qarewa gidan kallo saboda kyansa duk da bawai wani tsaruwa sosai yayi ba amma daidai gwargwado rufin asiri babu abunda zaka nema aciki karasa sai abunda ba'a rasa ba, 

Saida suka gama kwashe kayan kaf lokacin harta watso ruwa ta dawo falo ta zauna tana qirgar kud'ad'en data samu na cinakin da tayi yau tana so ta fitar da riba da uwa ta bawa wacce ke tayata aiki taje ta siyo sauran abubuwan da babu na abincin gobe,

"Momy! Who are those people pls" yaron ya sake tambayarta akaro na biyu, ajiye kud'in tayi tare da kallon gefen da yake tace,

"Ha'a! Jabeer, what's wrong with you, bazaka bari na fara hutawa bane? Go and bring my food kaji ko"

"Yes Momy, am Sorry" ya fad'a kamar zaiyi kuka yana tangalar kai sannan yawuce kitchen, yayinda shi kuwa Muhriz yayi zaune qasan kujera yana fama da Razina data haye saman kujerar tana tsalle tsalle data sauko,

"Kabarta Muriz, kazo ka shiga ciki Jabir zai gwada maka toilet kayi arwala kuje kuyi SALLAH"

Daidai lokacin Jabir yakawo mata abinci ya ajiye agabanta yana kumbura fuska irin na shagwab'ab'b'in yaran nan dake samun kulawar uwa d'ari bisa d'ari, murmushi tayi ba tare data bi takansa ba tace,

"Thank you darling, je ka kaisa toilet yayo arwala kaima kayi kuje masallaci kuyi sallah"

Razina na ganin ya tashi sun shiga wani d'aki ta sauko kan kujerar tabi bayansa tana kuka, har madam zata kai spoon d'in abinci abakinta ta ajiye taje ta d'aukota,

"Sorry Razi..bari su dawo wajen sallah ko" taqare maganar tana kaimata spoon d'in abincin abaki, qin karb'a tayi sai qoqarin zillewa takeyi daga jikinta tana kallon qofar d'akin da suka shiga, basu jima ba da shiga ba sai gashi yafito da sauri jikinsa jiqe da ruwa alamun yayo arwalar ya nufo wajen da sauri yana goge hannayensa ga riga zai karb'eta don jin kukan nata yakeyi har cikin qoqon ransa, 

"Kaje mana kayi Sallah, ko zaka fasa ne don tana kuka?, Jeka mana zatayi shiru.."

Madam bata rufe baki ba Razina ta kwatsa wani irin kukan ganin ya juya zaibar wajen, runtse idanuwansa yayi tare da bin bayan Jabir daya fito da sauri suka wuce masallaci, ita kuma Razina madam ta shiga rarrashinta, da taga taqiyin shiru  sai kawai taje ta kunna mata tv ta saka mata catoon, da farko qin ko kallon wajen tayi har saida taji sautin qarar maganar catoon d'in da madam ta qara murya, a hankali ta juyo tana kallo, kan kace me tayi shiru sai dai ajiyar zuciya, Saida madam taga hankalinta ya d'auku sosai sannan ta ajiyeta, bata koma bi takan abincinta ba sedai tawuce d'akinta itama tayo arwala ta d'auko carpet d'in sallar ta ajiye kusa ga Razina ta kabbarta itama tayi sallar,

Ba qaramin dad'i yaji ba lokacin da suka dawo ya riski qanwar tasa tayi shiru har tana kallo tana tafi da hannuwa ga kuma madam agefenta tana sallah, sai yaji wata irin qaunar matar marar misaltuwa ta dirar masa azuciya.

Da daddare bayan sunci abinci sun gama madam ta zauna ta shiga tambayar Muhriz labarinsa dana iyayensa da 'yan uwansa, bai b'oye mata komai ba yasanar da ita har zuwa kan yanda 'yan bindiga suka shiga qauyen nasu yau suka karkashe mutane da yanda ya riski gawar iyayen nasu waje daban daban, yaqare tare da fashewa da kuka mai tab'a zuciya, ba madam kad'ai ba hatta yaronta jabir kuka yakeyi, sun matuqar tausayawa Muhriz shida 'yar uwarsa Razina tare da alwashin d'aukarsu 'yan uwan da zasu zame masu jigo suma su zame masu jigo na rayuwa,

Duk da qarancin shekarun Muhriz hakan be hana momyn Jabir zaunawa ta bashi labarin rayuwarta tun daga farkon asalinta dana iyayenta ba har zuwa lokacin data had'u da mahaifin Jabir, Wanda shine silar faruwar qaddarar dake kanta, asalinta Krista ce 'yar asalin enugu, mahaifin Jabir Jamal shiya musuluntar da ita sanadiyar soyayyar dake tsakaninsu ya kuma aureta yazo da ita anan garin katsina mahaifarsa, ko kad'an iyayensa basuji dad'in aurenta da yayi ba amma da yake babu yanda zasuyi tunda yanada halinsa dole suka haqura, bayan aurensu da shekara uku ALLAH yayi masa rasuwa, lokacin Jabir nada shekara biyu aduniya, nan fa 'yan uwan mahaifin Jabir suka tasota gaba da hantara da tsangwama ita da yaronta, wannan dalilin yasata guduwa takoma wajen iyayenta, da yake suma riqaqqin kafuraine masu mugun riqo sai sukace lalle inbata dawoma addininsu ba to tabbas babuta babu su, da taqi amincewa da haka sai suka koreta suma, babu yanda ta iya dole ta dawo nan katsina agidan mijinta, kasancewar mafiya yawansu masu arziqine yasa babu wanda ya damu da tadata daga gidan musamman ganin tanada d'a sai dai suka ja mata kunne akan matuqar tana son su ta zauna lafiya agarin tofa babusu babu ta, kada ta sake ta nuna ta sansu, dama can ita ba yarensu bace ba kuma addininsu ba, d'an uwansu ne yayi karanbanin kawota cikinsu kuma tunda yarasu shikenan babu wata sauran alaqa ko sanayya tsakankaninsu, tayi kuka sosai tayi baqincikin faruwar hakan amma da yake kyakkyawan Imani tayi saita amshi qaddararta da hannu biyu kuma ta tashi tsaye wajen neman na kanta da kuma kula da d'anta da tarbiyarsa, don tasan duk da tarin arziqin da suke dashi bazasu tab'a iya taimakawa yaronta ba daidai dana kwana d'aya, mahaifin Jabir nada wani mashin roba roba, wannan mashin d'in shi yazamo rufin asirinta tun daga lokacin har zuwa yanzu, don kuwa kud'in data siyar dashine ta fara sana'ar abinci dasu kuma sai ALLAH yasa mata albarka aciki, Sam babu ruwanta da kowa inba mutunci ya had'aku da ita ba sannan bata tab'a zuwa roqo wajen kowa ba haka kuma daidai da rana d'aya bata tab'a bari yaronta ya alaqantu da sana'arta ba balle har ta hanasa cikar burin data d'ora akansa na zamowa mai dogaro da kansa shima, tunda ya shekara uku aduniya ta sakashi makaranta both ta boko data arabi, kullum zataje wajen sana'arta shi kuma ta turasa makaranta, gwargwado tayi tsaye tsayin daka wajen bashi tarbiya iya qarfinta tare da nuna masa tsantsar soyayyarsa dake cikin ranta, wacce bako shakka tah'adu biyu ne hadda wacce takeyiwa mahaifinsa, 

Duk da tarin gargadin da 'yan uwan mahaifin Jabir sukayi mata akan zuwa wajensu hakan bai hana lokacin daya shekara goma ba ta d'aukesa ta zazzagaya wajensu dashi, saidai bata tab'a sheda masa cewasune dangin mahaifinsa ba gudun kada ya tashi da tsanarsu azuciya saboda ire-iren wulaqancin da sukeyi mata aduk lokacin da suka je wajensu, duk da kasancewar Jabir baisan matsayinsu awajensu ba sai yaji sam baya sonsu ya tsanesu, a tunaninsa suna walaqntasu ne saboda sunada kud'i da tarin arziqi.

Momy tagama bawa Muhriz wannan labarin tare da share hawayen fuskarta, tace

"Daga yau ina so ka d'auke ni uwa, Jabir kuma d'an uwa kuma abokinka, nayi maka alqawarin zanbaka duk kulawar da zan bawa d'ana Jabir a matsayin sadaqatul jariya zuwa ga mijina Jamal mahaifin Jabir, zan kuma kula maka da qanwarka tamkar 'yar cikina kamar yanda zanyi maku, buqatata kawai ku jajirce kuyi karatu sosai, ku nunawa duniya cewa maraici ba shine rashin gata ba kuma babu maraya sai raggo, ni kuma zan tsaya ga karatunku tsayin daka har sai kowanen ku yace ya ishesa, sannan nayi maka alqawari zan tayaka neman 'yan uwanka aduk lokacin daka buqaci hakan"

Goge hawaye Muhriz yayi tare da  cewa,

"Shikenan Momy, Nima nayi maki alqawari zanyi maki biyayya iya qarfina tamkar ke kika haifeni sannan zanyi duk abunda kike so matuqar zai sakaki farinciki, wannan kad'ai zanyi agareki yazamo TUKICIN SO da kika nuna mani nida qanwata"

Tun daga lolokacin momyn Jabir ta sake tashi tsaye tsayin daka wajen sana'arta ta kuma saka Muhriz makarantar da Jabir keyi ta tattare duka alhakin kula da Razina ta maida akanta da kuma wacce ke riqa mata aiki Salima, da safe zasu tafi makaranta, in sun taso zuwa la'asar su wuce islamiya, da daddare kuma da kanta takeyi masu lesson, haka rayuwarsu taci gaba da kasancewa har suka kammala secondary ta nema masu admission a alqalam university dake nan cikin katsina inda ta kashe maqudan kud'i masu yawa, saboda ba laifi yanzu kasuwancin nata ya qara bunqasa har ta bud'e qatuwar restaurant acan cikin gari sab'anin da da take da tebur, Razina ma har ta shiga makarantar gaba da primary dake mataki na farko, kasancewar yanayin karatun qasar tamu yasa gaba d'ayansu seda suka shekara biyar cikin ta shidda suka kammala jami'a, inda nan take Muhriz yasamu scholarship d'in zuwa qasar u.s qaro karatunsa na masters, da yake b'angaren pilot ya karanta, shi kuma Jabir business ya gama karatu, ko d'aya Muhriz beso tafiya ba saboda qanwarsa da kuma d'an uwansa Jabir da akoda yaushe take tunanin ya fishi cancanta ga wasu abubuwan amma Momy ta nace akan lalle lalle dole yayi amfani da wannan damar yatafi, babu yanda ya iya saboda baya son sab'a umurninta dole ya haqura lokaci nayi suka d'aga sai qasar u.s, Razina tayi kuka sosai tamkar ance sun rabu dashi kenan, haka ita kanta Mom, Jabir kawai ne ya iya jurewa amma shi kad'ai yasan yanda yake ji azuciyarsa don ba qaramin so yakeyi masa ba, sun matuqar shaquwa dashi sosai saboda basu tab'a rabuwa daidai dana rana d'aya ba sai ranar, komi tare sukeyi komai iri d'aya banbancin ra'ayi kawai ne suka samu wajen karatu, daga shi har Razina saida sukayi zazzab'in tafiyarsa, Momy ma daurewa kawai takeyi gidan ya zama duka sai a hankali, 

Bayan tafiyarsa da wata d'aya Momy tafara yiwa Jabir zancen cigaba da karatu, inda yasamu gurbin cigaba da karatunsa a jami'ar b.u.k dake kano, ai kuwa ya kafe kai da fata shi babu inda zai je yabar Momy da Razina, tayi tayi dashi amma yace bazai iya ba, sai kawai ta qyaleshi don sam bata son takurasa, Muhriz kuwa daga can ya riqa turo masa 'yan kud'ad'en da ake basu na lalurori yace ya samu wata sana'a yafara kafin yadawo susan me zasu yi, nan take Jabir yafara business d'in saye da sayarwa na kayan sawa da taimakon Momy ya bud'a shagon botique dana provision, inda shike kula da na kayan sawa wani d'an maqwabcinsu kuma daya gama karatu shima ba aiki Momy tace yayi masu tsaron na provision.

A hankali Kuma kafin ya gama karatu yafara siyo kayan daga can k'asar yana turowa Jabir dasu, idan an sayar sai ya sake had'a kud'in ya tura masa dasu ya turo wasu kayan, cikin shekara biyu da rabi sai gashi arziqi ya fara bud'ewa samarin momyn guda biyu wanda kashi 70 cikin d'ari duka na Muhriz ne, sun so su riqesa bayan gama karatunsa amma yaqi amincewa ya dawo qasarsa kuma cikin ikon ALLAH yana dawowa ya samu aiki anan hilin tashi da saukar jirgi dake abuja, inda wannan ya zamo silar qara bunqasar arziqinsu saboda yawace yawacen da sukeyi na tuqin jirgi daga wannan qasar zuwa waccan qasar sai ya zamana duk qasar da yaje saiya saro kaya acan yazo dasu nan suna sayarwa, lokacin Razina ta kammala karatunta na secondary har Jabir yafara nema mata gurbin karatu, 

Jabir mutun ne mai saurin fushi amma yanada saurin sauka, baya son reni ko kad'an haka kuma ya tsani mai kud'i duk inda yake sam baya shiri dasu, sab'anin Muhriz da take da matuqar sauqin kai da haquri, gashi da hangen nesa da tsinkaye sosai, yanada kauda kai ga duk abunda zai b'ata masa rai da barin shiga shirgin duk abunda be shafesa ba shiyasa mutane da yawa suke yimasa kallon mutum mai miskilanci da fad'in rai, wanda kawai ya zauna dashi zai iya fahimtar irin sauqin kan da take dashi.

Watanni biyar ne da suka wuce Jabir yaga wata yarinya anan gaban anguwarsu yaje yace yana sonta ganin irin tarin arziqin da suke dashi yasa takasa fad'a masa bata sonsa yayita kashe mata kud'i, sai da lokaci yayi Jabir yazo mata da zancen aure tace bata sonsa bata qaunarsa, tayi masa wulaqanci da qasqancin da seda yasa Momy zubar da hawaye, babu kalar irin gorin da batayi masa ba ciki har dana ita bazata auri jinin kafurai ba sabuwar musulunta, wanda baza'a iya cewa ga asalin daga ina suka fito ba, ta kuma turo iyayenta wajen Momy suka qarayin wani rashin mutunci akan lalle lalle Jabir yarabar masu da 'ya ko kuma kotu ta rabasu dashi,

Aranar ran Muhriz ya b'aci ganin yanda Momy tashiga wani hali har seda hawan jinin da take dashi ya tashi, har asibiti ta kwanta tana kuka tace yayiwa Jabir magana kada yakoma neman aure anan kusa don ta tabbata babu wanda zai bashi mata matuqar ansan ita kowaye,

Wannan dalilin ne yasa Muhriz d'aukar alwashin duk macen da zai aura bazai tab'a bayyana mata koshi waye ba har sai ta san shi a matsayin baqauyensa d'an asalin qauyen charanci, kuma d'a ga matar da mutane da dama ke qyamata, ya kuma d'aukar mata alqawarin cewa Jabir zaiyi aure anan cikin garin katsina kuma da yarinyar data san koshi waye tasan asalinsa dana mahaifiyarsa ba tare da gori ko tsangwama ba. 

 INA KUKE MAKARANTA??

INA KUKE MASOYA? INA KUKE MAKARANTA LITTATTAFAN HASKE WRITERS??? KU MARMATSO 🗣️

  SABON SALON Namu NA DABAN NE, SABON TAKUN NAMU MAI KAYATARWA NE MAI FADAKARWA MAI ILIMANTARWA MAI GIGITARWA ABANGARAN SOYAYYA, ZAKU KOYI SALO DABAN DABAN DA ILIMI TA BANGARE DA DAMA, SOYAYYAH MAI GIGITA ZUCIYA MAI SAKA NUTSUWA....

INDA ZAKI KWASHI GARABASAR KARATUN LITTATTAFAI MASU 'DINBIN FADAKARWA DA SAKA NISHA'DI HAR GUDA BAKWAI.

1- *KAUNA CE* 

      NA UMM ASGHAR 

2- *RUKUQI*

   NA FEEDHOM 

3- *WANI SO*

      NA ZEE YABOUR 

 4- *SO DA ALAKA*

       NA UMMI  AISHA 

5- *MUGUN GANI*

    NA SADIYA NASIR DAN

 6- *ABDUL_HAMEED*

      NA NANA DISO

 7- *MUKULLIN ZUCIYA*

        NA MAMAN KHADY

DOMIN MALLAKAR NAKI ZAKI BIYA

 (1000) DUBU DAYA KACAL

KAI KA KAI....!

TIRQASHI, DUKA FA WANNAN GARA'BASAR ZA'A BAKU ITA AKAN N1000 KACAL, GA KUMA SHIRYE-SHIRYE HAR GUDA UKU DA ZAMU KOYAR DOMIN YABAWA, JINJINAWA DA KUMA FARANTAWA AGAREKU MASOYAN MU...

1- SHIRIN KOYAR DA GIRKE-GIRKE DOMIN ZUZUTA MAIGIDA😍   

*DAGA CHEF RAHMA NA LELE*

 2-SHIRIN KOYAR DA YANDA ZAKI TSAFTACE JIKINKI, DA YANDA ZAKI ZAMO CIKIN KAMSHI A KODA YAUSHE WANDA ZAKI HAD'A DA KANKI ACIKIN GIDANKI DOMIN MAQALEWA A ZUCIYAR MAIGIDA

 *DAGA AYUSHER MUH'D*

3-SHIRIN KOYOR DA YANDA ZAKI IYA HADA KAYAN NI'IMA A JIKINKI CIKIN SAUKI DOMIN GYARAN GIDAN AURENKI DA ZAMOWA FITILAR GIDANKI

_Wannan garabasar tamai rabo ce💃🏻💃🏻 sa kud'i kad'an ki debi hani'an😍😂_ ____________________

" *T* saya daga waje!" Janan taji malamin nasu dr. Ingaski ya fad'a ba tare da ya juyo ba adaidai lokacin da take qoqarin aza qafarta ta shiga cikin aji, runtse idanuwanta tayi tare da komawa baya batare data aza qafar tata ba tana jin wani irin qunci da kuma sululi acikin zuciyarta, dama tasan za'a rina, mutumen daya takura rayuwarta ba tare da tayi masa komai ba balle yanzu data aikata laifin da tasan ko bashi bane hakan zata iya faruwa, ALLAH dai ya kyauta ta furta cikin zuciyarta had'e rolling idanuwanta tana furzar da iska abaki sannan takoma a gefen qofar ta tsaya,

"Sorry sir, I got an accident on my way coming that's way"

Ba tare daya damu da juyowa ya kalleta ba balle har ya saueari uzurin da take qoqarin kawo masa yaci gaba da yiwa d'alibbai lecture d'insu hankali kwance, saida ya kammala lecture d'insa tsaf sannan ya juyo yana qare mata kallo tun daga sama har qasa, hannayenta tasa ta jawo mayafin abayar dake jikinta tarufe qirjinta daya qurawa idanuwa tana turo baki, murmushin gefen baki ya sakar mata had'e da d'aukar teaching materials d'in daya shigo dasu yana fad'in, "meet me in my office Janan" sannan ya fice fuskarsa d'aure tamkar bashi bane yagama yimata kallon qurulla don kar d'alibbai suga damarsa, murgud'a baki tayi bayan ya wuce tare da qarasawarta cikin aji hankali kwance ba tare da tadamu da binsa baya ba kamar yanda ya buqata,

D'aure fuska tayi ganin yanda 'yan uwanta d'alibbai ke binta da kallo bakunansu d'auke da alamar tambaya akan qin bin bayan Dr ingaski da tayi,

"What?" Tafad'a tana zaro idanuwa tare da ware hannuwanta gefe gefe, alokacin d'aya daga cikin qawayenta da suke zama tare Amira ta samu damar yin ajiyar zuciya had'e da cewa,

"Janan bakiji me dr. Ingaski yace ne ba?"

"Naji man, sai akaye me?" Tafad'a had'e da zaunawa,

"Sai akayi me ma kike tambaya Janan, halama kin manta ko waye shi?

"ALLAH ne shi?"

"Ko d'aya, mutum dai ne mai tsananin iko akan karatunku, don girman ALLAH kirufa mana asiri ki tashi kije kada kishafa mana kashin kaji awurinsa"

"Tab! Wlh bazani ba, me zanje nayi masa bayan 'yar lecture d'in tasa da nake kwad'ayin samu da attendance don gudun matsalarsa ya hanani?, Kawai ki qyalesa na manta ne shiyasa banje ba, dt's zit"

"Hmm! Gamu ga ALLAH" Amira tafad'a tana zabga wani uban tagumi,

Dariya janan tayi had'e da dukan  bayanta, "Amira kenan, dama ke a hannun Ingaski kike ba'a hannun ALLAH ba?"

"Mts...kidena don ALLAH, wlh gaba d'aya a tsorace nake, ban cika son kina shiga 18 d'in malamin nan ba" taqare maganar tare da cire hannun janan d'in daga bayanta.

"Matsoraciya kawai" Janan tafad'a tana jawo takardun dake gaban Amira da tayi jotting.

"Naji dai koma meye zakice, tsoro ai gaskiya ne, musamman na irin wud'annan malaman da basa fatan gamawa lafiya da dalibbansu"

"Kyaji dashi nidai, dame dame yayi maku ne?, pls help me and explain it for me"

"Bazan iya ba, jeki keda ba matsoraciya ba yayi maki, bama wannan ba, meya sakaki latti Janan keda bakya son abunda zai had'aki dashi?

"Bari kawai, ai daga yau angama don bansan meye amfanin da tsoron nasa ke haifarmun ba, kinafa ji nake fad'a masa accident nayi kafin naqaraso amma yayi banza dani, shiyasa nima nayi banza dashi saboda duk abunda yafaru yau shine silar dana aikata hakan, don haka wlh munsa qafar wando d'aya dashi kenan Amira"

"Tofah! meya farune? Kuma kina ganin ke zaki iya dashi a matsayinki na d'aliba shi kuma malami?, Kinga ajiye duk wani mafarki ka kikayo da yasa kike neman maidashi gaskiya ki shafawa kanki lafiya"

Kallon gefen idanuwa Janan tayi mata had'e da harara kafin race,

"Naji, sai kuma meye?"

"Kitashi kije kiji meyake kira gareki saiki dawo nayi maki bayanin"

"ALLAH bazan je ba Amira kinji ma na fad'a maki, in zakiyimun bayanin nan kawai kiyimun in kuma bazakiyi ba naje pro (wani student a ajin) yayi mun"

"ALLAH ya baki haquri."

Amira ta fad'a tare da gyara zamanta ta shiga koyar da ita had'e da yimata bayanin abunda Dr. Ingaski ya gama yimasu, har goma da rabi tayi bata gama mata ba kasancewar lecture da suke da ita gaba ta 10-12 malamin bai zo ba, basu suka gama ba sai 11 saura mintuna goma Janan ta kalleta had'e da cewa,

"Thanks qawata, gaskiya kanki na ja, wlh dama an had'a ki aure da Ingaski kinga shikenan ku kakarku ta yanke saqa, bakida wata matsala indai akan karatune hakama 'ya'yanku"

Tattare littafan Amira tayi kamar wacce ke shirin tafiya, aikuwa Janan bata sarar ba ta d'ima mata su abaya tana fad'in,

"Aniyar mod'a dai tabi randa Janan, ALLAH ya tsareni aurn sa'ar ubana tunda ba baki akayimun ba, sa'arsa ma d'in kuma ace wai Ingaski, godforbide wlh, in sha ALLAH over my died body bazakiga hakan ba Janan, wannan ai shi ake kira mugun tare tsakaninmu tunda kike yimun irin wannan muguwar fatan"

Taqare zancen in a serious tone kamar zatayi kuka, dariya Janan ta saka mata har tana riqe ciki saboda qeta kafin can tariqo hannunta ganin tana shirin tafiyarta tabar wajen,

"Sorry qawaliya romon jab'a, ai nima da wasa nakeyi bazan so hakan tafaru ba, muje ki rakani wajen MM tunda sai 12 zamu shiga"

"Kinga nifa yau tsoron ma tafiya nakeyi dake kar wancan bawan ALLAHn ya ganemu tare, me zakiyi awajen MM keda ba abun makarantar nan kike ci ba"

"Wlh shine kad'e da zan shigo kwanar department d'in nan da kikaji ina zancen nayi accident"

Kusan fad'uwa littafan hannun Amira sukayi jin me take fad'a da sauri ta tarosu tana fad'in,

"MM d'in kika kad'e Janan? Garin Yaya?" Har idanuwanta na kawo qwalla,

"Tofah! Meye haka Amira?, daga magana sai kiwani bi ki koma kalar tausayi, kodai kema kina cikin masu son nasa"

Kauda fuska Amira tayi ta goge 'yan guntayen hawayen da suka zubo mata agefen ido had'e da cewa,

"Tashi muje, hop dai baki jimasa ba ko?"

Mere baki Janan tayi don tana kallon abunda tayi had'e da cewa,

"Gaskiya ya d'an jimu a fuska, kuma duka kayansa sun zube"

"Kuma shine kika iya zuwa lecture Janan don rashin tausayi?, Kada fa kisa nafara zarginki da wulaqanta mutane don kin ganesa talaka" Amira da tajuyo rungume da littafanta fuska a d'aure ta fad'a tana nunata da yatsa, baki bud'e Janan ke kallonta kafin tace,

"To ke wai meye naki Amira?, mai qaya ya daure sai mai cira ke kuka?, Kinga, watch ur tongue, ni bana son kina jifata da irin wud'annan nan maganganun kuma kinfi kowa sani tunda ba haka bane"

"Ada ba, yanzu kam ai banada wannan tabbacin tunda kika aikata hakan"

Nan fa suka rikice da fad'a, ta fad'i itama ta fad'i sukayi baran baran da ita kowa ya kama gabansa, Kai tsaye Amira wajen dasu mm ke sana'a ta nufa acan nesa kad'an dasu inda zata iya hangosa a bayan wani iccen beji ta b'uya tana kallonsa, ganin babu wani serious enjury d'aya samesa sosai yasata juyawa ta jingina ajikin iccen tana sauke ajiyar zuciya tare runtse idanuwa ta furta, "Alhamdulillah" a hankali tana mai qara jin wata irin qaunarsa na zagaye lungu da saqo na zuciyarta,

Janan kuwa kai tsaye wajen motarta ta nufa ta fad'a ciki had'e da kife kanta ga jikin sitarin motar, "me yake faruwa da ita ne hakan da take faman cin karo da kalaman da tafi tsana arayuwarta yau?, meyasa abunda bata tab'a yiba yau take aikatasu, accident, fad'a da kuma kafiyar da tayiwa dr Ingaski ita sake matuqar tsoronsa, duka hakan fa ba halinta bane, meke faruwa ne da ita" ta shiga tambayar kanta cike dajin haushin fad'an da sukayi ita da qawarta Amira, 

Janan kyakkyawa ce sosai dake da matsakaicin shekarun da bazasu wuce gama sha tara ba, tana da tsayi daidai gwargwado tare da kyakkyawar sigar data fidda shape din jikinta, farace sosai irin farin nan mai madara dake da 'ya fad'in fuska kad'an tare da tsawon hab'a, tanada idanuwa da dogon hanci irin mai d'an tsayi kad'an ba sosai ba, duk da bakinta ba d'an qarami bane haka bazaka kirasa da babba ba saboda yanda ALLAH ya tsaga labban da yake d'auke dasu daidai misali, tanada son wasa da tsokana amma fa duk da hakan bata son reni da kalaman aibatawa, ba kasafai take nuna gazawarta a lamurranta ba har sai abu yakai maqura saboda haaurinta, ataqaice dai zaka iya cewa tako ina tayi sai inda baka rasa ba, koshi d'in don d'an adam tara yake bai cika goma ba.

Bata tafa fad'a da wani ko wata ba koda na fatar bakine tun tasowarta sai yau saboda kauda kanta ga abubuwan da basu fiye shafarta ba, sai gashi yau bata san meyasa ba tayi da qawarta, d'an tsaki tayi tare dasa key d'in motar ta tayar tabar wajen don taji gaba d'aya lectures d'in sun fice mata akai kawai bari taje gida, kamar ance ta d'ago kanta lokacin da take tafiya kan titin makarantar a hankali zata je gida idanuwanta suka sauka akan mm dake wajen sana'arsa da har ta soma mantawa da abunda ya faru tsakaninsu d'atsu, parking tayi a gefen titi tare da fitowa cikin motar ta nufi wajensu,

Kallo d'aya mm yayi mata ya kauda Kai saboda wani irin Abu da yakeji na tsirgo masa tun daga tsakiyar qafafuwansa har zuwa qwaqwalwarsa,

"Assalamu alaikum, sannu ko Mm, Ina kwana?" Yaji ta fad'a lokacin data qaraso wajen, kallon Jabir yayi daya murtuqe fuska ya juyar da kansa gefe ganinta sannan ya maido kallonsa gunta had'e da cewa,

"Lafiya klw Janan, har kin gama lectures d'in"

"A'ah, gida dai Zan je am not in the mood, don haka bazan iya sakawa kaina komai ba, ya jikin?" Tafad'a tana kallon goshinsa d'aya d'an kumburo kuma ya fad'a kad'an yayi ja, Saida yasa hannu ya shafo gurin ganin tana kallonsa sannan yace,

"Ai naji sauqi, kawai dai d'an ciwon kaine kad'an nake ji"

"Ayya sorry, kayi haquri don ALLAH, banji dad'in faruwar hakan ba ko kad'an"

"Karki damu, in sha ALLAH Zan koma normal zuwa anjima"

Tsakin da Jabir ne yayi ya d'an kauda murmushin data qaqaro a fuskarta tare da kallon Jabir tace,

"Jabir kadena jin haushi na, ita fa qaddara tana faruwane akan kowa kuma a sanadiyar kowa, saboda haka kayi haquri kaima don ALLAH bani ba"

Ganin bai amsata ba yasa mm yad'an taka qafarsa da sauri ya d'ago kai yace

"Shikenan"

"Nagode Jabir sosai, mm ko zakazo muje clinic d'in school tunda nafito da katina na clinic saina karb'a maka magani tunda kace kanka na ciwo ko kuwa Jabir?"

"A'a kibarshi angode" Jabir yafad'a a daqile had'e da miqawa wata student dabino data siya, d'an gyara tsayuwarta tayi tare da juyawa tana kallon yanda d'alibbai 'yan uwan nata ke kaida kawo acikin makarantar kafin ta maido kallonta garesa,

"Jabir kenan! Har yanzu dai baka haqura da abunda nayiwa abokinka ba?, Fad'amun! me kake so nayi da zaisa kaima ka haqura, bana son kana yimun kallon tunanin da qwaqwalwarka keyi akaina"

Kallon mm yayi daya saki baki galala yana kallonta duk wani motsi nata burgesa yakeyi musamman yanda gefen chicks d'inta ke motsawa idan tana magana, yanda yayi masa d'azu ya taka masa qafa shima yayi  masa had'e da cewa,

"Kuje mana idan kana buqatar hakan tunda kace kanka na ciwo, amma gaskiya yakamata kiriqa kulawa kema ko ba'a cikin makarantar nan ba, Rai fa d'aya ne daga shi ba wani, idan yafita kuma shikenan" yakai qarshen zancen yana kallonta, murmushi ta d'an saki had'e da cewa,

"To shikenan angama, kuma in sha ALLAH zan kula, mm zamuje clinic d'in ne ko kuwa?"

Sai alokacin hankalinsa ya dawo gangar jikinsa da sauri yasa yatsa ya sosa gefen idonsa cike da kunya don tabbas ko shakka babu ta lura da irin kallon da yakeyi mata, ita kuwa bata kawo komai aranta ba na rashin maganar da yakeyi sosai saboda ta saba jin irin miskilancin da yake dashi a bakin student, wataqil hakan ALLAH yayisa shiyasa ya samu aboki mai shegen surutu da tsiwa atare dashi.

Ganin yayi shiru baice komai ba ya sata juyawa ta wuce gaba, kallon Jabir yayi suka had'a idanuwa yayi murmushi shi kuma ya mere masa baki had'e da cewa,

"ALLAH dai yafidda a'i ga rogo....wannan rawar qafar taka daqyar in zata tabari ka iya tafiyar da plan d'inka yanda ya kamata"

Juyowar da Janan tayi ganin har tana qoqarin tsallaka titin bai qaroso ba yasa mm rufe bakinsa ba tare daya tankasa ba yabi bayanta,

Kusan tare suka tsallaka titin da ita inda motarta take ta nuna masa can gefen motar da key d'in dake hannunta alamun ya zagaya ya shiga itama tana qoqarin bud'e gaban tashiga, murd'a marfin ya riqayi da qarfi kamar mai shirin kokuwa yana fizgarsa, ala tilas bai iya ba, dariya tayi had'e da miqa hannu bayan ta shiga ta bud'e masa gefen nasa ya shigo,

"Mm stop pretending, a yanda kake d'in nan babu ta yanda za'ace baka iya bud'e marfin motar ba, saidai ko kawai kace qilan baka tab'a shiga irinta ba" taqare zancen tare da murd'a sitarin motar tana dariya tabar wajen, gabansa ne ya fad'i kodai Janan ta sanshi tasan plan d'in da sukeyi? Amma duk da hakan sai ya sake matsewa tare dasa hannayensa agefen kafad'unsa ya zagaye jiki dasu yana fad'in,

"Kai, ya akayi naji sanyi? Gaskiya yayi yawa zan iyayin zazzab'i, ajeni nafita sai muhad'u acan, juyowa tayi ta kallesa sannan tasa hannu ta rage qarfin sanyin a.c daya mamaye motar don tasan a kanshi yake maganar ba tare da tasake cewa komai ba har suka isa bakin clinic d'in, yanayin parking ya fara qoqarin tura marfin motar da qarfin tuwo wai zai fita, dariya tayi ta sake cire lock d'in da tasawa motar gaba d'aya sannan tamiqa hannu ta sake bud'e masa,

Har zai fita tace, "mm, kai kuwa d'an wane gari ne don ALLAH"

"Ni?, Anan nake charanchi qauyen katsina"

"Anya mm, Aiko 'yan caranci baza suce basu iya bud'e mota ba, saidai ko kakumi ko?" ta qare zancen cike da zolaya tana dariya, dariyar yayi shima sannan yafita itama tafito ta kulle motar suka nufi cikin clininc d'in tare,

Suna kaiwa bakin qofar ya ja ya tsaya ta juyo had'e da cewa,

"Shigo man ka zauna anan reception bari nazo" tawuce kai tsaye office d'in consultant dr da aka tanada, ba'a jima ba tafito riqe da ledar magani har lokacin yana tsaye bakin qofa ya nad'e hannayensa a saman qirjinsa, yana ganinta yayi saurin sakin hannayen ta miqo masa leda tana fad'in,

"Au! Wai dama baka nemi wajen  zaman ba tsaye kayi abinka?"

"Eh naga mutane sunyi yawa ne shiyasa"

"Kai kuma tsoronsu kakeyi ko?" Tafad'a cikin zolaya tare da wucewa abinta tamkar ba ita tayi maganar ba, bayanta yabi yana kallonta har ta tada motar ta juya tana qoqarin tafiya yayi kamar bai gani ba seda tayi masa horn sannan ya tako yazo ta gefen da zai shiga yayi tsaye, ganin yaqi shigowa yasa ta sauke glass d'in gefen nasa had'e da duqo kanta yanda zata ganshi tace,

"Muje ko mm?"

'Dan duqowar yayi shima tare da cewa 

"A'a kitafi abunki ni sai naqarasa qasa"

"Haba! Ai ba'ayi haka ba, indai baso kakeyi Jabir ya tatamun rashin mutunci ba, ai hannun ansa hannun mayarwa" taqare zancen tana bud'e masa marfin motar kamar d'azu, ba yanda ya iya dole ya bud'e ya shigo yana murmushi, tabbas Janan ta dace da rayuwarsa saboda yanayin halayyarta, akwaita da son barkwanci idan ta tashi duk da dai alamu sun nuna kamar tana yine saboda tsarguwar kanta da tayi akan abunda tayi masa, koma dai meye shi tayi masa haka kuma sai yaga abunda ya turewa buzu nad'i akanta.

Da wannan nan tunanin da yakeyi suka qaraso wajen sana'arsa ta sake rakasa har wajen tana fad'in,

"To malan Jabir, ga amininka nan na dawo maka dashi sai kuma gobe idan ALLAH ya kaimu, ALLAH yaqara sauqi"

"Amin ya rabbi, sai anjima mungode" Jabir ya bata amsa cikin d'an sakin fuska kad'an don shi har yanzu bata wani burgesa ba balle har yafidda ita sahun daya sakata, don ba'a yabon d'an kuturu sai ya shekara arba'in da yatsunsa.  

"Mm, sai gobe ALLAH yaqara sauqi"

"Amin Janan, ngd sosai" yafad'a cikin sanyin murya yana kallonta, har taqarasa gaban motar ta bud'e ta shiga ta tayar idanuwansa na akanta saida yaji Jabir ya kece da dariya tukuna ya maido kallonsa akansa,

"Alqur'an Mm yarinyar nan na nema ta maida mana dakai wani tsohon maye, wai kaga yanda ka tsareta da idanuwa?, Tab kuma yasin ba qaramin kyau zakayi ba da zama mijin hajia ba" 

"Mtsss..Kai fa d'an air ne Jabir, waya fad'a maka cewa har muyi aure ina nan a matsayin  MAIDABINO, wuce nan guy" yaqare zancen yana cilla masa ledar maganin.

A b'angaren Janan kuwa tana kaiwa bakin gate d'in fita dr Ingaski na wajen zai fita, har zai taka wutar motarsa ya hangota ta madubi yayi saurin taka burki, wani irin ribas taja don kad'an ya rage ya bugi motarta da sauri itama ta taka nata birkin ta tsaya, murmushi yayi had'e da ficewa cike da takaici taja tata motar itama ta fice, tana fitowa taga har yayi parking d'in motarsa yana jiran fitowarta, tana kawowa saiti dashi ya maza ya fito tare da shan gabanta, wani wawan burki taja had'e da d'auke kanta gefe ganin yana tunkarota,

"Innalillahi wa'inna ilaihirrajiun" tafad'a cikin zuciyarta har ya qaraso wajen had'e da qwanqwasa mata glass d'in motar da take gefe, yi tayi kamar zata qyalesa can kuma ko me tatuna ta d'aure fuska tare da sauke glass d'in motar a hankali ba tare data kalli inda yake ba. 

*SABON SALO SABUWAR TAFIYA.....*💪

*TOP 10 TAKUN HASKE BATCH B*

 INA KUKE MAKARANTA??

INA KUKE MASOYA? INA KUKE MAKARANTA LITTATTAFAN HASKE WRITERS??? KU MARMATSO 🗣️

  SABON SALON Namu NA DABAN NE, SABON TAKUN NAMU MAI KAYATARWA NE MAI FADAKARWA MAI ILIMANTARWA MAI GIGITARWA ABANGARAN SOYAYYA, ZAKU KOYI SALO DABAN DABAN DA ILIMI TA BANGARE DA DAMA, SOYAYYAH MAI GIGITA ZUCIYA MAI SAKA NUTSUWA....

TOP 10 TAKUN HASKE BATCH B

INDA ZAKI KWASHI GARABASAR KARATUN LITTATTAFAI MASU 'DINBIN FADAKARWA DA SAKA NISHA'DI HAR GUDA BAKWAI.

1- *KAUNA CE* 

      NA UMM ASGHAR 

2- *RUKUQI*

   NA FEEDHOM 

3- *WANI SO*

      NA ZEE YABOUR 

 4- *SO DA ALAKA*

       NA UMMI  AISHA 

5- *MUGUN GANI*

    NA SADIYA NASIR DAN

 6- *ABDUL_HAMEED*

      NA NANA DISO

 7- *MUKULLIN ZUCIYA*

        NA MAMAN KHADY

DOMIN MALLAKAR NAKI ZAKI BIYA

 (1000) DUBU DAYA KACAL

KAI KA KAI....!

TIRQASHI, DUKA FA WANNAN GARA'BASAR ZA'A BAKU ITA AKAN N1000 KACAL, GA KUMA SHIRYE-SHIRYE HAR GUDA UKU DA ZAMU KOYAR DOMIN YABAWA, JINJINAWA DA KUMA FARANTAWA AGAREKU MASOYAN MU...

1- SHIRIN KOYAR DA GIRKE-GIRKE DOMIN ZUZUTA MAIGIDA😍   

*DAGA CHEF RAHMA NA LELE*

 2-SHIRIN KOYAR DA YANDA ZAKI TSAFTACE JIKINKI, DA YANDA ZAKI ZAMO CIKIN KAMSHI A KODA YAUSHE WANDA ZAKI HAD'A DA KANKI ACIKIN GIDANKI DOMIN MAQALEWA A ZUCIYAR MAIGIDA

 *DAGA AYUSHER MUH'D*

3-SHIRIN KOYOR DA YANDA ZAKI IYA HADA KAYAN NI'IMA A JIKINKI CIKIN SAUKI DOMIN GYARAN GIDAN AURENKI DA ZAMOWA FITILAR GIDANKI

*DAGA HAJJA CE 👈*

MASHAA ALLAH DUKA FA AKAN NAIRARKI *DUBU DAYA* KACAL ZAKI KASANCE ACIKIN GROUP DINNAN

_GAMASU BUQATAR WANNAN GARAB'ASAR TAMU ZAKU IYA TURA KU'DINKU (N1000)TA WANNAN ACCOUNT👇🏼_

2083371244

ZENITH BANK 

AISHA M. SALIS

*SHEDAR BIYA TA WANNAN LAMBAR👇🏼*

+447894142004

IDAN KUMA KATIN WAYA NE, ZAKU TURA TA *WANNAN LAMBAR👇🏼*

07065283730 da Shaidar biya duk ta ciki

 _GA MUTANENMU NA QASAR NIGER🇳🇪 ZAKU IYA TURA KUDINKU 550F TA NITA, AMANA, ALI'ZZA, BENIF KO ZEINA GA WANNAN LAMBAR👇🏼_

+227 96 91 36 36 RAHINA daga niamey.

MUN GODE.

_Wannan garabasar tamai rabo ce💃🏻💃🏻 sa kud'i kad'an ki debi hani'an😍😂_

*B* atare daya damu da yanda ta d'auke masa kai ba yayi gyaran murya had'e da cewa, "Janan, wai meyasa bakyason kulani ne aduk lokacin dana buqaci hakan daga gareki, kin kuwa san yanda kike azabtar da zuciyata?, Kin..."

Tayi saurin dakatar dashi ta hanyar juyowa had'e da rolling d'in idanuwanta tana fad'in, "oh my God!, malan karka manta nifa d'alibarka ce, all these words bai kamata suna fitowa daga bakinka ba, zasu iya sawa nadena ganin girmanka kuma..."

"Ya isa haka Janan!, Sai akace maki shi malami baya da zuciya? Bayada hurumin yaso duk abunda zuciyarsa ke so ki akan waye?" Ya katseta shima yana yimata wani irin kallon shaqiyanci, sake kauda kanta tayi had'e da cewa,

"Ok, I understand malan kayi haquri am not interested of you, karatu nazoyi ba soyayya ba don haka let me be plsss malan" taqare maganar tare da had'e hannayenta waje d'aya tana baging d'insa, d'an sosa hanacinsa yayi had'e da miqewa daga duqowar da yayi ta jikin tagar motar tata tare da kallonta yace,

"Ok, as you wish, saidai ina so kisani kamar yanda karatu ba zai tab'a yuyu ba har seda cikakkiyar kulawar malami haka shima malami bazai tab'a samun natsuwa ba saida cikakkiyar kulawar abincin zuciyarsa, kece abincin zuciyata Janan, haqqin ciyar da ita yana kanki, idan kin so ki kula da ita nima na kula da sha'anin karatunki idan kuma kink'i kinsan me zai iya biyowa baya" Yana gama fad'ar hakan yasa glass d'in idanuwansa da tunda ya hangota ya cire had'e da juyawa yabar wajen.

Kota kan maganganunsa bata tsaya biba ta ja motarta tabar wajen aguje, batasan meyasa malamin nan ke bibiyar rayuwarta ba duk daba ita kad'aice d'aliba ba acikin makarantar, ba kuma ita kad'aice keda kyauba balle yabi ya uzzurata, da ire_iren wannan tunanin ta isa gida, tun kafin taqaraso makeken gate d'in dake jikin gidan nasu daya kasance mai sensors ne yayi saurin zugewa gefe ta shige mai gadi ya d'aga hannu had'e da russunawa yana gaisheta cike da girmamawa, horn kad'ai tayi masa alamun amsawa tare da zagaye katafaren roundabout d'in dake tsakiyar harabar gidan sannan ta nufi inda aka ajiye don motoci tayi parking motarta tafito riqe da makullin motar da jikkarta a hannu, daidai lokacin mahaifinta shima yafito bodyguard d'insa na biye dashi sun take masa baya zai fita, tsaye tayi tana kallonsa ganin waya yakeyi har saida taga ya qarasa yana qoqarin shiga motar da d'aya daga cikin guard d'in ya bud'e masa tayi saurin zuwa wajen.

"Abba.."

Da sauri ya juyo fuskarsa d'aure ba walwala had'e da cewa,

"What Janan? Har kin dawo daga school d'inne?"

"Eh Abba, barka da fitowa antashi lafiya?"

"Lafiya Lau" 

Har zatayi magana sai kuma tayi shiru don akwai maganar da take so tayi dashi ga kuma bodyguard awajen, kallo d'aya yayiwa guards d'in gaba d'aya suka bar wajen don sun fahimci me yake nufi kamar yanda shima ya fahimci dalilin daya hana 'yar tasa maganar da take son yi.

"Ina saurarenki Janan akwai wani abune?"

"Eh Abba, Ina so ne muje wajen grandma idan ka amince"

"Kinyi marmarin tacimun mutunci kenan!"

"Noo.. Abba kawai dai naga mun kwana biyu ne bamu je ba, and i know tana buqatar ganinmu"

"Tana buqatar ganinki dai, ai kinsa ba ragawa 'yar uwarki takeyi ba duk kuka je, don haka you can go but mind you! Duk NIHAL ta dawo rai ab'ace kema saina sab'a maki"

Yana rufe baki wata kyakkyawar budurwa tafito da gudu gudu daga cikin gidan saye da riga da wando irin na zuwa support kanta ko d'an kwali babu hannunta riqe da agogo tana fad'in,

"Abba ga agogonka ka manta dashi a falo baka saka ba" taqare zancen had'e da qarasowa idanuwanta na akan Janan da tasa key d'in mota tana sosa gefen wuyanta dashi,

Miqa mata hannu Abban nasu yayi cikin sakin fuska yana murmushi ta saka masa agogon had'e da dafa kanta yana cewa,

"Thank you my dota, God blesses you"

"Amin Abba God blesses us dai me and my sister, Janan fa? Ko ka manta da itane?"

"Am sorry dear, tace zakuje wajen grandma d'inku anjima, kina son zuwa?"

"Yeah! Upcouse Abba tunda Janan na buqatar hakan ko lil sis"

Kad'a mata kai kawai Janan ta iya tana murmushi, aranta kuwa mamaki takeyi yanda mahaifin nasu ke nuna fifiko tsakaninta da 'yar uwarta Nihal duk da kasancewarsu abu d'aya, don uwa d'aya uba d'aya suka haifesu, gaba d'ayansu duka yana sonsu sosai baya qaunar abunda zai samesu, amma farincikinsa da walwalarsa na bayyana ne kad'ai aduk lokacin da zaiyi idanuwa biyu da Nihal, hakan na faruwa ne kuwa saboda mutuwar da mahaifiyarsu tayi lokacin da zata haifi Janan, sai Abban nasu ya d'auki hakan a sanadiyar haihuwar Janan badon haka ba da still yana tare da matarsa kuma mahaifiyarsu, sai wannan abun daya saka aransa ya haifar da rashin shaquwa da jituwa sosai tsakaninsa da ita ya kuma fifita soyayyar Nihal azuciyarsa musamman da take da sunan mahaifiyar tasu hajia Aisha, itace babba saboda ita suka fara haihuwa, tarin qaunars da yakewa mahaifiyar tasu tasa ya saka sunanta lokacin data haihuwa, inda sukayi alqawarin cewa idan ta sake haihuwar d'a namiji ita kuma sunansa take so yasaka mata, sai gashi ALLAH bai nufa ba ta haifi 'ya macce ta rasu, 'yarce aka sakawa sunan mahaifiyarsa wato hafsat sai suke kiranta da Janan, 

Abu d'aya ne kesa Janan bata damuwa da fifikon da mahaifin nasu ke nunawa tsakaninta da yayarta Nihal, shine soyayyar da  da take nuna mata, Nihal na matuqar sonta sosai, irin son da ita kanta bazata iya kwatantasa ba shiyasa kawai take kauda kai ga dukkanin tarin soyayyar da mahaifin nasu zai nuna mata fiye da ita,

"Ok, sai ki kula idan kunje, idan kuma kikaga zaki takura kawai ki dawo gida kinji ko?"

"Shikenan Abba, ALLAH ya kiyaye" Nihal d'in tafad'a tana murmushi ya amsa da

"Amin" shima fuskarsa d'auke da murmushin, sanyayyar ajiyar zuciya Janan ta sauke had'e da janye dukkan mugun tunanin dake zo mata ga mahaifinta itama tace

"Abba saika dawo"

"Saina dawo Janan, ku gaida Hajia"

"Zata ji" ta bashi amsa ataqaice sannan ya fad'a cikin motar ya rufe, bodyguard d'in suka zo da sauri duk suka shishshiga motocin da zaya fita tare dasu sannan driver yaja suka fice,

"Welcome back my sister" Nihal tafad'a tare da rungume Janan dake tsaye tana kallon motocin mahaifin nasu dake ficewa daga gidan, murmushi ta sakar mata tare da cewa,

"Thank you Addah Nihal, ya zaman gida?"

"Ba dad'i tunda kika tafi school, amma ya akayi yau kika dawo dawuri haka?" Ta d'ago kai daga rungumar data yimata tana kallon fuskarta,

Qoqarin tafiya Janan tafara agajiye, kafin ta bata amsa ta sake jefo mata wata tambayar,

"Janan sister, waya tab'aki ne?, naga damuwa  kwance a fuskarki"

Dariya Janan tayi sabida tasan za'a rina, little change idan yayar tata ta gani a fuskarta saita gano akwai wani abun, don haka ta a dariya tace,

"Hohoho Adda Nihal, anya ba aljannu ne dake ba?, yanzu har kin gano something goes wrong dani?"

"Sosai kuwa, nifa second mom ce ko kin manta? Taya Zan kasa gano damuwar 'yata kuma one and only sister?" Taqare zancen had'e da zolayarta, dariya Janan tayi sosai lokacin suna tattaka matattakalar da zata sadasu da d'akunan kwanansu, tace

"Adda Nihal kenan!, badai son girma ba, ai second mom yayi maki yawa a yanda kiken nan, kedai kawai ki karb'i big aunty don shine daidai ke"

Cak ta tsaya had'e da murtuqe fuska, tace "So what do you mean now?"

"I mean you're my first and only aunty in the world, not second mom ooo..." taqare maganar tare da kauda kanta gefe tana qunshe dariyar dake qoqarin zo mata, zaro idanuwa Nihal tayi cikin wasa had'e da cewa,

"Ki kace me?"

"Yeah! Upcouse you..." Ai kuwa kafin taqarasa Nihal ta d'aga hannu kamar zata daketa, ta ruga da gudu tabar wajen tana dariya had'e da juyowa tana yimata gwalo, nan itama tabi bayanta aguje tana fad'in "tsaya man in kin cika", kusan tare suka kai tsakiyar d'akin Janan suka fad'a kan makeken gadon nata atare suna dariya,

"ALLAH zanyi maganinki ne Janan tunda kin renani" tafad'a tana juyo fuskarta suna kallon juna,

"Ok am sorry, na yarda, bara na samu na watso ruwa, Wlh i have been tired enouph"

"Ayya sorry darling, bari na taimaka maki na had'a maki ruwan wanka, idan kin gama saiki sameni aqasa muci abinci"

"Ok big aunt nagode" Janan tafad'a tana kallonta cike da soyayyarta itama azuciyarta.

Kafin Janan ta iya miqewa tacire kayan jikinta har Nihal ta gama had'a mata ruwan tafito,

"Yawwa Addah Nihal sannu, kinsan wani abu?"

"Sai kin fad'a sis" taqare maganar tana folding hannayenta had'e da jingina bayanta ajikin madubin dake cikin d'akin,

"I have alot of gist to tell you"

"Wow! About..?

"Adda sarkin son labari to bari nafito" tafad'a ta shige taoilet tana dariya.

Dariya itama tayi sannan ta sauka qasa tare da qwalawa ai aikinsu madam Florence tace ta had'a masu abinci ita da Janan yanzunnan ta amsa mata da to, cikin mintuna qalilan madam Florence d'in wacce itace ke kula dasu tun suna yara bayan rasuwar mahaifiyarsu har girma ta jera dining table d'in da kalolin abincin da sukafi so, 

Cikin qananan kaya riga da wando triquater itama Janan ke saukowa daga matattakalar fuskarta d'auke da wani irin nishad'i da ita kanta batasan dalilinsa ba ta sako irin hular nan da ake yayi mai butterfly agaba red colour akanta ta saki gashin acan baya,

"Wow! Janan sister you look so beautiful, Wanda duk ya aureki yayi sa'ar samun kyakkyawar mata 'yar fara tubarkallah"

"Kinji Adda Nihal na kaiki?"

"Hmm zolaya ta zakiyi kenan!, Kedai kika sani" Nihal taqare zancen tana miqo mata plate d'in agabanta, ita tayi masu serving abunda suke so suna ci suna d'an tab'a fira har suka gama madam Florence tazo ta kwashe kayan ta gyara wajen su kuma suka koma mai falon dake nan qasa suka kunna tv suna kallo, at the same time kuma Janan na bawa Nihal labarin duk abunda yafaru da ita a makaranta tun daga kan accident d'in da sukayi da mm, har zuwa fad'anta da qawarta Amira da zuwanta clinic da mm da kuma yanda tayi da Ingaski, don babu abunda take b'oyewa yayar tata itama haka babu abunda take b'oyewa Janan, sun shaqu sosai irin shaquwar da misiltata zaiyi wahala, suna son junansu sosai ganin yanda suka taso cikin maraicin uwa kuma basa qaunar abunda zai had'asu balle har suyi fad'a.

Banbancin halayyane kawai suke dashi, duk da mutum d'aya ya basu tarbiya amma sam halayen Nihal basuyi kama dana Janan ba, Nihal nada matuqar izza awaje da kuma d'agawa da tsiwa saidai sam bata bari hakan ya shafi qanwarta ba saboda soyayyar da takeyi mata, tsaf Nihal ke iya kallon wanda duk yayi mata kan kara ta tata masa rashin mutunci komai tsufansa kuma komai qanqantarsa, shiyasa ma yanzu da Janan ke bata labarin abubuwan da suka faru take ji tamkar ta kameta tayita duka tsabar takaici,

"Adda Nihal naji kinyi shiru bakice komai ba tun d'azu inata zuba ni kad'ai"

"Zaifi kyau ki kama bakinki kiyi shiru don takaicin wannan Jabir d'in abokin nn yake ko waye shi da d'an iskan malaminku zai iya sa na taso nayita dukanki da baki tata masu rashin mutunci ba, wai Janan sister sai yaushe zakisan right d'inki kidena bari ana takaki"

"How Adda? Kusanfa duka inada laifi ga abubuwan da suka faru"

"Mtss...bara nadena sauraronki kar takaici ya illatani awurin, shi Jabir d'in ina ruwansa dake da zai fad'a maki magana tunda bashi kika kad'e ba, itama Amiran meya dameta aciki, shegiya inaga ma sonsa takeyi, sai kuma the big idiot d'in malamin nan nakun, uwar me zayayi maki idan kika samesa a office? Meyasa baki dalla masa mari ba da kikaga yana kallan maki jiki?" 

Turo baki Janan tayi had'e da cewa

"Kin gani ko Adda Nihal, ALLAH shiyasa bana son baki labari kin fiye zafin rai da yawa"

"Oho, to kidena man" tab'ata amsa cike da fushi don bakin Rai taji haushin abun.

"Ai bazan iya ba Adda Inna daina wa kikeso nabawa? Srry if I hot you pls" taqare maganar tana had'e hannayenta waje d'aya alamar ban haquri, saida tad'an harareta tukuna tace,

"ALLAH better know who you're a rayuwar nan, if not kin riqa shan wahala kenan kowa yace zai takaki"

Da haka dai har tasamu ta sauko sukaci gaba da kallonsu tare da d'auko wata firar ta daban kafin su can zuwa marece su gyara su nufi gidan grandma.

***.       ***.         ***.

A b'angaren mm kuwa basu suka tashi daga wajen sana'arsu ba har saida aka kira sallar magrib lokacin masu lectures d'in 4:00-6:00 duk sunyi sun gama sun watse, kasancewar makarantar ta 'yan matace zallah wato federal collage of education and technology (fcet) yasa tayi tsit ba kowa sai kukan tsuntsaye dake tashi da kuma security, wata dalleliyar mota naga tayi parking a bakin d'ayan gate d'in da suke fita dake cikin staff-quaters d'in makarantar drivern dake ciki na jiran isowarsu, da sauri ya fito cikin motar lokacin daya hangosu tafe mm na turo baronsa na dabino da kwakwa shi da Jabir ya karb'i na hannun mm shi kuma wani dake gefen gate d'in tsaye da alamu tare suke ya karb'i na hannun Jabir, cike da girmamawa suka gaishesu mm ya kalli hannunsa da yayi ja tukuna ya d'aga masu hannu yana amsa gaisuwar da sukayi masu, 

Jabir kuwa leda ya ciro ya zuba dabino mai yawa aciki sannan ya nufi wajen motar tasu, ganin yayi mm ya nufi wajen zaman dake gefen sit d'in driver yace,

"Ya haka kuma?"

"Kai zaka ja motar mana"

"Haba! wasa kakeyi, ai ni ina gefe kawai koma can kaja mu muje"

"Wa? Ai bazan iya ba Jabir kaga hannayensa kuwa?, Ja kawai muje muje man" yaqare zancen tare da bud'e marfin motar ya shige, babu yanda Jabir ya iya dole ya shiga gefen sit d'in driver ya jasu suka tafi, shiru ne ya biyo na tsawon kusan mintuna goma kafin can Jabir ya juyo yana kallon mm daya d'an ja kujerarsa tayi baya ya kwanta idanuwansa arufe,

"Yadai mutumen!"

"Janan!"

"Dama nasan za'a rina, ai indai soyayyace tafi wahalda irinku miskillai da ako yaushe kuke kallon masu yinta a matsayin marasa aiki, wace tsiyarce bakayimun ba lokacin da muna soyayya da Hanan (yarinyar data cucesa)"

"Waccan Hanan take, Ni kuwa tawa Janan take kaga kuwa dole saka rai yakoma akan Janan tunda Hanan ta tafka maka tsiya"

"Kar dai ka zurma da yawa broth shine kad'ai shawarata"

Murmushi mm yayi had'e da cewa,

"Ai anriga angama kuma, se za'a ake shawara basai andawo ba, indai akan Janan ce nariga dana zurma sedai kar aqara"

Dukan starring Jabir yayi yana dariya ba tare daya koma bi takan saba, shi kuwa yaci gaba da tunaninta da yakeyi har lokacin idanuwansa na arufe, tafiyar mintuna da basu wuce goma sha biyar ba sukayi kafin su iso gida, asalin gidan da suke ciki ne ada amma an sake gyarasa anfidda part d'in Momy da Razina da kuma part d'insu, sai d'akin salame dake riqawa Momy aiki acan baya da kuma na maigadi dake nan jikin gate, juyowa yayi daidai lokacin da suka iso gidan bayan yayiwa mai gadi horn ya bud'e masu sun shiga yayi parking had'e da d'an bubbuga gefen sit d'in mm yana cewa,

"Wakeup man mun iso gida"

A hankali mm ya juyo suka had'a ido don dama ba bacci yakeyi ba sannan yafito hade da nufar part d'insu, shi kuwa Jabir yana fitowa ya rufe marfin motar tare da sakin wata uwar miqa Yana fad'in,

"Wow! Am seriously tired"

"Me too" Muhriz daya fara tafiya ya fad'a shima tare da wucewarsa jiki ba qwari,

Shi kuwa Jabir part d'in Momy ya wuce shima cike da gajiya, yana shiga ya fad'a kan doguwar kujera 2sitter dake falon yana fad'in,

"Wash.." ya d'ora hannayensa asaman kujerar

Dariya Razina da fitowarta kenan daga kitchen riqe da gorar ruwan sanyi da cup data d'auko a ciki zata sha ta tayi tana fad'in.

"Sannu da dawowa Ya Jabir, ya kasuwa?" Taqare zancen tare da zaunawa kusa dashi ta tsiyayo masa ruwan sanyin a cup ta miqa masa tana cigaba da cewa

"Ya Jabir ina Yaya Muhriz ne?" Saida ya karb'a ya shanye tas ta qara masa wasu yasha sannan yace,

"Ina Momy ne?" Shima ya jefa mata tambayar ba tare daya bata amsar tambayar da tayi masa ba, turo baki tayi had'e da cewa,

"She's there in her room" dariya yayi had'e da cewa,

"'yar rigimar yayanta, yanzun nan zaki gansa ya shiga yawatso ruwa ne" 

Cike dajin kunya ta rufe fuskarta don indai akan yayanta ne tofa batada kara balle kawaici,

Momy ce ta shigo saye da dogon hijabinta gama salarta kenan ta tsaya qarasa azkar taji shigowarsa, miqewa Jabir yayi da sauri tare da nufowa inda take ya riqota suka qaraso cikin falon tare yana fad'in,

"Sannu da gida Momy kin wuni lafiya?"

"Lafiya klw my son" 

"How's your body mom"

"Ah! Alhamdulillah am fine"

"Glory be to God Momy, am hungry"

"But where is your brother first?"

Kafin tarufe baki saiga mm ya shigo har yayi wanka ya canza kaya, da sauri Razina tayi welcoming d'insa cike da farincikin ganinsa tana fad'in "welcome ya Muhriz" murmushi ya sakar mata yana zaunawa qasan qafafuwan Momy tare da gaisheta cikin girmamawa, Saida suka gama gaisawa sannan ya juya ya amsa gaisuwar Razina Yana tambayarta Yaya school da batafi wata d'aya da jonawa ba a b'angaren B.ed computer science, 

Saida yagama tambayar tata sannan Momy tasa tazubo masu abincin had'e da juyowa tana kallonsu d'aya bayan d'aya ganin yanda suka sauya mata sosai, kimanin watanni biyu kenan duk suka fita basa dawowa gida sai irin wannan lokacin kuma zasu dawo agajiye, gaba d'aya sunyi baqi kamar ba yaranta ba, a tsammaninta duka yanayin business d'in nasu kesa haka amma saita fahimci akwai abunda suke b'oye mata, don haka saita qyalesu saida suka gama cin abincin tukuna tayi gyaran murya tana kallonsu fuskarta d'aure babu alamun wasa aciki tace, 

"Muhriz, Jabir! Me kuke b'oyewa momynku haka dake nema ya sauya mun ku daga yarana dana sani izuwa wasu yaran daban?, pls may i know what's exactly going on?"

#like

#share

#vote

#comment

*ALLAH KAJIQAN IYAYENMU 👏😭*

[8/17, 7:39 PM] ƳAR FARA KYAKKYAWA💎: _Page 6_

*TUKUICIN SO*💞

*NA*

*BILLY S FARI*💎

*HASKE WRITTER'S ASS..💡*

*Free Book*

_Follow me on wattpad@Billysfari9 httpson a userhttps://www.wattpad.com/1231665142?utm_source=android&utm_medium=link&utm_content=share_published&wp_page=create_on_publish&wp_uname=Billysfari9&wp_originator=EwW9KlBM7lslQDR9ocKvcHE2Kh6HObz4smPNFZjvFoyf%2BzVLltD0tBsHM2bvRyWMIhmS%2FlPhBh9EqHHKEAerqqhmLTO6zBBU0VHXVkUXcNWnJxk274crMybs6d0iQKcE_

______________________________

*S* hiru duk sukayi har sai da ta sake maimaita tambayar data yimasu a karo na biyu sannan Jabir ya ɗago kai yana kallonta, har zai yi magana tayi saurin ɗaga masa hannu ganin Muhriz na susar gefen kunnensa da ɗan yatsa, ɗabi'arsa kenan aduk lokacin da zai faɗi wata magana mai muhimmanci, hakan yasa ta dakatar da Jabir don tasan maganar da zai faɗa sai tafi tasa,

"Muhriz kada ka Ɓoyemun komai, faɗamun ko meye kaji ko?"

Sai daya ɗan muskuta tare da sakin sanyayyiyar ajiyar zuciya yana kallonta sannan ya ce,

"Ammm...Momy kiyi haƙuri mun yanke shawarar aikata wani abu ko ince na yanke shawarar aikata wani abu bada sanin kiba don nine nakawo wannan shawarar kuma na hana Jabir ya sanar dake saboda sanin bazaki taɓa yarda ba"

"Muhriz, har akwai abunda kake tunanin zaka faɗamun akan wani lamarin daya shafi kasuwanci ki ko rayuwarmu nakasa yarda? Nifa na reneka kuma nabaka tarbiya! Ai matuƙar na yarda da tarbiyar dana baku to bazan taɓa hana kuba sai idan har nasan zaku cutu aciki, je kai tsaye ka faɗamun ko meye ma, in sha ALLAH zan fahimceku, wannan yanayin ne dai da nake ganinku aciki bazan lamunci jurar ganinsa ba"

"Eh to! Dama ganin halin da ɗan uwana ya faɗa ciki wajen neman matar da zai aura ne yasa nayi tunanin yin basaja don samawa kanmu mafita, ma'ana na sauya kaina daga Muhriz pilot da aka sani yanzu zuwa Muhriz maraya ɗan asalin ƙauyen caranci ta hanyar ajiye business ɗin da mukeyi da aiki na wani ɗan lokaci muka koma sana'ar saida dabino da kwakwa a makarantar kwalejin ƴan mata ta wannan garin..."

Tun kafin yaƙarasa maganar Momy ta aza hannu a ƙirji haɗe da cewa,

"Oh my god, why? Why naa!"

Ta ƙare maganar kamar zatayi kuka, ta sowa yayi ya dawo kusa da ita haɗe da riƙo hannuwanta ya ce,  "pls Momy calm down!, Ba wani abu bane, damu dake da kuɗin da wuɗanda ke irin sana'ar duka ɗaya ne, all we want from you shine addu'a"

"I know mu son, amma kaga yanda kuka koma ne?, Akwai hanyoyi da dama da zaku bi kusamu matayen aure, amma wannan sam bata dace daku ba, look at your hands yanda suka koma" ta ƙare zancen tare da juya hannunsa tana kallon cikin tafinsa da yayi jaa sosai har da kanta"

"Momy this one is nothing as much as za'a samu abunda ake so, just pray for us"

Juyawa tayi tana kallon Jabir daya maida hankalinsa gaba ɗaya ga waya yana latsa shima ta riƙo nasa hannun tana kallo, bai wani nuna alamar gajiya da wahala ba atattare dashi kasancewar shi irin blacks beauty d'in nan ne, jikinsa bai cika nuna wani chanjin yanayi ba kamar na Muhriz dake da hasken fata, shiyasa ko jan da hannun Muhriz yayi nashi bai nuna hakan ba, skin ɗin ce kawai tayi ɗan tauri kaɗan ba kamar yanda take ba.

"My son, kuna ganin wannan plan ɗin da kuka shirya it work kuwa?, Kodai ku canza wani pls" ta faɗa cikin marairaice fuska don ba kaɗan take jin yaran nata arai ba, dariya yayi haɗe da kashe wayar ya jefa a aljihu sannan ya ɗora hannunsa akan nata ya ce,

"It work kuwa don har anyi wuf da zuciyar yaronki, and i'm sure soon brother zai kawo ta ta gaisheki"

Juyawa tayi fuskarta cike da farin ciki tana kallon mm daya sinne kai ƙasa ta ce,

"Izit true my son?" Sai ya ji ya kasa d'ago kai balle har ya iya bata amsa shikuwa Jabir sai faman yimasa dariyar ƙeta yake, 'yar harara yayi masa ta wasan idanuwa ashe momy na lalle dashi tayi murmushi haɗe da sakin hannayen su ta ɗaga nata sama tana addu'a ALLAH ya tabbatar da alkhairi kuma ya kauda sheɗan yasa wacce zata kula mata da shine kuma taso ƴan uwansa ba wacce zata raba masu kai ba, ta jima tana kwararo addu'o'in kafin ta tofa a hannayen ta ta shafe duka akawuna su, Razina dake zaune gefe ta ƙyalƙyale da dariya tana fad'in,

"Kai Momy, wai su wuƴan nan samarin naki basa girma ne?, Ko ni da nake ƙarama akansu ba kyamun irin abubuwan da kike yimasu, dubi fa har wani shafa masu addu'a kikeyi aka sai kace Yaran da ake tsoron mayu su kama.."

Bata rufe baki ba Muhriz ya d'auki throw pillow ɗin dake gefen kujera ajiye ya jefeta dashi,

"Su waye yaran? Bakya da kunya ko Razina?" Momy dake dariya ta ce,

"Noooo...kabar mun yarinyata tayi magana, ai gaskiya take faɗa, ban san me yasa akoda yaushe nake yimaku kallon ƙananan yara ba bacin you are too big now, itane ya kamata tasamu lunkin irin wannan kulawar fiye da wacce nake bata ko auta na?"

Ɗaga kai tayi tare da matsowa ta ɗora kanta saman kafad'an Momy tana dariya itama ta saka hannunta akan fuskar tata haɗe da cewa,

"Dole kema zan baki fiye da wannan kulawar saboda kin kusa tafiya kibar ni"

"Noo...Ni babu inda zan je ina tare dake now and for ever" Razina ta faɗa cike da shagwaɓa bayan tasa duka hannayen ta ta rungume Momy tana kallonta, dama Razina ba banza ba indai wajen shagwaɓa ne, sosai take samun waje tako wane ɓangare a wajen su, abun gwanin burgewa idan kaga yanda take yiwa Momy itama tana biye mata, duk da hakan kuwa bai hanata tsawatar mata ba aduk inda tayi kuskure.

Murmushi mm yayi yana kallonsu zuciyarsa cike da farin ciki marar adadi, baya da wani buri aduniya sama da yaga wuɗannan mutane guda uku na cikin farin ciki, sai yaji wata kwanciyar hankali da natsuwa sun mamaye masa ruhi da kuma gangar jiki, haka ma a ɓangaren Jabir yakan tsinci kansa cikin jin daɗi aduk lokacin da zai gansu gaba ɗaya cikin farin ciki da walwala, shiyasa yanzu ma ya shagala da kallonsu, duk da Razina ƙaunarsa ce sai yaji ina ma ace shima yanada ƙanwa kamarta, ɗaya matuƙar jin daɗi fiye da wannan, amma ko a hakan yana yiwa ALLAH godiya daya bashi ita a matsayin ƙanwa duk da ba momynsa ce ta haifa masa ita ba, murmushi ya saki shima lokacin da Razina ta gama magana haɗe da cewa,

"Kin makaro yarinya, keda zamu  aurar nan bada jimawa ba kije can ɗakinki ki ƙarasa da wannan shagwaɓar taki da bata bar kowa ba"

Ɗan sosa kai mm yayi yana kallon Razina data b'ata fuska ta ƙasan idanuwa kafin can yace,

"A'a Jabir, kasani ko akwai d'an gayen data ƙyasa ma agidan nan, kama bakinka kar kazo ka kirawa kanka ruwa" ya qare maganar yana kallon Razina don yaga irin reaction d'in da zatayi akai, don shi har ga ALLAH bayada wanda yake yimata sha'awar ta aura sma ga ɗan uwa, aboki kuma aminin nasa wato Jabir, tun tana ƙarama yake da wannan burin, koda lokacin da yake soyayya da Hanan bai taɓa jin ra'ayin ya gushe masa arai ba saima ƙara alwashin da zuciyarsa keyi akan koda a matsayin matar Jabir ta biyu Razina zata zo zai cika wannan buri nasa, hakan ne kaɗai zai gamsar da kansa cewa yayiwa Momy TUKUICIN SO da abu mafi daraja da zataji dad'i, don haka sai ya natsar da hankalinsa ga Razina yana karantar canjin da tayi a sanadiyar maganarsa, don kuwa saida ta kalli Jabir da tun ɗazu idanuwansa ke akansu sannan ta turo baki haɗe da kallon Momy ta ce,

"Momy kin gasu ko?"

"Qyalesu autana, bazamu rabu dake ba mutu ka raba takalmin kaza, mijin da zai aureki ma sai munyi takarda dashi kullum zai riƙa kawomun ke na ganki tukuna zan bashi aurenki"

"Tab..ashe kuwa akwai aiki Momy, don kuwa babu mai rabaki da ita tunda shi ba lusari bane ace kullum yana kan titi biye da mata zuwa gidansu, ko kuwa ma?" Jabir ya fad'a yana dariya haɗe da bawa mm dake dariya shima hannu suka tab'e  tare da miƙewa jin anyi kiran sallahr isha'i suka nufi masallaci, Razina kuwa cuno baki tayi tana bubbuga ƙafafuwa har da d'an kukan shagwab'a, Momy dake dariyar itama ta ce,

"Oh! ALLAH, Razina ai kece yarinya, kuka kuma akan ƴar wannan magana, to yi haquri ƙyalesu ki tashi muje kiyi Sallah abunki, in sha ALLAH yanda kike so haka zai faru kinji ko" ta ƙare zancen tare da riƙo hannunta ta miƙar da ita suka wuce ɗaki, a zuciyarta tana mai addu'ar ALLAH yasa wannan plan da sukayi yazamo masu alkhairi kuma dasu da autanta ALLAH ya zaɓo masu abokanan zama nagari, da haka suka shige ɗaki tare har lokacin Razina na tuƙuburi bata dena ba.

Washe gari kamar yanda suka saba haka suka shiryo cikin shigar da suke yi idan zasu je sana'ar tasu ta saida dabino tunda yanzu babu sauran ɓoye-ɓoye Momy ta riga da tasan komai, sallama sukayi suka shiga cikin falon tana zaune tana linke kayan Razina da mai aikinsu tayi mata wanki ta kwaso mata, kallon yanayin shigarsu tayi kafin ta amsa sallamar cikin sakin fuska suka gaggaisa ta ce,

"Yanzu Muhriz kuna jin daɗin wannan shigar da kuke ciki?"

"To Momy ya za a yi? Dacewa kawai ake nema tunda abun naɗan taƙaitaccen lokaci ne"

"Shikenan, ALLAH ya taimaka kuma ya bada sa'a, don ALLAH ku kula da kanku"

"To Momy za muyi hakan, ina Razina?" Jabir ya faɗa yana bud'ar idanuwa kamar mai neman wani abu.

"Ta tafi school, ta ce yau tana da test bazata tsaya jiranku ba"

"Shine kuma sai tabar maki aiki? ALLAH Momy kidena shagwaɓa ta hakan, ki ajiye idan ta dawo ta ƙarasa abunta da kanta"

"Haba Muhriz, auta face!"

"Shikenan Momy, as you wish ai, jiya fa ina kallo kafin mu fita hadda ƙwallanta, kar fa ta sangarce ta koma komai tana yiwa mutane kuka"

"What ever!, ba ruwanku ai ku kuka sa ta, kuje ku karya ga breakfast ɗinku can kafin kuwuce"

"Thanks Momy" suka faɗa atare haɗe da miƙewa suka nufi wajen dining, saida suka ci suka qoshi sannan suka d'auki harmar zuwa makaranta bayan sunyi mata sallama itama tayi masu adawo lafiya har tana tsokanarsu da sabon sunan data saka masu wato MJ dabino's tana fad'in su bata dabino na ɗari biyu suna ta dariya.

***.       ***.       ***.       

   A ɓangaren Janan kuwa basu dawo wajen grandma ɗinsu ba sai kusan ƙarfe goma na dare, yauma baran-baran suka rabu ita da Nihal saboda abunda ta yiwa mai aikin ta ta buge plate ɗin abinci da ita da kanta tace ta dafo mata akan ta kawo mata shi a buɗe, gaba ɗaya abincin ya tuɗe ya qonawa mai aikin grandma ɗin qafa sosai har seda fatar wajen ta taso ta kuma bita da lafiyayyun marukka masu zafi har sau biyu haɗe da zafi, hakan ya tun zura grandma itama ta rufeta da masifa tayi mata tas kuma ta sakata dole ta bawa mai aikin haƙuri, shikenan fa ta fara baƙin rai tana kumbura fuska har suka iso gida, babu kalar rarrashi da irin haƙurin da Janan bata bata ba gudun kar mahaifin nasu yaci mata mutunci amma taƙi haƙura saboda tuƙuƙi da zafin da zuciyarta keyi mata nasa tabawa talaka kuma mai aiki a ƙarƙashin mahaifinta haƙuri, daga ƙarshe ma rufe kanta tayi cikin ɗakinta taci kuka ta mai isarta, Janan kuwa ji tayi tamkar tabar gidan saboda sanin abinda zai iya biyowa bayanta idan mahaifinsu ya ji wannan maganar, gabanta ne ya daɗi jin ƙarar tsayawar motocinsa don sai lokacin yadawo shima, tafin hannayenta tasa ta rufe baki da hancinta haɗe da kulle idanuwanta tana addu'a,

Sautin dukan ƙofar ɗakin nata data kiyo da qarfi ya sata faɗuwar gaba haɗe da buɗe idanuwanta cike da tsoro ta nufi wajen ƙofar jiki na rawa ta buɗe, cikin girmamawa kanta na sinne a ƙasa ta fito tana qoqarin gaida mahaifin nasu dake tsaye wajen cikin ɓacin rai, hannu ya ɗaga da zimmar wanketa mari tayi saurin rufe idanuwa, Muryar Nihal dake tsaye bakin ƙofar d'akinta ce tayi saurin dakatar dashi jin ta ce,

"Ni Abba, me Janan tayi kuma da zaka doketa?, I think hakan ba daidai bane, i zuwa yanzu yakamata ace ka dena dukanta akan wasu abubuwan, musamman wuɗanda basu shafeta ba" ta ƙare maganar tare da ƙarasowa wajen ta rungumo Janan a jikinta, kallonta yayi yaga yanda idanuwanta suka kumbura suka yi jaa saboda kukan da tayi ya ce,

"Ki ƙyaleni da ita sweetheart, ai tasan yanda muka yi da ita kafin kutafi, duk laifin nata ne don da baku je ba ai hajiya bazata sa a wulaƙan taki ba"

"No Abba, she's our grandma, dole ko Janan bata ce muje ba ace mun tafi, but nakasa sanin dalilin da yasa take fifita wasu bare akai na ba, ban san me yasa bata sona ba Abba tafi don Janan" da sauri Janan ta d'ago idanuwanta da suka cika da ƙwalla tab tana kallonta, ta ce

"Ba haka bane Adda Nihal, dukkanmu grandma na son mu, kawai wasu daga cikin d'abi'u ne da halayyar da kikeyi bata so.." ai  kuwa bata ƙarasa rufe baki ba Abba yayo kanta,

"Kin gani ko Nihal, ai duk wannan abun ita Janan ɗin ke had'ashi, ina ruwanta da halayya da kuma ɗabiun ki?" yakai zancen yana nuna Janan da Nihal ta ɓoye a bayanta, juyo da ita Nihal tayi a gabanta ta ɗora hannayenta akan kafaɗun Janan tana kallon fuskarta ta ce,

"Look Janan, rayuwar nan da kike gani mai sauƙice, ke da grandma halayenku daban nawa daban haka na Abban mu daban, so banga dalilin da zai sa grandma tace dole saina sauya daga halayyata da d'abiuna na koma irin naki ko nata, ni haka ALLAH ya yini, sam bana son talaka saboda basu san halacci ba, zaka ɗaukesu ne daga rana ka saka su a innuwa su kuma idan sun samu dama sai su sakaka a rana, ko ba haka ba Abba"

"Haka ne mana, amma ita da hajiya sun kasa fahimtar hakan, ban san dalilin su ba na cewa lallai lallai sai sun ja talaka aikinsu ba ko sun so shi, babban takaicin ma shine yanda suke iya fifitasa akanki"

"Abba ba haka bane, Ni da grandma ba muda wani dalili face mu da talaka duka ALLAH yayi mu, kuma badon baya don su ba yayisu a yanda suke, zancen fifiko kuwa duk duniya ba nida wanda nake so sama da Adda Nihal, itama tasan hakan, sai kuma kai da grandma ko ba haka ba Adda?" Ta ƙare zancen tare da fashewa da kukan da tun ɗazu take ko kuwa da fitowarsa.

Jawota ajiki Nihal tayi ta rungume tana rarrashi haɗe da cewa,

"Sorry darling, i know bakida kamata kuma nima banda kamarki, saboda haka kiyi shiru, grandma kuwa zanyi magana da ita, tabarni nayi rayuwata kuma kuyi taku yanda kuke buƙata ba tare da mun takurawa juna ba, wannan shine kawai"

"A'a Addah.."

"Ya isa haka Janan" Nihal ta faɗa haɗe da ƙoƙarin hanata ƙarasa maganar data tashi yi.

Wani irin tsaki Abba ya jaa tare da barin wajen yana faɗin,

"I will make sure that wannan mai aikin tabar gidan an samo wata don bazan d'auki wannan shashancin ba, Janan matsala Hajiya damuwa, how i wish Nihal kaɗai nake da ita, da yanzu ina nan tare da matata, gashi garin haifomun waccan matsalar na rasa farin ciki na" haka yayita sabbatunsa har ya sauka ƙasan ya wuce sashensa zuciyarsa cike da damuwar mahaifiyarsu daya tuna wacce ako yaushe yake ɗora alhakin mutuwar ta akan Janan, 

Kusan dai ranar Janan batayi bacci ba, babu abinda take tunani irin yanda zata sauya tunani da halayyar 'yar uwarta da mahaifinsu ya ƙaƙaba mata da sunan soyayya, mm ne ya daɗi mata arai lokacin da yake faɗin tsautsayine ya haifar da kaɗewar data yimasu kuma dama can ALLAH ya tsaro hakan yau zata faru, murmushi tayi ta juya kwanciyarta haɗe da cewa a zuciyarta,

" To meye abun ƙi ga talakka in har ya san komai tsari ne da kuma nufi daga ALLAH, ya kuma iya yarda da qaddarar da ALLAH ya rubuto zata same sa, ai shine mutumen daya kamata a so bawai a wofantar dashi ba don baida dukiya, yanzu dai ga mahaifinta babu abunda ya nema aduniya ya rasa amma ya kasa gane cewa duk abinda zai sami bawa daga ALLAH ne kuma shine ya tsaro masa haka, shi dai akullum tunaninsa, itace ta kashe mahaifiyarta tunda garin haihuwarta ta ya rasata, wannan wane irin tunani ne na marasa ilimi yake yi?, Kullum baida aiki sai kuka da ita akn rashin mahaifiyarsu, wlh ta tabbata tafishi buƙatar mahaifiyarta aduniya, amma tayi haƙuri da maraicin data taso cikinsa na rashinta, domin ALLAH shi yasan dalilin haka ya kuma tsaro mata haka a rayuwa, ta kuma tabbata yafita son kanta da kanta ya kuma fi kowa son mahaifiyarta daya karb'a, ciki kuwa har da shi mahaifin nata dake tunanin yafi kowa sonta" da wannan tunanin bacci ya soma d'aukarta, ba'a jima ba ta tsinci kanta a duniyar mafarkai kuma abun mamaki wai ita da mm, tana wannan mafarkin taji ana yaɗata acikin barci, zumut ta miƙe tana fad'in,

"Mm meya kawo ka anan?" 

Nihal ta gani bakin gadon a tsaye da sauri ta murza idanuwanta,

"Adda lafiya?" Tana duba agogon dake gefen gadonta ƙarfe biyu saura, d'an yatsina fuska Nihal tayi ba tare data bi takan taba ta ce,

"Janany sister nakasa bacci, zan iya kwantawa a d'akinki?"

"Eh Adda, amma me yasa?" Ta ƙare zancen tana matsawa gefe haɗe da janye mata duvet, bata ce da ita komai ba har saida ta kwanta ta rufa mata duvet ɗin sannan ta ce, 

"Janany sister"

"Na'am Adda ta" ta faɗa tare da matsa kusa da ita ta ɗora kanta a saman kafad'arta,

"Kin ji haushi na d'azu ko?"

"Ko d'aya Adda t, amma pls..."

"No..ya isa haka tunda dai baki jiba, mu kwanta muyi bacci kin san kina da school gobe" Nihal ta katseta tare da gyara kwanciyarta, turo baki Janan tayi irin bata ji daɗin hanata faɗar abunda tayi niya ba ta koma ta kwanta fuskarta na kallon rufin p.o.p dake saman ɗakin tare da ɗora hannayenta a saman ƙirjinta, da haka bacci mai nauyi ya zo yayi awon gaba da ita, 

Daga ita har Nihal basu farka ba sai kusan qarfe takwas saura don kuwa ko sallar asuba basu samu ba saboda nannauyan baccin da yayi awon gaba dasu, a gurguje suka tashi sukayo arwala sukayi sallah yayin da Janan ta had'o gaba ɗaya har da wanka lokacin da tayo arwalar, hakan yasa tana shafa addu'a ta miƙe ta sauya kayanta, dama ita bar fiye yin kwalliya ba don haka mai kawai ta muttsikawa jikinta ta dauki jikka da littafan ta da makullan mota tana sauri ta fice d'akin, dama tuni Nihal ta fita ta yadda har Madam florence ta kammala masu bin kari ta shiga haɗawa Janan nata, tana fitowa daga ɗaki  sukayi karo da ita,

"Janany sister, ga breakfast ɗinki na haɗo maki kada kije da yunwa" 

"Noo.. Adda nayi latti, zan tsaya a capteria idan mun fito lectures nayi.." bata ƙarasa rufe baki ba Nihal ta naɗo gasasshen biredi (sandwitch) da soyayyen ƙwai ta tura mata abaki saka makon buɗe baki da tayi tana magana, haka ta yita bata abaki har suka kai wajen motar ta, seda ta buɗe marfin motar ta saka jikka da littafanta tukuna ta juyo ta karɓi cup ɗin ruwan kakkauran tea ɗin data miqo mata ta sha fiye da rabi sannan ta miƙa mata cup ɗin ta rungumeta haɗe da cewa,

"Thanks Adda Nihal, bye bye"

"Bye Janany sister, sai kin dawo"

Ta ƙare maganar tana ɗaga mata hannu ganin har ta shige motar ta tayar tana ƙoƙarin fita...

*This page is dedicated to all sister's in the world, no matter how life it change, luv your sister's, care for them d always be by their side👩‍❤️‍👩, i luv my sister's and if you luv your #comment #vote, #share, and #like.*

_Srry guyz in sha ALLAH mun dawo kenan, aimun afuwa, masu zagi da masu kyakkyawan fata duka Nagode, sai dai har wayau banyi alƙawarin update kullum ba saboda ina da abubuwa agabana, but i assure you zan ƙoƙarta da yardar ALLAH_

*ALLAH KAJIƘAN IYAYENMU👏😭*

*S* aida ta ga ficewarta tukuna ta koma cikin gida itama ta nemi waje ta zauna ta ƙarasa sauran abin karin data ɗibama Janan, bayan ta gama ta koma cikin ɗakinta ta haye kan gadonta ta jawo system ɗinta ta shiga vedio call da ƙawayen ta dake ƙasar uganda da sukayi karatu tare, wanda mafi aksarinsu har yanzu suna can ƙasar a dalilin aiki daya kai iyayensu suke zama acan.

Janan kuwa da gudu ta fice daga cikin gidan rana ba motar wuta har ta kai bakin gate ɗin makarantar, a hankali ta soma rage wutar motar lokacin data isa kafin nan ta shiga ciki don gudun kar abun daya faru jiya ya sake faruwa, cikin yardar ALLAH har ta ƙarasa department ɗin nasu ta daidaita tsayuwar motarta haɗe da fitowa ta shiga cikin ajin malamin bai zo ba, lokacin har ƙarfe takwas da mintuna biyar tayi, ajiyar zuciya ta sauke haɗe da samun waje ta zauna tana kallon Amira da tayi tuƙun-tuƙun da fuska ta d'auke kai, saida ta jima da shiga sannan malamin nasu dake ɗaukarsu course ɗin (chemical-Ako-Carbony/compound) a fannin Chemistry/computer da take karanta ya shiga, cikin natsuwa da kwanciyar hankali ta fara sauraren bayanan da yake yi, kasancewar tanada tsananin kaifin basira yasa cikin ƙanƙanin lokaci ta gama fahimtar dukkanin abinda yake koyarwa, don indai ƙoƙari ne to Janan ba baya ba, irin ɗaliban nan ne da ake kira da intellegent, ba kowa ne zai fahimci hakan a tattare da ita ba sai wanda suka zauna tare, sai kuma su kansu malaman kasancewar ita ɗin tana ɗaya daga cikin sahun ɗaliban da ake kira introvert acikin aji, duk da tanada basira sosai basa fahimtar hakan har sai idan anyi mata tambaya ta amsa ko kuma idan anzo wajen test ko jarabawa  a nan ne take baje dukkanin basirarta da kuma baiwar da ALLAH yayi mata har suka gane irin talent ɗin da take dashi.

Bayan sun gama ta ɗago ido tana kallon Amira data ɗaure fuska ta kauda kai gefe tana ƙoƙarin miƙewa, da alama har lokacin bata daina fushin da takeyi da ita ba akan abunda ya faru, murmushi tayi tare da riƙo hannunta, ta ce

"Amira barka da safiya, kin tashi lafiya"

Ba tare data juyo ta kalleta ba ta ce "lafiya" can ciki ciki, murmushi Janan ta sakeyi karo na biyu tare da miƙewa tsaye ta dawo gabanta suna fuskantar juna, ta ce

"Amira kenan! Wai har yanzu fushi kike dani akan abunda ya faru jiya? To kiyi haƙuri don kuwa ni har na manta da hakan, kuma nasan ai duk wannan abun da kikeyi akan na kaɗe mm ne na kasa tsayawa na kula dashi ko? To kiyi haƙuri shima jiya na je na bashi haƙuri har ma na ɗaukesa a mota muka je clinic aka bashi magani, ina shikenan ai ko?"

Da wani irin ƙarfi Amira ta juyo jin abunda Janan ta faɗa tana jifar ta da wani irin kallo mai cike da tuhuma, 

"Kika ce kin ɗauke sa Janan? Kuma a motarki?" Ta ƙare maganar cike da tsantsar kishi daya tirniƙe mata zuciya, 

Lumshe idanuwa Janan tayi tare da jinjina kai alamun tabbatar mata da hakan fuskarta ɗauke da murmushi, kasa jurewa Amira tayi har saida ta bayyanar da jin haushinta ƙarara ta hanyar fizge hannunta daga riƙon da tayi mata ba tare da tasan tayi hakan ba, wani irin da nasani take ji aranta na zamowa silar da har mm zai shiga motarta daga shi sai ita, da tasan hakan zai faru ko ɗaya da bata nuna mata ɓacin ran ta jiya, atunaninta faɗan da sukayi yasa Janan fahimtar kuskurenta ta je gyarawa, tambayar kanta ta shiga yi wai ma taya ta samu wannan damar har hakan ta faru awajen mm, mm ɗin dako kallo macce bata ishesa ba balle akai ga yayi mata magana ko kuma ya kulata, amma shine har ita tasamu fuskar da zai shiga motarta, how?, Ta sake tambayar kanta a karo na ba adadi, "mtssss..." Ta ɗan ja tsaki cike dajin haushi ba tare data sani ba.

Zaro idanuwa Janan tayi cike da mamaki ta ce,

"Meye kuma Amira?, Ko shima wannan d'in baiyi ba har yanzu ina da sauran laifi?"

Sai alokacin Amira ta ankare da abubuwan da takeyi da sauri ta saki fuska haɗe dayin yaƙen da baikai zuci ba ta ce,

"Noo...ba haka bane, babu wani sauran laifi da kike dashi, dama dai kin san shi ɗan adam daraja ne dashi a duk yanda ka gansa, shiyasa na nuna maki rashin jin daɗi na akan halin ko in kula da kika nuna masa kika shigikke lectures abinki, amma yanzu tunda kin gyara shikenan komai ya wuce"

"Kin tabbata?"

"Sosai ma, muje muyi break kafin sir Victor ya shigo" wanda ke ɗaukarsu course na gaba da zasu shiga wato chemical kinetic.

"Muje dai na rakaki don ni kam alhamdulillah a ƙoshe nake"

"To muje, daga nan ma sai mu biya wajensu mm na siyo dabino"

"To shikenan" Janan ta bata amsa ataƙai ce tana sagala jikkarta a kafaɗa, basu wani jima ba acan wajen cin abincin don indomie kaɗai da soyayyen ƙwai tasa aka dafa mata taci Janan ta biya kuɗin sannan suka fito suka nufi wajensu mm, duk wanda yasan yanda dafin so ke harbawa a zuciya to yana kallon Amira zai fahimci hakan saboda yanda ta shagala da kallon mm tun kafin su ƙarasa, tsabar kallonsa kad'an ya rage ta fad'i sanadiyar wani irin tuntuɓe da tayi har saida Janan tayi saurin riƙota, 

"Subhanallahi sannu, me kike kallo haka Amira kike neman faɗuwa ki ja mana abun dariya"

"Ba komai Janan, wani abun dai nake tunani"

"Tunani kuma? ALLAH ya kyauta, amma kiyi ƙoƙarin ajiyesa gefe don kar ki kai kanki ki baro"

Mm kuwa tuni dama ya ci alwashin danne duk wani abu da yake ji azuciyarsa akan Janan har sai lokacin daya kamata ya bayyana mata hakan yayi, ma'ana har sai ya gama sanin ko waye ita, hakan yasa kyakkyawan kallo ɗaya yayi mata lokacin daya hangosu tafe ya kauda kai haɗe da ci gaba da gyaggyara dabinon sa, duk da ba kallonta yakeyi ba yakan ji bugun zuciyarsa na tsananta a kowane taku ɗaya nata dake kusanto da ita agaresa, ɗan runtse idanuwa yayi lokacin da suka ƙaraso ƙamshin turarenta ya daki hancinsa ya sauke wata irin sanyayyar ajiyar zuciya a hankali, 

Yana ji suna gaisawa da Jabir tana tambayarsa ya mai jiki amma yaƙi koda kallon gefen da take balle tasa ran zaiyi magana, hakan kuwa ba kaɗan ya yiwa Amira daɗi ba data fara tunanin ko akwai wani abu da mm ya fara ji akan Janan da har ya kulata tare da bata damar da zai iya shiga motarta, yanda tayi tsaye ta ƙura masa idanuwa yasa Jabir da suka gama gaisawa da Janan juyowa ya ce da ita, "ke lafiya? Me za'a baki"

"Amm.. zan sayi dabino ne amma wannan nake so" ta ƙare zancen tana nuna dabinon mm dake gabansa, sai alokacin ya ɗago haɗe da miƙa hannu ya karɓi kuɗin da take miƙo masa fuskarsa ba yabo ba fallasa ya ce,

"Na nawa?"

"Na duka zaka bani" ta faɗa tana wani gyara tsayinta haɗe da sakin wani irin ƙayataccin murmushi, yana ganin hakan ya ɗaure fuska tare da ɗauke kansa  ya ciro leda ya zuba mata dabinon daidai na kuɗinta ya miƙo mata,

"Na gode" ta faɗa haɗe da karye murya tana wani fari da idanuwa, yi yayi kamar bai ganta ba tare da ɗauke kansa gefe ya miƙa hannu yana ƙoƙarin ɗauko sinƙin leda a baron Jabir dake faman fira abunsa da Janan tana dariya don tashi ledar ta ƙare, kamar ance ya ɗago idanuwa karaf suka haɗe dana Janan data ɗago itama a lokacin,

"Barka da safiya mm, Ina kwana an tashi lpy?" Ta faɗa tana ƙarewa yanayinsa kallo tamkar ba shine mm ɗin jiya data kaɗe da mota.

"Lafiya lau" ya amsa mata shima cikin basarwa duk da wani irin yanayi da yake ji na fizgarsa, sautin muryarta ya jiyo ta sake cewa,

"Ya jikin?, Hop kan ya dena ciwo ko?"

"Eh, alhamdulillah, naji sauki" ya sake bata amsa, daga haka bai ƙara cewa komai ba, don haka sai itama ta ƙyalesa tare da ciro naira dubu ta miƙawa Jabir,

"Gashi nima ka bani na ɗari biyu tunda Amira ta siya a wajensa"

"To shikenan" Jabir ya faɗa tare da ciro leda ya zuba mata fin na naira ɗari biyun da ta ce har da ƙarin kwakwa aciki ya miƙo mata haɗe da canjinta yana faɗin,

"Yawwa, gashi ko, mun gode da cinaki"

"A'a riƙe canjin ko ruwa kwa ƙara ku siya"

"A'a ba'ayi hakan ba, kedai karɓi canjin ki"

"Laaa..wlh bazan karɓar ba, dubi fa har da ƙarin kwakwa kayimun aciki, kaidai ALLAH ya ƙaro kasuwa mu munyi aji, mm ALLAH yaƙara sauƙi" ta faɗa tana kallonsa lokacin data gama duba ledar dabinon tare da juyawa suka bar wajen ba tare da ta jira me mm ɗin zai faɗa ba.

Amira kuwa sai wani iyayi takeyi da kwarkwasa tana go and come kafin Janan tagama magana da Jabir har suka bar wajen, a haukanta hakan zaisa ta burge mm, abunda bata sani ba shi gaba ɗaya ma hankalinsa ko a gangar jikinsa baya nan balle kuma gareta, aa salima tuni ya shagala wajen sauraren zazzaƙar muryar masoyiyarsa da yake ji tamkar ya fizgota a jikinsa ya rungume saboda wani irin magana ɗisu dake ɗibarsa.

Janan kuwa ko kaɗan hankalinta bai kai ga abubuwan da Amira keyi ba balle har tasan inda ta nufa, kawai dai ita a tunaninta Amira na cikin irin mutanen nan ne da basa son ana walaƙanta mutane, kallon ta tayi ganin yanda walwalarta da farin cikinta suka ƙaru ta ce,

"Ni kam dai Amira wannan farinciki da kikeyi duk na meye?"

"Abun sirrine ƙawata, bazan faɗa maki yanzu ba sai nan gaba idan ta gama wari ta fashe" da yake Janan bata fiye son matsawa mutane ba sai kawai ta amsa mata da to,

Haka suka ci gaba da shiga lectures ɗin ranar har suka gama, amma abu ɗaya ya ɗaurewa Janan kai shine yanda mm ya sauya, gaba ɗaya ba mm ɗin jiya bane data sani take hangowa acikin idanuwanta! Me yasa? Ko ya fara jin haushin abunda tayi mashi ne jiya? Haka ta rinƙa saƙawa da warwarewa ba tare data ankara ba har suka tashi gaba ɗaya, ajiyar zuciya tayi tana tambayar kanta to wai ma meye damuwarta don ya sauya?, Shi ya sani, rayuwarsa ce ba tata ba, kuma tunda haka yake buƙatar tafiyar da ita ai sai ta ƙyalesa meye na damar da kanta, ba tare da ɓata lokaci ba kawai ta tattarasa gaba ɗaya ta watsar itama,

Amma ga mamakinta har ta isa gida lokacin ƙarfe shida daidai na marece tunaninsa bai gushe mata ba a zuciya, gaba ɗaya sai ji take abun duk ya dameta, shin me hakan ke nufi ne? Ta tambayi kanta da kanta.

Ganin ba tada amsar tambayar yasa ta tuɓe kayan jikin ta ta faɗa toilet tayo wanka ta fito, tana fitowa Nihal na turo ƙofar ɗakin cikin shirinta dake nuna alamun fita zatayi, tayi matuƙar kyau sosai tamkar ba ita ba, ta ce

"Janany sister kin dawo?"

"Eh Adda Nihal, fita zakiyi ne?"

"Eh, ko zaki zo muje ki rakani"

"Nooo..bazan iya zuwa ko ina ba gaskiya na gaji"

"Ok bye, pls kici abincinki kinji ko?"

"Ok i will in Sha Allah, adawo lafiya" 

Daga haka Nihal bata sake cewa komai ba ta fice ta ɗauki motar ta nufi wani irin katafaren supermarket, dama sayayyar kayan sha fa zata yi masu ita da Janan don sun ƙare, 

Kiraye kirayen sallar magrib da taji anayi yasa ta fara ɗaukewa ta hanyar gidan wata ƙawarta dake kusa da wajen tayo sallah sannan ta dawo ta shige supermarket ɗin, sai da tayi sayayyar duk abubuwan da take buƙata ta gama sannan ta shiga zaɓawa Janan abubuwan da tasan itama tana so ta je ta biya kuɗin aka saka mata a leda ta d'auko, tana kawowa bakin ƙofar fitowa su kayi karo da Razina dake ƙoƙarin shigowa ita da Momy da mm dake biye dasu a baya, faɗuwa ledar dake hannunta tayi gaba d'aya kayan suka zube suka ƙ'asa haɗe da watsewa, cikin ɓ'acin rai ta ɗago fuskar nan a ɗaure babu alamun mutunci ta d'aga hannu da niyar wanke Razina da mari mm dake saye cikin wata irin gizna mai masifar kyau kalar ruwan ƙwai tasha anyi mata ɗinkin nan da ake kira zauren ɗari amma irin na zamani fuskarsa saye da gilashi yayi saurin riƙe mata hannu haɗe da cewa..

  "A'a 'yan mata, ai ba'ayi hakan ba tunda karo ne kukayi da juna, abunda kawai zan iya cewa shine kiyi haƙuri bisa zubewar da kayanki sukayi amma ba sai an kai ga duka ba" ya ƙare maganar tare da sakin hannun nata sannan ya ja Razina dake watsa mata wani irin mugun kallo cike da tsana ya maida gefensa, itama Momy haƙuri ta shiga bawa Nihal ganin yanda ranta ya ɓaci sosai, ga mamakin ta sai taga Nihal data kafe mm da idanuwa tana kallo tayi murmushi haɗe da cewa "ba komai mama" har lokacin idanuwanta na akansa har da wani kar kace kai tana ƙare masa kallo

Mm kuwa da bai masan abunda take yi ba duƙawa yayi da kansa ya kwashe mata duka kayan ya mayar mata a ledar da suke ciki sannan ya miƙa tsaye ya miƙa mata haɗe da kallon Razina ya ce,

"Kibata haƙuri"

Sai da Razina ta fara cuno baki kafin can ciki-ciki tace wa Nihal,

"Kiyi haƙuri"

Nihal da har lokacin idanuwan ta na akan mm ta d'agawa Razina hannu kawai haɗe da karɓar ledar da yake miƙo mata ta ce "Na gode" fuskarta a sake ɗauke da murmushi.

Murmushin shima yayi mata haɗe da jan hannun Razina suka ƙarasa shigewa daga ciki tana faman gunguni ita ala tilas taji haushi, a zahiri kuwa cewa takeyi, "ALLAH shiyasa bana son fita dakai ya Muhriz, da ya Jabir ne da yanzu ya koyawa matar can hankali musamman idan ta sake ta mare ni, kiji fa Momy ai gaba ɗaya mukayi karo da juna amma shine zata wani d'aga hannu tace zata maran"

"To ai dai bata mare kin ba tun da ALLAH ya taimakeki kyakkyawan yaron nan nawa ya tafi da hankalinta, badon hakan ba yau da sai dai a baki haƙuri a maimakon haƙurin da ke kika bata"

Sake cuno baki tayi cike da jin haushi abunda Momyn ta faɗa,

"Ai dama nasan haka zaki faɗa Momy, amma bari nakoma gida saina faɗawa ya Jabir, yanda gobe bazai bari muzo mu kaɗai ba idan zamu fita, don na gano indai yana tare damu shike maganin duk ire-iren wannan iskancin da yarinyar nan ta nemi yimana"

"Yi maki sai malama, kuma bari kiji dake har yayan naki sai kun sha duka wata rana garin wannan tsiwa da rashin jin naku, in banda abunki meye na jinini dakai ƙara tunda gashi cikin sauƙi an magance komai, koda yake dake har yayan naki duk halinku ɗaya, ALLAH kasa kada ku janyo mana duka wata rana" mm ya fad'a haɗe dayin gaba don ya fara gajiya da shegen jinini irin nata,

Dariya Momy ta saka haɗe da cewa,

"To kin ji dai, don ALLAH don Annabi kurufa mana asiri kar kusa da tsufana naci duka ba gaira ba dalili"

Dariya itama Razina tayi haɗe da rungumota ajiki ta ɗora kanta saman kafad'arta tana fad'in,

"Wa mutun inji mutuwa, ai babu wanda ya isa ya taɓa mana Momy da sunan duka bai kwana prizin ba, sha kuruminki ina gama karatun nan soja zan je, kinga kuwa taɓa uwar soja ba qaramin tashin hankali bane aka taddo"

Da wannan surutun nata har mm yaje ya fara d'aukar wasu abubuwan da yasan suna buƙata na rayuwar yau da kullum, koda suka ƙaraso har ya kusa gamawa sai kawai suka ƙarasa ɗaukar sauran suka saka ya kai inda ake biya aka yimasa bil ɗin kuɗin ya biya sannan aka saka masu a ledoji ya d'auka suka nufi wajen motar su, kai tsaye gida suka nufa don dama wannan sayayyar kaɗai ce ta fiddosu, itama babu yanda baiyi dasu su bari idan anyi sallar isha'i ya huta tunda dawowarsu kenan daga wajen tallar dabinon amma Razina taƙi ta aza rigima ita lallai sai dai yanzu zuwa bayan isha'i bacci za tayi, wannan dalilin yasa bayan ya gama sallar magrib tunda Momy tasa baki ya gyara ya ɗ'aukosu suka zo wajen sayayyar, Jabir kuwa dama cewa yayi babu inda zai je don ya gaji da yawa sosai, ashe rabon haɗuwar su da Nihal ne ya jawo hakan, don kuwa gaba ɗaya ganin mm yasa Nihal duk tabi ta susuce, tuƙin kawai takeyi amma babu wani ƙwari a jikinta har ta isa gida, ba abunda take tunan in banda fuskar mutumen da bata san ko waye shi ba, sunansa da kuma inda ya fito duka bata sani ba, amma ya bala'in shiga ranta fiye da tunani, kyansa, surarsa da kuma yanayin halittar sa sak irin ta mijin da ta daɗe tana yiwa kanta mafarki ne, murmushi tayi lokacin data ƙarasa shigowa cikin ɗakinta ta zauna bakin gado tana kallon hannunta daya riƙe, a hankali tayi kissing hannun haɗe da cewa,

"Mr.man!, son ka ya shigeni ba tare da nasan kai ko waye ba, amma jikina na faɗamun kai ɗin kana da duk wani abu da nake buƙata awajen ɗa namiji, kyau, arziqi, wayewa da kuma kyakkyawar sura, saboda haka zan nemoka aduk inda kake tunda son ka ya riga daya taɓani ya kuma shiga zuciyata yayi ginin da hannu bazai taɓa iya tureshi ba"

Ta bayanta Janan data shigo ɗakin tun d'azu ba tare data lura ba taje ta rungumota had'e da turo kanta ta gefen wuyanta tana dariya ta ce,

"Who's this lucky man da yayi wuff da zuciyar addatah daga fita har ya soma sakata sabbatu haka?"

Dariya Nihal tayi tare da juyawa ta gyara zamanta akan gadon daidai tana kallon Janan data dawo gabanta itama ta zauna ta tanƙwashe ƙafafuwa tana kallonta kamar mai shirin ɗaukar karatu ko cin abinci tace,

"He's quit handsome, very wealthy and classy, kallo ɗaya zakiyi masa kisan cewa shi ɗin cikakken namiji ne abun son kowace macce, to be Frank sister I'm in luv with him"

Dariya Janan ta kwashe da ita har tana tuntsirawa kan gadon jin yanda auntyn tata ke expressing irin haɗuwar wannan mutumen tare da fallashe sirrin zuciyarta wa ita, sai kace ba Nihal ɗin data sani ba mai yaƙuna samari da wulaƙanci, ciki kuwa hadda wuɗanda keda tarin dukiya saboda ɗai basu cika qualities ɗin da take son namiji dasu ba,

Ganin haka yasa Nihal jin haushi tare da janyo pillow tayo kanta, da sauri ta miƙe tana ci gaba da dariya ta bita suka fara zagayen ɗakin da gudu tana son maka mata shi....

_Hmmm tirƙashi, ƙara-ƙara-ƙaƙa, yanzu fa za'a soma littafin, ga dai Janan masoyiyar Muhriz wacce ga alama itama ta fara sonsa, ga kuma Amira ƙawarta dake masifar sonsa, sannan ga Nihal yayar Janan itama ta ɓullo da tata salon soyayyar agaresa, shin ko waye a cikinsu zata lashe kambun TUKUICIN SO daga wajensa?, Ku biyo ni sannu a hankali domin samun amsarku ta hanyar zafafan #comment #like #share da kuma #voting, it's just the beginning 😁💃💃_

   *A* Kan gadon Janan ta sake faɗawa har lokacin tana dariya ta dinga doka mata pillow ɗ'in ajiki tana faɗin,

"Wai meye abun dariya anan Janan?, ba zaki dena ba?" Nihal ta faɗa haɗe dayin jifa da pillow ɗin fuska a ɗauke ta koma bakin gadon ta zauna tana hararar ta,

Sai alokacin Janan ta tsaida dariyar da take yi tare da tasowa ta zauna kusa da ita,

"I'm sorry Adda na dena" harararta ta sake yi ta kauda kanta gefe, Janan ta riƙe kunnuwanta haɗe da sa ke cewa 

"Pls... Adda" juyowa tayi tare da ɗaga hannu kamar zata mareta da sauri ta rufe idanuwa haɗe da faɗawa jikin ta,

"Am sorry Adda bazan sa ke ba"

"Matsoraciya kawai, ga tsokana ga tsoro ko?" Nihal ta faɗa tana dariya, don ta riga da ta san halin Janan, in dai ta fannin tsoro ne akan duk abun da zai taɓa mata jiki, tofa tabbas zata ɗauki lamba ta ɗaya,

"Ai na dena bazan sake ba, abun ne ya bani mamaki fa, wai ke da kanki ke faɗar kin kamu da son saurayi da ƙaunarsa har kina cewa zaki nemo a duk inda yake, lallai duniya juyi juyi, yau so yayiwa Adda ta mugun ƙulli"

"Hmm ba zaki gane ba Janan, gayen ya haɗu ne tako ina, bari nayi maki na Umar m Sharif, daga kallo ɗaya zuciyata ta kamu da son sa, kuma bana tunanin zan rayu idan ba dashi ba"

"Tirƙashi, kice zancen nayi ne Adda, hala ma ya sunan gayen ne?"

"Ban sani ba"

"To a ina kuka haɗu dashi?"

"Bebeji supermarket, bari na baki labarin abun da ya haɗa mu dashi..." Daga nan ta kwashe labarin duk abun da ya faru ta faɗa mata. 

Wata irin ajiyar zuciya ta sauke bayan ta gama saurarar yayar tata haɗe da cewa,

"Wannan shi ake kira ga ƙoshi ga kuma kwanan yunwa Adda, ai kinyi ragon azanci da baki yi ƙoƙarin samun abun da zai sake haɗa ku ba ko da kuwa da sunan ƙawance ne"

"Kamar ya kenan Janan"

"Ai kamata yayi lokacin daya miƙo maki ledar kayan kika yimasa godiya kiyi introducing sunan ki garesa saboda ki samu ko da sunan shi ne shi ma ya baki tunda ba a san kuma ina za a ƙara haɗuwa ba, yanzu ke ta ina kike tunanin zaki fara nemosa bacin ko sunan sa baki sani ba?"

Shiru tayi kamar mai wani nazari kafin can yace,

"Koma ina ne sister zan nemosa"

"To idan kika samu yana da wacce yake so fa?"

"Sai ta haƙura ta barmun shi"

"Son kai ne fa wannan Adda, to idan ma yana da mata fa gaba ɗaya, ai kin ga ita bakyace ta haƙura ba ko?"

"Bana fatan haka Janan, amma idan ma hakan ta kasance sai nace ya rabu da ita ya aure ni"

"Taya?, Mutum da matar sa za kice ya rabu da ita ya aure ki? Ke dai ALLAH yasa cikinsu ko ɗaya ba ya da ita"

"Amin kam, don ko ana ruwa ana iska haɗe da kiɗa da bushe bushe wlh saina mallake sa, wai kuwa kin san yanda nake jin son sa kuwa?, Na rantse maki zan iya mutuwa idan ban samesa ba"

Zaro idanuwa Janan tayi haɗe da cewa,

"Subhanallahi Adda, ki dena faɗar hakan, ai rasa wata rayuwar acikin rayuwar mu bazai hana ci gaba da wanzuwar wata rayuwa ba, da kuwa yana hana wa ni dake da muka rasa mahaifiyar mu da bamu rayu ba, saboda haka kisa a ranki kamar yanda kike rayuwar ki a can da babu shi, haka ma yanzu koda baki samesa ba za kici gaba da rayuwar ki da yardar ALLAH, kiyi addu'a sosai akan ALLAH ya ƙaddara sake haɗuwar ku dashi cikin sauƙin kuma yasa yanda kike son sa shima yana sonki haka, nima kuma zan taya ki addu'a in sha ALLAH"

"Shikenan Janany sister na gode, muje muyi taking dinner na fara jin yunwa"

"Au! Ai na zata soyayyar unknown ɗin nan naki tasa kin ji kin ƙoshi?" 

"Ke ko!" Nihal ta faɗa haɗe da sa hannu ta maƙalo wuyanta suka sa dariya tare, sai da sukayi sallar isham sannan suka sauko ƙasa suka ci abinci, suna ƙarewa Abba na dawowa duk suka miƙe a tare suka nufo wajen sa, hannu Janan ta fara miƙawa ta karɓi jikkarsa dake hannun ɗaya daga cikin guard ɗ'in sa dake biye dashi a baya sannan ta ɗan rissina tana yi masa sannu da zuwa, fuskarsa a sake ya amsa haɗe da buɗe mata hannu ta je ya rungumota kamar yanda ya yiwa Nihal tun iso warsu, 

"My doter's how are you?"

"We're fine Abba i have a little gist for you" Nihal ta bashi amsa tana dariya har da ɗan tsallenta, dariya Janan itama tayi tana mamakin yanda Nihal bata iya ɓoyewa mahaifin nasu komai wanda ya shafi rayuwar ta, ba shi kaɗai ba hatta ita kanta Nihal bata iya ɓoye mata komai wanda ya dangance ta.

"Wow! Am happy, don da alama ko labarin meye ya saki farin ciki sosai, can't wait to hear it darling" sannan ya juyo ga Janan ya ce,

"What of you my dear, any gist?"

"No.. Abba" ta faɗa tana sunkuyar da kai.

"Ok bara naje na dubo auntyn ku bata jin daɗi sai na dawo abani labarin nasha, Janan kai mun jikkar a ɗaki ina zuwa kun ji"

"Ok Abba, ka gaisheta kafin muzo duba ta, ALLAH ya ƙara sauƙin" Janan ta faɗa, Nihal kuwa ɓata rai tayi haɗe da hayewa sama abin ta ba tare da ta ce komai ba,

Hakan yasa a gurguje Abban nasu ya fito ya nufi wani katafaren part acan gefe, inda ba kowa bace aciki face matarsa wacce mahaifiyar sa tasa ya aura bayan rasuwar mahaifiyar su Janan da shekara biyar wato hajia zainab, bazawara ce da yaranta biyu ALLAH yayiwa mijinta rasuwa, haƙuri da kaifin hankali irin nata yasa mahaifiyar Abba ta nema masa aurenta saboda ta kula masa da ƴaƴansa da ALLAH ya yiwa mahaifiyarsu rasuwa sai aka ci rashin sa a da Abba baya son ta saboda 'yar gidan talakawa ce, ganin da yayi mahaifiyar sa ta kafe kai da fata har tana cewa yazo ya kwashe yaran sa bazata cigaba da riƙe masa su ba tunda yaƙi yin aure ya sa ya haƙura ya aure ta ba don ransa ya so ba, itama mutuncin da iyayenta keyi da hajiyar yasa tayi biyayya ta aure da da zuciya ɗaya badon wani abu nasa ba, tun da aka kai ta sam bata gaban sa, da ita da babu duka ɗaya awurin sa saboda part ɗin da aka kaita daban ba wanda yake ciki ba ya ajiyeta sai dai babu abun da ta nema ta rasa kama daga ci sha da kuma sutura, kulawar miji kaɗai ce ba ta samu, yaran sa kuma ya ajesu anan part ɗin farko da yake inda ya zauna da mahaifiyarsu ya kuma nemo mai aikin da zata riƙa kula masa da su wato madam florence, sannan ya yiwa hajia Zainab ƙwaƙƙwaran jan kunne akan babu ruwanta da yaransa, don baya son abunda zai haɗa ta dasu balle har ta cutar masa dasu, wannan dalilin yasa iya karta dasu idan sun haɗu a compound ɗin gidan ko kuma idan su da kansu sun shiga part ɗinta, duk da dai ba wani kasa fai suke shiga ba musamman Nihal, Janan ce kawai tun tana ƙarama take da ƙulahucin shiga, wanda kusan mafi aksarin ɗabi'un da take dasu za a iya cewa daga wajenta ta koya, Kasancewar hajia zainab mace mai haƙuri yasa har tayi shekaru kusan uku agidan babu wanda yasan halin da take ciki da mijin ta har sai da Madam florence ta je ta sanarwa da hajiar Abba, don matar akwai kirki da mutunci duk da ko zamanta ba musulmai ba kuma ya re, saboda tana ganin Abba kullum tare yake da yaran sa, hatta da daddare wani lokacin wajensa suke kwana in dai yana gari, bata taɓa ganin yabar part ɗin ba da sunan zuwa na hajia zainab shiyasa ta faɗa wa hajiar saboda kirkin ta, ran hajiarsa ya ɓaci sosai ta kirasa ta zazzage sa tare da yimasa faɗa da nasiha sosai akan abunda yayi bai kyauta ba, ta kuma ce tabbas idan bai gyara ba bata yafe masa haihuwar data yimasa ba sanin taurin kan da yake dashi, don kuwa itama tana da zafi sosai shi yasa ma ta iya magance wasu matsalolin na sa,

Wannan dalilin yasa ya fara kulata tare da sauke haƙƙinta na aure dake kansa, amma duk da haka babu abun da ya ɗauka na shi ya kai part ɗin ta, haka kuma matuƙar ba yana da buƙata da ita ba to fa bazaya taɓa zuwa part ɗin ta ba, yana inda yaran sa suke akoda yaushe kuma acan yake komai, ciki kuwa hadda kwana acan sashensa, zai iya shafe sati ko sati biyu bata saka shi a idanuwa ba, bai neme ta ba ita kuma bata neme sa ba, sau da dama takan ɗaya waya ta lalibi lambar wayar sa takira don gaishesa amma yaƙi ɗagawa, sai dai koma meye ta haƙura har sai lokacin daya buƙaci ganin ta ko ya je part ɗin don kan sa, haka take ta haƙurin zama dashi har aka kawo wannan lokacin, kuma sanin halinsa da tayi yasa wannan karon ma da bata jin daɗi bata bi ta kansa ba sai da hajiya ta kirata taji muryar ta ba dai dai ba sannan take sanar da ita bata jin daɗi, ita kuma ta kirasa ta faɗa masa halin da matarsa ke ciki tare da yi masa faɗa sosai akan halin ko inkula da yake yiwa iyalinsa, shine dalilin da yasa yana dawowa ya je dubota,

Nihal kuwa dama basa shiri da ita ko ɗaya, tun data tashi ta buɗe idonuwa ta ganta agidan ta tsaneta, musamman data tambayi grandma wace ce ita lokacin suna da shekara goma sha uku, ta ce mata matar ubansu ce kuma itace matsayin uwar su, sai ta ji ta ƙara tsanar ta, rashin son da take yi mata ya sa ko maganar ta bata so ayi tana kusa, ba kuma ta shiga duk wani abun da ya shafeta, sauƙin ta ɗaya bata fiye damuwa da duk wani abun da baya gaban ta ba, da tuni ta hana Janan zuwa part ɗin gaba ɗaya ko kuma shiga shirginta, rayuwar ta takeyi yanda take so haka kuma ba ruwanta da hana wani yayi tasa yanda yake so.

Koda Abba ya isa part ɗin kwance ya iskota tana fidda lumfashi ɗaya bayan ɗaya, ba tare daya zauna ba daga tsaye ya kalleta haɗe da cewa,

"Meke damun ki ne?" Kasa amsa masa tayi sai dai hawaye dake zarya a gefen idanuwanta, ɗan tsaki ya ja haɗe da ciro wayarsa a aljihu ya kira family doctor d'in su ya ce yazo yanzu yanzu yana nemansa gida, yana gama wayar ya kashe had'e da cewa,

"ALLAH ya sawaƙe, bari naje na watsa ruwa kafin Dr yazo" kai kawai ta iya ɗaga masa ba tare da ta samu cewa komai ba ya fice saboda yanda yaga Nihal ta ɓata rai dazai fito...

  *K* oda ya koma bai shiga wankan ba har sai da ya kira Nihal ya ce ta sanar dashi abun da take son faɗa masa tare da cewa Madam florence ta kawo masa abinci,

Ba kunya Nihal ta kwashe duka labarin haɗuwar su da mm da irin son da take yi masa ta faɗa masa yana cin abincin yana dariya har ta gama, sai da ya kai spoon ɗin ƙarshe ya ture plate ɗin gefe tare da ciro tissue ya goge bakin sa sannan ya ce,

"Aaaa..lallai Nihal ɗita ta girma aure take so tunda har ta fara tunanin kawo mun mijin aure, to ya sunan shi surukin nawa sai naje naga mahaifinsa muyi magana don nasan bazaki taɓa kawo mun abunda ba na ƙwarai ba"

Da sauri Janan dake gefe zaune tana latsar wayarta tasa hannu ta toshe bakinta haɗe da gumtse dariyar dake son zo mata, 

"Ka ganta ko Abba?, haka fa ɗazu ma ta azamun dariya daga bata labari" Nihal ta faɗa cike da shagwaɓa tana nunata kamar za tayi kuka, ita kuwa Janan abu ɗaya ne ya bata dariya shine da Abban su ke cewa wai zai je yaga mahaifinsa, abu sai kace garin indiyawa da dangin macce ke zuwa nemawa ƴaƴan su mata aure.

Ɗaure fuska Abba yayi haɗe da juyowa yana kallon Janan, irin kallon nan na ina wasa dake? Da sauri ta sadda kai ƙasa tana faɗin,

"Am sorry Abba" har zaiyi magana wayar sa dake gefen kujera ajiye ta hau ruri, Dr ne ya ƙaraso don haka yana ɗagawa ya ce,

"Kawuce part ɗin hajia Zainab ka duba ta, idan ka gama sai ka kirani" ɗagowo Janan tayi jin abunda mahaifin nata ke faɗa haɗe da girgiza kai ta miƙe cike da mamakin sa tana faɗin,

"Abba bari naje na duba aunty" 

"To sekin dawo" kallon Nihal tayi da niyar cewa ta taso suje ta balla mata harara, hakan yasa kawai sai ta wuce ta biya ta kitchen madam Florence na tsaye tana wanke-wanke ta ce,

"Pls madam, ko zaki rakani na dubo aunty, she's not feeling well"

"Yeah! upcouse my dota, what happend with her?" ta fad'a tana tsantsame hannunta acikin ruwan wanke wanke tare da ciro towel ta goge,

"I don't no madam" 

"Ayya lez go" ta faɗa tare da fitowa suka nufi part ɗin hajia Zainab,

Shi kuwa Abba tambayoyi ya shiga jehowa Nihal akan masoyin nata da tayi tozali dashi yau tana bashi amsa ba tare data ɓoye masa komai ba. Jinjina kai yayi haɗe da ɗago kai yana kallon ta ya ce,

"To shikenan, idan har kin sa mosa to ki sanar dani, kama daga kan single kobo har zuwa trillion naira zan kashe wajen ganin na aura maki shi matuƙar hakan zai saki farinciki"

Ta sowa tayi daga wajen zaman nata ta rungume sa haɗe da cewa,

"Thank you so much Abba, shiyasa kullum nake alfahari dakai"

"Me too am proud of you" ya faɗa tare da miƙewa ya wuce sashensa ita kuma ta koma ɗakin ta sama abin ta,

Har kusan ƙarfe sha ɗaya likita na gidan yana duba Hajiya zainab, inda yayi mata gwaje gwaje da allurai ya haƙa mata drip ɗin ruwa, da ƙyar ta samu ALLAH ya taimaka tayi bacci sannan ya haɗa kayansa yana ƙoƙarin tafiya zuciyarsa cike da tausayin ta, ko ba a faɗa wa mutum ba yana kallon Hajiya Zainab yasan tana da damuwa duk da duban tarin arziƙin da take ciki, wayarsa ya kira yana ƙoƙarin kiran Abba sai gashi ya shigo saye da jallabiya alamun har yayi wanka ya huta,

Hannu ya miƙa masa suka fara gaisawa kafin nan ya tambayesa meke damun ta, sai da Dr Bilal ya cire glasses ɗin idonsa sannan ya kallesa ya ce,

"A gaskiya jinin ta ne ke son hawa, ga kuma ciwon zuciya a gefe, matuƙar ana son dakatar da faruwar hakan dole a bincike ta aji ko meye ke damunta, aji wace irin damuwa ce haka ta saka a zuciyarta dake neman illata ta a kuma yi magani ta"

Shiru Abba ɗaya zuba gaba ɗaya hannayensa cikin aljihu yayi kafin ya ce,

"Wannan kaɗai ne matsalar?"

"Eh kusan haka dai, ga wannan takardar magani ce da zata riƙa sha, matuƙar an kiyaye sha shi cikin lokaci da kuma tsari shima zai taimaka in sha ALLAH"

Karɓar takardar yayi haɗe da bashi hannu ya ce,

"Na gode likita, zaka ga saƙona in sha ALLAH"

"Ok sai da safe"

Yana fita Abba ya jawo waya ya rubuce maganukkan ya tura inda yake karɓar magani yace akawo masa yanzu sannan ya fita ya zauna akan block ɗin dake zagaye da round about ɗin dake tsakiyar harabar gidan yana jiran isowar mai kawo sauƙin maganin, ba a fi mintuna goma ba sai gashi ya iso aka buɗe masa gare ɗin ya shigo ya gaisheshi tare da bashi ledar maganin sannan ya wuce,

Abba bai tashi ba sai daya turawa Dr kuɗin sa da kuma na maganin da aka kawo masa yanzu sannan ya miƙe ya koma part ɗin, har lokacin Janan da Madam florence na ciki zaune, tashi suka yi da zimmar fita ya tsaida Madam florence haɗe da miƙa mata ledar maganin ya ce ta zauna ta kwana tare da ita har zuwa gobe sannan ta tabbatar idan ta farka tasha maganukkan, ta russuna ta karɓa haɗe da cewa,

"Ok sir, by God i will"

"Thank you"

"Thank you sir God night" ta faɗa cike da mamaki gal azuciyarta, sam batayi tsammanin irin condition ɗin da aka ce hajia Zainab na ciki ba Alhaji zai iya komawa part ɗinsa ya kwana, a zahiri kuwa bayan ya fice cewa tayi,

"Ha'a! alaji this is not Good fa, she's you wife, you have to show some mercy and care to her, why naa.." ta ƙare maganar hannayenta na saman cikinta tare da juyawa tan kallon Hajiya Zainab dake kwance tana bacci.

Ita kanta Janan bata ji daɗin baro part ɗin da mahaifinta yayi ba, ko ba komai ita ɗin matar sa ce kuma tana da tarin mabanbanta haƙƙoƙinta akansa, ALLAH ya kyauta ta faɗa acikin zuciyar ta tare da hayewa sama, don ta soma jin bacci.

***.       ***.       ***.       

   A ɓangaren su mm kuwa suna isa gida tun daga bakin ƙofa da Razina ta hango Jabir ta fara labarta masa abun da ya faru a supermarket, daga Momy har Jabir babu wanda ya tsaya bin takan su kasancewar an fara kiraye-kirayen sallah suka wuce ciki abinsu, sai da tagama faɗa masa komai yayi gyaran murya haɗe da cewa,

"Manta da ita tunda ba tayi gangancin taɓa mana 'yar ƙanwa ba, da yau ina tabbatar maki da sai ta san ɗan jaki dukiya ne, yanzu kije ki watsa ruwa, shi kuma yaya Muhriz ɗin banni dashi"

Wani irin ƙayataccen murmushi ta saki da saida ya dakar masa zuciya tabar wajen cike da farin ciki tana tsallen jin daɗi, girgiza kai yayi haɗe da furzar da wani irin fuska a baki yana gwalo idanuwa, murmushi ne ya kucce masa yayi saurin dukan gefen kansa yana faɗin,

"Meye haka yaya, dawo a gayyaci ka mana"

Yana zaune a ƙofar gidan mm ya fito yana gyara hannun rigar sa da alama arwala ya yo, kallo ɗaya yayi masa ya ɗauke kai haɗe da cewa,

"Muje masallaci ko?"

Tare suka tafi suka dawo lokacin Momy ta gama sallah ta sa Razina ta shirya masu abinci akan dining table suka ci suka ɗan taɓa fira mm na zolayar Jabir wai ya zama matsoraci yanzu daga ɗai an ɗan sha shi sau ɗaya duk yabi ya wani maida kansa matsoraci mata, shikenan yanzu ko kallo macce baya iya wa balle ya tunkareta da kalmar so, 

Razina dake gefen Momy zaune ta dinga tintsirar dariya haɗe da cewa, "wai ya Jabir ɗin ne ke tsoron mata yanzu?" Karaf ya amshe yana hararar mm haɗe da cewa,

"Ƙyalesa Razina ba gaskiya ya faɗa ba, kawai dai yanzu bana da lokacin kowace macce ne"

"Yawwa ni nasan hakan, amma har dani da momyn mu?"

"Aiku na musamman ne, tamkar rayuwa da kuma farinciki kuke agare ni, anyi ni ne aduniya waku kaɗai, don haka kisha kuruminki"

"Tab!..yau ni naji ikon ALLAH, wai Jabir kai ne ke faɗin anyi ka wa Momy da Razina kaɗai ne, ka manta lokacin idan nayi maka zance akan Hanan cewa kake yi na barka anyi ka ne don ka bautu wa ita"

Ɓata Jabir yayi yana nuna sa da yatsa haɗe da cewa,

"Bana son haka fa mm, kadena tuna mun irin wuɗan nan magana ganun ko mu samu matsala"

Tuntsirewa da dariya mm yayi har yana riƙe ciki,

"Ikon ALLAH, shin ƙarya nayi man, ba a yi hakan ba?"

"To idan ma anyi ai a mankas nake alokacin, kaga kuwa ai ba a riƙa yimun hukunci da shi ba"

"Ehm..lallai wannan biyar dai da alama ta illa taka da yawa shiyasa ka tuba da shanta, mukam yanzu zamu fara sha miji yanda take, da daɗi ko kuwa?"

"Kaji dashi, kwanan nan zan baka mamaki yaro, don tatil zanyi da wata mai ɗan karen daɗi ko ƙanwata?" Jabir ya ƙare maganar yana jifar Razina da wani irin kallo, don kuwa kwanakin nan wani irin yanayi yake ji a kanta da bai taɓa ji ba, hakan ne ma yasa mm daya lura da hakan ya bada ƙaimi wajen yin duk abunda zai jawo hankalin su wa juna, yanzu ma mere baki yayi haɗe da kallon Razina ya ce

"To ƙanwarsa sai ki dage da addu'a ALLAH yasa kar ya koma kai hajar sa a in da baza a siya ba" ya ƙarƙare maganar haɗe da miƙewa yabar wajen, sai da ya leƙa ya yiwa Momy sai da safe sannan yabar falon yana faɗin,

"Jabir mai dabino sai ka shigo ko"

"Wannan kuma sunan kane malam ba nawa ba"

Miƙewa yayi ganin Razina na hamma da alamun bacci take ji itama haɗe da cewa,

"Bari naje nima na kwanta ƙanwata naga kema bacci kike ji ko?"

"Eh wlh, gashi akwai assignment da aka bamu banyi ba kuma gobe ne za muyi submitting, kuma ALLAH bacci nake ji sosai, ko zaka yimun ya Jabir" ta ƙare maganar cike da shagwaɓa tana lumsar idanuwa, murmushi yayi yana ƙarewa kyakkyawar fuskarta kallo don ba ƙaramin kyau takeyi musamman tana irin wannan shagwaɓar, gyara tsayuwar sa yayi haɗe da folding hannayensa ya jingina ajikin ƙofar fita daga falon ya ce,

"To nawa zaki biyani idan nayi maki?"

Shiru Razina tayi kamar mai son tuno wani abu kafin can tace,

"Kawo kunne ka kaji"

Kunnensa ya miƙo mata a hankali ta raɗa masa wata maganar data sa shi shan toka haɗe da nuna ta da yatsa tabar wajen aguje ta shige ɗakin ta tana dariya, dariyar yayi shima kafin yabar ɗakin yana jin wani irin nishaɗi na musamman a tattare dashi...

*K* oda ya shigo sashen nasu kwance ya tadda mm a nan falo saman doguwar kujera yayi rigingine fuskarsa na kallon rufin saman falon ya ɗora hannayen sa akan ƙirji idanuwan sa a rufe, a zahiri za kace bacci yakeyi amma kuma idanuwansa biyu, zallar soyayya ce ta sashi faɗa wa duniyar tunanin da bai ma san da shigowar Jabir ba, kallo ɗaya Jabir yayi masa ya ɗauke kai tare da shigewa uwar ɗakin ya faɗa a kan makeken gadon dake tsakiyar ɗakin tare dayin wata irin ajiyar zuciya shima yana ƙoƙarin afkawa duniyar tunanin ta shi masoyiyar, 

Ganin haka ya sashi miƙewa ya ciro wayar sa dake jone tana caji haɗe da kamo jerin lambobin dake cikin wayar sa ya dannawa lambar da aka rubuta wa *Sister Razy* kira, kasancewar har ta fara bacci yasa har kiran ya taimake bata ji ba har sai da ya sake kira a karo na biyu sannan ta miƙa hannun ta ta jawo wayar ta saka a kunne ba tare data tsaya duba ko waye ba har lokacin idanuwan ta na a rufe, cikin muryar bacci ta ce,

"Hel..lo, assalamu alaikum"

"Wa'alaikissalam, ba dai har kin fara bacci ba?"

"Eh Ya Jabir, ai na faɗa maka bacci nake ji sosai"

"Assignment ɗin da?"

"Zan yi koda da asuba ne"

"Noo..tashi kije ki wanke fuskarki kizo muyi kin ji ko"

"Pls..Yaya .."

"Ya isa haka, je ki wanke fuskar ki nace muyi bana son gardama."

Babu yan da ta iya dole ta tashi ta je toilet tana faman turo baki ta wanko fuskarta, har lokacin yana kan layi ba tare daya tsinke ba, murmushi yayi kamar yasan tutar baki take yi haɗe da cewa,

"ALLAH ya baki haƙuri, duk wannan dai bazai sa na fasa abinda nayi niya ba, hop kin wanko fuskar?"

A shagwaɓe ta amsa masa da eh tare da jawo jikkar tata ta makaranta ta fiddo littafin,

"Hello.."

"Ina jinki Mrs j" wani irin dimmm.. ta ji jin abunda ya faɗa haɗe da buɗe idanuwanta ta wartsake daga baccin ba tare da ta sani ba,

"Mrs j?" ta nanata a zuciyar ta kafin ta saki murmushi haɗe da basarwa ta ce,

"Ya Jabir gashi na ɗauki" 

"Ok faɗomun question ɗin farko?"

"Write a Java program that execute 2 binary number.." 

"Ok ciro biron ki da takarda"

"Wai yaya a waya zamuyi assignment ɗin? Kodai nayo maka snap ɗin assignment ɗin na turo maka?, ko kuma na turo maka ta watsApp?"

"Ban faɗa ba, hakan dai nake so nayi ta jin muryar 'yar ƙanwata ko kuwa?" Sake sakin wani murmushin tayi da har sai da ya jiyo sautin sa sannan ta ce,

"Shikenan, duk yanda kake so haka za a yi Yaya j" wani irin daɗi ya ji a ransa ganin duk sauƙin da yake isar mata tana saurin ɗauka, wanda hakan ya tabbatar masa da bazai wani sha wahala ba wajen isar mata da sauƙin zuciyarsa kai tsaye da kuma shawo kanta,

A hankali ya fara karanto mata amsar question ɗin farko data faɗa masa step by step tana rubucewa har ya gama, sannan ta sake karanto masa na biyun shima ya faɗo mata amsa ta rubuta haka ma na ukun har zuwa na huɗu, bayan ta gama rubuce amsar tsab tayi gyaran murya haɗe da cewa,

"Na gode ya Jabir, ALLAH ya saka maka da alkhairi ya baka mata ta ƙwarai da zata kula mana dakai da Momy da kuma ni"

"Amin, duk da dai addu'ar ki ta riga da ta karɓu tunda ya riga ya bani, zan so dai ki bani tukuici, shi zaisa naji daɗi sosai a raina"

"Hmm! Yaya Jabir kenan, Ni kuwa wane irin tukuici zan baka da yafi wannan addu'ar da nayi maka? Ba na so ne ya Muhriz ya riga ka aure shi yasa, don nasan tabbas zaka sha gori da tsangwama a wajen sa sosai" 

"Ai hakan ma bazai faru ba sai dai idan ni ɗin ba mai nasara bane yarinyar ta ce bata so na"

"Tab, wace yarinyar ce zata kalli wannan santalelen kyakkyawan yayan nawa tace ba ta so?, ai ina tabbatar maka cewa sai dai in ba ta da rabo ne kawai zai sa tayi hakan"

"Wai da gaske kikeyi?"

"Sosai ma kuwa, baka kallon kanka a madubi ne?"

"Ina tare da wancan yayan naki taya za a yi naga kyau na ko wani ya gane mun, kema ina tsammanin mafarki ne kawai kikeyi shiyasa kika daɗi haka, ko kin manta abunda kika ce ɗazu, wai ni zaki je ki bada haƙuri ayi welcome back ɗina"

Tuntsirewa tayi da dariya haɗe da cewa,

"Laaa.. kai yaya! Ai da wasa nake yi, Hanan sam ba ta da sa'a a rayuwa shiyasa ta barka, yanzu kuwa ai kafi ƙarfin ta, ba tada wata sauran daraja da kimar da za a daɗi a gabanta nemawa mutum mai girma da daraja irin ka soyayyar ta, manta da wannan shaci fad'in nawa ka fuskanci tan tagaryar gaskiyar dake fitowa daga ƙasan zuciya ta"

"Ƙanwa ta kenan! Naji kuma na yarda da zancen ki, amma idan duk wannan gaskiya ne, me zai hana ki bawa yayanki tukuicin daya nema a wajen ki don naga dare nayi, ya kamata ace kin kwanta, ko kuwa dai bakya son bani ne shi yasa kike so ki shashantar da zancen?"

"Ko ɗaya, ai kai mutum ne mai karamci, don haka ka faɗawa ƙanwar ka ko wane irin tukuici kake so, in sha ALLAH zan baka"

"Kin tabbata?"

"Sosai kuwa"

"Idan na nemi ƙanwata data yi mani TUKUICI da SO anya banyi abun kunya ba?"

Shiru Razina tayi don bata zaci da yayan nata zai iya faɗa abunda ke zuciyar sa da sauri hakan ba, wani irin faɗuwar gaba taji haɗe da nauyin sa lokaci ɗaya sun rufeta, jin ya ya sake maimai ta mata tambayar daya gama yi mata yasa cikin wata iri yar kasalalliyar murya mai haɗe da jin kunya ta ce,

"Kana nufin ni Razina na baka TUKUICIN SO? to ya zanyi hakan bayan wata ta rigani samun muhalli a zuciyar ya'yan nawa? Nasan a koda yaushe zai riƙa kallon sa a ta ce silar faɗuwar masoyiyar sa"

Murmushi Jabir yayi da tun ɗazu gaban sa sai faɗuwa yake yi jin shirun da tayi masa haɗe da cewa,

"Ki manta da gurbin da wata ta taɓa samu a zuciya ta, kiji tausayin rayuwar yayan ki da zuciyar sa ke mamaye da duhu sanadiyar raunin azanci da yayi na saka wancan lalataccen gurbin a zuciyar sa, ki shigo duniya ta da kuma rayuwa ta don ki musanya wancan duhun da hasken ki, don ALLAH Razina kada kisa rauni na ya bayyana a idanuwan duniya ta hanyar rashin nasara a waje da kuma faɗuwa cikin gida, ina son ki kuma ina ƙaunar ki sosai, irin ƙauna da soyayyar da ban taɓa jin yanayin ta a zuciya ta ba, amma duk da hakan bazan takura ki ba kasancewar ni ɗan uwa ne kuma yaya a wajenki, na baki dama kije kiyi tunani kuma ki bawa ALLAH zaɓi akaina, duk abunda na gani ko naji zanyi haƙuri dashi kuma nima zanyi hakan in sha ALLAH? Yanzu kije ki kwanta dare ya yi, sai da safe kinji ko?" Ya ƙare maganar cikin marairaice murya haɗe da jin wasu zafafan hawaye na zubo masa, sosai jikinta ya yi sanyi jin kalaman sa na ƙarshe, ko da ba ta son Yaya Jabir bazata taɓa nuna wa ba saboda karamci da halacci irin na mahaifiyarsa ko ma tace mahaifiyar su, balle ma ita kanta tana jinsa a ranta saboda yanda tun tana ƙarama yake bata kulawa da kuma kyautata mata, bai taɓa bari tayi kuka ba matuƙar yana a waje, don haka ko yanzu ta tabbata bazai taɓa bari tayi kuka ba, zata amshe sa hannu biyu kuma ta haskaka duhun dake zuciyar sa ta riƙe sa a matsayin jigon rayuwa matuƙar yayan ta ya amince da hakan,

Miƙewa ta yi tana jin wani irin sabon yanayi a tattare da ita ta shige toilet tayo arwalar bacci sannan ta haɗa littattafan ta data watse ta maida cikin jikka ta haye gadon ta tana mai karanto addu'o'in bacci tare da fatar ALLAH ya tasheta lafiya, shima dai kusan haka a ɓangaren sa, don har ya kwanta mm bai dawo ɗauki ba yana can falo a kwance yana faman saƙawa da warwarewa akan soyayyar sa, don ya san tabbas in akaci gaba da tafiya hakan tofa zazzafar ƙaunar Janan dake zuciyarsa zata iya kaishi kwance...

***.       ***.        ***.       

Yau ma kamar kullum tun da safe Janan ta tashi tayi shirin zuwa makaranta cike da ɗokin son ganin mm daya cika duniyar mafarkan ta a daren jiya, haka ma ta ɓangaren Nihal bata taɓa jin daɗin bacci ba aduniya irin jiya, duk wani juyi da zatayi cikin baccin ta fuskar mm take hangowa lokacin daya miƙo mata ledar kayan ta yana yiwwa Razina magana akan ta bata haƙuri, hakan yasa yau ta tashi zuciyarta cike da nishaɗi da farinciki,

Da sauri da sauri take saukowa saman upstairs ɗin hango Janan na ƙoƙarin fita riƙe da gorar ruwa a hannunta,

"Hi Janany sister, good morning" ta faɗa lokacin data ƙaraso ƙasa kusa da ita, murmushi Janan tayi haɗe da rungumeta tana jin soyayyar ƴar uwar ta ta har cikin ranta, musamman yau da ta hango zallar farin ciki kwance a fuskar ta, itama ta ce

"Morning Adda Nihal, kin tashi lafiya?"

"Lafiya klw, kar dai kice har zaki fita haka da wuri yau"

"Eh, ina son nafara biyawa na dubo aunty ne, pls Adda kema don ALLAH..."

"E'ehm Janan ya isa haka bana so, jeki ALLAH ya kiyaye sai kin dawo" ta ƙara sa maganar tare da ɗaga mata hannu sannan ta bar wajen tana kaɗa kai saboda waƙar da take sha ta Umar m. Sharif mai taken (SO YA SHIGENI), girgiza kai kawai Janan tayi tare da juyawa ta bar falon, ta rasa me yasa Nihal ta tsani aunty haka dako maganar ta bata so, koma meye ALLAH ya ganar da ita kuma ya daidaita tsakanin ta da ita,

Kai tsaye sashen Hajiya zee ta nufa ta tadda Madam Florence ta gyare ko ina sai ƙamshi yake yi, haka ma aunty zee ta samu sauƙi sosai don har ta samu ta watso ruwa tana karya wa, murmushi ɗauke a fuskar Janan tayi sallama a bakin ƙofar falon tare da cire ta kalman ta ta shiga,

"Aah.., alhamdulillah sauƙi ya samu, ina kwana aunty?"

"Lafiya klw Nihal, kin tashi lafiya?"

"Lafiya klw aunty ya ƙarfin jiki"

"Alhamdulillah, ina samun sauƙi sosai, ina Nihal duk lafiya kuke?"

"Lafiya klw, tana gaisheki"

"Ina amsawa, har za a tafi makarantar ne?"

"Eh aunty"

Shiru ne ya biyo bayan gaisawar tasu kafin can Janan tace,

"Aunty" sai kuma ta yi shiru ta kasa magana saboda rashin sanin ta ko ina zata fara yin zancen, murmushi Hajiya zee ta yi haɗe da kallon ta ta ce,

"Na'am Janan, ko akwai wani abu?"

"Eh aunty, dama cewa nayi don ALLAH idan akwai wani abu a ranki dake damun ki kiyi hakuri ki fidda shi tare da barwa ALLAH komai, ko kuma kisamu wani da kika yarda dashi kiriƙa faɗa masa zaki samu sassauci sosai a zuciyar ki, rayuwar nan aunty duk wanda lafiya zata yiwa daɗi baran mai ita ce, idan wani ciwo ya shige ka babu wanda zai sha wahala sama da kai, ko da mutane sun nuna damuwar su akan hakan tofa na banza ne tunda bazai yi maka maganin abun da kake ji ba, babbar mafita shine addu'a, domin ita waraka ce ga dukkanin matsaloli"

"God bless you my dear, that's exactly what i'm telling her now" Madam Florence da shigowar ta kenan riƙe da ledar magungunan ta data ɗauki daga bedroom ta faɗa,

"Look Hajiya, what ever is going to happen to you ALLAH has on ready plan it for you since before you were giving birth, so let continue to be patience, everything will be okay"

"Shi kenan Janan, in sha ALLAH zan kula, tashi kije kada ki makara lokaci na wucewa kinji  ko"

"Pls..aunty.."

"Na faɗa maki zan kula, jeki ALLAH ya kiyaye kuma yi maki albarka"

"Amin na gode, sai na dawo, Madam akula da shan maganin ta pls" 

"Ok my dear, i will do that for you" ta faɗa haɗe da rakata har bakin mota,

Sai da taga ta fita sannan ta dawo lokacin Hajiya zee ta gama karya wa ta ɓallo mata magungunan tasha haɗe da kallon ta ta ce,

"I like Janan Hajiya, yarinyar ba ta da wata matsala, tana da hankali sosai, jiya da daddare muna tare da ita sai da Alhaji yazo sannan ta tafi, You see all this thing data faɗa maki, is true Hajiya, so let continue to be patient again and again"

"Zanyi hakan Madam na gode, zuciyar ce ke gazawa a duk lokacin da abubuwa suka tunkushewa ƙwaƙwalwa, sai kiga duk iya jarunta da ƙoƙarin mutum ya kasa jurewa, amma ko don Janan da kuma ke da kuka nuna damuwar ku a kaina zan sake fidda komai kuma na ƙaurace wa tunanukkan da ba sa da wani amfanin yi, Ubangiji ALLAH yayi mana mafita ya kuma shige mana gaba ga dukkanin lamurran mu"

"Eme" 

Sai da Madam Florence ta tabbatar babu wani abu ɗaya rage sannan ta yiwa Hajiya Zee sallama saboda taje ta ɗora abunda za a ci kafin Nihal da Alhaji su tashi, tana shiga ta tadda Nihal a kitchen har ta gama shirya komai na breakfast, dama indai wajen girki ne bata fiye matsala ba, sau tari takan shiga kitchen ta taya madam florence idan tana yi ko kuma tace yanar mata taje tayi wani aikin daban, 

Cikin girmamawa Madam florence tayi mata sannu itama ta gaisheta tana faɗin,

"Today i have a special delicious breakfast for you madam"

"Wow!, I like that my dota, it's always good for you to try it, lemme taste and hear this yummy" ta ƙare zancen tare da gutsirar garlic bread ɗin data haɗa da kuma zuma tea a gefe, sai farfeaun kayan ciki with arish patotoe, wanda duka Nihal ta koye su ne a online classes na ƙwararriyar mai koyar da abincin nan wato *chief Deejerh berver*, _(idan kina son ki koyi kalolin abinci, snacks, different birthday cake da kuma yanda ake haɗa khumras da turarukkan wuta masu d'an karen daɗi da tsuma zuciya, just give her a call or contact her in WhatsApp with this number👉+234 907 927 4454, Zata koya maki komai dalla-dallah and i know you will thanks me later, so just try it💃)_.

Ƴar rawa Madam florence ta kama yi saboda daɗin girkin tare da yaba mata ita kuwa tana ta dariya, don babu abinda take so a duniya irin a yaba mata idan tayi abu mai kyau musamman ta fannin girki da take matuƙar ƙauna, wanda hatta karatun da tayi a fannin catering tayi specializing, ɗibar nata tayi sannan ta haye sama tana dariyar Madam florence da sai faman zuba sanyi take yi.

Janan kuwa ko da ta isa makaranta kai tsaye wajen dasu mm ke zama ta nufa, basu fito ba don haka saita wuce class cike da shauƙin son ganin sa, haka shima mm da suka shigo kasa haƙura yayi da har sai sun fito lectures sannan ya ganta, don haka ya ja baron sa yayi wajajen classes ɗin su, kamar ance ta ɗago kai ta hangosa tafe, ai ko da sauri ta ɗauki ɗari biyar cikin jikkarta tare da ɗaukar excuse wajen lecturer ɗin ta fito har da ɗan haɗawa da gudun ta ganin yana ƙoƙarin wucewa don bai san class ɗin da take ba kawai dai yasan a nan biology department take shiga saboda haɗe suke da 'yan Chemistry,

"Mm" ta faɗa cikin wata kasalalliyar murya dake nuna jin daɗin ganin sa da tayi, murmushi ɗauke akan fuskar sa ya juyo saboda ya gane muryar ita ce, juyo kan baron yayi ya dawo baya inda take haɗe da cewa,

"A'ah Janan ashe kin shigo?"

"Eh wlh, ina kwana"

"Lafiya klw, kin tashi lafiya"

"Alhamdulillah, ai dana shigo har inda kuke na tsaya sai na samu ashe baku fito ba" 

"Ayya, eh wlh, ya gida ya karatu, in Jin dai lafiya ko?" Ya ƙare maganar yana ƙara gyaggyarawa dabino sa zama, sai da tayi murmushi tana ƙare wa kyakkyawar fuskarsa kallo sannan ta ce,

"Komai lafiya klw, kawai ina so ne na ƙara ganin ka da jiki"

"ALLAH sarki, shi wannan jikin ba'a gajiya da tambayar sa?, Kidena damuwa ai na samu sauƙi sosai"

"Alhamdulillah, haka nake son ji, ina ya Jabir ne ban gaku tare ba yau?"

"Eh.. yana can wajen zaman mu, Ni na gaji da zaman ne shiyasa nace bari naɗan zazzagaya ko za a samu kasuwar kafin a fito"

"Ok, to ga kuɗi na ka ajiye in ba damuwa zan zo na karɓa idan muka tashi kaga ko yanzu excuse ne na ɗauka na fito kada yaga na daɗe "

"To shikenan na nawa?"

"Ko na nawa ka saka" ta faɗa haɗe da miƙa masa kud'in,

"Ko na duka ne?" ya ƙare maganar yana kallon fuskarta da sai faman tashin annuri da hasken farin ciki takeyi,

Dariyar da sai da ya kusa mutuwa ya dawo yaga ta saki haɗe da juyawa ta bar wajen tana fad'in,

"Zaka iya mana" 

Da sauri ya dafe sauti zuciyar sa yana ji tamkar zata ɓalle ta fito haɗe da jan baron sa ya koma wajen zaman su jiki ba ƙwari,

Kallon sa Jabir yayi tare da cewa, "lafiya kuwa?"

"Yarinyar nan zata sa na mutu Jabir, anya zan iya haƙura har lokacin da plan ɗin nan zaizo ƙarshe, wlh sake jiƙuwa nakeyi shataf akan ƙaunar ta, kaga wata irin zuƙeƙiyar dariya mai ɗan karen kyau data sakar mun?"

"Ahh..ina zan gani kai dai ka gani kai data yiwa, ai ni dariya ɗaya nake hangowa yanzu malan, don haka rabani da wannan zancen, kasan ALLAH ma? Gab nake da ajiye wannan aiki na gaji, jira kawai nake a saka mani hannu a upper ta kuma a buga mani stamp, ɓat zaka nemeni ka rasa"

"Ha don ALLAH?, Yau she kuma kafara neman wani aiki ban sani ba"

"Oho, sa ido ka gani, ni bazan ƙare a kallon wannan lalacin soyayyar ba, mai rai da lafiya zan je na ji na kuma gani, wata ƙilma na aikata ta a zahiran ce na more"

"Ohh! Kace kayi welcome back kenan!, To ɗan bani nasha mana, ita kuma wannan wace ce?"

"Mai rabo, mai kuma Sa'a"

"Hmmm! To ai shikenan idan tayi wari ma ji"

Dariya Jabir yayi tare da kwanɗara dabino ɗaya ya jefa a baki, don yasan daga randa mm yasan zan cen sa da Razina tofa ta kaɗe masa, kodai yasha tsarguwa ko kuma yace ala tilas dole ya ba shi wani girman na daban.

   *S* ai da aka share kusan awa ɗaya kafin su Janan su fito wajen lectures, cike da farin ciki Janan ta ɗauki jikkar ta ta sagala a kafaɗa ta ce wa Amira bara taje ta amso dabino wajen mm data siya ɗazu ta ce ya ajiye mata kafin su fito, wani irin kallo ta bita dashi cike da tuhuma kafin tace,

"Oh! ke ba zaki je practical ɗin bane?"

"Zan je mana, amma sai na samu abunda na sakawa ciki na a capteria tukuna, kin ga idan zaki je taso muje kada ki ƙara ɓata mun lokaci"

Duk da akwai abunda Amira keyi haka kurum taji bazata iya bari Janan taje inda mm ba ita kaɗai, bazata juri ko kallonta yayi ba saboda kayan da ALLAH yayi mata ba duk namiji zai kalleta ba bai ji wani abu ya burgesa a tattare da ita ba, ko dai kyanta, ko ɗabi'unta ko kuma surar jikin ta, dole wani abu ya iya ɗauke maka hankali tattare da ita, kuma bata buƙatar hakan ta faru ga mm ɗin ta, don haka sai ta miƙe ta ɗauki jikkar ta itama ta sagala a kafaɗa, haɗe da cewa,

"Muje ko?"

Ba haka Janan ta so ba, amma nuni yanda ta iya sai kawai ta haƙura suka fita tare suna kaiwa bakin acadamic staff sai ga Ingaski shi da wani lecturer sun ci karo dasu, da sauri Janan ta ɗauke kai tayi kamar bata gane su ba, cike da mutunta Amira ta shiga rissinar da kai tana gaisheshi don yasan ko Amira ba ta so itama dole ta gaishe sun, shi kuwa Ingaski babu yanda za a yi ya haɗu da ita bai ce yana son ganin ta ba, idan kuwa hakan ta faru ba ƙaramin farinciki zata yi ba, don yanda Janan tayi kyau ɗin nan bata fatar su haɗu da mm ɗin ta,

Ai kuwa hakan ta faru don ba kunya suna rufe baki Ingaski ya ce Janan ta biyo shi office ɗin sa, ji tayi kamar ta ɗora hannu saman kai ta ƙwalla ihu haɗe da juyowa ta naɗawa Amira duka a kafaɗa kamar za tayi kuka ta ce,

"Wlh duk sherin ki ne Amira, sarai kin san malamin nan baya biya ta da alkhairi amma ki tsiri gaishe sa, gashi yanzu kin jamun ko banai wa ALLAH dole naje tun da banda hanyar guduwa"

"Ikon ALLAH! Yau ni naga ƙarfin hali, to sai na fasa gaida malami na saboda ke bakya shiri dashi?, Ina kika ji an taɓa haka? Ban da abunki ma ina laifin wanda ya ce yana son ka?" Ta ƙare maganar tana dariya, don kuwa gaba suke da office ɗin nasa, duk yanda Janan taso guduwa hakan bazai yuyu ba, harara ta maka mata haɗe da yarfar da hannu kafin tace,

"Baza ki gane ba Janan, wlh ni zuciyata tana da wanda take so, bance ya yi laifi ba, amma tunda ya ga bana sonsa ai sai ya haƙura dani tunda bani kaɗai ce macce ba a school ɗin nan" har lokacin Amira na dariya ta ce,

"Ehm, yanzu dai jeka kada yaga kin daɗe, ni naje nayi maki order ɗin abinda zaki ci daga nan na biya na karɓo maki saƙon ki a wajen mm"

Tsabar takaici Janan bata tsaya bi takan taba ta nufi office ɗin nasa tana mai ƙudurta abubuwan da zata faɗa masa a zuciya, ita kuma ta buga tsalle haɗe da kimtsa kanta sosai sannan ta nufi wajen su mm zuciyarta cike fal da farin ciki,

Fuska a tirniƙe ta shiga office ɗin nasa babu alamun fara'a ko kaɗan a tare da ita tayi tsaye a bakin ƙofa ba tare da ta ce komai ba hannayenta na akan ƙirjinta rungume da wani practical text book data karɓa hannun class rep ɗin su da zasu fito,

Murmushi Ingaski yayi haɗe da cire glasses ɗin idanuwan sa yana ƙare mata kallo tun daga sama har ƙasa, yayi mintuna biyar a haka kafin can ya ce,

"Gimbiya Janan ƙaraso daga ciki mana" ya ƙare magana yana wani kasar baki haɗe da kwantawa baya akan kujerar da yake zaune, sai da ta furzar da iska abakin ta haɗe da juyar da kanta gefe sannan ta ce,

"Malam gani, ka faɗi mun dalilin da yasa ka kira ko.." bata ƙarasa ba taji yake,

"Tsaya Janan, ai kinsan labarin gizo dai bai wuce ƙoƙi, har yau dai na kasa haɗiye yawuna akanki, gashi kwana biyu kinyi mani wuyar gani, ina kika shige ne haka?"

"Shikenan malam?"

"A'a gimbiya Janan, idan akwai wani abun ma ai sai kin shigo daga ciki za muyi magana a kan sa, ko kin fi so ne ni da kaina na taso muyi maganar anan?" Ya ƙare maganar haɗe da miƙewa ya nufo wajen da take tsaye, ba tare data ankara ba sai dai ta ji hannunsa sama kafaɗarta yana murzawa, ƙoƙarin ƙwacewa ta shiga yi kawai taga ya nufo da fuskarsa zuwa saiti wuyanta yana ƙoƙarin sumbatar ta, cike da ɓacin rai ta ɗago hannu ta wankesa mari tare da turesa gefe tana hawaye, cikin kuka ta fara magana haɗe da cewa,

"Tir!, wa'iya zubillah da wannan rayuwar, meye ribarka malam idan kayi ƙoƙarin lalata wa yarinyar daka kusa haihuwa rayuwa? Wannan itace amanar da iyayen yara ke damƙawa a hannun ku bacin duka sun tattara yardar su da kuma yaƙini akanku cewa zaku kula masu da ƴaƴan su tamkar naku? Ina girman malan takar da kake iƙirarin kana da ita a kaina?, a ina so da ƙauna suka samu gurbi a zuciyar dake da irin wannan mugun nufi acikin ta?, Ina..."  

Da sauri ya ɗaga mata hannu cikin ɓaci rai yana zaro mata idanuwan sa da suka kaɗa suka yi jajir haɗe da nuna mata ƙofar fita da hannu yana faɗin,

"Fice mun daga office Janan, zan gwada maki cewa lallai kinyi kuskuren yin shuka a gonar mai hauya, kuma daga yau ki fara ƙidayar kwanakkin baƙin cikin ki acikin makarantar nan, don sai na sa kinyi nadamar zuwan ki  cikin ta, kin kuma yi nadamar wannan kyawon da kike dashi da har yake saka ki iya ɗaga hannu ki mari malamin ki, idiot gerrout in my office" ya ƙare maganar cikin ɗaga murya da ƙarfi har sai da ta ra zana, da gudu ta fice daga office ɗin aguje tana kuka...

*B* ata tsaya ko ina ba sai a can bayan science theater in da suke ɗaukar lectures wani lokacin ta ci kukanta mai isarta sannan tayi shiru ta goge fuskarta da nan take ta yi jajir haɗe da bayyana halin da take ciki, haka ma idanuwanta da suke farare ƙal sai da sukayi ja har wata 'yar siririyar jijiya na ratsawa ta tsakiyarsu, cikin natsuwa da damuwar dake faman nuƙurƙusar zuciyarta ta nufi wajen su mm, don gaba ɗaya ma ta manta da zancen Amira ta ce zata karɓar mata, murmushi ta fara ƙoƙarin ƙaƙarowa lokacin data ƙara so wajen haɗe da kallon sa ta ce,

"Sannun ku mm, kayi haƙuri kaga ban ƙara so karɓar saƙona ba sai yanzu ko?"

"Eh, akwai wata yarinya da nake ganinsu tare tazo ta karɓar, amma me yake faruwa dake ne haka Janan?" Ya faɗa yana kallon cikin idanuwan ta haɗe da ƙare mata kallo, sun kuyar da kanta tayi tana jan majina a hancinta haɗe da cewa,

"Bari inje muna da practical yanzu" ta juya har lokacin kanta na sun kuye a ƙasa, cike da damuwa mm da gaba ɗaya duk hankalinsa ya bi ya tashi ganinta cikin wannan yanayin tare da miƙa hannu alamun tsai da ta kamar zai yi kuka, ya ce

"A'a Janan, kada ki tafi cikin wannan yanayin hakan, don ALLAH idan zaki iya ki faɗamun me yake faruwa ne?" 

Cak ta tsaya wasu zafafan hawaye na zo mata, haka kurum taji ta kasa yimasa musu ta tafi, a hankali ya juyo yana kallon Jabir fuskar sa ɗauke da damuwa ya ce,

"Jabir bani mintuna biyu ina zuwa?" Ya kaɗa masa kai don shima bai ji daɗin yanayin da yaga Janan aciki ba, sai daya fara zuwa wajen wata mata dake kusa dasu dake sayar da kunun aya da ruwan sanyi ya karɓi ƙwayar ɗaya sannan ya nufi wajen da take tsaye ta sinne kai har lokacin tana kuka ya miƙa mata ruwan,

"Ungo wannan kisha don ALLAH ba don ni ba Janan" ba musu ta karɓa ba tare data ɗago kanta ba ta fasa ladar ruwan ta sha sosai haɗe da cewa, "Na gode" cikin muryar kuka, sake rikicewa mm yayi yaji kamar ya buɗe zuciyarta ya yaye mata ɓaci rai da ƙuncin daya saka ta cikin wannan yanayin, amma da yake baya da hurumin yin hakan sai kawai ya kalli can tsallake titi inda guiding luv ɗin makarantar yake, ya ce

"Ko zamu iya zuwa can?" Ya ƙare zancen yana nuna mata wajen da hannu, ganin bata ce komai ba ya sa kawai ya wuce gaba ta bisa baya suka nufi wajen, Ɗaya daga cikin kujeru dake wajen ya nuna mata ta zauna shi kuma ya jingina ajikin iccen dake fuskantar kujerar yana kallon yanda take wasa da hannun ta, don agaba ɗaya jin ta tayi wani iri kasancewar su a waje ɗaya tare kuma alokacin da batayi tsammanin hakan zai faru a tsakanin su ba, ji tayi yayi gyaran murya haɗe da cewa,

"Kiyi haƙuri Janan ina neman shiga rayuwar ki duk da irin tarin banbancin matsayi dake tsakanin mu, ban san me yasa nake son Jin damuwar ki ba, wataƙil saboda iri tarin damuwowi ne dana fuskanta a rayuwata, shiyasa bana son ganin wani cikin damuwa ko kaɗan, musamman macce, maccen ma irin ki mai matuƙar hankali da natsuwa da sanin kimar ɗan adam, Ni maraya ne dana taso cikin halin talauci tun ina ɗan shekara sha huɗu ni da ƙanwa ta, shi yasa na fuskanci ƙalubalen rayuwa kala kala da a halin yanzu nake tunanin zan iya magance duk wata damuwa da zata fuskan to rayuwar mu, ina roƙon ki da don ALLAH ki bani damar sanin damuwarki kema, wataƙil zan iya taimaka maki kema ko da da shawara ne mu magance ta"

Sai da tasa hannu ta share hawayen da har yanzu ta kasa tsaida su sannan ta ɗago fuskar ta tana kallonsa,

"Damuwa ta damuwa ce irin wacce baza ka iya magance ta ba mm, idan ma ka magance mani ita akwai 'yan mata da yawa ire-irena dake cikin irinta kuma suke buƙatar maganin ta, musamman waɗan da suke da raunin zuciya da kuma arziƙi, su kuma waye zai iya magance masu ita?"

"ALLAH!, ALLAH zai magance masu ita mana koda taimakon wani iri na ko babu" shiru ta sakeyi har lokacin tana wasa da hannunta haɗe da jan majina kafin tace,

"Idan haka ne kuwa zaifi kyau ka tayani da addu'a fiye da kasan damuwata, don bazaka iya magance mani ita ba"

"Na ji, amma ai zan iya baki shawara ko? Ko baki yarda dani bane?"

"Ko ɗaya mm, a nawa tunanin dai ba a yi ciki kawai don cin abinci ba, anyi sa ne har da don ɓoye wasu sirrukan rayuwa a cikinsa, iya wannan kulawar daka nuna mani ta rage mun sama da kaso arba'in cikin damuwa ta kuma na gode sosai da hakan"

Ji mm yayi ta ƙara burgesa, don kuwa yana son mace mai iya riƙe sirrin ta, ko da wannan halin kaɗai aka tsaya Janan ta cancanci zamowa matar sa, saboda yasan matuƙar yayi sa ar mallakarta a matsayin mata, ba ya da wani sauran haufi a rayuwa, don kuwa zata riƙe masa sirrin gidan sa ɗari bisa ɗari (abun da yayi ƙaranci kenan ga mafiya aksarin matan aure yanzu, sai kaga macce har jira takeyi ace meke faruwa da ita ko meke faruwa a gidan ta?, Jiki na rawa zata buɗe baki tamkar ruwa a kwando tayi ta zuba tana romawa kanta, mijinta, iyayenta da kuma 'ya'yanta asiri saboda tsabar rashin sanin ciwon kai, wannan ɗabi'a ba mai amfani bace saboda haka mata mu kula mu kiyaye don ALLAH👏), ɗari kai yayi haɗe da sake son jaraba ta a karo na biyu ya ce,

"Shikenan Janan, ina ga dai ban cancanta bane kawai naji saboda banbancin matsayi dake tsakanin mu"

"Ya Salam! Ba haka bane mm, ai babu wani banbanci dake tsakanin ni dakai, kai mutum ne nima haka, kana da ido da baki, ƙafa da hannuwa, zuciya da kuma rayuwa, nima kuma haka, to meye banbancin mu?"

"Arziƙi mana, kin san shi da daban ne, dole wanda ke dashi yaga yafi kowa"

"Hmm! Ai wannan shirmene mm, ai ALLAH daya halicce mu gaba ɗaya cewa yayi _inna akramakum indallahi atƙakum_ saboda haka don mutum nada arziƙi bazai ce yafi wanda baya da shi ba, shi kuma wanda baya dashi bazai bari ya zama koma baya ba har a nuna masa an fishi saboda an ɗaya shi tarin arziƙi"

"Haka ne kuma"

"To ka cire wannan tunanin ranka, idan ma har haka ne to Ni ba haka nake ba, kuma kada ka ƙara yin wannan tunanin a kaina sai in so kakeyi mu samu matsala"

"ALLAH ya baki haƙuri Hajiya Janan na daina, amma don ALLAH ko meye damuwarki ki cireta aranki, ki ɗauka babu abunda yafi ƙarfin ALLAH, kuma ina sha ALLAH zai magance maki ita"

"To shikenan, ina fatan hakan mm, Na gode sosai da kulawar ka" ta faɗa tana murmushi,

Ɗan sosa kai yayi tare da kauda kai gefe yana tunanin kuma me ya kamata ya sake cewa kafin ta tafi, ganin yayi shiru ya sata miƙewa tana faɗin,

"To Bara naje ko? Yau dai nayi missing practical ɗin nan, sai dai kuma wani lokacin" ta ƙare zancen tare da gyara jikkarta tana ƙoƙarin barin wajen, da sauri yayi saurin dawowa hankalinsa tare da furta kalmar

"Janan!" Ta juyo a hankali tana kallon sa haɗe da son jin ƙarin bayanin kiran sunan ta da yayi,

"Ammm..dama cewa nayi ko zaki rage mun hanya anjima kafin ki tafi" sai da tayi murmushi sannan ta ce,

"Me zai hana?, Sai dai ai ba a lokacin kuke tashi ba ko?"

"Eh, ina son na siyo wani dabinon ne acan hanyar Umaru musa ƴar aduwa saboda nawa ya kusa ƙarewa, kuma naga kamar tacan hanyar ne kike bi ko?"

"Eh, amma gaskiya ɗauke wa nakeyi ta gefen sabuwar kotu sai dai in abakin junction zan ajiyeka ka ƙara sa da ƙafa" ta ƙare zancen cike dazolaya don tasan irin ƴar tazarar dake tsakani, murmushi yayi yana sosa kai haɗe da cewa,

"Hakan ma yayi Na gode"

"To shikenan, ka ajiye mun TUKUICI na kafin lokacin?"

"An gama" ya faɗa yana dariya suka fice suka bar wajen, a ransa yana tunanin a yanzu kam ya samu damar da zai iya bayyana mata sirrin zuciyarsa,

Kai tsaye class ta wuce yayin da shi kuma ya wuce wajen sana'arsa haɗe da labartawa jabir yanda sukayi da ita, ya ƙara da cewa,

"Sai dai ni jikina na bani kamar akwai wani abu daya faru saboda acadamic staff na hango ta zata shiga lokacin da suka taho da wannan yarinyar data karɓar mata saƙo, koma meye ni zan bincika da kaina saboda idanuwanta kaɗai sun nuna tsantsar tashin hankali da damuwar da take ciki"

"Gaskiya kam, saboda ban taɓa ganin ta cikin irin wannan yanayin ba, ALLAH dai ya kyauta" 

"Amin" mm ya faɗa jiki a sanyaye, duk da wani fanni na zuciyarsa cike yake fal da farin cikin haɗuwar da zasuyi anjima da ita a motarta...

   Janan kuwa ko data koma class ta tadda har an kusa ƙare lectures ɗin da aka shiga bada ita ba, bata fi mintuna goma da shiga ba malamin ya fice, juyawa tayi wajen Amira tare da miƙa mata hannu ma'ana ta bata sauƙin ta data karɓo mata wajen mm,

Wata baƙar leda Amira ta ɗauko dake gefenta ajiye tare da ɗari biyar ta miƙa mata tana faɗin,

"Ina kika shige tun ɗazu?"

Bata ce mata komai ba ta amshi ledar tana kallon tarin dabino da kwakwar dake ciki, shi kansa dabinon kaɗai yakai yawan gwango huɗu, kwakwa kuma ƙwallo biyu, ga kuma ɗari biyar ɗin data bashi ya dawo mata da ita, kallon Amira tayi cike da mamaki ta ce,

"Ya naga haka Amira? Kema kin ƙara siya ne aka haɗe mana ne?"

"Kamar ya? Ni dai haka ya bani yace in kawo maki, halama bana daidai kuɗin ki ba ne?"

Har zata ce wani abu sai kuma tayi shiru tunda tasan anjima zasu haɗu, sai ta tambayesa dalilin da yasa zai kwashe kayansa haka ya bata kuma yaƙi karɓar kuɗi, 'yar ajiyar zuciya ta sauke haɗe da kallonta ta ce,

"A'a ba haka bane, am just asking"

"Yawwa, amma kin san wani abu?"

"A'a sai kin faɗa" ta ƙare zancen tana jefa dabinon data kwanɗara a baki,

"Hmmm..Wannan Jabir ɗin na tare dashi baya da mutunci wlh, wai kamar ni zai kalla ya ciwa mutunci a gaban mutane hadda faɗin na jaye na ba mutane waje na je na tsare su da idanuwa kamar na mujiya, wai idan ban tashi yin abunda ya kawo ni ba to naje naba customer ɗin su waje! Kin ga kuwa yanda ya yarfa ni wajen aka dinga yimun dariya?, wlh ALLAH ba don mm ba da sai na tata masa rashin mutunci daidai na kuɗinsa talakan banza talakan wofi"

"To fah!, Iko sai ALLAH, shi talaka bai da ikon yin magana idan aka yimasa ba daidai ba?, Ashe duk ƙarya ce ranar kike yi da kika dinga masifa akan na kaɗe mm nazo nayi zamana a class don bansan darajar ɗan adam ba, yanzu ke wace daraja kika nunawa ɗan adam da kika kirasa da talakan banza talakan wofi?"

"Hmmm Janan kenan, ai bazaki gane irin renin hankalin da gayen nan yayi mun ba ne"

"Naji, bai kyauta ba amma ai wataƙil gaskiya ya faɗa, don in har bakiyi ba bazai ce kinyi ba"

"Ok, kina goyon bayan sa kenan?"

"A'a, ina dai goyon bayan gaskiya ne, akwai cutarwa ka ai bata mutum da yanayin da ALLAH ya jarabce sa da zama ciki, talauci ba shi ya zaɓawa kansa zama cikin sa ba, balle ki goranta masa"

Dariya ta kwashe da ita kafin tace,

"To Malama Janan naji!, irin wannan haƙiƙan cewa da kike yi hakan, kodai kodai?"

Itama dariyar ta yi tana ci gaba da jefa dabinon a baki haɗe da cewa,

"Rufamun asiri Amira, ni kuwa taya zan iya haɗa taura biyu a baki?"

"Ban gane ba?" 

"Ta so dawo nan kisha labari, nasan da kanki zaki gano cewa kinyi kuskuren furta wannan zancen"

Ta ƙare zancen tana nuna mata gefen kujerar da take zaune, da yake ALLAH yayi wa Amira son jin gulma ai kuwa ta taso har tana cin tuntuɓe ta dawo wajen tana faɗin,

"Bani nasha ƙawata, kin san ma kuwa tun ɗazu nake son na tambaye ki ya kuka ƙare ke da mutumen ki, tun da kika shigo naga sauyi a fuskarki kamar kinyi kuka"

"Ke manta dashi, mezan faɗa maki?"

"Ina jinki"

"Nifa mm na burgeni sosai, kuma wlh da yau zai furta kalmar yana so na to babu abunda zai hana na na amince masa kuma na auresa, seriously ƙawata bazan ɓoye maki ba ina matuƙar ƙaunar sa"

Wani irin daram daram gaban Amira yayi tare da turo idanuwa waje jin kalmar dake fitowa daga bakin ƙawarta kuma aminiyarta akan namijin da take tunanin shine zaɓin ta kuma mafarki ta akoda yaushe, cikin tashin hankali ta ce,

"Shi mm ɗin?"

"Yes, upcouse! shi yasa kika ji nace bazan iya haɗa taura biyu a baki ba, a yanda zazzafar ƙaunar mm ke nuƙurƙusar zuciyata, bazai yuyu ba ace na faɗa soyayyar amininsa ba kuma"

Cikin wani irin yanayi na tashin hankali, ƙunci, baƙin ciki, ƙunar rai da kuma hasada ta ce,

"Janan bakya ganin yin hakan agareki babban kuskure ne? Mm fa bai aje komai ba kuma bai bawa wani ajiya ba, da ganinsa kin san shima takan sa yakeyi, to taya zai iya ajiye babbar yarinya mai aji irin ki?, Taya zai iya baki kula da gata irin wacce mahaifinki ya reneki kuma kika yi rayuwa ciki?, kar fa ki manta da ko waye abbanki?, Abune mai matuƙar wahala a garesa ya iya yar da da wannan zancen naki, zai ma iya sakawa a ɓatar masa da..."

"Dakata haka Amira ya isa don ALLAH, waye mahaifi na da wace irin gata na taso cikinta duk basu da alaƙa da soyayya ta, matsayin mahaifina daban, rayuwata daban haka kuma soyayya ta daban, nice da hurumin zaɓawa kaina abokin rayuwa matuƙar yana da dukkanin sharuɗɗan da Musulunci ya gindaya ga irin namijin daya kamata a bawa aure, don haka ko kare nace zan aura babu mai hana hakan faruwa in ba matuwa ba, samu ko kuma rashin mm da kike zance ni duka basa gaba na, abu ɗaya ne kawai mai muhimmanci agare ni, shine mm ya furta yana so na kamar yanda nake son shi, idan hakan ta faru shikenan banda damuwar duk wani tarnaƙi ko matsala da zan fuskanta"

A fusace Amira ta miƙa saboda ɗacin kalaman ta da take ji haɗe da cewa,

"Tabbas kuwa kin ɗauko dala ba ganwo Janan, kuma zaki tafka kuskuren da baki taɓa tunanin zai haifa maki ɗa marar ido ba, sannan ni Amira bazan goyi bayan ki ba ki jefani a matsala, oh wannan shine dalilin da yasa kike walaƙanta Ingaski duk biyar da yakeyi maki, kina nema ki shafa mani baƙin fenti da kashin kaji a wajensa, to wlh bazai saɓuba wai bindiga a ruwa" tana kaiwa nan ta wuce fuuu..kamar zata tashi sama,

Baki sake Janan ta bita da kallo tana mamakin irin wannan haƙiƙancewa da tayi, to wai meye nata aciki don ta ce tana son mm, ina ruwanta da rayuwar ta ko kuma matsalar gidan su, shi yasa bata fiye faɗar matsalolin ta ga mutane irin hakan ba, saboda kowane mutum da irin tasa fahimta, "ALLAH ya kyauta" ta furta a zahiran ce tare da tura sauran dabino da kwakwar ta a jikka, kasancewar har anyi sallar azzahar kuma basu da wata lecture bayan ta yasa ta wuce masallaci ta fara yin Sallah sannan taje ta jawo motar ta don ta tafi gida, daidai wajen sana'ar su mm ta tsaya tare dayin horn, dama ita kaɗai mm ke jira don haka yana hango ta da sauri ya tsallaka bayan sunyi magana da Jabir akan zai iya wucewa gida idan yaga bai dawo ba saboda yana tunanin biyawa ta office ɗin su anyi masa waya ana neman sa, fuskarta ɗauke da murmushi ta miƙa hannu ta buɗe masa marfin ɗaya gefen dake gaba tana faɗin,

"Shigo muje to malam mm" murmushin shima ya sakar mata daya kusan sa zuciyarta narkewa, da sauri ta ɗauke kai daga kallon da take yimasa ta juyar gefe gabanta na faɗuwa, kusan a tare suka ce, "Barka da rana" lokacin da take ƙoƙarin tayar da motar,

Sai da tahau titi da kyau sannan ta ce,

"Ina wuni mm ya kasuwa?" Ba tare data juyo ba.

"Alhamdulillah Madam, ya karatun kema?" Ya bata amsa yana wani kakkama jiki ala tilas sanyin a.c yake ji, kasancewar tana kalle dashi ta gefen idanuwa yasa tayi dariya tare da miƙa hannu ta kashe makunnin gaba ɗaya tana faɗin,

"Karatu alhamdulillah, yau kuma nice Madam"

"Eh mana, ai girmanki ne hajia, ranki shi daɗi"

"A'a fa, a'a fa mm kar mufara hakan dakai don ALLAH, wane Hajiya da Madam ana zaune ƙalau?, Don ALLAH dai kadena bana so" takai zancen daidai lokacin da suka fito gate tana ƙoƙarin hawan titin daidai don makarantar akan babban titi take.

Saida suka hau titin daidai ta fara tafiya tana bin ƙira'ar sudais dake tashi cikin motar tukuna mm ya ce,

"To ya kike nariƙa ce maki, sunan nan dai naki faɗuwar gaba yake sani aduk lokacin da na ji sa, idan kuma ni nakira sai naji bakina yayi wani irin kamar kowa ya fini iya faɗarsa" 

"Tab ni kuwa kaga sunan mm daɗi yake yimun ina matuƙar samun nishaɗi idan naji ana kiran hakan" da mamaki ya juyo fuskarsa yana kallon yanda tata ke fitar da wani annuri haske dake bayyana labarin dake cikin zuciyarsa, daidai lokacin kuma tana ƙoƙarin karya hannunta a kwantar da zasu shiga su miƙa, ƙara faɗaɗa murmushin ta tayi lokacin da ya shiga kwanar haɗe da cewa,

"Wannan kallo haka mm lafiya?" Firgigit ya fito daga duniyar tunanin daya shige tamkar wanda ya tashi bacci tare da kauda kansa gefe daga kallon da yake yi mata ya ce,

"Mamaki nakeyi yanda haruffa biyu (mm) ke daɗin faɗa da kuma saka nishaɗi, shiyasa nake kallonki inji taya hakan ta faru?"

"Sirri ne wannan, tunda kai haruffa biyar na kalmar Janan na yimaka nauyi a baki"

"Amm... Kin fa wuce wajen da zaki ajiye ni" ya faɗa yana basar da maganar da tayi, 

"Ina sane, ina so ne in ƙarasa ajiye ka acan inda zaka yi sayayyar taka, ni kuma sai na ɗauke ta ɗayan titin da zai sa dani da hanyar zuwa gida"

"To shikenan, ina gode sosai"

"Godiyar nan ta isa haka mana, a fara bada tukuicin da akayi alƙawari tukuna sai ayi wannan godiyar itama a bada tukuicin ta" ta faɗa tana miƙo masa hannu,

"Faɗi duk abunda kike so, zaki samu"

"Shike nan, kai ka fara faɗar abunda zaka bani ko kuma ka bani na gani, idan yayi mun kaga ka hutar dani da faɗar ko me nake so?"

Sai da yayi 'yar dariya tare da ajiyar zuciya sannan ya juyo yana kallonta ya ce,

"A'a Janan, ba fa lallai ne ki iya karɓar tukuicin da zan baki ba, kawai ki faɗi duk abun da kike so kar nazo ina dana sanin faɗar abunda zan baki"

"Faɗi kawai, na tabbatar ko meye ma zan amsa ba tare da na sakaka yin dana sani ba.." kafin ta ƙarasa taji ya ce,

"Har da idan na ce ina sonki Janan" wani irin burki ta taka da ƙarfi haɗe da juyowa tana kallonsa, jin takeyi tamkar a mafarki ne kalamansa, juyi ta ji kanta ya fara yi zuciyarta na bugawa da sauri da sauri, cikin i'inar muryar da ita kanta bata san tana yi ba ta ce,

"M.me.me kace mm?"

"Ina son ki Janan" ya sake maimaitawa idanuwansa cikin nata

"Ban ji ba, ɗan ƙara faɗa da kyau mana" dariya yayi yana ji tamkar ya jawo ta ya sakar mata kiss yanda za tafi fahimtar inda zancen sa ya maida gaba, a ɗaya ɓangaren zuciyarsa kuwa tsoro ne cike fal acikin ta na kar ta kasa amsar sa a matsayin masoyi, tattaro dukkanin jarumtar sa yayi haɗe da ɗan rintse idanuwan sa ya buɗe tare da jimƙe hannunsa sosai ya ce,

"Da gaske nakeyi ba wasa ba Janan, ina sonki, ina kuma ƙaunarki fiye da tunanin ki, na rasa yanda zan yi na fuskance ki da wannan maganar saboda tazarar dake tsakanin Ni dake shi yasa na kasa faɗa maki, yanzu ma shahada kawai ne nayi na faɗa maki saboda da zuciyata ta kasa jurewa, rauni na a kanki sai daɗa hauhawa yake yi hakama tunaninki sai faman addabar ƙwaƙwalwata yake, ke ɗin ta musamman ce Janan, haka ma halinki daban yake, kyan sura da kuma kyawon da ALLAH yayi maki duka suma ɗin abun burgewa ne, natsuwarki da girmama ɗan adam sune suka fi komai jan hankali na a kanki har na manta da banbancin dake tsakanin ni da ke naje na fa ɗa a kogin son ki, Janan da zuciya ɗaya nake ƙaunarki duk da nasan ke ɗin ba Sa'a ta bace, ta kuma kinfi ƙarfina, kawai ba yanda zanyi ne tunda Zuciya ta riga da ta gani kuma taji tana so, idan har zaki amince Janan to wannan shine TUKUICIN dana tana agareki, kuma zanji matuƙar daɗi sosai idan kika karɓesa da hannu biyu ba tare da kin watsa mani ƙasa a idanuwa ba"

Tun daya fara maganar take kallon sa tana langaɓe kai tare da saurarar zazzaƙar muryarsa har ya kammala, ganin yaƙi ko motsawa balle yasa ran zata amsa shi yasa ya ce

"Janan, ya naji kinyi shiru baki ce komai ba, ko dai banyi maki ba bakya so na?" Ya ƙare zancen cikin marairaice murya kamar zaiyi kuka, sai alokacin ta dawo hayyacin ta tare da sauke ajiyar zuciya, saurin sinne kanta ƙasa tayi jin yanda wata irin kunyar da bazata iya kallonsa ba ta rufesa, hakan yasa yayi murmushi tare da buɗe marfin motar ya fice, dama sun iso inda zata ajiye sa don haka sai ya leƙo ta jikin glass ɗin motar data sauke lokacin data kashe a.c, ya ce

"Kar ki wani damu da bani amsa yanzu Madam, kije kiyi tunani mai kyau da kuma bawa ALLAH zaɓi, zaki iya ƙarawa da neman shawara ga amintattun ki da zasu iya faɗa maki gaskiya, nayi maki alƙawarin zamani duk hukuncin da zuciyar ki ta yanke a kaina, ina kuma saurarenki a kowane lokaci, ki isa lafiya ranki shi daɗe na gode" ya ƙare zancen yana kallon kyakkyawar fuskarta tare da sakar mata murmushi sannan ya juya ya bar wajen, a hankali ta ɗago kai tana ƙare masa kallo, don gaba ɗaya ɗauke mata kai yakeyi wasu lokutan, musamman idan yayi wasu abubuwan sai taga kamar bashi ba ne, gaba ɗaya sai ya sauya kamar  ba mm mai dabino ba, yanzu ma yanda yake tafiya cike da natsuwa, izza da kuma burgewa sai ka ɗauka wani ɗan gaye ne daya mallaki wasu 'yan daloli, ta ƙare maganar a zuciyar ta haɗe dayin dariya sannan ta tayar da motar ta bar wajen zuciyarta cike fal da farin ciki marar misaltuwa, a hankali ta furta "alhamdulillah" ko ba komai shikenan daga yau haƙarta ta gama cimma ruwa, faɗuwa kuma tazo daidai da zama, lumshe ida nuwa tayi sannan ta buɗe tana faɗin,

"Ina ƙaunar ka mm nima fiye da tunanin ka, na jima a kogin ƙaunar ka kuma koda baka furta kana so na ba, na tabbata zuciyata ba zata iya ci gaba da jurawa ba har sai na bayyana maka hakan ni da kaina, Ubangiji ALLAH ya zaɓa mana mafi ƙololuwar alkhairi my man"

Haka tayita sabbatunta ita kaɗai cikin mota tana tariyo kalamansa dake faman yimata amsa kuwa acikin kunnuwa har ta isa gida.

#pls Comment

#vote

#Share

*ALLAH KA JIƘAN IYAYEN MU👏😭*

[8/17, 7:39 PM] ƳAR FARA KYAKKYAWA💎:  _Page 15_

*TUKUICIN SO*💞

*NA*

*BILLY S FARI*💎

*HASKE WRITTER'S ASS..💡*

*Free Book*

_Wattpad@billysfari9 https://www.wattpad.com/1234404906?utm_source=android&utm_medium=link&utm_content=share_published&wp_page=create_on_publish&wp_uname=Billysfari9&wp_originator=fEqRI7OzKpcATYDeeKuHbztv83KSSFu%2BlVAh2pFHeI%2B05GRFznszicop%2FR%2FLaO1mgrCdgQHgk7B9iTSNtiB%2Fqdf0Bf%2Flcngj3XHr4wf9V9GhmopSknC83ERBVGuSion5_

*TOP 10 TAKUN HASKE BATCH B*

INA KUKE MAKARANTA??

INA KUKE MASOYA? INA KUKE MAKARANTA LITTATTAFAN HASKE WRITERS??? KU MARMATSO 🗣️

TOP 10 TAKUN HASKE BATCH B

INDA ZAKI KWASHI GARABASAR KARATUN LITTATTAFAI MASU 'DINBIN FADAKARWA DA SAKA NISHA'DI HAR GUDA BAKWAI.

DOMIN MALLAKAR NAKI ZAKI BIYA

(1000) DUBU DAYA KACAL _GAMASU BUQATAR WANNAN GARAB'ASAR KU TUNTUBI WANAN NUMBERS DIN_

👇🏼👇🏻👇🏻👇🏻👇🏻👇🏻

+447894142004

07065283730

______________________________

    Amira kuwa tana fita rasa inda zata je tayi, gaba ɗaya ma ta rasa ina zata saka kanta, fashewa da kuka tayi haɗe da ɗora hannu bisa kai ta ce,

"Wayyo ALLAH na na shiga uku, me nayi maki ne haka Janan da kike nema ki ruguza mani rayuwa?, Me yasa zuciyarki ba zata yi maki adalci samun wanda kike so can daban ba sai wanda ƙawarki take so?, Why Janan? Wlh kin cuceni kin gama dani, kuma bazan taɓa yafe maki ba har sai na jefa ki acikin ƙunci da damuwar da kika sakani a cikinsu, sai kinyi nadamar cin amanata Janan"

Duk wannan sabbatun da take yi bata ma san tana yi ba har ta haye tsakiyar titi saboda tsananin tashin hankali da take ji, Ingaski ne da yau shima ya wuni cikin ƙunci da damuwar abunda Janan tayi masa ya zo aguje cikin mota zai fita, tun daga nesa daya hango mutum tsakiyar titi yake ta horn har ya ƙaraso kusa da ita bata ji ba, da sauri ya juyar da sitarin motarsa don kaɗan ya rage ya kaɗeta, wani irin wawan burki ya taka da sai da shi kansa yaji tsoro, a fusace ya leƙo kansa da nufin gani wace fitsararriyar student ɗin ce yaga ashe Amira ce ƙawar Janan, kwafa yayi tare da tada motarsa zai tafi kamar ance ya kalli madubin gefen sa ya hango tana kuka, ribas ya dinga yi har ya kawo kusa da ita,

"Amira lafiya?" Ya faɗa har kusan sau biyu bata ji saba har sai a karo na uku, shima ɗin sanadiyar danne horn ɗin motar da yayi ne sosai, cikin firgi cewa ta juyo tana kallonsa ya ce,

"Ya akayi ne Amira?" Ai kamar jira yakeyi ta sake fashewa da wani kukan, ɗan tsaki yayi ba tare daya damu da student ɗin dake kai da komowar fita ba, ya ce

"Shigo mota muje, lemme hear what happened to you" tare da miƙa hannu ya ɓuɗe mata can ɗaya side ɗin dake gefensa ta shiga,

Ruwan gora ya ɗauki ya miƙa mata ba tare daya ce komai ba tare da hankacif yana ci gaba da tuƙinsa haɗe da kallon gabansa,

"What is happening to you?"

Shiru tayi ta kasa cewa komai sai faman shesshekar kuma take yi haɗe da ajiyar zuciya, ganin haka ya sa ya ce,

"Where's Janan?"

"Ban sani ba" ta bashi amsa tana goge majina a hancinta da hankacif ɗin daya bata,

"Kunyi faɗa da ita ne?"

"A'a"

"What else? Ko ta faɗa maki wani abu ne?"

"Eh" da sauri ya juyo yana kallon ta, don a tsammanin sa wanda ya shafi abunda ya faru tsakanin sa da ita ne ɗazun.

"What did she said to you?

"She cheated on me sir?"

"How Amira?" Ya faɗa cike da mamaki don babu wanda bai san tarenta ita da Janan ba, ko yau she suna tare da wuya kaga ɗaya su baka ɗaya ba, cikin muryar kuka ta fara magana kamar hakan,

"Sir, Janan is cheated on me, saurayin da nake so kuma nake ƙauna shi taje tana so, kuma tsabar cin fuska har tazo tana faɗa mun baki da baki, kenan tana so ta nunamun ƙarfin arziƙin mahaifinta akai nai, tana so ta aure shi saboda su suna da dukiyar da zasu iya samun duk abun da suke so aduniya, meyasa ?"

Tunowa Ingaski yayi da abunda ta yimashi ɗazu shima, kenan tayi haka ne duk akan wannan saurayin da take so? Ya tambayi kansa tare da dukan sitarin motar da ƙarfi, cikin ɓacin rai ya juyo yana kallon Amira haɗe da cewa,

"Waye shi?, Kina nufin duk abubuwan da take yimun a kansa ne?, Tabbas zan koya masa hankali daga shi har ita"

Gaban ta ne yayi muguwar faɗuwa jin abinda ya faɗa daga ƙarshe da yanda taga idanuwansa sun bala'in sauyawa cikin lokaci ɗaya,

"Malam shi fa baida laifi tunda ita ke son sa, ina ga ita ya kamata a hukunta tare da nuna mata kuskurenta"

"Haka ne kuma" ya bata amsa yana ƙiyasto irin wulaƙancin daya tanadar mata, a daidai lokacin aka kawo inda Amira zata sauka ta ce,

"Malam anan zan sauka"

A bakin titi yayi parking haɗe da juyowa yana kallonta, ya ce

"Karki damu Amira, indai Janan ce sai tabar maki saurayin ki haka kuma sai na nuna mata ita ba kowa bace acikin makarantar, yanda ta wulaƙan tani sai na wulaƙan tata, nasa tayi nadamar abinda tayi mana daga ni har ke, kedai kawai kisa ido" yakai zancen yana raɗa mata wata magana a kunnuwa,

Dariya ta qyalqyale da ita tamkar ba ita bace ta gama kuka ba yanzu,

"ALLAH malam?"

"Sosai kuwa, kedai kawai ki bani haɗin kai ta yanda babu wanda zai san me muka shirya"

"To malam na gode" ta faɗa cike da farin ciki sannan ta buɗe marfin motar ta fita, shi kuma ya ja motarsa yayi gaba, wani tsalle ta buga haɗe da cewa,

"She..ya, yanda kika sakani kuka da baƙin ciki in sha ALLAH sai kema kinyi naki, mm kuwa ko kina so ko bakya so nawa ne sai kin bar mun abina don da ni kaɗai ya dace ba dake ba," (hmmm! To kunji fa!😁)🏃🏾‍♀️

Janan kuwa tana isa gida kai tsaye part ɗin aunty zee ta wuce bayan ta ajiye motarta a parking space, zaune ta taddata tsakar gida tana gyaran kayan miya ita da ɗaya daga cikin 'yan aikin Hajiya data turo mata don kada aikin ya yiwa madam florence yawa, fuskarta a sake ta gaisheta haɗe da zaunawa kusa da ita ta ce,

"Masha ALLAH aunty Zee jiki yayi sauƙi?"

"Eh sosai Janan, sai yanzu?"

"Wlh kuwa, naji daɗin ganin ki wajen nan, hakan ya tabbatar mun da kin samu sauƙi"

"Sosai kuwa, alhamdulillah"

"To aunty ALLAH ya ƙara sauƙi"

"Amin ya rabbi, Mariya tashi ki zubo mata abinci"

"Aunty bara dai na shiga ciki na na fara watso ruwa"

"To shikenan" Auntyn ta faɗa fuskarta kamar bata ji daɗi ba, dama inda sabo ya kamata ace ta saba izuwa wannan lokacin don haka Janan take aduk sadda ta shigo tayi mata tayin abinci, kuma tasan hakan ya samo asali ne daga mahaifinsu shi zai hana su saboda tunanin kada ta cutar masa dasu, ita kanta Janan bata jin daɗin hakan da takeyi, kawai tana time don kar asamu wata matsala wata rana bayan taci abinci wajenta ya zamana ta janyo mata matsala ko kuma damuwa tunda Abban ya riga daya hana su, shigar ma badon ransa na so takeyi ba sai dai kawai don babu yanda zai yi, amma in sha ALLAH itama wannan matsalar zata kawo ƙarshen ta,

Tana shiga part ɗin su ta tadda Nihal ta fito gayu tana ƙoƙarin fita, 

"Ahhh.. Adda irin wannan gayu sai ina haka?"

"Bari Janany darling zan je nemo the charming ɗina ne"

"Wow! Are you kidding me?" Janan ta faɗa haɗe da ɗan zaro idanuwa.

"Serious zan je bebeji supermarket na sake dubo abuna, don na tabbata wurin wajen zuwan sa ne"

"Good luck Addah, bari na watsa  ruwa, ki kula da titi"

"Never mind sweet heart" ta wuce tana wani kar kad'a makullan mota dake hannunta tana taunar cingam, fuskarta saye da ƙaton rado daya mahe kusan rabin fuskarta.

***.       ***.       ***.       

  A ɓangaren Razina kuwa tunda yayan ta ya furta mata kalmar so suka fara wasar ɓuya dashi, hatta makaranta da suke fita tare wani lokacin su ajiye ta dena tsayawa tayi, tun da safe zata shirya kafin su fito har ta wuce, amma zata iya tsayawa su sha firar su ta waya hankali kwance, yau ma tana falo zaune suna waya dashi mm da dawowar sa kenan daga inda aka neme sa wajen aiki ya shigo, da sauri ta katse wayar haɗe da miƙewa tana kallon yayan nata,

"Sannu da dawowa ya Muhriz" basarwa yayi kamar bai gane me takeyi ba haɗe da cewa,

"Yawwa Razina, ya karatu?"

"Alhamdulillah"

"Gud, Ina Momy?"

"Tana ciki bacci takeyi,ko na kira ta ne?"

"No ƙyaleta" ya faɗa tare da juyawa ya bar falon, a can gefen parking space ya samu ɗaya daga cikin kujeru dake gefe ya haye yana latsar wayar sa kafin lokacin sallahr magrib ya ƙara sa, Razina ya hango tafe ɗauke da tray da cup da kuma gorar ruwa da juice a kai, jawo wata kujerar tayi ta zauna itama tare da ɗaukar gorar ruwan ta tsiyaya a cup ta miƙa masa, ba tare daya kalli inda take ba ya karɓa ya shanye su taso don dama ƙishirwa yake ji,

"Ammm..na kawo abinci yaya ko zaka jira ya Jabir ne?" Sai lokacin ya ɗago kai yana kallon ta haɗe da cewa,

"Kina buƙatar na kirasa ne?" Sadda kai tayi tana murmushi ta ɗauko juice ɗin shima ta tsiyaya ta miƙa masa, wannan karon karɓa kaɗai yayi bai sha ba sai daya gama tura wani saƙo a wayarsa sannan ya ɗan kurɓa kaɗan tare da maida hankalinsa gareta yana ƙare mata kallo ta gefen idanuwa, magana take son yi dashi amma ta kasa sai faman wasa takeyi da yatsun hannuwanta da ƙafafuwa da suka kasa zama waje ɗaya, juyowa yayi yana kallon ta haɗe da cewa,

"Lafiya dai ko Razina?"

Sinne kai tayi ƙasa tana tattaro kalaman bakinta da take son faɗa masa, a zahiri saƙone take son isar masa akan alaƙar dake tsakanin ta da Jabir yanzu, amma kai tsaye a yanda take ƙoƙarin nunawa shawara ce ta zo da ita a wajen yayan nata kuma gudan jinin ta daya zamo uba kuma uwa agareta.

     Kusan mintuna biyar suka shuɗe a haka Razina bata ce komai ba shima yaya mm baibi takan taba yana ta latsar wayar sa, ganin tabbas baza tace komai ba gashi yana so ya tashi yasa ya ƙarasa shanye juice ɗin dake hannunsa haɗe da miƙa mata cup ɗin yana ƙoƙarin miƙewa da sauri ta ce,

"Amm...yaya magana nake son yi da kai fa" har tana miƙa hannu alamun tsaida sa, yana juyowa tayi saurin sadda kanta ƙasa cike da jin kunyar abun da take son faɗa masa,

"Emhim..ke nake sauraro Razina, akwai wata matsala ce a school?" Ta girgiza masa kai alamun babu,

"To meye? Faɗa mun mana ko kina da wani wanda ya fini banda Momy da zaki faɗa wa matsalar ki?" Nan ma sake girgiza masa kai tayi tana ɗan jan yatsun hannayen ta tamkar zata fizgesu, dariya ya yi tare dasa hannun sa ya janye hannunta da take faman jan yatsun ɗayan hannun dashi ya ce,

"Kinga, barsu haka kada ki tsinkasu Razina, ai dai iya wahl kin basu ko so kike ki ragewa kanki sadaki garin jin kunyar abunda kike son faɗa?, Idan baza ki iya ba shikenan tashi ki shiga gida, idan na dawo Sallah ko zuwa anjima ne nayi waya"

"A'a yaya, zan iya"

"To ina ji"

"Dama ni da yaya Jabir ne.." sai kuma ta kasa ƙarasawa,

"Ke da yaya Jabir ne kuka yi me?" 

"Ya ce yana so..." Kafin ta ƙarasa sai ga Jibir ya shigo, idanuwansa kar a kanta har ya ƙaraso wajen, kamar da gaske ya ɗan rissina cikin girmamawa yana kallon mm daya juyo yana kallonsa ya ce,

"Yaya ina wuni? barka da mare ce" wata irin kunya ce ta sake rufe Razina da sauri ta miƙe ranta tana faɗin shikenan ya gama tona mata asiri tun kafin ta faɗa da kanta, har wani hahharɗewa ƙafafuwan ta keyi tsabar yanda Jabir ya ƙura mata idanuwa har ta shige, shi kuwa mm mazewa ya yi duk da irin daɗin da ya jiya a ransa haɗe da cewa,

"Mtssss, an dai yi abun kunya aboki ya koma yaya" tintsirewa da dariya Jabir ya yi haɗe da haye kujerar da Razina ta tashi yana faɗin,

"Na dai ji, so ne ya jamun, alƙur'an ma in baba kake so na kiraka zan kiraka, roƙona dai kasa mani hannu kuma ka buga stamp, da kayi hakan shikenan ka biya ni yayan mu"

"Wai da gaske kakeyi Jabir?, Razina fa ƙanwar kace kuma a nawa tunani tayi maka ƙaramar"

"Eh, ƙara dai da kace a naka tunani, ALLAH yasa yau aka haifi Razina a haka nake son abuta, in kuma buƙulu zaka yimun sai na canja wajen neman auren na koma wurin Momy"

"Ahh...kawai nasan dai kafi son irin riɗa-riɗan matan nan ne, Razina kuma sai naga kamar tayi ma ƙanƙanta"

"To ɗan baƙin ciki Renon ta zanyi, ina shikenan ko?" Jabir ya faɗa cikin 'yar ƙwagewa tare da ɗaukar gorar ruwan dake wajen ajiye ya tsiyaya a cup ɗin da ya gani yana sha, dariya mm ya yi da sai da duka haƙoran sa suka bayyana haɗe da cewa,

"Au! Yayan ne ma ɗan baƙin ciki?"

"Tuba nakeyi man.." ya faɗa tare da riƙe hannuwanta yana ci gaba da cewa,

"Wlh ina son Razina mm, ina yi mata wani irin so da ni kaina bansan adadin sa ba, bansan lokacin daya shigeni ba har yayi mani mugun kamu haka, kawai tsintar kaina nayi a cikinsa, kuma na tabbata bazan taɓa iya ci gaba da rayuwa ba sai da ita"

"Jabir kenan, har kana ganin akwai abun da yake mallaki na aduniya da ba naka ba? Wlh ba Razina ba rayuwata duka zan iya sadaukarwa wakai da kuma Momy, yanda nake da iko da duk wata power akan Razina kaina kana da ita, don haka ka dena neman alfarmar auren Razina a waje na domin kai mai iya yin ta ce a wajen wani balle ma kai da kan ka, iya nawa shine  nayi maku addu'a ALLAH ya tabbatar da alkhairi kuma ya kauda duk wata fitina dake iya ɓullowa tsakanin ku, ina murna da farin ciki akan wannan lamari ɗari bisa ɗari"

Rungumesa Jabir da har sai da ya yi hawayen jin daɗi ya yi tare da cewa,

"Thank God for the gift of brother also a friend like you, always proud of having you yayan mu"

Ɗan naushi mm ya sakar masa aciki da sauri ya sake sa daga rungumar da yayi masa yana faɗin,

"Awwshh..."

"Bana son sunan nan, just keep it a side kada ya saka wani abu tsakanin ni da kai da zaka iya ɓoye mun, i dont like it" ya ƙara sa maganar yana kaɗa masa ya tsansa haɗe da yin dariya,

"Shi kenan tunda baka so, ai Over my died body hakan bazata faru ba, ka manta banda wani ɗan uwa a duniya sama da kai kai kaɗai, kuma kai ne kaɗai aminin da nake dashi kuma babban yayan mu"

"Are You sure?"

"Sosai kuwa" Jabir ya bashi amsa tare da tsiyaya lemun yana sha,

Kiran sallar da akayi na magrib ya sa su miƙewa tare suka yi arwala part ɗin su suka nufi masallaci, zuciyar kowanen su cike da farin ciki akan faruwar wannan lamarin.

A ɓangaren Razina ma haka ta kasance duk da gabanta sai faman faɗuwa yakeyi saboda rashin sanin me yayan nata zai ce, zai amshi soyayyar su ne ko kuwa?, da wannan tunanin da takeyi aka kira sallah taje tayi arwala tayi Sallah, addu'a tayi sosai akan ALLAH ya daidaita raayinta dana yayan ta don kuwa ita kanta son yaya Jabir ba kaɗan yayi mata kamu ba, tana idarwa ta shafa haɗe da miƙewa ta nufi ɗakin Momy, addu'ar ta isko itama tana yi don haka sai itama ta zauna a kusa da ita tare da ɗaya hannayenta kamar yanda Momyn tayi har ta kammala ta shafe a fuskar ta, itama shafewa tayi haɗe da ɗora kanta a saman ka faɗar Momy tana gaisheta, sai da Momy tayi murmushi tukuna sannan ta amsa ta haɗe da cewa,

"Kina lafiya autan Momy"

"Lafiya klw Momy, me za'a aza yanzu?"

"Ai tun ɗazu baki aza komai ba?"

"Eh naga bacci kike yi shiyasa ban ɗora ba saboda bana so na tasheki"

"Ayya, come here my baby, good bless you ko!" Momy ta faɗa tare da buɗe hannuwa ta rungume Razina, (kun san halin ƙabila, ko sun musulunta akwai ɗabiun da komai daren daɗewa komai shekaru basa sakin su, shiyasa har yanzu Momy take da wasu daga ciki ɗabi'un su).

Ɗagota tayi ajikinta kafin taci gaba da cewa, "but my dota from today ko ina bacci karki sake jirana zancen ɗora abinci, yanzu past 7, akwai wahalarwa sosai kafin a ɗora abinci a gama, musamman yayyunki da basa wuni a gida, zasu iya buƙatar abinci da sun dawo sallah"

"Momy they have not eating their lunch fa, sai a basu shi suci kafin agama wannan"

"Yeah is true, but do you think zasu iya cin shi yanzu? Karki manta da tun 1 aka gama"

"Momy a kula fa yake"

"Even dough, yanzu muje dai naga me zamuyi mai sauƙi da zasu iya jira in the next 30minute"

Ta ƙare zancen haɗe da miƙewa ta cire hijabin, karɓa Razina tayi ta linke ta ajiye a gefen gado sannan suka fita suka nufi kitchen, kasancewar su mm basu shigo ba sun tsaya watsa ruwa a can part ɗinsu yasa har su Momy suka ɗora tuwon alkama da miyar kuɓewa ɗanya ta sha bisashen kifi, da tamarin juice da aka sakawa jinja da kokuma ba basu dawo ba, gaba ɗaya falon ya ɗauki daddaɗan ƙamshin abincin, dama tuni Momy tasan suna son cincin sosai don haka tasa Razina ta ɗebo fulawa gwango uka ta haɗa haɗinsa, ita kuma take tayi sallar isham don har lokacin basu shigo ba, tana gamawa tazo ta karɓi Razina itama taje tayo sallahr ita kuma ta fara suyar cincin, tana tsakar suyar su mmm na shigowa daidai lokacin itama Razina ta gamo sallar zata shiga kitchen, gyaran muryar da Jabir yayi lokacin daya hangota ya sata ɗagowa ta ƙasan idanuwa tana kallonsa, murmushi ya sakar mata haka itama sannan ta ƙarasa daga cikin kitchen ɗin,

"Momy they're back"

"Ok, je kiyi serving ɗin su kafin na ƙarasa wannan, akwai man shanu a cikin wancan bowl ɗin ki haɗa dashi"

Cike da natsuwa Razina ta ɗauki plate's ɗin da spoons da man shanu ta wuce, dama tun ɗazu ta jerikke kulolin akan dining table, gaishesu ta fara yi kafin ta fara ƙoƙarin buɗe kulolin zata zuba masu, riƙe cokalin Jabir yayi haɗe da cewa,

"Koma ki zauna mana ƙanwata, kiyi abinci kuma ki koma zuzzuba mana?, yau dai na hutasshe ki ni zan zuba mana da kaina" ya ƙare zancen tare da jawo mata kujerar dake kusa da shi yayi mata nuni da idanuwa ta zauna, magana ta je yi ya haɗe fuska tamkar ba shi ba, ba yanda ta iya dole ta zauna ya sakar mata wani ƙayataccen murmushin da sai da ya sa zuciyarta kaɗawa yana fad'in,

"Gud girl" tare da zuzzuba masu abincin, ita dai sadda kanta kawai tayi ƙasa tana wasa da yatsun hannunta yayin da shi kuma mm ke latsar wayar sa yana shigar da wasu baya nai aciki, turo masa plate ɗin da yaga anyi a gabansa ana faɗin babban yaya ga naka ya sashi ɗagowa suka yi ido biyu da Jabir ya ƙyalla masa idanuwa, girgiza kai kawai mm yayi haɗe da jan abincinsa ya fara ci don tun ɗazu ƙamshi ya cika masa hanci,

"Oyoyo my son's, how are you?" Momy da tafito daga kitchen tana tsane hannuwanta da towel ta faɗa tana nufato wajen, miƙewa duk sukayi har da Razina suna kallonta fuskokinsu ɗauke da murmushi,

"Sit down my dearest" ta faɗa tare da jawo ɗayar kujerar dake kusa da mm ta zauna, ko me tagani kuma ta tashi haɗe dasa Razina ta dawo kanta ita kuma ta zauna wacce Razina ta tashi akai tana aza mata plate ɗin abincinta acan ita kuma ta jawo wanda zata ci nata, kamar ta sani dama duk a takure Razina ke jin ta ta kasa cin abincin saboda yadda Jabir ya tsareta da idanuwa, 

"Am sorry yau anyi lattin gama abinci ko,ya kasuwar taki?"

"Alhamdulillah" mm dake kallon Jabir daya murtuƙe fuska don Momy ta canzawa Razina wajen zama yana dariya haɗe da sarƙewa, da sauri Momy da Razina suka miƙo masa ruwa har  suna rige-rige Jabir ya balla masa harara tare da cigaba da cin abincinsa. Na hannun Momy ya karɓar haɗe da cewa,

"Thank you Momy" ita Kuma Razina ta juya tana kallon Jabir da taga yayan nata ya a zama dariya, 'yar gyaran murya tayi ganin fuskarsa a murtuƙe ya ɗago ta ƙasan ido yana kallonta, ɗaga masa idanuwa tayi alamar mi tana tambayarsa yayi mata murmushin yaƙe kawai, murmushi tayi itama fuskarta na duƙe ƙasa ta ware babban ya tsanta na hannu da mai bi masa kusa da bakinta har haƙora ta na bayyana alamar yayi murmushi, ba shiri kuwa ya saki fuskarta tare da ɗago kansa yana murmushi, ɗago nata itama tayi tare da sake haɗa yatsun biyu tana kaɗa masa kai alamar hakan yayi masa kyau tana kashe masa ido ɗaya, gaba ɗaya ta manta da yayanta da Momy dake wajen sai zuba soyayyar su sukeyi da yaren da ba lallai bane kowa ya ankara ba, karaf taji Muryar Momy a kunnuwan ta tana faɗin,

"What happend my dota?, Har yanzu baki ci abincinki ba gashi har yayi sanyi, ko bakya son shi ne na dafa maki Noodle?"

Cike da jin kunya Razina ta ce, "No Momy is ok"

"Gud, ko yayan ki na takura ki ne?" Da sauri Jabir ya miƙe yana dariya, 

"Momy am going ooo.., since kin fara cewa zan takura maki yarinya"

"Yes, i saw you my son, pls don't go but allow her to eat ehm"

Dariya mm yayi haɗe da cewa "leave him Momy, borin kunya yake yi tunda yaga asirinsa ya tonu agunki"

"What?" Ta tambaya tana kallon mm cike da son jin ƙarin bayani daga bakinsa.

"Momy, he and Razina are in luv with each other."

"Heeee.... Muhriz!, Are you serious?"

"Yes Momy, they luv each other, so you have to know so that you will bless them" miƙewa tayi tana rawa tana wani irin yare da bai san me take faɗa ba, da sauri Razina tamike da gudu ta shige ɗakinta zuciyarta cike da farin ciki, kenan hakan na nufin both yayanta da momynta sun amince da alaƙar dake tsakaninta da yaya Jabir?, What a nice day and happy moment, ta faɗa tare da faɗawa kan gado fuskarta na kallon aikin ɗakin ta rufe idanuwa,

Turo ƙofa taji anyi da sauri ta tashi zaune, Momy ce har lokacin tana rawa ta shigo cikin ɗakin tare da buɗe wa Razina hannuwanta ta taso a kunya ce ta shige Momy ta maida ta rufe tana ci gaba da rawarta haɗe da rera waƙa cikin yarensu da ba komai take ganewa ba aciki sai "alhamdulillah" da take ta yawan faɗa.  

Ɗago kan Razina ta yi tare da sa hannayenta ta tallabo fuskarta dasu ta ce,

"My dota, am so much luv you, bansan me zan faɗa ba da kika so yarona alokacin da wata taki sa, all i want from you shine ki tabbatar zuciyar ki na sonsa ɗari bisa ɗari, hakan shine zai bani ƙwarin guiwar aura masa ke, saboda dake da shi duka matsayin ku ɗaya a wajena, bana son abunda zai cutar da kowa nen ku, kada kiyi dubin matsayi, alaƙa da kuma kusancin da kike da Jabir ki kasa faɗa mun abunda ke ranki ko kuma ki kasa faɗa mun wani abu idan yayi maki ba daidai ba, idan kika yi hakan i will never forgive you, a duniya babu abunda yafi auren so daɗi, don shi na baro 'yan uwana da iyayena nake zaune anan ni kaɗai ba tare da nadamu ba, so kada wani tunani yasa ki amince da proposing naki da my son yayi badon kina son sa ba, You and him are all the same, don haka bana son kowanenku ya cutu, good blesses you my dear, i will be for ever happy with you"  

"Mee too Mom" ta faɗa tare da shigewa jikinta, don ita kam ko kaɗan bata jin zata iya sauya matsayin da Momy take dashi na uwa a gunta balle har ace zata wani yi sarakuna da ita.

     Bakin gado suka koma suka zauna suka ci gaba da firar su gwanin ban sha'awa tana bata labarin irin gwagwarmayar da tasha da iyayenta akan mahaifin Jabir da irin tarin soyayyar da take yi masa, a wannan daren kam komai ya dawowa Momy sabo don har kuka sai da tayi, hatta irin 'yar firar da suka saba yi bayan sallar isham ranar basu samu yi ba, sai dai Momy tasa mai aikinta ta ɗauki cincin ɗin data soya masu ta kai masu acan part ɗin su.

A ɓangaren Jabir kuwa cikin daren ya kira wani abokin aikinsa daya taɓa faɗa masa yana da ƙane dake lecturing a cikin school ɗin tasu Janan ya ce don ALLAH ya sashi ya binci ko masa ko wace ce Janan da duk wani motsi nata a makarantar da kuma su waye da waye suke tare da ita, cikin sa'a kuwa nan take abokin nasa ya lakabi ƙanen sa ya faɗa masa alfarmar da suke nema gun sa, bai yi ƙasa a guiwa ba ya fara sanar dashi ai yasan Janan don a department ɗin su yake karantarwa, sosai ya faɗa masa kyawawan halayen ta da irin haza ƙar daya san ta da ita da sauran abubuwan daya sani dangan ce da ita akan malaman da basu taka kara suka kawo ba, don ashe akwai malaman dake sonta a school ɗin sosai, sanin halin mahaifinta da fuskar da bata bayar ba yasa suka kasa tunkarar ta sai kuma Ingaski daya ɗauki alwashin lasa zumar ta ko tana so ko bata so wanda a gaban shi ɗazu ya kira ta officer ɗinsa ta shiga kuma a gaban shi ta fito da gudu tana kuka, wanda yasan ko shakka babu ɗaya daga cikin munanan halayensa ne ya fara nuna mata, godiya sosai yayi masa sannan shima ya kira mm ya sanar dashi komai, dukkansu sun ji daɗin kyakkyawan shedun da suka samu akan Janan sai dai abu ɗaya ne ya ɓata masu rai, lamarin Ingaski, musamman mm dake jin zuciyarsa na wani tafarfasa, kenan wannan dalilin ne ya jefa Janan cikin ƙunci da damuwa ɗa zun?, Tabbas ko waye shi sai ya nuna masa kuskurensa, kalaman Janan ne suka shiga daɗi masa a ƙwaƙwalwa, lallai ko ba don ita da yake so ba ko don sauran ɗalibbai irin ta zai koyawa wannan malamin darasi, musamman idan matakin da zai ɗauka baiyi tasiri a kansa ba.

Kwaɓa yayi haɗe da jawo wayar sa ya sake kiran abokin nasa ya ce ya tambayi ƙanen sa idan yana da lambar provost na makarantar ya turo masa, cikin mintuna biyar aka turo masa, jikinsa har wani tsima yakeyi saboda ɓaci rai ya dannawa lambar kira,

Jin Muryar provost ɗin dake cike da dattijan taka yasa shi kwantar da murya haɗe da gaishesa, bayan sun gai sa yayi masa bayanin sunan sa da kuma ko waye shi, nan take provost ɗin ya miƙe zaune yana ƙara gaishe sa saboda ba ƙaramin taimako manyan mutane da 'yan kasuwa ke samu gun sa ba ga duk wani abunda ya shafi fita ƙasar waje da sauran su, haka kuma ya taɓa aiko wa da makarantar tallafin naira milliyan biyar lokacin da wajen kwanan ɗalibbai ya ƙone amma dai basusan shi ba, suna dai jin sunansa da irin taimakon da yake bayarwa, 

Ba tare da ɓata lokaci ba mm ya shiga yimasa bayani tiryan tiryan akan malaminsu Ingaski daya samu labarin abubuwan da yake yiwa ɗaliban makarantar na rashin ɗa'a wanda a yanzu har yazo kan 'yar uwarsa, don haka yana roƙon hukumar makaranta data ɗaukar masa mataki daidai da laifinsa ko kuwa ya jazawa makarantar gaba ɗaya abinda zai ɓata mata suna.

Haƙuri sosai provost ɗin ya bawa mm tare da tambayarsa sunan 'yar uwar tasa mm ya ce babu buƙatar hakan, kawai suke suyi abunda ya kamata, godiya provost ɗin yayi sannan sukayi sallama mm na kwatanta abunda zai yiwa Ingaski idan ya koma shiga gonar Janan ɗin sa.

Tsabar kishi da takaicin abubuwan da Ingaski keyi a makarantar ranar mm beyi bacci ba har aka kira sallar asuba, sai saƙawa da warwarewa kawai yakeyi, yana gama sallah ya kwanta saboda ya samu ko baccin awa ɗaya da rabi yayi kafin safiya ta waye, 

Haka ma ta ɓangaren provost ɗin makarantar abun ya matuƙar ɓata masa rai, duk da yasan ana samun irin wuɗan nan matsalolin a makarantu amma bai taɓa tsammanin kamar Dr Ingaski zaiyi hakan ba, mutumen da gaba ɗaya hurhura ta cika masa kai tako ina, ya tabbata a makarantar ɗaiɗaiku ne kawai bazai haifa ba, saura kuma har jikoki zai iya yi dasu, wannan wane irin lalacewa rayuwa ne? Ya tambayi kansa yana goge zufan daya tsattsafo masa a goshi, 

Musamman yasa aka haɗa meeting ɗin gaggawa lokacin da ya isa school ɗin ƙarfe 8 da rabi na safe bayan notice ɗin daya tura a groups na malamai da acadamic staff dake watsApp, koda goma tayi na safe zuwa goma da rabi gaba ɗaya malaman sun gama hallara ciki kuwa hadda Ingaski, dama akwai meeting ɗin da za ayi jibi ƙarshen satin, don haka sai aka maido shi yau, 

Sai da aka gama tattauna abubuwa masu matuƙar muhimmanci da suka shafi makarantar sannan provost ɗin yayi gyaran murya bayan ya miƙa gaisuwa ga manya manyan malamai da shuwagabannin ko wane sashe da ɓangare na makarantar, cikin har shen turanci ya ce,

"Kamar yanda kuka sani muna da masu kawo mana rahotanni akan matsaloli dake faruwa acikin makarantar nan da bara gurbin malamai da suke neman lalata mana yaran da muka karɓar amana ga iyayensu, to har wayau ba dena saka idanuwa mukayi ba, muna kalle da duk wasu abubuwa dake faruwa kuma muna gani da ɗaukar ƙwaƙƙwaran matakai akan masu aikata wannan ɓar nan, in bamu manta ba yaran nan dai ƴaƴan mu ne, ƙannen mu ne kuma jikokin mu, a ta wata fuskar ma iyayen mu ne, domin mata sune tushen al'umma, idan sun gya ru to fa al'umma ta gya ru, idan kuma suka ɓaci to al'umma ta ɓaci, don haka don ALLAH da girmansa mu kiyaye, mu masu isar da saƙonni ne ga wannan al'ummar bai kamata ba ace mu ne ke lalata masu rayuwa da kanmu, mu riƙe girma da matsayin da ALLAH ya bamu akansu, idan ba haka ba to walaƙanci da tozarci na biye damu kowane lokaci, muji tsoron ALLAH mu kama mutun cin mu kafin ya tuɗe a idanuwan su, don ko shakka babu duk malamin da aka koma kawo mana ƙarar sa ko kamashi da wannan laifi hukumar makaranta zata dakatar dashi daga karantarwa kuma ta koresa bayan an tabbatar da anlalata takardun sa gaba ɗaya ta yanda duk makarantar da zai je baza'a ɗauke sa ba, wannan shine tunasarwar da kaɗai nake so nayi a wannan zaman sai kuma wani zaman na gaba idan muna da rai"

Yana gama faɗa ya miƙe ya wuce office ɗin sa sakataren sa na biye dashi ɗauke da takardun da aka gama har haɗa matsaya akan taron da akayi, 

Ingaski kuwa kusan hitsare wandon sa yayi, ganin yakeyi kamar Janan ta tona asirinsa akan abunda ya faru jiya, gumi kuwa ya goge ba adadin sa a goshi don har tsiyaya yakeyi cikin jikinsa saboda tsananin tashin hankali, a hankali ya miƙe jikinsa duk yayi sanyi sai ga sakataren provost yazo kiransa, ji yayi cikin sa yayi wata iriyar murɗawar da sai daya samu ya fidda iska sannan yaji sauƙin sa tare da bin bayan sakataren.

Sosai provost ɗin ya rufesa da faɗa tare da nuna masa illar abunda yakeyi da matsalar da zai jawowa makarantar idan be dena ba, ya kuma ce yafita sabgar yaran mutane ya ɗauke idanuwa akansu, musamman yarinyar da aka kamashi jiya ya kira a office ɗin sa yana neman lalata mata rayuwa, idan ba hakan ba kuwa yana gab da rasa aikin sa don ɗan uwanta babban mutum ne kuma zai iyayin komai akanta, mamaki ne ya kama Ingaski jin wanda ma ya kawo ƙora fin ba mahaifinta ba kamar yadda ya yi tsammani, ba tare daya ce komai ba ya miƙe ya fice daga office ɗin jin ya sallame sa hankalinsa a matuƙar ta she, ji yayi gaba ɗaya ya rasa inda zai sa tare da janye duk wani alwashin daya ɗauka akanta don samawa kansa salama, 

Gab da zai shiga office ɗin sa kuwa ya hango motar ta tana shigowa kasancewar yau basu da lecture ɗin safe sai ta goma da rabi, da sauri ya juya ya canja hanya tare da fasa shiga office ɗin har sai da ta wuce, da Amira kuma ta samesa akan zancen fatattakarta yayi ya ce ta fita wannan zancen ba ruwan sa shima ya fita, kar ma ta koma zuwa office ɗin sa, idan ba haka ba kuma shiyasan me zai yi mata, cike da mamaki ta fita tana tunanin to meye ya faru haka tare da jin ta ƙara tsanar Janan a ranta, shi kenan yanzu burin ta bazai cika ba akan ta saidai ta haƙura? Wannan wace irin baƙar sa'a ce take da ita, ta ganin samu da rashi a lokaci ɗaya?, haka ta shiga class jiki ba ƙwari ba tare data kalli koda inda take ba.

Shi kuwa Dr Ingaski jingina kansa yayi a jikin kujerar da yake zaune idanuwan sa a rufe yana kallon sama haɗe da jin gaba ɗaya zuciyar sa ta cunkushe masa waje ɗaya.

Janan kuwa duk da ta damu da son ganin mm haƙura tayi don tunda ta shigo makarantar take zuba idanuwa ganinsa amma ko wulgawarsa babu, kusan mayar ta uku inda suke zama amma bata ganesu ba sanadiyar wani irin bacci mai nauyi da yayi awon gaba dashi, shi kuwa Jabir ganin jiya mm ɗin bai samu isasshen bacci ba yasa ya kyale sa bai tashe sa ba, dama yau Razina basu da lectures suka Sha soyayyar su sosai awaya daga ƙarshe ma ya watsa ruwa ya fito abun sa nan wajen parking space itama ta fito suka dasa abur su a inda suka tsaya a waya.

Bai farka ba sai kusan sha biyu da rabi na rana, a gurguje yayi wanka ya fito ya saka kayan su na aiki, ko da ya fito zai je gaida Momy yaga Jabir ansha ƙanan kaya abinsa ana kwasar fira, harara ya balla masa tare da wucewa ba tare da ya ce dashi uffan ba,

"Damn it.." Jabir ya faɗa tare da bugun iska, dariya Razina ta ƙyalƙyale da ita haɗe da rufe rabin fuskar ta da tafin hannuwa, ɗauke fuska Jabir yayi yana hararar ta tare da ɗaya hannu kamar zai yi mata soko akai tayi saurin runtse idanuwa tare da aza hannuwa akai tana faɗin,

"Sorry yaya j, mai dabino"

Har ya sauke hannun Jin takirasa da mai dabino yasa shi gwalalo idanuwa yana kallon ta, cuno baki tayi kafin ta tashi da gudu ranar wajen haɗe da yi masa gwalo sannan ta shige cikin gida, murmushi yayi haɗe da shafa kansa sannan ya miƙe ya nufi part ɗin su yana sauya kayan sa shima haɗe da rera waƙar _Soyayyaaa lubiya, ƙyalƙyalin Zinariya_ 😅, dariya mm daya shigo part ɗin da niyar yi masa masifa akan rashin tayar dashi da baiyi ba ya kwashe da ita haɗe da cewa,

"ALLAH ya shirye ka Jabir, wai baza ka shirya mu wuce inda zamu ba?"

Yana rufe baki Jabir ya fito cikin shirin sa yana gunguni,

"Me kake cewa?"

"Eh ai gaskiya na faɗa, kawai mutum ya koma bainal faqri wal mali, yasin ni na gaji da wannan tallace tallacen dabinon" ya wuce yana wani ciccin magani kamar zai yi kuka, dariyar da mm ke ƙumshewa ce ta kucce masa, ai kuwa ya dinga yi hadda su ƙyaƙyatawa, sai daya yi mai isar sa ya gaji sannan ya fice shima, koda ya je ya samu Jabir bai wajen ya shiga wajen gaida momy. 

Shiga yayi cikin motar ya tada ta haɗe da jiran sa har ya fito sannan suka tafi, suna kaiwa bakin gate drivern dake kula masa da motar tare da kawo masu barin dabinon na zaune na kiransu shi da ɗan uwansa, sai da suka gaisa sannan suka karɓa suka wuce suma suka ja motar suka tafi,

Koda suka iso wajen zaman su sun tadda Janan zaune wajen rungume da littafanta tana yi tana kallon agogon dake ɗauke a tsintsiyar hannun ta, wani farin ciki ne ya rufeta amma sai ta juyar da kanta gefe tayi kamar bata ga zuwansu ba,

Kallon sa Jabir yayi shima ya kallesa haɗe da cewa,

"Man..halama ka samu karɓuwa"

"Isar sauƙin jiya ne fa, taya za a yi in sani"

"To da alama fa ka samu shiga don tayi fushi"

"Ai kai ka ja mani koma meye da baka tada ni da wuri ba, da alama tayi kira har ta gaji"

"Koma dai meye jeka ka bata haƙuri, alƙur'an ni na faɗa maka nagaji da wannan tallace dabinon" duk wannan maganganun ƙasa ƙasa suke yin su yanda baza ta iya koyo su ba, gyaran murya mm yayi tare da zagayawa ta gefen da fuskar ta yake haɗe da yin tsaye ya ce,

"Nasan ni mai laifine tunda har na iya isar da saƙona amma na kasa yin sakkon zuwa na karɓesa, ayimun uzuri hakan ya faru ne a sanadiyar nannauyan baccin da yayi awon gaba dani, wanda ko shakka babu kina da sa hannu wajen yin haka saboda kusan kaso tamanin cikin ɗari duka mafarkan ki ne" duk da ɗan  haushin da taji hakan bai hanata jin wani sanyi a ranta ba haɗe da cewa,

"Samuwar kyakkyawan sakamakon saƙon ka shine ya haifar da wannan zaman jiran da nake yi maka, tuni zuciya ta amince da mura dan ka ta kuma amince ka zamo abokin rayuwa agareta matuƙar ka shirya hakan, wahala ko rintsi, tsangwama ko tashin hankali, laifi ko fushi, duka baza su sa taja da baya ba, na karɓi uzurin ka amma ina tuhumar ka dalilin hana mani gangar jikin ka bacci? Me yasa hakan faruwa" mm da farin cikin sa ya kasa ɓoyuwa sai murmushi yake yi ya gyara tsayuwar sa haɗe da cewa,

"Tunanin masoyiya ta kuma bar ƙauna ta Janan da hukuncin da zata yanke a kaina shiya haifar da hakan, duk da hakan kuma bata barni ba har sai da ta kawo mun ziyara a cikin bacci na, haƙiƙa zan iya kiran jiya da daren alkhairi don kuwa shine silar wayur yau agare ni da daddaɗan albishir"

"ALLAH da gaske?"

"Sosai kuwa, ya kika tashi?"

"Lafiya klw cike da tunanin ka nima"

"To gani ga kuma ke, shikenan ta tunani ta ƙare ko kuwa" 

"Da saura kuwa, don na tabbata yanzu nasa ƙafa akan tunanin ka"

"To shikenan Madam.."

"Zaka fara ko?" Ta katseta haɗe da nuna sa da ɗan yatsa tana cuno baki, kunnuwan sa ya riƙe yana dariya haɗe dayin up and down ya ce,

"Na tuba matata I will never repeat it again" sosai ya bata dariya ta riƙe yancin ta tana yi yayin da shi kuma ya zuba mata idanuwa yana kallo, Amira dake bayan wani icce itama tana dakon fitowar mm ta kwatsa wata irin ƙara tana ji kamar zuciyarta zata fashe saboda abun da idanuwan ta suka gane mata da kuma tsabar kishi dake nuƙurƙusar zuciyar ta...

   Da sauri gaba ɗaya suka juya tun daga mm ɗin, Janan har zuwa Jabir dake sallamar wasu 'yan mata da suka zo siya dabino, cike da mamaki suke kallon gefen da bishiyar take tare da hango mutum a jikin ta duƙe, Jabir ne ya fara isa wajen kafin ƴan matan su rufa masa baya sannan Janan da mm suma suka bi bayan su, duƙe take ta saka kanta cikin cinyoyin ta tana darzar kuka, kan kace me tuni taron ɗalibai ya lulluɓe wajen, Jabir ne yayi ƙarfin halin matsawa kusa da ita don duk an zata aljanune ke damun ko wace a wurin jin yanda take gunki,

"Ke baiwar ALLAH lafiya?" Jabir ya faɗa yana ƙoƙarin matsawa kusa da ita, jin ba muryar wanda take tunani bace ya sa tayi banza dashi ba tare da ta ce ƙanzil ba balle har a sa ran zata ɗago tayi magana, Janan ce ta ƙara so wajen kasancewar sai yanzu ne ta tuna cewa Amira ce fa ta gani saye da irin wuɗan nan kayan yau, a hankali ta miƙa hannu cike tsoro tana ƙoƙoƙarin taɓa ta haɗe da cewa "Amira..." Ai kuwa kafin ta rufe baki tana jin muryar ta tayi wani irin kukan kura tayo kanta don dama cike take da ita tana faɗin,

"Baza mu ƙyaleki ba, sai mun kashe ki.." zaro idanuwa mm yayi a daidai lokacin da Amira ta kaiwa Janan wata irin shaƙura, yana faɗin,

"Subhanallahi, don ALLAH ku taimaka" tare da nuna su yana kallon ƴan matan dake wajen, ga mamakin sa kawai sai yaga duka sun dare suna ihu ko wace ta kama gaban ta, ɗaiɗai ku ne suka tsaya suna kallon ikon ALLAH suma ɗin sun ja baya saboda tsaron kai,

Janan kuwa abun ma dariya ya bata tayi tsaye tana kallon yanda Amira ke faman cukuikuya mata ɗan kwalin abayar data yi rollin dashi, cike da tsoron kada Amira ta cutar da ita mm ya ce,

"Pls Janan kiyi wani abu mana kada su cutar dake"

"Barsu na gani mm, me zasu iya yimun bacin gaka tare dani, ko sun manta cewa ni ƙawar tace"

"No bazan iya kallon wannan cin zarafin da take yi maki ba, zan fa iya karyata idan na ƙaraso wajen, kawai kiyi wani abun" ya ƙare maganar cikin ɓacin rai yana ji kamar yaje ya fizge Amira daga jikinta ya faffalla mata marora,

Tuni Janan ta fahimci babu wasu aljanu a jikin ƙasar tata don tunda tazo wajen take addu'o'i, kawai pretending ne takeyi, wanda bata san dalilin ta nayin hakan ba, murmushi kawai tayi haɗe da jawota ajikinta ta rungume ta raɗa mata a kunne, "Stop pretending haka Amira, zafa a iya gano ki, me yake faruwa ne haka har kike tunanin ɗaukar wannan ɗabi'ar a matsayin mataki?, Koma dai meye kiyi gaggawar sauya sa don gab yake da zubar maki da mutunci"

Wani irin kuka Amira ta fashe dashi tare da faɗuwa a ƙasa dirshan kamar wata ƙaramar yarinya tana faɗi

"Ke ce silar komai Janan, ko meye ya faru dani ke kika jawo, gaba ɗaya mutanen dake wajen suka maido hankalinsu ga Janan suna kallo cike da mamaki jin abunda ƙawarta ke faɗa, ɗan sinne kai Janan tayi ƙasa tare da takowa ta zo inda take zaune,

"Ban fahimceki ba Amira, taya kike tunanin zan zamo silar faɗawarki cikin irin wannan mummunan yanayin, kin ga tashi muje class koma meye mayi magana acan" ta ƙare zancen tare da miƙa hannu da nufin riƙota, tasa hannu bibbiyu ta tureta da ƙarfi har sai da ta faɗi ƙasa kanta ya bugi wani dutsi dake wajen ta saki wata irin azaba biyar ƙara saboda azabar buguwar da tayi, da gudu mm ya rugo haɗe da ɗurƙusawa a daidai saiti kan Janan daya fara zubar da jini, cikin ɓaci rai ya ɗari kai yana kallon Amira dake tsaye tana murmushin jin daɗin yanayin da Janan ke ciki, ba tare data ankara ba taji an ɗauke ta wasu irin zafafan maruka guda biyu da har sai da suka kusa sa ta dena gani, cike da mamaki ta dafe kunci tana kallon mm da idanuwan sa gaba ɗaya suka sauya sukayi jajir saboda tsananin ɓacin rai,

"Ke wace iri yar dabba ce da ba ta da hankali kuma bata san abunda ya dace ba" ya faɗa yana nuna ta da hannu,

"Koma me zaka kirani mm ka kira ni ba kada laifi, amma ina so ka sani ita ya kamata ka kira da dabba wacce bata san me abunda ya dace ba ba ni ba, kuma ina so ka sani wlh in akwai abunda yafi hakan ma zan iya yiwa Janan saboda mafiya amana ce da bata san me ake kira tare ba, ba kuma tasan cewa ana barin halas don kunya ba"

"Amma meye nayi maki da na cancanci ki wulaƙantani haka agaban mutane, har kina kirana da maciyiya amana, amanar me naci maki Amira da bazaki iya faɗa mun daga ni sai ke ba har sai kin yi hakan a bainar jama'a" Janan dake ƙoƙarin miƙewa ta daɗi hakan cikin ƙarfin hali tare da dafe saiti inda ta bugu akai, tangal tangal tayi kamar zata daɗi da sauri mm ya miƙa hannu zai riƙota tayi saurin ɗaya masa nata hannun haɗe da cewa,

"Is ok mm, nagode"

Cikin zafin rai Amira taja wani irin dogon tsaki haɗe da cewa,

"Ba dai mm ba? Gaki nan ga shi, na rantse maki da ALLAH yanda kika rabani dashi kema sai na rabaki dashi har lahira, ba zaki taɓa samun farinciki ba dake har shi tunda har ya iya ɗaga hannu ya mare ni akan ki, banza kawai shashasha wacce bata ramen kanta sai na wani" sannan ta juyo tana kallon mm da mamaki ya gama kashesa ta ci gaba da cewa, "kai kuma ka sani ko kana so ko baka so kai ɗin mallaki na ne ni kaɗai, idan ma mafarki kakeyi to ka farka, Amira itace masoyiyar ka kuma wacce ta dace da rayuwar ka, tun da kafara zuwa makarantar nan zuciyata taji babu wanda take so sai kai kaɗai, babu hanyar da ban bi ba wajen nuna maka soyayya tare da tura saƙwanni kai tsaye daga zuciyata zuwa taka amma kayi kamar baka san ina yi ba, kawai don cin amana sai kuka zagaya kai da ƙawata kuka ƙalla soyayya, to wlh baka isa kaso wata macce aduniya bayan ni ba, kaji ma na faɗa maka don haka mu zuba mu gani ni da kai" takai zancen tana nuna idanuwan ta da yatsu biyu tare da nashi, kafin ma ta ƙara sa ake hannun taji an shaƙo wuyanta haɗe da danganeta a jikin iccen dake bayanta, cikin kakarin mutuwa take kallon idanuwansa da sukayi jajir tamkar an watsa masu barkono yana faɗin,

"Uban waye kikewa gargaɗi haka?, Na taɓa cewa ina sonki ko wata magana makamanciyar haka ta taɓa haɗani dake da zaki ce anci amanarki?, To bari kiji, yanzu zuciyata ta fara son Janan, kuma har na mutu bazan dena ba, itace rayuwata, farinciki na, zaɓi na kuma uwar ƴaƴana, Idan kin fasa rabani da ita baki haihu acikin uwar ki ba" yakai zancen yana ƙara shaƙureta yanda ko motsi ta kasa ci gaba dayi sai kakarin mutuwa kawai da idanuwanta da suka turikke, da ƙyar Jabir da tunda aka fara case ɗin ya koma gefe yana kallon chakwakiya yazo ya ɓanɓaresa gudun kar ya jamasu wata fitina suna zaman-zaman su, don tsaf Amira zata iya mutuwa a hannunsa ba tare daya sani ba saboda tsananin ɓacin rai, wani irin yarfi yayi da ita gefe sai ji kakeyi tim tamkar an jefar da kayan wanki.

Daidai lokacin Amira ta farka daga nannauyan baccin da takeyi a cikin class sanadiyar yawun da suka sarƙeta acikin mafarkin da takeyi sai abun yazo mata a zahiran ce tana ta faman tari tare da haɗa zufa, gashi dama ba kowa a cikin ajin kasancewar malamin da zai yi masu lecture ta gaba ya ce bai samun zuwa shine fa duk suka watse tana bacci ba tare data sani ba, su kuma suka tafiyarsu ba wanda ya tada ta saboda kowa harkar gabansa yakeyi.

Ta jima tana tari mai tsananin wahala kafin ta samu ya tsaya mata, da sauri ta fito class tare da kiran wani mai sai da ruwan leda data hango ta ɗauki ƙwayar ɗaya ta fashe ta shanye tas, ta sake ɗaukar wasu ƙwayar ɗaya ta fasa suma ta shanye sannan ta koma class ta ɓuɗe jikkar ta ta ɗauko naira hamsin ta bawa mai sayar da ruwan ta ɗauki wasu ƙwaya ɗaya ta wanke fuskar ta zuwa wuyan ta data haɗa wani irin gumi da har tsiyayar mata yakeyi, shi kuma ya miƙa mata canjin ta naira ashirin ya wuce yana kallon ta cike da mamakin abunda ya haddasa mata yin gumi haka sai kace wacce taci ƙari,

Jiki ba ƙwari Amira ta ɗauko jikkarta ta sagale a kafaɗa ta nufi bakin gate, tafe take tana faman tunane tunanen abubuwan da suka faru acikin mafarkin ta, babu abunda ya ɗauke mata kai kamar irin yanda taga mm ya sauya acikin mafarkin tamkar wani mafaɗacin zaki, anya kuwa zai iya yin hakan a zahiri? Ta tambayi kanta haɗe da shafo wuyanta, da alama shaƙurar da yayi mata a mafarkin ce ta zo mata arai, kamar ance ta juya gefen dasu mm ke zama, ai kuwa ta hango sa tafe shi da Janan zasu tsallako titi ta gefen da take suna dare, wani irin ƙululu taji ya tokare mata zuciya tayi saurin komawa gefe jikin i.c.t block tana kallon su cike da takaici har suka tsallako zuwa jikin motar ta, sai da tasa makulli ta ɓude marfin motar tukuna ta juyo bayan ta jingina ajikin motar tare da naɗe hannayenta ta ɗora a ƙirji tana kallon mm.

"To yallaɓai zan tafi"

"ALLAH ya kaiki lafiya ranki shi daɗi, ki kula mani da kanki"

"Bakada damuwa akan hakan, nidai ke tunanin anya zaka kula mani da kanka kuwa?"

"Me yasa kika ce haka?"

"Baka ji me Jabir yace ba da zamu taho, baka samun isasshen bacci haka ma baka gajiya da aiki, to taya zan sa ran zaka kular mani da kanka, wataƙilma ko abinci baka kulawa da ci yanda ya kamata"

"Ƙyalesa sharri kawai ne yake yimun, amma maganar gaskiya ba haka nake ba sai da na haɗu da cutar son ki"

Sinne kai tayi tana dariya cike da jin daɗi kafin tace,

"In kuwa haka ne na sha godiya sosai, sai dai ya kamata cutar son nawa, ta sake ka haka tunda ka samu magani saboda ka kula mani da kanka"

"Eh..amma ai shi magani a hankali yake aiki ajiki, sannan yuyuwar samun waraka ya ta'allaƙa ne da irin inganci da ƙarfin da maganin yake dashi, don haka tabbacin samun waraka ta daga cutar son ki shine samun kulawarki da kuma soyayyarki koda kaso tamanin ne  cikin ɗari"

"To shikenan kasa a ranka ma ka samu"

"ALLAH kuwa Janany tawan"

"Sosai kuwa, sai ka tuna mani da Addah ta Nihal, ita kaɗai ke kirana da wannan sunan saboda ƙaunar da take yimun, sai gashi kaima ka faɗa, inaga sunan na fitowa ne daga bakin mutane na musamman dake yimun soyayyar gaske"

"ALLAH sarki, Nihal? Sunan yayar tamu kenan?"

"Eh, bari na hanzarta naje gida gaba ɗaya soyayyar ka ta sa na manta dana na baro ta bata jin daɗi"

"Subhanallahi, da sauƙin ko?" 

Dariya Janan tayi sosai don tun jiya take faman yinta idan ta tuna da dukan da ruwa suka yiwa Nihal garin neman the charming ɗin ta saboda matar ta data tsaya mata a hanya, shine fa bazata iya jira ba ta hau mashin ruwa yayi mata duka, yanzu haka tana can kwance cikin duvet in ba ALLAH ya sa jikin ya yi mata sauƙin ba,

"Kai Janany, wannan irin dariya haka fa" mm ya faɗa yana dariyar shima,

"Ba komai, wlh Adda Nihal nake tunawa, ALLAH dai ya cika mata burin ta"

"Amiin my luv, ki gaishemun da ita idan kin je"

"Zataji in sha ALLAH" ta faɗa tana buɗe marfin motar sannan ta shiga ta zauna tare da sauke glass ɗin tana kallonsa"

"Ya dai ranki shi daɗi?"

"Bana son na tafi na barka ne, zanyi matuƙar kewarka kafin wayewar safiyar gobe" ta ƙare zancen tare da ɗora haɓarta saman jikin tagar motar data sauke glass,

"Ko ɗaya bazan bari hakan ta faru ba tunda ga lambar wayar ki a tare dani" ya ɗago 'yar nokia dake hannunsa da sukayi musayar lambobi, murmushi tayi haɗe da tada motar sannan ta ɗago kai ta ce,

"Byee luv" tana ɗaga masa hannu, shima hannun ya ɗaga mata haɗe da cewa,

"Bye sweet.." tare da ɗora wayar a bakinsa yana ji kamar kar ta tafi ta barshi, ganin ta tsaida motar bayan ta ɗan yi nisa ya sashi nufo wajen sanadiyar Amira data hango a laɓe tana ƙoƙarin fitowa ta sadda kai ƙasa da alama kuka ma takeyi, bata yi niyar tsayawa ba amma ganin yanda makarantar tayi tsit don ƙarfe biyar har ta wuce yasa ta taka burki lokacin da ta kawo wajen da take tare da sauke glass tana faɗin,

"Ah!.. Amira, dama baki wuce ba?"

"Eh Janan, yanzu dai zan tafi" ta faɗa ba tare data bari sun haɗa idanuwa ba,

"Ok, to shigo muje ko! Nima na tsaya wajen su mm ne, shiyasa ban tafi ba, saboda tun 3, pro...ya kirani ya ce ba lectures Wai malqn ya ce bazai samu damar zuwa ba"

"Ok, hakane" ta faɗa tana ƙoƙarin tafiya,

"Shigo mana muje sai na saukeki"

"No ki barshi na gode"

Daidai lokacin mm ya ƙara so wajen haɗe da cewa,

"Ranki shi daɗe lafiya kuwa?"

"Lafiya ƙlw yallaɓai" ta faɗa tare da juyowa tana kallonsa tana murmushi,

"Amira na gani shiyasa na tsaya" sai alokacin mm ya ɗago kai yana kallon gefen da Amirar take haɗe da cewa, "sannu Malama Amira ya karatu" karaf idanuwan su suka haɗu sanadiyar kallon data tsare sa dashi tun daya iso wajen, da sauri ta sadda kanta ƙasa ba tare da tace dashi uffan ba gabanta sai dukan uku-uku yakeyi saboda wani irin kwarjini da ya yi mata,

"Shigo mana" Muryar Janan da ta ji yasa tayi saurin faɗawa cikin motar don ba taso su ƙara haɗa idanuwa dashi, ɗan ranƙofowa yayi ta jikin tagar haɗe da cewa,

"To Madam, ALLAH ya kiyaye ko" ta sakar masa murmushi haɗe da rolling idanuwanta sannan ta ce,

"Godiya nake" haɗe da tada motar ta bar wajen, 

Wata irin sanyayyar ajiyar zuciya ya sauke tare da juyawa ya koma wajen sana'ar sa yana jin yau burinsa ya gama cika saboda ya samu soyayyar masoyiyar sa,

Amira kuwa suna fita bakin gate ta kalli Janan ta ce,

"Ajiye ni nan Janan"

Janan dake kallon gefe-gefen titi tana ƙoƙarin tsallaka wa ta ce,

"Me yasa?" Ta faɗa ba tare da ta kalli gefen taba,

"Akwai inda zan je"

"Bara na saukeki acan"

"Na haɗa ku da ALLAH ki ajiye i man, wai meye hakan?" Amira ta faɗa cikin fushi da ɓaci rai tare da haɗa hannayenta waje ɗaya alamar roƙonta, cak Janan ta taka burki haɗe da juyowa tana kallon Amira cike da mamaki, wai meye haka takeyi ne, meyasa bata fahimtar ta akoda yaushe ita kullum faɗa ko gajiya bata yi? ta shiga tambayar kanta, kafin ta ankare tuni Amirka ta ɓalle marfin motar ta fice daga motar, sai dai Janan ta hangota tana tare mai mahin zata hau.

"ALLAH ya kyauta" ta faɗa a fili tare da tada motar ta tabar wajen.

*ALLAH KAJIƘAN IYAYENMU 👏😭*

______________________________

      Cike da farin ciki ta ƙarasa gida, yau ma sai da ta fara biyawa party ɗin Hajiya zee tayi mata ya jiki suka taɓa 'yar fira wacce hakan ba ƙaramin farin ciki ya saka Hajiya zee tayi ta saka mata albarka sannan ta wuce party ɗin su, tana shiga ta tadda madame florence a kitchen ita da Nihal suna girka abun da za a ci da daddaren,

"Wow! Adda Nihal kice kinji sauƙi" Janan ta faɗa tana yiwa Nihal wani kallo mai cike da burgewa saboda yanda taga tayi kyau, support wears ne a jikin ta pink colour and white, wanda da riga masu dogon hannu sai p-cap data saka, tasowar ta kenan tana tambayar Madam florence ko Janan ɗin ta dawo, shine fa ta shiga tana ɗan rirriƙa mata aikin sai gata ta dawo, murmushi kawai Nihal tayi ba tare data juyo ba don fushi takeyi da ita, haka yasa Janan lallaɓowa ta bayanta ta rungumeta haɗe da ɗora kanta saman bayanta,

"So much missed you Adda Nihal, pls kada kiyi fushi da Janany sister ɗin ki bazata jura ba?" ta ƙare zancen tare da saƙalo hannayenta a wuyanta ta turo fuskarta tana kallonta, ɗan juyo da fuska Nihal tayi itama har suna shaƙar numfashi juna haɗe da cewa,

"Ba wani can, ni cikani tunda kin manta dani"

"Laaa..inji waye? Ai in zan manta ki Adda zan manta da kai na, kawai wani abun ne mai matuƙar muhimmanci a school ya sakani zama busy, but i'm sorry pls..."

Ta faɗa haɗe da sakinta ta haye cabinet ɗin dake cikin kitchen ɗin tana gaida Madam florence dake faman kallon damar su tana murmushi, hannu ta saka ta ɗauki samosa ƙwaya ɗaya da take soyawa ta saka a baki tana ci tare da kallon Nihal dake faɗar,

"Ehmm!, Janany sister ashe har akwai abunda ya fini muhimmanci a school ɗin taku!" Ta ƙare zancen tana wanke hannayenta a jikin fanfon dake cikin kitchen ɗin haɗe da jawo ƙaramin towel dake sagale ta goge tana ƙoƙarin ficewa, don dama ita ke naɗawa Madam florence samosa ɗin,

Saukowa Janan tayi daga kan cabinet ɗin ta ɗauki wata samosar ƙwaya ɗaya tabi bayanta tana faɗin,

"No Adda Nihal ba haka bane, kawai dai abun nada muhimmanci ne shiyasa ma kika ga nakai wannan lokacin ban dawo ba, ya ƙarfin jikin naki?"

"Am just little fine dear, ya karatun?"

"Alhamdulillah Adda ALLAH ya ƙara sauƙi"

"Amin ya rabbi"

"Adda gaskiya wannan yayan nawa da zan ganesa yanzu saina makashi a kotu kafin ayi komai na wahalarmun da yaya da ya yi"

Murmushi Nihal tayi suna yi suna taka matattakalar hawa saman zuwa ɗakunan su haɗe da cewa,

"U'uhm Janany Sister, kibar nono yayi bacci, ai ba dukan ruwa zan sha ba ko dukan 'yan sanda zan sha saboda shi bazai yuyu a ma kashi kotu ba, wanda kuma yayi hakan ko waye zamuyi baraa'a dashi, ko kuwa dai kin manta da irin girman soyayyar da nakeyi masa ne shi yasa kika daɗi hakan"

"Ko ɗaya Adda, amma ai ya wahalar mani dake, dubi yanda zazzaɓi ya rufeki jiya.."

"Duk yana cikin TUKUICIN da SO ya haifar mani, yanzu ma kinga muyi Sallah muje ki rakani a can ko zanyi game da katar..." Ta ƙare zancen tana dariya tare da shigewa ɗakin ta,

Zaro idanuwa Janan tayi tana mamakin wai duk wahalar nan da Adda ɗin ta tasha jiya tana nufin yau ma komowa zatayi? Tirqashi! Lallai mai so ba ya gajiya kuma ba ya ganin wahalar dake cikin sa komai girmanta ta faɗa a zuciyar ta haɗe da shigewa ɗakinta itama, a gurguje ta cire kayan ta ta faɗa toilet ganin magrib ta kusa ƙarasowa, tana shiga wayar dake kan gado ta ta hau ru ri, dai dai lokacin Nihal ta shigo ɗaukar wani lifaya a cikin kayan Janan da take son sakawa yanzu, kusan kira huɗu ya yi tana tsinke wa sai a na biyar Nihal da har zata fita ta zo ta ɗauki wayar cikin jin haushin kiran da ake tayi tun ɗazun, ba tare data tsaya duba ko waye ba ta ja dogon tsaki haɗe da cewa,

"Wannan wane irin abune haka? Tunda aka ga ba'a ɗaya ba ai ya kama asan wacce keda wayar ba ta kusa sai a ɗan jira, irin wannan kiran ai ba wayewa da burgewa a cikinsa" ta sake jan tsaki a karo na biyu sannan ta kashe had'e da jefa wayar a kan gado, dai dai lokacin Janan ta fito ɗaure da towel iya cinyarta sai wani ɗan ƙarami kuma a hannunta tana goggoge jikinta dashi,

"Ke da waye Adda?" Ta faɗa tana kallon Nihal dake ƙoƙarin ficewa a ɗakin ranta a ɓace, ta tsani disturbing a rayuwar ta musamman ma na waya, shiyasa tayi blocking mutane da dama a wayarta dake damun ta,

"Oho, ki duba wayarki ki gani man" ta bata amsa a taƙaice tare da ficewa daga ɗakin, da sauri Janan ta jawo wayarta tana dubawa don har ga ALLAH ta zata Nihal a wayarta take wannan lukutar masifar, zaro idanuwa tayi ganin missed call har guda huɗu na mm ɗin ta da kuma recieving call ɗaya nasa wanda ko shakka babu shine Nihal ta ɗaga, kenan wai duk baƙaƙen maganganun da Adda tata tayi duka wa mm ɗin ta tayi su?, Dafe goshi tayi da tafin hannun ta haɗe da sake kiran lambar tana ji tamkar taje ta kaiwa yayar tata duka don takaici, ringing ɗaya tayi a na biyu ya ɗaga, kusan tare sukayi wata irin ajiyar zuciya kafin ta zauna gefen gado tana makawa ƙofar fita ɗakin harara tamkar ita ce tayi mata laifin haɗe cewa.

"Yallaɓai barka da marece"

"Barka dai ranki shi daɗe" mm ya faɗa haɗe da sakin wani murmushin jin daɗin muryar ta da yayi, dama can ko ɗaya bai damu da maganganun da aka faɗa masa ba ɗazu, don ya tabbata ba Janan ɗin sa ba ce sai dai ko wace, tana da alaƙa da ita shi yasa bai maida kalma ko ɗaya ba, don yanayin sautin muryar daya ji iri ɗaya ce da tata, ɗan kaushi ne kawai ta waccan tafi shima ɗin wata ƙil don ta kausasa tata ne tana faɗa,

"Hello hubbin ruh (masoyin raina), kana jina kuwa?"

"Eh Janany, ya kike kin isa lafiya"

"Lpy klw, tunanin me kakeyi, ina ta magana baka ji ba"

"Tunanin ki mana, me kika ce?"

"Hmmm, haƙuri fa nake baka akan abun da Adda tayi ma, don ALLAH kayi haƙuri ka ji?"

"Ai ba komai, ni hakan ma da tayi ya yi mun, saboda hankali na ya soma tashi dana kira har sau huɗu baki ɗaga ba" 

"Na san ka faɗa ne kawai hubbirruh, amma ko ni dana fito naji abunda take faɗa ban ji daɗi ba, pls kayi haƙuri ka ji" ta ƙare cikin shagwaɓe murya da har sai da ta sashi sakin 'yar dariya haɗe da cewa,

"To shikenan, tunda baki yarda ba, na ji kuma na haƙura"

"Yawwa yallaɓai na, ina godiya"

"To kawo TUKUICI"

"Ai tuni na baka"

"Ni ɗin? To TUKUICIN me kika bani bada sani na ba?"

"TUKUICIN SO mana" ta faɗa tana dariya tare da faɗa wa kan gadon fuskarta na kallon rufin ɗakin, cikin jin daɗi ya ce,

"Ina son ki Janan" 

"Ni ma ina son ka muhriz"

"ALLAH ya bani kuɗi na mallakeki ki zamo asusun sirrin zuciyata da kuma gangar jikina"

"Kasa a ranka ko babu kuɗin Janan zata zamo asusun sirrin dukkanin rayuwarka domin kai nake so ba kuɗi ba, saboda haka shirye nake da na zamo mallakin ka kai kaɗai" wani irin murmushi ya saki da har sai da sautin sa ya dakar mata zuciya ta mirgina daga kwancen da take tana kallon sama haɗe da cewa

"Kabi a hankali yallaɓai zaka iya kasheni da wannan murmushin naka fa"

"Kema haka, domin kuwa kalamanki gaf suke dasu sa na kife acikin baron dabinon nan nawa" sosai ya bata dariyar da har sai da tasa dimples ɗin ta lotsawa tare da saka haƙoranta gaba ɗaya suka bayyana saboda jin daɗin zancen haɗe da cewa

"Ka rufa mana asiri kada ka karya mana jari, in dai kalamai na ne sun tsaya anan don ga kiran sallar magrib can na jiyo, sai aje ayi Sallah ko?"

"To shikenan nurul alb (hasken zuciya), bari mu hanzarta muje gida muma, ki kula mani da kanki"

"Zanyi hakan wakai yallaɓai" sannan ya kashe wayar yana kallon Jabir daya tsura masa idanuwa cike da mamaki, koda yake ba abun mamaki bane indai mm ne, kana ganin idanuwansa kasan mayen soyayya ne,

"Au! Duk zamana mayen soyayya na kaika? Ɗan sa ido kawai" Mm ya faɗa tare da tura baron dabinon sa yayi gaba, ashe zancen da Jabir keyi a zuci har ya fito fili shi yasa ya bashi wannan amsar, don haka Jabir ya kwashe da dariya tare da tura baron nasa yabi bayan sa shima yana faɗin,

"Yasin duk zama na mayen soyayya baka taɓa kamani ina cewa zan faɗa a baron dabino na ba"

"Jeka dai, na ji don kanka"

Haka dai suka ƙarasa bakin gate suka karɓi motar kamar yanda suka saba suka wuce gida, ita kuma ta ɗora wayar a ƙirji tare da rufe idanuwa tana tuna kyakkyawar fuskarsa haɗe jin soyayyar sa na sake shiga lungu da saƙo na zuciyar ta, ta jima a haka kafin tamiƙe ta fara gyara kanta, kasancewar ruwan da aka sheƙa jiya sun sa garin ya yi sanyi sosai ya sa ta ciro dogon wando blue da t.shet fara ta saka, dogon hijabi ta ɗauko ta ɗora akai ta tada sallar magrib don dama ta riga da tayo arwalar ta wajen wanka, tana gamawa ta ɗauko wata doguwar riga da zata kai mata guiwa iirin mai kabrin nan ta sanyi ta saka tare da rolling kanta da white vail, sosai ta kalli kanta cikin madubi taga tayi kyau duk da mai kawai ta mutsitsikawa jikin ta sai powder da lips tick data sakawa fuskarta kaɗan, turaren oud Saudi ta ɗauko ta shashshafawa bayan hannayen ta sai kuma wani lovely upon mai matuƙar sanyayayyen ƙamshi na fesawa ta feshe jikinta dashi, tana tsaya a gaban madubin Nihal ta turo ƙofa cikin shirinta na lifaya tayi kyau sosai tana faɗin,

"Muje ko?" Murmushi tayi mata tare da bin bayanta suka sauko suna ɗan taɓa fira bin gwanin ban sha'awa, suna kawowa tsakiyar falon Madam florence na ƙoƙarin hawa ta kirasu,

"Ah weldone my doters, you look very beautiful today"

"Thanks Madam" suka amsa a tare suna ƙoƙarin fita, kallonsu Madam florence ta ƙara yi haɗe da cewa,

"My doughters, what about the food?, It's ready there for you"

"Till we be back mam" Nihal ta bata amsa a taƙaice tare da ɗaga mata hannu,

"Ok, safe journey and drive safe you hear?"

"Yes Madam, thank you"

Har bakin ƙofa ta raka su suka shiga wata baƙar parado dake ajiye daga cikin jerin motocin dake a parking space ɗin gidan jere, Nihal ce ta shiga wajen tuƙawa yayin da Janan ta shiga gefe ta zauna tana latsar wayarta, key ta bawa motar sannan ta ja suka fice daga gidan, tafiya mai nisa sukayi kafin Janan dake latsar wayarta ta ɗago kai,

"Wai ina muka nufa ne Adda?"

"Neman the charming ɗina mana" 

"Da haka me zai hana muje can inda kuka haɗu ki kwatanta wa ma'aikatan wajen shi ko ALLAH zai sa akwai wanda ya san shi, wannan wahalar banza ce kawai zamuyi tunda shi ba zaman yawon bin titi zai riƙa yi ba"

"Babu wahala aciki Janan, bakiji me malam bahaushe ya ce ba?, Indai jere na yawo zabo ma yana yi tofa watarana sai sun haɗu"

"Haka kike gani?"

"Sosai kuwa" ta faɗa tare da murɗa staring motar ta shiga round ɗin da zaka ɗauke hanyar da zata kai ka bebeji plaza, tana faɗin "Amma bazan ƙi shawarar ki ba, bari muje can ɗin" tana rufe baki motar su mm na wucewa ta ɗaya ɓangaren sun ɗauko Razina daga wajen saloon da Momy ta kira su ta ce idan zasu dawo su biya su ɗauko mata ita, da sauri Janan ta sauke glass ganin wani kamar mm ɗin ta cikin mota ya turo hannu zai jefar da gongon lemun power shot daya gama sha, tunani ta shiga yi shin mm ɗin ta ne ko kuwa? Gashi sun riga sun wuce kuma bata hannu ɗaya suke ba balle tace Nihal tabi bayan su, dubara ce ta daɗi mata da sauri ta ɗauki wayar ta ta kirasa har kusan kira biyu ba'a ɗaga ba, shi kuma ƙa'idar sa ce matuƙar yana tuƙi baya ɗaga kiran ko waye har sai ya samu waje yayi parking, gashi yazo daidai round a lokacin shiyasa ko da yaga kiranta bai ɗaga ba har sai da ya fita ciki, daidai gefen titi yayi parking kusa da masallaci yana faɗin, "minti biyu don ALLAH"

"Mun baka ashirin" Jabir dake gefe zaune ya faɗa don dama yana son zantawa da masoyiyar sa Razina amma kunyar yayanta da take ji ya hanata sakin jiki, sai faman aika saƙwanni yake ta idanuwa ajikin madu bi ta kasa bashi amsa, 

Ita kuwa tsaki tayi da taji bai ɗaga ba har Nihal na tambayar ta ko lafiya? Ta ce da ita ba komai, sai dai wata zuciyar a gefe na tambayar ta ya za a yi waccan ya zamo mm ɗin ta bacin tasan irin raunin da yake tattare dashi, asali ma ina yaga motar da zai hau irin waccan, tana dai yimasa fatan haka, wataƙil gizo ne yakeyi mata shiyasa taga kamar shi, murmushi ta saki lokacin da zuciyarta ta gama faɗa mata haka tare da ɗaga kiran nasa daya shigo a daidai lokacin,

"Hello mm"

"Na'am Janany"

"Wani na gani yanzu kamar kai" ta faɗa cikin sanyin murya haɗe da kwantar da kanta saman kujera, juyowa Nihal tayi ta kalle ta sannan taci gaba da driven ɗinta yayin da shi kuma gabansa yayi wata irin muguwar faɗuwa tare da juyawa da ƙarfi yana kallon gefe da gefen titi, kaddai ace Janan ta gan sa? Ya faɗa cikin ransa haɗe da cewa,

"Ni kuma? A ina?" Ya tambaye ta

"Anan babban round na cikin gari, cikin wata mota mai matuƙar kyan gaske.." da sauri ya katse ta yana faɗin,

"A'a bani bane gaskiya, ni ga ni nan a anguwar mu na ajiye baro na zan shiga masallaci sallar isham, kin ji kiran salla ma ko?" Ya faɗa tare da kara wayar a dai dai saiti inda kiran ke fitowa daga masallacin dake kusa dashi cike da son gamsar da ita, 

"Ina ga dai a mafarki ne kika ganni Madam, ke kina ina yanzu?" 

"Gamu akan hanya zamu je bebeji plaza ni da Adda ta" Wani irin zaro idanuwa yayi jin inda zata je, kenan itama wajen zuwan ta kenan, bebeji plaza? ya tambayi kansa yana ƙoƙarin goge zufan daya soma tsattsafo masa a goshi, don har ga ALLAH baya buƙatar tasan ko shi waye yanzu har sai zuwa nan gaba, in kuwa haka ne shi da bebeji plaza sun yi bankwana har sai komai ya daidaita, zazzaƙar muryarta da yaji ta daki kunnuwan sa ce ta sashi dawowa daga dogon tunanin daya je, "ka gani ko hubbin ruh, son ka yayi mun kamu sosai gashi har ya fara sawa kana yi mun gizo, gaskiya ina son ka da yawa" ta faɗa a shagwaɓe, wata irin ajiyar zuciya ya sauke haɗe da lumshe idanuwa kafin yace,

"Naki kika sani ranki shi daɗe, ai ni nawa son da nake yi maki baya kwatantuwa balle ya faɗu, fatana kawai na rayu aduniya don na bauta maki don kece abincin ruhina da zaisa yaci gaba da wanzuwa acikin gangar jikina, aduk lokacin daya rasaki kuma daidai yake dana rasa rayuwata gaba ɗaya, don haka ki kwantar da hankalin ki, kece rayuwar muhammad Muhriz, kuma shi ɗin naki ne ke kaɗai"

"Ina fatan mala'ikun dake tare damu su karɓa wannan zance naka ta hanyar amsa mana da Amin, kai maƙura ne mm, zan iya bada komai nawa indai za'a bani kai, zan kuma jure wahala duk girmanta duk tsananin ta na rayu dakai har a badan aba da"

"Godiya nake yi ranki shi daɗe, bari na shiga Masallaci an tayar da Sallah daga nan nayi mana addu'a ALLAH ya cika mana burin mu"

"Shikenan, ka kula mani da kanka"

"An gama ranki shi daɗe, i love you" dariya tayi cike dajin daɗi kafin tace,

"I love You too hubbin ruh" sannan ta kashe wayar, 

"Waye shi?" Nihal ta tambayeta

"Mm, your inlow to be" ta bata amsa a taƙaice, 

Dariya Nihal tayi haɗe da cewa,

"Eyyeeee..kice autan Abba aure take so? Waye shi?, Kin faɗawa Abba kuwa tunda ni ɓoyo ake mun?" Dariya Janan tayi har tana rufe fuska a'a tilas taji kunya, 

Hannu Nihal ta ɗaga kamar zata kai mata ranƙwashi haɗe da cewa,

"Wace kunyar tawa zaki ji ke da kika gama zaro kalamai sa la sa la a gabana" 

Sai da Janan ta ɗora kanta a saman kafaɗar Nihal sannan ta ce,

"Adda soyayya ta cike take da ƙalubale shiyasa na kasa fuskantar ku daga ke har Abba da ita, sunansa Muhammad Muhriz mai dabino, talaka ne shi sosai domin sana'ar dabinon itace sana'ar sa, ba kowa bane, ba kuma ɗan kowa bane, amma a haka zuciyata ke son sa saboda shima yana so na sosai, kamar dai irin yanda kike jin girman soyayyar the charming ɗinki a zuciya haka nima nake jin soyayyar sa, nasan Abban mu na son ki sosai kuma zai iya yi maki komai, na roƙeki don girman ALLAH daki sa baki a lamarin soyayyata da mm hakan ne kaɗai zai cika mani mafarki na da kuma burin mu"

Duk da ran Nihal ya ɓaci da jin kowaye mm, haka tayi parking a harabar bebeji plaza da isowarsu kenan jikinta a mace tana kallon 'yar uwar tata, kafin can tayi wata irin ajiyar zuciya haɗe da cewa,

"Ke kuwa Janan meya kaiki aikata wannan kuskuren?, Kin fi kowa sanin yanda Abba ya raba hanya da irin wanda kike so, don me zaki bari hakan ta faru dake?, Look Janan! Kije kiyi tunani kuma ki sauya shawara domin wannan batayi ba kinji na faɗa maki"

"But i love him Adda"

"And i hate him ni kuma tun kafin na gansa, kina so ne kije ki jefa kanki a ƙangin wahala da bauta akan so? Nooo, hakan bazai yuyu ba, and i will never support that"

Turo baki Janan tayi tare da haɗe rai ta kauda kanta gefe ba tare da ta koma cewa uffan ba, yayin da ita kuma ta saukar da glassis ɗin tagogin motar tana baza idanuwa inda zata hango the charming ɗin ta...

______________________________

     Mm kuwa leƙawa yayi ta jikin tagar mota yace da Jabir daya tasa Razina a gaba yana yi mata labaran ban dariya tana kwasar abutta hankali kwance,

"Malam fito muyi Sallah"

"In bar matar tawa cikin mota ita kaɗai?"

"Ohon maka, in zaka fito malam ka fito tayarwa za a yi yanzu"

"Gaskiya jeka, ai addinun nasiha malam, ai isham ce, zan iya yi idan zan kwantawa"

Zaro idanuwa mm yayi ganin da gaske Jabir keyi har yana gyara zama, tsaki ya ja haɗe dasa hannu ya buɗe ƙofar da Razina take zaune ya ce,

"Ke fito ki jiramu anan tunda shi ɗin bazai fito ba, wannan ai kai ne mayen soyayya bani ba"

Habawa kafin mm ya rufe baki har Jabir ya fito ransa a ɗan ɓace ya zagayo ta inda suke yana faɗin,

"Wai meye haka mm zaka wani fiddo mun da mata kan titi kowa ya gama kallemun ita, ba fa na son haka, pls my wife taimaka mun ki shiga daga ciki kar zuciyata ta buga, don ga wani munafiki can na hango yana arwala yana kallon ki" ya ƙare maganar fuska a ɗauke tare da sa Razina ta koma cikin motar tana faman yi masa dariya, shima mm dariyar ya basa don haka sai kawai ya mere baki yabar wajen, dama da arwalar su ta magrib, sai ya faɗa masallaci kawai, Jabir kuwa sai da yaleƙa ya cewa Razina,

"Wato dariya ma kikeyi ko?, Zaki dena ne idan kika ji ance gani can ana dambe dani da shi a masallaci saboda kalmar mun mata da ya yi"

"Kayi haƙuri na dena, ni da bana kallon kowa a matsayin namiji sai kai, haka kuna nima bana da banbanci da namiji a idanuwan kowane namiji in ba kai ba, ƙyale yaya mm jeka kayi sallah kayi mana addu'a kaji zauji na"

Murmushi ya saki haɗe da shafa kai saboda jin kunyar yanda ƙaramar yarinya ke driving ɗin sa like crazy haɗe da barin wajen da sauri jin har anyi ruku'i, kusan mintuna goma sha huɗu suka shafe kafin su dawo daga wajen sallar, suna dawowa suka nufi hanyar gida suna tafe mm na bashi labarin yanda sukayi da Janan ɗazu, wai ta gane sa lokacin da suka shigo round, sosai Jabir ya s dariya haɗe da cewa,

"Kace kawai asirin ka ya tonu"

"Asirin mu dai malam, ai guguwar da bata barni ba bazata taɓa barin ka ba"

"Wannan kam dole sai ta barni, kai ne dai aruwa"

"To shikenan, ina ga dai zan rage fita da mota, hak kuma zan dena zuwa bebeji dama ɓarayin cikin garin nan"

"Kai ta jiyo malam, ni dai na faɗa maka tallan ma na kusa dena raka ka, zan koma shafi abunda kai kuma sai kaci gaba da gashi ko ba haka ba wifey?"

Ita dai Razina dariya kawai tayi bata ce komai ba, amma in son samunta ne gaskiya masoyin ta ya dena fita tallar nan haka rana na koɗa mata shi haka, ga shi 'yan mata kullum cikin kalle mata shi suke,

Bayan wata ɗaya da faruwar abubuwan da suka wuce tsakanin Jabir da masoyiyar Razina, Janan da masoyinta Muhriz, Amira da ƙawar ta Janan, Nihal da the charming ɗin ta, ingaski da kuma ɗalibar sa Janan, cikin wannan lokacin soyayya da shaƙuwa mai tsananin ƙarfi ce ta sake shiga tsakanin mm da Janan, inda suke jin baza su taɓa iya rayuwa ba idan babu junan, matuƙar bata da ecture ko kuma sun ƙare to fa suna tare maƙale da juna, haka zata zo su sha firar su cikin so da a guarding luv ko a motar ta ko kuma anan inda suke sana'ar su, a bayyane suke nuna juna soyayyar ba tare da wani shayi ko shakku ko kuma tsoro ba, inda nan take kowa yasan irin ƙauna da alaƙar dake tsakanin su, da irin tarin soyayyar da suke yiwa juna, da yawa sun taya su murna saboda ganin sun dace da juna, yayin da da yawan su ire iren Amira dake ƙaunar mm sun ji baƙin cikin taren ta su kuma sun nuna jin zafin su a fili tare da nunawa Janan ƙiyayya marar ɓoyuwa, don kuwa da wuya tawuce bata ji ana zaginta da tsincen ta ba akan ta maƙalewa wanda bai dace da rayuwar ta ba don taga yana da kyau, komai dai meye ita ko a jikinta don ba ta damu ba balle ma ta nuna masu tasn suna yi, Amira ma tayi hushin da ita har ta gaji ta dena don taga ba abun da ya rageta dashi sai ma ƙaruwar farinciki da taga tana samu ita da masoyin ta, a zahiri sun koma kamar yanda suke a da amma a ƙasan zuciyarta tana nan ƙullace da ita tare da neman duk wani abu da zai kawo kusanci tsakanin ta da mm yanda zata ƙulla mata makirci da ko yana so ko baya so sai ya rabu da ita, a ɓangaren Ingaski kuwa ko hanya baya fatan ta haɗasa da Janan, a class ma idan ya shiga yi masu lecture baya barin idanuwan sa su haɗu da nata, ita abun har mamaki yake bata, mutumen daya ɗauki alwashi akan yi mata wulaƙanci da tozar ta ta, sai gashi shine ko ido baya son haɗawa da ita, ko me yasa ta tambayi kanta a karo na ba adadi, ɗaya ɓangaren zuciyar ta ne ya bata amsa da cewa ƙarfin addu'ar da takeyi ne, don tun lokacin da abun ya faru tsakanin ta dashi take addu'a ALLAH ka shiga tsakaninsu ya kuma kare ta da dukkanin sharri da mugun nufinsa.

Haka ma soyayyar Jabir da Razina abun sai wanda ya gani, kullum sai daɗa shaƙuwa suke yi tare da ƙara son juna, ta yanda basa barin duk wani abu da zai ɓata ransu ya shigo rayuwar su, idan ka ga yanda suke rayuwa sai ka rantse dama sun daɗe a ƙaunar juna, 

Nihal kuwa tayi yawo har ta gaji amma ta rasa samun farin cikin ta, sannu a hankali ta fara shiga damuwa da ƙunci, ganin haka yasa Abbansu ya je har bebeji plaza da ita ya biya maƙuddan kuɗi akan a nuna masa cctv cameras ɗin dake cikin wajen gaba ɗaya, cikin rashin sa a aka ce ai gaba ɗaya system da memories ɗin sun ƙone sanadiyar gobarar da aka samu a ɓangaren wajen kwanakki, gaba ɗaya ma cctv cameras ɗin satin nan aka gama abun tasu da wasu sababbi, gashi mm ya dena zuwa plaza lokacin balle a samu wasu bayanin sa acikin satin, haka Abba ya koma tamkar wani mahaukaci wajen nemowa 'yarsa da yake ji da ita farin cikin ta amma hakan ya faskara, kullum ita ce kuka, na yau daban na gobe daban gaba ɗaya duk tabi ta rame tamkar ba ita ba, sosai abun ke matuƙar damun Abba da ita kanta Janan amma sun rasa yanda zasuyi su nemo mata wanda take matuƙar ƙauna safe, ran da kuma marece tunda ko sunan sa bata sani ba balle asan ta ina za a ci gaba da neman sa, musamman Abba yasa aka kawo masa mai zane don ta faɗi yanda surar sa take a zana amma tana farawa ta kasa iyar wa, daga ƙarshe ma kawai tasa kuka haɗe da ture allon zanen da sauran kayan aikin gaba ɗaya, don hatta bayanin da tafara bayar wa da aka zana cewa tayi sam ba shi bane, Janan dai banda addu'a babu abunda take yi mata, sai kuma nasihohi da baka rasa ba wasu lokkutan,

Sanadiyar hakan ciwon zuciya ya kama Nihal saboda yawan tunani da damuwa, duk wani aiki da Abba keyi ya dakatar dashi gefe ya koma fafutukar yanda zai nemowa Nihal masoyinta, ana haka itama Janan ta nemi mm ta rasa, ɓat yayi mata ɓatan dabo a school ta dena ganinsa gaba ɗaya har aka kwashe sati ɗaya bashi ba labari, haka ma wayarsa idan ta kira sam bata samu, ta rasa ina zata sa kanta taji daɗi tun tana haƙuri har ta soma gazawa, gashi bai taɓa kai ta gidan su ba balle taje ta neme sa ta gani ko lafiya yake, wasa wasa har akayi kwana goma ba shi ba tsammanin sa, halin da Nihal take ciki yasa ta ɓoye tata damuwar da tashin hankali, sai dai idan abun ya dameta ta shige part ɗin Hajiya zee taci kukan ta mai isarta ta fito, school ɗin ma duk sai taji ta fita ranta dama watanni suka rage ta zama jarabawar ƙarewa, da ita da Nihal ɗin n rasa mai bawa wani baki yanzu, ƙwara ma Nihal kowa yasan damuwar ta, amma ita da take da matuƙar zurfin ciki babu wanda yasan meke damun ta, Madam florence da hajia zee sunyi tambaya har sun gaji sun sa mata ido tare da ta 

'allaƙa abun da ƙilan rashin lafiyar ƴar uwar tata shine sila, ana haka suna kwance falon ƙasa ita da Nihal sai ga mai gadi yazo yayi sallama wai Janan ta fito ana yimata sallama a waje, 

"Je kace bata nan" ta faɗa tare da juya kwancin ta, har ya tafi sai mm ya faɗa mata arai da sauri ta ƙwala masa kira haɗe da cewa "jeka kace waye" don bata son fitar, ba a jima ba ya dawo ya ce, 

"Wai ya ce ace mm ne.." ai bai ƙarasa ba da sauri ta zari mayafin ko mai babu a fuskar ta don lokacin bata jima da gama kukan data saba yi ba a ɗan kwanakin, a dai dai block ɗin round about ɗin dake tsakiyar farfajiyar gidan taje ta tsaya tare da folding ɗin hannayenta cike da farin ciki ta ce gate man yaje  ya ce masa ya shigo, 

"Hajia..!" Mai gadin ya faɗa cike da mamaki, ganin sam wanda yazo neman ta ba kalar ta bace kuma idan Abba ma ya iskosa cikin gidan zai iya korar sa daga aikin sa gaba ɗaya,

"Ka shigo dashi nace ado" ta faɗa a ɗan hasale, ba yanda ya iya dole ya je ya shigo dashi, duk da mm nada gwargwadon arziƙin sa sai daya saki baki ganin irin tarin dukiyar dake shimfiɗe gidan, motoci kaɗai daya tsaya ƙirgawa sun kai ƙwaya goma acan jere wajen parking space, a ta ɗaya ɓangaren kuwa guiding ne da aka kashewa maƙudan kuɗi dake ɗauke da kalolin nau'ukan tsuntsaye masu matuƙar burgewa da shikkoki na alfarma dake fidda wani irin daddaɗan iska da ƙamshi mai ratsa zuciya, lumshe idanuwan sa yayi haɗe da buɗe wa lokacin daya hangota a tsaye yana ƙara yaba irin kyawo da kyakkyawar surar da ALLAH yayi mata, ganin anyi tsaye an kasa ƙarasowa kuma taji shigowar sa yasa ta ɗago kai, karaf suka yi ido biyu da mm, ashe da gaske ɗin shine don sam zuciyarta bata gama amincewa da shi ɗin ne ba, cike da mamaki take kallonsa ta kasa koda motsawa a wajen yanda ta gansa a ɗan yamutse, don hatta kayan da ta gani a jikin sa basu ta saba ganin sa da su ba, hankalin ta ne ya tashi ta nufi wajen sa tana ƙare masa kallo cike da damuwa kafin ta tabbatar shi ɗin ne, kuma ta fashe dashi wanda za a iya kiransa da najin daɗi haɗe da cewa,

"Ina ka shige ne haka mm ka barni cikin zullumi da damuwa? Ina kaje ne ka manta dani gaba ɗaya?, Wane laifi nayi maka da yasa kayi mani hukunci da mafi munin hukunci daya jefa Ni cikin damuwa tare da azabtar da gangar jiki da ruhina duka?, Mm..."

Saurin dakatar da ita yayi ganin yanda hawaye ke kwaranya a fuskar ta haɗe da cewa,

"Ya isa haka Janan ya isa, don ALLAH kiyi haƙuri bazan iya jurar ci gaba da ganin hawayen nan naki ba, Janan nima bada son raina nayi hakan ba, bada son raina hakan tafaru ba ko kaɗan, ni kaina na matuƙar cutuwa na kuma azabtu da rashin ki, dole ce kawai ta tilasta faruwar haka agareni"

"Don me dole zata tilasta maka hakan bayan kasan zuciya ta bazata ɗauka ba?"

"Sha'anin iyaye abune me matuƙar muhimmanci, Momy ce ba ta jin daɗi shiyasa hankali na ba a kwance ba, ni da Jabir munyi amfani da kuɗin hannun mu dana sana'ar mu don siya mata magani shiyasa muka dena shiga school ɗin ku, duk da haka kuma kuɗin basu isa mu biya mata kuɗin magani ba, hakan yasa muka sai da wayoyin hannun mu muka ƙara dasu, wannan shine dalilin da yasa kika ga ban kira ki ba, da kuma kika kira baki same ni ba, yanzu ma yau aka sallamomu nace bari nazo na ganeki"

Hannayen ta tasa ta goge hawayen da suka jiƙa mata fuska haɗe da cewa,

"Na gamsu kuma na yarda da bayanan ka, amma na roƙeka koda hakan zata sake faruwa bama fata don ALLAH ko saƙo ne kari ƙa bar mani, ko ka ari wayar wani ka sanar dani, idan ba haka ba, zaka iya tadda ka rasani a lokacin da zaka waiwayo ni"

"Subhanallahi, ki dena faɗar hakan, ai a tare zamu rayu kuma atare zamu mutu in sha ALLAH"

Ɗan hararar sa tayi cike da kewar sa tana turo baki haɗe da cewa,

"Hubin ruh amma sai naga ka canza da yawa kamar ba kai ba, a zahiri za aga baka da kwanciyar hankali, amma ka ƙara kyau da haske sosai, ramewa kaɗai ce kayi itama bada yawa ba, da ƙyar ma idan kana tuno wa dani" takai zancen cikin shagwaɓe fuskar data saba yi masa,

"Tunowa kai Madam!, Ai wannan ramewar itace zata tabbatar maki da nayi kewarki sosai ba kaɗan ba, hasken fata kuwa ai dole zan ɗan ƙara tunda kinga nadena shiga rana tallar da muke yi, ajiye wannan a gefe masoyiyata ya kike?"

"Maganar gaskiya ba lau ba hubbin ruh, kai da kan ka idan ka kalleni zaka bawa kanka amsar wannan tambayar, ya jikin Momyn?"

"Ta samu sauƙi"

"ALLAH ya ƙara sauƙi, ya Jabir da sister Razina?"

"Duk suna lafiya, sun ce na gaisheki sosai"

"Ina amsawa"

Shiru suka yi na ɗan wasu lokutta kafin mm, yace

"Nurul alb ya soyayya ta?, injin wanda ya fini iya reno da kulawa bai zo ya ingije ni ba?"

"Ka dena wannan zancen, zuciyar da ta kasa kula kowa taya za a yi ta gano wancan keda kulawa ko iya reno bayan wanda ke bata kulawar data saani shi kaɗai?, Ai zuciyar Janan babu wani mai kula da ita bacin kai balle har ya ingije ka a matsayin data ɗora ka akai"

"Iyyeeeee kice na zama ɗan gata ni mm, ba nida abokin takara balle kuma 'yan adawa"

"Sosai kuwa, amma fa karka saki jiki da yawa irin yanda kayi har na fara tunanin ko ka gudu ka barni ne, idan ba haka ba kuwa sai dai kaji wani yazo ya sace zuciyar nurul alb ɗin ka kuma yayi wuff da ita"

"Tab! Ki dena faɗa kar kisa na some maki a wajen nan, waye zai yi wannan gangancin haka ya haɗu da mahaukaci Janan!?, Ai  nafi so nayi masa dukan mutuwa akan matar nan tawa in yaso ni ayi wuff dani a prison.." 

Dariya ta saka har tana tafa hannayen ta don ba ƙaramar dariya ya bata ba, 

Da haka suka saki jiki suka yita firar su hankali kwance cike da farin cikin ganin juna da suka daɗe basu yi ba, wanda hakan ya faru ne sanadiyar komawar da mm yayi wajen aikin sa, inda nan take suka turasa ƙasar Lebanon da u.k da Austaraliya da kuma sauran ƙasashe uku da jiragen su za suyi zirga zirga acan, ya sani sanadiyar hutun daya ɗauka har na kusan wata uku ba zasu taɓa barin shi ya huta ba yanzu ɗaya koma, hakan yasa ya yanke shawarar yin amfani da damar ta hanyar kawo mata dalilin da zai nuna ya ajiye sana'ar dabino gaba ɗaya, ana haka ne kuma hawan jinin Momy ya tashi, lokacin yana ƙasar Austaraliya, shine fa ya bata hujjar cewa mom ce ba ta jin daɗi don tabbatar da hujjojin sa na rashin zuwa da kuma kiranta, amma shi kan shi ya san ba kaɗan ya ji jikin rashin ganin ta da kuma jin muryar ta ba.

Gaban Janan ne yayi wata irin muguwar faɗuwa haɗe da razana lokaci ɗaya da ta ga gate ɗin gidan nasu ya wangame motoci na shigowa tare da guard ɗin mahaifin nata biye dasu aguje, wanda hakan ke nuni da  dawowar mahaifinta daga tafiyar da yayi Abuja shekaran jiya, mota ɗaya ce a gaba sai wacce mahaifinta ke ciki a tsakiya da wasu guda biyu a bayan ta, kallo ɗaya mm yayiwa motocin ya kauda kai yana kallon yanda ta ɗan firgita da ganinsu,

"Meke faruwa Janany?, Ko kina jin tsoron mahaifinki ya gane ni ne?"

Cike da tsoro ta juyo tana kallon sa haɗe da cewa "ba tsoron ya gane ka nake yi ba mm, abunda zai iya yi maka ne nake tsoro"

"Kar ki damu indai don ni ne, a shirye nake dana fuskanci ko wane irin ƙalubale ne indai a kanki ne"

"Waye kai? Kuma kai ɗan gidan uban waye? wa kuma ya baka damar shigowa har cikin gidana haka da kai?" 

Suka jiyo muryar Abba tamkar faɗowar aradu a gaban su yana nuna mm da yatsa fuskar nan ɗaure babu annuri ko ɗigo acikin ta.

______________________________

       Cike da girmamawa da kuma mutuntawa mm ya sinne kai yana ƙoƙarin gaishe sa, ɓuɗar bakin sa keda wuya ya daka masa wata uwar tsawa tare da dakatar dashi ta hanyar ɗaga masa hannu,

"Look bana buƙatar gaisuwar ka, baka ji mena faɗa bane?"

"Yi haƙuri Abba, ni masoyin 'yar ka Janan ne.." tun kafin ya ƙarasa Abba ya yayi saurin runtse idanuwa alamun kalmar cin zafin kalmar, haka ya ci gaba da sauraren mm zuciyarsa na tafarfasa akan Janan data kawo masa mutum maƙasƙanci irin wannan da har yake iya tsayawa gabansa don tsarin idanuwa yana faɗa masa cewa shi masoyin 'yar sa ne, "Sunana Muhammad Muhriz, ni ɗane awajen mahaifina dake da ƙaramin ƙarfi a ƙauyen caranci, amma yanzu ALLAH yayi masa rasuwa, nazo gidan nan ne bisa dalilin soyayyar da nake yiwa 'yar ka Janan.." cike da ɓacin rai Abba yayi saurin ɗaga masa hannu yana faɗin, 

"Kai wane irin bagida je ne haka, tambaya ɗaya zuwa uku nayi maka amma don rashin hankali ka zauna kana bani labarin rasuwar mahaifin ka, wannan ba shine damuwata ba, yana da rai ko ba ya da rai buƙata ta kawai inji in kana da arziƙin iya zamowa surukin cikin gidan nan,  saboda haka tunda baka da shi kada ka kuskura na sake ganin ka da 'yatah, haka ma gidan nan kar in ƙara ganin ƙafar ka aciki, wannan gargaɗi ne, idan kuma ka ƙi zan sa a fahimtar da kai ta ƙarfi da yaji, don haka maza ka ficemun daga gida yanzun nan" ya ƙare maganar yana nuna masa hanyar fita,

"A'a Abba kada kayi haka don ALLAH, wlh ina son sa ko sau ɗaya ne ka tsaya ka saurare shi.."

"Will you keep quite my dear ko sai nazo na tattaka ki a wajen?" Abba ya faɗa da ƙarfi haɗe da yowa kanta, wata irin zabura tayi haɗe da fashewa da kuka tana bubbuga ƙafa, "pls dad wlh shine rayuwata, ina son sa bazan taɓa iya rabuwa da shi ba"

"Haka ne Abba, don ALLAH kayi haƙuri ka amince da soyayyar mu, son gaskiya nake yimata kuma zan tashi tsaye wajen nema iya ƙarfina don na kula maka da ita" mm ya ƙare zancen haɗe da duƙawa a gaban sa, wani irin mugun kallo ya bishi dashi yana ganin gaba ɗaya ma mm ya rena masa da wayo, banda laifin da yayi na shigowa rayuwar 'yar sa da matsayinsu bai zo ɗaya ba, ya ƙara da laifin saka 'yar sa na ƙoƙarin ja in ja dashi abunda ko a mafarki bata taɓa gwada yi masa ba, juyawa yayi ga guard ɗin sa da ke tsaitsaye fuskar nan ba imani ya yiwa babban su signal da idanuwa, kan kace me ya dira gaban mm tare da finciko wuyan rigar sa, Janan na gani haka tayo wajen mahaifinta,

"A'a Abba don ALLAH kada kasa ayi masa komai, kace su ƙyalesa don ALLAH Abba" ta ƙare zancen tare da zubewa gaban sa tana kuka ganin sun fara kai masa duka, 

"Leave this place Janan before I slap you"

"Pls Abba.."

"I said leave" ya faɗa da ƙarfi, ganin irin dukan da suke yiwa mm da shi gaba ɗaya ma hankalin sa baya kansu ya shagala da kallon Janan dake kuka tana roƙon mahaifin nata yasa cikin rashin tsoro ta miƙe haɗe da yowa kan guard ɗin dake dukan sa tana tutturesu haɗe da cewa, 

"Ku dena dukan sa nace" in ta ture wannan ta ture wancan haka tayi ta biyar su tana turesu haɗe da yi masa garkuwa ta tsaya agabansa tare da haɗe hannayen ta waje ɗaya tana riƙon su, 

"Ku ƙyalesa haka na roƙeku don ALLAH, ku ƙyalesa zai tafi"

Tsananin takaici yasa Abba yi masu tafi dake nuni da su ƙyalesa haka tare da wucewa cikin gida, kai tsaye sashen sa ya wuce ya dinga aafa da marwa a cikin falon nasa yana tunanin wane mataki ya kamata ya ɗaukarwa Janan kafin ta jawo masa abun kunya akan waccan talakan da bai ma san cikakken asalin sa ba,

Wata shawara ce ta faɗo masa a rai da sauri ya ciro wayarsa ya kira wani aminin sa ambassador Hussaini Salam dake zaune a ƙasar chardi, sun jima suna waya da shi kafin daga ƙarshe suyi sallama da shi yana faɗin,

"Ok ba damuwa sai ya iso"

Wannan wayar ita ta ɗan kwantar masa da hankali saboda yasan kaso tamanin cikin ɗari na damuwar sa ya gama magance ta,

Ita kuwa Janan mayafinta ta cire ta shige gogewa mm jini a gefen baki da suka fasa masa tana kuka,

"Kayi haƙuri hubbin ruh, wannan kaɗan kenan daga cikin abinda mahaifina ke iya yi maka akan soyayyar mu, shiyasa kaga na shiga damuwa ɗazu, kar ka sake zuwa nan mm ka bari kawai muci gaba da haɗuwar mu makaran ta don ALLAH"

Riƙe mayafin yayi yana kallon cikin idanuwan ta haɗe da sakar mata dariya har yana riƙe ciki ganin yanda duk tabi ta ruɗe, kafin yace,

"Meye haka Janan!?, Kar dai ace har kin karaya akan wannan ɗan dukan da aka yi mani?" Mayafin ya sa ya share mata hawayen dake kwance a fuskarta tana ƙare masa kallon cike da mamaki tamkar ba shi ne aka daka ba ya ci gaba da cewa, "share hawayen ki ranki shi daɗe tawan!, Ai in dai akan wannan ɗan dukan da aka yi mani ne bazan dena zuwa ganin ki ba aduk lokacin dana buƙaci hakan matuƙar za a barni  na gane kin, ban da abunki ma ai nan ya kamata naci gaba da zuwa muna ganin juna bawai a makaranta ba matuƙar na amshi sunan cikakken masoyi, buri na kawai kada ki bari faruwar hakan ya raunata soyayyar mu, kuma kada ki bari ya ɓata maki rai ko kaɗan don shi zai sa ƙwarin guiwar da nake dashi akan ki ya ragu kin ji ko Janany tawan" ya ƙare zancen yana kashe mata ido ɗaya, ɗan turo leɓen ta na ƙasa tayi tana son sake fashewa da kuka ya girgiza mata kai,

"Kar kiyi hakan bana so, fitar wuɗan nan tsadaddin hawayen naki yafi azabtar da zuciyata fiye da dukan da aka yimun, saboda haka ki dena kin ji ko?"

Murmushin dole ta ƙaƙaro haɗe da cewa,

"Kai maƙura ne mm, ina matuƙar ƙaunar ka"

"Kema haka ranki shi daɗe, bari naje kafin ƙattin can su wai wayo ni, don kuwa ba kaɗan suka iya mazga da sambaɗa ba" ya ƙare zancen yana zazzaro idanuwa haɗe da kallon gefe da gefe kamar mai tsoron dawowar tasu da gaske, dariya Janan ta kwashe da ita ganin yanda yayi tana faɗin,

"Ashe dai zaka ji tsoron su shine ka ƙi guduwa ɗazu"

"Ai indai kina akusa dani, ba wani tsoron su da zan ji don ko sanin suna wajen bazan yi ba, amma kinga idan kika tafi na bawa ƙafafuwan nan nawa iska ai sai dai su kamoni a bakin titi, shima ɗin idan na tsaya sun riskeni a wajen" sosai ta riƙa yin dariya har dimple ɗin ta na loɓawa, ganin ta ɗan saki akan ɗazu da ta shiga damuwa ya sa mm cewa,

"To Madam bari ni naje gida na samu na gasa jiki na, wannan soyayyar taki mai tsananin tsada ce na ciyo Janany" dariyar ta koma yi haɗe da cewa,

"Sannu, zan biya duka wannan da kyakkyawan TUKUICIN SO agare ka"

"Kin tabbata hakan?"

"Sosai ma kuwa, ka ƙara haƙuri pls kuma don ALLAH ka yafewa mahaifina"

"Ki manta da wannan, ai nima mahaifina ne ko kuwa?" Wata irin kima da ƙaunarsa ta ji sun ƙara shiga ranta kafin ta kashe idanuwa tana kallon sa haɗe da shagwaɓe murya, tace

"Ok to shikenan nagode, bye bye, ALLAH ya kai ka lafiya mintin zuciyata, hasken idaniyata, muradin raina"

"Iyyeeeee, duka wuɗan nan suna yen wani kaɗai? Ko dai na sake dawowa gobe na ƙara shan duka ko zan samu wasu irin su?"

"Laaa...ba sai kayi hakan ba ai, in dai irin sune, to kasa a zuciyarka yanzu ka fara saurarar su daga bakin Jananyn ka"

"ALLAH kuwa?, To godiya nake yi nima nurul albi na, ko zaki raka ni ki taya ni gasa jiki na?" Ya faɗa yana kashe mata ido ɗaya, da sauri tasa hannayen ta ta rufe fuskar ta cike da jin kunya ta bar wajen aguje, shi kuwa dariya yayi sannan ya juya ya fice daga gidan yana jin shi yanzu ma ya fara son Janan a zuciyar sa, Forward ever, backward never....

Daidai lokacin Nihal ita kuma ta fito ganin yanda mahaifin nasu ya shigo rai a ɓace, tana yimasa sannu amma ko jinta baiyi ba wanda hakan ya sa tabi bayan sa zuwa sashen nasa, maganar da taji yana yi da ambassador Hussaini Salam ita tasa ta fitowa don ganin halin da saurayin na Nihal da Abba ya cewa aminin nasa yasa anyi masa duka yake ciki, don kuwa ji tayi ya bata matuƙar tausayi, kusan karo suka yi da ita kasan cewar ta zo aguje, da sauri Nihal ta riƙe mata ka faɗu tana regen mm dake ƙoƙarin fita da bayan sa kawai take iya hangowa.

______________________________

      "Janany sister in jin dai basu jimasa ba?"

"Sun yi hakan Adda"

"Shine kuma naga farin ciki a fuskar ki kina dariya?"

"Ya zanyi Adda tunda soyayyar da muke yiwa juna ta kasa bari mu fahimci hakan, gaba ɗaya girman soyayyar da yakeyi mun ya hana ya nuna mani damuwa ko ɓacin rai akan abunda akayi masa, damuwar sa kawai nazama cikin farinciki, kin kuwa ga ai dole nayi hakan washi don faranta zuciyar sa"

"Tirƙashi, lallai son gaskiya yakeyi maki, amma ya kamata ace kin yiwa kanki adalci shima kinyi masa Janan, tunda kin san Abba bazai taɓa bari ki auresa ba kada ki bari a riƙa gana masa wahala haka, ki haƙura dashi mana ki samu daidai ke wanda zai zamo daidai da ra'ayin Abbanmu"

"Point of correction Addah Nihal, ba mm kaɗai ke yimun son gaskiya ba, ni kaina ina yi masa son gaskiya fiye da yanda kike tsammanin nasa, zancen kuma haƙura na barsa magana ce da bata da wani tasiri a ƙwaƙwalwa ta balle kuma ta samu muhalli a zuciya, mm rayuwata ne, saboda haka no going back akan sa" ta ƙarar maganar tare da ɗora hannunta akan kafaɗar ta tana rolling idanuwanta, ganin yanda ta saki baki tana kallonta cike da mamaki yasa tayi murmushi haɗe da wucewa ba tare da ta sake cewa komai ba,

Ta fi Nihal ta yi tare da jinginawa a jikin bangon ƙofar shiga part ɗin sannan ta ɗora hannayenta data naɗe akan ƙirji tana faɗin,

"Wow fantastic! yau she kika koma haka Janan?, Kenan kina nufin zaki bijirewa maganar mahaifin ki ne kibi zaɓin ranki?" Cak Janan ta tsaya daga bakin ƙofar da take ƙoƙarin shiga tare da juyowa ta kalli Nihal, girgiza kai tayi tana murmushi haɗe da sinne kanta ƙasa, tafi sakonni biyar a haka kafin ta juyo gaba ɗaya hannayen ta na akan ƙirji tana kallon yayar tata,

"Adda Janan wai ni kike kira zan bijirewa mahaifina nabi zaɓin raina?, To ai inaga wannan ba ɗabi'a ta bace, don haka idan ma nayi hakan sai ayimun uzuri, kefi kowa sanin so ba ƙarya bane?, Ko don na kasa bayyana nawa yasa ake kallonsa tamkar wasar yara har ake ƙoƙarin nisan ta ni dashi? Yayin da ke kuma kullum ake kokuwar ganin an inganta naki son ta hanyar matso maki da abunda kike so a kusa dake ba dare ba rana, koma dai meye Adda ni ina son mm ko Abba baya son sa, haka kuma zan iya rayuwa dashi koda kowa zai rabu dani"

"Haka kike gani kuma zaki iya?"

"Sosai kuwa, wai ma meye matsalar soyayya ta Adda?, A zatona kece ta farko da zaki fara bani goyon baya tare da sharemun duk hawayen da zasu kwaranya a idanuwa na saboda kin san meye so, kin san zafin sa da kuma raɗaɗin sa, amma wai sai gashi ke da kanki ke neman yi mani kashedi da abunda kika san ke bazaki iya haƙura kiyi sa ba, anan ma kin bani mamaki"

"A'a Janany sister, baki fahimceki bane, ko ɗaya bana jayayya akan soyayyar ki, halin da zaki shiga aciki ne nake tausayin ki a kansa, i don't want you to be suffer any more, rayuwar ki zata shiga garari ne aduk lokacin da kika faɗa hannun wanda bazai iya kulawa dake ba kamar yanda ni Abba muka kula dake, i know zaki ce ai bashi ya laƙawa kansa takaicin ba, but remember kowane tsuntsu kukan gidansu ya kamata yayi, sannan ko hausawa sukan ce kamata yayi ace ƙwarya tabi ƙwarya ba wai akushi ba"

"Adda kenan, wannan zance ai ba karatu bane balle ƙwaƙwalwa ta iya fahimtar sa, sannan bai zo a rubuce ba, bai kuma zo a aya ko hadisi ba, taya kike tunanin zan riƙesa a matsayin makami da zai bani kariya ko kuma tudun dafawa a rayuwata?, shi so babu ruwan sa da wannan ƙwarya ce wannan kuma akushi ne, ba akushi bama Adda, hatta kwando shi so zai iya haɗawa da ƙwarya babu abunda ya damesa, saboda haka in dai wannan tunanin shine ya hanaki supporting soyayyata to ki ajiyesa gefe, domin tuni zuciya da gangar jiki sun riga sun shirya tsaf da amsar ko wane irin kalar sauyi da zai zo a cikin rayuwata" tana gama faɗar hakan ta juya ta shige abinta, don ita kam shirye take da fighting da kowa akan soyayyar ta tunda har ya iya jure komai akan ta,

Ajiyar zuciya Nihal ta sauke tana taliyo duka maganganun ƙanwar tata a ƙwaƙwalwarta, ƙwaya ɗaya bata iya fahimta ba aciki in banda kalmar so, ita kaɗai ce zata iya fahimtar ma'anar ta da kyau amma sauran duka ba sa damuhalli cikin rayuwar ta balle ma tasan inda suka nufa ba, a cewarta bata ga dalilin da zai sa ta jefa kanta cikin ƙuncin rayuwa ba bacin ta taso cikin arziƙi da wadata a gidan su, mere baki tayi haɗe da cewa,

"Zan baki goyon baya Janan kibi zaɓinki amma bazan taɓa ɗaukar akwai wata alaƙa tsakani na dashi ba, rayuwar ki ce kuma ke kika zaɓarwa kan ki hakan, iya nawa shine idanuwa, da yardar ALLAH ina zaune zaki dawo kibi abinda shine zai zamo daidai da rayuwarki" ta ƙarashe zancen haɗe da sake kallon ƙofar gare ɗin gidan sannan ta fita,

***.       ***.       ***.       

A ɓangaren mm kuwa koda ya koma gida ya tadda Jabir kwance yana latsar waya, gama wayarsa kenan da Razina dake makaranta ya matsa mata ta turo masa hotunan ta yayi missing ɗin ta kafin ta dawo ta turo masa ƙwaya uku yana kallo, ɗaya ta turo baki alamar kiss, ɗaya kuma ta kashe masa ido tana murmushi, ɗaya kuma da alama bayarwa tayi aka yimata, shape ɗin heart ne ta haɗa da hannunta a saiti zuciyar ta tana dariya, shima ɗin kallo yakeyi yana dariya sai ga mm ya shigo masa a wani hargitse, kallo ɗaya yayi masa ya maida kansa ga hotunan yana sake jawosu ɗaya bayan ɗaya yana kallo, kamar wanda ya tuna wani abu da sauri ya sake ɗago kai yana kallon mm ganin kamar gefen bakin sa a fashe,

"Hey broth, what happened to you?"  Ya faɗa haɗe da miƙewa zaune daga kwancen da yake yana kallon sa,

"Luv!" Ya amsa masa dashi kawai tare da nufar hanyar toilet,

"Wait, wait kar dai kacemun daga gidan su Janan ne aka yi maka hakan?"

"And so what?" Ya sake bashi amsar ataƙaice haɗe da shigewar sa, dariya Jabir ya kwashe da ita har mm na jiyo sa, shima yayi murmushi don dama yasan za a rina indai Jabir ne, 

"Kutumar...wai yanzu kai akan so ka bari aka yimaka haka da arziƙin ka? And you are telling me so what?, Hmm gaskiya ka faɗo warwas broth don nikam bazan iya ɗauka ba ko ɗaya, wannan ai rashin sanin darajar ɗan adam ne, shikenan idan kai talakan ne da gaske ka zama abun wulaƙan tawa don kace kana son 'yar sa?, Shiyasa na ce karka tafi kai kaɗai ka bari na rakaka ka ƙi, gashi nan ka hawa kanka abunda da ina kusa babu wanda ya isa yayi maka hakan"

Daidai lokacin mm ya fito ɗaure da towel Jabir ya kalli yanda fatar jikinsa fara ƙal tayi wani ja saboda duka, ga kuma bakin sa a fashe, ai kuwa ya sake kecewa da wata dariyar duk da a ƙasar zuciyarsa abun yayi masa ciwo,

"Sannu majanunin Janan, wai duk dukan ne hakan?"

"Kaji dashi dai" mm ya faɗa tare da hayewa kan gadon yana ƙara gudun ƙarfin a.c da remote ɗin ta daya ɗauka a gefen bedside, ɗan matsowa kusa dashi Jabir yayi tare dasa yatsa ya danna gefen daya fashe a bakinsa, 'yar ƙara ya saki haɗe da cewa,

"Awshhh.." yana kai masa duka a shoulder, cikin shaƙiyanci Jabir ya ce,

"Au! Da zafi ko, sannu mr. Luv, bani labari nasha, kace yau kaga father kunyi Ido biyu?"

"Sosai ma"

"Se me ya faru?"

"Emmm, kuma ya ce wai na dena kula 'yarsa sannan kada na sake dawo masa gida ko yasa a koya mani hankali"

"An then?"

"Sai yasa yaran nasa suka yimun duka a matsayin gargaɗi, shikenan?" Ya ƙare bayanin haɗe da ture laptop ɗin daya ɗauki zai fara amfani da ita yana nuna Jabir da hannuwansa alamun ka cika tambaya.

"Easy broth, to yanzu to yanzu ka amshi gargaɗinsa ko kuwa?"

Juyowa gaba ɗaya mm ya yi yana fuskantar Jabir haɗe da cewa,

"Ko ɗaya gargaɗin bai shiga kunnuwa na ba, a sali ma sakawa ya yi na sake jin ƙaunar 'yar ta sa a raina"

"To ka bayyana masa kanka mana"

"Ba yanzu ba, kai bama zan bari yasan da hakan ba har sai bayan na auri 'yar ta sa"  

"What? Saboda me?"

"Saboda na koya masa darasin rayuwa tare da sauya tunanin sa"

"Baza ka iya ba domin shi ne zai fa baka auren ta, sannan in dai kana a haka bazaya taɓa baka ita ba ko da me kake taƙama a duniya inba arziƙi ba"

"Bazan aureta tahanyar bayyana arziƙina ga mahaifin ta ba, zan aureta ne don taƙama da soyayyar da take yimani kaɗai"

"Tirƙashi, kace mu nemi kwalin robb kuwa, don father sa zaiyi a sauya maka kamanni"

"What ever, indai bai sa zuciyar masoyiyata sauyawa ba ai ta kwana gidan sauƙi"

"Eh....lallai kace namu wasa ne"

"Zauna nan, anfaɗa maki mu zallar soyayya mukeyi ne?, Luv with sacrifice mukewa junan mu yaro"

"Naji, ai tunda ni mijin yarinya ne ba komai ka kirani hakan na gode"

Haka dai suka ci gaba da zantawa akan matsalolinsu kafin ya sake ɗauki system ɗin su fara tsara yanda za suci gaba da expanding business ɗin nasu tunda ya koma bakin aiki,

Kira ne ya shigo a wayarsa dake ajiye a ƙarƙashin pillow ya miƙa hannunsa ta baya ya ɗauki tare da ɗaga kiran ya kara a kunnuwa ba tare daya ga ko waye ke kiran nasa ba,

Cikin kashe murya yaji anyi gyaran murya haɗe da cewa,

"Aminci ya tabbata agareka hasken rayuwata, mallakin duka gangar jiki na da kuma ruhina" jin ba Muryar Janan bace yasa ya ciro wayar a kunnen sa yana kallon screen ɗin wayar, ganin baƙuwar lambar da bai sani ba yasa yayi tsaki haɗe da yanke kiran ya jefar da wayar akan gado, sake kira akayi har kusan sau uku ya yi banza da wayar, sai a karo na huɗu ya sake ɗaukowa ya saka a kunne cikin sigar faɗa ya ce,

"Ina ga wrong lamba ce, don ALLAH kada a sake kira" ya tsinke ba tare daya tsaya saurarar taba,

Sake kira akayi a karo na uku ba tare da andamu da yanda yake amsawa ba, tsaki yayi tare da jawo wayar da miyar kasheta gaba ɗaya sai hannun sa yayi kuskuren ɗaga kiran ba tare daya lura ba, can ƙasa ƙasa ya ji ana faɗa cikin sautin jiki ɗaya kariyar masa da zuciya nan take,

"Don girman ALLAH ka saurareni kada ka kashemun waya, ni masoyiyar kace dana daɗe ina dakon soyayyar ka har na tsawon wasu watanni da nake kallo tamkar shekaru, yanzu haka ina kan gadon asibiti ina jinya akan cutar son ka da tayi mani mugun kamu, mm nasan kai mutum ne mai sanin ya kamata da darajar ɗan adam, na roƙeka daka ji tausayin jaririyar zuciyata da babu komai a cikinta face zallar son ka da kuma ƙaunar ka, ka tallafi rayuwata ko da da girman rabin cokali ne ka sama mun muhalli a cikin zuciyar ka, wlh ina sonka irin son da ban taɓa yiwa koda kaina bane balle wani, kwanaki goma sha na ɗauka ban gane kaba, amma ji nake tamkar na ɗau shekaru goma ban saka ka a idanuwa ba, sha yasa ciwon kewar ka yayi mun dukan karan mahaukaciya"

Duk da yaji tausayinta a farko hakan bai hana sa cewa,

"Lallai ke mahaukaciya ce, ko waye ke na tabbata kinyi mani farin sani tunda har kika kirani da mm, taya za ayi ki bari so yayi maki irin wannan kamun har ya haɗa maki da jinya bayan ina da tabbacin kin riga da kin san mm mallakin wata zuciyar ne, shi kansa baya da iko ko wani hurumin sarrafa zuciyar tasa sai yanda ta so tayi da ita, a shawara ce zaifi kyau kiyiwa kanki karatun ta natsu don rabuwa da cutar da bazaki iya samun maganin ta ba har abada, daga ƙarshe ina godiya tare da fatan ALLAH ya baki lafiya" yana gama faɗar haka ya tsinke kiran tare da kashe wayar gaba ɗaya, don karma ta sake kira balle ta damesa, ɗan tsaki ya yi ganin yanda Jabir ya tsare sa da idanuwa haɗe da cewa,

"Mi kana kallona"....

   Murmushi Jabir yayi haɗe da cewa "yo ai dole na kalleka malam, wannan tsattsauran gargaɗi da kake yiwa 'yar mutane sai kace wadda ta ce zatayi wuf dakai ai yayi yawa, ina laifin wanda yace yana sonka?"

"Ai kuwa ka yi a kunnen Janan, don tun yanzu dole tasan irin zaman da za tayi dakai"

"Ka ga mr.luv!, Rufani ka saya ni a hannun Janan kar mutuncin da nake dashi a hannunta ya tuɗe"

"Ya dai fimaka malam, anan fadar babu mai faɗa naji inba ita ba"

"Eh, ai na tabbata hakan"

Jabir ya faɗa tare da miƙewa yabar ɗakin, shi kuwa yaci gaba da latsar system ɗin zuciyarsa cike taf da tunanin Janan,

A ta ɗaya ɓangaren kuwa jifa Amira dake kwance akan gadon asibiti tayi da wayar ta haɗe da fashewa da kuka tana faɗin,

"Na tsaneki Janan, wlh na tsaneki irin tsanar da ban taɓa yiwa wani mahaluƙi ba aduniya, shin me kika fini dashi ne da mm zai so ki kuma ya amshi soyayyarki fiye da yawa?"

Mahaifiyarta ce dake shigowa riƙe da buta lokacin tayi saurin ƙarasowa wajenta ganin tana kuka tare da riƙo hannunta tana faɗin,

"Amira lafiya?, Me kuma ya faru dake?"

"Umma baya sona, ya tsaneni" ta faɗa cikin kuka haɗe da ɗora kanta sama cinyar mahaifiyar tata data zauna kan gadon kusa da ita, ajiyar zuciya umman tata ta sauke tare da juyar da kanta tana kallon wayar ta data jefar ƙasa, "innalillahi wa inna ilaihirrajiun, ashe Amira ban isa in faɗa maki ki ɗauka ba? Bana faɗa maki cewa ki fita sabgar Yaron nan ba tunda da bakinki kika faɗamun cewa akwai wacce yake so take son da ba?"

"Umma na kasa jurewa ne wlh, kullum safiya sai ƙara son sa nakeyi"

"To tunda shi bai ma san kina yi ba don me da bazaki haƙura ba"

"Umma ya sani wlh, ya sani yanzu na faɗa masa"

"Da kanki?" Umman ta tambayeta tana zaro idanuwa cike da mamaki,

"Eh Umma, shine wai yace na haƙura akwai wacce yake so shi, kuma nasan ba kowa bace face Janan"

"Ikon ALLAH, to tunda har kinsan da hakan to ki haƙura mana"

"Wlh bazan iya haƙura dashi ba umma, ta fasan ni nafara son sa, amma ta je ta munafucceni suka ƙulla soyayya dashi, wlh ko zan mutu bazan bar mata shi ba, sai dai dani da ita kowa ya rasa"

Sallallami ummanta ta saka tare da ture kanta dake saman cinyar ta tana faɗin,

"Anya Amira lafiyar ki ƙalau kuwa? Kar fa kije ki jawowa kanki fitinar da tafi ƙarfin ki, Janan ba sa'ar yinki ba ce, daga ni har ke kin san dadyn ta zai iya sakawa a ɓatar damu idan kikayi yunƙurin aikata wani abu ba daidai ba, shin ana so dole ne? Kuma ita meye laifinta da zaki ɗauki karan tsana akan ɗa namiji ki ɗora mata"

"Ba a yi umma, amma badon ta shiga rayuwar sa ba wlh bazai taɓa rejecting soyayya ta ba, kin kuwa ga ita ce mai laifin"

"To tunda an riga da an gama ai sai ki haƙura, ubangiji kema ALLAH ya fiddo maki da wanda ya fishi"

"Umma ki dena yimun irin wannan addu'ar, wlh nasan babu namijin da yafi mm a wannan zamanin, kawai dai ki roƙamun ALLAH ya bani shi kuma yasa ya soni ko baya so"

"Kinga, ni bazan iya da wannan shirmen naki ba, in zaki tashi muje gidagida ki tashi muje tunda an riga da an bamu sallama, in kuma bazaki tashi ba sai kiyita zama anan, wannan sakarci har ina? Ni da nasan wannan shirmen naki shiya janyo maki baƙar wahalar da kike ciki to da ban kashe kuɗi na a banza a wofi ba wajen kawo ki asibiti da siya maki magani ba na je na biyawa ƙannen ki kuɗin makarantar su, shashashar yarinya" ta ƙare zancen tare da ɗaukikke mata wayar data jefar sannan ta ci gaba da harhaɗa masu kayan su,

Tana gama haɗawa sai ga ƙannen Amirar sun shigo saye da kayan su na islamiya, Sai da duk suka je suka gaishe da masu jiki sannan suka iso wajen gadon da yayar tasu ke kwance tana faman kumbura fuska, 

"Umma ina wuni?, Aunty Amira ya jiki?" Zarah da Al-amin suka faɗa suna kallon ta, wata uwar harara ta dakawa zarah da takai hannu zata ɗauki wayar tata da umma ta ajiye mata a gefenta  haɗe da cewa,

"Don U..rki in kika taɓa mun waya saina ɓallaki"

"Tofah, ALLAH baki haƙuri"

"Amin zarah, zo ɗauki kayan nan mu tafi" Umman tasu ta faɗa fuskarta a ɗaure, 'yar hararar Amira itama Zarah tayi sannan ta ɗauki kayan tana cuno baki haɗe dayin gunguni,

"Me kika ce?" Ta taso da ƙarfi tana kallon Zarar, 

"Meta nace?" 

"Na rantse saina fasa maki baki yanzun nan"

Girgiza kai umma tayi kawai haɗe da tasa yaranta gaba tana faɗin,

"ALLAH ya baki lafiya, ku tafi muje, idan taga dama ta biyo mu mutafi gida"

"Umma an sallame mu ne?"

"Eh Al-amin"

"To aunty Amira ta warke ne?"

"Ba kaga tana fitina bane? Ai ko bata warke ba dole a bamu sallama tunda alamu sun nuna ciwon nata so yake ya koma mata taɓin hankali"

"Shiyasa take harara ko umma"

"To ai kaima dai ka gani ko?"

"Eh, to.." ba ƙarasa ba yaji an ɗauke masa ƙeya, juyowar da zaiyi Amira ce dake biye dasu ya gani bayan sa ta daka masa wata uwar harara,

"Parrot, rabamu kona shuraka a wajen"

Da yake ƙaramine sosai bazai wuce shekara biyar zuwa shidda haka ba sai ya koma gefen umma haɗe da cewa,

"ALLAH ya baki lafiya"

"Amin Al-amin". Ummansu dake dariya ta faɗa tare da tare masu keke napep suka shiga suka nufi gida, 

Amira talakawa ne sosai, amma mahaifinsu mutum ne mai son karatu, gaba ɗaya ya ƙare rayuwarsa wajen kula da karatun yaransa duk da bayada wani ƙarfi sosai, tun daga primary har zuwa Amira dake jami'ah yanzu, noma shine sana'arsa, kuma yakan yisa ne domin rufawa kai asiri ga abunda za a ci da kuma karatun yaran sa bawai don sayarwa ba, Amira itace babba sai zarah dake bi mata da kusan shekaru huɗu tsakani, sannan Al-amin auta wanda Zarah zata bashi shekara kusan takwas, mahaifinsu bai jima da rasuwa ba don shekarar data wuce ya rasu, kasancewar akwai ɗan sauran abun rufin asirin daya bar masu ne yasa suka jima basu shiga cikin ƙunci da halin rashin babu ba sai yanzu da komai ya ƙare, don ma ALLAH ya taimaka umma na sana'ar sai da kayayyakin miya da kuma icce, sannan dukkansu a shekarar ƙarshe suke ta ƙarewa, Amira a jami'a, itama kuma Zarah  secondary, Al-amin ne kawai ke primary 2 yanzu shiyasa abubuwan suka zo da sauƙi, duk da haka zaka iya fahimtar irin halin rashin da suka fara shiga ciki saɓanin da da mahaifinsu ke raye.

***.       ***.       ***.       

  A ɓangaren Janan kuwa ranar yini tayi sukutum a cikin ɗaki ba ruwanta da kowa, hatta mahaifin nata bata koma bi ta kansa ba balle tasan halin da yake ciki, banda saƙawa da warware wa na samowa masoyin ta mafita akan sana'ar daya dace yafara yi yanzu tunda ta dabinon ta tsaya babu abunda takeyi, wayar ta ta ɗauko da miyar buga balance ɗin account ɗin ta na banki don tasan akwai kuɗi sosai a ciki sai ga madam Florence ta shigo,

"Good afternoon my dota" ta faɗa tare da tsayawa daga bakin ƙofa, murmushi Janan tayi tana ajiye wayar haɗe da cewa,

"Afternoon madam, came in mana" 

A gefen gado Janan ta nuna mata ta zauna tana kallon ta, ɗan sinne kai Janan tayi ƙasa tana murmushi ganin irin kallon da Madam keyi mata,

"Did i do something very wrong madam?"

"Yes, upcouse my doughter, that's why i always loving you so much" shiru tayi tana nazartar fuskar Janan kafin taci gaba da cewa,

"My doughter, a duk lokacin da zan sameki a ɗakinki haka, kina saurin fahimtar cewa akwai kuskuren da kikayi, but before that! Meya hanaki sauka ƙasa kuci abinci ke da sistern ki? Don't even thinking lie to me?" Ta ƙare zancen tana nunata da hannu, murmushi Janan tayi haɗe da cewa,

"Madam!..."sai kuma tayi shiru don tabbas bazata iya yimata ƙarya ba,

"Pls tell me, kina fushi dasu ne?"

"Kusan haka Madam"

"To meyasa? Kin manta duk duniya bakya da wuɗan da suka fisu"

"No Madam, but i think each and every person have the right over him self, so i dont see reason why da za'a ce zuciyata bata da ikon son abunda take so bayan ina kallo ake fighting yanda za'a samawa 'yar uwata abunda take so, Madan are we not equal with her?"

"You're, but you have to understand them first Janan, you see, they luv you so much shiyasa basa son abunda zai wahal sheki a rayuwa"

"I know madam, but this is my life, my heart, ni na zaɓesa and i don't even care with his poorness, a haka nake son na zauna dashi ban damu da duk wani yanayi da zan shiga ba"

"You are right amma kisani, kada ki bari komai ƙanƙantar abu ya haɗaki da sistern ki, just let her deserve that respect and love from you, haka ma da ɗinku, ki basa haƙuri because ba kida wanda ya fishi aduniya, and a good child basa bari parent ko elders ɗin su na fushi dasu?"

"Ok madam, now what do you want me to do?"

"I have already told you naa..., Go down and have your dinner with your sister, say sorry to her and also apologize to your dad"

"Shikenan?" Janan ta faɗa tana kallonta haɗe dayin murmushi, Madam florence ita ta ce

"Yes, cikenan" sukasa dariya tare, sosai Madam florence ke son Janan koma nace dukan su saboda ba ta da wata matsala dasu musamman Janan saboda sauƙin kanta shiyasa da taji musayar baƙin da sukayi ɗazu ta kuma ga Janan bata sauko ba suka ci abinci ta biyo ta don tasan abun daya farun ya ɓata mata rai, kuma ita kaɗai ce zata saukar ta sauka ba tare da an samu matsala ba,

Koda Janan ta sauko ƙasa bata isko kowa a falon ba ta kuma buɗa abincin taga babu alamun ko taɓasa Nihal tayi balle tasa ran taci, hakan yasa ta koma saman ta tura ƙofar ɗakin nata ta shiga, nan ma wayam ta isko ba ta ciki, ƙarasa shiga ciki tayi haɗe da zuwa ta janye labulen tagar dake saiti da garden ɗin gidan dake ƙasa bayan ɗakunan su, hangota tayi kan kujera zaune ta ɗora ƙafafuwan ta akan wani icce da aka yimasa alamar mazauni idanuwanta arufe, da alama ta faɗa kogin tunanin da ya zamemata tamkar ibada yanzu, ba safe balle rana da kuma dare, ajiyar zuciya ta sauke cike da tausayin ta don tasan babu abunda ke addabar ta fiye da daɗin so, wanda da tana da yanda za tayi tafidda ta aciki da tayi, tana matuƙar son yayar tata ɗazu ma kawai tayi abunda tayi mata ne saboda ta fahimci yanda take ji haka itama take ji akan masoyin ta, kuma da zata iya haƙura da farincikinta data haƙura da shi tayi yanda suke so ko don raɗaɗin tunani da damuwa su rage mata don tasan duk abunda takeyi akan soyayyar ta tana yine don guje mata wahala kuma hakan shima so ne, amma matsalar bazata iya haƙura da masoyinta ba ko ɗaya, a hankali ta saki labulen tagar ta sauko ta nufi garden ɗin haɗe da lallaɓawa yanda baza taji motsin ta ba haɗe dasa hannu ta rufe mata idanuwa,

Seda ta sauke ajiyar zuciya haɗe dayin murmushi sannan tasa hannu ta riƙo hannun Janan dake rufe da fuskarta tana faɗin,

"Janany sister" ta ƙare zancen tare da mai dota a gabanta tana kallo cike da mamakin ta, dariya Janan tayi sannan ta turo baki tana faɗin,

"Kai Adda, wannan irin kallo fa?"

"Mamaki nakeyi yanda Janany sister ta iya fushi da Adda ɗin ta har take yiwa abinci yaji"

"To ke meya hana kici abinci?"

"Taya zanci bayan ke baki ci ba, dukkanin abunda kika ga nayi maki ina yine saboda bazan iya jurar ganinki cikin wahala ba, a yanzu na fahimci damuwarki da kuma yanda kike ji aranki and i support your choice tunda shine farincikinki, yanda bazan canja ra'ayinka da kuma zaɓen rayuwar ki ba to haka kada kiyi tunanin zan canja rayuwata ko tunani na akan masoyinki domin kece kaɗai tawa kuma damuwata ba shi ba"

Ga mamakin ta kawai taga Janan ta rungumeta haɗe da cewa,

"Hakan ma ya wadatar Adda, nasan da sannu komai na iya daidaita in sha ALLAH, thank you so much" girgiza kai tayi don gani takeyi har yanzu ƙuruciya na samun ƙanwar tata shiyasa ta kasa banbancewa tsakanin duhu da haske, walwala da ƙunci, samu da kuma rashi har take ƙoƙarin tura kanta a inda rayuwarta bata dace a can ba,

Sun jima awajen zaune suna firar su tamkar wani abun bai faru tsakanin su ba kafin su miƙe su koma ciki suyi having lunch ɗin su tare, suna tsakar ci sai ga Abba ya fito zai je part ɗin hajia zee da sauri Janan ta taso ta biyo bayan sa,

"Abba" ta faɗa da ɗan ƙarfi yanda zai ji don har ya kusa fita, 

Tsayawa yayi yana gyara hannun rigar sa haɗe da ɗagowa yana kallon ta fuskar sa ba walwala,

"Abba an sorry"

"Sorry for what Janan?" Sinne kanta tayi haɗe da cewa,

"For what happened ɗazu Abba, wlh ina son sa ne sosai, kuma nasan kaima zaka so shi idan ka bashi dama.."

"Enough Janan" ya faɗa tare da ɗaga mata hannu sannan ya ƙara ficewarsa, juyowa tayi tana kallon Nihal data zubo masu idanuwa tamkar zatayi kuka, ta girgiza mata kai haɗe da cewa,

"Don't cry, I will talk to him.."

Ranta ba daɗi ta dawo suka ci gaba da cin abincin da sai faman tutturasa kawai takeyi ba don tana jin daɗin sa ba....

#Comment

#Vote

#share.

*ALLAH KA JIƘAN IYAYENMU 👏😭*

[8/24, 9:13 AM] Beey Sai dake: _Page 24_

*TUKUICIN SO*💞

*NA*

*BILLY S FARI*💎

*HASKE WRITTER'S ASS..💡*

*Free Book*

_Wattpad@billysfari9 https://www.wattpad.com/1239373978?utm_source=android&utm_medium=link&utm_content=share_published&wp_page=create_on_publish&wp_uname=Billysfari9&wp_originator=34NHId77Xja9Ca7srt62byRqk0YnNbIejq%2FffJgmlqMcpOcugE%2FHwyaA91zLKPDvOGIM%2B8b8kdGVHila2%2FiB5cEexENnRgZLE0XhWxOMcqhEdzB5VzhJlrw0cNoX3QRG_

*GA MASU BUƘATAR A TALLATA MASU HAJOJINSU, KO KUMA SABABBIN LITTAFANSU DA SUKE SON FIDDAWA ZASU IYA TUNTUƁAR WANNAN LAMBAR KAI TSAYE TA HANYAR WATSAPP 07040402435*

______________________________

      Sun jima a falon suna fira bayan sun kammala cin abincin har da Madam florence tana ƙara basu shawarwari akan halin rayuwa, yayin da Nihal ko jin abunda take faɗa ba tayi balle ta amfani da Alkhairan dake cikin sa, tunani kawai takeyi ina zata samu mafita arayuwarta akan ciwon son dake addabar zuciyar ta, ta wani ɓangaren kuma tunani takeyi na yanda zata shawo kan Abban nasu akan zancen 'yar uwar tata, har suka kammala firar su bata ce ƙanzil ba Janan ta juyo haɗe da cewa,

"Wai Adda bazaki dena wannan tunanin hakan ba?, Tun ɗazu sai magana Madam keyi maki amma kinyi shiru"

"Srry Madam, what are you saying?" Nihal ta faɗa haɗe da sakin wani gauron nishi tana kallon Madam, itama kallon nata takeyi tare da mere baki irin abun nan ya sha maka kai har tana ɗora hannayenta akan ƙirji, ta jima a haka tana kallon Nihal kafin tace,

"Look my doter, don't go and kill your self saboda tunanin wanda baki ma san shi ba, am sorry ba ina ganin laifinki bane, nasan zuciya bata da ƙashi kuma so gaskiya ne, amma ya kamata ki sassauta wa kanki hakan"

"Madam, what are you trying to tell me? Na dena son sa?, What the biggest mistake you are trying to do" ta ƙare zancen tare da janye throw pillow ɗin dake saman cinyarta tana yiwa Madam florence wani irin kallo mai cike da tsantsar reni da tarin tambayoyi,

"Noo...ba haka nake nufi ba, ina nufin kirage wannan tunanin da kikeyi akansa, saboda bana son kisake shan wahalar da kika sha kwanakin baya na ciwon zuciya"

"And so what idan nasha wahala akan sa?, can't you know that tunanin shi ne kaɗai ke sa ma mun natsuwa tare da ragemun raɗaɗi da zafin da nake ji azuciya ta? So lemme tell you one thing madam, wlh even if am gonna die bazan dena tunanin sa ba, and don't ever try to tell me dis again, just leave me, haka nake buƙata kuma haka zanyi" ta ƙare zancen cikin fushi tare da jifa da pillown sannan tamiƙe ta bar wajen,

Kasa cewa uffan Madam tayi sai ma binta tayi da kallo tana taka upstairs ɗin har ta shige, girgiza kai Janan tayi tare da dafa kafaɗar Madam florence ta ce,

"Am so sorry Madam, halin Adda Janan kenan, sam bata saurarar kowa akan duk abinda take so, shiyasa kika ga nima na ari wannan halin this time, let her be tunda ita ta saka kanta, kawai muyi mata addu'a"

"But i pity her Janan, tana shan wahala fa idan ciwon ya tasar mata"

"I know, but ya zamuyi da ita tunda haka take so?"

"Oh ALLAH, have mercy on her, be cause zai iya taɓa mata lafiya" ta ƙare zancen tare da ɗaga hannayenta sama tana addu'a, nan ma sun ɗan jima ita da Janan suna sake ɗan taɓa fitar kafin suyi saida safe ta haye sama ita kuma ta wuce kitchen tana rarrage 'yan aikace aikacen da zatayi gobe, tana tsakar yi Abba ya leƙo ya ce "Madam gobe za a yi baƙi a gidan nan, ko akwai abunda kike ganin za'a iya buƙata da babu?"

"No sir, just that the remaining meat in the freezer is little"

"Nevermind with that, all i want , make sure that the house is very clean and i will handle the remaining issues"

"What about the food sir"

"Don't mind that"

"Ok sir" ta ƙare zancen haɗe da miƙewa ganin ya juya yabar wajen, 

Kasancewar sai 12 Janan take da lectures yasa tayi kwancenta bata tashi bacci ba sai ƙarfe goma da rabi, ko banza dama jiya ta daɗi bata yi bacci ba saboda firar da suka sha da Madam florence, sosai tayi mamaki lokacin da take saukowa daga upstairs ɗin taga sai faman kai da kawo ma'aikatan gidan keyi, kallo tabi ko ina dashi ganin ana sake decoration ɗin falon kama daga kan frames ɗin dake jikin bango har zuwa labulayye da sauran su, ko ina yayi tas sai ƙyalƙyali yakeyi kamar yanda Abba ya buƙata, ɗage kafaɗa tayi irin ko ohon nan don inda sabo sun saba saboda haka Abban nasu yake da saurin canje canjen abubuwa akoda yaushe, shiyasa bata kawo komai a ranta ba ta sauka ƙasa ta nufi kitchen kai tsaye, koda ta shiga nan ma tsaf angyare ko ina, ganin Madam florence bata ciki kuma yunwa take ji yasa ta kunna gas haɗe da haɗa ruwan Lipton ta buɗe wani glass da ake saka snacks aciki ta ciro doughnut guda uku ta ɗora a ɗan ƙaramin bowl sannan ta koma sama, 

Tana gama ci ta faɗa toilet tayo wanka ta shirya a gurguje sannan ta ɗauki makullin motarta da ATM ɗin ta dake ajiye akan madubi ta jefe cikin jikka tafito da sauri don har 11 ma ta wuce, ɗakin Nihal ta nufa ta tura ƙofa haɗe da leƙawa ta hangota kwance kan makeken gadon nata lulluɓe da lallausan duvet har lokacin bata tashi baccin ba itama, 

"Hi Adda, good morning"

Hannu ta ɗago mata cikin bacci haɗe da cewa,

"Morning sweetheart how are you?"

"Fine Adda, ni Zan tafi school"

"Ok bye bye, safe trip"

"Thanks, but you have to wakeup and take your breakfast almost to 12 now"

"Ok darling, thank you" ta faɗa haɗe da miƙewa zaune ta saki wata irin doguwar miƙa,

Murmushi Janan tayi tana faɗin "cutie angel" sannan tawuce, da sauri da sauri take saukowa har ta kawo ƙasa, daidai lokacin Madam florence ta shigo tare da wasu chif cookus ɗauke da manyan tireruwa da Abba yayi ordar ɗin abintayye da snacks a wata restaurant,

"Oh my dota, har kin tashi?"

"Yes Madam, good morning"

"Morning my dota, sorry, have you eaten something?"

"Yes madam"

"Ok good bye, but you have to come back early because we have strangers today"

"Who?" Janan dake ƙoƙarin tafiya ta faɗa haɗe da juyowa tana kallonta,

"I don't no oo... Dis is what your dady telling me yesterday night"

"Ok, I will" ta faɗa tare da wucewa, ba tare da ɓata lokaci ba tafice daga gidan aguje don time ya kusa, duk da tana sauri sai da ta tsaya banki ta ciri kusan dubu saba'in a account ɗin ta sannan ta wuce school, kai tsaye class ta wuce suka gama ɗaukar lectures sannan tafito ta nufi wajen da su mm ke zama duk da bata sa ran ganin sa ba ta ciro wayar ta tana ƙoƙarin kiransa, kusan kira uku tayi mata but its highly switch off, ki tayi kamar ta fashe da kuka haɗe da cuno baki tana ɓata fuska, kamar ance ta juyo ta hango ingaski acan gefen acadamic staff tsaye shi da Amira suna magana, bata kawo komai a ranta ba ta juyar da kanta gefe haɗe da gyara jikkar ta dake sagale a kafaɗar ta, sai da tayi kusan mintuna goma a tsaye wajen sannan ta hango mm mai acaɓa na ajewa agefen titi, wani irin murmushi ta saki tare da ɗan ja da baya ta ɓuya a bayan iccen da suke zama suna fira a wajen, kasancewar bai ganeta ba yasa lokacin daya ƙaraso wajen ya nemi waje ya zauna tare da ciro wata 'yar nokia ƙarama daya tsaya ya siya kafin ya ƙara so ya ciro sim a aljihunsa ya saka, yana ƙoƙarin kunna wayar ta lallaɓo ta bayansa haɗe dasa littafin dake hannunta ta rufe masa fuska dashi, ƙamshin turaren jikinta daya ji ya sashi sakin murmushi haɗe da cewa,

"Sassanyan ƙamshin ki ai shi zai tona maki asiri tare da tabbatar mani da cewa keɗin ce a kusa dani nurul albi na" 

Cike da shagwaɓa ta bayyana a gabansa tana faɗin,

"Aikuwa zan dena saka turare ko don na shammace ka wata ran, tunda dashi kaɗai ne zaka iya gano cewa ina kusa dakai" 

"Ai kuwa da kinci duka, don mm baya ɗaukar hakan ga kowace mace, kinga kuwa idan ban gane ke ɗin ce ba dole kisha mazga a hannuna"

Dariya tayi haɗe da zaunawa a kusa dashi tana kallon kyakkyawar fuskarsa ta ce,

"Barka da rana yallaɓai" 

"Barka ranki shi daɗe kin wuni lafiya?"

"Lpy klw, ya jikin?"

"Ban sani ba tunda kin ƙi ki zo ki gasamun" rufe fuskarta tayi da littafin tare da cewa,

"Ai lokacin hakan beyi ba, idan yayi ba gasa maka kaɗai zanyi ba hadda tausa"

"Iyyeee, kice dai matar tawa ƙwararriya ce bazan sha wata wahala ba? Ya Abban mu da big aunty?"

"Suna lafiya"

"Injin dai bai yi fushi dake ba?"

"Karka damu, nasan in sha ALLAH zai sauka, muci gaba da addu'a"

"To shikenan, ALLAH ya huci zuciyar sa ya amince mana mu mallaki junan mu"

"Amin ɗan saurayi na, ya Razina, da yaya Jabir? Shine bazai rakoka ba tunda kun bar sana'ar?"

"Qyalesa can, dama takura ni yakeyi idan ina hira da matata"

"Lalala...shi yaya Jabir ɗin ne ke takura ka?"

"Sosai kuwa, kin san suruki na ne wani lokacin"

"Haba? Taya kuma"

"Eh...shi zai auri Razina in sha ALLAH"

"Wow! Nayi farinciki, ya Jabir nada kirki sosai kamar ita"

"Taya akayi kika san tana da kirki itama"

"Jininka fa ce, taya za a yi tasa kirki, nasan komai halayyar ka itace tata"

"To naji, mu sai yaushe zamuyi auren?"

"Sai ka shirya"

"Idan nace yanzu zaki yarda?"

"Mezai hana?, Nama yarda"

"Au! To bazaki tambayi ina zan ajiyeki ba kuma dame zan aureki?"

"Ba su bane a gabana, burina kawai na mallakeka, a ina zaka aje ni?, me zaka aureni dashi? Duka na barshi a hannunka"

"Ko da ɗaki ɗaya ne?"

"Ko agidan haya ne yallaɓai"

"To adai bari har na samu sana'ar da zabi fara tukuna, kin san ita kaɗai zata bani damar iya kula da cinki, sha, lafiya da kuma suturarki"

"To shikenan, yawwa har ma na tuna" ta faɗa tana jawo jikkar ta haɗe da zuge zif ɗin ta, kuɗin da ta ciro a banki ɗazu ta ɗauko haɗe da miƙa masa, ɗan harar ta yayi kafin yace,

"Na meye wannan?"

"Ka karɓa mana sai nayi maka bayani" 

Karɓa yayi yana juya kuɗin tare da ɗan laso leɓensa na ƙasa yana kallon ta cike da son ƙarin baya ni,

"Ka dena yimun irin wannan kallon kar kasa nafara jin tsoron ka"

"Na dena" ya faɗa yana gyara zamansa,

"Dama cewa nayi tunda kaga yanda abun ya kasance game da sana'ar da kukeyi, me zai hana kaje da wuɗan nan kuɗin idan zasu isa a buga maku irin ɗan shafin nan kai da Jabir a ƙofar gida, in yaso sai muje a siyo ɗan provision a saka ku fara dashi kafin muga yanda ALLAH zaiyi, dama can ni na fara kishin sana'ar nan taka acikin makarantar nan ana kallemun kai, amma yanzu nasan babu wacce zata je har ƙofar gida ta ƙura maka idanuwa inba marar kunya ba"

"Tofah, yanzu dai ungo kuɗin ki tukuna sai muyi magana" ya ƙare zancen yana ƙoƙarin maida mata ƙuɗin acikin jikkar, ɓata fuska tayi tare da turo baki kamar zatayi kuka,

"Kada kayi mun haka don ALLAH, abuna abinka ne, bana son mijina ya koma zaman benci a anguwa ba sana'a, don ALLAH idan har soyayyar da kake yimun da gaske ne ka karɓi kuɗin nan"

Kasa ƙarasa saka kuɗin yayi haɗe da tsayawa yana kallon ta kafin yace,

"Soyayyar da nakeyi maki Janan ba ta buƙatar kwatantawa da komai balle kice hakan, soyayyata nada girman da ni kaina bansan dame zan kwatanta ta ba, ni ne namiji Janan, ni ya kamata na nemo kuɗi na baki don ƙara ƙawata soyayyata da kyautatawa bawai ke ba, idan kika yi hakan sai kisa naji nayi rauni ban cika namiji ba"

"Don ALLAH kada kaji hakan, kai cikakken namiji ne ko acikin mazaje mm, kuma na tabbata lokaci zai nuna hakan don bazaka hanani naka kuɗin ba idan ka samu"

Ganin ya riƙe kuɗin baice komai ba yasa ta karɓar tare da buɗe aljihunsa na gaban riga ta saka masa haɗe da cewa,

"Thanks Janan, i love You" tana kashe masa ido ɗaya, murmushi ya saki tare da cewa,

"Haka kike so na faɗa?"

"Eh, amma kacire thanks ɗin tunda na riga da nayi maka"

"To shikenan, i love You so much my nurul alb,  I feel like the most luckiest guy in the whole world to have a beautiful, lovely and sweet girl like you. I hope my luck never runs out and i can make you mine forever, I love you very much" 

"Wow.!" Ta faɗa tare da aza hannayenta akan kumatunta tana zaro idanuwa haɗe da buɗe baki cike da mamaki, don har ga ALLAH bata taɓa tsammanin mm yayi nisa da boko haka da har zai iya irin wannan turancin ba, shi kansa bai san lokacin da ya yi ba don haka sai yayi saurin cewa,

"Kinyi mamaki ko"

"Sosai kuwa, dama kayi karatu da yawa haka?, Pls say it again don ALLAH" ta ƙare zancen cike da farinciki tana yarfi da hannuwa, dariya yayi yana sake maimai ta mata kalaman ta langaɓe kai tana kallonsa,

"Wayyo ALLAH, hubbin ruh ka shamma ce ni, wai dama kayi karatu?"

"Eh, ko don kinga bana turanci kike ɗauka ko banyi ba?"

"Am no lie to you, haka nake expecting tun tuni, to gaskiya aiki ya kamata mu fara nema indai haka ne"

"A'a, barni a ɓangaren sana'ar nafi gane mata"

"Noo.. bazai yuyu ba dole ma mu nemi aiki"

Ganin ta nace yasa yayi ƙoƙarin shashantar da maganar ta hanyar cewa, 

"Kinga bari naje gida Jabir na jirana akwai inda zamu je" ɓata rai tayi haɗe da cewa

"Haba dai! Tun yanzu?"

"Eh, duba agogon hannunki ki gani, past 3 fa"

"Ok to muje sai na sauke ka ko?"

"A'a saidai in rakaki kike so nayi gida?"

"Eh to muje ina buƙatar hakan" ta ƙare zancen tare da miƙewa, "kawo na riƙa maki jikkar" 

"Laaa..rufan asiri kar a fara kiran ka mijin hajia, bara dai nake na ɗauko motar"

Amira dake can gefe zaune na ganin Janan ta ɗauko mota mm zai shiga da sauri ta taso ta nufo wajen tana ji tamkar ta shaƙo wuyan Janan, fuskarta a sake ta ƙara so wajen tare da kallon mm tana murmushi ta ce,

"Sannun ku, Janan" ta juya tana kallonta tare da kiran sunanta,

"Ah Amira, Ashe kin shigo, ya ko, ɗazu ban ganki a class ba?"

"Ai kuwa dai baki duba da kyau ba, ya gida?"

"Lafiya klw"

"An don ALLAH ko zaki sauke ni a round"

"Ehmm.amma"

"Ma zai hana" mm ya faɗa ganin Janan na ƙoƙarin cewa a'a,

Badon Janan ta so ba ta ce,

"Ok, to shikenan shiga muje"

Ba kunya Amira ta je ta buɗe gefen gidan gaba tana murmushi ta shige, Janan ta kalleta haɗe da cewa,

"Ko zaki koma baya, tare da mm zamu je" fuskarta a ɗaure, lokacin shi kuma yana ƙoƙarin buɗe ƙofar baya ya shiga ya ce,

"No..ki bar ta ni Zan zauna a baya ɗin"

Wani irin haushi da takaici ya kama Janan ta tada motar tana ji tamkar ta kaiwa Amira naushi,

A can gida kuwa tuni ya cika da manya manyan mutane da Abba ya gayyata jiya sai maƙulashe da ciyeciye akeyi kafin isowar Janan da Abba yasa guard ɗin sa su je su ɗauko masa ita a school ganin har marece na neman yi bata dawo ba, gashi tuni wanda aka haɗa taron don shi da ita wato Captain ASGAR HUSSAIN SALIM, da mahaifinsa ambassador Hussain Salim da sukayo tattaki tun daga ƙasar chadi suka amsa kiran mahaifin nata, sun iso ita kaɗai ake jira,

Wani irin tsaki Abba ya ja tare da kirawo Madam florence dake faman kai da kawo da jimamin abinda ke shirin faruwa agidan ya ce,

"Florence"

"Yes sir" ta faɗa tare da rissinawa a gabansa,

"Ko kin faɗawa Janan wani abune dangane da wannan taron shiyasa taƙi dawowa"

"No sir, I only told her to came back early be cause we're having strangers in the house"

"Damn it, who ask you to do so?, Idan guduwa yarinya ta tayi ki tabbata sai kin kuka da kanki, wayasa ki faɗa mata hakan?" ya faɗa cikin ɓaci rai yana dukan table ɗin dake gabansa.....

______________________________

   Ta gefen idanuwa Janan ta kalli Amira cike da jin haushi kafin ta saita mirror ɗin motar saiti da fuskar mm dake sun kuye da kai yana latsar wayarsa tace,

"Yallaɓai, kabari in saukeka gida, daga can kaga sai na gaida momy da Razina"

A ɗan Razane ya ɗago kai jin abunda ta faɗa idanuwan su suka yi karaf da juna ta cikin madubin ta kashe masa ido ɗaya haɗe dayin murmushi,

"Yes, ko akwai wani abune?"

"Ko ɗaya ranki shi daɗe, gidanmu ai gidanku ne, saboda haka babu buƙatar sai kin tambaya, yanda duk kike so haka za a yi"

"Awwnn..that's my golden man, in sha ALLAH zan je amma ba yau ba saina shirya, saboda yau muna da baƙi agidan kuma nasan za a jira dawowata"

"Dama nasan ai bada gaske kike yi ba" ya faɗa tare da sauke ajiyar zuciya don har ga ALLAH bai shiryawa zuwanta gidan ba,

"Haka dai kake tunani, amma zan baka mamaki wata rana"

"Ina jiran haka, amma kafin nan ya kamata ki aji yeni a bakin gate da mun fita saboda na tuna akwai inda nake son zuwa, ke kuma kinga kince kunada baƙi a gida kar ya zamana na ɓata maki lokaci"

"Babu ɓata lokaci acikin kasantuwa tare da masoyi, uzurinka kaɗai zaisa na ajiye ka ɗin kamar yanda ka buƙata, saboda ban sani ba ko wani babban aiki ne zaka je nemo mana ko kuma wani alkhairin ne ke kiranka, badon haka ba bazan sauke ka a ko ina ba sai inda ya kamata"

"Nagode nurul alb, shiyasa kike daɗa shiga zuciya ta, Amira ki tayani godiya ga ƙawarki, kirkinta ba kaɗan bane, haka ma karamci da mutuntakar ta sun shallake tunanin mai rai, ina matuƙar jinjina wa halaccin ta da yanda take gudanar da rayuwarta a tare dani ba tare da ganin fifikon kuɗi ko wani abu a tsakanin mu ba, a gaskiya ita ɗin ta daban ce, a mata kaf banda kamar ta kuma na tabbata bazan taɓa samun kamarta ba, kai ko kusa da irinta bazan taɓa samu ba arayuwa" ya ƙare zancen yana kashe mata idanuwa ta madubi, murmushi tayi mai cike da jin daɗi haɗe da kallon gefen da Amira take zaune tana ji tamkar ta haɗiye zuciya ko ta kurma ihu tsabar baƙin ciki, sai da tayi 'yar gyaran murya ganin gaba ɗaya Amiran ta shiga wata duniyar sannan ta ce,

"Hubbin ruh kenan, ai indai Amira ce ko ƙinka bata yi, da alama yau 'yan surutun nata basa kanta"

Sai alokacin Amira ta juyo tana kallon ta tare da sakin murmushin da ya zame mata tamkar an sakata dole ne haɗe da cewa, 

"Janan kenan, ai yin shirin shiyafi zama alkhairi a wurina saboda bansan me zancewa ba, tsakanin ki ne dashi ko ba haka ba mm"

"Eh..amma kuma ai ya kamata ki tofa bakin ki tunda na sakoki aciki"

"Acan dai, wacce kafaɗa don ta ai na tabbata taji kuma ta yaba, don haka ba sai nace komai ba"

"To shikenan, godiyar fa? Itama bazaki tayani yi ba?" Karaf Janan da haushin firar da yakeyi da amiran ya fara kamata ta ce,

"Yallaɓai kadena tunanin akwai godiyar da zatayi tasiri azuciyar masoya sama data junan su, tuni zuciya ta amshi saƙon ɗaya fito daga ƙasa zuciyar ka, haka kuma kunnuwa suka saurari mafi soyuwar kalamai masu matuƙar daɗi daga bakin ka, ni Janan matar Muhriz ina godiya da tarin yabonka agareni, ALLAH ya nuna mana ranar da mafarkin zai zamo gaskiya, a ranar zan baka TUKUICIN SO na wannan kyakkyawan yabon da kayi agareni"

"Ajiye ni anan Janan" Amira ta faɗa daidai lokacin da suka kawo bakin gate ɗin makarantar tana ƙoƙarin danne ɓacin ran daya gama cika mata zuciya,

"Kiyi haƙuri har miƙa rasa fita daga wajen tunda shima hubbin ruh anan zai sauka, koda yake ke bazan ajiye ki nan ba tunda round kika ce zaki sauka" ta ƙare zancen tare da jan wani irin wawan burki a daidai lokacin da suka fito ɗin sanadiyar motocin da taga sun tari gabanta har guda uku sun sakata a tsakiya, kafin tayi yunƙurin yin wani abu har guard ɗin na mahaifinta sun fito su wajen tara sun zagaye motar ta suna mazurai, cike da takaici ta sauke glass ɗin tagar gaban ta na faɗuwa saboda gudun abunda zai iya faruwa ga masoyin ta, cikin dakewar murya ta kalli ɗaya daga cikinsu ta ce,

"Jazz, meye haka?"

"Oga ne ya bamu umurnin muzo muje dake gida, saboda haka ki fito muje"

"What! Akan me? Ni ƙaramar yarinya ce da zaku tasani agaba?" Ta faɗa cikin ɓaci rai tana kallonsa, bai tsaya wata wata ba ya buɗe marfin motar kafin ta sake cewa wani abun yana faɗin,

"Bisimillah Madam muje ko" ganin taƙi fitowa yasa yayiwa sauran 'yan uwan nasa signal da idanuwa, nan take suka buɗe gefen da Amira take suka jawota haɗe dayin wurgi da ita gefe goshin ta ya bugi symbol ɗin makarantar dake kafe a kan ɗan express ɗin da za'a bi daga bakin gate ɗin a shiga makarantar su kuma suka shige, dai dai lokacin mm ya fito shima ganin guard ɗin na ƙoƙarin sa hannu ya janyo Janan da taƙi fitowa da ƙarfi,

"Pls kabita a hankali mana zata fita"

"Babu inda zanje fa mm, suke muje nabisu a baya, be side duk wannan abun ma na meye?"

"Kinga Janan, koma meye ki bisu ɗin kinji?"

"Ni bazan bisu ba tunda ba laifi nayi ba mm, kawai su tafi muje zan bisu a motata"

Ganin da gaske takeyi har tana ƙoƙarin fidda masa da ƙwalla yasa mm dawowa gaban guard ɗin ya shiga tsakanin su,

"Mai gida, don ALLAH kuyi haƙuri kuje zata biyo bayan ku yanzu..." Bai rufe baki ba guard ɗin yasa hannu ya turesa tare da finciko Janan da ƙarfi don mahaifinta ya basu umurnin kota ƙarfi ne su zo masa da ita, cikin zafin kishi da hasala mm yayo kan guard ɗin ya ɗauke sa mari tare da fincike Janan daya riƙo da hannunsa yana shirin turata cikin motar su, cike da ɓacin rai mm keyi mata magana dake tabbatar da tsantsar kishinta da yakeyi, cikin tsawa ya ce da ita,

"Kije ki shiga motar mana, ko kin fiso wu ƴannan gardayen 'yan iskan su riƙa taɓa maki jiki ne?"

"Mm ni bazan.."

"Ki bisu nace" ya faɗa da ƙarfi idanuwanta sunyi jajir tamkar an watsa masa borkono saboda tsananin kishi, kansa ɗaya guard ɗin yayo zai dakesa ya riƙe hannun haɗe da cewa,

"Ni ba karen farautar ku bane balle ku dakeni, a wancan ranar na bari kun dake ni ne saboda in tabbatar da soyayyar da bakeyiwa Janan agaban mahaifinta, a yau duk wanda yayi gigin taɓani na rantse saidai uwarshi ta haifi wani, don ba abinda zai hana na turasa kan titin can mota ta taka sa" ya ƙare maganar yana nuna masu babban titin dake gaban makarantar da manyan motoci ke zirga zirga akai, wani irin kwarjini duk suka ga yayi masu da yasa nan take suka koma gefe sukayi tsaitsaye suna kallon sa, juyowa yayi ga Janan data turo leɓenta na ƙasa tana shirin sa masa kuka shagwaɓa ya ce,

"Pls Janan jeki ku tafi, kada ki bari zuciyata ta buga sanadiyar raɗaɗin da nake ji azuciya ta bisa riƙa maki hannu da wancan gardin yayi, pls kitaimaka mun kinji don zan iya mutuwa idan ya sake yunƙurin ko da taɓa maki ɗan yatsa ne,

"Kana nufin kana kishi na kenan?"

"Fiye da tunanin ki, don ALLAH ki taimakamun yallaɓiyata"

Dariya tayi sannan ta juya zata shiga motar tana yi tana juyowa tana ɗaga kallonsa tamkar wacce aka cewa sun rabu kenan har tana yin tuntuɓe da wani dutsi, saurin nufo wajen yayi haɗe da miƙo hannu kamar zai riƙota tayi dariya sannan ta shige motar tana ɗago masa hannu, ai kuwa kamar jira sukeyi da sauri suka shisshiga cikin motocin wasu kuma suka shiga tata suka ja suka bar wajen, 'yar ajiyar zuciya mm ya sauke tare da juyowa jin ana kwasar dariya ta bayansa, kallo ɗaya yayi mata ya kauda kai ya nufi bakin titi da zimmar samun abun hawa, da gudu Amira ta cimmasa haɗe da duƙewa tamkar mai ruku'i ta ce,

"Sannu mm" har lokacin tana dariya,

"Kece da sannu Amira, in jin dai lafiya" ya bata amsa ataƙaice ganin irin dariyar da takeyi, miƙewa tayi tana kallon fuskarsa cike da shauƙin so kafin tace,

"Wlh mm Janan ba sa'ar ka bace, kawai kafita rayuwar ta in ba so kake yi mahaifinta yasa ayi maka shegen duka a makarantar nan ba"

"Sai kuma me?"

"Ehmm..shi dai ɗin ne, don a gaskiya sam mahaifin Janan ba mutumen kirki bane, bai damu da rayuwar kowa ba sai tasa data ƴaƴansa, sannan ba yada wasu maƙiya aduniya sama ga talaka, kaga kuwa ba ƙaramar yaudara bace tasa Janan shiga rayuwar ka, don na tabbata halin ƴar dole zai zamo irin na mahaifinta"

"Shikenan?" Ya jefa mata tambayar yana kallon tsaurin idanuwa irin nata da har ta iya kallonsa ta faɗa masa haka, ɗan ɓata fuska tayi ganin kamar ma bai san da zancen da take yi masa ba haɗe da cewa,

"Kamar ya shikenan mm?, magana fa nakeyi maka akan abunda zai taimaki rayuwarka amma sai nuna mun kakeyi kamar ba komai bane, wlh tlh ko rantsuwa nayi bazanyi kaffara ba Janan ba son ƙwarai takeyi maka ba, kawai akwai abunda take so tattare da kai"

"Kamar me Amira? kuɗi, kyau, tsari da kuma ilimi ko me? Duka fa Janan tafini waɗannan abubuwa to me zata so agareni da nake dashi wanda bata dashi?"

"Kacire zancen kyau aciki mm, ai kai ƙarshene, kyawon da kake dashi yafi ƙarfin haɗawa da kowace irin halitta aduniya, wanda ko tantama bana yi shi Janan ke bibiya akanka wanda ni daka fahimceni tun farko zaka gano sam ba shi bane agaba na, son ka da ƙaunarka kawai nake yi a cikin dukkanin ruhi da kuma gangar jikina, kuma wlh zan iya sadaukar da rayuwata duka a gareka amma kai ka kasa gane haka, sai hange-hange kakeyi a inda nake da tabbacin bazaka taɓa daraja awajen ba, tunda gashi a gabanta yanzu aka nemi wulaƙan ta ka, badon kai ɗin ka kai namiji ba da tuni za kasha duka a wajen su tana ji tana gani"

"ALLAH ko? Ina ga idan ma hakan ta faru dani to ba komai bane, giyar so da haukan ƙaunar ta ne suka ja mun har suka sa na kasa gane cewa bata dace dani ba, kin kuwa ga babu yanda zanyi dole na haƙura tunda bazan iya kankare su a zuciya ta ba, kuma a gaskiya yanda kike mun bayanin ko wacece Janan da mahaifinta to ba haka suke ba, tare kawai kike da ita amma har yanzu baki san ta daidai ba, Sannan wannan taren taku a gaskiya ita ake kira da mugun tare tunda har bazaki iya faɗar alkhairi akan ta ba, yanzu ke baki ji kunyar buɗar baki ba kice kina sona?"

"Kunya?, Kunya fa kace mm, dama akwai zancen kunya a harkar so?, To idan ma akwai ni na tattara ta duka na watsa a kwandon shara, ka buɗe idanuwan ka da kyau ka gani, nice nan sa'ar ka kuma wacce ta dace da rayuwarka ba Janan ba, kwanciyar hankali da duk wata soyayya da kake mafarkin samu a rayuwa zaka samesu a wajena, banda ma abunka meye na tsalle-tsalle da hangen nesa bacin ga Alkhairin ka a kusa dakai, bari kaji mm wlh Janan shigar sauri kawai tayi mani a wajen ka amma na tabbata na fita son ka kuma na fita ƙaunar ka" ta ƙare zancen tana zagayar sa tare da kashe masa idanuwa, wani irin dogon iska ya ja a hanci ya furzar dashi ta baki yana girgiza kai kafin yace,

"ALLAH ya baki lafiya Amira domin na fahimci buguwar da kika yi a jikin symbol ɗin can ya haifar maki da taɓuwar hankali, banda abunki shi so ai ba cancanta yake dubi ba, ba kuma duba dacewa yakeyi ba balle kice Janan bata dace da rayuwata ba, kwata-kwata ma idan na fahimceki duka wannan zancen da kike yi a mafarki ne don haka kiyi gaggawar farkawa kafin yakai ki ga jin munanan kalaman da zasu zo maki a matsayin sakamakon amsar maganganun ki" yana gama faɗar hakan ya tare mai acaɓa ya haye abinsa, 

"Karka damu mm, ai yanzu ne wasan tafara tsakanin ni dakai, zanga waye ke mafarki a tsakanin mu kuma kasa a ranka Amira ita tafi dacewa dakai, sosai nake masifar son ka ko ka yarda koma karka yarda" ta ƙare zancen cikin ɗaga murya tana dariya, wanda kusan duk ɗalibban dake tsaye wajen suna jiran abun hawa saida suka juyo suna kallon ta cike da mamaki, shima dai kusan mamakin ne ya rufesa duk da ya jima da sanin take taken ta basarwa kawai yakeyi, amma ko kaɗan bai taɓa tsammanin zata iya furta masa kalmar so ba bayan tasan abinda ke tsakaninsa da ƙwarta, "hmmm ALLAH dai ya kyauta, wasu matan ba amana"

Ya faɗa a zahiri yana jinjina lamarin, shi dai mai acaɓar bai ce dashi komai ba yaci gaba da zura gudunsa don baisan inda zancen nasa ya nufa ba.

Amira kuwa sosai taji daɗin tsayuwarta da mm yau duk da babu wasu kalaman farinciki data samu a wajensa, amma kaso ashirin bisa ɗari na nauyin da zuciyarta keyi mata akansa ya sauka, hakan yasa ta ji duniyar ta ta fara haska mata haɗe da jin cewa za tayi nasarar ƙwato mm daga hannun Janan tunda har ya iya saurarar ta.

***.       ***.       ***.       

   Janan kuwa cike da ɓacin rai ta iso gida, inda ta bisu duka da mugun kallo lokacin da suka iso aka buɗe mata marfin motar, ba tare data damu da tarin manyan motocin data gani a harabar gidan ba kai tsaye ta wuce cikin gidan tana ƙwalawa Adda Nihal kira, tana jin muryarta ta fito daga cikin ɗaki jiki ba ƙwari tana saukowa daga upstair ɗin, don tun da taji me Abban nasu ke shirin aikatawa jikinta ya mutu, gashi duk hanyar da zata bi ta samu damar yin magana dashi yaƙi bata, hakan yasa duk sai jikinta yayi sanyi ta kuma rasa me zata iya aikatawa adaidai wannan lokacin,

Baƙin fuskokin data tadda acikin katafaren falon nasu ne ya hana taci gaba da maganar da yazo da ita abaki akan don me Abba zai sa aje a ɗaukota sai kace wacce tayi wani laifin take ƙoƙarin guduwa, cike da girmamawa ta dinga ratsowa ta cikinsu tana gaishesu har ta iso bakin upstairs ɗin adaidai lokacin da Nihal ta sauko itama, 'yar dariya tayi tare da riƙo hannunta tayi ƙasa ƙasa da muryarta yanda baza aji ba ta ce,

"Wow! Adda Nihal wannan taron fa?, Ko dai Abba ya samo maki the charming ɗin naki ne?"

Kafin Nihal ta bata amsa Abba ya ƙara so wajen fuskar sa a sake tamkar bashi ba ya riƙon hannun Janan,

"Abba...." 

"Shiiii..." Ya faɗa tare da ɗora hannunsa akan baki alamun tayi shiru, ba yanda ta iya dole kawai ta bisa da kallo har ya iso tsakiyar mutanen dake wajen tana biye dashi riƙe da hannun ta,

"Wannan itace 'yata Janan, yarinyar dana haɗa wannan gagarumin taro domin ta da kuma gabatar maku da mijin da zata aura wato ɗana kuma aminina ambassador Hussain salim da kuka sani da Captain ASGAR, jajir taccen jarumi kuma zaƙaƙuri da aduk faɗin ƙasar chadi babu na biyun sa, wanda kusan shekara uku kenan ya shafe yana neman hannun amincewar mahaifinsa da kuma ni akan soyayyar 'yar uwar tasa kuma ƙanwarsa Janan, duba da nagartarsa da kuma cancantarsa yasa adaidai wannan gaɓar naga dacewar miƙa masa ita domin ta zamo mallaki kuma matar sa ina ALLAH ya yarda, ina fatar zaku zamo shedar hakan da kuma tayasu murna" yakai zancen tare da jawo Janan ajikin sa yana dariya,

"What? Abba..." Ya katse ta tahanyar ɗagawa mutanen hannu da sai faman tafi sukeyi  yana faɗin,

"Nagode Nagode"

"Abba..." Ta sake faɗa akaro na biyu cike da mamaki idanuwanta  na kawo hawaye, amma yayi tamkar bai jita ba sai ma jawo hannun ta da yayi zuwa inda ambassador Hussain salim ke zaune shi da ɗansa da tunda ta shigo ya kafeta da idanuwa, kyakkyawa ne sosai don zan iya cewa abu ƙalilan ne ya banban tashi da zama balarabe, rashin gashin kai da kuma fuskarsa dake kwalkwal babu alamun gashi ko ɗaya gareta, sai kuma hancinsa da bai ida tsawo irin nasu ba, amma fari ne sol dashi, haka kuma yana da idanuwa masu girma da yawan gashin girar ido, yana da tsayi sosai da kuma kabarin jiki, don idan ka kalle shi zaka iya cewa yakai shekaru arba'in da wani abu, ganin sun miƙe da sauri haɗe da nufo wajensu yasa Janan furta kalmar, "innalillahi wa inna ilaihirrajiun" tana kauda kai gefe saboda irin kallon data hango asgar ɗin yana yimata,

"Janan, wannan shine mahaifin asgar wato aminina, nasan kin sanshi, saboda haka ki gaishe shi" batayi musu ba taɗan rissina cikin girmamawa tana gaishesa yayi saurin riƙo kafaɗunta tare da jawota ajiki,

"No my dota taso abunki kinji, ya karatu?"

Sinne kai kawai tayi ba tare data iya amsawa ba sai wani irin jiri da take ji yana ƙoƙarin ɗibarta,

"Janan, this is your feature husband dana zaɓar maki wanda shine da kansa ya zaɓeki, sunan sa asgar ya jima yana zancenki ban bashi dama ba sai yanzu, na tabbata zakiji daɗi kuma zaki samu farinciki sosai idan kika auresa.."

"But Abba.." ta katsesa tana kallonsa idanuwansa cike taf da hawaye, yasan abunda take son faɗa hakan yasa shima yayi saurin dakatar da ita haɗe da cewa,

"Asgar here is Janan, your always dream ko?" Ya ƙarasa zancen tare da rungumosa,

"Yes dady, thank you so much for giving me the hand of the most beautiful lady in the world, i can't say thank you enough Abba" 

"Hhhh...karka damu, kai ma ɗana ne, Alhaji Hussain muje ko, muɗan basu waje"

Kallonta Captain asgar ya shigayi tun daga ƙasanta har zuwa fuskarta dake duƙe ƙasa tana hawaye jin abunda abbanta ke ƙoƙarin yimata, gaba ɗaya ma yaƙi tsayawa ya saurareta balle tasan inda aka dosa, indai kunnuwanta ba ƙarya sukayi mata ba taji ya ce a sheda cewa yaba ɗansa asgar ita kuma a tayasu murna shin me hakan ke nufi,

Sosai yake ƙare mata kallo irin kallon da ba don ALLAH yasa doguwar riga da mayafi ba ce pitch colour ajikinta ta rufe mata tun daga sama har ƙasanta da tuni ya gama da ita, saboda kallo ne irin na ƙurulla dake saka mutum tsarguwa da kuma takura, ganin bata ce komai ba kuma bata da niyar cewa ya sashi yin gyaran murya yana murmushi haɗe da cewa,

"Hi Janan, my name is asgar Hussain salim, kamar yanda kika ji mahaifin ki ya gabatar maki dani, nasan baki sanni ba amma ni zuciyata ta daɗe da sanin ki tun a shekarun baya, na zaɓeki ki zamo matata ne saboda irin kyau da surar da ALLAH yayi maki, bazan yi maki ƙarya ba tun daga ranar dana gane ki bani da aiki sai tunanin ki da kuma mafarkan ki, ke kaɗai ce macen da zan iya kira mai matuƙar sa'a da tayi nasarar sace zuciya ta, bisa hakan nake yimaki albishir da tanadin TUKUICIN SO aduk lokacin da kika shigo gidana, zan so ki fiye da kowa a duniyar nan, zan kuma ririta ki tamkar ƙwai, kuma na baki kulawar da babu wani ɗan namiji da zai iya bawa wata macce ita aduniya"

A daidai lokacin ta ɗago idanuwanta da sukayi jajir, jijiyoyi suka kwanta aciki ga kuma tarin cikar hawaye da sukayi kwance tab a ciki fuskarta ɗaure babu alamun walwala ko kuma annuri aciki, ta buɗe baki da niyar yimasa magana kawai hawaye suka zubo mata yayi saurin sa hannu ya taresu kafin su ƙarasa ƙasa yana murmushi, 

"Daga ranar yau da Abba ya yimun alƙawarin cewa kin zamo mallakina bazan koma bari hawayen ki su zuba haka ba, masoyiyata faɗa mun meye damuwar ki na magance maki ita yanzu, domin yau ranar mu ce, bai kamata duk wani ɓacin rai ko ƙunci da kuma hawaye su raɓe mu ba, faɗamun my luv, meye damuwar ki?" Cikin kuka ta ɗago kai tana kallonsa idanuwanta cikin nasa, ta ce

"Kai ne damuwata"

______________________________

    Kallonta yayi irin kallon nan na da gaske kike yi kafin yace "Janan, da gaske kike yi ni ne damuwar ki?" Ta jinjina mashi kai tana share hawayen da suka miƙa mata fuska da bayan hannu haɗe da cewa.

"Yes upcouse kai ne" 

"Ok come, let talk between me and you now, idan wani matsala ne sai muyi solving ɗin ta tun yanzu" ya ƙare maganar tare da miƙo mata hannu, hannun ta kalla haɗe da banka masa harara sannan ta kauda kai gefe tana folding hannayenta akan ƙirji, ganin haka yasa ya fahimci me take nufi don haka kawai sai ya nuna mata hanya tare da wucewa gaba suka nufi can gefen da babu mutane sosai, 

Saida ya sauke ajiyar zuciya bayan ya naɗa hannayensa shima ya ɗora akan ƙirjin sannan ya ce,

"Now tell me, meye na miki da har ya sakaki kuka ko nace ya haifar maki da damuwa?" Cikin natsuwa da tauna duk wata magana da zata furta ta ce,

"Am sorry yaya asgar for what am going to tell you, sincerely ni ina da wanda ke sona kuma nima nake son sa, shiyasa yanzu da mahaifina ke sanar mun cewa kai ne wanda ya zaɓamun na aura na shiga damuwa da tashin hankali, saboda bansan yanda zan iya rayuwa da wani namijin da bashi ba, amma kayi haƙuri bawai don bana so ka ba, ko ba komai ni dakai duka 'yan uwane kaga kuwa bazan ƙika ba, matsalar kawai shine nariga dana bawa wancan gaba ɗaya ragamar rayuwata" ba tare da ya damu da girman kalaman da suka fito abakin ta ba ya ce,

"And so what Janan, Ina dai bakya ƙi na tunda har kika ce mun zama 'yan uwa, and i know ɗan uwa bazai ƙi ɗan uwansa ba ko?, Don haka ni ban damu da kina son wani a zuciyar ki ba, haka nake son ki kuma zan iya auren ki a haka, with time nasan nima zuciyar ki zata koyi sona a hankali, zancen kuma wai wani na son ki, left to him, ya rage nasa ya haƙura dake ya hutawa kansa, idan kuma yaƙi shima ya rage nasa don shine da rashi bani ba, ina fatar kin fahimta kuma zaki janye wannan damuwar a ranki don kada tahana mana farinciki da walwala"

Kusan mutuwar tsaye Janan tayi jin kalaman dake fitowa daga bakin asgar, cikin ɓacin rai take ƙare masa kallo haɗe da cewa,

"Kada ka yaudari kanka yaya asgar domin zuciyata yare ɗaya take ji kuma take fahimta, a shawarce zaifi kyau ka tattara inaka inaka ka koma inda ka fito kuma ka shedawa iyayen mu cewa ni bana son ka, don haka su nema maka wacce ta dace dakai kuma daidai kai" Tana gama faɗar haka ta juya tabar wajen ranta a ɓace, saurin shan gaban ta yayi tare da haɗe hannayen sa waje ɗaya idanuwan sa a kanta ya ce,

"Pls Janan, ki tsaya mu fahimci juna, wlh komai zai faru bazan iya haƙura dake ba don haka ƙara ma ki tsaya mu walwale wannan damuwar da kanmu" wani irin kallon banza ta watsa masa haɗe dayin tsaki ta raɓa ta gefensa zata wuce kawai ta ji ya kamo hannunta ya maido da ita a gabansa, buɗar bakinsa keda wuya da zimmar yi mata magana yaji ta ɗauke sa mari,

"How dare you zaka riƙamun hannu? Ka ɗauka ni irin 'yan matan ƙasar ka ne da

suka saba zubarwa da kansu mutunci a wajenki, wannan shine banbancin dake tsakanin ka da zaɓin dana yiwa kaina da kuma kai da ake ƙoƙarin zaɓamun, a zahiri ma sam bamu dace ba" tana rufe baki itama taji saukar mari a fuskarta, kafin tace wani abun ta sake ji an ɗauketa da wani marin, mahaifin tane ta gani a tsaye cikin ɓacin rai ya sauke mata waɗan nan maroran da suka kusa gigita mata ƙwaƙwalwa, wani irin kuma ta fashe dashi tare da juyawa tabar wajen aguje, cikin ɗaga murya ya ce,

"Kisa aranki wannan shine mijinki nan da wata uku kokina so ko bakya so, shashar yarinya kawai" sannan ya juyo yana kallon asgar haɗe da cewa,

"Am sorry my son, Zan hukuntata daidai da laifinta pls ambassador ayi haƙuri.." 

"No dad, ka ƙyaleta yarinya ce, nasan zata dena nan gaba" asgar ya faɗa yana murmushi don shi sam baiji zafin marin ba saima ƙara son ta da ya ji ya yi a cikin zuciyar sa, shi kuwa ambassador Hussain cikin sakin fuska haɗe da nuna halin ko in kula akan abinda Janan ta yiwa ɗan sa ya kamo hannun Abba yana faɗin,

"Kaima dai meye naka, banda abunka mita kaika shiga sha'anin  yaran, musamman da kasan Janan ba son abun nan takeyi ba sai an lallaɓata, and i know my son is willing to do so, a shirye yake da facing ɗin duk wasu challenges da zata zo masa dasu saboda he's madly loving her, kasan yaran zamanin" suka kwashe da dariya tare da tafewa kafin Abba yace,

"I know who's Janan ambassador shiyasa kaga nayi mata hakan, yanzu badon ALLAH ya taimaka baƙin mu sun wuce ba shikenan ta kunyata mu agaban su?"

"Ƙurciya ce Alhaji, kuma nasan zata dena, duk wannan abun da takeyi saboda yaron ya riga ya hure mata kunne ne, amma da sannu yarona zai janyo hankalin ta garesa"

"I hop so! Kuma ina idan har hakane ya kamata mu jawo bukin nan in the next 2month instead of 3month, to avoid many problems dake iya ɓullowa daga gareta, nasan zuwa lokacin everything will be right kuma ta gama final exam ɗin ta"

"Ok hakan yayi, thank you so much, amma fa ga dukkan alamu dole sai kasa mata tsaro yanzu saboda kada taje ta riƙa haɗuwa da wancan yaron, kasan ko guduwa yana iya sawa tayi"

"Haka ne ambassador, amma fa badai 'yatah ba, dole tabi abinda nake so kuma tayi yanda nake so, amma duk da hakan zanyi yanda kace"

"Yawwa, yanzu naji zance don zamani ya riga ya canja" haka suka ci gaba da tattaunawa akan yanda bukin zai kasance don dama tuni baƙin amma daya tara duk sun wuce kasancewar marece yayi gashi dama sun daɗe suna jira kafin isowar Janan, shiyasa yana gama gabatar masu da ita tare da maƙasudin haɗa taron duk suka wuce suna masu taya aminan biyu dake ƙoƙarin ƙarfafa zumuncin su ta hanyar haɗa 'ya'yan su aure murna.

Janan kuwa tana shiga ta kulle kanta cikin ɗakin tana kuka, ji takeyi ko zata rasa ranta bazata taɓa amincewa da zaɓin mahaifinta ba haka kuma bazata taɓa yarda tana ji tana gani a aura mata wancan mai ƙirar samudawan ba dako rantsuwa tayi baza tayi kaffara ba bayada banbanci da bunsuru,

Tana kukan mm ya kira wayar ta har kusan sau biyu ba'a ɗaga ba sai ana ukun ta ɗaga,

"Nurul alb, ya kk?"

"Lafiya klw hubbin ruh" ta faɗa cikin muryar kuka, miƙewa yayi daga kwancen da yake haɗe da cewa,

"Matata lafiya?, Waya taɓa mun ke?, Me yasa ki kuka?, Ko wani abune ya faru?"

"Wlh mutuwa zanyi mm, bazan iya rayuwa a bayan wani ba idan ba kai ba, ni dai pls koma ya za'ayi don ALLAH kafito a ɗauka mana aure"

"Ban fahimta ba Janan, ki tsaida wannan kukan naki kiyimun bayanin meka faruwa?"

"Abbana ya kawomun wani na aura, sune baƙin da akayi agidanmu, yanzu haka zancen da nake yimaka ya bada aurena ga ɗan amininsa, ina nufin yayi mana baiko bada sani na ba balle amincewata ba, kuma ni kai kaɗai nake so, kai kaɗai nake mafarkin goya ɗanka aduniya ta, idan ba haka ba wlh zan iya rasa rayuwata" duk da hankalin mm ya matuƙar tashi dajin abunda ke faruwa haka ya danne yanayin da nan take ya shiga ciki haɗe da cewa,

"Yanzu kina ina?"

"Ina gida"

"Ina Adda Nihal?"

"Tana ƙasa"

"Zaki iya sauka?"

"Eh"

"To share hawayen ki, sauka ƙasa kike ki bata wayar kinji?"

"To" ta faɗa tare da miƙewa ta goge hawayen dake kwance akan fuskarta sannan taje ta wanko fuskarta ta sauka ƙasa, acan gefen dining ta hango Abba zaune shida asgar da kuma mahaifinsa suna taking lunch da hidima da baƙi ta hanasu yi tun ɗazu, juyawa tayi gefe ta hango Nihal ta ɗauko wani tray ɗin abincin daga kitchen zata kaiwa su Abba, da ɗan gudunta ta ƙara sa fuskarta ɗauke da fara'a tamkar ba ita ba tana faɗin,

"Hello hubbin raina"

"Hello matata" ya faɗa cikin sanyin murya don zancen ya taɓasa ba kaɗan ba,

"Ga Adda Nihal" ta karawa Nihal dake kallonta cike da mamaki wayar a kunne,

"Hello.." Nihal ta faɗa haɗe dayiwa Janan signal da idanuwa tana tambayar ta waye, Muryar mahaifin nasu ce ta daki kunnen Nihal adaidai lokacin da mm ke ƙoƙarin yin magana, ba tare data tsaya saurarensa ba tayi saurin wucewa wajen da Abban nasu ke kira,

"Hello..hello.. hello Adda Nihal" da yake ta faman faɗa yasa Janan turo baki haɗe da cewa,

"Sorry hubbin raina, Abba ya kirata"

"Kin san me?"

"No hubbi sai ka faɗa"

"Ki kwantar da hankalinki babu abunda zai faru, in sha ALLAH zan san me zanyi, amma kafin nan kibi komai a hankali, idan mukayi garaje a lamarin shi zaisa Abba yayi komai lokaci ɗaya don tabbatar da cewa mun rabu, amma in kika kwantar da hankalin ki zasu ɗabi lokaci mai tsawo kafin asaka ranar ɗaurin auren, wacce inada tabbacin cewa dani za'a ɗaura"

"Wane irin tabbaci kake dashi a lokacin da zaisa na kwantar da hankali na?"

"Tabbacin so da kuma ƙauna, indai soyayyar da mukewa juna gaskiya ce, to ALLAH zaiyi mana mafita alokacin, amma a yanzu babu abunda zamu iya, ko turo iyayena nayi mahaifinki bazai yarda ya aura mani ke ba"

"To shikenan, gobe zanje gidan grandma ko zamu haɗu acan?"

"Kina buƙatar hakan?"

"Sosai ma, ina so kugaisa da ita daga nan na shaida mata kaine zaɓina"

"Idan Abba ya riga ya faɗa mata zancen mijin daya zaɓa maki kuma fa"

"Nasan bazai faɗa ba don bazata yarda ba har sai da amincewa ta, shiyasa nake so nayi masa rigage"

"To ALLAH yasa nayiwa grandma kar itama ta koroni"

"Ai tunda kayi mani to kasa aranka itama kayi mata"

"Kituromun address ɗin ta, in Sha ALLAH zan zo, amma abunda nake so dake ki kwantar da hankalin ki pls, kin san bana son damuwar ki matata"

"Zanyi hakan wakai masoyina" ta faɗa daidai lokacin da take ƙoƙarin hawa saman tare da ballawa asgar harara dake can gefe tun ɗazu ya kafeta da idanuwa yana kallo ganin yanda take wayar cike da farin ciki da nishaɗi, ganin har lokacin ya kasa ɗauke idanuwansa akanta yasa ta ɗora wayar daidai bakinta haɗe da jan wani dogon kiss tana kallon asgar ɗin ta sakarwa mm a waya sannan ta haye sama abinta tana dariya, ji takeyi tamkar batada wata damuwa don tanada yaƙin akan mm ɗin, sannan tunowa da grandma da tayi ba ƙaramin sama mata kwanciyar hankali da natsuwa abun yayi ba, 

Asgar kuwa ture plate ɗin gaban sa yayi rai aɓace ya fice daga gidan, ya so ace wancan zazzafan kiss ɗin data saki washi tayi wa, amma ko tantama bayayi waccan ɗan iskan ne da take iƙirarin tana so ta yiwa shi, kuma koma waye zaiyi maganin sa, su Abba kuwa sunyi busy da firarsu basu san abunda ke faruwa ba sai dai suka ga asgar yabar wajen a ɓace suka bishi da idanuwa, hango Janan na haye upstairs ɗin da ɗan gudu gudu da Abba yayi yasa ran shi ya bashi akwai abunda ta yiwa asgar ɗin, don haka yayi kwafa tare da rayawar kansa cewa zaiyi maganin ta in har bata shiga taitayinta ba.

Mm kuwa wani abu yaji ya tsara masa tun daga ƙasar ƙafafuwan sa har zuwa tsakiyar kansa lokacin da Janan ta sakar masa kiss, wanda hakan yasa yayi saurin katse kiran tare da kwantar da kansa saman kujerar da yake zaune ya lumshe idanuwa, tunani ya shiga yi ta ina zai fara neman auren Janan daga hannun mahaifin ta, matsalar dake nan da tasa ko yana son yin fito na fito a wannan gaɓar bazai iya ba, don samun nagartaccin mutane da zai tura ba tare da an samu matsala ba shine damuwar, a ɗaya ɓangaren zuciyarsa kuwa wata irin ƙaunar Janan ce ke ƙara ruruwa acikin zuciyar sa, da dukkanin ransa yake jinta ba azuciya kaɗai ba kuma ya tabbata idan ya rasata zai iya rasa ransa, 

Ina mafita?

Shine tambayar da zuciyarsa ta jefo masa, muryar Razina data shigo falon tana ƙwala masa kira ce tasa shi buɗe idanuwa yana kallonta, ƙirjin sa ne ya sake bugawa tunowa da yayi itama fa auren zatayi, akwai buƙatar bayan shi ta samu wani babban jigo da zai tsaya mata acikin rayuwar aurenta, domin duniya yanzu batada tabbas, duk da yasan bata da wata damuwa da wanda zata aura da kuma mahaifiyarsa, amma dangin sa fa? Dole zasu dawo gareshi komai daren daɗewa kuma idan hakan ya faru to fa babban ƙalubalene arayuwar ta don tabbas zasu tuhumi waye ita da kuma nata dangin?,

"Innalillahi wa'inna ilaihirrajiun" ya faɗa haɗe da dafe kansa ya duƙar dashi ƙasa.

   Da sauri Razina dake tsaye tana kallonsa ta ƙaraso wajen tana faɗin,

"Ya mm lafiya?" Ta tambayesa Fuskarta ɗauke da damuwa ganin halin da yake ciki, ɗago kai yayi a hankali shima yana kallonta kafin yayi wani irin ajiyar zuciya haɗe da cewa, "lafiya klw Razina, ya akayi ne?" Sanin da tayi ba lalle ne ko ta matsa masa ya faɗa mata abunda ke samun sa ba yasa itama ta sauke ajiyar zuciya haɗe da cewa,

"Kazo inji Momy tana neman ka"

"Ok, he kice gani nan zuwa" ya ƙare zancen haɗe da miƙewa ya shige bedroom ɗin nasu ita kuma ta fita, tana kawowa bakin ƙofa ta hango Jabir na shigowa daga wajen gate, murmushi tayi tana ƙare masa kallo kafin ta nufi wajensa tana wasa da hannayenta tamkar yanda yara keyi, ledar hannunsa daya shigo da ita tamiƙa hannu ta karɓa tana faɗin,

"Oyoyo yaya na sannu da zuwa" 

Ƙara faɗaɗa murmushin dake kwance kan fuskarsa yayi haɗe da cewa,

"Yawwa matar, ya kike?"

"Cike da tarin kewarka na wuni, amma ganinka a yanzu yasani tsintar kaina cikin tarin farinciki da kuma kwanciyar hankali" ta ƙare maganar tana tsaresa da wani sihirtaccen kallo haɗe da langaɓar dakai gefe, wani lumshe idanuwa yayi cike da tsokana ya dafe saiti zuciyar sa yana faɗin,

"Wash.." haɗe da ƙoƙarin duƙewa ƙasa, da sauri ta miƙa hannayen ta tana ƙoƙarin riƙosa tare da cewa, "Subhanallahi, hubby lafiya?"

"A a wifey, Ina fa lafiya, don ALLAH yaushe ne auren mu masoyiyata?" Murmushi ta saki tare da miƙewa tsaye cike dajin kunya ta ce,

"Nima kai nake saurare hubby, duk sadda ka tashi a shirye nike nima"

"Yanzu pls" ya faɗa yana marairaice mata murya, zaro idanuwa tayi tana kallon sa kafin tace,

"Hubby yanzu kuma?"

"Eh wifey, Baki ga irin kallon da kikeyi mun bane? Matuƙar zaki ci gaba da yimani irinsa to tabbas bugun numfashi na zai iya tsayawa, musamman idan bakya kusa dani kamar haka" ya ƙare zancen cike da zolaya yana ƙoƙarin aza kansa a saman kafaɗar ta, da sauri ta goce tana turo baki kafin tace "kai ko?" Yanda tayi shima ɗin yayi hadda su maka mata harara, ai kuwa ta dagargaje zata maka masa ledar dake hannunta data karɓa a hannunsa da yake ɗunkunan ta na hijabs ne daya karɓo mata aciki da gudu yabar wajen yana dariya itama ta bisa baya tana dariyar haɗe da cewa, "ALLAH daka tsaya saina maka maka ita a saman ƙaton kannan naka mai kama da nawa"

"Ni ɗin?"

"Eh mana, to meyasa zaka kwaikwaye ni?" ta ƙare maganar tare da maka masa harara, daidai lokacin mm yazo wuce  zuwa part ɗin na Momy, ya girgiza kai ganin Jabir ya riƙe kunnuwan sa yana faɗin, "An sorry wifey, never repeat that" har yana ƙoƙarin yin up and down, tsaki ya ja tare da sake girgiza kai akaro na biyu yana kallon Jabir haɗe da cewa,

"Girma ya faɗi, wai yaya ke yiwa ƙanwar sa up and down sekace wasu yara"

"Na dai ji, in hitsari banza ne kaza tayi mugani, malam wannan shi ake kira da salon so in baka sani ba ko wifey?" 

Ita dai Razina sinne kanta tayi tana dariya ƙasa ƙasa, indai ya mm ne babu randa zai dena tsokanar Jabir da ire-iren wannan zancen, shi kuma bakinsa bazai mutu ba wajen mayar masa da raddi sai kace wasu abokanan wasa, mm kuwa dariya ce taso kucce masa da sauri ya ƙarasa daga ciki, har ga ALLAH yana matuƙar jin daɗin yanda Jabir ke tafiyar da rayuwar sa ga 'yar uwarsa, gaba ɗaya ya maida shekarunsa daidai nata sai faman biyewa shirmen ta yakeyi wanda ya tabbatar da hakan ba ƙaramin taimakawa rayuwar su zaiyi ba idan sunyi aure.

Da sallama ya shiga falon Momy na zaune saye da glasses a fuskarta tana karanta jarida, sai da ta amsa sallamar sannan ta ajiye jaridar agefe tare da ɗago kai tana kallonsa, cike da zolaya irin wacce ke tsakanin uwa da ɗa ta ce,

"Mai dabino, akwai dabino, abani dabino?" Dariyar daya ƙunmshi da Jabir ya sakasa ce tayi saurin kucce masa abaki haɗe da kallon Momy ya ce,

"Kai Momy har dake?"

"Eh mana, Muhammad muhriz mai debino abani debino na nera dari" ta sake faɗa cikin gwarancin hausar ta da bata ida zaunawa a bakinta ba har yanzu, wata irin dariya ya sake saki data bayyanar masa da duka tsantsar kyan da ALLAH yayi masa haɗe da cewa,

"To shikenan, Inaga dai wannan sana'ar bazan barta ba tunda kema kina so.." tun kafin ya ƙara da ta ce,

"No..in dai sakaci gaba da irin wahalar da kukayi a kwanakin baya bana so kabar ta, i prepare ko bama da kuɗin ne naci gaba da sana'ar abinci na akan na riƙa ganin ku kuna yawo da baron dabino, i hate that totally, wannan ma da kukayi da tunfarko kayi shawara dani bazan barka ba gaskiya, nabar ku kunci gaba dayi ne kawai don naga kana so, so let forget about it now, how are you being?"

"Am little fine Momy?"

"What's wrong with you" ta faɗa tare da cire glasses ɗin idanuwanta, sai da ya ɗan sosa kai kafin nan ya shiga bata labarin abunda ke faruwa tsakanin sa da Janan da kuma zancen yaɗata aure da Abban ta keyi da wani ba tare daya ɓoye mata komai ba, ɗan ajiyar zuciya ta sauke bayan ta gama sauraren sa haɗe da kallon sa ta ce,

"Who's her father?"

"Alhaji Usman sahabi maifata"

"What?" Momy ta faɗa haɗe da miƙewa cike da mamaki tana jinjina kai, tafi mintuna uku a haka kafin tafara safa da marwa a tsakiyar ɗakin tana jinjina maganar, 

"Momy what?"

"Nothing my soon, but ka tabbata wannan yarinyar 'yar gidan Alhaji Usman mai fata ce?"

"Upcouse Momy, any problem with her"

"No.." ta faɗa tare da zaunawa kusa dashi sannan taci gaba da cewa,

"Sincirely i don no the girl, but I know her father, and if it's possible karabu da yarinyar sa kawai saboda na tabbata bazai taɓa baka aurenta ba"

"Momy why are you saying that?, I already knows his problem and i willing to change him by marrying his doughter, nasan matsalarsa bai fi talaka da baya so ba ya kuma tsani su ra ɓesa, so tunda 'yar sa na sona nasan no matter how zamu auri juna da ita kuma a irin fuskar da naje masa da ita saboda na koya masa hankalin cewa shi talaka nada daraja kuma yana da rana, sannan na nuna masa cewa talaka ma mutum ne kuma zai iya samun duk wani abu da mai kuɗi ke tunanin samu aduniya idan ALLAH yaso da hakan"

"Muhriz, you know Alhaji Mai fata, but you don't rilly know who is he!"

"Pls Momy, kin san wani abune akan sa bayan wannan, ki faɗa mun saboda na ƙara shiga damuwa da tashin hankali"

"Ok relax my son!, Alhaji Usman sahabi Mai fata, ƙanan mahaifin Jabir ne, i mean uncle ɗin sa ne, idan baka manta ba na faɗa maka dangin mahaifin Jabir nada tarin arziƙi, wanda hakan ne yasa basu taɓa tada kai suka kalli ɗan abunda Jamal mahaifin Jabir ya bar mana ba, mutunene masu tsananin son kansu da yawa shiyasa suka sanya katanga tsakanina dasu saboda suna ganin akwai banbancin addinin da kuma yare tsakanin mu duk dako na musulunta, Alhaji Usman na daga cikin  waɗanda suka koreni suka wulaƙanta ni tare da nuna ƙyama agareni, a lokacin mahaifiyar su tayi ƙoƙari wajen ganin sun barmu mun rayu tare dasu ko don Jabir da yake gudana jininsu amma suka kafe kai da fata akan hakan bazata yuyu ba, taso na bar mata Jabir alokacin sai ni kuma baƙi yarda da hakan, wannan dalilin ya hasala ta itama tafita rayuwar mu gaba ɗaya" cike da al'ajabi da kuma matsananciyar faɗuwar gaba mm ya ce,

"Momy kar dai kice shine wanda kika bani labarin yana wulaƙan taku alokacin idan kun je gidan sa"

"Yes upcouse shine, Finally ma ya ba security ɗin gidan sa dana mahaifiyar tasu umurnin aduk lokacin da suka ganni naje gidan to suyi mun duka kuma su kore ni, hakan yasa na nisanta kaina dasu kamar yanda suke buƙata don kar wani abu ya sami yarona, to be sincire shi mutum ne mai taurin kai da kuma kafuwa ga dukkanin abunda baya so kuma yasa agaba, shiyasa nace kawai ka ji nace haƙura da 'yar sa"

"Innalillahi wa'inna ilaihirrajiun" mm ya sake faɗa tare da dafe kai, a zuciyar sa kuwa tambayar kansa yake yi akan wannan wace irin jarabtar so ce haka ke shirin faruwa dashi, gaba ɗaya ji yakeyi abubuwa sun sake cakuɗe masa, sun yimasa ɗaurin goron da bai san ta ina zai fara warware su ba.

_Kuyi haƙuri da wanna, wlh sabgogine sun yimun yawa, dana warware zaku riƙa jina akai akai👏_

      Ganin yanda nan take hankalin sa ya tashi gaba ɗaya har tsantsar damuwar dake zuciyar sa ta bayyana a kan fuskarsa ya sa Momy ta dafa kafaɗarsa haɗe da juyo da fuskarsa suna kallon juna ta ce,

"My son, kana son yarinyar ne sosai?"

"Upcouse Momy, bazan iya jurar rashin ta ba"

"Shikenan, ka kwantar da hankalin ka kuma kayi ƙoƙarin yin addu'a akoda yaushe kana mai roƙon ALLAH ya za ɓa maka mafi ƙololuwar alkhairi akan ta, ni kuma zan sake wai wayar dangin mahaifin Jabir a karo na biyu a dalilin ka saboda bana son ganinka cikin irin wannan damuwar, wataƙil i zuwa yanzu sun jaye ƙiyayya da kuma tsanar da suke yi mana ni da ɗana"

Da sauri ya riƙo hannayen ta yana kallon cikin ƙwayar idanuwan ta haɗe da cewa,

"Pls don't do that Momy, a tunanina ba yanzu ne lokacin daya kamata kije masu ba, hakan zai iya sake lalata al'amarin gaba ɗaya, musamman idan hasashen da kike yi akansu bai tabbata ba, ma'ana, ina nufin idan har yanzu basu haƙura da abinda ke ransu ba game daku, kiyi haƙuri yau munyi magana da Janan akan za muje gidan grandma ɗin su gobe saboda ta gabatar dani a wajen ta, idan na je zan lura wane irin sauyi aka samu daga wajen ta yanzu, na tabbata a yanda Janan ke bani labarin ta ta daɗe dayin nadama akan abunda ya faru, idan kuma batayi ba zanyi ƙoƙarin shiga jikinta na sauya mata tunani na kuma nuna mata kuskuren abunda suka aikata maku a baya, fatana kawai shine na samu karɓuwa a wajen ta, kinga idan hakan ta faru shikenan zamu jefi tsuntsu biyu da dutsi ɗaya"

Shiru tayi kamar mai wani nazari kafin tace,

"I don't think zaka iya sauya su kamar yanda kake tunani matuƙar har yanzu basuyi nadamar abinda suka aikata ba, hakan kuma ba abu bane mai sauƙi, but zanyi addu'a sosai akan ALLAH ya baka nasara, nima na gaji da rayuwa hakan ba tare da kowa dangi na kona mijina ba, aduk lokacin dana tuna hakan abun yana damuna sosai" ta ƙare zancen kamar za tayi kuka, a hankali mm ya shiga shafa bayan hannuwan ta dake riƙe da nasa alamun rarrashi haɗe da cewa,

"Calm down Momy, by God grace komai zai zo ƙarshe, You see, atimes abubuwa na cakuɗewa mutum waje ɗaya adaidai lokacin daya kusa cimma nasara arayuwar sa, to a wannan lokacin shi kuma sai yayi ƙoƙarin tsanan ta haƙurin sa sosai saboda cimma nasara, yanzu haka jikina na bani cewa lokacin yin farin cikin ku ya kusa bayyana da yardar ALLAH" cike da tausayin halin da suke ciki gaba ɗaya ta ɗora hannunta a gefen fuskar sa tana faɗin,

"How my son? bayan yanzu ne damuwa ke sake ƙoƙarin fuskan to ni saboda halin da yarona zai iya faɗa wa akan soyayyar sa?" 

"Kar ki damu da hakan Momy, ai dama farin cikin wasu na wanzuwa ne a yayin da wasu ke cikin baƙin ciki, na tabbata wannan damuwar tawa da sannu zata zomo mana farin ciki da yardar ALLAH, domin alamu sun nuna cewa cike take da abubuwan da zasu zamo silar walwalewar matsalolin mu baki ɗaya" ya ƙare zance yana murmushi tare da ɗora hannunsa akan nata dake kan fuskarsa, jiki a mace ta ce,

"Ina fatar haka my son, amma su ɗin ne suna da matuƙar matsala sosai"

"Momy karki dami, in Sha ALLAH, ALLAH zai shige mana gaba" yana gama zancen ya miƙe ya bar falon shima jikin sa ba ƙwari,

A taƙaice dai dashi har Momy daren basu runtsa ba saboda tunanin me zai iya faruwa aduk lokacin da Abba ya san cewa shima mm ɗin matsayin ɗa yake a wajen ta, ganin ba suda wata mafita banda addu'a yasa kowanen su ɗauro arwala suka shiga faɗawa ALLAH dukkanin damuwowin su da buƙatocin su saboda shi kaɗai ne zai iya yi masu maganin su, washe gari misalin ƙarfe goma da rabi mm na bacci Janan ta kirawo wayar sa, miƙa hannunsa yayi ya lalubo wayar haɗe da ɗaga kiran ya aza akunnen sa yana cewa,

"Hello janany tawan" cikin muryar bacci yake maganar duk da bai kalli wanda ya kira wayar ba amma ya gane cewa ita ce saboda ringing ɗin daya saka mata daban yake dana kowa, murmushi tayi da har sai da ya jiyo fitar sautin sa a kunnuwan sa sannan ta ce,

"Barka da hutawa yallaɓai, kar dai ace har yanzu baka tashi bacci ba?"

"Kamar kin sani, amma dai gashi kin tadani yanzu, ya kike?"

"Lafiya klw, ai mun abufuwa in tuba, ko da yake alamu sun nuna cewa ka daɗe baka kwanta ba jiya shiya saka kaiwa wannan lokaci baka tashi ba, saboda haka na ƙalubalance ka akan haka, me yasa?"

"Tunanin ki mana ranki shi daɗe, ke san ke ce duniya ta, shiyasa matuƙar tunanin ki bai barni runtsawa ba to fa ban isa nayi hakan ba"

Duk wannan wayar da suke yi tana kan shirin ta na zuwa makaranta ne wanda daga nan take so su haɗu a can gidan grand ma dashi, kallon kanta tayi ta madubi don shigar yau da tayi ta musamman ce wa masoyinta shi kaɗai, man baki dake ajiye akan madubin ta ɗauka ta muttsiƙawa bakin ta tare da rolling idanuwanta ganin yanda tayi kyau gwanin burgewa, murmushi ta saki jin abunda ya faɗa, cikin shagwaɓe murya ta ce,

"Kai hubbin ruh, kada ka fasa mun kai da yawa fa!, ni Janan ni nafi cancanta dana kira ka duniya ta domin babu wanda nake gani sai kai,  haka kuma kullum wayewar safiya tunanin ka shike zamowa annurin dake haska duniya ta"

"Hmmm! Naki kika sani yarinya, bari rai da lafiya suyi mana faɗa sannan mu jira yi zuwan lokaci, a sannan ne zaki tabbata kuma ki faɗa da bakin ki cewa tabbas ke ɗin nan ke ce duniya ta saboda yanda zan mallaka maki duka ragamar rayuwata, Janan yanda nake jin soyayyarki araina zan yarda na rasa komai a duniyata in dai zan same ki, Ni Muhammad Muhriz ina matuƙar sonki sosai" lumshe idanu tayi cike dajin daɗin kalaman sa ta ɗauki jikkarta ta rataya tare da saka takalman ta masu ɗan tudu sannan tace,

"Ya Muhriz, nima ina son ka irin son da nake da tabbacin babu wata macce aduniya da zata taɓa iya yima wani namiji shi, haƙiƙa ni ɗin mai sa a ce aduniya dana sameka matsayin masoyin raina, haka kuma ina godeya ga ALLAH daya zaɓa mun kai acikin jerin maza je, wanda na tabbata hakan ba iyawa ta bace ba kuma cancanta ta bace, bisa haka nake roƙon ALLAH daya ci gaba da bani tsaro da kariya acikin burnin zuciyar ka ni kaɗai domin na samu damar yi masa cikakkiyar godiya da ni'imar daya yi mani ta samun ka"

"Janan kenan, ai kisa aranki Ubangiji ya riga daya amsa addu'ar ki da daɗewa, domin gaba ɗaya gangar jiki, ruhi da kuma zuciya sun gama shaida cewa ke ce ta farko kuma ke ce ta ƙarshe azuciya ta, ni ɗin naki ne ke kaɗai bada kowa ba, sannan zaki ci gaba da kasancewa aburnin zuciya ta ba tare da kin samu karɓar baƙuncin kowace irin halitta ba har abadan abada"

"Madallah da wannan kyakkyawar safiya mai cike da kyakkyawan albishir daga bakin masoyin daya zamo mamallakin wacce ke sauraron sa, kunnuwa sun gaskata zancenka haka kuma zuciya ta yarda da kalaman ka, shi yasa baki yanke shawarar yin godiya agare ka bisa wannan karamci da halacci da kayi mun , ina roƙon aminci da yardar ubangiji su lulluɓe dukkanin rayuwar ka da kuma tawan ya kai sadaukin zuciyata, amma kafin muci gaba da magana zan so ka taimaka mun ka tashi baccin nan haka yallaɓai, ko ka manta ne da inda zamu je?"

"Ko ɗaya ban manta ba, domin na fiki buƙatar ganin mun isa wajen, sanin da nayi cewa sai kin taso daga makaranta za muje shiyasa baki ji nayi zancen ba, amma bara na tashi yan zun nan na watsa ruwa sannan sai na gyara, zuwa ƙarfe nawa kike sa ran zaki gama lectures ɗin yau?"

"Ƙarfe biyu daidai, badon nasan mun fara haɗa C.A ba ma da babu inda zan je sai dai nazo na ɗauko mijina"

"To ayi haƙuri dai aje tunda an riga an san da hakan, ina son matata tafito da first class ta yanda itama zata karantar da wasu kamar yanda aka karantar da ita" Dariya tayi tare da rufo ƙofar ɗakin ta sannan ta nufo upstairs ɗin.

A hankali take saukowa daga kan upstairs ɗin tana sauraren muryar sa har ta ƙaraso ƙasa, ɗagawa Madam florence kai tayi tana mai faɗaɗa murmushin dake kwance akan fuskarta tare da nufar ƙofar fita tana ɗaga mata hannu, Nihal kuwa dama tuni sun yi breakfast ɗin su da ita  tun safe, shiyasa bata tsaya bi takan ta ba ta wuce abunta, wayar ta na a kunnen ta har ta kai bakin motar suna ta ɗanɗasa soyayyar su hankali kwance, tana saka makullin ajikin motar taji muryar mahaifin ta daga can jikin window ɗin ɗakin sa dake sama na faɗin,

"Dakata anan ban amince kifita ba!" cike da mamaki ta ɗago kai tana kallonsa kafin ta ɗan ja baya daga jikin motar tana cewa mm dake kan waya,

  "Bye hubbin ruh, muyi waya anjima kaji" ta faɗa cikin sigar yanga da shagwaɓa, dariya ya saki don ba kaɗan yake samun nishaɗi ba idan tana yi masa iren-iren wannan shagwaɓar sannan ya ce

"Ok babynah bye, I luv you..."

"Luv you too hubby" itama ta faɗa tare da kashe wayar, daidai lokacin mahaifinta ya ƙara so wajen don yana gama yi mata magana ya sauko, sadda kai tayi cikin girmamawa haɗe da cewa

"Good morning Abba" ba tare daya amsa taba ya miƙa mata hannu yana faɗin,

"Miƙo mun makullin motar nan"

"Abba saboda me?, Meyasa zaka ce kada nafita ko ka mantane akwai school yau" ta ƙare zancen tana miƙa masa makullin motar ba tare da tayi masa musu ba tamkar zatayi kuka, fuskarsa ɗaure ya amsa haɗe da cewa,

"Ban manta ba, ki jira Asgar zai zo ya kai ki, daga yau ban yarda ki sake fita ke kaɗai ba shiyasa na yanke hukuncin Asgar zai zauna anan domin yaci gaba da kai ki makaranta har zuwa lokacin da zaki ƙare"

"What?" ta faɗa da ƙarfi idanuwanta na kawo hawaye, Muryar Nihal ta jiyo da bata san lokacin data ƙaraso wajen ba na faɗin, 

"No Abba, kada kayi hakan domin kuwa kuskure ne, samarin yanzu ba abun yadda bane musamman waɗanda sukayo cuɗanya da 'ya'yan turawa, inaga kuskure ne kace zaka haɗa janan dashi ya riƙa kaita makaranta saboda komai zai iya faruwa, don haka Abba kabata makullin motar ta ta tafi don ALLAH" ta ƙare zance tare da warware hannayenta dake naɗe akan ƙirji ta haɗe waje ɗaya alamar roƙonsa, sinne kansa ƙasa yayi na tsawon saƙwanni kafin ya ɗago yana kallon Nihal ɗin sannan ya juyo ga Janan ya miƙa mata makullin yana faɗin,

"Shikenan kiije, amma ki sani idanuwana na akan ki akoda yaushe, idan kika kuskura kika yi wani abun ya dawo kunnuwana zaki sha mamaki" yana gama faɗar hakan ya ƙwalawa Jazz dake tsaye a bakin gate kira, da gudu ya ƙara so wajen cike da girmamawa ya ɗan rissina kai yana gaishesa, ko ta kan gaisuwar sa baibi ba ya ce,

"Jazz kubi bayan Janan, kuma ku tabbata daga makaranta babu inda taje har ta dawo, sannan idan wannan yaron yayi kuskuren tunkaro inda take, to ina so kuyi masa abunda ya dace dashi kafin ku dawo"

"Ok sir" Jazz ya faɗa tare da tafa hannuwan sa sai ga sauran guard ɗin duk sun fito, 

Ita kuwa Janan abun ma ɗaure mata kai ya soma yi, duk da tasan haka zata iya faruwa, amma bata taɓa tsammanin Abban nata zai ɗauki matakin da ya yi girman hakan ba, tsaye tayi ta zuba idanuwa tana kallon ikon ALLAH sai faman jawo motoci guard ɗin suke yi kuma wai duk wa ita, murmushi mai cike da takaici ta saki tana kallon mahaifin nata dake tsaye yana jiran su gama cika umurnin daya basu, cikin muryar kuka ta ce,

"Abba wai duk wannan abun na meye?, Janan ce fa 'yar ka, ko ka manta ne?" A hasale ya juyo yana nuna ta da yatsa haɗe da cewa,

"Wannan sunan tana amsa shine a lokacin data tabbatar wa da kanta cewa ita ɗin 'yata ce, amma a yanzu da take ƙoƙarin bijirewa umurnina bana tunanin cewa ta yarda har yanzu ni ɗin mahaifin tane"

"Abba.." da hannu yayi saurin dakatar da ita haɗe da cewa "ya isa haka Janan, bana son jin komai daga bakin ki, kuma daga yau in har kina son fita dole ayi cikin ɗayan cikin biyu, ko Asgar ya riƙa kai ki duk inda zaki je ko kuma su Jazz su kasance atare dake a duk inda zaki, wannan shine" yana ƙare faɗar hakan ya wuce cikin gida abinsa saboda yasan dole guard ɗin zasu aikata abunda ya sa su, da sauri tabi bayansa kamar zatayi kuka Nihal tayi saurin dakatar da ita,

"Kada kiyi haka Janan, gaggawa bata biyan buƙata, kin san ko waye Abba, ba zaki taɓa iya dakatar da wannan hukuncin daya yanke ba yanzu, jeki kawai abunki zanyi magana dashi ya janye maki wuɗan nan sharuɗɗan tunda bakya buƙata"

"Amma Adda don me..."

"Haba Janany sister kije abunki nace, komai zai daidaita" jiki ba ƙwari ta juya ta nufi wajen motar ta ta shiga ta tayar sannan ta fice daga gidan, tana fita su Jazz suka bi bayan ta, ajiyar zuciya Nihal ta sauke haɗe da girgiza kai sannan ta koma cikin gida, kai tsaye falon Abba ta nufa yana zaune saman kujera yana latsar system, bakin ta ɗauke da sallama ta shige ba tare data tsaya ya bata izinin shiga ba,

"Abba good morning" ta faɗa haɗe da zaunawa kusa dashi,

"Morning Nihal, kin tashi lafiya?"

"Lafiya klw Abba, aiki kake yi?"

"Eh Nihal, ko zaki taya Abban naki?"

"Me zai hana Abba idan har zan iya" ta ƙare maganar haɗe da miƙa masa hannu zata karɓi system ɗin, sai alokacin ya ɗago kai yana kallonta fuskarsa ɗauke da murmushi ya ce,

"I trust you my dota, nasan zama ki iya saboda wasu kayane nake turawa ƙasar Paris da za a kawo mun next month da mutane ke so, sai dai ban sani ba ko za a same su akan lokaci tunda mutane jiraye suke dasu"

"In Sha ALLAH ma za a samu Abba, bari na gani" ta amshi system ɗin tana duba kayayyakin shima yana sake nunnuna mata wasu da yanda zata tura su acan kamfanin da yake hulɗa dashi a ƙasar Paris, a hankali take yimasa aikin cikin natsuwa suna yi suna ɗan taɓa hira har ta kammala ya sake nuna mata wani ta shigar masa sannan ya karɓi system ɗin yana faɗin,

"Thank you my sweet dota, God bless you"

"Ameen Abba, what about my sister?"

"ALLAH yayi maku albarka gaba ɗaya, amma Janan has totally change Nihal, kuma nasan ba kowa ya hure mata kunnuwa ba sai wannan ɗan iskan yaron da take tare dashi"

"A'a Abba, ka kasa fahimtar Janan ne da kuma soyayyar ta, amma ko ɗaya bata canja ba, Abba na san kai ma kasan ko meye zafin so tunda na san yanda kake matuƙar son Umman mu, kuma kasan yanda nima nake matuƙar shan wahala akan mutumen da bansan ta inda zan samesa ba yanzu!" Ta sinne kai ƙasa haɗe da kasa ci-gaba da maganar saboda wani irin ƙunci da taji ya dakar mata zuciya, ganin hakan yasa ya ajiye system ɗin agefe haɗe da dafa kafaɗar ta ya ce,

"Kada ki damu sweetheart, in Sha ALLAH soonest zamu same sa kinji ko?, Kidena saka damuwa a ranki, ko kaɗan bana jin daɗin hakan, sosai ganin ki cikin irin wannan damuwar ke jefani cikin ƙunci" ya ƙare zancen tare da goge mata ƙwallan da suka samu mazauni a fuskar ta, cikin kuka ta ce,

"Amma Abba me yasa baza ka dubi lamarin Janan ba itama ka tausaya mata?, Duk da nasan bisa ƙurciya Janan ke al'amuran ta kuma idanuwan ta arufe suke yanzu, amma hakan ai ba zai sa a hanata abunda zuciyar ta ke so ba, Abba tunda shine zaɓin ta kuma shi take mafarkin rayuwa dashi ba wani daban ba, don ALLAH Abba na roƙeka kabar ta ta auresa matuƙar zata samu farinciki tare dashi"

"Nihal, babu abunda zaki roƙa aduniya in kasa yimaki shi, sai dai wannan karon kin roƙe sa a ƙurarren wuri, da ace ban riga na zaɓawa Janan wanda zata aura ba kuma na yiwa aminina alƙawarin aura ma ɗan sa ita to dana duba maganar ki, amma yanzu kinfi kowa sanin halina, kaifi ɗaya nake idan nayi magana bana canja wa, beside Janan bata kawo mun irin mijin daya dace dana aura mata ba, gaba ɗaya yaron nan bai dace da ita ba saboda baida arziƙin iya riƙe mun ita, to don me zan biyewa ra'ayin ta na aura mata mutumen da bai gama sanin kansa ba balle duniya da abunda ke zagayen ta"

"Haka ne Abba, ba mutumen zaka kalla ba, soyayyar da take yi masa itace abun dubawa, cancanta kuma kai zaka iya mai da sa yanda kake buƙatar ya zamo albarkacin 'yar ka"

Shiru ya yi tare da ɗago kai yana kallon ta, sam baya so yaci gaba da kallon ta cikin ɓacin ran dake shimfiɗe a fuskarta yanzu, sannan baya jin shima zai iya janye ƙudurin sa, amma don ya kwantar mata da hankali ya ce,

"Shikenan, zanyi tunani akan haka, ina shikenan ko?"

"Abba da gaske kake yi?"

"Sosai, amma wake nayi hakan" 

"Na gode Abbana, sai abu na biyu, Abba kasan ko wacece Janan, batun yau ba, tana da matuƙar gudun zuciya akan duk abunda tasan zai ɓata maka rai, saboda haka don ALLAH ka janye mata guard ɗin nan daka saka mata plss"

"Nihal kenan, ai ada ne Janan keda gudun zuciya, yanzu ko mutuwar zuciya ta bata gudu saboda yaron nan, amma shikenan zan sa su dena binta, sai dai shi yaron zan ɗaukar masa ƙwaƙƙwaran matakin dako ganin ta ya yi akace yaje inda take bazai je ba"

"What ever dai Abba ita kabarta ta sakata ta wala abinta, don guard ɗin can naka suna da matuƙar takura, shiyasa lokacin da nake karatun degree ɗina a alƙalam daka haɗa ni dasu nace ka janye mun su bana buƙata, sun fiye takurawa sosai haddai Jazz ɗin nan mai kama da oduduwa"

Dariya Abba ya saki haɗe da cewa,

"That's very good, wannan shine tabbacin sun san aikin su kuma shiyasa nake ƙara son Jazz sosai"

"Ni dai bana sonsa Abba"

"No my dota, kifara son sa don kada kisa abbanki shima yadena son sa, kin kuwa ga korarsa zai yi idan hakan ta faru"

Murmushi kawai tayi saboda wani irin yanayi da take jin kanta aciki, ba tare da ta ce komai ba ta miƙe ta nufi hanyar fita tana jin jikin na ta duk ba daɗi,

"Nihal.." Abba ya faɗa yana son ganin yanayin da take ciki, kafin ya rufe baki yaga ta riƙe kanta a dai dai lokacin data kai bakin ƙofar fita tana ƙoƙarin faɗuwa, cikin taku uku ya ƙarasa wajen da gudu tare da taro ta ta faɗo a jikin sa, a kasalance ta ɗago idanuwa tana kallonsa haɗe da cewa,

"Abba zuciya ta" ta kai hannun nata adaidai saiti zuciyar ta, gaba ɗaya zancen da tayi da mahaifinta akan Janan ya dawo mata da soyayyar masoyinta sabuwa, ji takeyi tamkar zata rasa ranta, banda shi babu abunda idanuwanta ke gano mata a halin yanzu, sai sautin muryarsa dake faman yimata amsa kuwa a kunnuwa, runtse idanuwa tayi hawaye na zubo mata haɗe da cewa,

"Abba wlh zan mutu, ina matuƙar son sa sosai, don ALLAH Abba ka taimake ni a nemo mun shi"

"Innalillahi wa'inna ilaihirrajiun, Nihal bazaki mutu ba, zan sa anemo shi aduk inda yake kin ji ko"

"Abba..." Bata ƙara sa abinda take son faɗa ba kawai yaga ta langaɓe masa, hankalin sa a tashe ya shiga ƙwalawa madam Florence kira yana yi yana jijjiga Nihal dake hannunsa, da gudu ta ƙara so ɗakin haɗe da tsayawa bakin ƙofa tana jira ya bata umurnin shigowa...... 

     Wata irin tsawa ya daka mata haɗe da cewa "Madam! Kina so na rasa 'yata ne?, Abeg shigo ki miƙo mun wayata na kira Dr." jiki na rawa ta ƙara sa daga ciki ya nuna mata inda wayar take ajiye ta je ta ɗauko ta miƙa masa tana kallon yanda Nihal ke kokuwa da lumfashin ta wajen fita, hannunsa na rawa ya karɓa gaba ɗaya duk yabi ya ruɗe saboda yanda hankalin sa ya tashi, ganin haka yasa Madam ta miƙa hannu zata kama masa ita ya daka mata wata tsawar a karo na biyu haɗe da ture hannun ta ya ɗauke Nihal cak tamkar wata jaririya yakai saman kujera ya aza sannan ya miƙe ya shiga lalaben lambar Dr da tun ɗazu ya kasa gani, daƙyar ya samu da taimakon ALLAH yaga lambar haɗe da kiran Dr ya ce yayi maza yazo nan gida yana neman sa ciwon Nihal ya tashi, yana kashe wayar ya kalli gefen da madam take ya nuna mata hannu data fita shi kuma ya shiga kai da komo yana jiran isowar Dr,

Jiki ba ƙwari Madam florence ta fito cike da tausayin Nihal, wanda aganin ta duk alhakin Hajiya zee ne Ubangiji ke fanshewa akan ta shiyasa ALLAH ya jarabce ta da ciwon zuciya kamar yanda Hajiya zee ke fama dashi saboda yaji irin yanda raɗaɗin keda zafi, duk da ba a jikin sa ciwon yake ba shakka ko babu zai ji raɗaɗin zaginsa saboda soyayyar da yake wa ƴarsa, a zahiri kuwa numfasawa Madam florence tayi cike da jin zafin korowar da ya yi mata, a cewar ta tunda ya san baya buƙatar taimakon ta, to wane kicihin ya sa shi kiranta, cike da takaici ta ƙara sa kitchin abunta taci gaba da aikin ta tare da addu'ar ALLAH ya yayewa Nihal abunda ke damunta, don ita sam ba ta da wata doguwar matsala dasu da zai sa tayi farincikin faruwar wani abu agaresu.

Janan kuwa tana kallon su Jazz dake biye da ita ta madubin motar tayi kamar bata san dasu ba taci gaba da tuƙin ta hankali kwance har ta iso bakin gate ɗin makarantar, tana kaiwa ta ciro kuɗi masu yawa ta miƙa wa mai gadin haɗe dayi masa raɗa a kunne akan kada ya bari guard ɗin ta dake biye da ita su shiga, su Jazz da basu san me take cewa mai gadin ba suna ganin ta wuce suma suka danno kai suna ƙoƙarin wucewa, saurin dakatar dasu mai gadin ya yi tare da hana su shiga, a cewar sa hukumar makaranta bata bayar da izinin barin motoci masu baƙin gilashi su shiga ba, sun yi iya yin su har suka gaji amma ya hana su shiga, hakan yasa suka faka motocin su a can gefen titi suka firfito suka taka da ƙafafuwan su har cikin makarantar, kasancewar basu san inda ta nufa ba yasa suka yita yawo har suka gaji basu ganta ba, sai can suka hango motar ta ajiye a ƙarƙashin bishiyar dake bakin department ɗinsu, da sauri suka je wajen suka tsai tsaya a bakin ƙofar department ɗin nasu da kuma inda motar take suna jiran fitowar ta, abun da basu sani ba, tuni Janan tabar makarantar, don tana shigowa bata tsaya ɓata lokaci ba ta ajiye motar ba tare da ta tsaya yin lectures ɗin ba ta nufi ta ɗayan wancan gate ɗin da ake fita ta fita abunta ta tare napep ta haye ta tafiyar ta gidan grandma, 

Ko da ta shiga ta riski grandma tana waya da madam Florence data kirata tana faɗa mata cewa Nihal ba lafiya amma ankira likita ya dubata ya yi mata allurai ya saka mata ƙarin ruwa, ga tacan har bacci ya soma ɗaukar ta,

"ALLAH ya kyauta ya bata lafiya, in sha ALLAH anjima zan shigo na duba jikin nata, ni wannan wahalar ban taɓa ganin irinta ba sai a kan Nihal, taya mutum zai tsiri soyayya da abunda bai san inda yake ba, kuma bai san ta inda zai nemosa ba" ta ƙare zancen cike da takaici tana faman faɗa sannan ta kashe wayar gaba ɗaya,

Kallon Janan ta yi ganin ta a ɗan hargitse kamar wacce aka koro haɗe da cewa,

"Ke kuma me yake damunki kika shigomun a haka kamar an koro ki?"

Ɗan sosa kai Janan tayi da yatsa kafin tace,

"Hajia ina kwana?"

"Lafiya klw, ya jikin 'yar uwar taki"

"Wa kenan hajia?"

"Au! kina da wata 'yar uwar ne bacin waccan shashashar da bata san inda kanta keyi mata ciwo ba?" Hajiya ta faɗa cikin ɓaci rai tare da riƙe haɓa, cikin jin haushin abunda ta cewa 'yar uwarta, ta ce 

"Kai hajia! Don ALLAH kidena ce mata haka, ni daga makaranta ma nake, bansan ba ta da lafiya ba wlh, meke damun ta kuma Hajiya bayan lafiya klw muka rabu da ita yanzu bada jimawa ba"

"Oho, ciwon data ɗorawa kanta ne mana, ciwon zuciya dake shirin kaita ya baro, gaba ɗaya yarinya batada aiki sai baƙar kafuwa ita ala tilas abunda take so shi za a yimata saboda gata 'yar gwal 'yar gata, ana ji ana gani aka ƙyaleta ta tabi duk masu son nata ta ci masu mutunci ta koresu saboda shashanci, ai gashinan yanzu ta je tayi gamo da wanda bata san inda yake ba ta faɗa soyayyarsa, waya sani ma ko aljani ne"

"Haba Hajiya, bai kamata ki faɗi hakan ba, kin san dai mutum ba zai zauna ya auri wanda baya so ba, In Sha ALLAH da sannu za taga zaɓin ta, kuma ina nan ina yi mata addu'a akoda yaushe"

"To ALLAH yayi maku magani, ina ga dai kema ta sammaki taɓin hankalin nata, ALLAH ya baku lafiya kafin ku tsofe agidan naku"

Dariya Janan tayi haɗe da miƙewa ta shige bedroom ɗin Hajiya tana faɗin, "Da baki ji daɗi ba hajjajun mu ta mutunci"

"Ah to, ai ku kuka jiyo, ni dai kar azo a isheni da salo aje a haye mun gado kuma ace za'a tashi abar mani shi haka bayan an sauke masa gajiya akai tunda ba uban mutum ke gyarawa ba, koda yake na tuna ba kece ke da wannan baƙin halin ba waccan mai baƙin faɗin ran tsiyar ce"

"Ehm, ALLAH ya baki haƙuri ni toilet ma zan shiga ba wajen gadon ki nayi ba, kuma mun gode da zagi ni da Addata"

"Tunda kun gode ku kawo tukuici mana, indai Nihal ce baki yi Addar ƙwarai ba tunda take da baƙin hali, ALLAH dai ya shirya mana ita"

"Amin Hajiya, bari nafito" ta faɗa tare da shigewa toilet ta rago cikin ta sannan ta fito, 

Zaune ta isko Hajiya ta rabka uban tagumi tamkar ba ita ce yanzu ta gama yiwa Nihal tsiya ba, da alama ta faɗa wani tunanin ne, 

"Hajiya, Hajiya, Hajiya..." Janan ta faɗa har sau uku bata amsa ba har sai ga na huɗun tayi saurin fitowa duniyar tunanin data faɗa haɗe da zaro idanuwa tana kallon ta,

"Haba Hajiya, wai har sai yaushe ne zaki dena irin wannan dogon tunani ka?, tun ina ƙarama nake lura da irin wannan ɗabi'ar da kike yi har na girma, kuma tsab kin san irin illar da hakan ke iya jawowa lafiyar ki, amma ke kasa denawa, sai dai kina ganin mutum ya fara ɗaukar ɗabi'ar zaki fara masifa dashi, don ALLAH kema kidena kada wani abu yazo ya sameki"

"Hmmm Janan kenan, ai in kika ga na dena wannan tunanin kuma sai in mutuwa nayi, abubuwa da dama ke cunkushe azuciyar nan tawa da ban san iya adadin su ba, ALLAH dai ya kyauta kuma yayi mana magani"

"Amin Hajiya, amma duk da haka haƙuri za kiyi ki fiddasu aranki ko don sama kanki lafiya, saboda wasu abubuwan sai an fitar dasu ake samun sassauci a zuciya, wannan shawara ce dako likitoci sukan bada ita don samawa zuciya lafiya da kuma kwanciyar hankali da waraka, don haka don ALLAH kirage ko kuma muci ta tsane ba tare da kin ankara ba" takai zancen cike da zolaya har tana tuntsirewa da dariya,

"Ke dai kika sani, tashi jeki ga mai gadi can naji yana sallama ko aikosa akayi..." Kafin tarufe baki mai yi mata aiki ta shigo falon tana faɗin,

"Sannu Hajiya, wai wani mutum ne ke sallama da 'yar gidan Alhaji inji baba mai gadi"

"To jeki kice masa ya faɗa masa gata nan tafe"

Ɗan turo baki Janan tayi duk da tasan ko waye haɗe da cewa,

"Kai Hajiya, shine zaki ce ace gani nan zuwa bacin baki san kowaye ba"

"Ikon ALLAH, idan ke kika je ɗin baza ki ganowa idanun naki ko waye ba?, yau ni naga rashin arziƙi, ko kema halin yayar taki kika ɗauko?"

"To Hajiya baki fasan ko waye ba"

"Ikon ALLAH, zaki tashi ki tafi ɗin ne ko kuwa?"

Da ƴar shagwaɓa ta miƙe ta fice daga falon tana ɗan bubbuga ƙafafuwa, mere baki Hajia tayi don ta gano ta kar tare da ɗan gincirawa akan kujera tana mai fatar ALLAH ya zaɓi masu mazaje na gari....

   Tsaye ta hango mm a bakin gate ɗin ya yimata kyau tamkar bashi ba saboda kayan daya ɗan sauya ba irin wuɗan da ta saba ganin sa dasu ba, murmushi ta saki haɗe da takawa a hankali ta nufi wajensa fuskarta na ɗauke da tsantsar farincikin dake cikin zuciyar ta na ganin sa da tayi,

"Barka da isowa ya kai ma'abocin hasken fuska da annurin zuciya, a gaskiya ba ƙaramin ƙoƙari kayi ba wajen gane gidan nan, sannu da zuwa yallaɓai na"

"Yawwa ranki shi daɗe, amma dai bakiyi lecture ɗin yau ba ko?"

"Eh banyi ba" ta faɗa tana haɗiye yatsun hannayenta cikin junan su haɗe da turo masa idanuwa da baki, dariya ta basa don haka sai ya ce,

"Sannu baby doll, to meya sa?"

"Dogon turanci ne, don haka murnar zancen, ya kake ka iso lafiya?"

"Lafiya klw, kefa?" 

"Nima haka"

Shiru ne ya biyo na bayan ɗan wani lokaci kafin tace "to shigo daga ciki ko?"

"A'a, je dai kine mo mani izinin yin hakan a wajen grandma"

"Laa..ai ba wata matsala kawai kazo mu shiga daga ciki, amma gaskiya nifa ina kishin ta ganemun kai"

"Kishi kuma? Na meye? keda nake da tabbacin in sha ALLAH ubangiji bazai halitto wata da zata iya shiga rayuwar hubbin ki ba balle har kiyi kishi da ita"

"Ehm...to ba ga Hajiya nan ba, wato don zaka zo wajen ta shine hadda saka kaya masu kyau haka, amma ni baka sakamun na gani"

"To ko na koma gida na cire ne?" ya faɗa idanuwansa akanta, ba kunya ta ɗaga masa kai alamun eh tana 'yar dariya, dariyar shima yayi tare da nuna ta da yatsa ya ce,

"Ke ko?" Sannan ya haɗiye hannuwansa waje ɗaya yaci gaba da cewa,

"Adai yimun afuwa yallaɓiyata, ina komawa yanzu mai kayan zai karɓe abunsa kuma kinga kamun ƙafar auren ki nazo nema dole na naɗan zo da haibata ko grandma zata yaba itama"

"To ai shikenan bara na faɗo mata ɗin"

"Yawwa nurul alb, ko kefa"

Batafi mintuna biyu ba da tafiya ta dawo suka shiga tare gabansa sai faman faɗuwa yakeyi akan yanda hajia zata karɓesa, kansa ƙasa ya ƙarasa shiga daga ciki Hajiya na zaune kan kujera ya durƙusa har ƙasa ya gaisheta cike da girmama wa, cikin sakin fuska ta amsa masa tana ƙare masa kallo haɗe da nuna masa kujera ta ce ya zauna, kasa zama yayi sai dai yayi zaman sa a ƙasan yana sauraren me zata ce tare da ƙare mata kallon itama tana ƙasan idanuwa, kyakkyawar dattijuwa ce mai kaurin jiki, ba tada wani haske sosai don zai iya cewa kusan kalar fatar ta ce daga Janan har Jabir suka ɗauko, amma gaba ɗayan su babu wanda ya ɗauko tsantsar kyawon ta daidai, dama dama ma mahaifin Janan, yana da yanayi da ita sosai don shima kyakkyawa ne sosai, Muryar ta ya jiyo tana faɗin,

"Ɗan saurayi ya sunan ka ne?"

"Sunana Muhriz Hajiya" ya faɗa yana sake duƙar da kai ƙasa,

"Murhuz" murmushi yayi sannan ya sake cewa

"A'a Hajiya, Muhriz" Janan ce ta turo baki tana faɗin, 

"Kai Hajiya dena ɓata masa suna ba haka yake ba, Muhammad Muhriz zaki ce, shine ainahin sunan sa"

"Ke dallah ja can, wani murhiz can bayan ga sunan shi nan mai ma'ana Muhammadu zaku wani canza don kuna ƴaƴan zamani" dariya mm yayi don har ga ALLAH yana kallon matar ya ji ta kwanta masa arai, 

"Ke ni tashi kije ki kawo masa ruwa kin zauna sai kace wata baƙauya, yau ko ƴan matan ƙauye sun san tarbar saurayi da ruwa balle kuma na birni" turo baki Janan tayi haɗe da miƙewa tana faɗin

"Ai dai suma ƴan matan ƙauye mutane ne, sannan su samarin su ne ni kuma shi ɗin mijina ne, don shi kaɗai nake so na aura ko mm?" Sinne kai yayi ƙasa Hajia ta shiga yin sallallami tana tafi da hannuwa cike da mamakin wai yau Janan ce dako magana bata dameta ba ke faɗar haka ko kunyar ta ba ta ji, 

"Eh lallai Muhammad kaciri tuta kuma da gaske takeyi tana yi dakai"  ta ƙare maganar tana kallon sa, murmushi yayi haɗe da ɗago kai yana kallon Hajiya ya ce,

"Wannan dalilin ne yasa nace bari nazo na gaishe ki na kuma sake kamun ƙafa awajen ki don har ga ALLAH nima da gaske nake son Janan kuma da zuciya ɗaya ba don wani abuba, duk da dai banda irin tarin arziƙin da zan iya mallakarta har na kula maku da ita yanda kuka saba, amma na tabbata zan yi iya ƙarfi a wajen kula da ita sosai"

"Muhammadu kenan, ai shi arziƙi na ALLAH ne,, sannan matar mutum kabarin sa, nasan halin Janan tun tana ƙaramar yarinya tana da wani irin hali na mahaifinta data ɗebo na kafuwa, tunda har ta amsa cewa da bakin ta tana son ka, to fa ko ba kada komai zata iya zama dakai, badon tana jika taba, tana da matuƙar hankali da sanin ya kamata sosai, matsalar ɗaya ce dai, shine mahaifinta, mutumne dake da tsattsauran ra'ayi, a wasu lokutan ko ni ban isa na saukar dashi ba idan ya hau kan bakar sa, amma wannan karon zan ƙoƙarta a matsayina na mahaifiyar sa tunda har kuna son junan ku naga ya aura maka ita, bazan bari son kansa ba yasa ya cutar da ƴar marainiyar yarinyar nan ta hanyar hana mata abunda zuciyar ta ke so, arziƙi kuma ba hauka bane balle na ci gaba da zura masa idanuwa yana aikata kuskuren dani kaina nasan ba akan daidai yake yi ba, kuma matuƙar ya ce zai aikata wani abunda dabai kamata ba a wannan karon zan jajir ce wajen nuna masa kuskurensa tunda nice na haifesa kuma...." sai kuma ta kasa ƙarasa maganar tare da fashewa da kuka, irin kukan da kana ji zaka fahimci akwai wani ɓoyayyen al'amari a zuciyar ta dake damun ta, bai samu cewa komai ba har Janan ta shigo, mai aiki na biye da ita ɗauke da tray da abinci da abun sha akai, da sauri Janan ta ƙara sa tare da dafa kafaɗar ta tana faɗin,

"Hajiya lafiya kike kuka? Me ya faru ne ko ya faɗa maki wani abun ne?, Hajia don ALLAH ki faɗamun ko bakya son sa ne na haƙura" Ganin taƙi magana sai faman sharɓar majina take yi ya sa Janan juyowa tana kallon mm haɗe da cewa

"Ya Muhriz don ALLAH kayi haƙuri ka tashi ka tafi, wataƙil Hajiya ba tada buƙatar ka shi yasa ta zubar da ƙwalla, nasan cewa zan matuƙar shan wahala idan nace zan rabu dakai, amma saboda farincikin ta zan iya haƙura"

"A'a Janan, kada kice zaki haƙora da farincikinki don kin ga na shiga cikin wannan yana yin, kuma kuka na baya da alaƙa da zaɓinki k kaɗan, indai zaki samu farinciki dashi ni ina goyon bayan ɗari bisa ɗari, a zahiran ce kinyi zaɓi mai kyau kuma na yaba dashi, fatana kawai yayi mun alƙawarin zai riƙe ki amana ko don maraicin ki, idan yayi mun hakan shikenan ya gama mani komai, kuma zai sa naji sassaucin raɗaɗin da nake ji ta wani ɓangare na zuciyata" daɗi ne ya rufe Janan da har taso tayi mata tambayar wane irin raɗaɗi take ji azuciyar ta ɗaya sakata kuma, amma da yake burin ta ya gama cika sai ta jefa mata tambaya akan Abban na ta, ta ce

"Hajiya Abba fa, wlh zai iya hanani aurensa" kallon ta hajia tayi kafin tace,

"Ai ni na haifi ɗana bashi ya haifeni ba, don haka kibar ni dashi, kai kuma Muhammadu idan kasami da ma jibi ka dawo ina son ganin ka" tana gama faɗar haka ta miƙe Janan ta riƙata ta wuce bedroom ɗin ta ta basu waje, mm na faɗin,

"Nagode Hajiya ALLAH ya ƙara lafiya" ta amsa da "Amin" haɗe da ƙara sa shigewar ta,

Kusa dashi Janan ta dawo ta zauna tare da tsiyayo lemu a cup ta miƙa masa tana faɗin "to ya kaga dabarar tawa?" Sai daya amshi cup ɗin ya ɗan kurɓa yana kallon ta sannan ya ce,

"Ai kin faɗo ƙasa warwas malama, ke da kika ce idan grandma bata so zaki iya haƙura

dani"

"Laaa..wlh haka nace ba, cewa fa nayi zan haƙura"

"To zaki haƙura dame in ba ni ba" ɗan kwaɓe fuska tayi cike da shagwaɓa sannan ta ce,

"Kai hubby, zan haƙura da rayuwa fa nake nufi" dariya ya yi tare dakai cup ɗin a bakin sa ya ƙara kurɓar lemun yana cewa

"Kin kuru, da na ce ni nama ga matar aure don Hajiya tayi mun ɗari bisa ɗari.." bai ƙarasa rufe baki ba ta janyo throw pillow dake saman kujera ta shiga maka masa akai tana faɗin,

"Cheater, cheater..." Dariya yake yi sosai ya samu daƙyar ya riƙe pillow ɗin yana faɗin,

"Am sorry, am not a cheater ranki shi daɗe, kin manta da alƙawarina agareki ne? Ai in ina ganin ki ba abunda zanyi da waccan 'yar tsohuwar, yi haƙuri nurul alb, na tuba bazan ƙara ba kin ji ko?" ya samu da wayo ya amshe pillown dake hannunta y maidasa inda yake yana kallon yanda ta turo leɓen ta na ƙasa cike da shagwaɓa kamar za tayi kuka,

"Ayya sorry matata ni kaɗai, mm ne ko?" ta ɗaga masa kai tamkar wata samna, ya yi ɗan murmushi haɗe dasa yatsa ya zun gure goshin sa yana cewa,

"Baka jin magana kada ka ƙara ɓatawa gimbiya rai kaji ko?" ya wani haɗe fuska tamkar yana faɗa da wani, ba tare data ankare ba ta saki wata irin dariya haɗe da cewa,

"You always drive me like crazy hubbynah, thank you so much, ina matuƙar son ka da ƙaunar ka da yawa" ta ƙare maganar tare da langaɓar da kanta gefe tana aika masa da wani irin kallo mai cike da tarin ma'anoni daban daban, ƙasa yayi da muryar sa shima haɗe da saita bakinsa a daidai kunnen ta ya ce,

"Nima ina sonki, ina ƙaunar ki fiye da ƙarfin tunanin ki da nawa kai harma dana grandma gaba ɗaya" hannuwanta tasa a fuska tana dariya tare da cewa, "har da na kaka?"

"Sosai kuwa"

"Tab..lallai wannan so naka da yawa yake, tunanin kaka fa ba nan kusa ba kuma ba kaɗan ba"

"To anfaɗa maki shi son da nake yi maki ɗin kaɗan ne, ai badon ni ɗin mai ƙarfin zuciya bane a dare ɗaya zai iya yin wuff da rayuwata"

"Ahh..bana son yayi haka gaskiya, ya bar ni nayi wuff dakai da kaina" suka sa dariya tare, abincin ta buɗe ta zuba masa da kanta ta tura masa agabansa haɗe da cewa "bisimillah" tamkar wanda ya saba da gidan haka ya saki jiki sosai yaci abincin sa kuma suka sha soyayyar su sannan yayi sallama da Hajiya ya tafi bayan ya ajiye mata dubu biyu ya ce taci goro tayi ta sa masa albarka tana mai jin daɗin kyautar duk dako tafi ƙarfin ta,

Sai da Janan ta rakosa har titi ya hau abun hawa ya tafi sannan ta dawo tana cewa Hajiya,

"Hajiya ni na wuce"

"Au tun yanzu? Ai na zata wuni zakiyi mun"

"A'a makaranta zan koma, mota ta na can na baro"

"Ke dai kika sani da kicihin ki, a dama kar nake kallonki, kuma ina sane da salon ki, wato kun haɗa baki zai zo shine kika zo zaki yimun boko ko?"

"Kai Hajiya, to ina laifi na ma tunda gaisuwa muka zo kawo maki"

"To kun kyauta ai, ALLAH yayi maku albarka"

"Amin Hajiya, ni na tafi"

"ALLAH ya kiyaye, anjima ai zan shigo wajen naku da duba waccan uwar tsiwar"

"Ehm..ka dai ji Hajiya, a haka ɗin dai kike son ta tunda har zaki je dubata" jefota da carbin dake hannunta tayi haɗe da cewa

"Ke dallah ni tafi kin zo kin isheni da surutu tun ɗazu, Muhammadu kam zai sha fama da wannan surutu naki"

Da sauri Janan ta fice tana dariya abin ta, tana son grandma sosai saboda halinta, yanzu ne zaku yi daɗi da ita kuma yanzu ne zaku koma faɗa, wanda hakan ne yasa Nihal ta kasa fahimtar ta, har ya zamana basa shan inuwa ɗaya,

Ta gate ɗin data fito ta sake komawa cikin makarantar, tsaitsaye ta isko su wajen motar wasu kuma suna faman zagayen classes ɗin nasu haɗe da leƙa windows suna neman ta, dariya ta kwashe da ita sannan ta ɗaure fuska tayi kamar daga Masallaci ta fito ta nufi wajen motar ta fuskar ta ɗaure ba alamun wasa aciki, tana sake danne dariyar dake ƙoƙarin zo mata ganin yanda suka yo kan motar gaba ɗayan su, su wajen tara, ba tare data kula ta kansu ba ta buɗe motar don basu da lecture ɗin marece ta shige, agogon hannun ta ta duba ƙarfe kusan biyu har da rabi kawai ta tada motar ta ta ja tabar wajen, aguje suka riƙa bin motar har takai bakin gate ta saukar da glass ɗin motar haɗe da yiwa mai gadin godiya sannan ya buɗe mata gate ta wuce, koda ta fita har sun shige motocin su ita kaɗai suke jira, tana wucewa suma suka bi bayan ta aguje kamar yanda suka ga itama taba motar wuta.

#COMMENT PLS

*ALLAH KA JIƘAN IYAYENMU👏😭*

[8/17, 7:39 PM] ƳAR FARA KYAKKYAWA💎: _Page 32_

*TUKUICIN SO*💞

*NA*

*BILLY S FARI*💎

*HASKE WRITTER'S ASS..💡*

*Free Book*

______________________________

    Cike da shaƙiyanci Janan ta riƙa shiga lungu da saƙo da motar tana gudu don kawai ta wahal da su, gaba ɗaya ta kasa tsayawa tayi tuƙin hankali ganin yanda suke biye da ita gashi kan titin ma sauka tayi don ta rena masu da wayau tana yi tana dariya abunta har suka isa gida,

Tana gama daidaita parking ɗin motar ta Asgar dake can zaune cikin tashi motar ya fito ya nufo inda take murtuƙe da fuska ya tsaya a gefen da zata fito yana jiran fitowarta, Janan da gaba ɗaya bata lura da zuwan sa wajen ba ta fito tana yiwa su Jazz dariya, tana ganin Asgar tayi saurin ɗaure fuska tamkar ba itace ke dariyar ba, ko kallon sa bata yi ba ta raɓa ta gefensa zata wuce yayi saurin shan gaban ta, sinne kai tayi ba tare data bari sun haɗa idanuwa ba haɗe da cewa,

"Malam bani wuri na wuce!" Cikin ɓacin rai dajin tamkar ya rufeta da duka ya ce,

"Waya baki izinin fita ba tare da kin jira na zo ba?, Ko shi Abban bai faɗa maki cewa yanzu a ƙarƙashi na kike ba?, Haƙƙin fitar ki gaba ɗaya ya komo a kaina, kama daga makaranta har zuwa inda duk kike son zuwa nine zan riƙa kaiki."

A hankali ta ɗago kai tana watsa masa wani irin mugun kallo tun daga sama har ƙasa sannan ta saki tsaki tare da sake ra ɓawa ta gefensa zata wuce kawai taji ya riƙon hannun ta, bata tsaya yin wata wata ba tana juyowa ta ɗaukesa mari tare da nuna sa da yatsa cikin ɓacin rai tana zaro masa idanuwa ta ce,

"Wannan ya zamo na ƙarshe a wajen ka! Idan ba haka ba ka dinga shan marukka kenan a wajena, kuma ina tabbatar maka daga ƙarshe wuta ce zata cinye wannan tsinannen hannun naka daya saba da taɓa jikin mata yana neman lalata su sai kace bunsuru" ta ƙare zancen tana nuna hannun nasa da yatsa, kallon ta yakeyi cike mamaki kafin yace,

"Janan ni kika mara?"

"Ko kana tantama ne ka sake maimata abinda kayi ni kuma na shere maka ita?"

"To sai me idan ma kinyi hakan?, Na lura da ƙarfi kike son musguna wa rayuwata don kawai na rabu dake, kuma wlh tallahi kinji na faɗa maki komai zakiyi mun bazan rabu dake ba har sai na mallaki wannan kyakkyawar surar taki" ya ƙare zancen yana nuna ta da hannu tun daga sama har ƙasa tare da gyara tsayuwar sa yana murmushi sannan ya ci gaba da cewa, 

"Don haka ki ci gaba da duk abunda kika iya lokacin ki ne 'yan mata" ya yi salutin nata a daidai gefen idonsa ya jefa mata sannan yabar wajen yana faɗin "ki kula mani da kanki, anjima zan dawo"

Takaici ne ya rufe Janan hannayen ta na naɗe akan ƙirji ta bisa da kallo tana hurar hanta tare da cije baki tana girgiza kai sannan ta nuna sa da yatsa ta ce,

"Zamu haɗu ne dakai, ko ni ko kai shege ka fasa" sannan ta wuce cikin gida,

Da ɗan gudu gudu take hawan upstairs ɗin har ta ƙarasa ta nufi wajen ɗakin ta, tana kaiwa zata shiga ta tuna da cewa ai Nihal ba tada lafiya sai ta nufi ɗakin ta ta tura ƙofar ta shiga bakin ta ɗauke da sallama, saman gadon da ta kai buban ta akai bata hango kowa ba yasa ta maida hankalin ta akan kujerar dake cikin ɗakin daga can gefe, amma ga mamakin ta itama babu kowa akai, don haka kawai sai ta fito ta sauko ƙasa tana ƙwalawa Madam florence kira, 

Da sauri ta fito daga can backyard ɗin dake bayan kitchen ɗin tana zaune tana ɗan hutawa taji kiran nata, 

"Good afternoon madam" Janan ta faɗa fuskar ta a sake,

"Afternoon my dota, how was the study?"

"Fine mah, where's my sister?"

"Oh! She's their" ta ƙare zancen tana nuna mata ɗakin mahaifin nasu,

"Ok, ya jikin nata?"

"To, i don no my dear, but i hope she will be ok by now" ajiyar zuciya Janan ta sauke haɗe da cewa,

"ALLAH ya ƙara sauƙi, bari naje na duba ta" ta wuce kai tsaye ɗakin mahaifin nasu ba tare data jira me madam ɗin zata sake cewa ba,

Sallama tayi har kusan sau biyu bata ji an amsa ta ba hakan yasa tayi knocking ɗin ƙofar da ɗan ƙarfi yanda za'a iya jiyo ta tare da gyara tsayuwar ta,

"Yes" Abba dake zaune tsare da Nihal tun ɗazu ya kasa matsawa ko nan da can ta ji ya faɗa, hakan yasa ta tura ƙofar ta shiga idanuwan ta suka sauka akan 'yar uwar tata dake kwance ruwa na shiga jikin ta a hankali ta ƙara sa daga ciki haɗe da maido kallon ta ga mahaifin nata dake latsar waya ta ce,

"Abba barka da rana, ya jikin Adda ɗin" kamar bazai amsa ta ba sai kuma ya ce,

"She's fine now, hop bakiyi wani kuskuren ba" 

"Bana tunanin haka Abba" ta faɗa cikin ko in kula tare da zuwa kusa ga kan Nihal ta zauna ta ɗago kan nata ta ɗora saman cinyar ta tana shafawa a hankali haɗe da cewa,

"Sannu Adda Nihal ya jikin?" Nihal ta buɗe idanuwanta a hankali ta saukar akan fuskar ta tare da sakin murmushin ƙarfin hali ta ce,

"Da sauƙi Janany har kin dawo?"

"Eh, wajen grandma nake ji ashe bayan fitata kuma rashin lafiya ta kama ki"

"To ita waya faɗa mata?"

Kallon Abba Janan tayi haɗe da rufe baki kafin ta ɗan duƙo saiti kunnen Nihal tace,

"Naje wajen ta ne ni da mm, inaga madam Florence ce takirata"

Ƴar dariya Nihal tayi tare da raɗa mata a kunne "Lover girl, ya akayi su Jazz suka barki?" Janan na dariya sosai tunawa da yanda har ta tafi ta dawo basu sani ba ta ce,

"Manta dasu kawai Adda ta kin ci abinci?" Kafin ta bata amsa taji muryar mahaifin nasu na faɗin,

"Idan zaki dameta ne zaifi kyau ki tafi har zuwa anjima, bana son yawan surutu kinji ko?" Yana latsar wayar ya faɗi hakan fuskarsa a ɗaure tamkar ba shi ya faɗa ba, don ko ɗago kansa bai yi ba balle kasa ran shi ɗin ne,

Duk da abun yayiwa Janan ciwo haka tayi murmushi haɗe da miƙewa ta ce,

"An sorry Abba" sannan ta fice, kai tsaye kitchen ta nufa ta bubbuɗa warmers ɗin da Madam ta zuzzube abincin data gama akai ta ɗauko plate ta ɗiba aciki ta ɗora akan ɗan madaidaicin tray tare da ruwa da lemu ta koma ɗakin, har lokacin Abba na zaune ta jawo center table ta ɗora akai haɗe da kallon gorar ruwan da kaɗan ya rage su ƙare ta ce,

"Abba ruwan ya kusa ƙare wa" bai tanka taba ya ɗago kai ya kalli gorar ruwan tare da ajiye wayarsa a gefe yasa hannu ya cire mata calula ɗin, yana faɗin,

"Sorry my dota" Jin ta ɗan saki ƙara tare da saka kaɗa ya danne mata wajen, ganin tana ƙoƙarin tashi yasa Janan matsowa da sauri ta riƙa ta,

"Janany sister zan shiga bayi"

"Ok, to sauko a hankali" ta faɗa tana ƙara riƙo ta sosai ta miƙe, hanyar waje ta nufa da ita da biyar kaita toilet ɗin dake ƙasa a can main falon Abba ya ce,

"Ki shiga bedroom mana, ko baki ga jikin nata ba ƙwari ba zata iya wahala kafin ku ƙara sa" ba musu Janan ta rakata har cikin toilet ɗin ta tara mata ruwa sannan ta fito ta jirata abakin ƙofa, sai da Nihal ta rage cikin ta sannan tayi tsarki ta wanko bakinta haɗe da fuskarta ta fito,

"Sannu Adda nah" Janan ta faɗa tare da sake riƙo ta suka dawo falon ta zaunar da ita kan ɗayar kujerar sannan ta jawo Centre table ɗin data ɗora abincin akai ta buɗe ta ɗauko tana faɗin,

"Sannu Adda, ki daure kici abinci ko ɗan jikin naki zai yi ƙarfi"

"Ke kinci ne?" Ta jefo mata tambayar tana kallon cikin idanuwan ta,

"No, idan kin ci, ni naci nawa abaya" ta ƙare zancen tare da miƙa mata lomar abincin data ɗebo a spoon ga baki, sai data haɗiye ta sake ɗebo ta biyu zata bata ta riƙe spoon ɗin tare da hannunta ta kaimata abaki tana faɗin,

"Kici kema na san kina jin yunwa sosai"

Kasancewar ko da suka fito Abba ya riga ya fita acan compound ɗin wajen gida yasa Janan cewa,

"Na ci abinci fa a gidan grandma"

"Ki ƙara to" bata yimata musu ba ta karɓi lomar itama ta ci, haka suka ci gaba da cin abincin idan ta bata ta ci sai itama taci...

_Kuyi manage pls_

*ALLAH KA JIƘAN IYAYENMU 👏😭*

[8/17, 7:45 PM] ƳAR FARA KYAKKYAWA💎: _Page 33_

*TUKUICIN SO*💞

*NA*

*BILLY S FARI*💎

*HASKE WRITTER'S ASS..💡*

*Free Book*

______________________________

   Suna kammala cin abincin Abba ya shigo falon ransa a ɓace kamar zai tashi sama, kallo ɗaya Janan tayi masa ta sadda kanta ƙasa ganin yanda ya nufo wajen yana nuna ta da yatsa kamar zai daketa saboda tsananin ɓacin rai,

"Dama ke shashashar yarinya ce ban sani ba?, Har yaushe kika zama marar kunya haka da bata san kima da darajar mutane ba da har kike da zimmar ɗaya hannu ki mari yaron mutane don kinga yana son ki?, To bari kiji in faɗa maki, ko kina so ko bakya so aure tsakanin ki da Asgar kamar anyi ma an gama ne, ya rage naki ki koyawa kanki son sa da kuma martaba sa ko kuma akasin hakan don na lura so kike yi ki wulaƙantani tare da maidani ba abakin komai ba a bainar jama'a, kuma wlh baki isa ba, baki isa ba kinji na faɗa maki, shashashar yarinya kawai"

Sai alokacin ta ɗago idanuwanta da suka cika tafi da ƙwalla tana kallon mahaifin nata ta ce,

"Abba don ALLAH kada kayi haka, kayi tunani wlh ba mutumen kirki bane.." kafin ta ƙarasa ya katse ta ta hanyar katsa mata tsawa tare da ɗaga mata hannu ya ce,

"Rufe mun baki anan ko nazo na tattakaki a wurin, ke ɗin kirki ne dake da har kike da ƙwarin guiwar faɗar haka akansa, ina ke yanzu jayayya kike yi dani akan abunda na zaɓa maki, to taya 'yar kirki zatayi haka wa mahaifinta" cike da mamakin kalamin sa na ƙarshe take kallonsa kafin can cikin karyewar murya kamar za tayi kuka tana girgiza kai ta ce,5

"Abba ba haka bane wlh, a yanda naga ka dage akan zaɓin daka yimun da ace wani ne daban ba shi ba to dana haƙura da nawa zaɓin nabi naka, amma gaba ɗaya a mahangar hankali da tunani wlh akwai tangarɗa da ƙaramcin tarbiya ga wanda ka zaɓa mun, shiyasa ko mutuwa zanyi bazan taɓa yarda na auresa ba balle har na iya rayuwa da shi"

Wata uwar tsawa ya daka mata data matuƙar tsoratata tare da kaɗa mata ƴan hanjin ciki kafin a hasale ya ce,

"Enough Janan!, Ni kike maidawa magana saboda kina ganin kin isa da kanki yanzu? To ai kece keda ƙaramcin tarbiya ba Asgar ba, don haka tashi ki ɓace mun da gani, kafin na ɓuɗe idanuwa na" ya ƙare zancen yana nuna mata hanyar fita,

"Abba.." 

"Ki fata nace" ya faɗa da ƙarfi kamar zai dake ta, cike da tashin hankali da tsoro ta miƙe ta bar ɗakin aguje tana wani irin kuka mai tsima zuciya, daidai lokacin grandma da isowar ta kenan ta zo duba Nihal kamar yanda ta alƙawarta ɗazu ta turo ƙofar falon ta shigo bakin ta ɗauke da sallama, muryarta da Janan ta jiyo ta sata juyowa da ƙarfi daga upstairs ɗin da take ƙoƙarin hawa ta nufo wajenta aguje tare da faɗawa jikinta tana sake sakin wani kukan kamar ranta zai fita,

"Subhanallahi, lafiya Janan?, Me yake faruwa ne?, Ina Nihal ɗin ne?" ta jefo mata tambayoyin a jere ba tare data bari ta bata amsa ko ɗaya ba saboda tsananin ruɗewar da tayi, ganin bata da niyar bata amsa sai faman kukanta takeyi yasa ta ƙara so shigowa cikin falon tana ƙwaƙwalwa Madam florence kira, da sauri Madam dake saye da kayan shiga kitchen tana gyara inda tayi aikin abinci ta iso haɗe da duƙawa har ƙasa tana gaishe da grandma, ba tare data amsata ba ta jefo mata tambaya cike da son jin bayani daga wajen ta,

"Me yake faruwa ne agidan na tadda Janan tana kuka florence?" Ta kai ƙarshen zancen idanuwanta akanta tana ƙoƙarin fahimtar ko akwai wani abu daya faru,

"Hajiya ina kitchen ina aiki ban san meke faruwa ba, na dai san a gabana Janan ta shiga part ɗin alhaji ta ce zata je dubo Nihal.." kafin ta rufe baki Hajiya tayi saurin katse tta ganin Abba na fitowa part ɗinsa riƙe da hannun Nihal,

"Tashi ki tafi na samu amsar tambayata" ta faɗa tare da ɗaure fuska ta kauda kanta gefe tana ɗan bubbuga bayan Janan da har lokacin kuka take yi, da Farooq Hajiya tayi tsammanin wani abunne ya sami Nihal shiyasa Janan ke kuka, amma ganin yanda dady ya riƙo hannunta garas tgaras da ita ta samu sauƙi yana tabbatar mata da cewa mugun halin mahaifin nasu ne ya motsa, don ko shakka babu shine dalilin wannan kukan na Janan.

"Barka da zuwa Hajiya" Abba ya faɗa bayan ya zauna a gefen daya zaunar da Nihal,

"Barka" ta amsa masa ciki ciki tare da zaunar da Janan saman kujerar itama ta zauna, 

"Ya hanya Hajiya anzo lafiya?"

"Lafiya" ta sake bashi amsar a daƙile ba tare data kalli ko gefen da suke ba, ganin haka yasa Abba ya kama bakin sa yayi shiru yana kallon yanda Janan ta shige a jikinta tana faman shesshekar kuka, ɗan ɗago kai Nihal tayi ta gaishe da Hajiya kamar bata so, itama ta amsa mata a daƙile tana faɗin, "ai da kin riƙe gaisuwar taki don ba ita nazo amsawa ba, ganin ki nazo yi kuma alhamdulillah naga kin samu sauƙi don haka riƙe gaisuwar ki bana so" kafin Nihal tace wani abun Abba ya marairaice murya haɗe da cewa,

"Haba Hajiya, kin san bata da lafiya shiyasa kike ganin kamar tana gaisheki a dole, amma ba haka bane, duk da ta samu sauƙi akan ɗazu, amma har yanzu jikin nata ba ƙwari sosai" cike da mamaki Hajia ta bisa da kallo kafin ta sauke ajiyar zuciya haɗe da cewa,

"To ALLAH ya kyauta ya kuma bata lafiya"

"Amin Hajiya" shiru ne ya biyo bayan wasu mintota kafin Hajiya ta sake cewa,

"To ita wannan baiwar ALLAHr dana isko tana kuka me akayi mata tunda dai ALLAH yasa ita ba ɗiyar so ce ba"

Shafa kai ya shiga yi cike da rashin gaskiya don sam baya son Hajiya tasan da zancen haɗin auren Janan da Asgar har sai komai ya gama daidaita, ba tare data kawo komai aranta ba don ita a tsammanin ta halin nasa ne na banbanci daya saba nunawa tsakanin ta da ƴar uwar ta ko yanzun ya yi, hakan yasa ta sake yin wata ajiyar zuciya akaro na biyu haɗe da cewa,

"Usman kenan, ina riƙon ka da kaji tsoron ALLAH, Katuna yaran nan duka ƴaƴanka ne, ka tuna cewa uwa ɗaya ce ta haifa maka su, katuna duka amana ne a wajenka kuma ALLAH zai tambayeka yanda ka kula dasu, a wasu lokutan mu muke haifar da ƙiyayya a tsakankanin ƴaƴayen mu ta hanyar nuna fifikon soyayyar wasu akan wasu, bayan mun san cewa yin hakan ba daidai bane kuma kuskure ne, bance zuciyar ka taƙi son Nihal akan Janan ba tunda ALLAH shike da ikon sarrafa zukata, amma ya kamata ace idan hakan ta faru ka ɓoyewa ranka domin kaucewa matsala, nayi imani da ALLAH cewa ba don yaran nan na son junan su ba da tuni ka dasa ƙiyayya mai tsanani tsakanin su, saboda haka na roƙeka ka gyara kafin lokaci ya ƙure maka, kafitar da abinda ke ranka akan Janan ka tubarwa ALLAH domin hakan shirme ne kuma aikin jahilci ne, babu mai ikon kashewa da kuma rayawa aduniya in ba ALLAH ba"

"Amma Hajiya ai akwai sila ko?"

"Sosai akwai, amma ai kai baka san ma me ake cewa suka ba, domin idan ka sani to bazaka taɓa cewa ƴarka itace silar rasa mahaifiyar su ba, ajali shine sila, sannan a halin da ake ciki yanzu har ma ada ta fika buƙatar mahaifiyarsu ta kasance araye, saboda haka ka fidda wannan aƙida a ranka don ba mai kyau bace" wani kukan Janan ta saka jin har yanzu mahaifinta be dena yimata kallon da yake yi mata a da ba, abunda tun tana ƙarama take kwana dashi kuma ta tashi dashi ace har yanzu yaƙi ficewa azuciyar mahaifinta, wannan wane irin ubane haka take dashi?, tsaki Abba ya ja, haɗe da miƙewa yana faɗin,

"Hajiya wannan yarinyar ganin yanda kike biye mata yasa take neman maida mutane 'yan iska, amma da sannu zanyi maganin ta tunda bata san ana haƙurin da akeyi da ita ba"

"Au! Usman, agaban nawa ma bazaka daga mata ba?, wato bata san haƙurin da akeyi da ita ba, shikenan tunda abun naka ya zamo haka taje ta tattaro inata inata mu tafi, kaga sai ta koma hannuna gaba ɗaya yanda zaka dena haƙurin da ita tunda baka son ta, amma ni bazan bari taci gaba da zama anan ba har kazo ka saka mata ciwon zuciya kamar yadda ƴar gwal ɗin taka ta ɗorawa kanta shi,  ka ga shikenan ka huta da haƙurin da ita, ke maza tashi kije ki haɗo kayan ki muje kin ji ko, nace kiyi shiru hakan ki dena kukan kada kanki yayi ciwo" tana rufe baki Nihal ta saka kuka tana shusshura ƙafafuwa,

"ALLAH ni bazan yar da ba, haka kurum kizo ki rabani da ƴar uwata, wlh ALLAH Abba bazan yarda ba sai dai mu koma tare" ta ƙare zancen tana sharɓar majina ita ala tilas babu inda za a je da Janany sister ɗinta, Mere baki Hajiya tayi kafin tace 

"Kya ji dashi in dai sakalci ne, gaki ga uban naki, ni kam babu inda zan je dake don bazai saɓuba na zauna da marar kunyar yarinya cikin mutanena na mutunci ta yar fani tunda baki san girman mutane ba, sai dai kiyita zama nan wajen wanda ya isa dake yayi ta biyewa sakalcin ki tunda bazai iya da shashancin ƴar uwar ki ba" ta ƙare zancen tare da taimakawa Janan ta tashi zaune tana sharar ƙwalla, suna haɗa idanuwa da Abba ya maka mata harara tayi saurin sadda kanta ƙasa, don kuwa ko shakka babu wannan karon tafiso tabi grandma ko don ta kuɓuta da takurar da Abba keyi mata akan masoyin ta, saɓanin da da itama sam bata son a rabata da ƴar uwar ta, ganin yanda Nihal ta ɓare baki da gaske da gaske tana kuka ya sata ɗago kai tana kallonta, sosai taji ba daɗi yanda take kuka saboda tasan irin tarin ƙaunar da take yimata ba kaɗan ba, amma ya zatayi? Mafita take nemarwa kanta don haka dole ta haƙura tabi grandma ɗin su koda hakan bazai wa ƴar uwar tata daɗi ba,

Yanda take kukan ba ƙaramin tayarwa Abba da hankali yayi ba, don indai tashi ce bazai damu da komawar Janan hannun grandma ba, dama itace ta tilas tasa cewa lallai sai ta dawo hannunsa badon haka ba da babu yanda zai juri rayuwa da ita a inuwa ɗaya, sai kuma irin son da Nihal keyi mata da zancen aurenta da Asgar da baya buƙatar Hajiya ta sani yanzu, hakan kaɗai yasa zai dakatar da Hajiya akan tafiya da Janan, rarrashin Nihal ya shiga yi kafin ya samu daƙyar tayi shiru bayan yayi mata alƙawarin Hajiya baza ta tafi da Janan ba, lokacin har Janan ta haɗo kayan ta tana saukowa daga kan upstairs, kallo ɗaya yayi mata ya ɗauke kai tare da kallon mahaifiyar tasa ya ce,

"Hajiya Don ALLAH da girmansa kiyi haƙuri kada ki raba yaran nan tunda Nihal bata so, nayi maki alƙawarin bazan sake aikata abunda bakya so ba"

"Au saboda Nihal bata so kake roƙona, lallai Usman kayi nisa wlh sai addu'a? To ita fa waccan ɗin idan tana so? Sai ayi ƙaƙa?" Ta ƙare zancen tana nuna Janan ɗin dake tsaye da hannu.

"Haba Hajiya, kefa kika gama faɗin dukan su abu ɗaya ne, don me zaki raba ɗaya biyu a yanzu?"

"Kaga Usman, fita idanuwa na wlh kafin na saɓa maka, don na tafi da Janan zaka ce na raba ɗaya biyu? Ai bance zan hanasu ganin juna ko waya da juna ba idan suna buƙata, wannan zaman takurar ne dai bazan bari taci gaba dayi ba kaji na faɗa maka, sannan ko Nihal na so ko bata so ai dole wata rana zasu rabu tunda kowacen su aure za tayi ta tafi gidan mijin ta, shikenan sai ace an raba ɗaya biyu?"

"Koma dai meye naji na yarda Hajiya, amma kiyi haƙuri don ALLAH, in Sha ALLAH bazan ƙara yin abunda bakya so tsakanin su bat, kin ga Nihal ba cikakkiyar lafiya ne da ita ba, hakan zai iya sake jefata cikin damuwa kuma kinga abun bazai yi daɗi ba"

"Mtsss.." Hajiya ta ja tsaki tare da miƙewa ta je tariƙo hannun Janan dake tsaye suka fice daga falon tana cewa,

"Ka ji dashi kai da Nihal ɗin, kai komai Nihal..Nihal, ko tsoron ALLAH ba ka ji tunda ba ita kaɗai ce ƴarka ba, ni wannan shashancin ya isheni haka"

Suna kaiwa a compound ɗin gidan zasu shiga part ɗin Hajiya zee don su gaisa, Janan taji Nihal ta riƙo hannun ta tana kuka, 

"Janany sister kada ki tafi kibar ni don ALLAH, kin fa sani banda kowa sai ke sai Abbana, ke kaɗai ce abokiya ta kuma abokiyar shawara ta, wlh Janany bazan jurewa rabuwa dake ba" ta ƙare zancen tare da faɗawa akan kafaɗar ta,

"Amma Adda kina fa jin abunda Abba ya faɗa, wlh kamar yanda kike jin baza ki iya rabuwa dani ba haka nake jin bazan iya rabuwa da mm ba, tafiya ta ba tana nufin mun rabu bane, kawai wata mafita ce a wurina kuma kema kin san haka!"

"Na sani Janany, amma kiyar da dani, na rantse da sarkin daya jera mani a wazzu, zan tsaya maki da dukkanin iya ƙarfina kamar yanda uwa ke tsayawa ƴarta har sai naga kin mallaki farincikin ki, wannan alƙawarina ne kuma na tabbatar maki da zanyi hakan" ta ƙare zancen haɗe da miƙo mata hannun ta, duk yanda Janan taso ta kauda kai akan buƙatar ƴar uwar tata kasawa tayi, jefar da akwatin tayi haɗe da rungumeta tana kuka itama, 

"Bazan barki ba Adda ta, duk da nasan hakan bara zana ce a wajena na rasa abunda nake so"

"Ki dena faɗa Janany, bazaki rasa abun da kike so ba kin ji, ina son ki sosai" ta ƙare zancen tana shafa kan Janan dake jikinta, sakwarkwatai Hajiya tayi tsaye tana kallon su, duk da kalamansa sun jefata cikin duhu dama tasan abune mai wahala iya rabasu don sau ɗaya hakan ta taɓa faruwa lokacin da Nihal ta je karatu waje, shima sai da aka kusan rasa Janan saboda yanda tayita fama da rashin lafiya, ita kanta Nihal saida akayi da gasken gaske aka samu ta natsu tayi karatun, tayi hakan ne dama ko ALLAH zai sa Abba ya sauko ya gane gaskiya.

Shi kuwa Abba dake tsaye a can bakin ƙofar shiga falon yana kallon su, juyawa kawai ya yi ya koma ciki ganin Nihal ta shawo kan ƴar uwar tata yana mai saƙawa da warwarewa kala kala a zuciyar sa.

Ranƙwashi Hajiya ta kaiwa Nihal akai haɗe da cewa, 

"Ai sai ki cikata haka, mai shegen  bacin tsiya da daɗin baki, na ga yanda zakiyi duk ranar da aka ɗaura maku aure?" Cuno baki Nihal tayi tana shafa ƙeyar kanta kafin tace,

"Na dai ji, ALLAH baki haƙuri" Nihal ta faɗa tare da ɗaukar akwatin Nihal ta ja hannun ta suka wuce ciki, ita kuma ta wuce part ɗin Hajiya zee tana jinjina shaƙuwa da soyayyar dake tsakanin su.

*We back in Sha ALLAH, kuyi haƙuri, kuyi haƙuri👏🏻 nasan kun yimun uzuri and i really appreciate that, luv you all❤️🤍💞*

     Bata wani jima ba a part ɗin Hajiya Zee don suna gaisawa ta wuce gida abunta ba tare da ta bari ko sallama sun sakeyi da Abba ba kasancewar har lokacin drivern ta na nan a haraba yana jiran fitowar ta, A ɓangaren mm kuwa sosai Momy taji daɗin yanda ya labarta mata cewa Hajiya ta karɓe sa hannu biyu tare da yimasa fatan ALLAH ya tabbatar da alkhairi, bayan kwana biyu da mm ya shirya ya je gidan grandma kamar yanda ta buƙata,

Tarba ta musamman Hajiya tayi masa inda tasa aka shirya masa abinci mai rai da kuma lafiya aka dama masu fura ta sha nono da madara aka saka masa fridge, lokacin da mm ya ƙara so gidan kai tsaye ta bawa baba mai gadi damar shigowa dashi har cikin falon nata, a lokacin tana zaune tana faman jan carbi, don bata jima da gama sallar walha data saba yi a koda yaushe ba, cikin girmamawa ya shigo ya zauna har ta kammala sannan ya ɗan rissinar da kansa ƙasa yana gaisheta, murmushi tayi sannan ta ce,

"Ashe dai mijin nawa da gaske yake yi, ai nazata ma ka manta da zancen gaba ɗaya"

"A'a Hajiya, ni dake neman farincikina taya zanyi in manta?"

"Lallai kam, da kayiwa kanka sakkiyar da ba ruwa, don kan waigoni lokacin daka tuna zaka tadda har na ba wani ita" cike da tsokana irin ta kaka da jika mm ya ce,

"Ai kuwa da kotu ta rabani dake da kuma kowaye kika bawa matata" dariya Hajiya tayi haɗe da ƙwalawa mai aikinta kira sannan ta ce,

"Ya iyayen naka? In jin dai duk lafiya suke?"

"Lafiya klw Hajiya, amma dukan su ALLAH yayi masu rasuwa"

"Ayya.. Sannu Muhammadu, ubangiji ALLAH ya rahamshe su"

"Amin" ya faɗa yana jin ɗacin rashin iyayen nasa a ƙasar zuciyar sa daidai lokacin,

"Rabi akawo masa abinci ko?" Hajiyar ta faɗa lokcin da mai aikin nata ta ƙara so cikin falon tana tsane hannunta da zanen dake jikin ta, bata ce komai ba ta juya ta je ta haɗo masa abincin a ƙaton tray ta kawo ta ajiye masa agabansa sannan ta juya ta bar falon,

"Muhammadu ga abinci nan ka taɓa da ƴan ruwa kafin na ɗan zaga, bari nazo?" ta faɗa tare da miƙewa ta nufi bedroom ɗin ta, gorar ruwan dake kan tray ya fara ɗaukowa da zimmar tsiyayawa yasha sai kawai yaga an miƙo hannu an karɓa, ɗago kan da zai yi suka haɗa idanuwa da Janan cikin wata doguwar riga brown colour mai haske data kusa sadewa da jikin ta, sosai tayi masa masifar kyau saboda sun kwana biyu basu haɗu ba sai dai waya, a hankali ya lumshe idanuwan sa kafin ya sake buɗe su akan kyakkyawar fuskarta yana faɗar,

"Subhanallahi khaliƙul azhim, fatabarakallahu ahsanil khaliƙin, nurul alb daga ina haka? Masha ALLAH gaskiya kinyi kyau sosai"

Janan na dariya tare da zuba masa ruwan a cup ta miƙa masa tana faɗin, "kai hubbin ruh, karfa ka fasa mun kai, duk kyan da nayi na kaika?" Saida ya kurɓi ruwan idanuwansa na akanta tana ƙoƙarin zuba masa abincin sannan ya ce,

"Ai kinma fini ranki shi daɗe, bar abincin nan kada ki zuba" kallonsa tayi cikin idanuwa haɗe da cewa,

"Girkin ne na Hajiya yau baza ka ci ba?"

"A ƙoshe nake shiyasa, musamman ma dana gaki sai naji na ƙara ƙoshi"

Wani ƙayataccen murmushi ta sakar masa haɗe da ajiye plate ɗin a gefe sannan ta rufe warmer ɗin cikin jin daɗin kalaman sa ta ce,

"To shikenan mijina, dama ina kishin kaci girkin ta ba nawa ba, ina kwana, ka tashi lafiya?"

"Lafiya klw matata, ya kike?"

"Alhamdulillah"

"Ya karatun?, Kar dai ince yauma tserowa kika yi?"

"Ai kuwa kamar ka sani" ta faɗa tana dariya tare da zaunawa akan kujerar dake kallon tasa, ɗaure fuska yayi tamkar ba shi ba haɗe da miƙewa tsaye yana faɗin,

"Indai akaina zaki fara guduwa wajen lectures bara na tafi abina"

"Nooo..mm wlh ba haka bane" ta faɗa kamar zatayi kuka, sallallamin da suka ji Hajiya na rafkawa da salati yasa mm komawa ya zauna tare da kafeta da idanuwa alamun zamu haɗu dake, sake marairaice fuska tayi haɗe da riƙo kunnuwanta alamun ban haƙuri ya kauda kansa ya maida inda Hajiya ke ƙoƙarin zaunawa tana faɗin,

"Yau naga barbaɗa ni hafsatu, ke kuwa daga ina waya gayyato ki kika zomun gida bagatatan ba zato ba tsammani? Ina Muhammadu nace ya dawo yau ina nemansa ba ke ba?" Saida Janan ta kalli mm dake murmushi sannan ta maida kallonta ga grandma tana turo baki haɗe da cewa,

"Yo tunda kika ce mijina ya dawo ai kamar kince nima na dawo, saboda duk inda kikaga wata dole zakiga Zarah awajen"

"Tofah, kuji fi'ili, to wace Zarah"

"Ga ni"

"To naji, yanzu dai tashi ki bamu waje zamuyi magana"

"To Hajiya, yanda duk kika ce, akwai fura?" Ta miƙe tare da nufar wajen fridge, tun kafin ta ƙara sa ta ce,

"Ke..ke..ke, dakata, jeki can kitchen ki tambayi rabi baza a rasa wata ba, wacce kenan ta Muhammadu ce"

"Kai Hajiya abun miji ai na mata ne ko hubbin ruh" ta ƙare zancen tare da buɗe fridge ɗin ta ɗauko furar tana kallon mm sannan ta kurɓa

"Kai, wannan haɗin furar na musamman ne Hajiya, gaskiya tare zamu sha dashi"

"Ai sai kiyi kwaɗayayyiyar banza, kawo masa nan ki ajiye kada na sake mantawa da ita" saida ta sake kurɓa kusan sau uku sannan ta rufe fridge ɗin ta zo ta kawo masa furar ta ajiye a gabansa sannan ta wuce can cikin gida inda rabi take, shi kuwa binta yayi da kallo tamkar zai haɗiye ta saboda yanda duk wani motsi nata ke sake tafiya da hankalin sa,

Ƴar gyaran murya Hajiya tayi kafin takira sunan sa itama idanuwanta na akansa, cike da jin kunya ya shiga sosai kansa haɗe da amsa mata da, "Na'am Hajiya"

"Ina so kayi haƙuri da tambayoyin da zanyi maka kuma kabani amsa tsakani da ALLAH, zanyi maka su ne saboda nasan yanda zan ɓullo wa lamarin mahaifin Janan bawai don na wulaƙanta kaba ko kuma wani abun, ko ɗaya bana nufin hakan"

"Hajiya kada ki damu da duk wata tambaya da kike son yimun domin ko musulunci ya yadda da ayi bincike acikin sha'anin aure, kuma in Sha ALLAH zaki sameni mai faɗar gaskiya ga duka amsoshin tambayoyin ki"

"Masha ALLAH, Nagode daka fahimceni" saida ta ɗan yi shiru sannan taci gaba da cewa "Muhammadu, ɗazu na tambayeka akan ya iyayen ka suke, sai kake shedamun cewa ALLAH yayi masu rasuwa, abun tambaya anan, dama can ku ƴan asalin wannan gari ne ko kuwa?, Ya sunan mahaifinka?, Meye sana'ar ka?, A ina kake zaune yanzu?, Wu ɗan nan sune kaɗai abunda nake son ji dangane dakai, daga su kuma babu wani abu da zan sake buƙatar sani akanka, suma ɗin na tambayeka ne saboda mahaifin Janan kamar yanda na faɗa maka tun farko, da kuma wata matsala da nake gudun sake faruwar makamanciyar ta acikin zuri'a ta, ina fatar kuma hakan bazai zame maka damuwa ba?"

"In sha ALLAH Hajiya, farko dai sunana, Muhammad Muhriz, sunan mahaifina kuma Muhammad, iyayena ƴan asalin jahar nan ne, amma a ƙauyen caranci suke da zama su da mafiya yawan ƴan uwansu, noma da kuma kasuwanci sune sana'ar mahaifina kafin ALLAH yayi masa rasuwa a sanadiyar ɓarayi da suka afka ma ƙauyen namu, an haifeni a can kuma acan nafaro rayuwata ni da ƙanwata mai suna Razina, mutuwar mahaifina da mahaifiyata su suka zamo silar gudowar mu ni da ƙanwata muka dawo wannan garin da zama...." Nan yaci gaba da labartawa grandma ma yanda rayuwarsu ta kasance bayan zuwan su a wannan garin har zuwa yanzu daya mallaki hankalin sa ba tare daya ɓoye mata komai ba.

Haka akayi kuwa, Janan na fita ta ɗauki hanyar gidan su Amira, bata wani ɗauki dogon lokaci ba ta isa anguwar, wayarta ta ciro ta lalabo lambar Amira ta kira, lokacin Amira na zaune tsakar gida tana latsar waya, ƙanwarta zarah kuma na can gefe kusa da mahaifiyar su dake kwance nan tsakar gida ba lafiya tana yimata fifita, tana kallon wayar Janan tayi mata har kusan kira uku bata ɗaga ba, sai a na huɗu shima har Janan tafidda rai saboda ya kusan katsewa sannan Amira ta ɗaga,

"Yawwa Amira Ina kika shiga inata kiran wayarki baki ɗaya ba, hop dai lafiya ko?" Sai da Amira ta yatsine fuska sannan ta ce,

"Klw, ina ɗan wani aiki ne shiyasa" ta faɗa muryarta a adaƙile tamkar wacce aka tilasta ma wayar, murmushi Janan tayi daga can gefen ta haɗe da cewa,

"Lafiya klw Amira kuma naga baki shigo school ba, kin fa san last semester muke kuma final year sai munyi da gaske mun jajir ce"

"Matsalata dake kenan wlh, kin maida boko tamkar wata ibada, ko ibada ce ai akwai lokutan da ake hutawa ba a yi"

"Ehm! hakane, yanzu dai fito gani anguwarku inda muka tsaya a ranar"

"Wai da gaske kikeyi, me kika zo yi?"

"Amira kenan! Wajenki nazo mana"

"To gani fitowa ina zuwa" ta kashe wayar haɗe da kallon Zarah ta ce,

"Ke tashi ki gyara wajen nan zanyi baƙuwa"

"Ni kuwa meye illar gidan nan da zaki wani ce a gyara?, Ki kira Al-amin sai yayi ya gyara shi don dai bazan iya tashi daga wajen nan ba" Zarah ta faɗa tana ƙare wa gidan nasu kallo dake gyare tsaf, kunnuwan ganyen iccen umbrella ne kawai da suka faɗo suma ɗai-ɗai ku ba wani can da yawa ba, harara Amira ta banka mata haɗe da cewa,

"Ni kike faɗa wa haka?, na rantse saina faffasa maki wannan bakin baki mai rashin kunya kwanan nan" ta ƙare zancen haɗe da kaɗa kai sannan ta wuce ɗaki ta ɗauko mayafinta ta fice daga gidan, umma dake kwance tana jin jiki ta kalli Zarah ta ce,

"Jeki ki tsittince ganyen can kafin tadawo, kinsan halin ta ba daɗi ne da ita ba, yanzu ne zata birkice kuyita masifa agidan na har ku ƙaramun damuwa akan wacce nake da ita"

"Amma umma..." 

"Tashi mana Zarah kiyi yanda na ce, ko ba komai ai yayar ki ce, ya kamata kidin ga fita batun ta kina bata girmanta da ALLAH yayi mata akan ki"  

Ba don Zarah taso ba ta miƙe ta je ta sa tsintsiya da paker ta kwashe dattin ta je ta zuba a dusbin sannan ta dawo ta zauna tana faman kumbura fuska, "ALLAH ya shiryeku" umma ta faɗa tana kallon Zarah, bata daɗe da zaunawa ba Amira ta shigo Janan na biye da ita a baya, 

"Umma tashi ga Janan ta zo duba ki" Amira ta faɗa tare da ɗora mayafin data cire akan igiyar dake tsakar gidan, gefen barandar da suke ciki Janan ta zauna tana kallon umma da tunda ta shigo idanuwanta suka sauka akanta taji gabanta ya faɗi, haka kurum taji matar tayi mata wani irin kwarjini da bata san dalilin saba, cikin sakin fuska ta amsa gaisuwar da Zarah keyi mata haɗe da kallon Momy ta ce,

"Sannu umma, ina wuni?"

"Lafiya klw, dama kece Janan?"

"Eh Umma, ya jikin?"

"Alhamdulillah da sauƙi"

"ALLAH yaƙara sauƙi umma, dama kwana biyu Amira bata je school ba shine nazo naga ko lafiya, sai take faɗa mun ashe kece bakya jin daɗi"

"Wlh kuwa, kiyita dai haƙuri da ita, ko ba komai nasan zaki ɗarata hankali nagode ƙwarai ALLAH yayi maki albarka"

"Amin umma, kunje asibiti?"

"Eh mun je, dama matsalar hawan jinin nan ne da kullum bata ci bata ƙarewa ta tasoni agaba, shiyasa yau da taga jikin nawa ya ɗan yi nauyi bata tafi ba, amma alhamdulillah yanzu na samu sauƙi saidai fatan ALLAH kasa mucika da imani"

"Amin umma, amma ai indai za a tsare shan magani kuma a riƙa fidda damuwa da matsalolin yau da gobe a zuciya to komai zaizo da sauƙi, ALLAH dai ya ƙara lafiya" ta ƙare zancen tana kallon Amira data ɗaure fuska jin abunda ummanta ta faɗa, wato ma har faɗi takeyi Janan tayi haƙuri da ita har tana cewa ta fita hankali, bayan duk tana sane da abunda Janan ɗin tayi mata na ƙwace mata masoyi, tana wannan tunanin taji Muryar Janan na faɗin,

"Amira umma nashan magani yanda ya kamata kuwa?"

"Eh" ta faɗa a tsiwace tana kauda kai gefe, da sauri Zarah ta ce,

"Ai maganin ma ya ƙare aunty Janan.." kafin tarufe baki Amira ta kaimata duka tana faɗin,

"Wa yasaki? Shugabar ƴan surutu?"

Cuno baki Zarah tayi da niyar yimata tsiwa umma tayi saurin cewa,

"ALLAH dai ya shiryeki zarah, tashi je ki kawo mata ruwa" 

Yanda Zarah tamiƙe tana tunzurar baki ya bala'in bata dariya, sai taga ta bala'in yimata yanayi da mm ɗin ta idan yana yanayin fushi, murmushi tayi haɗe da kallon amirayta ce,

"Ahhh...gaskiya ki dena takurawa Zarah, daga faɗan gaskiya shikenan har dasu duka, zo Zarah ki karɓa" Janan ta ƙare zancen tare da zuge jikkarta ta ciro chocculate da waffer ta miƙa ma Zarah, haka kurum taji yarinyar ta shiga ranta"

Murmushi Zarah tayi bayan ta ajiye mata ruwan haɗe da miƙa hannu takarɓi chocculate ɗin tayi godiya, mere baki Amira dake kallonsu tayi kafin tace,

"Oho, indai Zarah ce bakiyi komai ba, kina tashi zata zageki don ba kirki ne da ita ba" 

"Anya ƙawas, kodai kishi kikeyi da ita saboda tafiki kyau"

Miƙewa gaba ɗaya Amira tayi tabar wajen haɗe da cewa,

"Ai kuwa da na dena fita" duk suka sa dariya har da umma dake kwance tana jin wani irin yanayi da ita kaɗai tasan yanda take ji, Janan ta jima agidan sosai kafin tayi sallama da umma tare da ajiye mata dubu biyar na dubiya duk da bata san da rashin lafiyar tata ba, dama su kaɗai ne acikin jikkar don haka sai ta ajiye mata tare da addu'ar ALLAH ya bata lafiya, 

Saida Amira ta rakata har wajen mota sannan ta dawo gida lokacin ana kiraye kirayen sallar magrib, Zarah ta kalleta haɗe da cewa,

"Aunty Atmira amma wannan ƙawar taki nada kirki ba kamar ke ba" dariya Amira tayi kamar da gaske haɗe da laƙƙamo Zarah dake ƙoƙarin tashi ta sakar mata wata irin duduniya a baya data sata sakin wata uwar ƙara,

"Don ƙaniyar ki tunda tafini mutunci sai ki koma gidansu ta zama yayarki"

"Hasbunallahu wani'imal wakeel, wai ke bakya gajiya da cin zalin ƴan ƙannen nan naki?, Idan basu ji sanyi a wajenki ba to a ina kike so suji?"

"Umma fa kina jin me tace"

"To ƙaryat tafaɗa ne? Ai koni yarinyar ta burgeni wlh, gata da natsuwa da hankali, dubi yanda take jan ƴar uwarki ajiki amma ke banda hantarar ta babu abunda kika iya" cikin ƙunƙuni Amira da taji tamkar ta fashe da kuka saboda yabon da umma keyiwa Janan ta ce,

"Ai itama ashibanci ne tunda ba tada ƙanne"

"Oh! ALLAH dai ya rabaki da sakarci Amira, koma dai meye ni ta biyani tunda ALLAH yasa ba tada hali irin naki"

Ƙunƙuni taci gaba dayi cike dajin haushin Janan, shikenan duk inda ta je sai anfi sonta akanta, yanzu ma ana nufin mahaifiyar ta da ƴar uwarta fifita soyayyar ta zasuyi akan tata?, Ta tambayi kanta tare da komawa gefe ta kumbura fuska aka tilas fushi takeyi,

Dariya Zarah tayi haɗe dayi mata gwalo irin ke ji haushi ɗin nan, banza tayi da ita kamar bata ganeta ba tana mai rayawa a zuciyar ta sai ta ɓata Janan a idanuwan kowa ta yanda babu wanda zai koma yabonta fiye da ita,

Bayan sallar magrib umma na zaune tagama tana lazumi ta ciro dubu uku acikin kuɗin da Janan ta bata ta miƙawa Zarah tana faɗin,

"Kuje keda Al-amin chemest ɗin bayanaka kuce ya haɗo mani magungunan daya saba haɗa mun na samu nasha, yanzu haka kwana biyun nan da ban sha ba ji nake tamkar ana hasa mani wuta acikin jiki"

"To umma" Zarah ta faɗa haɗe da karɓar kuɗin ta saka hijabin ta suka fice ita da Al-amin, bayan sun fita Amira ta kalleta cikin ƴar damuwa jin halin data ce tana ciki, ta ce

"Umma don ALLAH kidena wannan tunane_tunanen hakan, kin san bamu da kowa aduniyar nan sai ke kuma muna tsananin buƙatar ki"

"Amira kenan! Ke yarinya ce, bazaki taɓa iya fahimtar yanayin da uwa ke kasancewa aciki ba alokacin data rasa wani ɓangare daga cikin rayuwar ta, musamman idan ta rasa tabbacin  shin ta rasa shine na har abada ko zai iya dawowa gareta"

"Kamar ya umma?" Murmushi tayi haɗe da cewa,

"Shiyasa nace bazaki iya ganewa ba Amira, addu'a ta kawai ALLAH kasa na cika da imani, amma har na mutu wannan mijin na azuciya ta.." ta ƙare zancen tare da fashewa da wani irin kuka mai cike da ban tausayi da tarin ma'anoni daban daban, tagumi Amira tayi tana jin ɗacin kukan mahaifiyar tata a zuciyar ta, ita kanta takan tsinci kanta cikin damuwa aduk lokutan da irin wannan yanayin ya bijirewa mahaifiyar ta wanda shi ɗin ne ke haifar mata da tashin hawan jinin da take fama dashi tun suna ƙanana, don koda suka tashi sun taddata tana fama dashi tun mahaifin su na raye, jin motsin dawowar su Zarah yasa tayi saurin tsaida kukan ta tare da share hawaye don bata so su risketa cikin yanayin, ko Amira ta riga da tasan wannan matsalar shiyasa har take barin hawayen ta su rinjaye ta agaban ta, Kar ɓar maganin Amira tayi ta ɓaɓɓalla mata yanda take sha tasa Zarah ta ɗebo mata ruwa ta bata ta sha, cikin sanyin murya umma ta kallesu haɗe da cewa,

"ALLAH yayi maku albarka ya kareku da dukkanin sharrin maƙiya da azzalumai, ya baku yawancin ran da zanga ƴaƴa da kuma jikokin ku" 

Duk suka amsa da amin tayi murmushi haɗe da jinginawa ajikin ginin ɗakin tana mai tunano abubuwa da dama da suka shuɗe a shekarun baya acikin zuciyar ta da kuma ƙwaƙwalwar ta.....

     Sosai grandma ma ta tausayawa irin halin rayuwar da mm suka tsinci kansu lokacin da suka rasa iyayen su duk data wani ɓangaren ta jinjinawa matar data riƙe su sosai, don ba kowa yake da wannan zuciyar ba yanzu, a hankali tayi ajiyar zuciya haɗe da kallon mm da idanuwansa sukayi jajir saboda ɗacin da yaji na tunawa da irin kisan wulaƙancin da aka yiwa iyayensa a gabansa, ji yake gaba ɗaya komai ya koma masa sabo tamkar yanzu abun ya faru, cikin tausayawa ta ce,

"Kayi haƙuri Muhammadu, dukkanin mai rai mamaci ne, su kuma wuɗan nan bayin ALLAH dake faman zalintar mutane suna rabasu da rayuwar su da duniyoyin su ALLAH ka shiryesu in masu rabon shiryuwa ne in kuma basu da rabon shiryuwa ALLAH kayi mana maganin su"

"Amin Hajiya" ya bata amsa yana ƙoƙarin danne abunda yake ji na taso masa a zuciya, 

"To, duk da dai na ce bazan sake yimaka wata tambayar ba, zan so in san ko wace baiwar ALLAH ce wannan data taimaki rayuwar ku haka, sannan kamar yanda ka ce ɗazun ka kammala karatu yanzu haka kana aiki, to meya kaika makarantar su Janan har kuka haɗu, kuma meyasa baka sake waiwayar ƙauyen ku ba ko ALLAH zai sa ka riski wasu daga cikin ƴan uwan mahaifinka ko na mahaifiyar ka?"

"To Hajiya bari nafara amsa maki tambayar ki ta biyu, dalilin ɗaya kaini makarantar su Janan shine neman wani abu da nakeyi don kaucewa abinda zai jawo damuwa cikin rayuwar mu ni da ƴan uwana sai nake sana'ar dabino saboda na samu na cimma nasara akan wannan abun, sai kuma zancen rashin komawata ƙauye mu, a gaskiya ƙwaƙwalwa ta bata taɓa kawomun wannan tunanin ba saboda ganin agabana aka kashe iyayenmu gaba ɗaya, sai nake ganin idan ma na koma hakan bazai amfane mu ba tunda koda muka baro ƙauye gaba ɗaya ya watse, babban dalilina kuma shine babu abunda muka nema muka rasa awajen baiwar ALLAHr da muke tare da ita, sai wannan tunanin bai zo mun a ƙwaƙwalwa ba gaba ɗaya, Momy wata irin uwace da tsayuwar ta agaremu ya kauda dukkanin rashin jigo na rayuwa, macece mai matuƙar karamci da haƙuri, imanin ta da kuma yaƙinin ta akan ALLAH ke ƙaddarta komai na rayuwa yasa bata da baƙinciki da kuma ƙyashin taimakon kowa, ta riƙemu irin riƙon data yiwa ɗan ta ƙwaya ɗaya tilo duk dako mahaifinsa baya raye ba tare da tayi duba da irin rashin karamci da kulawar da ita akayi mata da ɗan ta ba, fatana shine ALLAH ya faranta zuciyarta kuma ya yar mata damuwar fili data bayyane" cike da damuwa Hajiya da idanuwanta suka fara cika taf da ƙwalla tunawa da abunda suka yiwa matar ɗanta da jikan ta saboda son zuciya ta ce,

"Amin ya ALLAH Muhammadu, duk inda ake karamci wannan baiwar ALLAH tayi maku kuma ubangiji kaɗai ne zai iya biyan ta wannan taimako data yi ba tare da dubi rashin alaƙar dake tsakanin ku da ita ba, abun da mu muka kasa yiwa matar ɗan mu da yaron ta saboda kawai banbancin yare da addini duk dako ɗan mu ya musuluntar da ita, amma..." Sai kuma ta kasa ƙara sawa saboda kukan da yaci ƙarfin ta, abune wanda ya daɗi yana ci mata zuciya ta rasa wanda zata faɗawa taji sanyi, sai gashi sanadiyar labarinsa yau tafara fitar dashi, kuka takeyi sosai cike da nadamar abunda ya faru ba tare daya hanata ba har sai da tayi mai isarta tayi shiru don kanta, gyaran murya yayi haɗe da gyara zamansa kafin yace,

"Kamar dai yanda akoda yaushe Momy ke faɗa, ko wane abu na tafiya ne bisa tsarin ƙundin ƙaddarar rayuwar da ALLAH ya tsarowa bawa, taimako abune mai kyau ga duk wanda ALLAH ya bawa ikon yi, ba sai ga wanda ka sani ba hatta wanda baka sani ba zaka iya yi masa, ALLAH ya tsaro hakan zata faru, don haka haƙuri ya kamata kiyi Hajiya sai kuma atuba a nemi hanyar gyara kuskuren da aka aikata"

"Muhammadu tuni na tubarwa ALLAH akan wannan kuskure da muka aikata, sai dai taya zan gyara bayan na yakuce su daga jikina da kuma ahalina, inda nake tsammanin zan samesu na kasa samun su awajen, su kuma gaba ɗaya sunyi fushin zuciya sun kasa dawowa garemu, kuma na tabbata ba kowa ya jawo hakan ba sai Usman" hajiya takai zancen tare da sake fashewa da wani kukan, sosai mm yaso bayyana mata cewa yana tare dasu ganin irin tarin nadamar da tayi acikin idanuwan ta, amma sai yabar hakan a zuciyar sa har sai zuwa nan gaba sai yayi mata bazata, baki ya shiga bata tare da  addu'ar ALLAH ya bayyana su, ya kuma bata shawara akan tafi gaba da addu'a in Sha ALLAH nan kusa bada jimawa ba zasu dawo gareta, kuma hakan ya matuƙar kwantar mata da hankali sosai, inda ta sake jin ya shigar mata rai fiye da tunani, ɗago kanta tayi tana kallonsa haɗe da cewa,

"Kaima Muhammadu ya kamata ka sake waiwayar ƙauyenku ko ALLAH zaisa ka riski ƴan uwan ka, tunda har yanzu akwai sauran mutane aciki"

"Shikenan Hajiya, in Sha ALLAH zanyi hakan ko don nasamawa soyayyata notukkan da zasu ɗaureta kuma su tsayar mata, saboda ba kowane ahali ne zai yarda ya aurar maka da jinin sa ba ba tare daya san kai naka ahalin ba" murmushi irin na manya masu saurin fahimtar abu Hajiya tayi haɗe da cewa,

"Muhammadu kenan! Kana tunanin cewa trashin sanin ahalin ka na iya dakatar da ƙudurina wajen ganin an aura maka Janan? Wlh ko ɗaya, domin na yarda da tarbiyar ka nagartar ka da kuma ko waye kai, ko da ace bakada kowa aduniya kuma ba kada komai, to ni zan tsaya maka ka auri Janan a matsayina na mahaifiyar mahaifin ta, don haka kada ka kawo wannan a zuciyar ka, kaje kawai ka nemi ƴan uwan ka domin na tabbata suma suna da buƙatar ka" tana rufe baki Janan ta shigo falon cike da shagwaɓa tana faɗin " ALLAH Hajiya nima inada buƙatar zantawa da mijina ba ke kaɗai ba, kinga ƙarfe ɗaya tayi makaranta zan koma muna da lectures zuwa ƙarfe biyu"

"Oh Janan, wai yaushe kika koma hakan ne?, Gaba ɗaya kin feɗare kin koma mani marasa kunya, anya kuwa wannan Hafsatu na ce ta asali" sai alokacin kunya ta kama Janan ganin yanda Hajiya tayi maganar cikin sanyin murya tana kallon ta, hannu tasa ta rufe fuskarta haɗe da cewa,

"Wayyo ALLAH kakus na dena"

Shi dai mm idanuwansa na akan fuskar Janan har Hajiya ta miƙa ta nufi bedroom ɗin ta tana faɗin, "A'a yi abunki ja ira, ai kin bi sahun tantiriyar yayar can taki kun maida ni abokiyar wasar ku"

Murmushi ya saki haɗe da cewa "ƙyaleta Hajiya, ai sai na fasa yi da ita na ce in ba keba sai rijiya" 

Hajiyar na dariya ta ƙara sa daga ciki haɗe da cewa, "ba ruwana da daɗin baki, kadai sha furar ka kafin katafi kar wannan kwaɗayayyiyar yarinya ta shanye"

"Ba komai ai abun husband na matar sane ko hubby?" Janan ta bata amsa tana kallon fuskar mm,

"To madam yanzu sai ki tashi mutafi kiwuce makaranta ko?"

"Amma ai da sauran lokaci, sai 2 fa"

"Au Hajiya kike son kora shiyasa Kika azalzaleta"

"Ya zanyi, so nake naji muryan ka kuma nayita kallon fuskarta kafin na tafi"

Turo fuskar tasa gaba ɗaya yayi suna kallon juna ya ce, "to gata kiyita kalla har sai kin gaji" tana dariya haɗe da wasa da hannunta akan throw pillow ɗin dake kan cinyarta ta sunkuyar dakai ƙasa saboda wani irin kallo da yake aika mata dashi daya sa gaba ɗaya jikin ta mutuwa ta ce,

"Ai bazan gaji da kallon wannan kyakkyawar fuskar taka mai cike da zati ba"

"Ko?" Ta kaɗa masa kai tana dariya,

Sun jima sosai suna sanyaya zukatan junan su kafin mm ya miƙe ganin har ƙarfe biyu saura kwata tayi yana faɗin,

"Zumar zuciyata tashi mu tafi kada ki makara a hanaki shiga, cema Hajiya zan tafi"

"Angama yallaɓai" ta faɗa tare da ajiye throw pillow ɗin a gefe ta nufi ɗakin Hajiya, bata wani jima ba suka fito tare yayi mata godiya tare da sallama ya ce zai tafi, ta ce

"To ka gaida Momyn taka da kuma Razina"

"Za su ji in Sha ALLAH, ɗan uwa na fa? Ko so kike yi idan kuka haɗu yace bai auren?" Ya faɗa yana gyara tsayuwarsa, Hajiya na dariya ta ce,

"To a gaida shi shima, don da alama gunsa zan koma tunda wannan ja irar ta kasa ta tsare tayi kane-kane da kai" duk suka sa dariya su da ita, anan ma sun ɗauki sakanni suna wasar jika da kaka kafin ya sake yimata sallama ya wuce, itama Janan sallamar tayi mata sannan tabi bayansa suka fita tare har lokacin yana dariyar dramar grandma,

Kasancewar da motarta ta zo yasa bai fara wucewa ba har sai daya ga tafiyar ta sannan shima ya je ya hau mashin yabar wajen, yana isa gida ya tadda Momy nayiwa Razina tsira kai, ɗan ma gare nata kai yayi haɗe da cewa,

"Razina wai ke sai yaushe zaki girma kidena wahalar mana da momy haka?" Razina da tasa kukan shagwaɓa Momy na dariya ta ce,

"Sai ranar da yayana da mijina suka dena shagwaɓa ni" takai zancen haɗe da rufe fuskar ta da rafin hannuwa, girgiza kai kawai mm yayi haɗe da faɗawa kan kujera, don ya lura soyayyar ɗan uwan nasa tasa ƙanwar tasa tafara fetsare masa, 

"Ya naji kayi shiru my son" Momy ta faɗa tana yimasa dariya, murmushi yayi shima haɗe da cewa,

"To me zance Momy, yarinyar nan ta girma kawai ki aurar da ita a huta"

"Ba yanzu ba sai ta ƙara wayau don kar naje na kaita ku haɗe mata kai kaida abokinka ku takurata ko my dota" ta faɗa tare da ɗago fuskarta yana kallonta, ba kunya kuwa Razina ta ɗaga kai tana dariya, mere baki mm dake kallon ta yayi kafin yace,

"Tab, ai indai Razina ce Momy wannan baƙin nata dani har ɗan uwan nawa tana saida mu saboda shegen wayau" yana rufe baki Jabir na fitowa da plate ɗin indomie daga kitchen ya zo ya ajiyewa Razina agabanta yana faɗin, "pls momy cika ta taci abinci kada yunwa ta kama mun ita" haka kuwa akayi Momy ta sakawa Razina ɗan kwali akan ta sannan tabar falon tana dariyar yanda mm ya saki baki yana kallon ikon ALLAH haɗe da cewa, "my son ALLAH dai yasa girkin yayi daɗi ƴah ta zata iya ci, Razina ma miƙe tana faɗin "ai kuwa Momy idan baiyi ba, bar masa abunsa zanyi ya cinye" tare da wucewa ta je ta wanko hannun ta sannan ta dawo ta jawo plate ɗin indomien ta fara ci, murmushi kawai Jabir yayi haɗe da juyowa wajen mm ya miƙa masa hannu ba tare daya damu da irin kallon da yake aika masu dashi ba daga shi har masoyiyarsa ya ce,

"Welcome back man, har ka dawo?" wani kallon mm ya sake jefa masa dashi da hannun nasa daya miƙo masa yana faɗin,

"Wa? Ni? ALLAH ya tsare na gaisa da ɗan daudu, yanzu kai ko kunya ba ka ji gotai gotai ka shiga kitchen dafawa yarinya abinci"

"So what?, Yunwa fa take ji, gashi ta dawo school a gajiye, shine fa nace ta zauna ko noodles ce na dafa mata, to meye aciki?"

"Any way ni kaga tafiya ta, ka riga ka faɗa kwata tun yanzu, don haka ko aure kukayi chif cooker zaka komawa" ya ƙare zancen tare da miƙewa yabar falon shima yana dariyar sa azuciya, Jabir dako ruwan zafi baya iya dafawa lokacin da suna school sai dai ya dafa masu wai yau shine har da dahuwar indomie, lallai soyayya ba abunda bata sawa,

Jabir kuwa cikin ɗaya murya yanda mm zai iya jiyosa don har ya kusa fita ya ce,

"Yasin ni nawa da sauƙi, daga gani kai ɗan wankin da gugan ta zaka koma" dariya Razina ta saka  har tana sarƙewa da sauri Jabir ya je ya buɗe fridge a kitchen ya ɗauko gorar ruwa da cup ya tsiyaya mata haɗe da miƙa mata a baki yana hura mata iskan bakinsa akai, ya ce

"Sorry princess, kiyi a hankali pls "

"ALLAH dear kai da ya mm kun bani dariya sosai"

"Ai hakan ɗai zan yimasa in rama kuma na kashe masa baki, in ba haka ba ya dinga tsokana ta kenan, gashi ke ko yabawa girkin ma kin kasa yi" ya ƙare zancen yana maka mata harara, 

"Kai dear, ai baka jira na ƙare ba, ALLAH the noodle was so delicious, amma dai in munyi aure dear kai zaka riƙa dafa mana abinci ko" ɗaure fuska yayi tare da ɗaga hannu zai kai mata ranƙwashi tayi saurin saka hannuwa akai haɗe da runtse idanuwa ta saki ƴar ƙara, dariya yayi yana lasar leɓensa na ƙasa ya ce, 

"Matsoraciya, ai ni ba namijin duka bane balle na dake ki, amma dai duk kika kuskura na dinga shiga kitchen ina girka mana abinci to ya zama dole ki bani kulawa ta musamman tare da haifo mani kyawawan yara masu kyau kamar ki, wannan shine ai kin ki idan kin amince"

Cike da jin kunya ta rufe fuskar ta ba tare da ta ce komai ba har yabar wajen yana dariya,

Da daddare bayan kammala dinner mm ya labartawa Momy yanda sukayi da Hajiya ɗazun, tsabar farinciki har da ƙwalla Momy tayi haɗe da cewa gobe zata je gunta, dariya mm yayi kafin yace,

"No Momy, ban faɗa mata komai ba fa, don haka ki bari lokaci ne zai tabbatar maki da nadamar da Hajiya tayi don na tabbata da kanta zata zo neman ku aduk lokacin data samu labarin cewa kune ahalin nawa da nake dasu a yanzu"

"My son, am very eager to see her again" yanda take farinciki yasa mm kallonta cike da mamaki ya ce,

"Momy, yanzu duka abunda suka yimaki baisa kika ji haushin su ba"

"Naji mana, but to me komai ya wuce, duk abunda ka gani aduniya yana faruwa to yana tafiya ne bisa tsarin ƙaddarar da ALLAH ya ƙadarowa mutum"

"Haka ne, ALLAH ya bamu irin zuciyar ki Momy" tayi murmushi haɗe da ɗaya hannayenta sama tana yaren daya tabbatar addu'a ce takeyi cike da farinciki,

Jabir da Razina kuwa dama suna can tsakiyar falo suna shan soyayyar su hankali kwance,

A ɓangaren Janan kuwa cikin kwana biyun nan ta samu sauƙin takura da tsangwama daga wajen Abba, don guard ɗin daya sa mata ma duka ya janye su kamar yanda Nihal ta buƙata yayi, haka ma tun daga wacce ranar da suka haɗu da Asgar bata sake ji ko ganin sa ba, rayuwarta takeyi hankali kwance, ba tada wani buri yanzu bayan ta kammala karatun nan lafiya ɗaya rage mata wata biyu da sati ɗaya, wannan yasa kallo ɗaya zakayi mata ka fahimci irin kwanciyar hankalin da take ciki yanzu, shiyasa har ta samu damar baro school yau yazo gidan Hajiya don tasan babu wanda zai takurata ko kuma hanata, 

Ko data koma ta tadda har anyi nisa da lecture ɗin, kuma cikin taimakon ALLAH lecturer ya barta ta wuce ba tare daya hanata shiga ba, tun data shiga take raba idanuwa inda zata hango Amira don gaba ɗaya yau ko da safe bata gane ta ta shigo ba, har suka kammala lecture ɗin zuwa ƙarfe huɗu ko mai kama da ita bata gani ba, hakan yasa ta shiga tambayar ƴan class ɗin nasu ko lafiya yau Amira bata shigo school ba?, Anan fa ake faɗa mata cewa ba tada lafiya, sosai ta ji ba daɗi duk da ƴar tsanar dake tsakanin ta da ita tare da ƙudur tawa aranta cewa daga nan tana fita gidan su zata je ta dubota, duk da ba lallai ne ta iya ganewa ba saboda sau ɗaya ta taɓa zuwa ta sauke ta da suka tashi school, shima ɗin akan kwana ne  ta nuna mata gidan nasu dake can gaba idan anshiga cikin kwanar da yatsa....

    Janan kuwa ko data isa gida anyi sallar magrib, don haka bata tsaya bi takan kowa ba tawuce ɗakinta kai tsaye, jikkar ta tafara ajiyewa kan gado sannan ta faɗa toilet tayo arwala, tana fitowa ta tada sallah, bayan ta kammala tayi azkar ɗin marece sannan ta jawo alƙur'anin ta dake kan bedside ta shiga karantawa, bata kammala ba sai da taji ankira sallar isha sannan ta rufe ƙur'anin ta tashi ta kabbarta sallah, tana gamawa ta tuɓe kayan jikinta ta faɗa toilet tayo wanka, fitowarta keda wuya wayarta ta hau ruri, murmushi tayi saboda ringing ɗin da tayi mutum ɗaya ne dashi wato masoyinta mm, bata tsaya wani saka kaya ba ta ɗauki wayar tare da ɗaya kiran daya shigo a karo na biyu ta kara akunnuwa,

"Ran yallaɓiyata ya daɗe" mm ya faɗa yana duba wasu takardu daya je ɗaukowa cikin mota, saida ta sauke ajiyar zuciya sannan ta ce,

"Tare dakai yallaɓai, ina wuni?"

"Lafiya klw, ya kike?"

"Alhamdulillah, kai fa?"

"Nima hakan, in jin ɗazu kin samu lecture ɗin?"

"Sosai ma kuwa, ko ka manta kayimun addu'a?"

"Ehmm, kinci abinci?"

"A'a hubby" ɗan zaro idanuwa yayi daidai lokacin daya ciro wani file daga cikin mota yana ƙoƙarin rufe marfinta, 

"Me yasa?, So kikeyi yunwa ta kama mani ke ne?, Kin san na faɗa maki cewa dena wasa dacin abinci akan lokaci ko?"

"Kayi haƙuri, ban jima da dawowa ba, sai na tsaya gabatar da salloli, amma yanzun nan zan sauka naci in sha ALLAH"

"Okay shikenan, amma ina kika tsaya ne haka da har kika jima awaje baki dawo gida ba?"

"Naje gidan su Amira dubata ne?"

"What...?" Ya faɗa da ƙarfi har wayar ta suɓuce a hannun ta, cikin mamaki ya ci gaba da cewa,

"Janan kin kuwa san ko waye Amira?, Kin san yanda ita ta ɗauki tarenku kuwa?"

"Na sani mm"

"Noo..baki sani ba, idan kuma har kin sani to wani ɓangaren kika sani ba duka ba"

"Hmm, hubbin ruh kenan! Nasan kaso tis'in da tara bisa ɗari na daga cikin halayen Amira, na kuma san yanda na ɗauke ta ba haka ta ɗauke ni ba, amma ni har ga ALLAH ƙaunar ta nakeyi da zuciya ɗaya, ban taɓa jin abubuwan da take yimun ba zasu iya sa na sauya mata duk da ita ɗin ta sauya mun sosai ba kamar yanda muke ada ba, na kuma ɗauki wannan a matsayin ajizancin ɗan adam da ake cewa ɗan tara ne bai cika goma ba"

"Tirƙashi! Lallai zuciyarki mai kyau ce Janan, amma duk da haka kiyi takatsantsan da ita, ba ina nufin ki rabu da ita ba, amma ki kula dakyau a taren ku, kin san halin rayuwa da kuma halin ɗan adam"

"To shikenan yallaɓai zanyi hakan, ya Momy da Razina?" 

"Duk suna nan lafiya klw, ina da kyakkyawan albishir agareki"

"Wow! Are you serious?"

"Sosai kuwa, amma kafin nan ki fara sauka kici abincin, anjima sai muci gaba da maganar mu ko?"

"No hubby bari na saka kayana na suka naci abincin, go ahead ina saurarenka" ta ƙare zancen haɗe da miƙewa ta nufi wardrobe ɗin kayanta ta ciro wando iya guiwa da ves mai faɗitn hannu ta saka saboda yana yin garin da zafi da alama hadari ne ke haɗuwa, sannan ta ciro mayafi ɗan siriri ta ɗora akan ta tafice daga ɗakin tana faɗin,

"Hello hubbin ruh ina jinka"

"Kin gama sa kayan?" Cike dajin kunya tana saukowa akan upstairs ɗin don tama manta data ce masa hakan ta ce,

"Eh" can ciki alamun kunya ta rufeta, murmushi ya yi haɗe da cewa,

"Okey, he kici abincin, i will call you later" duk daba haka taso ba batada wani zaɓin daya wuce ta amsa masa da to, don haka cikin kwantar da murya ta ce,

"Ok, bye"

"Bye, i luv you" sannan ya kashe wayar bayan itama ta ce, " I love you too hubbynah" tana dariya,

Cilla wayar tayi sama tana faɗin "Mm kenan!, Fillah bazan iya son ka kaɗan ba koda zan rasa komai nawa" taƙare zancen tana ƙoƙarin tara hannu ta caɓe wayar data cilla sai kawai taga Nihal da tun ɗazu ke bayanta ta caɓe tana cewa,

"Wannan Man ɗin naki ya kusa susuta mun ke sai sabbatut kike faman yi ke ka kaɗai, yaushe kika dawo ne?" ta cilla wayar itama Janan tayi saurin caɓewa tana dariya haɗe da cewa,

"Ana gama kiran magrib na dawo"

"Kuna tare kenan?" Nihal ta faɗa tare da jawo mata kujera ɗaya daga cikin kujerun dake jera wajen dining table ta zauna, ɗago kai tayi tana kallon yayar tata kafin tace,

"Ko ɗaya Adda, na dai biya gidan su Amira ne dubota"

"Wai ke har yanzu kina nan tare da yarinyar nan?, Nifa na tsaneta sam bana son ta"

"Tofah, data yi maki me Adda"

"Kawai dai, baki ganta wata iri ba?"

"No..daidai ƙawata take, kedai kice dai halin ne naki shiyasa bata yimaki ba"

"What ever dai, can ita ta sani"  ta turo mata plate a gabanta data zuzzuba masu abincin, girgiza kai Janan tayi haɗe da ɗaukar cokali ta fara ci suna ɗan taɓa fira jefi-jefi har suka kammala, bayan Janan ta ciro tissue ta goge bakin ta haɗe dayin hamdala sannan ta kalli Nihal ta ce,

"Adda wai Abba na garin nan kuwa?"

"Me kika gani?"

"Emmm, guard ɗin sa naga sun dena bina, sannan wannan ɗan iskan gayen ma ya dena bina"

"Kin yi farinciki ne?"

"Sosai kuwa Adda, ai shiyasa kikaga nayi maki zancen, don nasan indai Abba na nan tofa bazai ƙyaleni ba"

"Kar ki damu, ai na faɗa maki everything will be right in sha ALLAH, Abba kuma ya wuce Ethiopia tare da gayen naki" ta faɗa cikin tsokana tana kashe mata ido ɗaya, dariya Janan tayi haɗe da cewa,

"Wai! Nikam na sani, ai da wannan ɗan namamajon na nan mai ƙirar samudawa da halin bunsuraye ALLAH bazai taɓa bari na shaƙi iska mai kyau ba"

"Janan kenan, ni kuwa banga illar gayen nan ba, kawai dai kin riga da kin folama wa yake da suna?"

"Mm.." ta bata amsa tana dariya,

"Yawwa shi fa, shi yasa bakya ganin haɗuwar gayen"

"To Adda ko za a baki shine?"

"Haba dai, shifa the charming ɗin nawa da nake jira?, Ai bana tunanin zan iya rayuwar aure indai bada gayen nan ba, i luv him, I luv him more than my life, zan kuma iya jurewa rasa kowa da komai akansa"

"Haddani Adda?"

"Ban faɗa ba, amma yanda kika ji na faɗa hakan ne"

"Emmm, lallai Adda, kice ƴaƴan Abba bakin rai suke akan gayun nan nasu, die hard kenan!" Janan ta faɗa tana cigaba da dariya, itama Nihal dariyar tayi kafin ta miƙe tana faɗin,

"Wuce gado wasa ne?, Ko bakiga yanda Abba ke son Umman mu ba duk data mutu, rayuwa yakeyi da wata amma tamkar ba a tare suke ba, kuma duka wannan aikin so ne, ko kina musu?"

"Ko ɗaya, nice sheda akan hakan, amma ai shi nashi bana tunanin yana da inganci tunda har zai iya wofantar da wani sashe na soyayyar sa, kuma hakan kuskure ne ko a muhallin so, ni sam bana fatar nayi gado irin nasa indai ta wannan ɓangaren ne"

Itama tamiƙe haɗe da tattara kayan ta nufi kitchen dasu, ita kuma ta komawarta falo tana latsar wayarta hankali kwance ba tare da tasamu da maganar data faɗa ba, 

Duk da maganar data faɗa duka gaskiya ne amma sai Janan ta ji ba daɗi a ranta, musamman inda take cewa, rayuwa yakeyi da wata amma tamkar ba atare suke ba, sosai abun yayi mata zafi ta kuma ji haushin maganar a ranta, don haka sai kawai ta koma sama abun ta ba tare data koma bi takan ta ba, shirin kwanciya tayi tare da hayewa kan gadon ta sai ga kiran mm ya shigo, yanda ya ji muryarta data ɗaga ya sashi cewa,

"Matata meya faru?" Murmushi ta saki kafin tagyara kwanciyar ta haɗe da cewa,

"Adda ce tayi wata magana da batayi mun daɗi ba, shiyasa kaji ni a haka"

"Ayya Adda ɗin mu bata kyauta ba, bata san ba a ɓatawa gimbiyar mata rai ba?, To ayi wa Adda haƙuri bazata ƙara ba kinji noor albi na?"

"Shikenan tunda mai girma mm ya bada haƙuri a matsayin Adda ɗin sa, ya wuce"

"Kin tabbata?"

"Sosai kuwa, ya zancen kyakkyawan albishir ɗin da za a yimun?" cike da zolaya ya ce, "eh, dare yayi mu barshi sai gobe" cikin shagwaɓa ta samasa kuka tana faɗin,

"Kai hubby, ALLAH naƙi wayon, kaifa kace na bari sai yanzu"

"Yanzu kuma nace kibari sai gobe, between me and you who is the boss" 

"Kai ne mana, amma ai kasan ba kyau saɓa alƙawari ko?" 

"To naji Malama Janan, dama da wasa nakeyi"

"Kai ko.." ta faɗa kamr zatayi kuka, like irin ma tana kusa dashi takai masa soƙo akai, dariya ya samata har sai da ya yi mai isarsa sannan ya ce,

"Sorry wifey, yanzu dai kunnenki nawa?"

"Biyu" ta bashi amsa tana dariya, ya ce "To ƙara takwas su cike goma kisha labari" harara ta aika masa da ita tamkar yana agabanta haɗe da turo baki ta ce,

"To a ina kake so na aza sauran idan na ƙara"

"Kisa ɗaya a goshin ki"

"Ehim"

"Biyu kuma a chicks ɗin ki"

"Sai kuma a ina?"

"Eh sai ki ɗora ɗaya a ƙasan bakin ki" tana dariya ta ce, "sauran huɗun kuma sai kai ma ka aza a inda kace na aza nawa ko?"

Suka sake sa dariya gaba ɗayan su har sai da sukayi mai isar su suka gama tare da sauke ajiyar zuciya atare sannan ya shiga labarta mata yanda sukayi da Hajiya da kuma labarin data bashi akan matar yayan mahaifin nata, kasancewar Janan tasan wani ɓangare daga cikin labarin yasa ta faɗawa mm cewa, tabbas tasan Abban ta nada yaya kuma yanada mata har da yaro ɗaya kamar yanda Hajiya ta faɗa masu, amma ALLAH yayi masa rasuwa kuma bata taɓa faɗa masu cewa ga abunda ya faru tsakanin su ba, wanda yasa tun yaron na ƙarami data tafi dashi bata koma dawowa garesu ba, kuma shine dalilin da yasa har yanzu basu san ma inda yaron yake ba dashi har mahaifiyar tasa, sai da mm ya sauke ajiyar zuciya sannan ya ce,

"To ni na sani Janan" a yanda taji ya ambaci sunan ta kai tsaye ya tabbatar mata da gaskiyar abunda ya faɗa, tayi saurin tashi daga kwancen da take ta zauna haɗe da cewa,

"Hubby ka sani da kace?, Suna ina yanzu?, Ka faɗawa grandma kuwa?"

"A'a ban faɗa ba, amma yanzu haka ina tare dasu"

"Pls hubby don ALLAH kayimun bayani, wlh har naji jikina ya fara tsima ina son na gansu"

"Kwantar da hankalinki zaki gansu in sha ALLAH, Jabir da Momy sune mutanen da Hajiya ke nema ruwa a jallo kamar yanda ta faɗa mun"

"Taya akayi kasan sune to?"

"Ranar da Abba ya kawo maki wanda zaki aura kika kirani kika sanar dani, to aranar Momy ta faɗa mun da bakinta cewa indai Abba shine mahaifinki to na haƙura dake saboda shine ƙanen mahaifin Jabir, shine ya raba zumuncin dake tsakanin ta dasu bayan rasuwar mahaifin Jabir saboda kawai ita musulunta tayi kuma ba yaren su ɗaya ba...." Nan ya labartawa Janan komai dangane da abunda ya sani akan Momy da Jabir, wasu hawaye ne suka riƙa korarowa akan fuskar Janan cike da tausayin halin da rayuwar Momy da Jabir suka tsinci kansu, cikin muryar kuka ta ce,

"Haƙiƙa Abba da grandma sunyi kuskure, sun raba zumuncin da ALLAH da manzon sa sukayi umurni da a sa dashi, wlh hubby tun ranar dana fara ɗora idanuwana akan Jabir jikina ke bani da kamar akwai wata sanayya tsakanina dashi, shiyasa duk hantara da cin kashin da kaga yayimun a waccan ranar na kasa yin komai, na kasa ce masa komai bayan ina da damar yin hakan tunda ba shi nayiwa laifin ba, ashe ƙarfin jini ne dake gudana tsakanin ni dashi"

"Haka ne, dama shi ALLAH haka yake tsara lamarinsa Asad da yaso da kuma lokacin daya so, shiyasa duk wanda baiyi imani dashi ba yayi aikin banza"

"Tabbas kuwa, can't wait safiya ta waye hubby na bawa Adda da grandma labari"

"A'ah kada kiyi hakan, ki bari da sannu suma zasu san komai kinji ko"

"Hubby why?"

"Kina ganin idan Abba yasan da wannan zancen bazai ƙara ɗamarar hanani auren ki ba?, Ki bari mu warware komai cikin natsuwa, nima in sha ALLAH jibi zanyi tafiya"

"Kuma?" Ta faɗa kamar zata sake saka wani kukan, ɗan murmushi yayi haɗe da cewa

"Eh mana, zan je inda ya kamata ace tun tuni naje na dubo sauran ƴan uwana da suka rage idan har ALLAH yasa suna raye sai ban je ba"

"To amma zamu haɗu kafin ranar ko hubby?"

"In Sha ALLAH my cry cry baby, ke komai nakir sai kin saka shagwaɓa da kuka aciki, hakan baki san yanda kike rikita ni bane, kisa duka lissafi kwancewa?" Ta rufe fuskarta cike da jin kunya tamkar tana agabansa, haka suka ci gaba da firar su cike da so da ƙauna kowanen su naji tamkar ya jawo ɗan uwan sa ya tsaga jikinsa ya saka aciki...

    Basu bar juna ba sai kusan ƙarfe ɗaya da rabi na dare, shima yanayin muryar Janan da mm ya soma jin sauyawar ta izuwa ta bacci ya sashi yin sallama da ita badon ya so hakan ba, don kuwa in ta tashi ce baiƙi su kwana yana jin zazzaƙar musayar ta dake matuƙar tafiya da dukkanin tunanin sa, ya jima zaune yana ƙiyasta yanda yake son abubuwa su kasance tsakanin shi da ita idan ALLAH ya yarda su mallaki junan su kafin bacci mai nauyi shima yayi awon gaba dashi, 

Washe gari Janan ta tashi cike da farinciki a zuciyar ta bayan tarin mafarkai da tayi masu matuƙar daɗi da take fata su zame mata gaskiya, kasancewar yau weekend ne babu school yasa ko da ta gama sallar asuba haɗe da azkar ɗinta na safiya rana na fitowa ta haye kan gado abunta ta kwanta ta ci gaba da baccin ta hankali kwance, bata farka ba sai kusan ƙarfe sha biyu, da alama shima yunwa ce ta tashe ta, toilet ta fara shiga ta wanko bakin ta agurguje ba tare data tsaya watso ruwa ba ta sauko ƙasa riƙe da wayar ta tana ƙoƙarin kiran Amira don taji ya mahaifiyar tata da jiki, saboda a cikin mafarkan da tayi jiya hadda nata sai da bata fahimci inda mafarkin ya dosa ba, haka kuma bata maida hankali akan sa ba saboda ta ta'allaƙa hakan ƙilan da zuwa dubata da take yi da kuma yanayin da ta ganeta aciki, sau kusan huɗu wayar na ringing amma Amira na kallo taƙi ɗagawa saboda haushin abunda ya faru jiya akanta da take ji har sai da umma dake kwance ta juyo tana kallon ta, ta ce

"ALLAH ya shiryeki Amira ya rabaki da mugun hali, waye haka ke faman kiranki kika ƙi ɗagawa?"

"Wani ne umma ƙyaleshi damuna zaiyi da ɓaƙin iyayi da surutu.." kafin ta rufe baki Al-amin dake kusa da ita zaune ya miƙa wuya ya ga mai kiran nata, ya ce

"Laaa..umma wlh ba wani bane, Janan naga an rubuta" ce ki da takaici ta yunƙuro da niyar kai masa duka Zarah ta janye sa tana dariya,

"Jimun aunty Amirar nan, daga faɗan gaskiya sai duka?, ALLAH shiyasa nace aunty Janan tafiki kirki, da alama fa umma kiranta tayi ta tambayeta ya jikin ki amma take yimata haka, ALLAH ba kyau ki dena, don wlh da nice ita da tuni na barki"

"Ƙyaleta zarah, miƙomun wayar anan" 

Turo baki tayi tana makawa Zarah harara haɗe da cewa umma,

"Kiran fa ya tsinke, kuma bana da kati awaya" ta ƙare zancen tare da miƙa ma Umma wayar, girgiza kai umma tayi haɗe da cewa,

"Zarah jeki ɗauko ɗari biyu na nan kan madubi ki siyo kafin na Naira ɗari, ina laifin yarinyar nan wlh ki sauya hali in kina sauyawa, inba haka ba wannan halin da kikeyi mata wata rana shi zai kaiki dajin kunya da kuma nadama" ƙafafuwa Amira tashiga shurawa tana faɗin,

"Kai umma, kai Umma, yanzu fisabilillahi baki kike mun akan ta?, Kenan tafini awajen ki"

"Ko ɗaya, Ni ba haka nake nufi ba, yarinyar nan ba kida aiki sai aibanta ta da musguna mata bacin tana biye dake da alkhairi akoda yaushe, ina guje maki kada wuɗan nan abubuwan da kike yi mata su janyo maki faɗuwa ita kuma ɗaukaka, kinga alokacin dole kiji kunya kuma kiyi nadama"

"Amma umma wanda nake so fa taje ta rabani dashi, kuma don munafunci zata riƙa shiga jikina da sunan tana so na, to a ina aka taɓa so haka?"

"Banda abunki ai ba ita tahana ya soki ba, shi ya zaɓe ta ya barki sai kiyi haƙuri har kema ALLAH yakawo maki wanda zai so ki kema" 

"Ni umma bazan taɓa haƙura da mm ba, yanda take son shi haka nima nake son shi, don haka zanci gaba da addu'a ALLAH ya mallaka mani shi koda ya aureta nima ya soni fiye da yanda yake son ta"

"To alhamdulillah, indai addu'a zakiyi ai ba laifi, nima sai in tayaki ALLAH ya zaɓa maki mafi ƙololuwar alkhairi"

"Umma kenan! Ai mm alkhairi ne gareni, kawai ki roƙamun ALLAH ya mallaka mani shi, zanyi farinciki sosai" da mamaki umma take kallon ta, don ko a mafarki akace mata Amira zatayi irin wannan shirmen bazata taɓa yadda ba, amma sai gashi agabanta takeyi ba tare da ta ji kunyar taba, gaba ɗaya tarasa wane irin so ne haka take wa yaron nan, sallamar Zarah ta dawo da umma hankalinta dake faɗin,

"Umma Sa'idu mai shagon baya nan, sai dai in can bakin titi Al-amin zai je ya karɓo"

"Bashi yaje, ka siyo duka na ɗari biyun, inyaso ta bani naira ta ɗari inta samu"

"A'a Umma, ni ba ruwana da kati in dai ba sos zanyi ba, duk wanda ya damu da son waya dani ya kirani kawai"

"Eyyeeee, to sannu ƴar gwal, koda yake wazai kiraki in ba Janan ba tunda itace mai iya haƙuri da halin ki?" Turo baki tayi tana ƙoƙarin sake magana sai ga Janan ta sake kira, "ungo Zarah miƙa mata wayar ta"

Zarah na karɓa taga Janan ce ta sake kira da sauri ta ɗaga haɗe da karawa a kunne, 

"Hello aunty Janan, Ina wuni?"

Cike da fara'a Janan dake zaune a ɗaya daga cikin farare kujerun dake cikin guiden ɗin dake can bayan ɗakunan su ta ce,

"Ahhh...Zarahty kina lafiya?"

"Lafiya lau aunty Janan, ya gida ya gajiyar jiya?"

"Alhamdulillah, ya jikin Umma?"

"Ta samu sauƙi sosai"

"Masha ALLAH, ina Auntyn taki? Na kira sau barkatai bata ɗaga ba" saida Zarah ta kalli gefen da Amira take zaune sannan tayi dariya haɗe da cewa,

"Tana tsakar gida tana wankin bayi (toilet) shiyasa..." Kafin tarufe baki ba Amira data zaro idanuwa tana sauraren ƙaryar da take sheƙa mata tayo kanta, aikuwa da sauri ta miƙe tare da miƙawa Umma wayar tana faɗin,

"Wayyoo...., Aunty Janan ga Umman" ta kwasa aguje tana zagayar falon Amira na biye da ita tana cewa,

"Yau sai kin faɗa mun uban waye ya sani wankin bayi"

Haka ta riƙa binta aguje suna ta gudu har tsakar gida tana ƙoƙarin kamata, sai da Zarah ta gaji don kanta sannan ta tsaya haɗe da duƙewa ƙasa ta tura fuskarta cikin cinainanta tare da ɗago hannayen ta tana faɗin,

"Wayyo Aunty Amira don ALLAH kiyi haƙuri bazan ƙara ba"

"Badai kin rena ni ba, ALLAH yau zanyi maganinki" ta ɗaga hannu tare dakai mata dundu a baya, har zata sake kai mata dundun a karo na biyu Umma ta ce,

"Karki kuskura ki sake dakar mun yarinya, zo ki karɓi wayar ki Janan na akan layi, babbar banza babbar wofi" duk da haka saida takai mata ranƙwashi akai haɗe da cewa,

"Zamu haɗu ne yarinya" girgiza kai kawai Umma tayi tana mai addu'ar ALLAH ya rabata da zafin rai, da biyema ƴan ƙannen nata da takeyi akoda yaushe.

Tana karɓa Janan dake faman dariya jin abunda Umma tafaɗa ƙarshe, ta ce

"Kai Aunty Amira, in angirma asan angirma fa, ya kina takurawa yaran umma haka?, zafa mu saidaki mu huta" cikin ɓaci rai Amira ta ce,

"To ku saida ni tunda akuya nake ko shanuwa" tayi tsaki sannan ta kashe wayar cike dajin haushin ta, dariya Janan ta riƙa yi sosai har saida tayi hawaye, ire-iren wannan saurin fushin na Amira wani zubin akan abunda baikai ya kawo ba kan bata dariya wani lokaci kuma ya bata mamaki, shiyasa sam bata ji haushin abunda tayi mata ba yanzu sai ma dariya da abun ya bata, wai tunda ita shanuwa ce ko akuya, ta sake saka wata dariyar, tana a haka Nihal ta iskota,

Ɗan turo idanuwa tayi haɗe da cewa,

"Tofah! Janany sister yau soyayyar ta dariya ce?, Tun fa a falo nake jiyo wannan dariyar taki"

"Bari Adda, Ni da ƙawata ce Amira"

"Au na zata ma da mm ne daɗin soyayya ya sa kike wannan ƙyaƙyatawa haka?, Mtssss...da alama kuwa in kika ci gaba da biye mata zata mai sheki mahaukaciya" ta ƙare zancen cikin ko in kula tare da wucewa ta haye kujera ɗaya itama tana latsar wayarta......

     Sun jima a cikin guiden ɗin ko wace na abunda ke gabanta har aka kira sallar azahar, Janan ce ta fara miƙewa ta nufi cikin gidan kafin itama Nihal tamiƙe tabi bayanta,

Suna kammala sallolin su suka dawo falo suka zauna suna kallon wani shiri a tashar zeeaflam da Nihal ke matuƙar so wanda sanadiyar hakan yasa itama Janan tafara kallonsa, wani saurayi aka nuno aciki Janan tayi saurin cewa, "Adda wannan gayen yana bala'in yanayi da mm ɗina, hadda shi yasa nake ƙara son kallan shirin nan don ba komai nake ganewa aciki ba" dariya ta aza mata har saida tayi mai isarta sannan ta ɗago tana yimata wani irin kallo haɗe da cewa,

"Lallai Janany sister yaron nan ba ƙaramin kamaki yayi ba, anya ma ba asiri yayi maki shiyasa kika ga yafara yi maki gizo a fuskokin mutane? Yanzu fisabilillahi taya za a yi wannan talakan baƙauye yayi kama da haɗaɗɗen ba Indiya nan?, Hmmm ni kam dai akwai wanda na sani ajin farko da gayen nan ke kama dashi amma ko waye na manta shi gaskiya" kutun-kutun Janan tayi da fuska tare da haɗe rai tana yiwa ƴar uwar tata wani irin kallo mai cike da ban mamaki da kuma takaici, badon tana ƴar uwar ta ba da yau ta mayar mata da maganar da har ta mutu bazata taɓa manta taɓa, ba tare da ta ce mata komai ba ta ajiye remote ɗin dake hannunta akan kujera tamiƙe tabar wajen gaba ɗaya, tana jin yadda take ƙwala mata kira tayi banza da ita tare da ficewa daga falon ranta aɓace,

"Mtsss...matsalata dake kenan Janany sister, wani lokacin ki fiye ɗaukar abunda ba wani abuba da zafi" ta sake sakin tsakin akaro na biyu tare da janyo remote ta gyara zamanta ta cigaba da kallon ta, ita kuwa Janan part ɗin Hajiya zee ta nufa tana mai sake jin ɗacin kalaman ƴar uwar tata akan masoyinta idan ta tuna, koda ta shiga kitchen ta samu Hajiya zee tana ɗauraye kayan data gama girki dasu yanzu, cikin girmamawa ta ƙara sa daga ciki tare da karɓar foodflaks ɗin da take wankewa tana faɗin,

"Barka da rana Aunty zee, ina wuni?"

"Lafiya klw, Janan ya kuke?" Ta amsata cikin sakin fuska da fara'a, saida ta ɗauraye foodflaks ɗin dake hannunta sannan ta juyo tana kallon ta, ta ce

"Lafiya lau nake"

"Adda ɗin ki fa, taji sauƙin?"

"Eh taji" ta bata amsa ataƙaice tare da cigaba da ɗauraye mata sauran kayan, kasancewar Hajiya zee macece ba mai yawan surutu ba yasa daga haka bata sake cewa da ita komai ba, haka itama bata ce komai ba har taƙarasa ɗauraye kayan gaba ɗaya, ta shiga goggoge mata ita kuma tana maida su inda ya kamata, bayan sun gama Hajiya zee ta kalleta tana murmushi haɗe da cewa,

"Sannu da ƙoƙari Hajiyar gida" don haka take kiranta wata ran idan tana jin tsokana, musamman idan ta ganeta ba daidai ba saboda sunan grand ma da take dashi, ɗan murmusawa Janan tayi haɗe da ficewa daga kitchen ɗin ta dawo falo ta zauna tana faɗin,

"Hmmm! kar muyi haka dake Aunty zee, ai kece Hajiyar gida, uwa maba ɗa nono sukutum da guda"

"Au! To ai shikenan kin rama, agaisheki ALLAH yayi maki albarka" ta faɗa tare da ajiya bowl ɗin data zubo cake da samosa aciki akan center table ta tura mata agaban ta, sannan taje ta buɗe fridgeyta ɗauko fresh yougurt da gorar ruwa ta ajiye mata itama ta zauna a ɗayar kujerar dake kallon ta, sunkuyar da kai Janan tayi haɗe da cewa,

"Nagode da addu'ar ki Aunty zee, Amin ALLAH ya karɓa"

"Ba komai, yau Auntyki kwaɗayi bata yi abincin kirki ba, gashinan  ki taɓa"

"Kai Aunty, kullum bakya gajiya sai kiyi ta maidani tamkar wata baƙuwa"

"Ai kamar haka kike Janany, da yaushe da yaushe nake ganin ki in ba ALLAH ya kawo mani ke ba?"

"Kiyi haƙuri Aunty, kin san yanayin karatu ban fiye zan gida ba"

"Duk da haka dai"

"To ayi haƙuri zan gyara"

"ALLAH ya nufa" ganin ta kasa cin komai sai latsar waya takeyi yasa aunty zee jawo bowl ɗin ta ɗauki samosa ɗaya taci tare da ɗauki wani freshyourght ɗin ta shiga sha, don irin wannan halin kusan ɗabia ce da mahaifinsu ya nuna masu ta rashin yarda da ita shiyasa idan Janan tayi bata fiye jin haushi ba, a fannin Janan kuma gudun faruwar wata ƙaddara ko akasi bayan ta shigo part ɗin nata kesa take taka tsantsan don kar taja mata matsala tunda har mahaifin nasu baya buƙatar haka, sannan shi mutum ne da baisan ƙaddara ba koda ba abunda ya faru da ita data shigo part ɗin zai iya ɗora mata laifin da bata ji bata gani ba, ɗago kai tayi cikin son kawar ma da aunty zee tunanin ta ta ce, 

"Aunty fa yau azumi nakeyi kar kufa ban taɓa komai ba"

"To shikenan ai" ta faɗa tare da jawo bowl ɗin agaban ta taci gaba ɗacin abunta, ita dai da zuciya ɗaya take da yaran ALLAH ma ya sani, batada wani buri ko manufa nason cutar dasu, ta faɗa  a zuciyar ta tana mai jin ɗacin abun aranta, shekaru da shekaru abu yaƙi ci yaƙi canyewa balle tasa ran samun sauyi a rayuwa, kullum baƙar aƙida da taurin kan mahaifin nata sai ƙara tsanan ta yakeyi, wannan wace irin rayuwa ce haka?, Ta sake tambayar kanta a karo na biyu, Janan na kula da yanda yanayin ta ya canza don haka sai ta jefo mata wata tambayar don ta kautar mata da wancan tunanin,

"Aunty, Wai meyasa mutane suka fiye son kai da ɗaukar damuwarsu ita kaɗai ce damuwa?"

"Ga amsarki nan cikin tambayarki Janan, ai son kan da suke dashi shi yake jawo haka, sai kuma zallar zalunci don wani abun zalunci kawai kesa ana yinsa"

"Kamar ya?, Nifa a tunani na zalunci na ta'allaƙa ne a inda babu soyayya, taya wanda ke son ka zai iya zaluntar ka?"

"Janan kenan, ai duk son da mutum zaiyi maka bazai kai wanda yake yiwa kansa ba, duk yanda kake dashi kuwa, uwace kawai zan iya cewa zata so ɗan ta fiye da kanta aduniya amma bayan ita tabbas babu na biyunta a duniya, kuma duk hakan na cikin son kai"

"A tunani na duk duniya ba nida wanda ke sona sama ga Addata, amma meyasa take nuna rashin so ga abunda ni nake so, kuma take fifita damuwarta saman tawa, idan haka ne wannan ya nuna tafi son kanta akaina?"

"To bazan ce wani abuba anan, iya sanina dai ke ƴar uwarta ce da batada kamarki aduniya haka itama ƴar uwarki ce da bakida kamarta, tamkar idanuwa kuke, duk abunda ya samu ɗaya idon to ya samu ɗayan, alkhairi ne ko kuma akasin sa, ɗaya na so ko baya so, wannan shine kawai"

"Kin ƙi ki fahimta Aunty zee, shin idan har haka ne bayanin ki, ni meyasa Adda bata son wanda nake so"

"Kin jiki da wata magana Janan, ai shi so ALLAH ke sakashi a zuciya, ba hurumi ne na ɗan adam ba, kuma idan har haka ne abunda kika faɗa to ki haƙora da abunda bata so mana, ko kuma ita ta thaƙura dashi sai azauna lafiya"

"Zancen haƙura dashi hurumin a ne ba nata ba, kuma ni bazan iya hakan ba koda duniya duka zata juyamun baya"

"Tirƙashi, to abunda zaifi dacewa anan shine kibi lamarin da addu'a, sai kiga ALLAH ya daidaita ra'ayin naku, amma dai ko meye kada ki kuskura ya zamo dalilin haɗaki da ƴar uwarki don ba kida kamarta aduniya"

"To aunty nagode sosai" ta faɗa tare dayin murmushi sannan ta maida hankalin ta ga wayar ta, har aka kira sallar asar Janan bata koma part ɗin su ba tayi zamanin ta anan, haka ma sallar magrib anan tayi abutta, kasancewar ta cewa aunty zee azumi takeyi yasa tana gama magrib ta shiga kitchen da kanta ta dafa masu indomie ƙwaya uku da seiden, sai kuma ƙwai guda biyu da ruwan tea saboda jin da tayi ta ce bata dafa abinci ba, sai da ta kawowa Aunty zee nata sannan ta ɗauki nata itama ta zauna tana ci,

"Sannu da ƙoƙari, keda ke azumi shine zaki wani wahalshe da kanki haka?, ALLAH yayi maki albarka"

"Amin Aunty, ba komai"

Ganin har bayan magrib Janan bata dawo ba yasa Nihal fitowa tanufi wajen guiden da niyar dubota, amma ga mamakin ta sai ta isko wayam bata ciki, lungu da saƙo ta ta koma cikin gidan tana dubata har ɗakin ta bata ganeta ba gashi Madam florence bata nan duk sai taji ta tsargu da zama ita kaɗai, waje ta sake fitowa ta sake duddubata a harabar gidan da can wajen parking space nan ma bata nan, har wajen motarta ta sake zuwa ta dubata amma bata ganeta ba hakan ya tabbatar mata da cewa tana part ɗin Hajiya zee, ɗan tsaki ta saki haɗe dayin tsaye tana tunanin ya zatayi ne, shin taje ne ko kuwa ta komawarta part ɗin su, ta saki tsaki yafi a ƙirga kafin tayi ƙarfin halin fuskantar part ɗin Hajiya zee ɗin, ba kunya ta kutsa kai ta shiga har cikin falon, kallo ɗaya Hajiya zee tayi mata cike da mamakin abunda ya kawota sannan ta ɗauke kai, Janan kuwa ƙin ɗagowa ma tayi balle tanuna tasan da zuwanta wajen,

"Janany sister ke nake son gani" ba tare da Janan ta ɗago kai ta kalle ta ba ta ce,

"Gani"

"Ki taso mana"

"Abinci nake ci, idan na gama zan zo"

"Please.." ta faɗa cikin marairaice murya don ta lura har yanzu haushin ta take ji, ɗan rolling ɗin idanuwa Janan tayi kafin tace,

"Amma dai Adda ai kinga ba ni kaɗai ce awajen ba, kiyi magana da ita idan ta amince haka musulunci yace" babu yanda Nihal ta iya don tana da buƙatar Janan tare da ita, don haka cike da takaici ta ce,

"Sannu, ina son ganin ƴar uwata" ba tare dako kallon gefen da Hajiya zee take tayi ba, ɗan murmushi Hajiya zee ta saki haɗe da cewa,

"Sannu Nihal, ya jikin naki?" ta amsa mata a daƙile haɗe dayin ɗan siriri tsaki sannan tabar wajen, Janan bata tashi ba har sai data ƙara sa cin abincinta takai plate ɗin kitchen ta wanke sannan ta fito tayiwa Hajiya zee saida safe ta wuce, ga mamakin ta har lokacin ashe Nihal na nan waje tana jiranta, ko ta kanta bata bi ba tawuce part ɗin su, bayan ta tabi tana kiran sunan ta tayi banza da ita har suka isa tsakiyar falon,

"Haba Janany, nifa yayarki ce amma inayi maki magana kinyi banza dani" tsaye cak Janan tayi daidai lokacin data riƙe ƙarfen upstairs ɗin tana ƙoƙarin hawa sama, saida Nihal ta sake kwantar da murya haɗe da cewa,

"Koma meye kiyi haƙuri tunda haushi na kike ji" sannan ta juyo tare da folding hannayenta akan ƙirji tana kallon ta, ta ce

"Upcouse dole naji haushi tunda kin kushe mani masoyi kuma kin aibantashi agaban idanuwa na, hakan kuma ya nuna cewa nima zaki iyayi mani tunda har kika yimasa"

"Oh my God, Janan kidena haɗa kanki dashi, ke daban shi daban, don ina son ki ba lallene dole saina so shi ba, kece ƴar uwata kuma damuwata"

"Wannan ƙwarya ne Adda, idan har ni kina so na to dole ki soshi tunda ina son sa, haka kuma dole ki damu dashi in har kin damu dani, idan kuma bazaki iya ba so let respect each other, kidena aibata shi agabana ko bayana, bana son hakan, kuma wannan kalmar da kika jefesa da ita karki manta shi ALLAH jujjuya lamarinsa yakeyi, za a iya wayuwar gari kina mai neman wata buƙata a ƙarƙashin sa asanadiyar ɗaukaka shi da ALLAH zai iya yi"

"What ever dai yanzu kiyi haƙuri, in sha ALLAH wannan ranar ma bazata zo ba, ai magana yayi gaba..." Girgiza kai Janan kawai tayi tare da hayewa sama tana mamakin yanda take faman lurar da Nihal amma tana sake faɗar maganganun da basu kamata ba, ALLAH ya ganar damu ta fada a zuciyar ta tare da shigewa ɗakinta ta rufo ƙofa, shiru Nihal tayi cike da mamaki, anya kuwa ba waccan matar ta sake zuge ta ba har tayi fushi haka? Ta tambayi kanta ciki zuciya haɗe da cije baki ta girgiza kai tana faɗin,

"Bari Abban ya dawo"

***.          ***.        ***

  Mm kuwa yanayin aikin da yakeyi ya dakatar da zancen tafiyarsa ƙauyen iyayensa daya tashi yi jibi, don kuwa sun kirasa akan lallai gobe gobe ya dawo bakin aikinsa, hakan yasa ya bar tafiyar har sai nan da wani wata idan ya dawo.

Washe gari ya shirya tsaf misalin ƙarfe takwas na safe ya kira Janan ya ce yana son su haɗu gidan grandma zasu zo tare da Jabir, sosai hakan yayi mata daɗi ta shirya cikin koriyar atamfarta mai ratsin baƙi riga da sket ta yafa mayafi shima ɓaki da takalma baƙaƙe, ta feshe jikinta da turarukka masu matuƙar ƙamshi, tayi kyau sosai ta ɗauki jikkarta itama baƙa da makullan motar ta ta nufi gidan grandma tana sauraren suratul baƙara aciki har ta isa.

Tana isa su mm na isowa, lumshe idanuwa tayi ta buɗe ganin irin shigar da yake cikin ta, badon ko idanuwanta sun kasa gane mm ba zuciya da kuma ƙwaƙwalwar ta baza su taɓa mance fuskar sa ba da ta ce sam bata ganesa ba saboda kyan da yayi mata, yana murmushi ya ƙaraso wajen motar ta lokacin da tayi parking tare dasa hannu ya buɗe mata,

"Barka da isowa tauraruwar matan duk duniya" ya ƙare zancen yana mai rissinar da kansa haɗe da dafe saiti ƙirjinsa.....

*ALLAH KAJIƘAN IYAYENMU👏😭*

    Murmushi tayi cike dajin daɗi ta miƙo masa hannu, ƴar hararar ta yayi irin ta masoya ɗin nan kafin ya miƙa hannu yana ƙoƙarin riƙo hannun nata tayi saurin janyewa tana dariya,

"Sorry mr.man, har yanzu da sauran lokaci, yi ƙoƙarin jajircewa akan wannan tayin dana yimaka, don kuwa farashin nasa tsadaddene" saida ya shafo haɓarsa yana ƙare ma kyakkyawar halittar ta kallo sannan ya ce,

"Duk girman tsadar sa a shirye nake dana siya koda kuwa komai nawa zai ƙare, ciki har da rayuwata amma bayan na aureki" ya ƙare zancen yana nuna ta da ɗan yatsa haɗe da kashe mata ido ɗaya, murmushi ta saki tare da sakin marfin motar da take riƙe dashi ta juya ta rufe sannan ta juyo tana kallon sa,

"Ka yanka kuwa?"

"Me ya faru?"

"Kayi masifar kyau, kamar na saka maka niƙab" buɗe baki yayi haɗe da zaro idanuwa yana tafa hannuwa kafin ya riƙe haɓar bakin sa,

"Liƙabi kuma ni Muhammadu?, Don ALLAH rufan asiri tunda dai ba macce nake ba" Janan na dariya ta shiga takawa a hankali ta nufi inda ta hango Jabir tsaye yana dannar waya, 

"Ina kwana?" Ta gaida mm kafin su ƙarasa wajen, 

"Lpy klw my princess, kin ganki kuwa?" ta ɗago kai tana murmushi ta kallesa haɗe da cewa,

"Za ka rama kenan!"

"Ko ɗaya, kinfi kyau kyaune nagani shiyasa nayi magana"

"Na kai ka?"

"Wake zancena ranki shi daɗe, ai kyan ma kin fisa kyau nake faɗa maki, badon kar na takuraki ba da nace ke yakamata ki riƙa saka niƙabi kina ɓoyemun kyakkyawar fuskar nan taki ni kaɗai"

"ALLAH hubbin ruh"

"Sosai ma kuwa"

"Ya Adda Nihal?"

"Tana gida na baro, lafiya klw"

"Ta huta abunta, ita sam bata gajiya da zaman gida"

"Haka rayuwar ta take, bata son mutane shiyasa bata fiye son mu'amala dasu ba, har aiki Abba ya nema mata amma ta ce bata so, kuma ya ƙyaleta"

"Tab, ai kuwa mutum rahama ne, kuma data daure tayi amfani da damar ta tun yanzu, nidai a nawa fannin banga laifi ba don macce tayi aiki, at least kodta zata zama dependant kaɗan ne ko ba haka ba?"

"Haka ne kam, amma rayuwar tace, kuma tunda haka ta zaɓa babu yanda zamuyi da ita"

Daidai lokacin suka iso inda Jabir ke tsaye ya ɗago kai ya kallesu, sannan ya ce,

"Ai nazata ma bazaku ƙaraso ba, kuna wata tafiya a hankali sai kace wuɗanda basa son taka ƙasa" ya ɗan ja tsaki haɗe daci gaba da cewa,

"Ni nafara gajiya da wannan tsayin malam idan ku bakwa buƙatar zama" kallon Janan dake kallon Jabir cike da tsantsar so irin na ƴan uwantaka mm yayi haɗe da cewa,

"Kin ga halin mutumen naki ko?"

"Ai da gaskiyar sa, tuba muke ya Jabir ayi haƙuri"

"Ƙyalesa Janan, ai nasan duk laifin nasa ne, ya kike?"

"Lpy klw, ina kwana"

"An tashi lafiya mrs.mm" ya faɗa cikin sigar tsokana yana gyara tsayuwar sa, Janan dake ji tamkar ta bayyana masa matsayinta awajensa don suyi shearing farincikin ta ce,

"Lafiya klw ya Jabir, wai meye sirrin naga kai da mutumen duk kun sauya tamkar ba ku ba, kodai akwai abunda kuke ɓoye mun don ban fahimci wannan gayun naku haka ba?" Gaban mm ne yayi wata irin muguwar faɗuwa, don gaba ɗaya yama manta da plan ɗin su shiyasa bai sauya shiga ba saboda yanda yake so yana barin wajen zai wuce filin jirgi zuwa Abuja, cikin daburcewa ya kalli Jabir yana sosa gefen kansa haɗe da cewa,

"Ai a..." Kafin ya ƙarasa Jabir yayi saurin katsesa ta hanyar cewa,

"Ba kya son sauyin ne?" 

"No..ba haka nake nufi ba, na san dai ba haka nasan ku ada ba, shiyasa kaji nayi magana"

"To kiyita addu'a, in sha ALLAH zaki ci gaba da ganin mu haka, bai faɗa maki cewa na samu aiki ba a wani shagon abokina na saida kayan sawa?"

Saida ta kalli mm da taji yayi wata irin ajiyar zuciya sannan ta ce,

"Ya manta ƙilan shiyasa be faɗamun ba" tana ƙare kallon nata ga Jabir, ƴar gyaran murya mm yayi kafin yace,

"Oh my God, kiyi haƙuri na manta gaskiya, ai shiyasa kika dena ganinsa kwana biyu, wani abokin mu ne ya buɗe shagunan saida suturu, kusan tare muka tashi dashi to shine fa ya bawa Jabir tsaron ɗaya daga ciki, kuma alhamdulillah yana taimaka mana sosai don waɗan nan kayan ma shiya ɗunka mana tare"

"Wow..gaskiya ya kyauta, ALLAH ya saka masa da alkhairi kuma ya hore maku naku nakan ku da zaku taimaki wasu"

"Amin ya rabbi, shiyasa nake matuƙar son ki, kina da uzuri da kuma sauƙin fahimta, kiyi haƙuri na shafa'a  ne"

"Ba komai ya wuce" Janan ta faɗa haɗe dayin murmushi, duk da har yanzu jikin ta bai gama yarda da abunda ya faɗa ba, excuse ta nema a wajen su ta shiga cikin gida ta gaisa da grandma tare da faɗa mata cewa mm ne yazo shi da abokinsa suna waje, saida grandma tagama tsokanar ta irin ta jika da kaka sannan ta ce,

"Jeki ki shigo dasu to"

"A'a, yau a waje zamuyi firar mu don kar ki takura mu, in zasu tafi sa shigo ku gaisa"

"Kedai kika sani, nima ai na sha wankan nawa na saka jambaki sai na fito ayi firar dani" 

"Ai kuwa zaki sa na rufeki ta baya har sai mun gama, kun jimun tsohuwa na son yimun snatching" ta ƙare maganar tana dariya tare da ƙwalawa mai aikin Hajiya kira ta zo ta riƙa mata wasu jaijayen kujeru na roba suka fidda a can wajen rumfar motar da ake fita da Hajiya anguwa suka aje, sannan ta ce ta kawo masu ruwa da ɗan abun taɓawa ita kuma ta je ta zo dasu suka Zazzauna, 

Kasancewar akujerar dake fuskantar gate ɗin shigowa Jabir ya zauna sai ya fara ganin kamar yasan gidan, dama tunda ya shigo yake ƙarewa harabar gidan kallo duk da ƴan sauye sauyen da aka yi tyana ji tamkar ya taɓa zuwan sa, isowar mai aiki wajen dake gaishe su ta katse masa tunani tare da kallon gefen da take ya amsa mata da lafiya lau itama yana ji tamkar ya taɓa ganinta a wani wajen, ɗan bubbuga gefen kansa yayi mm dake kallon sa tun ɗazu ya ce,

"Jabir lafiya?"

"Lafiya klw, gidan nan gani nake kamar na taɓa zuwan sa" sai da mm ya kalli Janan sannan ya maido kallon sa garesa, ya ce

"Anya? Yaushe kenan?"

"Bazan iya tunawa ba, amma tabbas kamar na taɓa zuwa, waccan matar ma itama kamar na santa"

"Ikon ALLAH, to kodai kasan masu gidan ne?"

"Bana ce ba gaskiya, amma ba kace gidan grandma ɗin Janan ce ba"

"Eh, haka ne"

"To taya zan sansu, duka duka yaushe muka haɗu da Janan ɗin balle nasan wasu ƴan uwan ta, ai ko kai bana tunanin kasan su in badon ta kawo ka ba"

"Gaskiya ne, to kayi tunani mana"

"A'a, bari dai nasha ruwa ko tunanin Razy baby ne ke neman sauya ni" ya ƙare zancen tare da ɗaukar gorar ruwa ya fara sha yana mai ƙoƙarin saita tunanin sa daidai, mm kuwa ɗan tsaki yayi haɗe da kallon Janan data gwalo idanuwa jin abun da Jabir ya faɗa, ya ce

"Ke kuma fa?, Ko kema tunanin zaki faɗa bacin gani kusa dake" ƴar dariya ta saki kafin ta maido kallonta garesa,

"Ka ji abinda ya Jabir ke faɗa?, Wai dama he's in Razina sister..?" 

Kafin tarufe baki Jabir daya sauke gorar ruwan daya sha fiye da rabi yana ɗaure bakin, ya ce

"Au! Wai dama bai faɗa maki ba?, Ummm! Gaskiya da gyara a wannan soyayya taku, ai ni bana ɓoyewa Razina komai, ta zama ni na zama ita, ke ALLAH ko yayan ta yayi wani abun ba ruwana sai na faɗa mata, wether is good or bad, don haka karki yar da wlh" ya ƙare zancen haɗe da miƙewa yabar wajen yana dariya ganin yanda mm ya sako masa idanuwa yana kallo jin wutar da yake neman hasa masa, hannayen ta tasa ta tafa a fuskar sa haɗe da cewa,

"Juyo nan muyi magana" hannayensa ya haɗe waje ɗaya tare da cewa

"Pls karki yadda dashi, zai haɗa mu ne"

"Ba wani, ai gaskiya yafaɗa" ta ɗaure fuska tare da naɗe hannayenta a kan ƙirji ta kauda kai gefe,

"Haba Janany ta, nifa ne naki"

"Yau mun raba jaha dakai, kowa yayi ta kansa tunda har yanzu baka ɗauka mun zama ɗaya ba"

"Bazan iya jura ba, na yarda nayi laifi amma kiyi haƙuri, akwai abubuwa da dama dako bakiga na faɗa maki su a yanzu ba nan gaba kaɗan dole na faɗa maki tunda banda abokiyar fira da shawara sama dake" 

"Daɗin baki ko?" Ta faɗa tare da ɗan juyowa kaɗan ta gefen ido tana kallon sa, murmushi yayi sannan ya miƙe akan kujerar da yake zaune ya je ta gefen data maida fuskarta ya yi niledown agabanta yana faɗin,

"Am so sorry Noor alb, wannan fushin naki bazan iya jura ba saboda azabtar dani zaiyi fiye da tunaninki" kallon gefe da gefen harabar gidan tayi don kar wani ya hangosa sannan ta ce 

"Pls ka tashi kada a hango ka"

"Ba zan tashi ba har sai kince kin haƙura ko da duka duniyar nan zasu taru" sinne kai ƙasa tayi tana murmushi hango yanda Jabir dake can wajen baba mai gadi ke kwasar masa dariya, ta ce

"Shikenan na haƙura and i love you so much" 

Dariya yayi tare da riƙe kunnuwan sa yana faɗin, "ko dai naƙara da tsallen kwoɗo don ki sake faɗan haka?"

"Me kenan?"

"Abun da kika faɗa yanzu" rufe fuskarta tayi da tafin hannuwa cikin jin kunya ta ce

"Ka rufan asiri, ai ko bakayi hakan ba zan iya cigaba da faɗa har sai kace ka gaji da saura"

"To sake faɗa naji idan da gaske kike yi" ya tsura mata idanuwa yana kallo tamkar zai haɗiyeta,

"To shikenan nafaɗa i love you, i love you so much hubbin Raina"

"Wowww..Love you too Noor albina, ALLAH yayi maki albarka" ya ce tare da miƙewa ya koma wajen zaman sa yana dariya, tsintar kanta tayi da kasa buɗe fuska balle su haɗa idanuwa har sai da taji yana huro mata iskan bakinsa a bayan hannunta data rufe fuskar dasu,

"Janan kenan, daga faɗa i love you shikenan har kinji kunya?, ni dake cewa ba ruwana ALLAH ya hutasshe ni da kallon finafinan soyayya ina da kajol a gidana idan munyi aure" dariya ta saki tare da ɗan ɗago kai tana jifansa da wani irin sanyayyen kallo, ta ce

"Kai kuma shahruk khan ko?"

"Tab..ai ni nafi shahruk khan, irin soyayyar dana tanadar maki na tabbata ko Majnun ɗin Laila bai yi mata irin ta ba, haka ma ko makamanciyar ta Romeo bai gwadawa Juliet ba, ki sha kuruminki nayi maki tanadi mai kyau acikin zuciyata, gidana da kuma rayuwata, in sha ALLAH zan baki kulawar dake kanki sai kinyi mamaki, nakuma so ki mafi ƙololuwar soyayya a aduniya, na ƙaunace ki irin ƙauna wacce uwa ke yiwa ɗan ta, tsawon rai da kuma lokaci kawai nake jira don tabbatar maki da hakan"

"Kabar ni haka mm kada kasa na aza rigima nace lallai lallai yau sai an kaini gidan ka, Ni Janan ina da tabbaci da kuma yaƙin akan duka maganganun daka faɗa, amma kasani koda bazaka yimani dukan waɗan can abubuwan ba, zan sadaukar da rayuwata duka na rayu dakai kuma na mutu dakai a haka, domin soyayyar gaskiya nakeyi maka da bata jiran wani sakamako akai"

"Na yarda da dake da kuma kalamanki ranki shi daɗe, amma tsabtatacciyar soyayya irin taki dole ayi mata babban TUKUICI da SO, hakan shine zai zamo mata ban ruwan dazai sake bata damar yaɗuwa har ta saki ƴaƴan da za a tsinka a amfana dasu"

"To shikenan yallaɓai, ALLAH kacika mana burin mu"

"Amin ya rabbi Noor alb, haka nake son jin kin faɗa"

Sun jima suna faranta wa junansu da daɗaɗan kalamai, anan yake sanar da ita zancen tafiyarsa Abuja, acewarsa aiki zai je nema kamar yanda ya faɗa mata, don ita a tsammanin ta zancen tafiyarsa garin su ne da suka yi sai gashi taji akasin hakan, ita kam sam ta nuna masa rashin amincewarta akan tafiyar wai ai duk aikin da yake nema zai iya tsayawa a nan garin ba sai yayi nesa da ita ba, sai da yayi da gaske da ban magana da ban rarrashi sannan ta amince shima ɗin har dasu ƙwallanta don kuka ta so aza masa, ganin abun nasu yaƙi ci yaƙi canyewa yasa Jabir isowa wajen yana faɗin,

"To shahrukhan, in kun gama ya kamata mutafi rana keyi" murmushi mm da gaba ɗaya kukanta ya soma dagula masa lissafi yayi haɗe da cewa

"Sunan da madam kenan ta bani yau" ya ƙare zancen haɗe da kallonta yana nuna ta da yatsa, kallonta yayi shima yaga ƙwalla a idanuwan ta, ya ce

"Kai kai kai...waya taɓa mana Mrs mm haka take zudda tsadaddin hawayen nan nata da mm ke ji har cikin ransa" wasu hawayen ne suka sake zubo mata a fuska tayi saurin sinne kai ƙasa, ta ce

"Ya Jabir don ALLAH kace masa kada ya tafi, wlh bana iya jurewa rashin ganin sa har na tsawon wasu kwanaki balle kuma ace satikka" a lokacin Jabir ya fahimci inda kukan nata ya dosa, cikin sigar ban magana yana ƙoƙarin taushe dariyar dake ƙoƙarin zo masa, ya ce

"A'a, bazan ce kada ya tafi ba Janan, idan ya zauna to dame zaiyi ƙoƙarin ganin ya mallakeki?, kinga, kiyi haƙuri nasan ba wani jimawa zai yi ba zai dawo, shin wata uku ne kacal zakayi ko mm" ya ƙare maganar cike da zolaya yana kallon sa,

"Mts..ba kada kirki fa Jabir, so kake yi taƙara rikice mun ne? Ƙyalesa in sha ALLAH bazan wuce sati biyu da kwana uku ba kamar yanda na faɗa maki kin ji ko?"

"To shi Jabir ɗin yaje mana, kai saika tsare shagon da yake kula dashi kafin ya dawo"

Ɗaure fuske Jabir yayi tamkar wanda akayiwa albishir ɗin mutuwa yana ɗan hararar Janan irin ta ɓata masa rai ɗin nan.

"Ashe haka kike da muguwar fata ban sani ba?, To ai naki wasa ne, don duk baby ta ƙyalla idanuwa taga bana cikin gidan nan har na tsawon sati biyu, to fa ba Momy kaɗai ba hatta maƙwabtanta sai sun gaji da sauraren rigimar da zata saka mata, shiyasa ko da wasa bazan yarda nabar garin nan ba indai bada ita ba, shima ɗin idan munyi aure"

"Ka ji ko?, ALLAH ya Jabir ya fika wayau, amma shikenan ba komai na haƙura ALLAH yasa kayi tafiyar sa a kuma ya kaika lafiya kadawo lafiya"

"Amin ya rabbi Mrs mm ke kaɗai bada kowa ba" 

"ALLAH?"

"Wannan ai DAƊAƊƊEN ALƘAWARI na ne" cike da jin daɗi ta rufe fuska tana mai addu'ar ALLAH ya tabbatar da hakan har iya ƙarshen rayuwar su,

Ganin ya miƙe ya sata buɗe fuskar haɗe da miƙewa itama ta buɗe jikkarta ta ciro wayar ta, yana kallo ta buɗe gidan layi ta ciro sim card ɗinta ta miƙa masa wayar, idanuwa ya zubo mata cike da ayar tambaya, ta ce

"Ka karɓa mana zanyi maka bayani" ba musu ya karɓa,

"Ka saka layinka aciki, ina so muriƙa chart da vedio call, don na tabbata kiran waya kaɗai bazai hanani kewar ka ba"

"What? Don ALLAH ki rufamun asiri, i phone 11pro ce fa?"

"Eh mana, ai ka fita daraja awajena" dariya ya yi yana jujjuya wayar kafin yace,

"Duk da haka dai, ai sai kisa nakasa samun aikin idan aka ganeni da ita, ungo abunki in Sha ALLAH zan samu aron waya da zamu iyayin chart ko da baza tayi vedio call ba, sai muriƙa gaisawa ina turo maki hotuna na, ina wannan shine damuwarki ko?"

"Eh amma kariƙe"

"ALLAH bazan karɓar ba" ya ƙare maganar tare da jawo handbag ɗin tata dake rataye a kafaɗarta ya jefa wayar aciki,

"To shikenan" ta faɗa tare da ciro atm card ɗin ta ta saka masa agaban aljihu tana faɗin,

"ALLAH NI kuma sai ka karɓi wannan, ƙarshen lambarka sune pin ɗinsa, a maimakon ka ari waya, to kayi amfani da kuɗin dake cikin sa kasiyi wata tare dayin ƴan buƙatocin da ba a rasa ba kafin kadawo" 

Miƙa hannu yayi da zimmar ciro atm card ɗin tayi saurin cewa,

"Wlh bazan karɓa ba"

"Me yasa kikayi haka?"

"Saboda kafi ƙarfin hakan"

"Yanzu ke idan buƙata ta taso maki, ya zakiyi?"

"Bama zata taso ba in sha ALLAH"

"Amma dai kinsan baki kyauta ba ko?"

"Kai kake ganin haka, ehm kaga, don ALLAH mubar ma wannan zancen, ku shigo ku gaisa da Hajiya naga ya Jabir sai faman hararar mu yakeyi, da alama har yanzu haushi na yake ji" ta ƙare zancen tare da wucewa gaba tana dariya, har takusan shigewa mm na tsaye yana kallon ta cike da mamaki, abubuwan daya kamata ace shi keyi mata amma ita take yimasa, wannan wane irin so ne da yarda ta bashi? Ya tambayi kansa yana mai jinjinawa girman soyayyar ta, matsowa Jabir yayi ya ɗan taɓa kafaɗar sa haɗe da cewa

 "Kaga, wlh nagaji da tsayuwa cikin gidan nan, ina son ganin matata, in zaka shiga agaisa mu tafi, idan kuma bazaka shiga ba don ALLAH mu wuce" yayi zancen cike da ƙosawa zaman gidan,

A bakin ƙofa suka cire takalman su haɗe dayin sallama suka shigo ciki bayan an basu izini, lokacin Hajiya na zaune tana karatun alƙur'ani, gabanta ne taji yayi wata irin muguwar faɗuwa jin murya sak irin ta ɗanta Jamal, wanda a iya sanin ta yabar duniya da daɗewa, shin me hakan ke nufi, fatalwarsa ce ta dawo gareta ko kuma itace ke shirin riskar sa ta hanyar zuwa inda ya je?, ta tambayi kanta tare da ɗago kai don ganin ko waye.....

     Wata irin muguwar faɗuwa gabanta ya sakeyi lokacin da suka haɗa idanuwa da Jabir dake ƙoƙarin ƙarasuwa daga ciki, tsaye yayi cak yana ƙare mata kallo, tabbas itace, matar da har ya mutu baya mance wulaƙancin da akayi masu sanadiyar zuwa gidan ta, duk da alokacin bai fi shekaru goma sha huɗu ba aduniya ba, zai iya tuna yanda komai ya faru a wannan ranar, bai sake gasgata ita ɗin ce ba sai da yaga tanufato wajensa jikin ta na rawa, magana take son yi amma ta kasa cewa uffan sai hawaye dake silalo a fuska, duk da baya da hasken fata irin ta mahaifinsa kuma bai ɗauko kamar shi sak ba, ta tabbatarwa kanta cewa wannan jininta ne saboda abubuwa guda uku, muryarsa, yanayin tsayuwarsa da kuma satar kamannin mahaifinsa da yakeyi, a hankali Jabir ya fara ƙoƙarin ja da baya ita kuma tana matso shi,

"Jabir wai meye haka?" Mm ya faɗa tare da ƙoƙarin matsowa kusa dashi, fashewa da kuka grandma tayi haɗe da cewa,

"Tabbas shi ne, Jabir ne jika na ɗan ɗan Jamal" wani irin mugun kallo Jabir ya watsa mata tare da juyawa zai bar falon tayi saurin kamo hannun sa,

"Don ALLAH kada katafi Jabir, ina mahaifiyar ka?, Na roƙeka kadawo nayi nadamar abunda aka aikata maku"

Fizge hannunsa yayi tare da juyowa yana kallonta da idanuwansa da sukayi jajir, ya ce

"Na dawo?, Wai acikin gidannan ake roƙon nadawo na zauna, ban san ko waye keba ban kuma san wace alaƙa ce tsakanin mahaifiyata daku ba, kamar hakane a waccan ranar mahaifiyata tadinga roƙonku kina kallo aka wulaƙantata aka koreta, ko sau ɗaya kinyi tunanin tsaida mu ko dakatar da wanda ya koremu, ko kuma hanamu tafiya? Bakiyi ba, don me yanzu zaki dakatar dani kuma har kiyi tunanin zan tsaya?, Wlh da nasan wannan gidan ne Muhriz zai kawo ni da ban yarda nazo ba, don tun a waccan ranar na kashe gidannan da duk wanda ke cikin sa acikin rayuwata"

"Kada kayi haka Jabir, kai jikan ne kuma ina tsananin ƙaunar ka, waccan ranar fin ƙarfi a akayi amma duk tsawon shekarun nan zuciyata bata taɓa hutawa daidai da rana ɗaya ba akan tunanin ka da mahaifiyarka, nayi kukan safe nayi na rana nayi na dare duka akan nadamar abubuwan da akayi maku, na nemeku a inda nayi tsammanin samun ku amma hakan ya gagara, don ALLAH kasamaman gurbin komai ƙanƙantar sa azuciyarka da zaka ji tausayi na kayafe mun"

"Idan har ni jinin ki ne to tabbas bazaki taɓa samun wannan gurbinba a zuciyata, saboda jininki basada imani ko tausayin iya yafe kuskure komai ƙanƙantar sa, na tabbatar da haka ne a waccan ranar da aka wofantar dani da mahaifiyata a gabanki ba tare da ke ko shi wanda ya aikata kunji tausayin mu ba" yana gama faɗa haka yafice daga falon yana jin ɗari da ɓaƙin cikin takowa gidan da yayi alƙawarin bashi baya har duniya ta naɗe, da sauri mm ya biyo bayansa yana faɗin,

"Haba Jabir, meye haka ka aikata, ALLAH ma fa munayiwa kuskure ya yafe balle ɗan adam, sannan a waccan ranar da kake magana bafa ita ta aikata laifin ba"

Cikin ɓaci rai ya juyo yana kallonsa da rinannin idanuwansa  kafin yace,

"A'ina aka aikata laifin?, da sanin ta ko bada sanin taɓa?, Shin tanada ikon hanawa ko batada?, A gaban idanuwanta ne ko ba agaban idanuwanta ba?"

"Jabir..."

"Look kaje idan kasamo amsar tambayoyin dana yi maka sai kazo kayi ƙoƙarin tabbatar mun da cewa batada laifin kamar yanda kake iƙirari yanzu, kuma wlh da nasan Janan nada alaƙa da waɗan nan mutanen da ban taɓa bari ka faɗa soyayya da ita ba, don basu san meye so ba? Kuma basu san darajar sa ba" yana gama faɗar haka ya juya yabar gidan ba tare daya koma saurarar mm daketa faman kiransa ba,

"Ya Salam!" Mm ya furta haɗe da girgiza kai sannan ya koma cikin gidan, dama yasan haka zata faru indai Jabir ne, yana da matuƙar zuciya da baisan inda ya samota ba saboda ba haka Momy take ba haka ma ga yanda yake jin labarin mahaifinsa shima yanada sanyin hali. (Ah to, nikam nace ina zai samota in ba wajen baffansa ba mahaifin Janan wato Alhaji usman😅😜).

Koda ya shiga ya tadda Hajiya dirshan tana kuka Janan na faman rarrashinta, kasa sanin ta ina zai fara yayi don kuwa Hajiya nada hujjar yin kuka duk da ita yakawo hakan, sai da tayi mai isarta ta gama Janan ta riƙata ta je ta wanko fuskar ta ta dawo, kallon mm tayi da idanuwanta da suka kumbura yayi saurin sinne kai ƙasa saboda ba kaɗan ta bashi tausayi ba,

"Muhammadu a ina ka haɗu da jikan?"

"Amm... Hajiya dama sune mutanen da nake baki labari da suka riƙemu ni da ƙanwata, naso tun awaccan ranar na sanar dake sai nayi tunanin bari inyi maki bazata, kiyi haƙuri ban zata hakan zai faru ba"

"Aa Muhammadu, ai bakayi kuskure ba kuma naji daɗin wannan bazatar taka, na kuma yi farincikin jin cewa tare kake dasu, saidai na fara jin tsoro a raina, anya zasu iya yafemun wannan kuskuren dana aikata?" Ta sake saka wani kukan har tana sharɓar majina,

"Kiyi haƙuri Hajiya, in sha ALLAH zasu yafe maki, na sani Momy ma yafe maki tun kafin ki roƙeta, tayi farinciki sosai ranar dana bata labarin yanda mukayi dake, don banzo nan bama alokacin saida yardar ta, itace tayita ƙarfafamun zuwa kuma nasan shima Jabir idan ya sauko zai haƙura ya saurareki"

"ALLAH sarki, don ALLAH ka kaini wajenta, ina so na haɗu da ita in roƙeta yafiya"

"Kiyi haƙuri Hajiya, ba yanzu ba, in sha ALLAH jikanki zai ɗaukeki da kansa ya kaiki wajen ta" haka mm yayita lallaɓata yana bata magana tare da sake jan hankalin ta akan kuskuren da iyaye ke aikatawa da kansu sanadiyar ƴaƴan su don sunada tarin arziƙi ko kuma wani muƙami ko mulki,  sai su koma sune ƴaƴan su kuma ƴaƴan sune iyayen, wanda sau da dama haka ke janyo lalacewar zumunci ko kuma kuskuren dahar a mutu ana nadamar aikatawa saboda an kasa gyarawa, sosai Hajiya taji kunyar abunda ta aikata da kuma nadamar yinsa, ta kuma ɗauki alwashin bazata koma barin haka tafaru ba acikin sauran rayuwar da take da ita nan gaba,

Duk da mm sai yi yake yana duba agogo saboda lokaci dake ƙare masa saida suka jima suna fira sannan ya wuce, Janan kuwa gaba ɗaya jikinta sanyi yayi don bata taɓa tsammanin zafin rana Jabir zai iya aikatawa grandma haka ba, ta zata kawai ga ƴan mata ne kamar yanda yayi mata awaccan ranar da suka fara haɗuwa,

Duk da mm yasan Jabir nada damar yin abunda yayi hakan bai hana shi ɗaura aniyar yaƙar zuciyar sa ba kamar yanda sukeyi akoda yaushe, yana isa gida bai zame ko ina ba sai part ɗin Momy don dama acan yafi tsammanin ganin sa saboda Razina, yana shiga kuwa ya isko zaune saman kujera ya jingina kansa a jikin kujerar idanuwansa a rufe, Razina na gefensa sai faman tambayar me ya samesa takeyi ya kasa yimata magana, kallo ɗaya mm yayi mata tabar wajen, cikin ɓaci rai da ɗan ɗaga murya ya fara magana,

"Ni zaka wulaƙanta Jabir, ninzaka tozarta a gaban idanuwana?, Ashe dama haka ƴan uwan taka da abota take, dama a haka taren mu zata kasance babu sadaukarwa aciki? Ka bani mamaki wlh, kuma bari kaji, ko ina so ko baka so Hajiya kakar kace, Janan da Nihal ƴan uwane kuma ƙannen ka ne, haka ma mahaifinsu baffan ka n..." Kafin ya ƙarasa Jabir ya mike cikin zafin rai ya ce,

"Enough, enough Muhriz ya isa haka, ni ba abun daya dameni dasu, ban sansu ba basu sanni ba, banda wata alaƙa dasu ka yarda ko karka yarda, kai kaɗai ne ɗan uwa kuma mahaifi da nake dashi, Momy kuma mahaifiyata uwata, Razina ƙanwata matata, kune duniya ta kuma ƴan uwana, bayan ku bana buƙatar kowa a tare dani, wata kaka, ƙanne, baffa da kake faɗa to hell with them ba abunda ya dame ni dasu..."

Kafin ya rufe baki ya ji an ɗauke sa da zazzafan marin da sai daya ga wasu taurari, juyowar da zaiyi yaga Momy tsaye tana jifarsa da wani irin kallo da bai taɓa ganin tayi masa ba kafin ta shiga nuna sa da hannu tana cewa,

"Dama shashasha na haifa ban sani ba?, Kai waye da zaka faɗi irin wannan mummunar maganar ga kakar ka, baffan ka da kuma ƴan uwan ka?, Ka manta sune silar ka da kuma asalin ka? Ka manta girman zumunta da sakamakon dake cikin wanda ya girmamawa? Na rantse da sarkin daya halitta mana Annabi Muhammadu duk ka sake faɗar irin wannan kalmar ba nice mahaifiyar ka ba, stupid boy an faɗa maka kai kaɗai ne mai zuciya, waɗan da suka fika sunyi wane amfani tayi masu da har zaka zomun cikin gida kana wannan shirmen"

"But Momy they insult..."

"Shut up! Idan sunyi insulting namu then what? Bai wuce bane ko an rubutasa ne a goshin ka, be side a wancan lokacin kai wane pain ne ka ji? Duk muninsa ko girmansa yakai wanda ni na ji a raina?" Yanda taga yana kuka hawaye na zubar masa a fuska yasa tayi lowering voice ɗin ta haɗe daci gaba da cewa,

"My son let bygones be gone, babu amfanin riƙe abunda ALLAH ya ƙaddartowa bawa acikin rayuwa, mu zamo masu tuna alkhairi akoda yaushe, masu kuma mantawa da baƙin ciki har abada, katuna a sanadiyar su muka haifo ka a duniya, kaga kuwa sun bamu Alkhairin daya fi wancan baƙin cikin ɗaci, kuskuren da suka aikata mana bai kai wanda ƴan uwan annabi Yusuf suka aikata masa ba, amma daga ƙarshe da suka gane kuskurensu suka nemi gafara kasan me yace dasu?, *_'laa tasriba alaikumul yaum, yagfirullahu lakum, wa huwa arhamurrahimiyn'_ ma'ana _'Babu zargi akanku a yau, kuma ALLAH yana gafarta maku, kuma shi ne mafi rahamar masu rahama'_* anan nuni yakeyi masu da cewa bai rikesu azuciya ba kuma ya yafe masu, babu wani sauran zargi tsakani nai dasu, don haka kaima kayi koyi dasu sai Ubangiji yayi maka sakayya da babban rabo" 

Ganin kamar yaƙi haƙura har lokacin yasa Momy kallon mm dake tsaye yana kallonta cike da sha'awa, yana ji tamkar ina ma ace mahaifiyarsa zata dawo duniya shima ta riƙa lurar dashi da tausasan kalamai irin waɗannan tana tunasar dashi, ta ce,

"Muriz jeka abunka ƙyalesa, wannan baƙar zuciyar tasa bazata sauka yanzu ba, ALLAH yasa mata sanyi ya kuma shiryaku duka"

"Amin Momy" mm ya faɗa tare da komawa part ɗin su ya ɗauko jikkar sa da zai tafi, sai daya dawo ɗakin har lokacin Jabir na nan zaune inda yake ko motsawa beyi ba sukayi sallama da Momy sannan ya ajiye mata kuɗi koda zata buƙaci wani abun, dama tuni yayi booking ticket don cewa yayi bazai iya tafiya da mota ba saboda matsalar tsaro, don haka sai Momy ta sako mayafinta tana saka masa albarka haɗe da cewa,

"Muje na kaika sai nadawo da motar, shi wannan da alama yau ya zama shuka tsirowa kawai muke jira yayi mu cira" abun ya ba mm dariya amma sai ya fuske tare da riƙo hannunsa sukayi musabaha ya ce,

"Kayi haƙuri, in sha ALLAH komai zai daidaita yanzu ba yanda kake tunani ba, sai munyi waya" yayi hugging nasa sannan ya wuce,

Har mm ya fidda ran zai rakasa sai gashi ya fito, hakan yasa Momy cilla masa makullin ya caɓe ba tare daya ce komai ba ya buɗe wajen zaman driver ya shiga ya tayar da motar, murmushi mm ya yiwa Momy ta shafa kansa tare dayi masa addu'a sannan ya zagaya ya shiga, lokacin Razina tafito itama da sauri ta shiga ɗaga masu hannu har suka tafi, haka kurum ta tsinci kanta da fashewa da kuka tare da faɗawa jikin Momy,.....

     Ɗora hannunta Momy tayi akan Razina dake saman kafaɗar tata tana kuka, ta ce

"Aah autan Momy meye abun kuka anan kuma?, Ai ba jimawa sosai zaiyi ba"

"Momy suna yin faɗa da ya Jabir, bana son haka sam"

"Commooon, ai haka sukeyi akoda yaushe, matuƙar abu ya faru tsakanin su tofa sai sun hau sama sun faɗo suke daidaita, yayan naki ne zuciya tayi masa yiwa, pls kiyi ƙoƙari ki sauya mun shi kinji ƴatah?" Ta ƙare zancen tare da ɗago fuskar Razina dake saman kafaɗarta, tayi saurin maida kan ƙasa tana wasa da yatsun hannunta haɗe da cewa,

"Bazan iya ba Momy, wlh nima tsoronsa nake ji aduk lokacin daya sauya irin haka"

"Don't worry kinji ko ƴatah, ina yimasa addu'a sosai na tabbata kuma da taimakonki zai sauya da izinin ALLAH"

"I wish that Momy" ta faɗa tare da ɗago kai tana kallonta, ta sakar mata murmushi alamun ƙarfafa guiwa da kuma sa ran da take dashi akanta wajen sauyawar yaron nata sannan ta shige cikin gida, ƙarasawa bakin gate dake buɗe ita kuma tayi ta rufe sannan ta wuce part ɗin su ta gyara kafin Jabir ɗin ya dawo, don dama wasu lokutan ita ke gyara masu idan mm bai samu gyarawa ba, don shi mutum ne mai tsananin tsabta da baya son zama da datti, shiyasa duk lokacin da wani uzuri ya hanasa gyarawa sai ya kira Razina bayan sun fita yace ta shiga ta gyara masu, hakan yasa abun ya zame mata jiki ko makaranta taje ta dawo zata shiga part ɗin ta duba, idan ba a gyara ba sai ta gyaro tayi masu turare sannan ta jawo ƙofar ta rufe masu,

Ganin har sun kusa isa airport ɗin Jabir baice komai ba yasa mm ɗago kai yana kallon sa, ba tare daya damu da kallon da yakeyi masa ba ya ja wani iska ya furzar ta baki haɗe da ɗage hannunsa ɗaya daga sitarin motar yana dubin agogon hannunsa, murmushi mm yayi haɗe da cewa,

"Alhamdulillah, zuciyar ƴan mazan ta kwanta kenan, wannan irin iska daka furzar haka ai sai kasa ya ɗage motocin dake gaban mu" murmushi ya saki ba tare daya auna ba haɗe da kauda kansa ta gefen glass ɗin motar yana ƙoƙarin danne dariyar dake son zo masa jin abunda mm ya faɗa, wai ya ɗage motoci, sai kace wata guguwar iska?, Kamar ya shiga zuciyarsa ya ji abunda yake faɗa kawai yaji ya ce,

"ALLAH ina faɗa maka iskan nan daka fitar ko guguwa albarka, don ALLAH jb karage fushin nan haka, nasan grandma bata kyauta ba, atleast ko barayi komai ba alokacin ya ci ace ko sau ɗaya ne ta dakatar daku daga tafiya, sai ALLAH yasa batayi hakan ba, wannan kuskure ne kuma laifine ta aikata" sai alokacin Jabir ya juyo yana kallonsa haɗe da cewa,

"Ka yarda da hakan da tayi kuskure ne kuma tayi laifi?"

"Na yarda, amma ai itama ta fahimci hakan kuma tayi nadama shiyasa kaga tana neman yafiya, in son samu ne kayi haƙuri ka kuma yafe mata kamar yanda Momy tayi, na tabbata zaka samu wani farinciki a zuciyar ka"

"Babu wani farinciki da baku bani ba aduniya kai da Momy, farinciki ɗaya ya rage mani shine ku aura mani Razina, dana samu wannan shikenan na samu dukkanin farincikin duniya daga gareki ba sai na je neman sa a waje ba" ganin har yanzu da saura Jabir bai sauka ba ya sashi haƙura da cigaba da maganar har sai zuwa nan da kwana biyu  tare da cewa,

"Shikenan, yanzu dai ɗan hanzarta lokaci na ƙurewa kuma amanar Momy, Janan da kuma kaka na hannunka kafin na dawo, ka kula mani dasu sosai" wani kallo Jabir ya jefa masa sannan ya ci gaba da tuƙinsa, kamar bazaiyi magana ba sai kuma can ya ji ya ce,

"Ka manta baka haɗa da tsohon naku ba" dariya mm yasa har yana dukan dashboard ɗin motar kafin yace, "to shikenan ka haɗa duka dashi ka kular mani dasu sosai" daidai lokacin Jabir yakawo ƙofar shiga airport ɗin ya turo kan motar ya shiga ya samu wuri ya yi parking haɗe dayin tsaki, ya ce

"Dallah malam fita nidai, ALLAH ya kiyaye ya saukeku lafiya, matar tawa da baka bani amanar tata ba kace kar nakula da abata" dariya mm ya sakeyi tare da juyawa ta sit ɗin bayan motar da jikkarsa ke ajiye ya miƙa hannu ya ɗauko jikkar sannan ya fice daga motar, duƙo da kansa yayi ta jikin tagar motar yana kallon Jabir da shima kallon nasa yakeyi ya ce,

"ALLAH ya baka haƙuri yaron baffansa angon kaka.." kafin ya rufe baki ya ɗauki biron dake ajiye a tsakankanin kujerun ya jefa masa, da sauri mm ya caɓe yana dariya sannan ya bar wajen, murmushi Jabir ya yi haɗe daji tamkar yabi sa saboda kewar sa da tun yanzu ya fara ji, ya jima a zaune cikin motar har saida ya ji an fara sanar wa jirgin nasu zai tashi sannan ya kunna motarsa shima ya bar wajen.

Ko daya dawo gida baibi takan kowa ba ya shige ɗakin su ya nemi gado ya haye, kafin kace me tuni bacci mai nauyi yayi awon gaba dashi,

A ɓangaren Janan kuwa bata koma gidan ba sai bayan sallar isha, tafe take cikin mota tana waya da masoyin nata har ta ƙaraso gida tayi parking ta fito ciki tare da miƙa hannu ta ɗauki jikkarta sannan tasa makulli ta rufe ta nufi cikin gidan, tana kaiwa tsakiyar falo taji muryar mahaifin nata ya ce,

"A ina kika fito?" Cikin kaishi murayar dake nuna mai ita babu walwala a tattare dashi, mm ba tare data kashe wayar ba ta jefata a jikka haɗe da kallon mahaifin nata ta ce,

"Abba barka da dawowa, yaushe ka dawo ne" a tsawace ya ce,

"Answer my question from where are you?"

"Daga gidan Hajiya kaka" ta bashi amsa tana tare da sunkuyar da kanta ƙasa, 

"Me kika je yi acan" cike da mamaki ta ɗago kai ta kallesa jin tambayar data sake fitowa daga bakinsa kafin tace,

"Na je gaida ta ne" 

"Kint je gaida ta ko kunje haɗuwa da wannan ɗan iskan yaron?"

Jin tayi shiru bata bashi amsa ba ya sashi kaɗa kai yabar wajen ranshi na suya da sululi, kenan abunda su Jazz suka faɗa masa gaskiya ne, dole ya ɗauki ƙwaƙƙwaran mataki cikin gaggawa kafin komai ya lalace masa,

Ita kuwa ajiyar zuciya ta sauke tare da ɗago kai tana kallon gun daya bari sannan ta juya ta nufi upstairs ɗin, Nihal ta hango tsaye ta naɗe hannayenta akan ƙirji tana kallon meke faruwa, da ɗan sauri sauri ta shiga hawa upstairs ɗin har takai inda take, 

"Sannu Adda Nihal" ta faɗa kaɗai tare da ɗaga mata hannu ta shige ɗakinta, bayanta Nihal tabi tare da tsayawa bakin ƙofa tana ƙare mata kallo, Janan data soma kwaɓe kayan jikinta ta juyo ta kalleta ta ɗauke kai, 

"Adda lafiya?"

"Lafiya lau Janan, ina kika je ne yau?"

"Gidan grandma"

"Shine baki faɗa mun ba muka je tare"

"Naga kina bacci ne, be side ba lallene kije ba kona faɗa maki, shiyasa banyi hakan ba"

"To ya akayi kika ƙi ɗaga wayata dana kira"

"Sorry ban lura ba ina can ina fira nida mm" takai zancen tare da excusing kanta ta nufi toilet don tawatsa ruwa,

"Wait Janan..." 

"Please....am so tired Adda, bara na watso ruwa zan sauko ƙasa sai muyi magana"

"Ok" ta faɗa haɗe da juyawa tabar ɗakin cike da takaicin mm a ranta, gaba ɗaya yasa ƴar uwarta sauya mata daga Janan ɗin data sani zuwa wata daban, badon shine farincikin taɓa da tasa anyi masa tsakani da ita, yayansa ko kan hanya ya ganta bazai kalleta ba,

Janan kuwa na fitowa wajen wanka ta ciro wayar ta daga cikin jikka takira mm, bugu ɗaya ya ɗaga don dama cike yake da tunanin meya faru ta dena magana ɗazu bacin kiran bai tsinke ba, 

"Yallaɓai afuwan, na iso gida ne ɗazu Abba ke tambayata daga ina nake shine fa na tsaya bashi amsa ba tare dana kashe ba"

"Ok, ya dawo kenan?"

"Eh, na taddashi agida"

"Masha ALLAH, to yanzu meye labari?"

"Yana hannunka hubbin ruh"

Haka suka ci gaba da firarsu ta soyayya hankali kwance, dama tayi taking dinner ɗin ta a gidan grandma hakan yasa bata damu da sauka ƙasan ba, haka Nihal tayita zuba idanuwan ganinta har ta gaji bata sauko ba kamar yanda ta ce ɗin, sosai abun ya ƙonawa Nihal rai amma duk da haka saita danne saboda tana son Janan tadena yimata shariyar data tsiri yimata yanzu,

Saida ta watso ruwa ta saka kayanta na bacci sannan ta kashe wutar ɗakinta ta jawo ƙofar ta nufi ɗakin Janan, har lokacin suna laƙe da juna ita da mm suna waya, tana kallonta ta shigo ta haye kan gadon nata ta kwanta taaare da jan duvet ta rufa dashi fuskarta na kallon p.o.p ɗin saman ɗakin, kasancewar Nihal ta saba'in hakan wani lokacin ya sa bata bi ta kanta ba taci gaba da wayarta, saida taga anyi wasu mintuna talatin basu ƙarƙara wayar ba sannan ta ce,

"Janany sister magana nake son yi dake" 

"Ok bani Adda bani mintuna biyar" karaf taji mm ya karɓe da,

"A'a, jeki kuyi maganar ku saida safe, nima na gaji bacci nake ji" ya faɗi hakan saboda yaji sautin muryar Nihal lokacin da take magana, ko bacin haka shima yanada buƙatar kwantawa ya huta don gobe sakko zasuyi zuwa ƙasar dubai, yasan ko idan bai kwanta dawuri ba tofa bazai tashi dawuri ba, badon Janan taso ba ta ce,

"Shikenan saida safe" 

"Ok bye, ki kula mani da kanki"

"Zanyi hakan, kaima kayi mafarkina"

"Love you, nightttt.."

"Love you too hubbin ruh" ta faɗa cike da nishaɗi sannan ta katse kiran,

"Sorry Adda, gani meke faruwa ne?" Ta juyo tare da ɗora kanta a saman kafaɗar ta, "hmm Janan kenan!, Meyasa kika sauya mun kwana biyun nan?"

"Kece kika fara sauyamun Adda, shiyasa na biki ayanda kike so"

"To danayi maki me?"

"Abubuwa da dama mana"

"Kar kiyi ƙarya domin baki saba yimun ba, asali ma batayi maki kyau"

"Haka ne Adda, fisabilillahi yanda kike reacting akan mm bayayi mun daɗi gaskiya, haka ma Aunty zee, kiyi rayuwarki a yanda kike so bazani hanaki ba, amma maganar gaskiya son kai da wulaƙanci duka basa da daɗi, Aunty zee mahaifiya take agaremu ko muso ko kar mu so, wajibi ne agaremu mubata girmanta da ALLAH ya bata koda  ace mun girmeta, balle gaba ɗaya tayi ƴaƴa damu, yanda kike kalamai marasa daɗi da rashin girmamawa agunta shiyasa nakeyi maki haka saboda kiji idan akwai daɗi kuma..."

"Pls ya isa haka, naji wannan sai me kuma?"

"Bana son kina faɗa e maganganu akan wanda nake fata kuma nake mafarkin ya zamo mijina, gaskiya hakan baya yimun daɗi shiyasa nafita shirginki"

"Ina akan wannan na baki haƙuri ko?, Kuma wai me kika ɗokesa ne da zaki nemi baƙanta mun akansa, kenan haka zai rabamu idan kika auresa?, haka zaisa ki gujeni bayan kinsan duk duniya banida wata wacce ta fiki?, Wlh ALLAH hakan ya fara sakani tsoron ki auresa don na tabbata rabamu zaiyi" ta ƙare zancen tare da saka kuka bil haƙƙi har cikin zuciyar ta, ɗan matsowa Janan tayi kusa da ita tare da cewa, "am so sorry, kiyi haƙuri in Sha ALLAH na dena, sannan kidena tunanin mm zai rabani dake, wlh bazai taɓa yin hakan ba na tabbata, ki gyara kurakuranki ni kuma nayi maki alƙawarin canzawa daga sauyin da nayi"

"Kin tabbata?"

"Sosai kuwa, kefa second mom ɗina ce, taya zanyi maki alƙawarin ƙarya" murmushi tayi tare da rungumota ta ce,

"Ina matuƙar sonki Janany sister don ALLAH kidena biyewa masu son rabani dake kin ji ƴar uwata?, Ƴar dariya Janan tayi kafin tace, "babu fa mai iya rabani dake na faɗa maki, don haka kidena wannan tunanin, nima ina son ki sosai"

Nan fa suka shiga wata sabuwar fira cike da son junan su kafin bacci mai matuƙar daɗi yayi awon gaba dasu, mm kuwa yana kwantawa wayarsa ta shiga ruri, da har bazai ɗauka ba sai kuma ya miƙa hannu ya ɗauki wayar daya saka a caji yana tunanin ko Janan ce, ganin lamba ya sashi sakin tsaki tare da kashe wayar gaba ɗaya bayan ta katse sannan ya koma ya kwanta,

Turo baki Amira dake kwance tayi bayan ta sake kiran wayar a karo na biyu ance kashe take, gidan tura saƙo ta shiga tare da rubuta masa message kamar haka, _Mm wlh Inaga baka san meye cutar so ba, amma ina riƙon ALLAH ya saka maka ita, musamman tawa, tayanda bazaka taɓa samun sukunin da kwanciyar hankali ba har sai kaji muryata sau takwas a rana, kaga fuskata sau bakwai a sati, sannan ka ƙuduri mallakata lokaci ɗaya, ina son ka, ina son ka ya Muhriz na_ ta tura alamar kiss💋 da kuma heart❤️ sannan ta tura masa tare da rungume wayar, a haka itama bacci mai nauyi ya zo ya yi awon gaba da ita.

Tunda asuba daya gama Sallah ya kunna wayar sa saboda yasan abokin tafiyarsa da zasu riƙon jirgin da zai isa dubai da safen nan zai iya nemansa, kusan a tare message ɗin guda biyu suka shigo, na farko na Amira ne data turo daren jiya, na biyu kuma na Janan ne data turo yanzu, na Janan ya fara buɗe wa da ta ce, _Barka da safiya hubbin ruh, ina fatar ka tashi lafiya cike da aminci da kuma kyakkyawan annuri daya haskaka zuciyar ka, ALLAH ya amintar mun dakai daga dukkanin abunƙi na wannan safiyar, yankuna sadaka da alkhairan wannan wuni, have your break, I love you_ murmushi yayi tare da kissing message ɗin sannan ya furta "i luv you too wifey na" haɗe da rubuta mata amsa _lafiya klau natashi kamar yanda matata take, Nagode da addu'ar ki ALLAH yayi maki albarka, i luv you too sai na kiraki_ ya tura yana mai jin wani kuzari da ƙarfi acikin jikinsa, har zai mayar da wayar ya ajiye sai idanuwansa suka sake sauka ga message ɗin Amira, ba tare daya san ita bace har sai daya buɗe sauƙon ya karanta, girgiza kai yayi tare da cewa

"Mahaukaciyar yarinya" sannan ya rufe wayar ya ajiye.

*ALLAH KA JIƘAN IYAYENMU 👏😭*

   Daidai lokacin itama Amira ta jawo wayarta bayan ta kammala sallah cike dasa ran ganin amsar sa koda kuwa ta baƙar magana ce, amma ga mamakin ta sai taga bai turo komai ba, hakan ya sa taji haushi sosai ta shiga shirin zuwa makaranta cikin nuƙura, kallonta Zarah tayi haɗe da cewa,

"Aunty Amira lafiya kike ƙunci?, Meya faru ne" saida ta maka mata harara sannan ta ce,

"Ubanki ne ya faru" saurin rufe baki Al-amin dake zaune cikin shirinsa na makaranta yana karyawa yayi haɗe da kallon umma dake miƙawa Zarah kokonta a kofi ya ce,

"Umma aunty Amira tayi zagi" bai rufe baki ba shima ta mangaresa gefe tana faɗin,

"To uban ƴan gulma da shedi, ka faɗa ka ji daɗi" cikin ɓacin rai umma ta ce,

"ALLAH kika sake taɓamun yaro sai ranki ya ɓaci, ka barta ai sai tayi ta yi in anfaɗa mata cewa zagi da zafin rai abun ƙwarai ne, ke kenan kullum bakyada aiki sai baƙar magana ga ƙannen ki, babu ranar da zata zo ace gaki zaune waje ɗaya tare dasu baki hantare su ba, wannan wace irin rayuwa ce haka da ba'a gane ana ci gaba?"

"To umma meye yasha ruwansu dani?"

"Babu, amma ai ba laifi bane don an tambayi mutum meke damun sa, ko addu'a ce ai ayi masa"

"Ni bana so, su ƙyaleni kawai" ta faɗa tare da ɗaukar jikkar ta tayi gaba,

"ALLAH ya baki haƙuri Aunty ya kiyaye hanya" Zarah ta faɗa cikin ɗaya murya, ita kuwa umma dariya tayi haɗe da cewa,

"ALLAHu ya shiryeki Amira, da alama dai wannan kumburi ga doki ne sakkiya ga jaki, ai sai kizo ki karɓi na abun hawanki ko ƙasa zaki je muƙara a cefanen  abincin namu na rana?"

Har ta kai tsakar gida ta juyo ta dawo ta karɓi kuɗin sannan ta cewa umman ta tafi, ta ce da ita "ALLAH ya kiyaye yasa adawo lafiya" ta amsa da amin sannan ta wuce, batafi mintuna uku da fita ba itama Zarah ta riƙo hannun Al-amin zata kaishi makaranta tana faɗin,

"Umma mun tafi"

"ALLAH ya kaiku lafiya, ungo ga ɗari biyu idan kin kaishi ki bashi Naira hamsin, saiki siyo mana ƴan kayan miya da albasa na ɗari da hamsin idan zaki dawo"

"To umma, busasshe?"

"Eh mana, waya riƙa mana cin ɗanyu yanda sukayi tsadar nan"

"ALLAH" Zarah ta faɗa ataƙaice tare da ficewa, ko da suka iso baki titi sun tadda Amira tsaye acan gefe har lokacin bata samu abun hawa, da yake sai sun tsallaka acan gaba makarantar su Al-amin take yasa sai da Zarah ta tsaya ta tarar wa Amira mashin da tun ɗazu ma sai latsar wayar ta takeyi tana gwada kiran mm ko ALLAH zaisa ya ɗaga a wannan karon don itakam ta kasa haƙura da rashin jin Muryar sa, mm na ɗagawa mai mashin ɗin ya tsaya da sauri tayi masa alama daya tafi ta koma gefe tana faɗaɗa fara'ar data bayyana a fuskarta yanzu, Zarah na ganin haka ta girgiza kai tare da tsallakewa abunta suka barta a wajen,

Sallamar daya ji tayi yasa bai taso mata da fitina ba kamar yanda ya ƙudurtawa ransa, Muryar sa ba yabo ba fallasa lokacin yana tattaka matattakalar jirgi ya amsa sallamar haɗe da cewa,

"Pls dawa nake magana?" Yayi kamar bai san ita ɗin ce ba, marairaice fuska tayi kamar tana agabansa tare da gyara jikkar dake rataye a kafaɗar ta, ta ce

"Haba ya Muhriz, yanzu sai kace baka gane muryata ba, Amira fa ce"

"Oh! Wace Amirar kenan?"

"Hmmm wace Amira kake da ita bayan ni masoyiyar ka, ALLAH bana jin daɗin yanda kake yimun don kaga na bayyana sirrin dake zuciyata akanka, ni fa da gaskiya nake son ka bawai da wasa ba"

"Amira kenan, to ni kuma mena faɗa maki?, Zuciyata nada wacce take so kuma ..."

"Ya isa haka, kuma wacce kake ƙauna ko?, Ai na sani, kai fa namiji ne, mata huɗu ALLAH ya baka zaɓi ka aura, don me bazaka tausaya mun ba"

"Saboda nasan idan kece nake so tun farko bazaki yarda na haɗaki da wata ba duk da kinsan ALLAH ya bani zaɓi akan na auri mata huɗu, look Amira bada ni kaɗai ne namiji ba, akwai maza da dama a duniyar nan da suka fini komai kuma suke jiraye da samun kamar ki, kiyi haƙuri da ƙoƙarin bawa shukar dake kan dutsi ruwa domin bazata taɓa yin tsiro ba"

"Kar kace haka ya Muhriz, ai da shukar dake cikin ƙasa da wacce ke kan dutse duka ALLAH ke kula da tsirowar su, na tabbata idan yaso zai iya bata damar tsiro koda kuwa banyi mata ban ruwa ba"

"Shikenan, kibar ALLAH yayi masa ikon tunda kinyi imani da hakan"

"Imanina bazai hana nabawa shukata ruwa ba ya Muhriz saboda komai nada sila, zai iya yuyuwa jajircewa ban ruwan nawa ya zamo silar tsiron shuka ta, don ALLAH kabani dama naci gaba daban ruwana natabbata zan dace"

"A sanina hakan nada wahala kuma ɓata lokaci ne, ni kuma mutum ne da baya wasa da lokaci kuma yake martaba sa, don haka nake shawartar ki da kiyi amfani da lokacin ki kafin ya ƙure maki, sai anjima" 

"Mm..." kawai taji ya tsinke wayar, wasu zafafan hawaye taji sun ziraro mata a fuska tayi saurin goge wa tare da folding hannunta ɗaya a ƙirji ta sa ɗayan dake riƙe da wayar a baki, wani irin silili take ji a ranta zuciyar ta nayi mata suya haɗe da ƙuna, ta rasa yanda zata ɓullowa soyayyar mm tasamu nasara, gashi ko yaushe sai ƙara nutso takeyi aciki, tana tsaye ta ga anyi parking da wata farar mota a gabanta, a hankali aka shiga sauke glass irin ƴan iskan gayun nan ke ciki, ɗaga mata gira yayi haɗe da cewa,

"Hy, watsup baby" ta dalla masa wata uwar harara haɗe da sakin tsaki tabar wajen tana tsine masa a zuciya, don gaba ɗaya kana ganinsa kaga ɗan iska mararan, wani tsakin ta sake saki akaro na biyu kafin tace,

"ALLAH ya isa, mai zubin sheɗanu kawai" tana rufe baki ta hango mai napep tayi saurin tare sa ta shige tana faɗin, "muje fcet zaka kaini" suna ɗagawa gayen daya tsaya daidaita tsayin motar sa ya iso wajen, aikuwa cike da takaici ya kaiwa bayan napep ɗin shuri ta leƙo da kanta haɗe dayi masa daƙƙuwa da hannu tana faɗin,

"Uwaka ɗan iska ahalin sheɗan" 

"Kai...kai..kai. don ALLAH baiwar ALLAH kirufa mana asiri, irin gayun can ba mutunci ne dasu ba wlh" mai napep ɗin ya faɗa yana kallonta ta madubi, tsaki ta sake ja haɗe da cewa,

"Bar ni dashi, ai nima ba mutuncin ne dani ba, ya wani zo agabana ya tsaya har yana wani watsup, na bi watsup ɗin nasa da gudu ɗan rainin hankali kawai" dariya mai napep ɗin yayi kafin yace,

"E'ehm Hajiya, kedai yita kanki, zamanin nan kana biyewa shirgin mutane baka ji baka gani ba zasu wahalsheka"

Bata dai ce dashi komai ba suka ci gaba da tafiya har suka isa school ta ciro kuɗin sa ta bashi ya ƙara gaba ita kuma ta shige aji,

Haka rayuwar Amira taci gaba da kasancewa kullum wayewar safiya ƙaunar mm na ƙara nitso a zuciyar ta haka kuma tsanar Janan na lunkuwa a ranta, Janan kuwa ko ajikinta don tuni ta daɗe da sanin Janan na ƙaunar mm tun daga ranar daya yimata jan kunne akanta ta fahimci akwai wani abu daya faru tsakanin su da bata sani ba, wanda shine ya sashi faɗar haka, a fannin gidansu kuwa rayuwarsu sukeyi gwanin ban sha'awa da Nihal, duk abunda zatayi ya ɓatawa Janan rai ta denayi agaban ta, haka ma ta ɓangaren aunty zee an samu sauyi sosai don har part ɗin take shiga yanzu ta gaisheta musamman ma idan taje neman Janan, haka yasa shaƙuwar dake tsakaninsu ta dawo sabuwa fiye data da, 

Jabir ma da sauƙi yanzu don kuwa Momy da mm sunyi nasarar saukar dashi, inda bayan dawowar mm da kwana biyu suka je gaida grandma, sosai taji daɗi har da kukan farinciki tana tayiwa mm godiya haɗe da cewa tabbas shi alkhairi ne acikin zuri'ar ta shiyasa ALLAH ya turosa cikin rayuwar Janan don ya zamo silar dawo mata da jikanta da surukar ta a gareta, nan Jabir ya dinga tsarguwar ta wai shi bazai zama mijin tsohuwa ba musamman mai yawan kuka irinta don kar ta hanasa bacci, sai dai in mm zai iya shi yayi maleji da ita amma shi kam mijin yarinya ne, Janan dake gefensa itama tace bazata yarda ba a haɗata kishi da tsohuwa mai kuka a aza cutar ta takeyi, ganin sun haɗe mata kai ya sa mm cewa tasha kurumin ta shi kam ɗari bisa ɗari auren shi da ita, itace uwar gida ran gida sai abunda tace za a yi, kuma auren su mutu ka raba takalmin kaza dashi da ita, nan fa Janan ta aza masa rigima wai lallai lallai sai yayiwa grandma shika uku agabanta in ba haka ba tace ita kuma ta fasa auren, nan dai akasa dariya ganin mm na ƙoƙarin jawo  biron dake gabansa haɗe da cewa na bi ALLAH na biki Janany ta samo takarda, abun dai gwanin ban sha'awa,  tun daga ranar komai ya daidaita tsakanin Jabir da Hajiya, ta so su kaita wajen Momy sosai amma Jabir ya ce a'a tabari zai kawo mata ita har gida tare da amaryar sa Razina, yayi haka ne gudun kar taje plan ɗin su ya watse kafin lokaci yayi, 

Haka rayuwa taci gaba da garawa tsakanin wuɗan nan bayin ALLAH, inda tuni mm ya siya masu wasu tagwayen gidaje shi da Jabir da wasu magada suka saka a kasuwa bayan dawowar sa daga abuja, gidaje ne masu matuƙar kyau da tsaruwa don babu abunda zaka nema aciki ka rasa, kowanen su hawa biyu ne da kuma gate ɗin shiga sai parking space na motoci da ƴan shuke shuken fulawoyi dake gefe gefen gidajen, da kuma wajensu, lokacin da mm ya ɗauki Momy, Jabir da kuma Razina ya kaisu gidajen ya ce nashi ne dana Jabir ba ƙaramin farinciki da daɗi Momy taji ba don har da kukanta tana ta saka masa albarka da fatar gamawa lafiya, inda Jabir ya zama speachless saboda a tsammanin sa gidan da suke ciki zasu gyara idan lokacin aurensu yayi, sai gashi yaga akasin haka, Razina kuma rigama ta aza wai sai dai mm ya maida gate ɗin shiga gidajen ɗaya a kuma cire katangar data shiga tsakanin su, ai kuwa nan take ba tare da ɓata lokaci ba yasa akayi komai aka gama cikin ƙanƙanen lokaci, bayan kwana biyu kuma ya ɗaukowa momy batun haɗa lefesu da yake so ƙarshen watan nan in zai koma dubai da kuma chana yayi mata viza ita da Razina suje su haɗo don sune ƙasashen da zai je wannan karon, yana so ko da Janan zata gama jarabawa a ƙarshen wata mai zuwa ya kammala komai sai dai kawai ayi batun auren su don wannan satin shima zai je ƙauyen su in ALLAH ya yarda saboda Hajiya sai daɗa matsa masa takeyi akan zancen, a cewar ta hakan zai taimaka masa sosai wajen samun cikakkiyar natsuwa a tattare dashi, ta faɗi hakan ne saboda bata taɓa jin kanta cikin natsuwa da kwanciyar hankali ba tun lokacin dasu Momy suka tafi sai yanzu da suka dawo gareta, kuma shi kansa ya tabbatar da zuwan nasa kaɗai ne zai sama masa natsuwar da yake yima kansa fata shida ƴar uwarsa.... 

   Kasancewar yau saura kwana ɗaya mm yaje ƙauyensu ya sa da marece ya ce Momy da Razina su shirya ya suje gidan grandma gaisheta daga nan suga juna ita da Hajiya, ya so su haɗu da Janan amma a yanayin yanda zasuyi tafiyar bai kamata ace ya haɗu da ita ba, hakan yasa da sukayi waya da ita ya ce tabari zai zo nan gida da daddare suyi bankwana saboda gobe sakko yake so yayi, bata so hakan ba don taso su haɗu gidan grandma susha firarsu, cikin shagwaɓe murya ta ce, 

"Amma dai kasan idan kazo nan gida ba wani jimawa zamuyi ba kasan Abba na gari"

"Na sani mana, me kike tsoron ya faru don Abba na a gari"

"Abubuwa da dama gaskiya saboda bana son duk wani abu da zai cutar mani dakai, musamman lafiyarka domin itace tawa"

"Shikenan, kisa aranki in sha ALLAH babu abunda zai faru"

"I wish so" ta faɗa muryarta na nuna alamun ba hakan taso ba, murmushi yayi haɗe da cewa,

"Come on, trust me kinji ko"

"To shikenan sai kazo"

"Good beb, smile make i hear" ta saki wani irin ƙayataccen murmushi da sai da sautin sa ya dakar masa kunne tare dasa hannu ta kulle fuskarta tamkar tana a gabansa, dariya yayi sannan ya ce,

"Ko kefa, sai nazo"

"Bye, ALLAH yakawo ka lafiya"

"Amin" ya faɗa haɗe da kashe wayar, daidai lokacin Momy tafito saye da hijab ɗin ta har ƙasa Razina na biye da ita a baya riƙe da leda a hannun ta, 

"Momy kun fito?"

"Eh my son, Ina mutumen naka?, Ko bada shi za a je ba?"

"Ya ma isa, yana waje yana karɓa waya"

"To muje naga ankusa magrib"

Saida ta wuce gaba sannan ya miƙe tabi bayanta haɗe da kallon ledar dake hannun Razina ya ce,

"Meye wannan?"

"Sauƙin Momy ne aciki wai zata kaiwa Hajiya"

"Au! Wai me?, Ko kishi kikeyi da ita kema" ya ɗaya makullin motar dake hannunsa karamar zai doka mata akai tayi saurin janyewa tana dariya,

"Ya mm to meye laifina ma idan nayi, ai Auntynah ta koya mun" murmushi kawai yayi don yasan Jabir ya faɗa mata abunda ya faru ranar, ba tare daya sake cewa komai ba ya wuce gaba abunsa tana biye dashi tana dariya ƙasa ƙasa har suka ƙaraso bakin motar ya buɗe ya shiga ya tayar, Jabir da har lokacin bai gama wayar da yakeyi ba ya yiwa horn alamun shi suke jira, yana juyowa suka haɗa idanuwa da Razina dake ƙoƙarin shiga motar ta dalla masa harara sannan ta shige abunta, ƴar dariya ya yi ganin kishin namu na mata ya motsa mata ganin yana waya haɗe da shafo sideburn ɗinsa sannan ya yi sallama da wanda suke wayar ya kashe,

Har ya shigo motar ko kallonsa bata koma yi ba duk da juyowar da ya yi yana kallon ta haɗe da cewa,

"Sorry Madam na tsaidaku ko? Na ga sai harara ake aikamun da ita, afuwan"

"Oh, kodai ma meye kaika sani kar ka shawa yarinyata kai da surutu" Momy ta faɗa tana kallon Razina da fuskarta kecan gefe tana kallon waje ta cikin glass ɗin tagar motar, murmushi tayi haɗe da sinne kai ƙasa wanda hakan ya sa shima ya yi murmushin tare da maido fuskarsa a gaba yana faɗin,

"Ka kira Janan kuwa"

"Eh, amma bana so muhaɗu shiyasa na faɗa mata cewa zan zo anjima da daddare acan gidan baffan muyi sallama da ita"

"What? Kace munemi robb yau, Momy kinji yaron ki ko?, To nidai wannan gidan ko rakkiya bazan je ba balle nakai kaina"

"Ai kai kace, shi ba matsoraci bane shiyasa zai je, kuma in sha ALLAH ba abunda zai samesa, jeka yarona ka gayarmun da ƴar rawa in ka je"

"Yawwa Momy, faɗa masa dai, in sha ALLAH zata ji, ina dawowa zan kawo maki ita har gida tagaisheki"

"ALLAH ya nufa, amma naso mu haɗu yau da ita, inga ƴata na kuma bata amanar yarona"

 "To ko nakirata Momy nace tazo ku haɗu?"

"A a karka damu, yau da jibi ɗin duka ɗaya ne awajen ALLAH, idan ka dawo ɗin sai ka kawo mun ita"

"Shikenan Momy, da yardar ALLAH haka za a yi"

"ALLAH ya yarda"

"Amin"

Haka suka ci gaba da fira har suka iso gidan grandma, kasancewar basu sanar da ita ba yasa mm ya tura mai gadi ya ce yaje ya faɗa mata cewa tayi baƙi, bada jimawa ba mai gadin ya dawo ya buɗe masu gate suka shigo da motar har ciki don ya riga daya sanar da ita ko su waye data tambayesa, 

A daidai bakin ƙofar falon sukayi sallama Jabir ya fara shiga cike da tsokana yana faɗin,

"Ina wannan tsohuwar yayin ta shige?, Fito ga alƙawarin dana yi nan ALLAH ya taimakeni na cika" yana rufe baki ta fito daga bedroom ɗin nata tare da dafat kan kutjerar dake tsakiyar falon haɗe da cewa,

"Ka kuwa yi arziƙi daka sauke wannan nauyin, ina ƴar tawa take?" Ta ƙare zancen tana kallon bayansa da masu ƙoƙarin shigowa, kamo hannunta ya je ya  yi tana takowa a hankali ya zaunar da ita akan kujera idanuwanta ƙyam akan Momy da ganin Hajiyar yasa ta nufo wajen cike da fara'a dajin daɗi ta durƙusa agabanta tana faɗin,

"Sannu, sannu Hajiya Barka da fitowa" kunsan halin yare da girmama nagaba, wanda har yau wannan ɗabi'ar bata saki Momy ba, cikin karyewar murya Hajiya da kunya ta gama rufeta tasa hannuwa ta ɗagota tana faɗin,

"Kaico da ranar tarin nadama da dana sani, kiyi haƙuri ƴatah kiyafemun abunda na aikata maku a shekarun baya, haƙiƙa na cutar da jinina Jamal da kaina duk da baya raye" ta ƙare maganar tare da rungume Momy ba tare data ji kunya irin wacce akeyi tsakanin sarakkai ba, itama Momy rungumeta tayi tana jin wasu hawaye masu sanyi na sauko mata a fuska wanda ya tabbata bana komai bane sai na farinciki, musamman data kira masoyin nata da bazata taɓa mantawa dashi ba wato Jamal, sai taji tamkar shi ɗin ne a tare da ita a dai dai wannan lokacin, kasa cewa komai tayi tana ajikin grandma daketa faman kuka har tayi mai isar ta ta gama sannan ta cirota a jikinta haɗe dasa hannu ta kamo fuskarta, ta ce

"Ƴatah kina fushine dani har yanzu? Ki yafemun don ALLAH na gane kuskurena, abun da muka aikata ni da yaro na sam ba koyarwar musulunci bane kuma baya cikin kyawawan ɗabi'u, don haka nake roƙonki daki yafe Mani kema albarkacin jikana da kuma ɗan Jamal kin ji"

Sake rungumeta Momy tayi tana jin wani irin sanyi a ranta haɗe da cewa,

"Sam uwa bata laifi ga ƴaƴan ta saidai kuskure, wannan kuskuren kuma tana aikata shi ne bisa tsananin so da ƙaunarta ga ƴaƴanta, idan ma wancan abun daya faru laifine to na yafe maki a matsayinki na uwa kuma mahaifiya agareni, Jamal mutumen kirki ne mai amana da halacci da ko sau ɗaya bai cancanta agareni na yarda da cewa mahaifiyarsa zata cutar damu ba, asali ma ni yakamata na baki haƙuri dana nisanta ki da jininki, nayi hakan ne don dakatar da tsanar dake iya wanzuwa a zuciyarsa idan ya ci gaba da ganin abinda ke faruwa tsakanin ni da kuma dangin mahaifinsa, don ALLAH kiyafemun Hajiya"

Da gaskiya ta yiwa Hajiya yawa jin gaba ɗaya laifin ma Momy ta tattarashi ta ɗora akanta kawai sai ta tsinci kanta da ɗaga hannu sama tana kwararowa Momy addu'ar da bata tsammanin ko ɗaya daga cikin ƴaƴanta ta taɓa yiwa irin ta ba, daga ƙarshe ta rufe da cewa,

"Alhamdulillah, ALLAH ko yanzu ka amshi rayuwata kayi mani duk abunda yakamata tunda na samu yafiyar mutanen dana cutar mafi cutarwa a duniya, kuma yanda wannan baiwa taka ta yarda dani bayan duk girman laifin dana aikata mata kaima ka yarda da ita, ALLAH ka albarkaci duk wani tsatso nata dazai rayu a wannan duniyar kasanya farinciki a zuciyar ta har zuwa mutuwa, Na gode ƴatah ALLAH yayi maki albarka" Momy ta amsa da amin tana jin wani farinciki aranta, wai yau ita ce agaban mahaifiyar Jamal data nuna mata tsana da kyara take yimata irin wuɗan nan daɗaɗan addu'o'i da bata taɓa jinsu a bakin kowa ba, alhamdulillah tabbas babu abunda yafi komai daɗi a duniya sama da haƙuri, ta faɗa cikin zuciyarta tana mai godewa ALLAH daya nuna mata wannan rana da Jabir ya dawo cikin dangin mahaifinsa, mafarkin data dade tana fatar tabbatuwar sa kafin mutuwarta sai gashi ALLAH ya amsa mata,

Kafin kace me tuni Hajiya taba mai aikinta umurni a shirya mata lafiyayyaen abinci mai kyau da surukarta kuma ƴarta zata ci sannan aka shiga gaggaisawa tare da firar yaushe rabo tsakanin ta da Momy, duk dai ba wata jituwa ce tun can tsakanin su ba amma kasancewar mafi aksarin firar ta Jamal ce mahaifin Jabir ya sa suka koma tamkar tun can da sun shaƙu,

Kallon Razina da tun bayan gaisawar su da Hajiya bata sake cewa komai ba tana ta dannar wayarta Hajiya tayi haɗe da cewa,

"Tunda kishi bai barinki fira Dani aromun wayar sai nakira ɗan saurayin naki ni sai nayi fira dashi" 

"Indai ɗan saurayi na ne, ba fira kaɗai ba, ki ɗauka duka na bar maki"

"To ni ban barmata kaina ba Malama, taso muje inji waya taɓa mun ke har kike kyauta dani haka, kuma kirasa inda zakiyi sai wajen wannan tsohuwar" ya ja hannunta suka bar ɗakin suka nufi farfajiyar gidan, dariya Mm yayi haɗe da cewa,

"Hajiya to ai ƴar gida za a yi tsakanin ki da ita, amma ga alama ta gama ƙwace maki shi don haka karki yarda"

"To..to..to, ranar yayita tarensa ban fahimta ba sai yanzu, ashe ita Ranizar taka yake magana, ahhh lallai mijin yarinya, dole na sallamaku na nemi wani mijin tunda yawo kukai mani da hankali"

"A a Hajiya ba Raniza take ba, Razina, ko duk kishin ne?" ya faɗa har lokacin yana dariya, daƙƙuwa Momy tayi masa haɗe da cewa,

"Ƙyalesu Hajiya, ai dai basu taɓa canza maki matsayinki, kinanan a uwar gidanki ko suna so ko basa so, auren zobe ne tsakanin ki dasu mutu ka raba.."

Sun jima sosai a gidan har aka kira sallar isha, sannan sukayi sallama da ita suka tafi, bayan Momy ta bata ledar da suka zo da ita cike da turarukka da sabulayye masu kyau da ƙamshi da tsada tare da zanen a tamfa maikyau da matuƙar tsada shima, nan ma saida Hajiya ta sake yin wani kukan saboda jin kunyar abunda suka aikata amma sai gashi Momy ta dakanka masu da akasin abunda sukayi mata, ta tayi mata godiya tare da ALLAH sa albarka. (Dama arayuwa babu hukuncin da zaka yiwa wanda ya cutar dakai ya zalince ka irin kai ka saka masa da alkhairi, wlh duk lokacin daya tuna sai yayi tarin nadama tare da zubar da ƙwalla, wannan kukan da yake yi akoda yaushe, to shine hukunci mafi girma da kayi masa bisa laifin daya aikata, ALLAH ya bamu ikon rama kyakkyawa da mummuna)

Jabir mm ya bawa motar ya wuce dasu Razina gida shi kuma ya wuce kai tsaye gidan su Janan, tun kafin ya ƙarasa ya kirata ya sanar da ita gashi nan akan hanya, cikin faɗuwar gaba ta sauko ƙasan stairs ɗin tare da leƙa gefen Abba taga wajen a rufe sannan ta fice, nan ma saida ta duba jerin motocin dake ajiye taga babu wacce yake hawa sannan hankalinta ya kwanta don ta tabbatar ya fita, da kanta ta je bakin gate ɗin ta tarbosa suka nufi cikin guiden ɗin dake gefe, don ko ina akwai ƙwayaƙwayin lantarki da suka haske ciki da wajensa da kuma farfajiyar gidan, kasancewar tasan mawuya cin abune Abba ya dawo lokacin kuma duka guards ɗinsa basa nan suna can tare dashi yasa ta kwantar da hankalinta sosai suka sha fitar su har kusan ƙarfe goma sannan ta rakosa bakin gate ya wuce, bai fi mintuna biyar da fita ba comboi ɗin motocin Abba suka shigo shima ya dawo, lokacin tana ƙasa ita da Nihal suna kallo, yana shigowa Nihal ta miƙe cike da fara'a ta je ta rungume sa tana yimasa sannu da zuwa kamar yanda ya saba mata, yayin da Janan ta taso ta karɓi jikkar hannun Jazz haɗe da ɗan russunawa, ta ce,

"Abba sannu da zuwa"

"Yawwa Janan ya faɗa tare da buɗe mata ɗaya hannun sa ta shiga itama ya rungumeta" fuskarsa cike da fara'a yake kallon ta tamkar ba shi ba kafin yace,

"Janan anturo saƙo through account naki, hop kin gani ko?"

"A a Abba ban lura ba"

"Ok ki duba ki gani, zaki ga alart ɗin 300thousand Naira, idan kin gani saiki sanar dani ko zuwa gobe ne zanyi maki bayani"

"To Abba Nagode ALLAH ya saka da alkhairi" ta faɗa ba tare data kawo komai aranta ba don ya saba yimasu irin wannan kyautar, shiyasa ko kasheta za'ayi yanzu bata san iya adadin kuɗin dake account ɗin ta ba, saidai wannan karon kuɗin sunyi yawa, ko me zatayi dasu, oho ta bawa kanta amsa tare da bin bayansu riƙe da jikkar,

"Abba nawa fa?" Nihal ta faɗa don duk lokacin da zai tura masu kuɗi tare yake turawa sai dai na Nihal sukan ɗara na Janan yawa, shiyasa da bata ji yayi mata magana itaba ta tambayesa cike da shagwaɓa, ita dai Janan ajiye masa jikkar sa tayi ta fito ta koma inda take ta zauna, sai da Abba yayi murmushi yana kallon Nihal sannan ya ce,

"Sorry my dota, zan turo maki naki anjima, zan kuma haɗa maki da wuɗanda za kiyo maku sayayyar kayan da zaku saka"

"Noo..Abba muna da isassun kayan sawa fa, indai sune kawai kabar kuɗin ka, nasan Janan ma idan kayi mata bayani zata maido maka dasu" har zai faɗa mata cewa ai Janan sadakin tane ya ba Asgar account no ɗin ta ya turo mata, sai ya tuna irin shaƙuwar dake tsakaninsu zata iya zuwa ta faɗa mata duka plans ɗin ta su rushe, don haka sai kawai ya basar da zancen ya ce taje ta faɗawa Madam florence ta haɗa masa dinner kafin ya fito wanka don yunwa yake ji, bayan ta fito ya furzar da wani iska a baki tare da nufar gefen show glass ɗin da aka jire kayan haɗin coffee da tea ya fara haɗa ruwan Lipton masu ɗan zafi ya sha saboda hanjin sa su saki don tun safe baici komai ba sannan ya wuce ya watso ruwa, ko daya fito har Madam florence ta gama haɗa komai tana gefe tsaye tana jiran fitowarsa don tayi serving ɗin sa, yana ƙarasowa saye da bathrobe ta ja masa kujera ya zauna sannan ta shiga zuzzuba masa abubuwan dake akwai wajen tare da tsiyaya masa ruwa a cup ta ajiye, har zata tsiyaya masa lemon juice ya ɗaga mata hannu haɗe da cewa,

"You can go" ta ɗan rissina cike da girmamawa sannan tabar ɗakin.

A ɓangaren Janan kuwa koda ta dawo sha'anin gabanta ta shiga yi ba tare data duba alart ɗin da mahaifinta yayi mata zance ba don gaba ɗaya itama ta manta da maganar sai yau da safe data gama waya da mm dake kan hanya,

Cas taga kuɗin 300thousand kamar yanda mahaifin nata ya faɗa mata, saidai ga mamakinta kamar sauƙin ba daga mahaifinta bane don ba same bank ne da nashi da yake turo masu ba, ɗage kafaɗu tayi ta cilla wayar a gefe sannan ta koma baccin ta.

***.       ***.       ***.       

 Ko da mm ya isa ƙauyen charanci ƙarfe sha biyu na rana, mashin ya hau aka ƙarasa shiga dashi can cikin ƙauye don bada motarsa ya zo ba ta kasuwa ya shigo, tun daga wajen garin ya fara ganin sauye sauyen da ƙauyen ya samu har zuwa bakin shigowa ciki, tsaida mai mashin ɗin ya yi tare da sauka ya nufi wajen da har ya mutu bazai taɓa manta shi ba, gaba kaɗan da wata bishiya daya riski mahaifiyarsa a wajen kafin ta rasu, wasu zafafan hawaye suka fara sauka a idanuwansa tuno yanda abubuwa suka faru a waccan ranar a kuma shekarun baya, kuka ya riƙa yi sosai haɗe da nemarwa mahaifiyarsa gafara da agaban idanuwansa ta mutu kafin ya miƙe ya koma ya haye mashin ɗin su nufi cikin ƙauyen, tun da suka shiga ya fara hango yanda waccan ranar mutane ke gudu, manya da yara, mata da maza da kuma tsofaffi, ganin jiri na shirin ɗibarsa yasa yayi saurin dafe kai tare da runtse idanuwansa, anan ma gungun ɓarayin ya hango yanda suka riƙa tunkaro su a waccan ranar da sauri ya buɗe idanuwa yana mai karanto duka addu'o'in daya sani a bakinsa sannan ya samu natsuwarsa ta dawo masa, kai tsaye gidansu yace mai mashin ɗin ya nufa inda yayi ta yimasa kwatance, basu wani sha wahala ba don kusa yake da masallacin dake ƙauyen suka iso, gidan na nan yanda yake na ƙasa kamar yanda suka barshi, amma masallaci da sauran gidajen dake kusa dashi duk an canja gine-ginen su, ya ciro ɗari biyar ya miƙawa mai mashin ɗin yana ƙarewa wajen kallo, canji ya miƙo masa ɗari uku da hamsin ya ce ya ɗauka duka ya bar masa, mutumen nata godiya,

Har zai tafi mm ya dakatar dashi haɗe da nuna gidan su da hannu ya ce,

"Bawan ALLAH masu gidan nan nake tambaya" sai da mutumen ya ƙwalalo idanuwa kafin yace,

"Wannan gidan, masu shi kake tambaya?" 

"Eh"

"Tab, to nidai tun tashi na ban taɓa ganin wani mahaluƙi a cikin sa ba, abunda kawai bazan manta ba shine, ance asalin gidan na yayan limamin masallacin nan ne, wanda ɓarayi suka shigo a shekarun baya suka yiwa yankan rago" da sauri mm ya runtse idanuwa jin yanda kalmar ta daki zuciyarsa da yanda ya ga mahaifin nasa kwance cikin jini lokacin, yana jin mutumen ya ci gaba da cewa,

"Banda wannan labarin bansan komai ba akan wannan gidan, kuma na tabbata babu masu shi yanzu inba aljanu ba"

"To don ALLAH ina ne gidan limamin?"

"Gashi can inda kaga bishiyar can, ba wani nisa ne da akwai ba balle na kaika"

"To shikenan na gode" mm ya faɗa tare da miƙa masa hannu suka gaisa sannan ya nufi gidan, kasancewar ƙarfe ɗaya na rana ya kusan yi da kuma sauyawar lokaci saboda damana yasa ko daya isa ƙofar gidan ya tadda wani dattijo na arwala, sallama yayi masa haɗe da miƙa masa hannu suka gaisa bayan ya gama yana ƙare masa kallo, tabbas bazai manta wannan fuskar ba, ko waye shi ya tabbata yana da alaƙa da mahaifinsa don yana ƙarami yakan yawan ganesa a tare dashi, 

"Ɗan samari yi magana lokaci na ƙurewa masallaci nake son zuwa" tamkar wanda ya farka daga mafarki yayi firgigit haɗe dayin ƴar gyaran murya ya ce,

"Ammm, dama limamin masallacin nan nake nema shine aka nuno mun gidan nan akace nan ne gidan sa"

"To..to..to ALLAH sarki, ai nine, Amma kafin nan ɗauki ruwa ka gasu nan a buta kayi arwala sai mufara yin Sallah tukuna, daga ina halama ɗan saurayi?"

"Katsina baba" ya bashi amsa yana ƙoƙarin gano kamanninsa daya sani,

"Ahh..kasha hanya, sannu dazu"

"Nagode Baba" 

"Idan ka gama arwalar ka shigo ayi sallah sai mu zauna idan na dawo ko"

"Eh." Ya bashi amsa ataƙaice tare da ɗaukar bitar daya nuna masa ya fara arwala yana kallon yanda dattijon ke tokara sandar sa a hankali har ya isa masallacin, dama suna tsaye ladan yayi kiran Sallah, don haka dattijon na isa ya tada iƙama aka tada sallah, da sauri ya ƙarasa arwalar ya shiga masallacin aka daidaita sahu tare  dashi....

_DON ALLAH DA GIRMANSA INA BARAN ADDU'O'IN KU GA MAHAIFINA DAKE CIKA SHEKARU UKU YAU DA RASUWA DAGA BAKUNAN KU MASU ALBARKA, UBANGIJI ALLAH YA RAHAMSHESA DA DUKKANIN MUSULMI DA SUKA RIGAMU GIDAN GASKIYA😭😭👏_

*GODIYA MAI TARIN YAWA AGAREKU MASOYANA, NA GA ZALLAR KARAMCI DA TARIN ƘAUNA DAGA WAJEN KU BISA  ADDU'O'IN KU GA MAHAIFINA, NA GODE NA GODE SOSAI ALLAH YA SAKA MAKU DA MAFI ƘOLOLUWAR ALKHAIRI YA KUMA JIƘAN NAKU IYAYEN WUƊAN DA SUKA RASU, WUƊAN DA BASU RASU BA KUMA ALLAH YA TSAWAITA MAKU RAYUWARSU CIKIN AMINCINSA YA TARAMU DUKA A ALJANNAH FIRDAUSI RANAR GOBE ƘIYAMA, ONE LUV* ♥️💋 

______________________________

    Bayan sun kammala Sallah mutane duk sun gama fita dattijon ya juyo ya hango mm zaune ya ɗaya hannayensa yana addu'a hawaye na saukar masa a fuska, da alama sai a sahu na ukku ya samu yin sallahr, ɗan tsagaitawa ya yi har saida ya gama addu'ar sannan ya miƙe tsaye haɗe da jawo sandar sa ya nufo inda yake, miƙewa tsaye yayi shima yana ƙarasowa ya miƙa masa hannu sukayi musabiha sannan ya gaishesa cikin girmamawa,

Hannunsa dattijon ya ja suka fita cikin masallacin zuwa gidan sa ya ƙwalawa ƴar autarsa Maryama kira ya ce ta kawo masu tabarma da ruwan sha anan soro anyi baƙo,

Bayan sun zauna ya bari har sai daya sha ruwa ya sauke ƴar ajiyar zuciyar gajiya dake tattare dashi sannan ya dubesa haɗe cewa,

"Bawan ALLAH ka ce daga katsina kake amma kuma baka yi mani bayanin ko kai waye ba da kuma abun daya kawo ka?" 

"Haka ne baffa" ya faɗa tare da lanƙwashe ƙafafuwan sa yana fuskantar dattijon fuska da fuska tamkar mai shirin ɗaukar karatu sannan ya ci gaba da cewa,

"Da farko dai sunana Muhammad Muhriz, mahaifina kuma ana kiransa da malam Muhammad, manomine a wannan garin kuma yana sana'ar saida dabino da ashuwaki, na zo wannan garin ne neman dangin iyayena bayan kuɓutar da nayi a shekaru goma sha takwas da suka wuce sanadiyar shigowar da ɓarayi sukayi a wannan ƙauye suka kashemun mahaifi da mahaifiyata, guduwar da nayi ta ceton raina dana ƙanwata mai suna Razina har wani bawan ALLAH ya taimake mu shine silar zamana Katsina, kuma shine dalilin daya sa na ce maka daga katsina nake" tun kafin ya rufe baki dattijon da hawaye suka cikawa idanuwa ya shiga ƙwalawa mutanen dake cikin gidan kira, "indo, Atika, Talatu Mariya...kuzo kuga abunda nake faɗa maku koda yaushe, kuzo ga jinin ɗan uwana Muhammadu ya dawo gareni, kuzo ku gasgata mafarkin da ako yaushe nake faɗa maku inayi, ALLAH akbar ALLAH kai ne mai iko, kuma kai ne mai yin yanda ka so aduk lokacin da kake so" ya ƙare zancen yana kuka haɗe dayin sujudush shukar, mm kuwa a hankali ya runtse idanuwa wasu hawayen farinciki na saukar masa, tabbas yayi kuskuren rashin neman dangin iyayensa tuntuni, da wataƙil izuwa yanzu farincikinsa ya lunku fiye da yanda yake ji,

Dattijon kuwa yana ɗagowa daga sujada mm yaji ya rungumo sa ajikin sa yana faɗin,

"Taya akayi ka manta baffan ka haka Muhammad, taya ka kasa tunowa dani bacin kullum tare kake da mahaifin ka shi kuma tare yake dani" hannaye mm yasa shima ya rungume sa haɗe da cewa,

"Kayi haƙuri baffa Ali, kallo ɗaya nayi maka na tuna zuwan da mukeyi a wajenka ni da mahaifina, wayon riƙe ko wane irin matsayi ne kake dashi awajensa kawai na kasa tunowa"

"Za kace haka tunda kana can cikin birni hankali kwance, tashin hankalin daka barmu aciki kuwa ya kasa sa ka iya waiwayo mu"

"Ba haka bane Abba, tunanina ne bai kawo hakan ba sai yanzu, amma daidai da rana ɗaya ƙauyen nan da duk mutanen dake cikinsa basu taɓa fita a raina ba saboda nasan duka ƴan uwana ne"

"Haka ne, ALLAH yayi maka albarka, to ina ƴar uwar taka take ne?"

"Bari nayi har sai na fara zuwa na gano ƴan uwanmu tukuna daga baya sai na kawota ita"

Ɗago kai Baffa Ali yayi yana kallon ƴan uwan nasa mata dake tsaitsaye fuskokin su ɗauke da farinciki, ya ce

"Indo kinga abunda nake faɗa maki ko?, jikina na bani cewa duk inda jinin ɗan uwana Muhammadu suke suna raye da yardar ALLAH, to gashi ALLAH ya bayyana mani akan da kansa" wacce ya kira da indo na matsar ƙwalla, ta ce

"Na gani malam, ALLAH gagara misali ne huwar Rahmanu a lamurransa" mm ya ɗan rissinar da kai ƙasa ya shiga gaishesu ɗaya bayan ɗaya, murmushi indo tayi bayan sun amsa tare da matsowa ta shafa kansa tana cewa, "ALLAH mai iko sannu Muhammadu yanzu kai ne ka girma ka koma haka?" Daga shi har baffan murmushi sukayi kafin Baffa Alin ya sake juyawa gefen da sauran matan ke tsaye sun zubowa mm idanuwa suna kallon ikon ALLAH daya sake maido masu da ɗan-ɗan ɗan uwansu , ya ce

"Mariya kin tuna jiyan nan nake faɗa maki cewa nayi mafarkin ina tafiya nayi tuntuɓe, har zan faɗuwa sai ga wani saurayi yayi saurin taro ni na faɗa a jikinsa, ina ɗagowa naga fuskarsa sak irin ta yana marigayi Muhammadu?, To kinga fassarar mafalkina, ashe da shi har ƙanwar tasa suna raye ALLAH ya kuɓutar dasu kamar yanda itama mahaifiyar su ta kuɓuta"

Wata irin razana mm yayi haɗe da fisgo kai yana kallon Baffan nasa jin abunda ya faɗa, cikin rawar baki da karyewar murya ya shiga faɗin,

"Um..m..mah...ummah nada rai bata mutu ba?" Ya ƙare zancen cike da mamaki jikinsa na wani tsima tare da matsuwar jin amsar da Baffa zai sake basa,

"Sosai Muhammadu, mahaifiyar ka bata mutu ba a wancan lokacin, yanzu dai ne ba muda tabbacin tana raye ko kuma ALLAH yayi nasa iko akanta don sam ba muda labarin ta"

"Kamar ya Baffa" ya faɗa tare da matsowa kusa dashi ya riƙe hannunsa, wani yanayi yaji ya tsinci kansa a ciki yanzu, shi ba farinciki ba kuma shi ba baƙin ciki ba, ganin yanda gan ɗaya ya tashi hankalinsa yasa Baffa cewa,

"Yi haƙuri Muhammadu zan faɗa maka komai, yanzu dai ka daure ka fara tashi ka watso ruwa kaci abinci sai muyi magana a tsanake kaji ko?"

"Baffa dona ALLAH..."

"Subhanallahi, kaddai kacemun har yanzu halin nan naka dana sani na kafiya da naci na nan" babu yanda mm ya iya dole ya haƙura Baffa ya ce su wuce dashi cikin gida ya watsa ruwa ya huta kafin yazo, don zai je gidan mai gari ya aiko kiransa ɗazu kafin ayi Sallah, haka mm na ji na gani Baffa ya fice daga gidan ba tare daya basa labarin komai ba akan mahaifiyarsa, ƴan uwa kuwa sai murna sukeyi da aka shiga dashi cikin gida ga ɗan ɗan kawo Muhammadu daya ɓace ya dawo, babban gida ne sosai dake ɗauke da ɓangaren shiyoyi har guda biyar aciki, shiyar farko itace ta Baffa Ali da matan sa su biyu, indo da kuma Atika, sai shiya ta biyu da umma Mariya ke ciki ita da ƴaƴanta su bakwai, ita ɗin yaya ce a wajen mahaifin mm da kuma Baffa Ali, ta dawo gidan da zamane sanadiyar mijinta da ALLAH yayiwa rasuwa, sai shiya ta ukku, talatu ce a ciki wato matar Baffa Bala, shima an kashesa lokacin da ɓarayi suka shigo ƙauyen, kasancewar ƴan mata uku ne da ita alokacin yasa ita kaɗai take zaune a ciki sai jikokin ta dake zuwo don gaba ɗaya ta aurar da ƴaƴan nata da take dasu, sai shiya ta huɗu ita kuma rufe take ba kowa aciki, wacce ta kasance shiyar Baffa sule ce, kasancewar shi mazaunin Katsina ne acan yake aiki, don shi kaɗai yayi karatun boko acikin su shi yasa yayi aurensa acan tare da matar sa ɗaya da yaran su biyu, macce da namiji, yasa baya zama ciki, saidai idan wata hidima ta tashi yazo da iyalinsa kuma ana gamawa zasu koma, shima ALLAH yayi masa rasu a ranar da ɓarayin suka shigo ƙauyen, ba tare da saninsa ba yazo ganin gida, yana shigowa sukayi arba da shi suka kashe sa, sai bayan anzo ana har haɗa gawarwakin mutanen ƙauye da aka kashe suka tsinci gawar sa aciki, sosai Baffa Ali ya so anso yaran alokacin amma karamci da mutuncin dangin mahaifiyar su yasa suka bar su acan, yanzu haka duk sun girma har ta farkon mai suna Ruƙayya tayi aure shekaru biyu da suka wuce, shi kuma namijin mai suna Ahfan yana India wajen karatu, a shekarar nan ma zai ƙarewa, don   dangin mahifiyar tasu sukan kawo su lokaci lokaci tun suna ƙanana shiyasa duk halin da suke ciki suka sani, ita kuma shiryar ƙarshe wacce itace ta biyar autar su Baffa ce aciki umma luba, har wayau itama mijinta kashesa akayi a shekarun baya ya je gona, saidai aka dawo mata da gawarsa anyi masa yankan rago, shine dalilin da yasa itama ta dawo anan gidan da ƴaƴanta su biyar, kuma cikin taimakon ALLAH gaba ɗaya familyn duka Baffa Ali ne ke ɗauke da nuyin su yana kulawa dasu dai dai gwargwado iyawarsa saboda duk ankashe mazajen su, daga matan nasa har matar ƙanensa da yayarsa da ƙaunarsa shine da baƙin kula dasu don shi kaɗai ya rage masu na miji, sai kuma yanzu da ALLAH ya dawo masu da mm agaresu, wanda ko shakka babu dawowar tasa itace fassarar mafarkin Baffa, don shi zai kama masa wajen cigaba da kulawa da wanna ahalin nasu. (Wannan matsalar itace al'ummar ƙauye harma dan birnin ke fuskanta a yanzu, sai kasamu macce sama da goma, amma namiji ne ɗaya jigon dake kula dasu sanadiyar mazajen su da aka kashe, ya ALLAH ka kawo mana sassaucin wannan rayuwa, kasa mu canye wuɗan nan jarabawoyin)

Kasancewar akwai gajiya sosai a tattare da mm yasa ko daya watso ruwa a shiyar umma Mariya yaci abinci bacci yayi awon gaba dashi, don ba kaɗan tafiya mai nisa ta mota ke jigata sa ba saboda sabon daya yi da tafiye tafiye cikin jiragen sama, bai farka ba sai da lokacin sallar la'asar yayi, umma Mariya ta tadasa bayan ta zuba masa ruwa a buta, wani irin bacci ne mai daɗi daya jima baiyi ba cike da daɗaɗan mafarkai yayi, hakan yasa ko daya farka baccin ya ji kaso saba'in bisa ɗari na cikin damuwar daya kwanta da ita ta gushe, tare da fatar ALLAH ya tabbatar masa da abun daya gani cikin mafarkin nasa,

Bayan ya dawo wajen Sallah indo ta bakka Maryam fura mai sanyi da nono ta kawo masa, lokcin yana zaune ƙofar gida yana jiran fitowar Baffan nasa, Baffa kuwa ana ƙare Sallah ya juyo ya sanar da mutanen ƙauye cewa ALLAH ya bayyana masa ɗan wajen Malam Muhammadu yayan sa daya ɓata, yanzu haka yana nan yazo, wannan dalilin yasa ya jima bai fito ba saboda tsayawa tayasa murna da sukeyi, kallonsa Maryama data ajiye masa fura tayi haɗe da cewa,

"Ɗan bunni wai gashi inji indo ta ce akawo maka" kaɗai mata kai yayi sannan ta wuce ciki haɗe da regowa tana kallonsa, sai ta kwashe da dariya ta koma ciki aguje, dariya abun ya bashi don haka tana sake regowa ya ce,

"Zo nan mana" cikin jin kunya ta rufe fuskar ta da tafi haɗe da zuwa gabansa tayi tsaye, sai daya girgiza kai sannan ya ce,

"Ya akayi ne halan kike leƙena" saida ta washe haƙora haɗe dayin dariya sannan ta ce,

"ALLAH irin ka muke gani a talabijin ɗin umma luba"

"Dagaske kike yi?"

"ALLAH kuwa"

"Ya sunan ki?"

"Maryama.." tayi saurin rufe baki da komawa cikin gida aguje hango Baffa tafe shida mutane, dariya mm yayi haɗe da miƙewa tsaye lokacin da suka ƙaraso wajen suka shiga miƙa masa hannu ana gaisawa tare da sanya masa albarka, bayan duk sun wuce Baffa yayi masu godiya haɗe da rakkiya sannan ya juyo yana kallon mm,

"Ho malam Muhammadu, tun ɗazu ka matsu na fito ko?" ya sosa gefen kunnensa haɗe da sinne kai ƙasa yana murmushi, cikin gida Baffa ya shiga ya ɗauki tabarma ya sake shimfida masu anan soro sannan ya ce,

"Bisimillah yayan Baffa" don yakan kirasa da hakan tun yana ƙarami, ɗaukar kwanon furar da Maryama ta kawo masa ya yi sannan ya wuce ciki shima haɗe da cire takalmansa ya zauna akan tabarmar suna fuskantar juna shi da Baffa, kusan rige-rige sukayi wajen fara magana Baffa ya ce,

"Fara ɗaukar furar ka kasha tukuna sai na baka labarin ko" kasancewar shi mutumne da bai fiye son gardama ba da ɓata lokacinsa ya sa duk irin yanda ya matsu daya san labarin mahaifiyar tasa ya haƙura ya fara ɗaukar furar ya sha, sai daya sha fin rabi sannan ya ajiye kwanon furar, 

"Ta isheka?" Baffa ya faɗa yana murmushi tare dasa hannu ya goge masa gefen baki da ƴar furar ta taɓa masa,

"Na gode Baffa, amma nayi mamaki da ka ce mahaifiyar mu bata mutu ba Baffa, a gabana ta ƙara sa rasuwa kuma nasa hannu na shafeta"

"To Muhammad, wannan al'amari ai na ALLAH ne, bana tunanin zaka iya sanin yanda mutuwa take daidai bayan a lokacin baka wuce shekaru goma sha biyar ba a duniya"

"Kenan hakan na nufin doguwar suma ce ummatah tayi a lokacin?"

"Sosai kuwa, don ko da hukumar ƴan sanda ta kawo agaji bayan tafiyar ɓarayin ana har haɗa gawarwakin da suka kashe, tare da wuɗan da suka ji rauni an samu mahaifiyar ku kwance cikin jini itama kamar matarta, amma ana ɗauko gawarta sai aka ga numfashin ta ya dawo, hakan yasa da sauri aka sanyata cikin motar asibiti wato ambulance aka wuce da ita general hospital dake can cikin gari, ganin taji rauni dole tana buƙatar aikin gaggawa yasa aka wuce da ita babbar asibiti dake can cikin Katsina, babu wanda ya sa mata ran fita hatta likitoci saboda yanda dafin wuƙar da aka daɓa mata ya shiga jikin ta sosai ya kuma yi nasarar yankewar gefen ƴan hanjin ta, amma cikin ikon ALLAH da aka gwada yimata aiki tare da dasa mata gefen ƴaƴan hanjin daya yanke sai gashi anyi nasarar ceto rayuwar ta, ta sha jinya sosai don wata biyar tayi a asibiti kwance, kuma alhamdulillah ba laifi mun samu tallafi gwamnati a wancan lokacin, bayan ansallamota ne ta fara bijiro mana da zancen inda kuke, mu kuma bamu san amsar bata ba, kullum ƙoƙarin mu shine mukwantar mata da hankali, amma hakan ya cutara saboda kullum cikin ƙunci kuka da kuma damuwa take tana ambaton sunan ku, wasa wasa abun ya fara zame mata sabbatu ta koma tamkar mai taɓin hankali, ta sha wahala sosai saboda munyi tsammanin ko aljanu ne ke damunta kullum cikin ruquya da shan magunguna take yayin da wani likita ɗaya taɓa dubata ya ce mana babu abunda ke damunta sai tarin damuwa da kuma tunani kuma idan ba'a kula sosai ba zai iya taɓa lafiyar ta, da muka ga abun sai ƙara ƙarfi yakeyi yana nema yafi ƙarfin mu sai muka yanke shawarar miƙata asibitin mahaukata domin sama mata lafiya, kwatsam daren da za'a zo a ɗauke ta muka nemeta muka rasa, mun ji ɗa ci sosai mun kuma yi baƙin ciki da faruwar haka, kama daga jahar Katsina birni da ƙauye har zuwa zagayen ta babu inda bamu je neman ta ba amma bamu ganta ba, dole muka haƙura muka barwa ALLAH lamarin tare dasa ran bayyanar ta agaremu indai tana raye ko don ƴaƴanta, amma har yanzu ba muda wani labari akanta, tana raye ko kuma akasin hakan ALLAH kaɗai ya sani, "

"Innalillahi wa inna ilaihirrajiun" kaɗai mm ya iya furtawa haɗe da fashewa da wani irin kuka mai tsima zukatan wanda ke saurara, babu abunda ya tayar masa da hankali irin jin halin da take ciki kafin ta ɓata, cikin kuka ya ce,

"Ya ALLAH kada ka sanya gushewar ni'imar hankali da kake bayarwa ga bayinka ga wannan baiwa taka, ALLAH ka haramta tabbatuwar baƙin ciki da ɗacin rai azuciyar ta bayan wanda ta ɗanɗana na rashin mahaifin mu damu kanmu da ba tada tabbacin muna raye ko mun mutu, ALLAH kai kayi alƙawarin amsa duka addu'o'in ƴaƴaye ga iyayensu na roƙeka kasanya ganawa tsaknin mu da mahaifiyar mu kafin ka ɗauki rayukkan mu"

Abba ya amsa masa da Amin yana mai rarrashin sa tare da bashi magana, sun jima a wajen har lokacin sallar magrib ya yi Baffa ya sa aka kawo masu ruwa sukayi arwala sannan suka wuce masallaci jikin mm ba ƙwari, bayan ya dawo ya kira Jabir sanadiyar missed call ɗinsa daya gani shi dasu Momy, Razina Janan har da Hajiya kaka, dama kuma yana da niyar kiransu kafin ya kwanta, cikin ƙarfin hali ya daidaita muryar sa haɗe da labarta masu cewa ya samu dangin mahaifinsa kowa cikin ƙoshin lafiya don dama kusan family ɗaya ne har na mahaifiyar tasu, sun ji daɗi sosai inda Razina ta matsa masa lallai yaba Baffa Ali su gaisa tana son jin Muryar sa, labarin mahaifiyar su kaɗai ne bai sanar da kowa ba, yabar wannan sai ya koma gashi ga su don susan ta inda zasu fara neman ta duk da ba abu bane mai sauƙi, Janan kawai ce bai samu damar kira ba har saida ya dawo sallahr isha, bayan sun gama fita da duka mutanen gidan ma gaba ɗaya da suka zagayesa irin al'adar mutanen ƙauye da sukeyi duk bayan sallar isha da daddare kafin a kwanta ya basu labarin yanda suka tsinci rayuwarsu a katsina shi da ƴar uwarsa Razina da irin gudummawa da taimakon da Momy da Jabir suka basu acikin rayuwar su, inda kowa yayita  sawa Momy albarka, haka Baffa ya tabbatar masa da cewa duk randa zai koma tare zasu je yayiwa Momy godiya don ɗa na halak akeyiwa yayi ƙoƙarin ramawa, ya kuma yimata addu'a itama ALLAH ya maido da hankalin ƴan uwanta duk da krista ne agareta,

Sun sha fira sosai da Janan inda tayita tambayarsa meya faru ta ji muryarsa kamar ɗauke da damuwa amma ya ce mata ba komai, don yana ganin wannan damuwar da yake ciki tamkar sirrin sa ce shi kaɗai sai kuma ƴan uwansa da suka zama dole su ji, ya ma yi mamakin yanda ta gano sauyi atattare dashi don ko su Momy basu fahimci hakan ba, ganin ya dage akan ba komai yasa ta ce,

"Shikenan hubbin ruh, koma meye ALLAH ya kawo sauƙin da ya kuma musanya damuwarsa da tarin alkhairi" ya amsa da "amin Janany ta, i love you" ta amsa da "i love you too" sannan sukayi sallama, a daren dai kusan zaune mm ya kwana yana saƙa da warwarewa tare da ɗauro arwala ya dinga faɗawa ALLAH damuwarsa da kuma roƙonsa ya kiyaye masa mahaifiyarsa aduk inda take matuƙar tana raye, yana zaune aka kira sallar asuba har Baffa ya tashi ya je ya ƙwanƙwaso masa ƙofa suka nufi masallaci.....

***.        ***.       ***.       

    A ɓangaren Janan kuwa gaba ɗaya ta manta da zancen kuɗin dake account ɗin ta bata koma bi takan su ba ta shiga sabgar shirye-shiryen final exam ɗinta da zata fara zuwa next week tare  da fatan ta fito da first class, Abba na ganin haka shima ya fita batun zancen ba tare daya nemeta ba ganin bata nemi jin ba'asi akansu ba, dama dai muradi kuɗin suzo hannun ta tunda mallakin ta ne, kuma alhamdulillah sun je kuma tasan da zaman su, iya abunda ya rage masa shine ci gaba da shirye-shiryen sa kamar yanda ya gama tsarawa, tana gama jarabawa sai kawai a gudanar da komai yanda ya kamata.

_Where Are Janan fan's?, Ku fito ta kusan fashe maku fa, can't wait to see that day😜💃_

_Team Asgar, come close and double tap to our Abba, mun kusa kwaso shiƙi muma😉, *#ASNAN2022*_

    Kwana ɗaya mm ya so yi a ƙauye nasu amma ganin yanda abubuwan suka kasance ya sa ya ƙara kwana ɗaya, acikin kwanaki biyun kuwa yaga soyayya da gata awajen dangin iyayensa, lungu da saƙo wajen ƴan uwa duka sai da Baffa Ali ya kaisa aka gaggaisa, ya kuma yi masa bayanin matsayin kowanensu a wajensa, tsabar farinciki mm har kuka yayi, sai yanzu ya tabbatar da babu abunda yakai dangi daɗi aduniya, duk da irin rayuwar da sukayi da babu abunda ya nema ya rasa sai yake ganin sait yanzu ne jin daɗin sa da kuma farincikin sa suka kammala, bai baro ƙauyen ba sai daya samu wani waje da ake cirar kuɗi p.o.s ya ciri kuɗi masu yawa ya bawa Baffa don ya rage lalurorin nauyin mutanen dake kansa, ya kuma bi sauran dangi ya rarraba masu dubu biyar biyar wai kuma goma goma ya ce suƙara suyi hidimar gida kafin ya sake dawowa, Sosai Baffa ya so bin sa don yagano inda suke, saboda tsoron kar su sake kucce masu amma sai mm ya ce yayi haƙuri in sha ALLAH bada jimawa ba zai sake dawowa shi da ƙanwar sa, saboda a ganin sa bai kamata yatafi yabar garin ba tunda kusan shi kaɗai ne namiji jigo da ahalin ke kallo dake taimakon su,

Haka Baffa ya haƙura yana ji yana gani mm ya kama hanya ya tafi bayan sun cikashi da abun arziƙi sun ce ya kaiwa Momy,

Ba ƙaramin daɗi Momy da Razina suka ji ba dawowar mm musamman labarin daya je masu dashi na cewa ashe mahaifiyarsu na raye bata mutu ba, duk data wata fuskar gaba ɗaya jikinsu saida yayi sanyi jin labarin halin da take ciki lokacin data ɓata da rashin takamammen wurin da za a sameta, kuka Razina ta fashe dashi tare da faɗawa jikin Momy tana faɗin, "Momy i want see even once in my life" Momy ta shiga bubbuga bayanta alamun rarrashi haɗe da cewa,

"Sorry my dota, very soo we will all see her since she was alive"

"Momy not sure"

"But we prayed so" ta bawa mm amsa tana ƙoƙarin calming nasu, ajiyar zuciya Jabir dake zaune gefe ya ƙurawa ɗan uwan nasa idanuwa ganin halin da yake ciki yayi kafin yace,

"I think wannan ba wata doguwar damuwa bace, kawai abunda ya kamata muyi shine mu samu hotunan umma mukai gidan talabijin da jaridu, sannan mubada sanarwa gidajen rediyo, ina hakan shine hanya mafi sauƙi da zamu fara nemanta"

"Haka ne JB, nima abunda nake tunani kenan, but na tambayesu ko akwai mai hoton ta ya bani suka ce a'a, amma Baffa Ali ya yimun alƙawarin cewa kafin nasake komawa zai bincika mun cikin family ko za a samu wanda ke dashi" cikin sanyin murya Momy ta ɗago kai don gaba ɗaya jikinta ya gama sanyi jin halin da ake ciki ta ce,

"Before that my soon, yana da kyau mufara gayawa ALLAH, mu bashi cigiyar baiwar sa shi da kansa kafin mukai a gidajen rediyo, Inaga wannan shi zai taimaka mana ta hanya mai sauƙi wajen cin nasarar ganinta"

"Upcouse Momy kin kawo shawara, gobe zan kai sadaka a masallatai da kuma makarantun islamiya ayi mana saukar alƙur'ani"

"Hakan ma nada kyau, kafin nan kuma kaima damu duka mu dage wajen addu'a, mu lizimci istigfari da kuma faɗar laa ilaa ha illa antas subhanaka inni kuntu minazzwalimieyn, na ji malaman sunnah da yawa na faɗar cewa babu abunda yafi istigfari saurin warware matsaloli, haka ma duk girman matsala da damuwa idan bawa ya taso istigfari agaba yana yi ba safe, rana, dare to ALLAH zai warware matsalar kuma ya buɗe masa ƙofofin alkhairi da suka toshe masa, don haka sai mu maida su abokanan firar mu daga yau, sai kuma azumi, idan son samu ne ko sau biyu ne zuwa uku muriƙayi gaba ɗaya mu a sati, sai muyi tawassuli da wannan azumin muroƙi ALLAH ya bayyanar mana da ita, Ni nayi imani da ALLAH cewa matuƙar muka koma ga ALLAH gaba ɗayan mu muna masu sanar dashi damuwar mu da buƙatocin mu tabbas zai amsa mana domin shine waraka kuma maganin kowace matsala da damuwa saboda shi nariƙa alokacin da duniya tai mani ƙullin goro, yayin da dangi na suka guje ni, dangin mijina suka kore ni suka juya mani baya, sai gashi ALLAH da baya gudun bayin sa ya riƙe ni irin riƙon da su dangin nawa bazasu iya yimani ba, yayi mani gata irin gatar da dangin miji bazasu iyayi mani ba ya kuma zame mani kariya jigo na rayuwa daga ƙarshe ya fiddani aƙuncin da nake ciki ya dawo da ahalin mijina agareni, kuma ina da tabbaci da yaƙini akansa cewa suma dangin nawa zai dawo mani dasu in Sha ALLAH" ta ƙare maganar tare dasa gefen hannu ta goge hawayen da suka zubo mata tunawa da iyayenta, don idan tace basa cikin ranta to tabbas tayi ƙarya,

"Alhamdulillah da samun uwa tagari kamar ki, haƙiƙa ni da ɗan uwana Jabir da kuma ƙaunar mu Razina mun fi kowa sa a arayuwa da muka sameki a matsayin mahaifiya, mun ji shawarar ki sannan mun aminta da ita, zamu riƙe ta a matsayin wasicci koda bayan rayuwar ki ne don warwarewar matsalolin mu aduk lokacin da damuwa tayi mana ƙullin goro" mm ya faɗa yana mai jinjina imani irin na Momy a zuciyar sa, Jabir kuwa murmushi kawai yayi don hausawa kan ce labarin zuciya a tambayi fuska, ko bai faɗa ba ansan dole yayi alfahari da samun nagartacciyar uwa da yayi a wannan duniyar.

Bayan mm ya gama sauke gajiya da kuma hutawa da marece ya shirya ya faɗawa Momy zai je wajen Hajiya tayi masa ALLAH ya kiyaye tare da cewa ya gaisheta, har ya fita ta kirasa ta ɗibar masa kayayyakin daya zo dasu daga ƙauye ta ce yakai mata, dama tuni ya kira Janan ya faɗa mata su haɗu gidan grandma, don haka ko da ya je ya tadda ita acan,

Cike da farinciki ta tarbe sa tare da taya sa murnar ganin ajalinsa da ya yi, har tana tsokanar sa ALLAH yasa ba a samu ƴar bafillatanar data disashe mata tauraruwa ba, cikin zolaya shima ya amsa mata da cewa, ba a samu ba amma dai ankusa, don ya baro Maryam tauraruwar ta na neman kutso wa cikin duniyar sa, nan take Janan ta ɗaure fuska tare da juyar dakai gefe tayi fushi, murmushi ya yi haɗe da juyawa wajen grandma data fito tana yi masa lale mar haban ya shiga gaishe ta yana dariyar Janan,

Dariyar itama grandma tayi kafin tace,

"To ita waccen iyayen fushin da bata gajiya me akayi mata"

"Ƙyaleta Hajiya tambaya tayi na bata amsa shine take fushi"

"Toooo...kun fi kusa dai ni bazan ce komai ba"

Saida suka ɗan taɓa fira da Hajiya sannan ta koma ciki ta basu waje bayan ta cewa mai aikinta ta kawo mata abinci saboda bata samu taci da rana ba, 

Mm kuwa da yake ya kwana biyu basu haɗu da noor alb ɗin tasa ba har aka kira sallar isha yana can, dama bayan sallar magrib Jabir ya iskosa acan shima ya je gaida grandma, don haka ya zauna jiransa har zuwa bayan sallar isha, ganin dare ya yi ya matsawa Janan tawuce gida su kuma suka zauna suka ci gaba da firarsu da grandma har ƙarfe tara da rabi na dare yayi sannan sukayi sallama da ita, suna fitowa daga falon Abba na ƙoƙarin shigowa shi kuma, wani irin mugun kallo ya bisu dashi ɗaya bayan ɗaya yana ƙoƙarin tunano inda yasan fuskokin su, mm ne yayi ƙarfin halin rissinawa ya gaishe shi, shi kuwa Jabir ko inda yake bai kalla ba ya wuce abunsa don kar ya gane fuskarsa, kallo Abba ya bisa dashi ba tare daya amsa gaisuwar da mm keyi masa ba ya wuce ciki ransa nayi masa suya, 

Yana shiga cikin fushi da ɓaci rai ya fara magana,

"Hajiya su waye wuɗan nan yaran marasa tarbiya, musamman wancan ɗayan dake saye da wasu ƙazaman ƙananan kayi ajikinsa amma yake ɗaukar kai kamar wani isasshe, sai nasa atumurmusa mani shi yanzun nan, matsiyacin banza da wofi, Inaga babu manya agidan su shiyasa baisan darajar mutane ba" ya ƙare maganar tare da tattara babbar rigarsa sannan ya zauna yana hucci,

Tsaki Hajiya tayi da duk inda ranta yake ya gama ɓaci tare da cewa, "sannu kai wanda kasan darajar manya, ai naga kai daka shigo ka fara gaishe ni kafin kafara wannan baƙar fitinar taka da bata ci bata canyewa, haba! Kai ko gajiya baka yi? Na rasa sai yaushe zakayi hankalin gane cewa Annabi ya faku, idan shi wancan bai gaisheka ba kake masifa, to shi wannan da ina kallo ya gaisheka ka ƙi amsawa me zaka ce?, Wlh Usman ka kiyaye ni da wannan halin naka domin ya fara kaini bango, har kake cewa babu manya a gidansu baisan darajar su ba, to taya za ayi yasan darajar tasu tunda sun yakice sa ajikin sun wofantar dashi sannan kuma sun zubar da tasu darajar da suke da ita agaban sa, ai barewa baza ta taɓa yin gudu ɗan ta yayi rarrafe ba" ta ƙare zancen cikin ɓacin rai haɗe da miƙewa ta shige bedroom ɗinta ta barshi falon zaune.....

    Kwana ɗaya mm ya so yi a ƙauye nasu amma ganin yanda abubuwan suka kasance ya sa ya ƙara kwana ɗaya, acikin kwanaki biyun kuwa yaga soyayya da gata awajen dangin iyayensa, lungu da saƙo wajen ƴan uwa duka sai da Baffa Ali ya kaisa aka gaggaisa, ya kuma yi masa bayanin matsayin kowanensu a wajensa, tsabar farinciki mm har kuka yayi, sai yanzu ya tabbatar da babu abunda yakai dangi daɗi aduniya, duk da irin rayuwar da sukayi da babu abunda ya nema ya rasa sai yake ganin sait yanzu ne jin daɗin sa da kuma farincikin sa suka kammala, bai baro ƙauyen ba sai daya samu wani waje da ake cirar kuɗi p.o.s ya ciri kuɗi masu yawa ya bawa Baffa don ya rage lalurorin nauyin mutanen dake kansa, ya kuma bi sauran dangi ya rarraba masu dubu biyar biyar wai kuma goma goma ya ce suƙara suyi hidimar gida kafin ya sake dawowa, Sosai Baffa ya so bin sa don yagano inda suke, saboda tsoron kar su sake kucce masu amma sai mm ya ce yayi haƙuri in sha ALLAH bada jimawa ba zai sake dawowa shi da ƙanwar sa, saboda a ganin sa bai kamata yatafi yabar garin ba tunda kusan shi kaɗai ne namiji jigo da ahalin ke kallo dake taimakon su,

Haka Baffa ya haƙura yana ji yana gani mm ya kama hanya ya tafi bayan sun cikashi da abun arziƙi sun ce ya kaiwa Momy,

Ba ƙaramin daɗi Momy da Razina suka ji ba dawowar mm musamman labarin daya je masu dashi na cewa ashe mahaifiyarsu na raye bata mutu ba, duk data wata fuskar gaba ɗaya jikinsu saida yayi sanyi jin labarin halin da take ciki lokacin data ɓata da rashin takamammen wurin da za a sameta, kuka Razina ta fashe dashi tare da faɗawa jikin Momy tana faɗin, "Momy i want see even once in my life" Momy ta shiga bubbuga bayanta alamun rarrashi haɗe da cewa,

"Sorry my dota, very soo we will all see her since she was alive"

"Momy not sure"

"But we prayed so" ta bawa mm amsa tana ƙoƙarin calming nasu, ajiyar zuciya Jabir dake zaune gefe ya ƙurawa ɗan uwan nasa idanuwa ganin halin da yake ciki yayi kafin yace,

"I think wannan ba wata doguwar damuwa bace, kawai abunda ya kamata muyi shine mu samu hotunan umma mukai gidan talabijin da jaridu, sannan mubada sanarwa gidajen rediyo, ina hakan shine hanya mafi sauƙi da zamu fara nemanta"

"Haka ne JB, nima abunda nake tunani kenan, but na tambayesu ko akwai mai hoton ta ya bani suka ce a'a, amma Baffa Ali ya yimun alƙawarin cewa kafin nasake komawa zai bincika mun cikin family ko za a samu wanda ke dashi" cikin sanyin murya Momy ta ɗago kai don gaba ɗaya jikinta ya gama sanyi jin halin da ake ciki ta ce,

"Before that my soon, yana da kyau mufara gayawa ALLAH, mu bashi cigiyar baiwar sa shi da kansa kafin mukai a gidajen rediyo, Inaga wannan shi zai taimaka mana ta hanya mai sauƙi wajen cin nasarar ganinta"

"Upcouse Momy kin kawo shawara, gobe zan kai sadaka a masallatai da kuma makarantun islamiya ayi mana saukar alƙur'ani"

"Hakan ma nada kyau, kafin nan kuma kaima damu duka mu dage wajen addu'a, mu lizimci istigfari da kuma faɗar laa ilaa ha illa antas subhanaka inni kuntu minazzwalimieyn, na ji malaman sunnah da yawa na faɗar cewa babu abunda yafi istigfari saurin warware matsaloli, haka ma duk girman matsala da damuwa idan bawa ya taso istigfari agaba yana yi ba safe, rana, dare to ALLAH zai warware matsalar kuma ya buɗe masa ƙofofin alkhairi da suka toshe masa, don haka sai mu maida su abokanan firar mu daga yau, sai kuma azumi, idan son samu ne ko sau biyu ne zuwa uku muriƙayi gaba ɗaya mu a sati, sai muyi tawassuli da wannan azumin muroƙi ALLAH ya bayyanar mana da ita, Ni nayi imani da ALLAH cewa matuƙar muka koma ga ALLAH gaba ɗayan mu muna masu sanar dashi damuwar mu da buƙatocin mu tabbas zai amsa mana domin shine waraka kuma maganin kowace matsala da damuwa saboda shi nariƙa alokacin da duniya tai mani ƙullin goro, yayin da dangi na suka guje ni, dangin mijina suka kore ni suka juya mani baya, sai gashi ALLAH da baya gudun bayin sa ya riƙe ni irin riƙon da su dangin nawa bazasu iya yimani ba, yayi mani gata irin gatar da dangin miji bazasu iyayi mani ba ya kuma zame mani kariya jigo na rayuwa daga ƙarshe ya fiddani aƙuncin da nake ciki ya dawo da ahalin mijina agareni, kuma ina da tabbaci da yaƙini akansa cewa suma dangin nawa zai dawo mani dasu in Sha ALLAH" ta ƙare maganar tare dasa gefen hannu ta goge hawayen da suka zubo mata tunawa da iyayenta, don idan tace basa cikin ranta to tabbas tayi ƙarya,

"Alhamdulillah da samun uwa tagari kamar ki, haƙiƙa ni da ɗan uwana Jabir da kuma ƙaunar mu Razina mun fi kowa sa a arayuwa da muka sameki a matsayin mahaifiya, mun ji shawarar ki sannan mun aminta da ita, zamu riƙe ta a matsayin wasicci koda bayan rayuwar ki ne don warwarewar matsalolin mu aduk lokacin da damuwa tayi mana ƙullin goro" mm ya faɗa yana mai jinjina imani irin na Momy a zuciyar sa, Jabir kuwa murmushi kawai yayi don hausawa kan ce labarin zuciya a tambayi fuska, ko bai faɗa ba ansan dole yayi alfahari da samun nagartacciyar uwa da yayi a wannan duniyar.

Bayan mm ya gama sauke gajiya da kuma hutawa da marece ya shirya ya faɗawa Momy zai je wajen Hajiya tayi masa ALLAH ya kiyaye tare da cewa ya gaisheta, har ya fita ta kirasa ta ɗibar masa kayayyakin daya zo dasu daga ƙauye ta ce yakai mata, dama tuni ya kira Janan ya faɗa mata su haɗu gidan grandma, don haka ko da ya je ya tadda ita acan,

Cike da farinciki ta tarbe sa tare da taya sa murnar ganin ajalinsa da ya yi, har tana tsokanar sa ALLAH yasa ba a samu ƴar bafillatanar data disashe mata tauraruwa ba, cikin zolaya shima ya amsa mata da cewa, ba a samu ba amma dai ankusa, don ya baro Maryam tauraruwar ta na neman kutso wa cikin duniyar sa, nan take Janan ta ɗaure fuska tare da juyar dakai gefe tayi fushi, murmushi ya yi haɗe da juyawa wajen grandma data fito tana yi masa lale mar haban ya shiga gaishe ta yana dariyar Janan,

Dariyar itama grandma tayi kafin tace,

"To ita waccen iyayen fushin da bata gajiya me akayi mata"

"Ƙyaleta Hajiya tambaya tayi na bata amsa shine take fushi"

"Toooo...kun fi kusa dai ni bazan ce komai ba"

Saida suka ɗan taɓa fira da Hajiya sannan ta koma ciki ta basu waje bayan ta cewa mai aikinta ta kawo mata abinci saboda bata samu taci da rana ba, 

Mm kuwa da yake ya kwana biyu basu haɗu da noor alb ɗin tasa ba har aka kira sallar isha yana can, dama bayan sallar magrib Jabir ya iskosa acan shima ya je gaida grandma, don haka ya zauna jiransa har zuwa bayan sallar isha, ganin dare ya yi ya matsawa Janan tawuce gida su kuma suka zauna suka ci gaba da firarsu da grandma har ƙarfe tara da rabi na dare yayi sannan sukayi sallama da ita, suna fitowa daga falon Abba na ƙoƙarin shigowa shi kuma, wani irin mugun kallo ya bisu dashi ɗaya bayan ɗaya yana ƙoƙarin tunano inda yasan fuskokin su, mm ne yayi ƙarfin halin rissinawa ya gaishe shi, shi kuwa Jabir ko inda yake bai kalla ba ya wuce abunsa don kar ya gane fuskarsa, kallo Abba ya bisa dashi ba tare daya amsa gaisuwar da mm keyi masa ba ya wuce ciki ransa nayi masa suya, 

Yana shiga cikin fushi da ɓaci rai ya fara magana,

"Hajiya su waye wuɗan nan yaran marasa tarbiya, musamman wancan ɗayan dake saye da wasu ƙazaman ƙananan kayi ajikinsa amma yake ɗaukar kai kamar wani isasshe, sai nasa atumurmusa mani shi yanzun nan, matsiyacin banza da wofi, Inaga babu manya agidan su shiyasa baisan darajar mutane ba" ya ƙare maganar tare da tattara babbar rigarsa sannan ya zauna yana hucci,

Tsaki Hajiya tayi da duk inda ranta yake ya gama ɓaci tare da cewa, "sannu kai wanda kasan darajar manya, ai naga kai daka shigo ka fara gaishe ni kafin kafara wannan baƙar fitinar taka da bata ci bata canyewa, haba! Kai ko gajiya baka yi? Na rasa sai yaushe zakayi hankalin gane cewa Annabi ya faku, idan shi wancan bai gaisheka ba kake masifa, to shi wannan da ina kallo ya gaisheka ka ƙi amsawa me zaka ce?, Wlh Usman ka kiyaye ni da wannan halin naka domin ya fara kaini bango, har kake cewa babu manya a gidansu baisan darajar su ba, to taya za ayi yasan darajar tasu tunda sun yakice sa ajikin sun wofantar dashi sannan kuma sun zubar da tasu darajar da suke da ita agaban sa, ai barewa baza ta taɓa yin gudu ɗan ta yayi rarrafe ba" ta ƙare zancen cikin ɓacin rai haɗe da miƙewa ta shige bedroom ɗinta ta barshi falon zaune.....

   Sake da baki Abba yabi mahaifiyar tasa da kallo yana mamakin kalaman dake fitowa a bakinta, me take nufi da barewa bata gudu ɗan ta yayi rarrage?, Ina zancenta ya dosa daya ji tana faɗin an wofantar dashi tare da zubar da daraja da kima agabansa?, Shi fa kansa ya kulle duk me hakan ke nufi? Ya jerowa kansa duka wuɗannan tambayoyin cike da fargabar amsar da ƙwaƙwalwarsa ke shirin basa, saurin kauda tunanin dake shirin faɗo masa arai ya yi haɗe da miƙewa ya nufi cikin ɗakin,

Zaune ya isko Hajiya bakin gado tana ta rafkar kuka ya yi saurin ƙarasawa haɗe da duƙawa gaban ta ya ce,

"Haba Hajiya! Haba Hajiya! Yanzu fisabilillahi meye abun kuka akan wannan ƴar tambayar dana yimaka?, Wlh yaron can da gani bayada tarbiya shiyasa kika ga nakasa haƙura na yimaki magana, amma don ALLAH kiyi haƙuri"

"Usman tashi ka ficemun bana son ganin ka a halin yanzu, kuma ina tabbata maka matuƙar bazaka dena wannan bangare ɗabi'ar taka ta aibanta mutane da wulaƙanta su ba, to tabbas kana gab da nemana ka rasa saboda nagaji da tarin damuwoyi da matsaltsalun ka da kullum basa ƙarewa sai hauhawa"

"Wai meye ne Hajiya kike ta waɗan nan maganganu akaina?, Me nayi maki haka? Ko me kika nema awajena na hana maki?"

"Tambaya kake yi?, To kaje kayi tunani akai domin tarin laifukan ka yawa ne dasu ba ɗaya ba balle na tsaya sanar dakai su, a ɓangarena lokaci sai daɗa ƙurewa yakeyi haka shekaruna sai ƙara hauhawa sukeyi, ina so inyi amfani da ɗan sauran lokacin daya rage mani a duniya domin gyara kura kuraina, waɗan da son zuciya da biye maka da nayi suka sakani na aikata" 

Miƙewa Abba yayi tare sakin ajiyar zuciya yana naɗe babbar rigar sa ya ce,

"Yanzu na gano bakin zaren, na fahimci abunda kike nufi Hajiya, amma ina so ki sani, in har abunda zuciyata da ƙwaƙwalwa ta ke faɗa mani gaskiya ne tofa har yanzu ina nan akan bakata kuma babu abunda zan sauya a ra'ayi na, a matsayin mu na musulmai babu mu ba jinin kafirai, waɗanda akoda yaushe ashirye suke da suga bayan mu, banda abunki ma me zamuyi da tubabba acikin zuri'ar mu?, To wlh indai ina raye hakan bazata taɓa faruwa ba, taje can ta ƙarasa ita da abunda ta haifa munbar mata, ina wannan shine kuskuren da kike tunanin mun aikata har kike ganin baƙina yanzu? Sannan wuɗancan yaran da suka fita suna da alaƙa da ita shiyasa kike nuna mun ɓacin ranki don na faɗi gaskiya?, kenan ita ta turosu don ta sake shigowa rayuwar mu su gurɓata mana zuri'a ita da kafirin ɗan nata data haifa, shi kenan, kafin tayi hakan zansa a binciko mani ita duk inda take don na ƙara jamata kunne da tayi nesa damu kamar yanda nayi a shekarun baya, idan kuma ba haka ba to zan sa a ɓatar mani dasu.." kafin ya rufe baki ya ji Hajiya ta ɗauke sa da wani irin zazzafan mari jikinta har tsima yakeyi saboda tsananin ɓacin rai da ɗacin kalamansa da suka dakar mata kunnuwa tamkar a mafarki, don sam batayi tsammanin taurin zuciyarsa yakai ya iya cewa zaisa a ɓatar masa da wani, cikin zafin rai ta ce,

"Tir da halinka Usman, ai kai ne kafirin ba ita ba ba kuma ɗan ta ba, kuma daga yau kada ka sake kafurta mani jika domin ina son abuna, sannan da kake zancen tubabbiya ai ƙwanda ita ta tubarwa ALLAH ta amshi Musulunci da tsaftatacciyar zuciya, kai fa? Kana musulmi ne kawai amma duka ɗabiun da kakeyi sun sha banban dana Musulmin ƙwarai, kuma ka kasa ganewa ka tubarwa ALLAH nka, na roƙi Sarkin halitta ɗaya gyara maka halaye da kuma ɗabiu kada su kaika ga dana sani tahar abada" ta goge hawayen da suka jiƙa mata fuska haɗe da nuna masa ƙofa tana ci gaba da cewa,

"Fita kabar mun gida bana son ganin ka, kuma in ka fasa sawa a ɓatar maka da ita baka haihu ba, ina nan ina jiranka ga fili ga mai doki, maza ka fita nace" ta ƙare zancen cikin ɗaga murya haɗe dasa hannu ta turasa, ganin yana ƙoƙarin yimata magana yasa ta juya masa baya don yasan halinsa, yanzu ne zai kalallameta da maganganun da zasu iya taunar mata da zuciya taji tausayin sa kuma sam bata buƙatar hakan a yanzu, burinta kawai ya chanja ya dawo mutumen kirki yanda komai zai gyaru a yanda take so kuma take buƙata a yanzu,

"Sam banji haushin marin da kika yimani ba Hajiya domin ke mahaifiya ta ce, amma ki sani zuciyata cike take da tuƙuƙi, ɓacin rai da takaici jin cewa wancan yaron da hasashe na ya zamo gaskiya akan cewa bayada tarbiya ɗa ne ga waccan tubabbiyar matar da nayiwa tsakani damu na kuma haramta mata shigowa gidan nan, da tun shigowata nasan shine da wlh nasa su Jazz sunyi masa mugun dukan da sai kamannin sa sun sauya, ta yanda idan ta gansa ba gidan nan kaɗai ba hatta garin nan saita nisanta sa dashi.." sake juyowa Hajiya tayi ta ɗauke sa da wani kyakkyawan marin cikin dakewar zuciya tare da nuna masa ita ta haifesa ta ce,

"Fita kafin na faɗi kalaman da zasu rusa maka dukkanin farinciki da kuma rayuwa, idan kuma ka fasa aikata dukkanin abunda ka faɗa to na faɗa maka baka haihu ba" yanda yaga ta rikiɗe masa tare da fikkar da dukkanin ɓacin ranta dake cikin zuciyar ta a fili ya sashi saurin juyawa yabar ɗakin dama gidan baki ɗaya kamar zai tashi sama, a halin yanzu babu abunda yake buƙata illa ya keɓance shi kaɗai don ba ƙaramar guguwa ce ke shirin tunkaro sa ba matuƙar Hajiya ta sauya a yanda yake buƙatarta,

Tsabar tashin hankali da tsoron fitinar dake shirin kunno masa kai ganin yanda Hajiya ta sauya masa yau yasa da kanshi ya shiga mota ya tayar ba tare daya jira direban nasa ya ƙara so ba ya bar gidan aguje, da sauri shima ya faɗa cikin ɗayar motar guard ɗin na Abba dake ƙoƙarin tada motocin su kafin su bi bayan sa aguje cike da mamaki suma, yanda yake gudu badon tsarewar ALLAH ba da babu abunda zai hanasa yin accident, ko daya isa gida bai wani tsaya parka motar ba daidai haka kuma bai kasheta ba ya fice ya nufi cikin gidan zuciyar sa na halbawa da sauri da sauri, kai tsaye sashensa ya nufa yana jin tsanar Momy na sake taso masa arai, yana shiga ya fiddo gorar ruwa a fridge ya ya buɗe ya kafa a baki, bai ajiyeta ba sai daya shanyesu tas yayi wurgi da gorar gefe ya sake ɗauki wata ya kafa abaki, itama bai ajiye ba saida ya sha fiye da rabi sannan ya tuttule sauran akansa, hannu ya sa ya shafo fuskarsa tare da yarfar da ruwan daya shafo a gefe ya faɗa kan kujera yana fidda numfashi ɗaya bayan ɗaya kafin ya jingina akan kujerar haɗe da kulle idanuwansa,

A hankali yaji an turo ƙofa tare dayin sallama wanda ba kowa bace face Janan data karɓo masa jikkarsa daga hannunsu Jazz kamar yanda ta saba akoda yaushe,  

"Abba.."

"Get out" ya faɗa da ɗan ƙarfi jin takira sunan sa tana ƙoƙarin gaishesa, a hankali ta ajiye jikkar kan kujerar dake nan farkon shigowa sannan tabar falon gaban ta na faɗuwa, kanta ta shiga tambaya ko meke damun Abban nasu ta ganesa cikin tashin hankali haka?. (Oho Janan, waya sani kuma, daga maganar gaskiya sai ya wani ruɗe ya tayar da hankalin sa? Kodai akwai wani abun aƙasa da bamu sani ba wanda ya sa yake tsoron sauyawar Hajiya?, Koma dai meye ja ƙafafuwan kiyi gaba kar ya saukar da ɓacin ran akanki)

Ya jima a haka kafin Nihal ta turo ƙofa ta shigo, 

"Hi Dad, Ashe ka dawo" ta faɗa tare da isa wurin ta zauna kusa dashi, a hankali ya buɗe idanuwansa tare da ƙaƙaro murmushin ƙarfin hali yana kallon ta, cikin sanyin murya dake nuna akwai abunda ke damunsa ya ce,

"Na dawo Nihal, ya ake ciki?"

"Fine dad, what's wrong with you?" Ta tambaya tana kallon fuskar sa, 

"Nothing Nihal, just want to be sleep"

"Are you sure dad?"

"Yeah upcouse my sweetheart" ya faɗa tare da kissing ɗin hannunta, murmushi tayi haɗe da miƙewa ta ce,

"Ok bye, gudnight" sannan ta fice daga ɗakin ta ja masa ƙofa ta rufe,

Komawa ya yi a yanda ta iskosa yana ci gaba da saƙawa da warware akan yanda zai ɓullowa Hajiya tabar zancen nan da take ƙoƙarin tadowa, ganin ya kasa samun mafita yasa ya fara ƙoƙarin natsar da hankalinsa da tunanin sa waje ɗaya, wanda shi kaɗai zaisa yasan yanda zai ɓullowa bakin zaren al'amarin, don a yanzu babu abunda yake buƙata sama da haɗin kan Hajiya da goyon bayanta akan shirin dake gaban sa, kuma ci gaba da tafiya a hakan ko yunƙurin ɗaukar wani mataki zai iya hanasa cimma gurin sa matuƙar bata sauko daga wannan fushin data hau ba, don haka zai haƙura da wannan damuwar har sai yagama kauda ta gabansa tukuna, in yaso duk yanda ya dace yayi zaiyi don ya shafe wannan zancen da baya ƙaunar bijirowar sa ko tasowar sa acikin rayuwar sa har abada, nesanta Momy da kuma wannan fitsararren ɗan nata dasu shine kawai rufin asirin sa, amma matuƙar ba haka ba to tabbas akwai gagarumar matsala da kuma damuwa tattare dashi, ɗan tsaki yayi haɗe da tambayar kansa meyasa tun ada bai yi tunanin shafe labarin su ba a maimakon ya nisan tasu dasu?, Wani tsakin ya sake saki a karo na biyu kafin ya miƙe ya wuce bedroom ɗin sa ya watso ruwa toilet, falo ya dawo ya haɗa coffee mai zafi ya koma kan kujera ya zauna haɗe da kunna tv yana kallon labarai yana kurɓan coffee ɗin hankali, don ba laifi ya ɗan samu natsuwa yanzu fiye akan ɗazu.

Washe gari tunda safe ya shirya ya je gidan Hajiya, zaune ya iskota tana karyawa ya turo ƙofar falon a hankali ya shigo, suna haɗa idanuwa ta kauda kanta gefe tare da ƙoƙarin miƙewa tabar wajen, da sauri ya ƙara sa tare da gurfanawa a gabanta, 

"Don ALLAH Hajiya kiyi haƙuri karki tashi"

ALLAH daya haɗata dashi yasa ta koma ta zauna tare daci gaba da karinta, tanƙwashe ƙafafuwan sa yayi agabanta ya gyara zamansa yana karantar fuskarta, har yanzu akwai sauran ɓacin rai ɗauke da ita amma duk da haka bazai tafi ba zai tsaya ya bata haƙuri, sai da ya bari ta gama sannan yayi gyaran murya haɗe da cewa,

"Ina kwana Hajiya" batayi niyar ta kasa ba amma sai ta taushi zuciyarta kasancewar tanada matuƙar raunin zuciya da kuma tausayi wanda hakan yasa yake cin galaba akanta akoda yaushe, cikin kwantar dakai da sanyin murya ya ce,

"Hajiya kiyi haƙuri ki yafemun abunda ya faru, wlh Hajiya ko bacci ban samu nayi ba jiya don ALLAH kiyi haƙuri"

"ALLAH ya sawaƙe" ta faɗa tare da miƙewa fuskarta a ɗaure tabar falon, ganin haka ya tabbatar masa da har yanzu cikin fushi take bata sauka ba, don haka shima sai ya mike ya nufi uwar ɗakin tata, yana azo ƙafarsa ta ce,

"Me na faɗa maka jiya ne?"

"Kiyi haƙuri Hajiya"

"Tafi abunka in kuma shigowa zakayi ni sai in tashi inbar maka ɗakin" jin ta ce haka yasa ya koma baya haɗe da ficewa daga gidan gaba ɗaya, da yake yasan akwai wani nufi azuciyarsa haka ya dinga zuwa kullum.yana bawa Hajiya haƙuri amma tayi banza dashi ta nuna masa da yinsa da rashinsa duk ɗaya agareta matuƙar bai shirya sauyawa ba izuwa yanda take so, kimanin kwana uku ya kwashe yana faman lallashi da bata haƙuri kafin ya samu a kwana na huɗun ta haƙura, shima ɗin saida ta sake yimasa faɗa sosai tare da nasiha sannan ta nuna masa komai ya wuce ta haƙura, suna zaune suna fira da ita Jabir ya shigo gidan yazo kawo mata ganye data bugawa Momy ta ce asiyo mata, wani irin ƙololo ne ya tasowa Abba yayi saurin ɗauke kansa gefe don kar Hajiya ta fahimta, shi kuwa Jabir yana tunkarowa falon daya hango Abba sai yayi saurin juyawa, kallon Abba Hajiya tayi haɗe da cewa,

"Duba Don ALLAH, yanzu kai haka adda daɗi ace ɗanka ka zame masa abokin gaba, ka koma tamkar maƙiyinsa saboda hali irin naka?" Shi dai Abba baice komai ba sannan kuma bai juyo ba sai faman tafarfasa zuciyar sa keyi, yana jin muryar Jabir yana faɗin,

"Ke ƴar tsohuwa mai kuka turo a karɓar maki saƙonki na wuce"

"Haba kai kuwa mijin yarinya shigo mana"

"Wa? ALLAH ya tsari gatari da shuka, kedai aiko karɓar maki don nikam yau banga wajen zama agidan ki ba"

Miƙewa tayi tsam ba tare da yaji tahowarta ba har ta ƙara so ta kamo kunnensa tana faɗin,

"Ni kake faɗawa hakan don gidan ku" ta matse kunnen tare da jawosa ta shigo cikin falon dashi, "Awwshh.." ya faɗa yana dariya tare daci gaba da cewa,

"Sakeni grandma ma kada kiyiwa Momy illa ga ɗan zaki ɗin nan nata da take ganin ya girma ta kusa fara cin moriyar sa"

"Waye ɗan zakin?, Saina makeka anan" ta faɗa tare da ɗaga ɗayan hannunta kamar zata dake sa, dariya yasa ya haɗe hannayensa waje ɗaya yana faɗin,

"Tuba nake uwar ɗakina, wannan irin fushi haka ai saiki kumbura ki fashe" ya ƙare zancen yana kallon gefen da Abba yake zaune ya cika yayi fam, Hajiya kaka da batasan inda  maganar tasa ta nufa ba ta ce,

"Ai kai ɗin ne wani zubin ka fiye taurin rai, ya Momyn taka?"

"Lafiya klw take, kiyita haƙuri da taurin ran nan nawa, kin san wuce gado wuya ne dashi"

"Ah to, kuma kayi gaskiya, ALLAH to yayi maka magani"

"Amin Hajiya, yanzu dai ga saƙon ki nan, ta ce na gaisheki, kuma Razina ta ce na faɗa maki, ki ɗauke idon ki daga ɗan saurayin nan nata, don sama ta riga data  yiwa yaro nisa saidai yasa ido yayi kallo"

"Ita dai ta sani da kishin nan nata, indai tani ka faɗa mata cewa na haƙura na bar mata kai gaba ɗaya"

"Kai Hajiya, da wuri haka?, Ko da yake matar tawa ta musamman ce, dole kowa yakkara da ita yaja baya don ita ɗin kainuwa ce dashen ALLAH.."

"Oh kai kam ALLAH yayi maka magani, ba kada aiki sai karin magana abaki kamar wata tsohuwa, ko dai ni ban fiye yin wannan ɗabi'a ba balle kai"

"To ya zakiyi, kinga ke bakiyi ba amma jininki nayi, don haka kawai kiyi haƙuri tunda anriga angama"

"Ya zanyi fa, ai na haƙura kaji dashi can" 

"Nadai ji, ina mutuniyar?"

"Wa kenan?"

"Uwar ɗakin ki mana"

"Au, waccan ja'irar?, Kai rabani da zancen ta kwana biyu bata shigo ba" 

Gaba ɗaya Hajiya ta manta da zancen Abba a wajen har sai da taji yayi gyaran murya haɗe da miƙewa yana faɗin,

"Hajiya zan wuce"

"A'ah, shin dama baka tafi ba?, To ALLAH ya kiyaye"

"Amin ya faɗa tare da gyara babbar rigar sa yasa takalman sa zai fice"

Ba tare da Jabir ya kalli gefen da yake ba ya ce,

"Grandma kenan, yanzu dai da kanki kin banbance tsakanin ke da Razina, duk dake ɗin jinin jiki ce dake yawo ajikina to ita kuma wani mahaɗi ce ta wanzuwar farinciki agareni, indai kina son ki riƙa ganin walwalata haka to tabbas sai kin dena nisanta ni da ita domin hakan ne kaɗai zai tabbatar maki da samuwar farinciki na"

Tsaye Abba yayi kamar zai juyo sai kuma ya fasa yaci gaba da tafiyar sa, kallon Hajiya Jabir yayi ya saki murmushi ganin saƙonnin sa na isa inda yake so yanda ya kamata sannan yaci gaba da cewa,

"Ya naji kinyi shiru, ALLAH dai yasa ba ɓaci ranki yayi ba, domin yin hakan na illa ga lafiya, don haka ki kula"

Da sauri Abba ya ƙarasa ficewa cikin ɓacin rai tare da gajiya da tarin habaice habaicen da Jabir ke aiko masa, tabbas sai ya yi maganin wannan yaron domin yana nema ya tsallake gona da iri, kuma shi sam baya ɗaukar hakan ga kowaye,

Shiru Hajiya tayi tana kallon Jabir daya cije gefen leɓensa na ƙasa yana kallon ƙofar da Abba ya fita haɗe dayin gyaran murya ta ce,

"Anya Jabir rayuwa zata tafi haka? Shi ɗin fa ƙanen mahaifin ka ne, jefar da haƙƙin ka da ALLAH ya ɗora akansa da ya yi  bashi zaisa kaima ka jefar da nasa haƙin dake kanka ba, duk lalacewar sa shi ɗin tamkar mahaifin ka ne kuma bazaka taɓa sauya hakan ba, nasan bai kyautawa ga abubuwan da yakeyi amma ina nan ina iya bakin ƙoƙarina wajen ganin na sauyasa kafin ta ALLAH ta kasance agareni, saboda haka ko kaɗan ne ka samu gurbin da zaka iya basa a zuciyar ka kamar yanda kayimun ka yafesa kuma ka bashi girmansa na ƙanen mahaifin ka"

"Kiyi haƙuri Hajiya kaka, bazan iya haka ba" ya faɗa tare da miƙewa ya fice abunsa, kuka ta fashe dashi tana mai sake nadamar barin aikata kuskuren daya faru acikin zuri'ar ta tare da roƙon ALLAH ya yafe mata ya haɗe mata kansu aduk inda suke,

A ɓangaren Janan kuwa yau kimanin kwanan su uku kenan da fara jarabawa, karatu takeyi sosai ta yanda gaba ɗaya ta tattara hankalinta ta maida akanta, ta jingine komai a gefe ta ajiye ta fuskanci abunda ke gaban ta, ba tada wani buri a yanzu daya wuce taga ta ƙare exam ɗin ta lafiya kuma tafito da A fly, hatta fita ma ta dena yi kullum tana guiden tana karatu idan kuma bata can tana ɗakin ta, abu biyu zuwa uku ne ke tsaida ta, sallah da wanka ko kuma kiran mm kawai ke tadata, amma hatta abinci wani lokacin tana ci tana karatu ne, gaba ɗaya har faɗawa tayi saboda yanda take stressing kanta, ganin haka yasa shima mm ya rage damun ta da kira koda kuwa yana buƙatar hakan don ɗai ya tayata ganin ta cika burinta, 

Ata ɗaya ɓangaren kuwa tuni ya gama yiwa Momy da Razina visa, kwana biyu masu zuwa ya rage su wuce ƙasar china tare dashi don haɗo lefensu, haka ma ta ɓangaren Captain Asgar, tuni suma sun gama haɗo lefensu da sauran kayan aure, wanda Abba ya gama tsarawa cewa ana saura sati ɗaya Janan ta kammala jarabawa zasu zo a kawo tare da fara shagalin bikin bayan ta kammala....

  

*ALLAH KA JIƘAN IYAYENMU👏😭*

*Page ɗin yau naku ne AUNTY MAIJIDDA MUSA, AUNTY FARIDA MUHAMMAD ABBAS, SISTER NAJIDA BICCHI da kuma NANA RUƘAYYA, Ina matuƙar godiya yanda kuke ƙoƙarin bibiyar wannan littafi, alkhairan ALLAH sukai maku aduk inda kuke haɗi da nagartaccen farinciki a zukatan ku marar yankewa, ALLAH kuma ya raya maku zuriarku ya sanya mata albarka ya ƙare maku ita ga dukkanin abun ƙi, fillah ina yimaku ƙauna ta musamman har cikin zuciyata, ngd, ngd sosai ALLAH yabar taren mu har a aljannah👏*

______________________________

  Kasancewar a chana mm zasu fara sauka idan sun ɗauki passengers kafin su wuce dubai bayan kwana biyu, suyo kwana uku acan suna jigilar kai da komowa a tsakanin ƙasashen sannan su sake dawowa china su ɗebi passenger ɗin da zasu dawo Nigeria dasu ya sa ya yanke shawarar kiran wani abokin sa dake zaune can wanda mafiya lokutta wajensa yake sauka idan yaje ƙasar mai suna Mu'azzam, haifaffen ɗan Nigeria ne a jahar Zamfara, aikine ya kaisa ƙasar a wani kamfanin ƙera motoci, sai kuma ALLAH ya nufi acan zaman nasa yake, bayan sun gaisa ya sanar mashi da cewa yau suna kan hanyar isowa ƙasar yana so ya sama masa ɗaki ɗaya a hotel da zai sauki su Momy acan kafin ranar da zasu koma, sosai abun ya bawa Mu'azzam mamaki daya ji mm ya ce wai ya kama masa ɗauki ɗaya a hotel don zaizo da mutane, murmushi kawai yayi ya amsa masa da to don yasan indai shine kaɗan daga cikin aikinsa kenan, a cewar sa baya son yana ɗora masa lalura shiyasa ko shi sai da yayi da gaske sannan ya amince ya riƙa sauka wajensa a maimakon hotel, don haka kawai ya ƙyalesa ya sa aka gyara ɗaki ɗaya daga cikin ɗakunan dake gidan, cike da farinciki da ya sanar da matar tasa mai suna shahida wacce ta kasan ce ƴar nan ƙasar China cewa mm ne ke tafi da baƙi ta shiga shisshirya masu abunda zasu ci kafin su ƙara so, don itama ba laifi tana da matuƙar son mutane sosai, anan ƙasar ya haɗu da ita wajen aikin sa, wasa wasa kuma suka fara soyayya kuma cikin ikon ALLAH har ta kaisu gayun aure, yanzu haka suna da yara biyu, Haisam da kuma Ƙaisah.

Suna isowa mm ya kirasa suka je suka ɗauki su daga airport shi da Shahida, basu wani jima ba da sauka ba suka isa inda cikin girmamawa Mu'azzam da Shahida suka shiga gaishe da mom, haka ma Razina ta gaishesu itama sannan suka yi masu iso wajen motar da suka zo da ita suka shiga Mu'azzam ya ja suka tafi, kai tsaye hanyar gida mm yaga ya nufa dasu a maimakon hotel kamar yanda yayi tsammani, juyowa ya yi ya kallesa fuskarsa ɗauke da alamun tambaya mu'azzam ya yi kamar bai ganesa ba, ita kuwa Razina tuni fira ta ɓarke tsakanin ta da Shahida kai kace sun saba da juna sai faman zuba idanuwa takeyi kan titi tana kallon gari duk inda suka wuce sai ta tambayeta ina ne ita kuma tana bata amsa cikin harshen turanci kamar yanda tayi mata don ba laifi takan fahimta kaɗan kaɗan, Hausar ce dai har yanzu bata zauna mata abaki daidai ba, ita kuwa Momy tunda suka gaisa bata sake cewa uffan ba saboda yanda jikinta yayi mata tiɓis saboda gajiya, juyowa mm yayi tare da kallon Razina ya ce,

"Ai fa, ba zama ɗan ƙauye ya zo birni, duk kin bi kin ishi mutane da surutu sai kace ke kaɗai acikin motar" dariya Shahida tayi don ta fahimci me yake cewa, sai da ta kalli yanda Razina ta ƙwaɓe fuska jin abunda ya faɗa sannan ta ce,

"Yeah is good, is good, allow her to talk, i like the way she's" 

"Nooo..I don't want her to disturb you, she's very talkative"

"Rilly! Wow I like her" dariya Mu'azzam yayi haɗe da kallon sa ya ce,

"Kama fidda bakinka malan, in ba haka ba ka ji kunya don indai Shahida ce to an haɗu da an dace, itama ɗin gwana ce ta bugawa ga jarida wajen surutu"

"ALLAH?"

"Hmmm, ai yanzun nan ne zata baka kunya in kafiye zaƙewa tsakaninsu, shiyasa nake roƙon ALLAH yasa kar yaran nan idan sun girma su biyo ta da ɗan banzar surutu, musamman ma Haisam da babu ruwansa" dariya mm ya kwashe da ita ganin yanda Shahida ta kwaɓe fuska ta madubi tana ballawa Mu'azzam harara jin abunda ya faɗa haɗe da cewa,

"Tab..aikuwa kasan barewa baza tayi gudu ɗan ta yayi rarrafe ba, ai kaima ɗin ba abarka a baya ba indai wajen surutu ne"

"Inaaa...ai ko kaɗan ban kamo ƙafarta ba, parrot ma daya ganta sai da yayi saluting nata har kake wani haɗa ni da ita" ya ƙare zancen cikin zolaya yana ƙyarenta ta madubi haɗe da kashe mata ido, ɗauke kai tayi tayi kamar bata ganesa ba shi kuwa mm ya ce,

"Yanzu dai tsakanin ku ne ba ruwana a fiddani ciki, Madam sorry pls"

Da haka suka ƙarasa gida mai gadi ya buɗe masu gate ya shige da motar ya yi parking, suna fitowa mm yayi saurin zagayowa ya miƙa wa Momy dake ƙoƙarin fitowa hannu ta riƙosa haɗe da cewa,

"Sannu Momy, kin gaji ko?"

"Bari bari Muhriz, jin jiki na nake yi tamkar an bani kashi, kai gaskiya kuna ƙoƙari ni irin wannan doguwar tafiya ba sonta nake yi ba"

"Kai Momy, ni dake son ƙarshen shekarar nan na kaiki hajji, idan kin dawo kuma mutafi umura tare" ya ƙare zancen yana dariya ganin yanda take takawa a hankali riƙe da hannunsa saboda yanda ƙafafuwan keyi mata tsami, "Indai hajji ce zan daure naje, amma umura na yafe bazan iya ba", ta ƙare zancen da dukkanin gaskiya dake fitowa daga ƙasan zuciyar ta,

Sai da suka fara watso ruwa suka ranka sallolin dake kansu sannan suka zauna cin abinci, duk da ba irin abincin Hausawa bane sun ci sosai don ba laifi yayi masu daɗi, hakan kuwa ba ƙaramin farantawa Shahida rai yayi ba saboda tana son mutum mai sakin jiki da kuma rashin nuna mata ƙyama, wanda mafiya lokutta hausawan mu haka suke ga ire iren yare da basu sani ba,

Bayan sun kammala mm ya kalli Mu'azzam dake latsar waya ya ce,

"Wai ina yaran nawa suke ne?"

"Oh!, wai Haisam da Ƙaisa?, shi yana wajen lesson ita kuma Inaga bacci takeyi"

"No wander, shiyasa banji ƙilbasar su ba tun da muka iso" 

"Ai kuwa, haddai Ƙaisa uwar rigima, da yanzu ka ji kukan ta ya fi a ƙirga"

Kallon agogon dake ɗaure a tsintsiyar hannunsa mm ya yi haɗe da cewa,

"Think lokacin Sallah ya yi fa"

"Oh, haka ne fa, tashi muje daga nan sai mu biya mu ɗauko Haisam"

"Wai dama ba anan cikin gida ake lesson ɗin ba?"

"Eh acan gidan uncle ɗin Madam ne ake yimasu shida ƙannen ta"

Daga haka mm bai sake cewa komai ba ya yi gaba shi kuma ya bisa a baya bayan ya ƙwalawa Shahida kira dake can zaune tana  kwasar fira ita da Razina Momy na aka baki itama jefi jefi ya ce ta ɗan haɗa masu abu marar nauyi kafin su dawo sannan ya fice, sai da ta koma ta sanarwa dasu Momy lokacin sallar magrib yayi sannan ta wuce ɗakin ta itama, kasancewar su Momy nada arwalla sai kawai suka tashi suka  yi sallar su sannan suka fito falo suka zauna, daidai lokacin Ƙaisa da bata wuce shekaru uku ba ta taso bacci tana murzar idanuwa, tana kawowa falon ta saki idanuwa tana kallon baƙin fuskar dake ci, hannu Janan ta miƙa mata haɗe da cewa,

"Come.." kafin ta rufe baki ta ja baya haɗe da ƙwalawa Shahida dake zaune tana addu'a kira, "Mahmah"

Shahida ta fito da sauri don ta zata wani abun ne sai kawai taga Ƙaisa ta ɓuya a bayan ta tana nuna mata inda su Janan ke zaune, ajiyar zuciya tayi tare da jawo ta ta nufo wajensu da ita tana faɗin,

"Come Ƙaisa, ki gaishe ku kin ji ta"

Dariya Razina tayi haɗe da cewa,

"Ba haka zaki ce ba, ki gaishu su, kin ji ko"

"Ok , to ki gaisheta kin ji ko"

"Gaishe su zaki ce" ta sake gyara mata tana dariya, cike da ƙosawa koyon yanda zata faɗa ɗin ta ce,

"Oh my God, Ƙaisa greet them, they are your momys" ta ƙare zancen tare da ɗorata akan jikin Momy, da sauri ta zille tana maƙe kafaɗa haɗe da cewa "No momm.. she's an old woman, i don't want her to be my mom"

Dariya duk suka saka cike da jin kunya shahida taji tamkar ta nitse a ƙasa, hannu ta ɗaga da niyar dukan ta Momy ta ce, "Noo...allow her mana, she's a small girl abi" kallonta Razina tayi har lokacin bata dena dariya ba kafin tace,

"So, what up me, do you like me?"

"Yeah i like you" ta faɗa haɗe da zuwa jikinta ta faɗa, dariya Momy tayi haɗe da kallon Shahida ta ce,

"You see!, this are the kind of children we have now, they already know their parents since before they where born, thank God i hv my own by my side, ku riƙe naku in riƙe nawa"

"A'ah Momy kar kice haka, kika sani ko Ƙaisa ce zata kaiki Saudiya"

"Ta makaro ai yarona ya riga daya rigata, taje can na yafe ta biyawa iyayen ta" yanda Momy ke tsokanar Ƙaisa ɗin da wasa ana dariya har tana riƙon ƙafar ta tana janyewa ba ƙaramin burge Shahida yayi ba, sai taji ina ma ace anan take zaune tare dasu, da family ɗin nata sunfi kowa zama cikin farin ciki akoda yaushe.

Miƙewa tayi ta shiga kitchen ta barsu nan falo zaune bayan ta kunna masu tv, ɗan farfeaun kayan ciki daya sha vegitables ta shiga haɗa masu kamar yanda maigidan nata ya ce tayi, bayan ta ƙarasa ta shiga ciki tayo wanka ta saka atamfarta mai kyau itama ta fito falon ta zauna riƙe da ɗan kwalin a hannu tana ƙoƙarin ɗaurawa amma ta kasa, ajiye Ƙaisa Razina tayi dake jikinta akan kujera haɗe da miƙa hannu tana cewa Shahida,

"lemme help you aunty" ba musu ta miƙa mata ɗan kwalin ta yimata ɗauri mai kyau haɗe da fikkar da jelar gashin nata a gefe sannan ta ɗan ja ɗan kwalin kadan a baya yanda goshin zai ɗan fita tana faɗin,

"Wow! aunty you look more beautiful"

"I know my sister, shiyasa ina son kayanta nan naku"

"Not kayanta nan naku, kayan nan naku"

"Ok , kayan nan naku" Shahida tafaɗa tana dariya, suna zaune su mm suka dawo tare da Haisam da shekarunsa zasu kai biyar zuwa shidda haka, cike da natsuwa ya ƙaraso cikin falon ya fara gaida mom ɗin sa sannan ya gaida su Momy da Razina yana binsu da kallo,

"Haisam, do you know them" Mu'azzam dake riƙe da makullin mota yana ƙoƙarin zaunawa kusa da Shahida ya faɗa yana kallonsa,

"No dad" ya bashi amsa tare da ɗago kai ya kalli mm sannan ya sake maida kallonsa ga Razina dake zaune, ya ce

"But dad she's looking a like with uncle Muhriz"

"Yes, sibling ɗin sa ce, wannan kuma mom ɗin su" ya bashi amsa da Hausa don sosai yake son su iya yaren nasa, murmushi Haisam yayi yana kallon Momy tare da sake gaisheta ta miƙa masa hannu ta ce yaje kusa da ita ya zauna, ba musu kuwa ya je ya zauna ta shiga tambayarsa ya karatu, bayan ya amsa masa ta ɗago kai tana kallon mm haɗe da cewa,

"To da alama shi wannan maigidan nawa yana auren, su o'oh dai ne ba yarda" mm na dariya ya ce,

"To Momy banda abunki wake yarda da kishiya in ba dole ba, ai da gaskiyar Ƙaisa ƙara tayi ta kanta ko little ɗin uncle" ya ƙare zancen tare da lakutar chick ɗin ta yana yimata wasa,

"To ai shikenan, sai taje can ta ƙarasa"

Mu'azzam kuwa tuni ya shafa'a da kallon Razina dake ɗauke da Ƙaisa, sai yaga har wata kama takeyi da ita musamman da yaji wani yanayi akanta cikin zuciyar sa, kallon da yakeyi mata ya sata tsarguwa ta miƙe tare da ajiye Ƙaisa ta nufi kitchen inda taga Shahida tayi, saida ta shige sannan ya kauda kansa yana murmushi haɗe da kallon mm ya ce,

"Friend na gani fa ina so?" Harara mm ya balla masa haɗe da cewa,

"Bakada aiki gaskiya, to an rigaka"

"Are you serious?"

"Yes upcouse" mm ya bashi amsa tare da ficewa falon don kar ya ɓallo tmasa ruwa, a can wajen wani ɗan corridor ya nufa dake ɗauke da kujeru ya zauna tare da ciro wayar sa ya rubuta daddaɗan message tare da fatar nasara a jarabawa ya turawa Janan da mtn line ɗin sa da bazai nuna inda yake ba tunda shi every where you go ne, yana gama turawa Mu'azzam ya iso wajen riƙe da bowl guda biyu da ferfesun kayan cikin da Shahida ta gama haɗa masu ya miƙa masa ɗaya sannan ya nemi kujerar dake kusa dashi ya zauna shima, suna ci suna ɗan taɓa hira  inda nan ya tabbatarwa da mm shida da gaske yakeyi yana son Razina, ba tare da mm ya ɓoye masa komai ba ya sanar dashi alaƙar dake tsakaninta da Jabir wacce har ankai ga maganar aure, ya ƙara masa da cewa yanzu haka ma dalilin shigowarsa tare dasu lefenta da nasa zasu haɗawa, ya kuma bashi haƙuri sosai don ko ba don haka ba baya tunanin zai iya amincewa ya auri Razina duk da ya cancanci fiye da haka a wurinsa saboda karamci da mutuncin sa, ba don komai ba sai bazai jurewa yayi nesa da ita ba har hakan, haka kuma yana jin nauyin Shahida don ta ɗauke sa da mutunci kuma tana girmamawa da mutunta sa, saboda haka ba ƙanwarsa ba ko wata ya ji abokin nasa zai auro mata to sai inda ƙarfin sa ya ƙare wajen hanasa aikata hakan balle ace shi da kansa zai ɗauki ƙanwarsa ya aurar da ita ga mijin ta, 

Duk da Mu'azzam yaji ba daɗi ya fahimci abokin nasa sosai tare da yimata fatan alkhairi, ya kuma yi alƙawarin binne wannan zancen acikin zuciyar sa har abada, bayan kwana biyu mm ya bawa Momy kuɗaɗe masu matuƙar yawa tare da MasterCard ɗin sa da zasuyi sayayyar kayan lefen kafin ya dawo don yau zai wuce Dubai, ya kuma roƙi Mu'azzam da yaba Shahida dama ta rakasu a siyo duk abunda ya kamata kafin ya dawo nan da kwanaki uku, don washe garin ranar daya dawo zasu koma Nigeria, sai da suka fara zuwa tare suka siyo akwatunan da za'a saka kayan ya zaɓawa Janan best colours ɗin daya san tana so sannan ya wuce, da daddare Mu'azzam ya sake sa suka shirya suka fita tare ya kaisu campaning wani abokinsa na cosmetic suka fara siyo kayan shafe shafe da turarukka da sauran abubuwan da suka shafi ɓangaren, wanda Momy bata san yanda akayi ba saidai taga sun dawo gida ba tare da ta biya kudin ba, suna isa gida kuma motar campaning na isa da kayayyakin da suka siyo, data yi masa zancen kuɗin sai ya ce ta barsu ya riga daya biya komai tayi ta saka masa albarka, haka ya riƙa fita dasu kullum tare da Shahida ana sissiyo abubuwan har aka gama, wanda kusan kaso talatin bisa ɗari cikin kuɗin kayan duk shine ya biya, ko da mm ya dawo ya yi matuƙar mamakin ganin yawan kayayyakin da aka siya, don a tsammanin sa daƙyar idan kuɗin daya bayar zasu isa shiyasa ya haɗawa Momy da MasterCard ɗin sa, sai gashi yaga ko kuɗin daya bata a hannu basu ida ƙare wa ba balle ayi tunanin ciro wasu cikin account ɗin sa, wani irin nauyi ne ya kamasa lokacin da Momy ta faɗa masa cewa gaba ɗaya cosmetic ɗin da aka siyo da turarukka Mu'azzam ya biya kuɗin haka ma akwai wasu abubuwa da dama aciki da shine ya biya kuɗaɗen su, shiru yayi yana mamakin karamci irin nasa wanda ba tun yau ya saba yima shi ba, ƙoƙarin samunsa yayi masa godiya yayi amma aduk lokacin daya buɗe baki zai yi magana sai hanasa, bai samu damar yin hakan ba sai washe gari da suka rakkosu zuwa airport zasu wuce, ya miƙa masa hannu sukayi musabaha haɗe da riƙe hannun nasa sosai ya ce,

"Thank you so much friend, indeed..." Mu'azzam yayi saurin dakatar dashi ta hanyar cewa,

"Enough Muhriz, what a friends mean, kai dai sai mun iso buki in sha ALLAH"

"Ba damuwa, kai ne mutum na farko kuwa da zan fara sanarwa"

"Da dai yafi maka, don wannan karon duk ka gwadamin wariyar launin fata tofa zamu gartaya dakai"

"Hakan bazai faru ba in sha ALLAH"

"To yayi, ka gaida Madam Janan, kafaɗa mata cewa i solute her da tayi ƙoƙarin fitar mana dakai a jerin tazurai, don ni har nazata bakada lafiya sai mun garzaya dakai asibiti" ya ƙare maganar cike da shaƙiyanci yana dariya, dariyar shima mm yayi tare da bashi hannu suka tafe ya ce,

"Ka shirya kuwa a cikin wata tara cif zan tabbatar maka da cewa ni ɗin lafiyayyen ne, kai badon jinjiri ɗan wata bakwai ba lafiyayyen bane to da nace acikin wata bakwai zan baku babynku a hannun ku don na tabbatar maku da cewa lafiya ta garau" ya faɗa yana wani jinjina jikinsa suka sake tafewa suna dariya,

Shahida kuwa har da ƙwallanta don ba ƙaramar shaƙuwa sukayi da Razina ba, acikin ƴan kwanaki biyar ɗin nan da sukayi ta koya mata abubuwa da yawa da suka shafi makeup irin wacce akayi anan Nigeria da kalolin ɗaurin ɗan kwali da dai sauran su, haka itama Razina ta koyi kalolin yanda ake sarrafa abinci irin na kasar shina da kalolin abincin da muke dasu anan gida kuma suyi daɗi sosai, infact dukkanin su sun shaƙu da juna ga Ƙaisa itama sai faman kuka takeyi ganin Razina zata tafi, har ta ɗan yi nisa sai kuma ta juyo da gudu tana share hawaye ta karɓi ƙasa dake hannun Shahida tana faman zillo ta ɗauke ta, kiss tayi mata a kiss haɗe da cewa,

"Zanyi kewarki my little, stop carrying kinji ko" ta sa hannu tana goge mata hawaye, daidai lokacin Mu'azzam ya ƙaraso wajen ya miƙa mata hannu ya karɓi Ƙaisa tare da cewa,

"To amarya maza jeki ki tafi ke suke jira, ashe ba ni kaɗai zanyi kewar ƙanwar nan tawa ba har da family nawa, how i wish Zaki ci gaba da kasancewa a tare damu har abada" sinne kai tayi ƙasa tare da shafa kan Haisam daya rungume ƙafafuwanta, ba tare da ta ce komai ba ta juya tana goge hawaye tabar wajen, cikin ɗan ɗaga murya Mu'azzam ya ce,

"Ki gaidai angonki Jabir da yayi mani rigage, kice nace shudin mai sa a ne kuma ina taya shi murna" ya ƙare zancen tare da rungumo Shahida a jikinsa ya sakar mata kiss a forhead, 

Mm dake can tsaye a bakin jirgi ya zuba hannayensa a cikin aljihu yana hangosu yayi murmushi tare da neman tsari akan duk abunda zaisa ya zamo silar rushewar farin cikin abokin nasa da kuma matarsa, Razina na shiga shima mm ya shiga aka rufe ƙofar don dama su kaɗai ake jira, da sauri ya ƙara sa can wajen tuƙin ya samu har abokan tuƙin nasa Erik da James sun fara daidaita komai shi kaɗai suke jira a tashi, cikin mintuna ya gama saita na ɓangaren sa shima sannan jirgin ya fara tafiya a hankali kafin daga bisani kuma ya tashi sama, Mu'azzam na ganin sun tashi ya ƙara janyo Shahida ajikin ya yiwa Ƙaisa kiss a kunci sannan ya juya suka nufi wajen motar su suka wuce gida.

***.        ***.        ***.        

   A ɓangaren Janan kuwa kwanaki shidda suka rage masu su kammala jarabawa, kallo ɗaya zaka yimata ka fahimci ba kaɗan ta bawa karatun muhimmanci ba saboda cikakken lokacin kanta ma bata da shi yanzu, sallah da kuma wanka kadai ke tada ita idan tana karatu amma hatta abincin wani lokaci tana ci tana karatu ne, duk da tarin soyayyar da take yiwa mm ta danne ta maida hankali wajen karatun ta sosai saboda shima ya faɗa mata cewa zai rage damunta a waya saboda ta samu isasshen lokacin da zata maida hankali ga karatun ta, shiyasa duk kwanakin nan da yayi tafiya ba tare daya samu kiranta akai akai ba sai dai message bata wani damu ba tunda dama yariga daya faɗa mata,

Yau ma kusan zaune ta kwana tana karatu don exam biyu suke da ita gobe, ɗaya practical ce da rana zasu yi misalin ƙarfe sha biyu, ɗayar kuma sai zuwa ƙarfe huɗu zasu rubuta ta, kasancewar bata son tayi latti yasa ƙarfe sha ɗaya na bugawa ta ɗauki motar ta ta wuce school gabanta na faɗuwa, gashi duk jikin nata baya yimata daɗi amma sai ta ta'allaƙa abun da rashin samun isasshen baccin da bata yi bane daren jiya,

Tana fita ko awa ba'a yi ba motocin ambassador Hussain Salim kusan ƙwaya bakwai suka iso gidan nasu, dama tuni Abban yasan da zancen zuwan nasu na kawo kayon auren Janan kamar yanda ya tsara ya kuma yi order duka abunda zasu ci su sha a hotel don kar ma kowa yasan da zancen har sai sun iso, suna isowa ya kira hotel ɗin ya ce akawo masa order ɗin da yayi sannan ya fita wajen tarbon su, manyan mata ne hamshaƙan masu ji da nera ko wace taci ta ƙoshi, kana yi masu kallo ɗaya zaka san hutu da jin daɗi ya zauna ajikinsu su bakwai, sai ambassador Hussain Salim da kansa da kuma Asgar.

Da kansa yayi masu iso har cikin gida dama koda yaushe gidan a gyare kuma a tsaftace yake kamar yanda Madam florence ta saba yi akoda yaushe, bayan sun Zazzauna a inda aka tanadar masu acan ɗayan falon ɗan madaidaici dake gefen ƙarin falon dake nan ƙasa su kuma su Abba da ambassador Hussain salim da Asgar suka zauna a kujerun dake nan tsakiyar falon suna kallon yanda ake shigowa da kayayyakin ɗaya bayan ɗaya Abba na faman kiran masha ALLAH yana wasar baki tare da cewa Madam florence taje sama ta kirawo masa Nihal, ko kaɗan Nihal bata so tasowa ba don baccin bai isheta ba amma jin kamar sautin hayaniyar mutane ya sata ɗago kai tana kallon Madam florence haɗe da cewa,

"Madam so we have visitors me?"

"Yes my dota"

"Ok, tell him am coming" ta ƙare zancen tare da sauko da ƙafarta daga kan gadon sannan ta mike tsaye, bata wani tsaya sauya kayan baccin dake jikinta ba irin masu dogon wando da riga mai dogon hannu ta shiga toilet ta wanko bakinta sannan ta fito daga ɗakin nata kanta ko ɗan kwali babu tana saukowa a hankali, kamar wacce aka tsaida ta tsaya cak a bakin hawa matattakalar tana ƙare wa kayan dake wajen kallo sake da baki har tana faɗin "wow..fantasti" ba tare da tasani ba, Muryar Abba dake faman murmushi da taji yana faɗin,

"Morning sweetheart, ƙara so mana" ta sata yin wata ajiyar zuciya tare da tattab'a saitunan kalolin akwatayye dake wajen ƙwaya biyar tana ratsawa ta tsakiyar su tare da juyawa tana kallon kayayyakin da aka shigo dasu, kama daga kan katam katam ɗin drinks da na swan water, kwalayen biskit, cingwam, chaculate da sauran kayan tarkace na na gani ina so, hatta dabino buhu guda suka zo dashi da ƙwallayen goro ƙwaya biyar, a gefe kuma ga buhuhuwan shinkafa, semovita, taliya, makaroni da harkokin manja da na mangiɗa da maguna da za ayi amfani dasu wajen hidimar bikin suma an tule su waje ɗaya, ga wani kwali a gefe shima da kalolin invitation na ɗaurin aure dana programs ɗin da aka tsara, 

"Abba wannan kayan fa" Nihal ta faɗa tana kallonsa haɗe da ƙara sawa wajen, ambassador Hussain da Asgar data hango yasa bata bari ya bata amsa ba ta ci gaba da cewa,

"Wai all dis is for my Janany sister, wooo...how lucky she's"

Dariya ambassador yayi shida Abba suna kallon juna kafin Abba yace,

"Your lucky most past her own by God grace sweetheart, where she's"

"Ta je school exam, Kuma Inaga biyu zasu yi yau"

"Eh na sani, amma nazata ɗaya zasu yi dt's 4:00 -6:00 na marece kenan"

"No za suyi practical by 12:00, think yanzu haka ma sun shiga" ta bashi amsa tana kallon kayan saboda gaba ɗaya sun gama ruɗata tare da tafiya da imanin ta, don kusan hilux huɗu ta kwaso kayan shiyasa duk girman falon sai da aka cika ko ina da kaya, Asgar kuwa sai ƙamshi yake sha yana wani basarwa shi aka tilas ya sai girma,

Miƙewa Nihal tayi ta gaida ambassador Hussain sannan ta matsa kusa da Asgar tare da ɗaya masa hannu ta ce, "hy Asgar" ya kauda kansa gefe ba tare daya amsata ba don shi haushi ma take basa, shi yanzu ba wadda ya matsu ya gani sai princess ɗin sa Janan, yaga yanda zai burgeta idan taga irin fatar da yayi mata shi da iyayen sa, yasan tunda har kayan suka burge wannan mai rawar kan tsiya to tabbas zasu burge Janan ɗin sa,

Kai tsaye falon da iyayen Asgar mata suke ta nufa ba tare data damu da kayan dake jikin ta ba, kallo ɗaya Madam florence tayi mata ta ɗauke kai yayin da ita kuma ta ƙaraso wajen su tana faɗin,

"Hi, sannun ku da isowa" sannan ta wuce abunta,

Ɗago kai ɗaya daga cikinsu dake saye da wani danƙareren lace mai matuƙar kyau da tsada, ga gwala gwalai ajikinta data saka tun daga sama har ƙasa sai faman taltalniya sukeyi, a hankali ta cire glasses ɗin idanuwanta tana ƙare wa Nihal kallo ta bayan ta data juya tana tafiya sannan ta maido kallon ta ga ƴan uwan nata haɗe da cewa,

"Kar dai ace wannan yarinyar Asgar ya kwaso mana?"

"To waya sani yaya Jalila" ɗaya daga cikin matan wacce ƙanwa ce ga ambassador Hussain ta bata amsa, wacce aka kira da yaya Jalila ɗin kuma itace yayar ambassador Hussain Salim,

Hura hanta tayi haɗe da maida glasses ɗin ta ga idanuwa sannan ta ce,

"Lallai da sake idan har ita ce yarinyar, sam bata yi mani ba saboda na tsani reni haka kuma bana son fitsara ko kaɗan"...

______________________________

    Da sauri Abba ya taso hango Jazz daya tura a ɗauko Hajiya suna shigowa biye da ita a baya, ya ƙaraso wajen cike da biyayya yana yimata sannu da isowa tare da riƙo hannun ta suka ƙara so cikin falon tare, a inda ya tashi ya yiwa grandma data bi falon da kallo tare da mutanen dake ciki wurin zama sannan ya zauna ƙasan ƙafafuwan ta yana gaisheta, 

Fuskarta a sake ta amsa haɗe da kallonsa ta ce,

"Usman lafiya tun daga waje naga motoci ga gida cike da mutane da kuma kayan arziƙi?"

Murmushi ya yi tare da juyawa yana kallon kayan dake shaƙe acikin falon sannan ya maido da kallonsa ga Hajiya yana sosa ƙeyar kansa ya ce,

"Ammmm.. Hajiya kin dai gani, arziƙi daga sama kin san in kafi wani wani ya fika, shiyasa ma na aika a ɗauko ki saboda ki ganewa idanuwan ki tare da sanya albarka, faɗin malam ba haushi ya ce daka tara arziƙi ka barwa yaro ƙara ka haifesa dashi, duk da dai ban sanar dake zancen da wuri ba saboda ina son naga tabbatuwar lamarin"

"Ban fahimceka ba Usman, ƴar lelen taka ta samu mijin aure ne?, Ko zaɓin nata ne ka nemo mata" saida ya yi dariya sannan ya ce, 

"A'a ba ita bace, takwarar ki dai ce, ai ita muna addu'a ne har yanzu tunda lamarin yaron ya zamo gaibu.."

"Kuma akace dole sai shi zata aura ba" Hajiya tayi saurin katsesa tare da bashi wannan amsar cike da takaici, jin haka yasa Abba saurin cewa

"ALLAH ya baki haƙuri Hajiya, ba haka nake nufi ba, amma kinsan ai komai lokaci ne dashi, kina addu'a kema sai kiga ALLAH ya kawo mata shi har gida, yanzu dai bari na gabatar maki da aminina ambassador Hussain gaya can zaune nasan kin sanshi, to ɗan wajen sa ne yaga Janan tun a shekarun baya ya ce yana so, kwanaki ya bijiro da maganar saina bashi damar zuwa ya nemeta don na tabbatar da zancen sa inda gaske yakeyi, kin san halin abokin nawa? Yana jin haka shi kuma sai ya kwaso kaya suka zo gaba ɗaya don su nuna mani cewa eh da gaske ɗin suke" ya ƙare zancen tare da ɗagawa Asgar hannu alamun yazo, tunda ya fara magana Hajiya ke kallonsa cike da mamaki har ya gama, bata ce dashi komai ba sanadiyar ambassador Hussain daya ƙara so wajen yana gaisheta cike da girmamawa, cikin sakin futska shima ta amsa haɗe da tambayarsa ya iyalin nasa da sauran ayyukan duk lafiya, ya amsa mata da komai lafiya yana murmushi,

Dafa Asgar Abba yayi daya zauna kusa dashi yana gaida Hajiya shima, ya ce

"Hajiya wannan shine Asgar ɗin dake son Janan, babban soja ne da ƙasar sa ta Ethiopia ke alfahari dashi" murmushi Hajiya ta yi tana danne wani takaici dake taso mata daga ƙasan zuciya haɗe da cewa,

"Au kace shine maigidan nawa?, Kun zo lafiya?"

"Lafiya klw" Asgar ya amsa mata yana sinne kai cike da kunya, cikin ƴar tsokana Hajiya taci gaba da cewa,

"To kai ga ni me zakayi da Janan yaro, ko baka ga na fita kyau da kuma ƙarko ba?"

"Ah Hajiya ai ke ta musamman ce, ki bari idan na riƙa matata a hannu sai muyi wannan zancen, amma dai kiyi ƙasa ƙasa da muryar ki kada taji tace ta fasa yina" ya bata amsa yana dariya,  kasancewar grandma nada son barkwanci yasa tayi dariyar itama haɗe da cewa,

"To ashe kai ragon namiji ne tunda kake tsoron ta, ai ba'a san soja da tsoro ba musamman na macce"

"Kai, ai Hajiya ita ko soja ke tsoro don babu abunda ke tsorata soja aduniya kamar macce, take ne zata narkar da busasshiyar zuciyar sa idan sukayi arangama"

"To masha ALLAH, ALLAH ya tabbatar da alkhairi, mudai amincewar junan ku shine muradin mu, matuƙar aka samu haka tsakanin ku to muna farinciki tare da sanya albarka" ba asgar ba hatta Abba da mahaifin sa sun yi farincikin yanda Hajiya ta karɓi zancen hannu biyu, a tsammanin su matsalar su ta kau don indai ta ɓangaren Janan ne ganin suke kamar ma ta gama amincewa idan ta zo, nan yake sanar da ita cewa ai tare suke da baƙi mata suna wancan ɗayan falon bari a kira su su gaisa ta ce a'a ya bari ta ƙarasa can su gaisa dasu, tare suka miƙe har ambassador da Asgar suka nufi falon da su yaya Jalila ke ciki har lokacin suna mita akan tabbas in Nihal ce wacce ɗan nasu zai aura baiyi mata ba, 

Suna shiga duk sun kayi shiru suna raba idanuwa,  kujerar dake farko ɗaya daga cikin su ta miƙe ta bawa Hajiya da tayi tsaye ɗauke da murmushi akan fuskarta suka shiga gaggaisawa dasu tare da zaunawa tana ƙare masu kallo ɗaya bayan ɗaya, ƴar gyaran murya Abba ya yi kafin yace,

"Hajiya Jalila wannan itace mahaifiya ta wato kakar Janan" sannan ya juyo yana kallon Hajiya tare da ci gaba da cewa, "Hajiya waɗan nan iyayen Asgar ne, wannan yayar ambassador ce Jalila, ga kuma ƙannensa can guda biyu Hajiya Jamila da Hajiya Najida, sai yayun sa ga su can Hajiya Hassan da Hajiya Hussaina, sai kuma ƙanwarsa Bilkisu gata nan" ya ƙare zancen yana nuna wata kyakkyawa a cikinsu da bata ida shekarun su ba, duk da itama za a iya kiranta da babbar mace saboda yanda hutu ya sata buɗe wa, tayi aure kusan shekaru biyar da suka wuce har da yaran ta uku, tunda suka shigo hankalinta na kan wayarta ba tare da ta ce uffan ba sai yanzu da taji an ambaci sunan ta, ɗago kai tayi ta kalli Abba da Hajiya sannan ta maida kanta ƙasa ta ci gaba da latsar wayar ta, jinjina kai Hajiya tayi haɗe da kiran Madam florence dake shigowa da kayayyakin abincin da Abba yayo order daga hotel tana jerewa tsakiyar falon da taimakon wasu daga cikin ƴan aikin gidan dake kula da ɓangaren share-share da goge-goge, ta ce

"Ina Hajiya Zainab ne, bata san da isowar su bane?"

Kafin ta bata amsa Abba yayi saurin cewa,

"A'a inaga akwai abunda ya tsaidata, bari na kirawota" yayi saurin ficewa zuwa part ɗin Aunty zee ba tare daya bari sun haɗa idanuwa da Hajiya ba don yasan me zai iya biyowa baya in taji cewa bai sanar da ita ba,

Ba'a jima ba sai ga Abba ya shigo aunty zee na biye dashi cikin shiga ta alfarma kamar yanda ta saba yi a koda yau she, shiyasa ma ko sauya kaya bai bari tayi ba saboda tayi  masa ayanda yake so, kawai faɗa mata yayi tazo anyi baƙi, karo na farko kenan tun da aka kawota kusan shekaru goma sha shidda data fara tako ƙafarta cikin part ɗin na Abba da yaran sa, duk da wajen ya burgeta matuƙa haka ta sinne kai tana biye dashi har suka isa falon, da yake wayayyar macece suna shiga ta fara basu haƙurin rashin fitowa dawuri tare da gaida Hajiya don ta wanke mijin nata daga zargin rashin sanar da ita kamar yanda ya buƙata tayi, ta bata haƙuri itama sannan suka ci gaba da gaggaisawa dasu, ba laifi aunty zee ta samu karɓuwa wajensu don sun sakar mata fuska sosai ana ta fira kafin tayi masu bisimillah tana ƙoƙarin miƙewa haɗe da bubbuɗa abincin da taga an cika wajen dashi, Madam florence dake gefe tsaye na ganin haka tayi saurin ƙarasowa ta fara servin masu, abinci ne mai rai da lafiya ga soyayyin kaji da tsire a gefe, sai kuma haɗaɗɗiyar kabsa rice da gasashhen rago da kuma lemuna,

Saida yaya Jalila ta ɗauki tsinken tsire zata kai a bakinta sannan ta kalli Aunty zee ta ce,

"Nikam Hajiya wai ina ƴar tamu take ne?, Ko rowar ta ake yi mana?" Duk da Aunty zee bata fahimci waacce take nufi ba murmushi tayi haɗe da cewa,

"Ko ɗaya Hajiya, ai bama fara ba ku keda ita ai, bari nayi har ku gama tukuna idan ta dawo school sai tazo ta kawo gaisuwa wajen manyan iyaye da manyan yanne"

"Da kuma manyan ƙanne ba" Bilkisu ta faɗa jin Hajiya zee bata ambato da position ɗin ta ba, dariya duk suka saka kafin ta juyo tana kallon ta har lokacin kanta na ƙasa tana latsar wayar ta tamkar ba ita tayi magana ba, 

"Duk da a matsayin matar yaya zata je wajen ku, kisa aranki cewa ke babbar aunty ce a wajen ta, don haka sai ki shirya karɓar girma tun yanzu" dariya aka sake sawa akaro na biyu Bilkisu ta ɗago kai cike da jin daɗin zancen Hajiya zee tayi murmushi, don ita mutumce mai son abata girma da kuma nuna mata tana da muhimmanci aduk inda ta shiga don haka ta ajiye wayar tata itama ta soma cin abincin kamar yanda sauran ke ci,

Ita dai Hajiya banda kallon su ba abunda takeyi, sai kuma mamakin Abba daya cika mata zuciya fal akan yanda ya iya wanzar da abu lokaci ɗaya ba zato ba tsammani ba tare da sanin ta ba, a ɓangare ɗaya na zuciyar ta kuwa Muhammadu ne ya faɗo mata arai, kar dai ace Janan tasan da wannan zancen ta zauna tana ta sata itama taya ɓera ɓari.

Muryar Hajiya zee data jiyo ta haɗo mata abincin itama a ƙaton tire ta ɗoro akan Centre table ta matso mata dashi a gaban kujerar da take zaune tana faɗin, "Bisimillah Hajiya" ya sata dawowa daga duniyar tunanin data fara lulawa, murmushi tayi mata haɗe da cewa,

"Sannu Hajiya Zainab ALLAH yayi maki albarka, ehm.. wai in ƴar taki take ne ma?" Ƙasa da murya tayi don bata san wacce take nufi a cikinsu ba kafin ta ce,

"Wacce kenan daga cikin su Hajiya?"

"Takwarata"

"Oh Janan?, Inaga tana makaranta, ɗazu ta shiga kafin tawuce ta ce nayi mata addu'a, kin san jarabawa sukeyi"

"Eh haka ne, to ina ita ɗayar.." kafin ta rufe baki sai ga Nihal ta sauko cikin riga da sket na lace ta ya fo ɗan ƙaramin mayafi dako ƙirjinta bai gama rufewa ba bluethooth na laƙame a kunnenta na hagu, dama tana barin wajen ɗazu sama ta haye don ta watso ruwa, kallo ɗaya Hajiya tayi mata ta ɗauke kai har ta ƙara so, kamar dai yanda tayi ɗazu haka ta sake kallon baƙin ta ɗaga masu hannu haɗe da cewa,

"Sassannun ku fa" tare da zaunawa akan hannun kujerar da grandma ke kai,

"Hajiya yaushe kika iso?" balla mata harara tayi haɗe da cewa,

"Oho, wai ke shikenan baki iya gaida mutane tsabar rashin mutunci, hala bakya ganin mutane a wajen?, Kin wani zo kinyi masu tsaye ƙiƙam tsabar rashin sanin ciwon kai" Hajiya zee dake tsaye wajen ta janye ta shiga wata sabgar tana mai addu'ar ALLAH yasa dai ba Nihal ɗin aka zo neman aure ba kar ta zubar da mutuncin ta tun yanzu a samu matsala, su kuwa babu wanda ya sake kallon inda take balle su damu da zamanta wajen Hajiya Bilkisu ce ƙaɗai tayi ƙarfin halin ɗagowa tana kallon ta haɗe da mere baki jin irin taɓarar da take yiwa Hajiya,

"Kai Hajiya, wai menene haka don ALLAH, shiyasa ni bana mason ma na haɗu dake, meye zancen sa'annina anan, ina dai gaisuwa ce kuma nayi masu, then.." Bata ƙara sa ba Hajiya ta ce ,

"Tashi kibar nan kafin na saɓa maki, wawiyar yarinya kawai" ta miƙe tabar wajen tana tutar baki,

A ɓangaren Janan kuwa tun ƙarfe uku da wani abu ta gama exam, don a maimakon su shiga wacce zasuyi ƙarfe huɗu sai suna gama practical ƙarfe biyu zuwa biyu da kwata aka sa suka shiga ɗayar, kasancewar duk abunda ta karanta ne ya fito ya sa bata wani jima ba ta gama, tana ƙoƙarin shiga mota kiran mm ya shigo tayi saurin ciro wayar ajikka, sai da tayi murmushi sannan ta ɗaga ganin lambarsa haɗe da karawa a kunne, ta ce

"ALLAH ya taimaki hubbin ruh, manyan gari" sai da yayi dariya tukuna ya amsa da "Amin tare dake noorul alb, ya kike ya jarabawar"

"Alhamdulillah mun ƙare gani ma zan je gida"

"Da kyau matata, nima gani nadawo gari"

"Da gaske kake? Na zata wannan karon ma sati biyu zakayi" da yake Abuja ya ce mata zai je, ta ƙare zancen haɗe da saka makullin motar ajiki ta buɗe ta shiga ta zauna, jikinta na ciki ƙafafuwan ta na awaje,

"A'a bazan iya sati biyu ban gane ki ba, tunda ke karatu ma ya hana ki tambayi ko yaushe zan dawo"

"Wayyo hubby kayi haƙuri, kaifa kace na maida hankali sosai kana so nazo first class"

"Sai kuma nace adena bani kulawar daya kamata?"

"A'a amma am Kati haƙuri, ka dawo lafiya?"

"Lafiya klw, ya za a yi,?"

"Dame fa?"

"Alamu sun nuna cewa a gajiye kike, gashi ni kuma ina so na ganki"

"Ehm, hakan ba laifi, to mu haɗu gidan grandma ko?"

"No, bazai yuyu na wahalshe ki haka ba, ko dai in zo nan zaki iya jirana?"

"Me zai hana yallaɓai?, Sai ka iso?" Kiss ya jeho mata sannan ya kashe wayar, dariya tayi tare da ƙarasa shigar da ƙafafuwanta cikin motar haɗe da kwantar da sit ɗin baya yanda zata iya ɗan kwantawa ta huta kafin ya ƙara so , ai kuwa ko mintuna uku ba a yi ba bacci ya ɗauke ta saboda rashin samun isasshen baccin da batayi ba jiya,

Shi kuwa Ingaski yana zuwa zai wucewa ɗauke da booklet ɗin ƴan wasu department daya yiwa invigilating kamar ance ya kalli gefen da motar tata ke ajiye ya hango kyakkyawar fuskarta daga cikin glass ɗin motar tana bacci, ji yayi tamkar yaje ya sumbace ta haɗe da lasar bakinsa ya haɗiye wasu yawun daƙyar saboda tsananin sha'awar ta daya ji lokaci ɗaya ta taso masa, ɗan sake matsawa yayi a jikin motar tare da miƙa hannu zai kai a jikin marfin motar kawai wayar ta tahau ruri, ba tare da tasan da wani a wajen ba ta saki gaba ɗaya jikinta haɗe dayin wata irin doguwar miƙa kafin ta miƙa hannu ta ciro wayar acikin jikka, kusan mutuwar tsaye yayi ganin yanda breast ɗinta suka turo lokacin da tayi miƙa har envelop ɗin dake hannunsa na booklet ya faɗi bai sani ba, ko data ɗauko wayar har ta tsinke, tana ƙoƙarin kira ganin lambar mm ce sai gashi ya sake kira, kamar ance ta juyo gefenta tare dakai wayar a kunnen ta taga Ingaski tsaye ya ƙurawa ƙirjinta idanuwadon ba ƙaramin tafiya da imanin sa sukayi ba, nan take ya fara hangosa kwance da ita yana tsotsar su, kanta ta kalla kafin tayi saurin janyo mayafi ta rufe ƙirjin nata da taga yana kallo sannan ta ɗago ta balla masa harara haɗe da cewa "ALLAH ya isa" ganin bai ma ji abunda take cewa ba yasa ta murtuƙe fuska tare da saka key ɗin motar ta tayar zata wuce don mm ya ce ya ƙaraso,

Da sauri Ingaski ya dawo hayyacinsa sakamakon ƙarar tashin motar da yaji tare da duƙawa ya ɗauko envelope ɗin, yana ɗagowa suka haɗa idanuwa da ita ta balla masa harara sannan ta ja motarta tayi gaba, wani irin abu ya ji tun daga tsakiyar kai har zuwa ƙasan ƙafafuwan sa ga wani irin mutuwa daya ji jikinsa yayi gaba ɗaya, wanda ko shakka babu ya tabbata dole sai yayi wanka, ya rasa wace irin sha'awa ce yake yiwa Janan dako tunanin ta yazo masa sai ya samu jin daɗi, gashi gaba ɗaya ya rasa ta hanyar da zai sama kansa ƙololuwar jin daɗi atare da ita, tabbacin babu fa yanda zai yi ya sa ya ja ƙafafuwan sa ya wuce inda zashi....

          Janan kuwa tana gab da kaiwa bakin gate suka haɗu da mm don mai mashin a bakin gate ya ajeye sa saboda ba a bari ya shigo ciki dashi ba, a hankali tayi parking gefe tare da saukar da glass ɗin motar tana murmushi, 

"Iyyee mutanen Abuja wannan irin fresh haka fa" ta faɗa daidai lokacin daya buɗe marfin motar ya shiga ciki, kallon ta yakeyi tun daga sama har ƙasa kafin yace,

"Anya baza muyi faɗa da wannan karatun naki ba, gaba ɗaya naga ya sa kin faɗa sosai"

"To ya za muyi?, Ai mun kusa kammalawa a huta"

"Haka ne, nayi kewar ki sosai"

"Nima haka" ta faɗa tare da lumshe ido ta buɗe tana kallonsa.

Sai da suka ɗan taɓa fira ta mintoto ya miƙa mata wata leda daya siyo mata chocculate masu kyau aciki haɗe da cewa,

"Ga tsara bar ki amma ba yawa" ta sa hannu biyu ta karɓa cike da farinciki sannan ta ce, "Na gode sosai, ALLAH ya ƙara buɗi" tare da ajiye ledar a tsakankanin sit ɗin nasu, tana ƙoƙarin tada mota ta hango Amira tafe ita da wasu ƙawayenta ta madubi tana ɗaga mata hannu alamun ta tsaya, da sauri ta bar wajen haɗe da wucewa abunta tana sake regen Amirar ta madubi, kwashewa yayi da dariya don shima yana hango yanda Amirar ke faman ɗaga mata hannuwa amma tayi kamar bata ganta ba,

"Ya haka Madam?, Ba Amira ƙawarki ce na hangowa tana yimaki hannu ba?" Cikin rashin damuwa da abunda tayi, ta ce

"Ita ce mana" tare da juyowa tana kallonsa,

"To ki tsaya mana ki ɗauketa"

"Nop, ba a motata ba mijina na ciki"

"Au kin fara kishina kenan?"

"Dama can inayi, kawai Amira ɗin ce ban fiye damuwa ba don kana ciki idan na ɗauke ta, amma waccan zugar dake tare da ita bazan iya jurar su kalle mani kai ba"

"Me yasa to"

Saida ta tsallake titin sannan ta kallesa haɗe da cewa, "Ka fini sanin koma me yasa" tare dasa dariya, ta so ta fara ajiyesa gida amma ya ƙi wai bai gaji da ganin ta ba, hakan yasa kai tsaye ta nufi gida tare dashi, suna tunkaro ƙofar gidansu ta hango jerin motoci a bakin gate, gaban ta ne yayi wata irin muguwar faɗuwa ta juya ta kalli mm,

"Hubbin ruh kamar motoci nake gani a ƙofar gida ko"

"Nima haka na gani" ya faɗa tare da leƙo da kansa ta tagar motar yana ƙare masu kallo, sanin halin dady da tayi ko yaushe baya rabuwa da baƙi ya sa ta basar da zancen tare da kashe motar anan ƙofar gida sannan ta jingina kanta ajikin sit ɗin da take zaune tana kallon sa, 

"What Madam?"

"Ina matuƙar ƙaunar ka ya mm, sai nake ji tamkar zan iya rasa rayuwata idan na rasaka"

"To waya faɗa maki cewa zan iya barinki balle har ki rasani Janany ta, ai ni dake mutu ka raba takalmin kaza, komai rintsi komai wuya ina nan tare dake, ke kaɗai ce keda mallakar fadar zuciyata tare da sarrafata yanda kike so"

"Da kuwa na fi kowace macce sa a aduniya"

"Bari in tafi, kije ki huta kin ji" ya faɗa tare da buɗe marfin motar ya fita, da yake itama a gajiye take sosai sai ta fito tare da ɗauko ledar daya bata da jikkar ta, zagayowa yayi ta ɓangaren da take tsaye haɗe da miƙa hannu ya karɓi ledar dake hannun ta yana faɗin

"Bari na rakaki ciki don naga daƙyar kike ɗaukar kayan" ya karɓa duka har da jikkar hannunta ya rataya a kafaɗa, dariya ta saka masa haɗe da cewa, "Ai kuwa zakayi kyau da zuwa anguwa hubby ka ganka kuwa?"

"A'a, nadai ganki keda ke gabana" ya faɗa shima yana dariyar suka jera tare suka shiga ciki,

Daidai lokacin Asgar ya fito sanadiyar kiransa da akayi ga waya, ya fito da sauri yana ƙoƙarin ɗagawa saboda muhimmancin kiran, karaf idanuwansa suka sauka akan Janan dake ƙoƙarin ciro jikkar ta a kafaɗar mm tana dariya haɗe da cewa,

"Thank you ya hubby, sai munyi waya"

"Thanks you too wifey nah" shima ya faɗa murmushi kwance akan fuskar sa haɗe da miƙa mata ledar sannan ya juya ya bar gidan, har ya kusa kaiwa bakin gate sai kuma ya juyo tare da tsaida ita, ATM ɗin data bashi ranar ya ciro agaban aljihu ya miƙa mata haɗe da cewa, "thank you very much, rilly appreciate your luv and care" 

Ƙin karɓa tayi har saida ya buɗe jikkarta dake sagale a kafaɗar ta ya jefa mata aciki tare da matsowa saiti fuskar ta yayi kamar zai yi  kissin ɗin ta a chick tayi saurin rintse idanuwa, yayin da Asgar dake can tsaye yana kallonsu yayi wata irin razana da tasa wayar hannun sa faɗuwa, murmushi mm ya yi tare da saka yatsunsa biyu ya ɓalla mata ga kumatu yana faɗin,

"Sai anjima my fear lover" sannan ya wuce, murmushi itama taji ya kucce mata ta shafa chick ɗin nata sannan ta juya ta bar wajen tana dariya tare da maimaita abunda ya ce, "fear lover" ta sake sakin wata irin dariya cike da nishaɗi,

Gabanta ne yayi wata irin matsananciyar faɗuwa ganin Asgar a gaban ta lokacin da take ƙoƙarin shiga daga ciki, fuskar nan tasa a turnuƙe babu ɗigon annuri ko ɗaya saboda wani irin kishi daya turniƙesa ba tare daya damu da screen ɗin wayarsa ƙirar Samsung ML9 daya farfashe ba, cikin dakewa ta raɓa ta gefensa tare da runtse idanuwa jin yana kiran sunanta,

"Janan" ya sake faɗa cikin kaushin murya irin ta jaruman sojojin dake cikin shirin ko ta kwana a kowane lokaci, cak ta ja ta tsaya tana saurarar ko me zai faɗa ba tare data juyo ba, sake ɓaci ransa ya yi akaro na biyu ya juyo yana kallonta kafin ya fara zagayar ta yana ƙare mata kallo daga sama har ƙasa, wani iska ta ja ta hanci haɗe da hurzar dashi ta baki kafin ta ce,

"Meye haka Malam, ina lafiya dai ko?"

Murmushi yayi cike da takaici lokacin daya zo daidai ta gabanta ya tsaya tare da sakin wata irin dariya mai ciwo arai kafin ya fara magana a hankali ta yanda ita kaɗai zata iya jiyosa, "Janan, wai don kin san zamu zo shiyasa kika tafi kika yi zamanki a school keda wancan talakan saurayin naki?, Sannan kika sake ɗauki sa kika shigo dashi har cikin gida don ki gwada mani cewa shi kike so bayan kin gama ɓata mana lokaci?" Gyara tsayuwarsa ya yi sannan ya ci gaba da cewa, "Hmm, to idan har kinyi ne don naji haushi nace na fasa auren ki to bazan yi hakan ba, ke infact haushin ma bazan ji ba domin kwanaki bakwai zuwa takwas ne suka rage ki zamo mallakina, alokacin nima zan zamo mamallakin dukkanin wannan kyakkyawar surar taki ko kina so ko bakya so" yakai zancen yana nuna jikinta tun daga sama har ƙasa, ɗan zaro dara-daran idanuwanta da suka soma lumshewa saboda tsabar gajiyar da tayi haɗe da cewa

"Wow!..ALLAH?" 

"Kina kokon to ne"

"Gaskiya kam, to wai ma ina shi masoyin nawa zai je lokacin da har zai bari haka ta faru, ina ga dai baka san ko waye shi ba, kuma nakasa irin girma da matsayin da nake dashi awajen sa ba shiyasa ka faɗi hakan" ta ƙare zancen tare da cewa

"Excuse me pls" sannan tabar wajen, a bakin ƙofa ta ja ta tsaya ganin tarin kaya a falon, ya tsine fuska ta shiga yi haɗe da raɓawa ta gefe gefen su har ta wuce tana ƙoƙarin haurawa sama, 

"Janan" ta ji Muryar Abban ta dake fitowa daga sashen sa ya kira sunan ta, tsayawa tayi tare da juyowa, alokacin ta hango mutanen dake cike da falon don da farko bata lura da kowa ba banda kayan dake ajiye, a kasalance ta nufo wajensa haɗe da ƙaƙaro murmushi akan fuskarta tana gaishe da Abban nata, sannan ta juya inda ambassador Hussain ke zaune ta gaishesa shima, cike da fara'a ya amsa tare da tambayar ta ya exam ta amsa masa da alhamdulillah, janyota Abba yayi a jikinsa tare da riƙo kafaɗar ta suka nufi ɗayan falon da su Hajiya Jalila ke ciki ya gabatar masu da ita, cikin girmamawa duka ta gaishesu kanta na sun kuye a ƙasa, Hajiya Hassan yayar Asgar ta taso ta rungumota tana faɗin,

"Masha ALLAH amaryar mu, don ALLAH ki taimaka mana ki ajiye wannan kunyar taki a gefe don mun kusa zama abu ɗaya nan da kwanakki ƙalilan ko ba haka ba Aunty Najida"

"Sosai kuwa Hassana, tubarkallah kam gambo ya iya zaɓi, ni kam na yaba ALLAH ya sanya alkhairi" Hajiya Jamila ta amsa da "Amin yaya, nima na yaba sosai saura aunty babba Aunty Jalila

Dariya Hajiya Jalila tayi da tunda Janan ta shigo take yaba kyawon ta da kuma hankalin ta tace,

"Ai Ni kam fin yabawa ma nayi Hajiya Jamila, dama nasan gambo bazai fara ɗauko mana fitsararriya a gida ba wlh, yanzu kam hankalina ya kwanta bari na kira Hajiya Ruƙayya na sanar da ita ɗana ya fita kunya ya samo mana first class" ta ƙare maganar tare da ciro wayar ta, ita dai Janan sauraren su kawai takeyi amma gaba ɗaya hankalinta ya fara barin gangar jikinta, kalaman da Asgar ya faɗa mata yanzu ta ɗauke su a matsayin ta tsuniya sun fara zama gaskiya kenan, juyawa tayi ta kalli Abban nata da tun ɗazu ya koma wajen ambassador Hussain yana faman dariya abunsa hankali kwance sai kuma tayi saurin sadda kanta ƙasa sakamakon wasu zafafan hawaye da ta ji suna zubo mata, cikin zuciyar ta tafara karanto kalmar _Innalillahi wa Inna ilaihirrajiun, Allahummah anta adudi wa anta nasri bika akhul, wa bika asuul wa bika uƙatil_ ya ALLAH ka kawomun ɗauki a lamarin nan ka zamo mani gata, dai dai lokacin Hajiya Zainab da taje yin Sallah itama ta dawo, ganin Janan a tsaye ta kasa motsawa ko nan da can ya sa taje ta riƙota tana faɗin,

"To Hajiya Jalila, ga dai surukar ku nan kun gani hankali ya kwanta ko?"

"Ahhh..Sosai ma kuwa Hajiya Zainab, kuma wlh mun yaba ALLAH yasa ayi munada rayuwa" 

Bilkisu ce ta ɗago kai tana kallon Janan dake sunkuye da kai ƙasa har suna haɗa baki ita da Auntynta Hajiya Hussaina wajen faɗin

"Amaryar mu ya kamata kirage  kunya don wlh gambo ba kunya ne dashi ba, ba abunda bazai iya tuna duka agabanmu ƙara ma ki saba damu tun yanzu" da yake kusan duk da haka ake kiransa saboda shi ke biwa Hajiya Hassana da Hussaina, sannan wasu ƴan biyun maza dake bi masa da wani namiji ɗaya sannan Bilkisu, dariya duk suka sa kafin aunty zee tayi excusing kansu suka bar wajen ta kaita har bakin upstairs ɗin da zata hawa zuwa ɗakin ta,

"Da alama kin gaji da yawa Janan, kije ki kwanta ki huta, suma yanzu zasu wuce don dama ke kaɗai suka tsaya jira"

"Na gode Aunty" kaɗai ta iya faɗa muryar ta na rawa tare da hayewa sama tana jin wani irin jiri na ɗibar ta, daƙyar ta samu ta ƙarasa hayewa, tana ƙoƙarin shiga ɗakin ta taji an rungumeta wadda tasan ba kowa bace face Janan, cike da farinciki ta ce,

"Wow! Janany sister congrat, ke ɗin mai sa a ce gaskiya, wai kinga kayan auren ki kuwa?, Kinga yanda zinari da azurfa ke magana aciki, gaskiya na tayaki murna sosai" jin bata amsa ba yasa Nihal leƙa fuskarta dake sun kuye ƙasa hawaye na wasar tsere-tsere akai, sakin ta tayi jikinta a mace ganin tana hawaye tayi tsaye tana kallonta tamkar wacce ruwa suka ci, gaba ɗaya ita tama manta da cewa tana da zaɓin da ba wannan daya zo mata ba, ɗago kai Janan tayi tana kallonta cike da mamaki sannan ta wuce ɗakin ta, tana zuwa ta zubar da kayan hannunta haɗe da faɗawa kan gado ta fashe da wani irin kuka mai tsima rai,

Grandma ce data gamo Sallah daga part ɗin Hajiya zee ta faɗa mata cewa Janan ta dawo amma alamu sun nuna kamar batayi farinciki da abunda ta isko ba don hawaye ma taga tana yi ta turo ƙofar ɗakin cike da takaicin Janan, don hakan bazai sa ta dena zargin cewa tasan komai ba,

"Kukan me kikeyi kuma?, Ina shine zaɓin da kika yiwa kanki ke da mahaifinki? Don haka kamata yayi ace kinyi farinciki ba kuka ba" duk da maganganun Hajiya sun dakar mata zuciya hakan bai hanata tasowa da gudu ta rungumeta ba cikin shesshekar kuka take faɗin,

"A'a Hajiya kada kice haka, wlh Muhriz shine zaɓina kuma farin cikina, ni sam bana son wannan kuma ban taɓa son shi a zuciyata ba"

"To taya akayi har aka kai wannan matakin ba tare da kin sanar dani komai ba daga ke har mahaifinki idan har bakya son sa"

"Gani nayi Abba ya dena zancen a wancan lokacin saboda na nuna masa bana son sa akwai wanda nake so shi yasa ban faɗa maki ba" shiru Hajiya tayi tana nazarin maganganun ta tare da saurarar yanda kukan ke fitowa daga ƙasan zuciyar ta kafin tace

"Ya isa haka, amma kin tabbata bakya son sa?"

"Wallahi Hajiya dai-dai da rana ɗaya ban taɓa jin ina sonsa arai na ba, Muhammad ɗinki shine zaɓina kuma mafarkina" sauke ajiyar zuciya Hajiya tayi don ba kaɗan taji sanyi a ranta ba jin cewa Muhammad shine zaɓin Janan har yanzu, ɗan mangare mata kai tayi dake saman kafaɗar ta haɗe da cewa,

"To ya isa haka nace, ja'ira ai nazata halin yaudarar ne naku na mata zaki yiwa Muhammadu na, da kin biya sakamakon hakan daga ke har mahaifin naki, maza share hawayen ki kije ki watsa ruwa kici abinci, shi kuma bari na same sa, duk gama kwashe shirgin su zasuyi suyi gaba, ni dama daga yaron har iyayen nasa basuyi mani ba" 

Wani murmushi ta saki duk da har lokacin hawayen nata sun kasa tsayawa tare da komawa kan gadon ta kwanta, ita kuwa Hajiya ta juya ta sauko ƙasa tana ƙara mamakin halin ɗan nata da kullum sai gaba yakeyi ba ya baya, cike da rashin sa a ta samu har sun wuce Nihal kaɗai ce ke faman bubbuɗa akwatunan kayan tana yaba kyawon su

_____________________________

    "Ke ina Abban naki ne?" Hajiya ta tambayi Nihal tun kafin ta ƙaraso ƙasa, ba tare data ɗago ta kalleta ba ta ce

"Ya je rakasu"

"Tashi kije ki ce masa nace idan basu tafi ba ya tsaida su, saboda na shirin komawa tubƙa da warwara"

"Kamar ya Hajiya" Nihal ta faɗa tana kallonta tare da kulle akwatin dake gaban ta,

"Wannan ba hurumin ki bane, maza jeki dai ki kirawo mani shi.." 

Tana ƙoƙarin miƙewa saiga Abba ya dawo fuskar nan cike da farinciki tamkar an yimasa bushara da gidan aljannah, "Bama sai ta je ba, gani injin dai lafiya Hajiya?"

"Ina fa lafiya ga takwarata can sai faman kuka takeyi, ni na kasa gane yanda wannan al'amari yake shiyasa nace aje a kirawo ka idan basu tafi ba su dawo a sake zaunawa gani ga yaron da ita Janan ɗin don mu tabbatar suna son junan su bawai dole za a yi masu ba saboda yanda naga ita Janan ɗin na kuka kamar da akwai wani abu a ƙasa? Idan kuwa haka ne da sake a wannan zancen don bazan goyi bayan abunda babu tabbas akansa ga kowa balle kuma Janan"

Wani irin ras ras ya ji gabansa ya faɗi lokaci guda zufa ya keto masa a goshi cike da tashin hankalin daya bayyanar da hakan ƙarara a fuskar sa, sai daya sa babbar riga ya goge zufan sannan ya kalli Hajiya cikin rawar murya ya ce,

"Na..na..na'am" tare da zuba mata ƙula-ƙulan idanuwan sa yana kallonta, tsuke fuska tayi tana yimasa wani irin kallo mai cike da tuhuma kafin tace,

"Ban gane na'am ba, kai kurma ne ko bada Hausa nayi maka magana ba? Ga dukkan alama akwai abunda kake ɓoye mun, kuma duk ka kuskura ka yimun ƙarya wallahi sai kaji ɗaci na" marairaice fuska ya yi haɗe da cewa

"Haba Hajia, meya kawo zancen yimaki ƙarya anan, wallahi auren nan ba haɗi ne ba, shi ya ganta da kansa yace yana so, kin san halinta abu kaɗan ke sata kuka, wataƙil kukan farinciki ne takeyi ganin wannan gata da akayi mata" ya ƙare zancen yana nunnuna kayan da hannu, cike da takaici Hajiya tace,

"Kai dalla rufe mun baki can, sakaran mahaifi da bazai iya fahimtar damuwar ƴar sa ta hanyar kukan ta ba, to idan har shi yana son ta, ita ka tambaye ta ne tace tana son sa?"

"Amma Hajiya idan bata son sa ai bazan bari a kawo kayan auren ba ko?" Nuna sa tayi da hannu haɗe da cewa,

"Ka ganka babu gaskiya a al'amarin ka, ina ɗazu cemun kayi tun shekarun baya yaron ya ce yana son ta ka tsaya ka gani inda gaske yake yi shine mahaifinsa daya ji suka fito gaba ɗaya haka don su tabbatar maka da gaske sukeyi, kaga kenan ita baka ma tuntuɓeta kaji idan tana sonsa ko bata sonsa ba saboda ka haifeta ko?"

"Wallahi a a Hajiya saida na tuntuɓeta, taya zan yi hakan ba tare da sanin ta ba?"

"Wa ya sani tunda ba damuwa kayi da ita ba balle kuma lamarin ta, to bari na faɗa maka idan har baka sani ba to kasani yanzu, wannan yaro Janan bata ƙaunar sa don haka ka tattara inasu inasu ka mayar masu kaji na faɗa maka"

"Innalillahi wa inna ilaihirrajiun, Hajiya ina aka taɓa yin haka, har fa invitation duka an bugo jira kawai nakeyi ta kammala karatu ayi abun nan a huta"

"Tirƙashi! Lallai Usman ba kada hankali, ashe dai hasashen da nakeyi gaskiya ne auren dole kake so kayiwa wannan yarinyar? To bari kaji in faɗa maka wallahi baka isa ba, indai ina da rai ko waccen fitsararriyar baza kayiwa auren dole ba balle ita, Janan nada wanda take so wanda zai sama mata farincikin da kai bazaka iya bata ba a matsayin ka na mahaifinta, don haka ban yarda ba kuma ban lamun ta da wannan auren na tauyewa yarinya haƙƙi da farinciki ba, kuma na baka nan da kwanaki uku katabbatar sun kwashe wannan shirgin nasu, wato kai makwaɗaici da abun duniya baya isa kaga dukiya ka ruɗe tunda kai taka baza ta isheka ba ko?, to ni ba dani ba gaɗa a maƙabarta kaji na faɗa maka" tana gama faɗar haka ta miƙe tana watsa masa wani mugun kallo tare da barin gidan, dirshan Abba yayi tare da tallafe kansa yana jin tamkar ya kwatsa ihu, gaba ɗaya ya ma kasa cewa komai ba sai wani irin zufa dake tararar masa tun daga kai har cikin jiki ya sunkuye kai yana tunanin mafita,

Jin ana takowa daga saman upstairs ɗin zuwa ƙasa ya sashi ɗago kai, karafa suka haɗa idanuwa da Janan dake saukowa don ta ɗibi abinci saboda wata irin yunwa da taji tana damun ta, da kallo Abba ya bita har ta ƙara sa saukowa ƙasa kanta a duƙe tana jero addu'o'in neman tsari daga abunda mahaifin nata ke ƙiyasta yimata, don ƙarara fuskarsa ta nuna mata cewa cike yake da jin haushi da kuma takaicinta....

*ALLAH KA JIƘAN IYAYENMU 👏😭*

     Har ta ƙarasa shiga kitchen ta ɗebo abincin Abba na nan zaune a inda yake ya kasa ko motsawa balle kuma yace da ita wani abun, da alama adduar ta tayi tasiri don har ta haye sama bai samu cewa da ita komai ba, lumshe idanuwa tayi haɗe da dafe ƙirji lokaci ɗaya ta saki wata irin ajiyar zuciya tare da isa ƙara sawa cikin ɗakin ta tana mai godewa ALLAH,

Shi kuwa Abba jiki ba ƙwari ya miƙe tare da kiran Madam florence yace tasa a kwashe kayan dake wajen gaba ɗaya akai cikin store a kwatunan kuma a kai su nan sashensa cikin falo sannan ya fice daga falon ya nufi cikin guiden, kasa zaune ya yi balle tsaye sai faman kai da komowa yakeyi yana kwatanta yanda zai fuskanci ambassador Hussain da wannan maganar, mutumen da shi da kansa zai iya bada auren ƴar sa ace wai shi zai koma ya faɗa wa cewa ƴarsa bata amince da auren ɗan sa ba, kai ya shiga girgizawa tamkar wani zararre haɗe da cewa "impossible hajia bazan iya" da in samu matsala da ambassador Hussain ƙara ko mutuwa Janan zata yi idan an ɗaura auren tat mutu, ala bashshi koma meye nasan zai zo da sauƙi akan in hana masa ƴata da kaina don ɗari ta nuna bata son ɗan sa,

Hawaye ne sosai suka riƙa yiwa Janan dake tsaye a jikin window ɗin ɗakin nata kwaranya a idanuwa saboda tausayin halin data hango mahaifinta aciki, da ace soyayyar mm bata riga tayi zurfi da kuma nitso acikin zuciyar ta ba wlh data haƙora dashi, amma kash! Mm ya riga ya zamo jinin jikinta da kuma ruhin ta, jinta ganinta da kuma tunanin ta duka nasane, to taya zata iya haƙura dashi in baso takeyi ta rasa rayuwarta gaba ɗaya ba, wani kukan ta sake fashewa dashi tare da faɗawa akan gadon tana ji tamkar ranta zai fita, tana ahaka Nihal ta turo ƙofar ɗakin ta shigo, sai data mere baki tukuna ta ƙara sa gaban gadon tasa hannuwa ta ɗago Janan,

"Wai sister meye na wannan kukan haka?, Na rantse da ALLAH duk macen da aka yiwa kayan da aka zuba maki ba ƙaramar sa'a ne da ita ba, da kin kwantar da hankalinki kinci arziƙi kin juya kin mirgina acikin sa, na tabbata duk yanda kike ganin bakya son sa da sannu sai kin koma son sa fiye da tunanin ki, itama duniyar nan indai akace ga wuri mai kyau, ci da sha mai kyau, sutura mai kyau da sauran abubuwan more rayuwa tofa shikenan mutum baida wata sauran matsala a rayuwar sa, kiyi haƙuri ki kwantar da hankalin ki wlh zaki ji daɗin zama da kuma rayuwar aure dashi" cikin kuka Janan ke kallonta haɗe da jan majina har ta kai aya,

"Adda kenan! Wlh kin bani mamaki, ban taɓa tunanin a fasa ƙanƙara aga tsakuwa ba, ban taɓa tunanin son kan da kike dashi yakai haka ba!, Ina alƙawarin da kika yimani cewa zaki tsaya tsayin daka a matsayin ki na second mother wajen ganin Abba ya aura mun wanda nake so? Ina duka soyayya da ƙaunar da kike nuna mun?, Ashe duk na ƙarya ne bada gaske kike ba?"

"No Janany, Ni ina nuna maki inda zaki je ki huta ne bawai rashin so ko ƙauna da ba"

"Idan har haka ne wannan shine dataccen lokacin daya kamata ki tabbatar mun da haka, kamar yanda nasha gaya maki akoda yaushe bana son Asgar, kuma sam bana ƙaunar sa, da kike zancen kayan da suka kawo kuma ai bani na sasu ba balle har kyansu ko tarin yawansu ya jani nafaɗawa soyayyar sa"

"Duk da haka ya kamata ki fahimta, shi arziƙi sai wanda ALLAH ya so yake ba, wanda bai so ba duk yanda muke sonsa bazai taɓa yinsa ba, kiyi amfani da lokacin ki da kuma ƙurciyar ki ki rayu cikin arziƙi da wadata kamar yanda kika ta so, idan ba haka ba wlh tarin dana sani da nadama zasu iya biyowa baya ki domin ita dama takan zowa mutum ne lokaci ɗaya, kuma da kike zancen so so meye amfaninsa idan babu abunda za a iya rayasa da ingantasa?"

"Tabbas babu, to amma tunda kinsan haka mezai hana ke kiyi amfani da damar dana saki kije ki auri Asgar ɗin ta yanda zaku inganta rayuwarku" dariya Nihal tayi tare da tafa hannuwa kafin tace,

"Rufamun asiri, ai bani yace yana so ba balle haka ta faru, sannan kin manta cewa ni inada zaɓi?" 

Tsaki Jannan ta ja haɗe da komawa ta kwanta tana faɗin,

"Sam ba kyada alƙibla Adda, zaɓi yafi zaɓi ne? Ko kuma kin manta yanzu kika gama faɗa mun cewa so baida wani amfani"

"Amma ai ni zaɓina nagartacce ne, wlh ko ke kika ganesa zaki san cewa bazan yi dana sanin kasancewa atare dashi ba har iya ƙarshen rayuwata"

"Mtsss wannan shine labarin ƙanzon kurege, ki bari har sai na ganshi tukuna na gane hakan, Adda wlh sai kinyi nadamar waɗan nan maganganun duk ranar da kika san ko waye mm da kuma matsayin sa, mutane ire-iren ku su suka sakasa ɓoyayyiyar baiwar sa kasa bayyana, amma ni dana san abuna na kuma san ko shi waye ina son sa a haka" dariya Nihal ta kece da ita har tana riƙe ciki kafin tace,

"Ɓoyayyiyar baiwa? Ta me kenan?, Saida dabino ko kuma talaucin da yake fama dashi? Look Janany, ki buɗe idanuwanki ki fuskanci arziƙin ki, tun farko na faɗa maki bazan taɓa goyon bayan zuwa ki jefa kanki cikin ƙangin bauta ba"

"Alƙawarin ki fa?"

"Nayi ne don faranta zuciyar ki a lokacin amma taya zakiyi tunanin zan bari ki faɗa wa rayuwar talauci bayan babu abunda nafi tsana aduniya sama da ita?"

"Tabbas kuwa kin cutar dani kuma kin yaudarar ni yaudara mafi girma a rayuwa, a yau na ƙara yarda cewa kama da wane bata taɓa zama wane, a kullum safiya ina yimaki kallon mahaifiya ta dana rasa, a wani ɓangaren kuma ƴar uwa rabin jiki da zata riƙa share mun hawaye aduk lokacin da sukayi kwaranya, ashe ba haka bane kuskure nake ta tafkawa acikin duhun dana rasa mai haskamun gabana balle na gano daidai, a yanzu kam na yarda cewa kowa zai iya cutar dakai aduniya ciki har da jinin jikin ka, wani ɓangare ɗaya ne acikin mutane da bazai iya aikata hakan ba wato mahaifiya, gashi ni narasa wannan ɓangaren tun kafin nasan ko waye ni, na roƙeki don ALLAH ki tashi ki tafi bana son ganin ki gaba ɗaya" ta haɗe hannayen ta waje ɗaya tana riƙon ta, 

"Zan tafi Janan amma idan hankalinki ya gushe ne kiyi ƙoƙarin dawo dashi a jikin ki, sauke kayan ka bai taɓa zama sauke mu raba ba, tunanin kuma da kikeyi akaina ki janyesa domin ni gaskiya na faɗa maki, mm ba right man ɗinki bane wether you like or not.." cikin kukan data kasa dakatar da kanta tun ɗazu ta daka mata wata irin tsawar da ita kanta bata san ma tayi ba tana faɗin,

"Ki fice mun nace bana son ganin ki Adda" ɗage kafaɗu tayi haɗe da miƙewa tana faɗin,

"Anyway, kidai sawa ran ki salama kidena wannan kukan haka don Abba bazai taɓa sauya magana ba"

"Saboda ba halittar sa akayi ba kuma baida zuciya a ƙirjin sa?"

"Ko ɗaya, saboda dai haihuwar ki yayi bake kika haifesa ba, don haka kima ɗauka aure ya ɗauru"

"Ta ALLAH ba taki ba domin dashi ne na dogara" 

Irin ko oho ɗin nan ke kika sani Nihal tayi da hannuwa tare da ficewa abunta daga ɗakin, jin tayi hawayen idanuwanta sun ƙafe ta bita da wani irin kallo cike da mamakin wai anya Adda ɗin tace dake nuna mata tafi sonta fiye da kuwa, take nuna ta damu da ita fiye da kowa aduniya?, Anya itace yau ke nuna mata ko oho da lamarin ta saboda abun duniya, lallai rayuwar duniya ba tada amana, kai dai kawai ka kalli mutum ko waye shi, 

Abba kuwa har aka kwana biyu ya rasa ta yanda zai tun kari ambassador Hussain da maganar gashi kwana ɗaya ya rage Hajiya ta sake waiwayo sa da maganar, cike da damuwa ya kira Nihal a waya ya ce ta samesa a ɗakinsa, bayan ta shiga ta zauna ya kalleta haɗe da cewa,

"Duk duniya in kuka cire Hajiya ba nida wasu sama daku Nihal, gaba ɗaya na ƙare rayuwata wa neman abunda zai inganta maku rayuwa, amma ki dubi yanda ƴar uwarki ke naman tozarta ni a idanuwan duniya, fasa auren nan daidai yake da tonuwar asirina, gashi ta saka Hajiya a wannan maganar kuma na tabbata bazata taɓa bari ayi wannan auren ba indai ba ita tace ta hanƙura ta amince ba, wlh narasa yanda zanyi" ya ƙare zancen tare da fashewa da kuka, shiru Nihal tayi tana jin zafin kukan mahaifin nata har cikin ranta, ta rasa meke damun Janan data kasa banbance arziƙi da kuma rashi da har ta nace wa mm, sai da tayi ajiyar zuciya sannan ta kalli mahaifin nata haɗe da cewa,

"To yanzu menene mafita Abba?" Kamo hannuwanta yayi da sauri ya riƙe cikin nasa tare da ɗorawa akan goshin sa,

"Nihal so nake ki fiddani wannan abun kunyar ki amince ki auri Asgar a maimakon Janan.." 

Kafin yarufe baki ta kwace hannunta haɗe da matse fuska, ta ce

"Kamar ya Abba? Ban gane ba?"

"Ina nufin ke ki auri Asgar...."

"Ya isa haka Abba, wannan wane irin sabbatu ne kakeyi haka?, Ina kasan wanda nake so kuma nake burin rayuwa dashi, ka kuma san alƙawarin da kayi mani akan sa, taya yanzu kuma zaka bijiro mani da wani zance haka?, Noo...bazan iya ba domin ni Asgar baya ɗaya daga cikin irin mazajen da nake so, kawai a nemi wata mafitar amma wannan batayi ba"

"Haba Nihal, kada ki bari a goranta mani, koda tuna Asgar nada kuɗi haka ma mahaifin sa, aurensa ba ƙaramar daraja da kima zai jawo maki ba har ma dani kaina, ke kaɗai ce last hope ɗina da zan iya kuɓutar da kaina daga tozarci da wulaƙanta a fuskokin mutane"

"But Abba ba fa ni yake so ba, taya zan yarda in auresa, be side kamar ni bazan taɓa amincewa da auren musaya ko kuma huce haushi ba"

"Wani zakiyi Nihal don ALLAH don annabi, nayi maki alƙawarin duk randa muka samo wanda kike so da kaina zan warware auren kamar yanda na ɗaura shi"

Shiru tayi tana wani nazari aranta kafin tace,

"Shikenan Abba, ka tabbata zaka cika alƙawarin warware auren aduk lokacin dana samo zaɓi na?" Da sauri ya riƙe hannun ta haɗe da cewa "Na tabbata sweetheart, ke kin sani ban taɓa alƙawari na saɓa ba, shiyasa ma nake son ke ki amince da auren Asgar tunda na riga da nayi masa  alƙawarin bashi ƴata ya aura"

 "To amma fa a bisa sharaɗi ɗaya abba"

"Ki faɗa ko meye sharaɗin ki na amince" 

"Zan aure sa ne kaɗai idan har za a ɗaura auren mu rana ɗaya da Janan, idan kuma ba haka ba tofa sai dai a ɗaura auren da ita ba ni ba, zaka iya faɗa mata wannan sharaɗin idan har ta amince shikenan nima na amince"

"Ban fahimceki ba Nihal" 

"Abunda nake nufi Abba tunda Janan taƙi amincewa da zaɓin ka to kaima ka nuna mata cewa baza ka amince da nata ba sai bisa sharaɗi ɗaya, sharaɗin kuwa shine ta tura wanda take so a ɗaura auren mu rana ɗaya idan ba haka ba kuma dole auren ya kasance da ita za a ɗaura bani ba"

"Nihal kenan, to menene hikimar yin hakan?"

"Yawwa Abba, kai kasan hidimar aure ba abu bane mai sauƙi, kuma kasan wanda take so ba yada halin yin aure don ko lalurar kansa ta ishesa, bai aje ba bai kuma bawa wani ajiya ba, a sali ma dabino yake talla, kaga kuwa abune mai wahala ba garesa ba ko wuɗan da suka ɗan fisa rufin asiri ace su fito lokaci ɗaya a ɗaura aure, wlh ko ana saura sati biyu ne aka ce ya turo bazai iya ba saboda lokaci ya ƙaru balle kuma ace kwanaki biyar, idan har ya kasa turowa cikin kwanakin da akace to dole Janan zata haƙura ta auri zaɓin ka kaga shikenan an huta dayin musanya" 

"Wow, wow...gaskiya kin kawo shawara mai kyau Nihal, dama kina da wannan tunani akan ki naje ina ta wahalda kaina?, Indai wannan shine sharaɗin naki na amince kar ki wani samu damuwa, kuma zan tabbatar nayi duk yanda ya dace wajen ganin na yanda muke so ya tabbata, God bless you"

"Amin Abba" ta faɗa tana murmushin mugunta don tayi hakan ne saboda a tunanin ta ko ana ha maza ha mata mm bazai iya auren Janan adaidai wannan gaɓar ba don bayada halin yin hakan, a ta wata fuskar kuma ta amince zata auri Asgar ne badon ta damu da auren ba sai don tayi amfani da wannan damar itama ta tara nata abun duniya kamar yanda akoda yaushe take mafarki na mallakar manyan gidaje, motoci da kuma manyan shaguna da zata dinga business aciki, ta yanda itama zata shiga sahun jerin manyan mata da aka sani kuma ya zamana sunan da za tayi sai ya shallake na mahaifin ta ba anan ƙasar ba har ma a ƙasashen duniya baki ɗaya, so take yi taci arziƙi ta kuma juya arziƙi yanda ranta ke so, alokacin ne zata bazama uwa duniya ta nemo farincikin ta da take mafarkin mallaka akoda yaushe, don haka duk wanda ya faru cikin biyun nan a shirye take kuma tana maraba dashi, 

Washe gari tun misalin ƙarfe tara  Hajiya tasa driven ta ya kawo ta gidan, fuskar nan tata babu alamun walwala ko farinciki a tattare da ita don karma yaga damarta, part ɗin Hajiya zee ta fara sauka suka gaisa bayan sun ɗan taɓa fira har tana tambayar ta yaushe yaron ta dake karatu India zai dawo ta ce, ai da ya ce nan da watanni biyu zai dawo amma saboda akwai wani course da yayi yake jiran karɓar certificate ɗin sa sai ya ƙara wata ɗaya tukuna, addu'a Hajiya tayita yi masa tare da fatan ALLAH ya dawo dashi lafiya sannan ta miƙe ta nufi part ɗin su dady, tana shiga yana ƙoƙarin fitawo don bai yi tsammanin zata zo gidan ba adaidai wannan lokacin, a tsammanin sa ma kiransa za tayi tace ya sameta acan gida, hankalin sa kwance ya tarbeta don ya gama amincewa da shawarar Nihal, bayan ta zauna ya gaisheta cikin girmamawa tare da cewa,

"Hajiya kika ƙi kirana, ai da sai nazo da kaina na sameki acan"

"Ba wannan nake son ji ba, ka kira su sun karɓi kayan su ko kuwa?"

"A a Hajiya, amma dai na janye batun aura mata shi matuƙar shi wanda take son zai fito a ɗaura dashi a lokacin dana tsara, wannan shine sharaɗina, idan ta amince shikenan sai ta faɗa masa ya turo iyayen sa"

"Kaga Usman karka maida ni ƙaramar yarinya, a ina aka taɓa yin hakan lokaci ɗaya ace yaro ya fito za a ɗaura masa aure?, Ai ko yanada hali baza a rasa ƴan shire shiren da yake buƙatar shima yayi ba, wannan irin abu sai kace ka gaji da yarinyar nan, to ni ban amince ba kuma dole ko kana so ko baka so ta aure sa tunda shi take so.."

"Hajiya na amince, zance ya turo ɗin ko da a kango ne zai kaini ya ajiye idan an ɗaura auren" suka jiyo Muryar Janan dake saukowa daga upstairs zata tafi makaranta wajen jarabawa ta faɗa, juyowa sukayi atare suna kallonta cike da mamaki har ta ƙaraso wajen, cikin girmamawa ta duƙa ta gaida mahaifin nata daya ɗauke kai ya juyar gefe, sannan ta juyo tana ɗauke guntayen hawayen da suka sauko mata da yatsa ta gaida Hajiya dake sake ƙare mata kallo cike da tausayin yanda taga duk ta fa ɗa, dafa kanta Hajiya tayi tamkar wacce zatayi kuka haɗe da cewa,

"Lafiya klw Janan, kiyi haƙuri da wannan jarabawar in sha ALLAH sai kin bada labari, amma gani nakeyi tamkar anƙure Muhammadu idan akace za a ɗaura wannan aure yanzu, duk da ba laifi naga ALLAH ya wadata ba kamar da ba"

"Ba komai Hajiya, nasan zai amince, aure kuma ai ALLAH ke lalura shi zai rufa asiri"

"Haka ne, yau she zaku ƙare jarabawar?" 

"Jibi in sha ALLAH"

"Hakan na nufin wani sati kenan fa"

"Eh Hajiya na amince" ta faɗa tana kallon mahaifin nata daya tsuke fuska, 

"To shikenan tashi ki tafi ALLAH ya bada sa'a ya kuma yi maki albarka"

"Amin Hajiya" ta ƙare zancen tana faɗin "Abba na tafi" banza yayi da ita har saida Hajia ta ce,

"Tana magana ko baka ji ne"

"Hajiya me zan ce mata tunda ni dai ban isa gareta ba"

Ita dai Janan dama tuni tayi gaba hawaye na sauko mata, Hajia kuwa rufesa tayi da faɗa saboda yanda ranta yaɓaci haɗe da cewa,

"Wallahi Usman idan baka gyara tsakanin ka da yarinyar nan ba haƙƙinta bazai taɓa barin ka ka zauna lafiya ba, wannan tsana da ƙiyayya haka har ina, sai kace tsintota kayi ba haihuwar taba, to da wannan masifar ai ƙara tayi auren taje ta samu sauyin rayuwa ga wanda ke sonta kuma yake ƙaunar ta ko ta samu farincikin da ka kasa bata a matsayinka na mahaifinta"

Janan kuwa kasa tada motar tayi saboda yanda kuka yaci ƙarfin ta, sai da tayi mai isar ta gama sannan ta share hawaye haɗe da tada motar tabar gidan, tana fitowa taga mm tsaye a bakin gate ɗin yana ƙoƙarin kiranta a waya, saboda tun da asuba yake kiran wayarta bata shiga saboda gaba ɗaya ta manta jiya bata saka caji ba, to shine fa hankalinsa ya tashi ya biyo sawun ta saboda ta sanar dashi duk abunda ke faru, na yau kaɗai ne ya rage mata ta sanar masa, a hankali ta taka burki tayi parking a gefe tare da saukar da glass ɗin motar tana mai ƙaƙaro murmushin ƙarfin hali ta sakar masa....

______________________________

     Cike da damuwa yake kallon cikin idanuwan ta yana ƙare mata kallo ganin yanda ta zabge cikin kwanaki uku, ganin hawaye na ƙoƙarin zubo mata tunawa da abubuwan da suka faru ya sata saurin sadda kai ƙasa,

"Me nene?" Ya faɗa cikin taushin murya har lokacin idanuwansa na kanta,

"Kayi haƙuri mm na yanke hukuncin da ban sani ba ko zai yi maka daɗi arai saboda samawa kaina mafita"

"Janan kowane irin hukunci zaki yanke tsakanin ni dake bazan taɓa jin kinyi ba daidai ba balle har kiyi tunanin zaki bani haƙuri saboda raina ya ɓaci, koma meye ni yanzu ba shine damuwata ba, wannan yanayin da nake kallon tki aciki shine babbar damuwata da kuma tashin hankalina, ki faɗamun me yake faruwa kuma?"

"Abba ya samani sharaɗi akan cewa bazai janye zancen ɗaura mani aure ba har sai ka turo iyayen ka anyi magana dasu, ba tare da naji ta bakinka ba na amince da hakan kuma nasan..." wata irin dariya ya kwashe da ita kafin tarufe baki haɗe da cewa,

"Sabida wannan zaki zubar mani da waɗan nan tsadaddin hawayen nan naki? Common...ba ke kaɗai ba har ni na amince da wannan sharaɗin, sai me kuma?" ya kafeta da idanuwa yana kallo ganin yanda ta saki ido itama tana kallonsa cike da mamaki, matso da fuskar sa yayi saiti da tata haɗe da hura mata iskan bakinsa ta wani lumshe idanuwa ta buɗe su akansa, sai da ya yi murmushi haɗe dasa yatsa ya ɗauke mata hawayen dake kwance akan fuskar tata yana cewa,

"Kin ga, taimaka ki tada motar nan mu tafi kafin lokaci ya ƙare, ba kince sha biyu zaku shiga exam ba?"

"Eh"

"To duba agogon motar ki ki gani kwata to 12, ki kwantar da hankalin ki, indai zancen turowa ne ki ɗauka anyi angama"

Cikin jin daɗi tayi murmushi haɗe da tada motar tabar wajen, tafe suke mm na tunanin ta wace fuska zai je ga mahaifinta, zai je a irin fuskar da yake buƙata ne ko kuma zai je ne da fuskar daya alƙawarta cewa zai auri Janan da ita tun farko, ƴar gyaran murya Janan tayi ganin ya faɗa duniyar tunani haɗe da cewa,

"Dama nasan abun zai zamo ma damuwa saboda ba lallene ka shiryawa aurena yanzu ba, amma ina so ka sani ni kai nake so don haka ban damu dako ina zaka ajiye ni ba, a ɗakin da kake kwana ne ko agidan haya duka bai dameni ba, sadaki ma idan baka da hali zan iya biya make da kaina ko na yafe maka gaba ɗaya idan kana buƙata, muradi na kawai ka tura saboda hakan kaɗai zai dakatar da wancan zancen, sauran lamarin kuma sai mu barwa ALLAH domin shika lalura" duk wannan maganar da takeyi a natse hankalinta na akan titi har takai aya tare da juyowa tana kallon fuskarsa, suna haɗa idanuwa ta ɗaga masa hira alamar tambaya, girgiza kai kawai yayi tare da maida hankalin sa akan titi shima kafin can yace, "Ajiye ni anan" ganin sun ƙara so bakin gate ɗin makarantar,

"Ai nazata zaka rakani ne ka jira har mu ƙare sai mutafi gidan grandma"

"Saboda gani mijin Hajiya ko?"

"Laaa..ba haka nake nufi ba, 12 zamu shiga, kuma na tabbata zuwa 1, ko 1:30 na gama, kaga kenan ba wani jimawa zamuyi ba tunda paper ɗaya ce shiyasa kaji na faɗi haka"

"Tab..to ni ai awar nan ɗaya ko ɗaya da rabi da kike zacen na zauna jiranki a tsammanina lokacin ai na kai caranci ko kuma na kusa kaiwa"

"Ban fahimta ba?"

"Janan kenan, ai yau ɗin nan dole naje na sanar da Baffa Ali halin da ake ciki, ina barin nan gida kaɗai zan shiga na sanar da Momy sai na ɗau hanya in sha ALLAH, Ai bazan yi wasa da wannan damar da zata saka ki zamowa mallakina ba" sinne kai tayi ba tare da ta ce komai ba tana mai jin wani irin farinciki da kunya lokaci ɗaya sun rufeta,

"Ki kula mani da kanki kafin na dawo" ya faɗa yana ƙoƙarin buɗe motar ya fita don kar ya tsaya ɓata wani lokacin gashi itama sun kusa shiga exam, ɗago kai tayi haɗe da cewa

"Shikenan hubbin raina, ALLAH ya kaika lafiya kuma yasa ka dawo lafiya"

"Amin yallaɓiyata" ya faɗa yana murmushi haɗe da buɗe ƙofar ya fita, ji tayi tmkr ta dakatar dashi daga zuwan saboda tana buƙatar kasantuwa atare dashi a ƴan kwanakin nan, amma saboda tafiyar tasa itace samun kwanciyar hankalinta da natsuwa dole ta haƙura ta bar sa ya tafi, bata bar wajen ba har sai da taga ya tari mai mashin ya hau ya wuce sannan itama ta tayar da motar tata ta shige cikin  makarantar tasu,

Abba kuwa duk inda ransa yake in yayi dubu ya gama ɓaci, bai taɓa tsammanin cewa Janan zata amince da sharaɗin sa ba sai gashi tun kafin a tambayeta ta amince, wani irin ɗaci da tuƙuƙi ya riƙa ji azuciyar sa har Hajiya ta gama faɗanta ta wuce ba tare daya koma cewa uffan ba,  

Wayar sa ya ciro daga cikin aljihu ya kira lambar ambassador Hussain, bayan ya ɗaga sun gaisa ya shiga yimasa bayanin halin da ake ciki cikin marairaice murya tare da ƙasƙantar da kai, inda ya nuna masa cewa Hajiya ce bata son auren gaba ɗaya, sosai ran ambassador Hussain ya ɓaci ya dinga masifa a waya, inda yake shiga ba nan yake fita ba akan Abba bai isa ya walaƙanta sa ba don shi gaba ɗaya ma ya gama raba invitation a can ƙasar tare da gayyatar manya manyan baƙin sa da mutanen arziƙi, yanzu haka anfara sanarwar auren a gidajen yaɗa labarai na talabijin da redio, shine don ya maida shi ƙaramin mutum zai ce wai yarinya bata so mahaifiyar sa ta hana, to ya yake so yayi da mutanen daya gayyata, shi dai Abba banda haƙuri babu abunda yake basa, wani irin tsaki ya ja tare da cewa ya kunna tv yanzun nan ya kamo tashar nagarta dake can ƙasar Ethiopia, ba musu Abba ya kira Madam florence ya ce ta miƙo masa remote kuma ta kunna masa tv, yana kamo channel ɗin ya ga ana hasko katin sanarwar auren, kamar jira ambassador Hussaina keyi yagama kallon sanarwar ya sake kiransa a waya haɗe da cewa,

"Ya kake so muyi da wannan kuma me kake so na faɗawa mutanen dana gayyata?"

Nan Abba ya shiga yimasa bayanin cewa idan har sun amince Nihal ta yarda zata maye gurbin ƴar uwar tata, shiyasa ma ya kirasa saboda a sanar da Asgar da wuri idan ya amince, ambassador Hussain mutum ne dake da son harkar girma, duk abunda zai jawo zube war mutuncin sa sam baya so, wanda jin ya sa sai da Abba yayi da gaske ya amince da hakan, a tunanin sa da afasa auren gaba ɗaya yaji kunya ƙara ya amince da musayar, duk da yasan ba lallai ne Asgar ya amince ba amma dole hakan shi za a yi don tseratar dakai daga abun kunya, ya kuma yanke shawarar bazai sbari Asgar yasan da wannan zancen ba har sai bayan an ɗaura auren don gudun kada ya jawo wata matsalar shima, zai sa a turasa wani aiki mai muhimmanci a wannan ranar da zata hanasa zuwa ɗaurin auren balle ma yasan da wa aka ɗaura auren, shiru ya yi yana sake nazarin abubuwan da zuciyar tasa ke kitsa masa akan wannan sabon al'amarin da aminin nasa ya bijiro masa dashi, yayin da shi kuma Abba sai faman ma giya yake yimasa haɗe da basa haƙuri, a tunanin sa fushi ne ya yi shiyasa ya yi masa shiru,g

"Is ok, na amince, amma kada ka sanarwa da Asgar halin da ake ciki, ni zan sanar dashi da kaina, sannan ina so aci gaba da shirye shiryen yanda muka tsara ba tare da an sauya komai ba saboda bana so ya fahimci komai shima"

"In sha ALLAH ambassador haka za a yi"

Da hak duk katse wayar Abba bakin wani sanyi a gefen zuciyar sa da ALLAH yasa ambassador ya amince da zancen yayin daya ɗauki alwashin sai ya nunawa Janan kuskuren ta matuƙar yana raye,

***          ***           ***

     Cike da farinciki mm ya samu Momy ya sanar da ita halin da ake ciki haɗe da faɗa mata cewa yanzu haka kan hanya yake don so yake yau ɗin nan yaje ya sanar da Baffa Ali komai, addu'a Momy tayi masa don hakan ba ƙaramin daɗi itama yayi mata ba tare da fatar yaje lafiya ya dawo lafiya, Razina na jin zancen tafiyar ta aza rigima itama babu inda zai je ya barta, ya so hanata amma Momy ta ce ya tafi da ita ba komai ALLAH ya kaisu lafiya, kafin su gama haɗa ƴan kayan su su shirya tuni Jabir shima ya gama haɗa nasa ya je ya fiddo mota ya goge ya tsaya jiran fitowar su, zaro idanuwa mm ya yi ganinsa cikin shiri shima, kafin yace wani abu Jabir ya shige gidan driver yana faɗin,

"Dallah malam ka shigo in zakaga shigo lokaci na ƙurewa, in kuma bazaka shigo ba kawai baby na ta shigo kai kuma ka zauna a baya"

"Wait, ban fahimta ba ina zaka je?"

"Inda ƙafa ke zuwa" ya bashi amsa tare da jan marfin gefen sa ya rufe, juyowa ya yi ya kalli Momy haɗe da cewa,

"Momy dubesa, ki faɗa masa ya fito so nake mu wuce lokaci na tafiya"

Saukar da glass ɗin motar ya yi tare da cewa,

"Na rantse babu inda zan fito malam, shikenan kai ba kada aiki sai ɗauke mani mata ka tsiri tafiye-tafiye da ita don ka raina Mani da wayo, to wannan karon ƙafata ƙafarta, nima zan je gaida dangi tare da neman iri"

"Mtsss..ka fiye wasa JB, idan muka tafi duka awajen wa za mubar Momy"

"A wajen ALLAH mana, da can mu muke tsare ta ne ba shi ba, malam kawai ka shigo mutafi ba abunda Momy zata ce"

"Momy..." Mm ya faɗa yana kallonta kamr zai yi kuka tayi masa murmushi haɗe da lumshe idanuwanta ta buɗe alamun yaje su tafi, tunɓuke fuska yayi kamar zai yi kuka haɗe da cewa,

"But Momy bana son dukan mu mutafi mu barki" tana dariya ta kalli Jabir sannan ta maido kallonta ga mm ta ce,

"To ya kake so nayi, kafi kowa sanin halin rigimar abokin naka, tunda kaji ya rantse babu indai zai je kawai ka haƙura ku tafi, ALLAH ya tsare hanya yasa ku dawo lafiya, duk ina gishe da su Baffa sosai da sosai"

"Zasu ji in sha ALLAH Momy tunda kin ɗaure masa" ya ƙare zancen tare da ma ka masa harara, dariya Jabir yayi haɗe da tada motar, hakan yasa Razina dake tsaye gefen Momy itama tana dariyar ƴan uwan nata ta rungume ta tana faɗin,

"Bye mom, gonna miss you"

"Me too my dear, wish you safe trip"

"Prayerd so" ta faɗa sannan ta sake ta haɗe da jan ɗan ƙaramin akwatin data shirya kayan ta aciki ta wuce ta shiga motar shi kuma ya ja suka fice yana ɗagawa Momy hannu, girgiza kai kawai tayi tana mamakin yaron nata dako faɗa mata baiyi zai bisu ba haɗe da cewa,

"ALLAH ya tsare hanya ya kaiku lafiya" sai da taga ficewar su sannan ta koma cikin gida cike da kewar yaran nata,

Janan kuwa suna kammala jarabawa gidan Hajiya ta nufa don sam bata sha'awar komawa can gidan saboda tsoron abunda zata yadda acan, dama tuni Hajiya ta koma don haka tana isa ta fara shiga toilet ta watso ruwa haɗe da ɗauro arwala tayi sallah, bayan ta gama taci abinci sannan suka hau fira ita da Hajiya, inda take sanar da ita cewa mm ya tafi garin su don ya sanar da mahaifin sa zancen turowa, murmushi Hajiya tayi haɗe da cewa,

"ALLAH sarki, yaron nan da gaske yake sonki, ubangiji ALLAH yaji tausayin sa yayo masa mafita don ba ƙaramin aiki bane gabansa zancen auren nan" shiru Janan tayi kamar mai wani nazarin kafin tace, 

"Hajiya kenan, wai ke har yanzu baki fahimci komai akan Muhammadu nki ba?"

"Kamar ya Janan"

"Ni fa na fara tunanin akwai abunda yake ɓoyewa da baya so a sani game dashi, domin wani lokatcin in kika gansa bazaki taɓa tsammanin yana da ƙaramin ƙarfi ba, jikinsa kaɗai in kika kalla zaki san baya son wahala kamar yanda shi yake nunawa, a gaskiya ina zargin basaja yakeyi, sai dai banida tabbas akan haka, hasashe ne nakeyi saboda sauye-sauyen da nake gani akansa wasu lokutan, rashin hujja da kuma sanin dalilinsa na aikata hakan yasa na kasa tunkarar sa da zancen saboda bansan me yake so ko yake nema ba daya sashi ɓoye gaskiyar ko waye shi, iya abunda na sani ko waye shi ina son sa kuma zan iya auren sa a haka" jinjina kai Hajiya tayi haɗe da cewa,

"Ni ma ina wannan tunanin araina, musamman data bayyana tare yake dasu Jabir, sai nake ganin a irin sana'ar da yakeyi da kuma shigar da suke dashi har Jabir to sunfi ƙarfin ta, don in kin lura daga ita mahaifiyar tasu har ƴar uwar tasu ba haka suke ba, to koma dai meye mu alkhairi muke fata agun su ba sharri ba, babu komai girman ta idan akwai wadatar zuci zaki iya ganin mutum a yanda suke, arziƙi kuwa duk yawan sa in ba wadatar zuci da kwanciyar hankali baza a samu natsuwa acikin sa ba, komai zai iya faruwa indai akan mahaifinki ne tunda ya nuna baya son talaka"

"ALLAH to ya kyauta, ai wannan dalilin ne yasa ma Abba baya son mm"

"To ALLAH ya shirye sa yayi masa maganin wannan baƙar a ƙidar"

"Amin ya rabbi" ta faɗa tare da kwantawa ta ɗora kanta akan cinainan Hajiya tana faɗin,

"Yau dai bari na ɗan ɗana ƙafafuwan nan dake nema sufi karfin mai su nima na more su" ga mamakinta sai taga Hajia ma ta gyara mata kanta tana faɗin,

"Ga ki ga su, moriyar ta nawa kike so kiyi masu bacin wacce kukayi kuna ƙanana, ALLAH dai yasa ɗiya na da zaki haifa mun leda Muhammadu nada rabon moriyar su suma" saɓanin da da tana kwantawa zata ture mata kai a gefe tan mita wai kar ta karya mata ƙafa...

______________________________

    Ta jima gidan Hajiya kafin ta shirya ta tafi gida, ko data isa ta tadda Abba zaune a compound ɗin gidan riƙe da jarida yana karatu, a zahiri zaka ɗauka idanuwansa na akan jaridar dake hannunsa ne, amma ba haka bane don tunda motar Janan ta kunno kai cikin idan ya maida kallonsa wajenta har ta ƙara so ciki tayi parking tare da fitowa tana gyara zaman mayafin ta dake neman cire wa,  sai a lokacin ya ɗauke idanuwansa daga kanta ya maida ga jaridar yana jin wani tuƙuƙuƙi na taso masa azuciya, hannu ya miƙa ya ɗauki cup ɗin dake ajiye gefen sa da Jazz dake tsaye saman kansa ya gama tsiyaya masa ruwa ya kai a baki, bai dire sa ba har sai da ya shanye ruwan ciki tas sannan ya sake ajewa Jazz ya buɗe gorar ruwan ya sake tsiyaya masa wasu suma ya ɗauka ya shanye tare da sauke wata irin ajiyar zuciya, dai dai lokacin Janan ta ƙaraso wajen ta ɗan rissina ƙasa tana gaishesa cikin girmamawa, ba tare daya kalli gefen da take ba ya ɗaga mata hannu alamun amsawa sannan ta wuce cikin gidan jikinta a sanyaye,

Da Madam florence ta fara cin karo tsakar falon tana jere abincin data gama na dare akan dining table ta gaishe ta sannan ta nufi upstairs ɗin da ɗan gudu gudu tana faɗin,

"Madam what do you cook now"

"Is pounded yam with stew my dota, and then with cowtail pepper soup"

"Ok, thank you" ta faɗa lokacin data ƙara sa hawa, cikin ƴar ɗaga murya Madam florence ta ce, "hope you like it?"

"Yes but now am ok"

"Are you sure?"

"More than that madam" ta bata amsa tana murmushi tare da juyawa zata shiga ɗakin, muryar Nihal dake tsaye a bakin ƙofar ɗakin ta tayi folding hannayen ta ta jiyo tana fadin

"Hy Mrs mm, welcome back" har ta ɗora hannunta akan handle ɗin ƙofar ɗakin nata da niyar buɗe wa ta shiga sai kuma ta tsaya, sai da tayi sekonni uku a haka sannan ta juyo murmushi ɗauke akan fuskarta tana kallonta, folding hannayenta tayi kamar yanda itama tayi haɗe da cewa,

"Help me and repeat it again, it was sound so Sweet"

"Rilly?"

"Upcouse" Janan ta faɗa tana rolling idanuwanta akan Nihal, juyawa tayi tare da mere baki tan ƙoƙarin buɗe ɗakin nata ta shiga haɗe da cewa,

"Kiyi addu'a tare da fatan hakan ta tabbata, domin abune mai wahala samun maiƙo akai"

"Kyaji dashi don ke ya dama bani ba"

"Haba! A tunaninki kenan, ai abunda baki sani ba na gaba shi ya riga da ya yi gaba na baya kuma sai labari"

"ALLAH?, to ai shikenan, amma ina so ki sani matuƙar akwai rai sannan layi na ja, to na baya ma sai ya kai, don haka thanks for the wanderful name given to met (Mrs. Mm)" ta ƙarasa zancen tare da ƙarasowa inda take ta rungumeta, kallon tun daga sama har ƙasa tayi mata bayan ta saketa haɗe da cewa,

"Wish you a very good luck Mrs..." Kafin ta ƙara sa Nihal ta ce,

"Asgar, Mrs Asgar and also a dadys proud" ta faɗi maganar kai tsaye tana jujjuya kai tare da buɗar hanta, with so excited Janan ta waro idanuwa had'e da cewa,

"Wow! congrats my darling sister, now i hv seen the real love you hv for me tunda har kika amince zaki sharewa Abban mu hawaye ki auri zaɓi sa, congratulation once again" Janan ta faɗa cike da farinciki tare da miƙa mata hannu, tsaki tayi sannan ta shige ɗakin ta yayin da Janan ta saki wata ƴar ƙara haɗe dayin tsalle cinikin ɗaya murya ta ce,

"Thank you dady's proud and also Mrs Asgar to be, much luv, hug and kisses Adda na" sannan ta wuce ɗakin ta cike da farinciki, a ɗaya ɓangaren zuciyar ta kuwa cike da mamakin yanda ta amince da auren Asgar cikin sauƙi duk da tarin ƙaunar da take iƙirarin tana yiwa the charming man ɗinta, 

Su mm kuwa suna gab da shiga ƙauyen nasu Jabir ya juyo yana kallon sa haɗe da cewa, "can't believe Wai mahaifin Janan ya amince katuro iyayenka, anya ba wani abun yake shiryawa ba" saida mm ya tashi daga kishingiɗen da yayi akan sit ɗin sannan ya ce,

"Koma dai da me ya yi ni hakan yayi mun, na rantse maka da ALLAH Jabir tun ranar da Janan ta kirani tana faɗa mun cewa Abba yayi pixing ɗin ranar aurenta immediately idan ta ƙare jarabawa hankali na ya tashi, gaba ɗaya ko bacci mai kyau bana samun nayi uwa uba cin abinci daidai, na kai tunani na iya maƙura don samun mafita da kuma hanyar da zan ɓullo wa lamarin amma na kasa, addu'a ita na saka agaba a ƴan kwanakin nan inata faɗa wa ALLAH sai gashi da kansa ya kawo mana mafita, shiyasa naga bazan iya ƙara minti ɗaya ba har sai nazo na faɗawa Baffa, kuma ina fatar samun goyon bayansa ɗari bisa ɗari,

"In Sha ALLAH a yanda ka bani labarin sa babu wata matsala da zaka samu, zai amince da zancen, but amma wannan wace irin addu'a ce haka kayi dake saka biyan buƙata a ɗan ƙanƙanen lokaci, gist me pls nima nayiwa Razy baby tayi dying akaina" ya ƙare zancen tare da juyawa yana kallon Razina dake sit ɗin baya, ɗan murmushi tayi haɗe da lumshe idanuwanta ta buɗe sannan ta kashe masa ido ɗaya tana dariya,

Sakin starring motar Jabir ya yi haɗe da dafe saiti zuciyarsa ya ce,

"Washh.." da sauri mm da baisan wainar da ake toyawa ba ya juyo ya kallesa haɗe da dafe staring motar yana faɗin,

"Lafiya?"

"Zan mutu ne akan soyayyar ƙanwata" 

"Mtsss..taka burki ɗan iska kar kazo kayi.un baƙin cikin zama ango" mm ya faɗa cike da takaici yana kallonsa, dariya ce ta kuccewa Razina tayi saurin rufe baki tana kallon yanda Jabir ɗin ke ƙoƙarin parking a gefe,

"Wai me zakayi ne?"

"Me kace nayi?" Ya tambayesa shima bayan yayi parking a gefe yana ƙoƙarin fita, cike da mamaki yake kallonsa har ya fice ya za gaya ta baya inda Razina ke zaune ya buɗe ya shiga haɗe da rufe marfin motar ba tare daya damu da kallon da mm keyi masa ba, 

Rasa me zai ce masa da yayi ya sa shi fitowa ya shiga gefen drivern ya tayar da motar suka ƙarasa shiga ƙauyen, dama tuni ya sanar da Baffa zancen zuwan su a waya, don haka koda suka isa an haɗa masu liyafa daidai gwargwado, don kwanon abinci yafi ƙarfin goma sha biyar da ƴan uwa suka riƙa kawo masu jin cewa yana tafe,

Sai da suka ci abinci suka huta sannan mm ya yiwa Baffa bayanin abunda ke tafe dasu, ya kuma gabatar da Razina kamar yanda ya alƙawarta masu a waccan lokacin daya zo a matsin ƙanwar sa, Jabir kuma ɗa kuma amini da zai auri Razina, sosai Baffa ya ji daɗi har yake zolayar mm da cewa kace har ka riga ka bashi ƙanwar taka namu kawai muzo mu shafa fatiha, kunya ce ta kama sa ya sinne kai ƙasa haɗe da cewa, "tuba nakeyi baffa ai nawa bai isa ya wadatar ba har sai in kai ka basa, na faɗi hakane saboda na bayyana masoyin nata agareku" baffa na dariya ya dafa kafaɗar sa haɗe da cewa, "ai wasa nake yi malam Muhammadu, in ka cire ni duk duniyar nan Razina batada wani wanda ya isa bada auren ta sama dakai, ko baka ji yanda hausawa ke faɗaba?, babban wa mahaifi, saboda haka kowa ka bawa ƴar uwar taka kayi dai-dai bakayi laifi ba don kana da damar aikata hakan ko a musulun ce, Jabir ya cancanci ka aura masa Razina ko don halaccin mahaifiyarsa agareku, hakan shine TUKUICIN SO da zaka iya mayar a garesu da suka yi maku" yana ƙare zancen ya tara ƴan uwa da abokanan arziƙi ya sanar masu da zancen auren mm ɗin da za a yi sati mai zuwa bayan ya gabatar masu da Razina da Jabir kamar yanda ya yi masa shima,

Razina kam tuni ta zama ƴar gida kuma ƴar gata, dangi sai nan nan akeyi da ita, ita kuwa tsabar farinciki sai faman kukan daɗi take yi, a ɗaya ɓangaren kuma abokanan wasanta tun da suka ji cewa tare take suke da wanda zata aura suka taso ta gaba da tsokana wai tun yanzu ta maida shi bita zai-zai duk inda zata je sai ya bita, ita dai banda dariya babu abunda take don ita kam zuciyar ta cike take da farincikin kasancewa tare da ƴan uwan ta, umma Mariya ce tazo ta kore mata su tana faɗin "kubar mun ƴah tahuta mana, kun zo kun isheta da surutu sai kace tsuntsaye" duk suka sa dariya tare da barin wajen, ta kalli Razina haɗe da cewa,

"Ɗan kwanta ki huta ƴatah kafin akira sallar la'asar, in kika biye wuɗan can zasu saka maki ciwon kai ne, gashi kin kwaso gajiya" dama kuwa tana jin baccin don haka kawai ta gyara kwanciyar ta akan ɗan ƙaramin gadon na umma Mariya daya sha gyara.

Daren ranar kusan zaune suka kwana ana fira bayan baffa yasa su zainaba yarinyar umma luba da Maryama sun rakata gidajen wasu ƴan uwan acikin daren saboda gobe zasu koma.

Washe gari da yake Baffa ya faɗa wa ƴan uwa cewa kwana ɗaya kacal zasu yi suka shiga aikowa da mm kayayyakin haɗa lefe dai dai ƙarfin su, daga masu aiko da zannuwan atamfuna, sai masu aiko masa da yadukka da shaddodi, wasu kuma mayukkan shafawa dana kwalliya da gyaran kai da kuma fata, abunka da ƴan uwa masu yawa da zuciyar yi sai gashi nan take da ɗai ɗaya sun tarawa mm kaya masu yawa, Baffa kuwa dama cikin daren ya je ya siya masa a kwatuna irin na jikkuna ƙwaya biyu masu kyau babba da ƙarami aka zuba kayan aciki, dama su haka sukeyi a ƙauyen idan yaro zaiyi aure ƴan uwa zasu har haɗo masa abunda suke dashi dai-dai ƙarfin su sai a bashi ya ƙara da abunda yake dashi shi yasa shi ma suka yimasa haka duk da sun san cewa yana da hali sosai,

Mm kam rasa bakin yi masu godiya ya yi don bai taɓa tsammanin hakan daga gare su ba lura da yanayin ƙarfin su, shi yasa malam bahaushe ke cewa talaka mai zuciyar yi yafi tarin masu arziƙin da baza su taɓa iya fidda suhe a wuta ba, ɗaya bayan ɗaya Abba ya rakashi ya je ya yi masu godiya sannan suka kama hanyar koma wa tare da Baffa da kuma wani aminin sa malam Saleh, wanda kusan tare suka tashi tun suna yara, a wannan karon mm ke riƙa motar Razina kuma na gefensa, sai Jabir dasu Baffa a sit ɗin baya,

Razina kuwa har da kukan ta wai mm ya barta anan har sai ya dawo maido dasu Baffa sai su koma tare, kai tsaye Jabir ya faɗa mata cewar hakan bazai yuyu ba tayi haƙuri ai zasu sake dawo tare, ba yanda ta iya don ta riga da tasan halin kafiya da kuma naci irin nasa dole ta haƙura da zancen tayi yanda ya buƙata amma kana kallon fuskarta zaka fahimci ƙuncin da take faman yi, dariya Jabir yayi a ransa ya ce,

"Zan fi ganewa wannan ƙuncin naki yarinya akan na tafi na barki anan" ɗauke kanta tayi daga ta madubin da yake kallonta yana dariya haɗe da jinginar da kanta a glass ɗin tagar motar dake gefenta, 

Cike da farinciki da jin daɗin ganin ƴan uwa suka baro ƙauyen suna ji tamkar karsu tafi, abu ɗaya ne kawai har yanzu baya yi masu daɗi cikin zuwan nasu idan sun tuna, shine rashin samun hoton mahaifiyar su da ba a yi ba, amma Baffa ya tabbatar masu cewa su kwantar da hankalin su in sha ALLAH zaici gaba da nema masu, kuma da yardar ALLAH za a samu,

***.         ***           ***.       

     A ɓangaren janan kuwa cike da farinciki ta tashi washe gari don da sukayi waya da mm ya faɗa mata tare zasu zo da Baffa, kuma suna isowa zasu zo suga Abban ta ayi magana saboda haka ta sanar dashi saboda yasan da zuwan nasu kafin su iso, hakan ya sa yau take jin duniyar tata tayi mata daɗi, a maimakon taje ta sanar da Abba sai kawai ta kira Hajia ta sanar da ita, sai da Hajiya ta tsokeneta sannan ta kashe wayar itama ta kira Abba ta sanar masa ta kuma tabbatar masa da cewa ya tabbatar ya yi masu tarbar mutunci da kuma karramawa, idan kuma ba haka ba zata haɗu dashi, a halin yanzu lallaɓa Hajiya yakeyi saboda baya so ta ɓallo masa ruwa, badon haka ba da ya shayar da iyayen mm mamakin da su da kansu zasu hana ɗan su auren ƴarsa don ba ajin sa bace.

Cike da farinciki Janan ta fito zata tafi makaranta ta ji muryar Abba dake tsaye a falo ya dakatar da ita don sam bata ma lura dashi ba, cak ta tsaya tare da komawa baya ta isko sa, cike da mutum taka a matsayinsa na mahaifinta ta duƙa ta gaishesa, ba tare daya amsata ba ya miƙo mata hannu yana faɗin,

"Bani makullin mota ta, kuma daga yau kar ki sake ɗaukar ta"

Miƙa masa tayi don dama tasan haka zata iya faruwa sannan ta miƙe tana faɗin,

"Na tafi Abba"

"Dakata, naji saƙonki daga wajen mahaifiyata, ina so ki faɗa masa cewa awa ɗaya yake da ita acikin lokutan da nake dasu daga nan zuwa sallar azahar domin akwai inda zan je mai muhimmanci, if not da anyi Sallah bzan tafi inda zani, next time idan na samu free time sai su don bazan iya ɓata lokacina a kan zaman jiran su ba"

"To Abba " ta faɗa cikin sanyin murya don jikinta ya mutu sosai, 

Tana fita ta jawo wayarta ta kira mm, duk da driven yake yi hakan be hanasa ɗaga kiran ta ba ta hanyar bluethooth ɗin dake laƙe a kunnen sa, kamar zatayi kuka ta ce,

"Abba ya ce awa ɗaya kuke da ita da zaku iya samun sa kafin nan da azzahar, idan ba haka ba shi akwai inda zai je sai dai a bari zuwa wani lokacin da yake free"

Duk da hankalin sa ya tashi ganin yanzu suka fito ƙauye hakan bai hana shi kwantar da murya ba don ya kwantar mata da nata hankalin da yaga ya tashi haɗe da cewa

"Kar ki damu, in sha ALLAH kafin ɗaya mun ƙara so, yanzu haka muna kan hanya"

"Shikenan ALLAH ya kawoku lafiya"

"Amin, ki kula mani da kanki" ya ƙare zancen ƙasa ƙasa don kar su Baffa su jiyo sa, murmushi tayi da har saida ya jiyo sautin sa a kunnen sa sannan ta kashe wayar tare da kallon agogon dake jikin wayar taga sha biyu saura kwata, da sauri ta ƙarasa fita gidan ta taka ƙasa da ƙafarta har zuwa titi ta tari mashin ta haye don bazata iya tsayawa jiran napep ba don sun kusa shiga exam.

Mm kuwa suna cikin tafiya kawai ya ji tayar motar su tayi ƙara sakamakon gudun daya ƙara, da sauri yayi ƙoƙarin tsaida ita yana faɗin "innalillahi wa inna ilaihirrajiun" tare da buɗe marfin motar ya fito, wannan shi ake kira da sauri ya haifi nawa, ya faɗa a ransa, ba damuwar sa ne su isa adaidai lokacin da Abba ke buƙata ba don ko yaushe zai sake buƙatar ganin su kafin ɗaurin auren zasu iya zuwa, damuwar itace abunda zai iya biyo wa baya ga Janan idan har basu isa lokacin daya ɗi ba ba, ya tabbata cewa zai yi bada gaske yake yi ba shiyasa bai ɗauki abun da muhimmanci ba, daga nan kuma bai san wane hukuncin zai iya sake yanke wa ba tunda burin sa kawai ya samu hanyar da zai dakatar da auren, fitowa duk suka yi in banda Razina Jabir ya riƙa masa suka cire tayar don fashewa tayi....

______________________________

   Kimanin mintuna ashirin suka kwashe suna ƙoƙarin sauya tayar data fashe da wata, mm sai yi yakeyi yana duba agogon hannunsa cike da damuwa har ALLAH ya taimake su suka gama ɗaura wata tayar, suna gamawa ya kalli su Baffa dake yimasu sannu yana kakkaɓe hannun sa ya ce,

"Ku shiga muje Baffa"

"Sannu Muhammadu,wato badon ALLAH yasa akwai wata tayar ba da ALLAH ɗari yasan mezai faru, gashi hanya ba kyau tun ɗazu gabana sai faɗuwa yakeyi"

"In sha ALLAH babu abunda zai faru lafiya klw zamu isa, ku shiga muje" ya bashi amsa yana wanke hannunsa da gorar swan ɗaya miƙa hannu ta jikin tagar mota Razina ta miƙa masa, Jabir ya miƙama shima ya wanke nasa hannun tare da ɗago kai yana kallon sa,

"Meke faru mm naga tunda kayi waya ɗazu ka sauya gaba ɗaya" sai daya sauke ajiyar zuciya sannan ya dafa kafaɗar sa haɗe da cewa,

"Bari kawai Jabir, akwai matsala "

"Kamar ya? Wani abu ke faruwa ne?"

"Eh kusan haka"

"Me nene"

"Wato Janan ce takira wai Abba ya ce awa ɗaya ya bamu kafin la'asar saboda akwai inda zai je, idan kuma bamu taho ba to sai kuma wani lokaci, gaba ɗaya jikina yayi sanyi wlh tunda yanzu ana zancen ƙarfe ɗaya da mintoto, bana son au Baffa su je yaƙi saurar su"

"Mtsss, akan wannan zaka tashi hankalin ka?, Ina saura kilomita ashirin da biyar mu ƙara sa ko?"

"Haka ne, but amfara sallolin azahar wani wajen"

"Wani wajen kuma ba'a fara ba sai zuwa ƙarfe biyu, don haka jeka shiga mota muje, kar ALLAH yasa ya saurare mu ɗin" yana gama faɗar haka ya shige gidan gaba inda mm ya tashi shi kuma mm ya koma baya wajen su Baffa, bisimillah Jabir ya yi tare dasa key ya tada motar sannan ya bata wuta cike da takaicin baffan nasa, kafin kace me tuni sun shigo cikin gari lokacin ƙarfe biyu saura mintuna goma, kallon mm ya yi tacikin madubi haɗe da cewa, "man, ina muka nufa?"

"Muje can Jabir"

"Da matar tawa?" Ya faɗa yana zaro idanuwa, don shi gaba ɗaya ma ya manta dasu Baffa acikin motar sai daya gama faɗar hakan sukayi idanuwa biyu da Baffa ta jikin madubi, da sauri ya sinne kai ƙasa tare da ɗauke hanyar zuwa gida kai tsaye, shi kuma Baffa ya yi murmushi haɗe da cewa,

"Jabir inaga dai auren nan naku a haɗe sa dana ɗan uwan ka in baso akeyi kayita tabka rashin kunya ba a bainar jama'a"

"Baffa ayi haƙuri,amma kasan ita macce ce batayi ƙarfin hali irin na maza ba balle ta iya juriyar mu, kana dubon ta za kasan a gajiye take sosai"

"Kai ƙyalesa zolayar ka ne yake yi, shima kansa nasan yana jin daɗin wannan kulawar da kake bawa shalelen sa" aminin Baffa ya faɗa yana dariya, daidai lokacin suka iso gida ya juya yana kallon Razina haɗe da cewa,

"Sannu ƴan mata na, jeki ki huta ki faɗawa Momy mun dawo amma mun wuce gidan su Janan, sai a gyarawa su Baffa inda zasu sauka kafin mu dawo"

"Ok" ta faɗa tare da ɗaukar jikkar hannunta tayi cikin gida shi kuma ya juya kan motar suka nufi gidan su Janan, akan hanyar su ta zuwa ya kira Hajiya ganin ƙarfe biyu ta buge ya sanar da ita abunda Abba ya faɗa, shiru tayi tana mamakin halin Baffa na kafiya idan baya son abu, to fa duk hanyar da zai bi ya ruguza sa sai ya bi, 

"ALLAH ya kyauta" ta faɗa haɗe da cewa ya bawa mm wayar, juyawa ta baya ya yi tare da kallon sa sannan ya miƙa masa wayar yana faɗin,

"Ga Hajiya zakuyi magana" 

"Muhammadu, kana jina?" Hajiya ta faɗa bayan mm ya karɓe wayar tare da karawa a kunnensa, cikin sanyin jiki ya ce,

"Eh Hajiya ina sauraron ki"

"Ka kwantar da hankalin ka yanzu gidan zan je, kuma abunda nake so dakai ka haɗa duk abunda kake dashi nayin wannan auren daidai ƙarfin ka kuzo dashi, bance ka ƙure kanka ba, abunda kake da hali shi nace ka haɗo kuzo dashi kaji ko?"

"Eh Hajiya"

"Ina ka dai tanadi wajen ajiye ta idan an ɗauka auren ko?"

"Eh Hajiya, baza a rasa ba in sha ALLAH"

"To shikenan, idan ma babu ka sanar dani zan san yanda za a yi, kuma kadena wannan ƙuncin haka bana so kaji ko?"

"In Sha ALLAH Hajiya"

"Yawwa, sai kun iso yanzu can na nufa kafin ku ƙara so, ko ƙarfe nawa zaku kai da yardar ALLAH dole ya saurare ku, saboda haka kuyi komai a hankali saboda gaggawa aikin sheɗan ne kuma shike haifar da tarin nadama"

"To Hajiya, ALLAH yaƙara yawan rai"

"Amin ya rabbi ALLAH yayi maku albarka" 

Wata irin ajiyar zuciya mm ya sauke haɗe da ciro wayar a kunnen sa ya miƙa wa Jabir, "ka tsaya a wancan store ɗin zanyi sayayyar" ya faɗa tare da kauda kansa gefe,

"Lafiya Muhammadu" Baffa ya faɗa shima yana kallonsa, murmushi ya ƙaƙaro a fuskarsa haɗe da cewa,

"Lafiya klw Baffa" 

"ALLAH yasa" 

"Amin" ya amsa ba tare daya sake cewa komai ba,

Suna kawowa bakin store ɗin da mm ya nunawa Jabir sukayi parking, mm ya juyo yana kallon su Baffa haɗe da cewa,

"Baffa kuyi haƙuri, zan ɗan yi sayayyar abunda zamu wuce dasu don daga nan gidan su yarinyar zamu sauka saboda a wannan lokacin suka bamu damar zuwa"

"Too!, Shikenan babu damuwa" Baffa ya faɗa yana jinjina kalmar mm ta ƙarshe, sheɗan ne ya fara yimasa saƙe saƙen anya Muhammadu ya nemi aure gidan mutunci kuwa?, Ya yi saurin u'uziya tare da kauda zargint nasa a zuciya, basuyi mintuna biyar da fita ba don tare suka je da Jabir, sai gashi sun dawo yara na biye dasu, lemu na ne katam uku da ruwan gora katam biyu, sai biskit kwali uku shima da cingwam kwali biyu da minti kwali biyu shima Jabir ya buɗe boot aka saka aciki, har wayau tsohuwar kasuwa mm ya ce su tafi saboda yana son ya sayi goro da dabino tare da sake bawa su Baffa haƙuri suka ce ba komai, 

Mintuna goma suka sake ɗaukar su zuwa tsohuwar kasuwar ya sayi goro sunƙi ɗaya, sai dabino daya sa aka auna masa tiya biyu shima, shi dai Jabir tun yana ƙumshe dariyar sa har ya bayyana ta a fili, murmushi mm dake kallonsa ya yi shima haɗe da cewa,

"Meya rage mu siya"

"Babu, lefe kawai ya rage muje mu ɗauko"

"Nop...nasu Baffa ya isa" ya faɗa tare da gimtse fuska yanar wajen, dariya Jabir ya dinga kwasa har yana rike ciki kafin ya karɓo dabinon da aka auna masu tare da sunƙin goron ya biyo bayansa,

Kasancewar but ɗin ya cika yasa Jabir buɗe bayan motar inda su Baffa suke zaune ya ajiye goron da dabinon sannan ya zagaya ta can gaba gefen driver ya zauna har lokacin yana ƙunshi dariyar dake cin sa, kallon sa mm yayi haɗe da girgiza kai sannan ya tayar da motar don yanzu shi ya karɓi tuƙin suka nufi gidan su Janan,

Bushewa da wata dariyar Jabir ya sake yi haɗe da kallon mm cikin kwantar da murya yanda su Baffa baza su iya jiyo sa ba har yana matsowa kusa dashi, ya ce

"Gaskiya ba kada kirki ɗan uwa, kace hauka kake son manna wa tsohon na ku"

"Na mu wato kai banda kai?"

"Wa?, ALLAH satari buƙui... ai ni na bar maku ku da ALLAH ya jarab ta, kuje can kuyita fama dashi ku da zaku iya" ya ƙare zancen tare da maida kansa gefen glasses ɗin tagar motar yana kallon yanda suke wuce abubuwa,

Ƴar dariya mm ya yi tare da cewa,

"ALLAH ka shirye ka, ko kana so ko baka so baffan kane don ba ataɓa canja wa tuwo suna"....

Hajiya kuwa suna gama magana da mm ta ƙwalawa mai aikin ta kira ta ce taje ta cewa Ado driver ya fiddo da mota za su tafi gidan Abba, kafin ta dawo har ta miƙe ta je ta ɗauko mayafin ta, tana fita Ado na fiddo motar ta faɗa suka fice gidan tana faɗin,

"Ubangiji ALLAH ka shiryi al'ummar Annabi, da tsufanka amma ƴaƴa baza su bari ka zauna ka huta ba, wannan wace irin rayuwa ce haka muke ciki da bata banbanta banbancin dake tsakanin ƴaƴan goye da kuma manyan ƴaƴa?"

Ado driver dake saurarar maganganun da Hajiya keyi a zuciya suka fito fili ba tare data sani ba ya ce,

"Ai Hajiya kuskuren bana rayuwa bace, na iyaye ne da basa tunanin tanƙwasa yara tun suna ƙanana, a wautar su ai yara ne sunyi ƙanƙanta da hukunta wa ko ladabtar wa ko kuma nuna masu tausayi a wajajen da bai kamata ba, sai a wayi gari yaran sun girma suna son nuna masu daidai haɗe da hukun tasu bisa kura-kuran da aka kasa gyarawa tun farko, su kuma yaran na nuna masu basu isa ba, wasu ma su saka su kuka tare da tarin nadama mai yawa"

Duk da kalaman Ado sun daki zuciyar Hajiya, kasa cewa komai tayi don tasan gaskiya ce ya faɗa, ita kuma gaskiya dama ɗaci ne da ita, sai dai kawai ta sauke ajiyar zuciya a hankali haɗe da cewa,

"ALLAH ya kyauta kuma ya sawaƙe mana duk abunda ya fi ƙarfin mu" Ado ya amsa da amin tare da tura kan motar cikin gidan na Baffa da tun kafin su ƙara so ya wangale kansa, suna yin parking Abba na fitowa tare da wasu abokanan sa su biyu, ɗaya daga cikin ma cousin brother ɗin Abba ne don dashi da Abba ɗan ya da ɗan ƙane ne, cikin girmama wa suka ƙara so wajen suna gaida Hajiya lokacin data fito, shi kuma Abba na can baya yana waya, 

"A'ah, Alhaji Sadeeq yaushe a gari?"

Hajiya ta faɗa tana takawa zuwa cikin gidan, sai da ya yi dariya yana sinne kai ƙasa alamun girmamawa sannan ya ce,

"Jiya na dawo Hajiya, yanzu nake cewa idan muka dawo meeting zan je na gaida ki"

"ALLAH sarki, kai dai ko don ka ganni shi yasa kace hakan, sharabon ka da wajena tun shekarar data wuce, sai dai naji labarin cewa ka je Austaraliya agun mahaifin ka"

"Ayi haƙuri Hajiya, yanayin kasuwancin ne a haka"

"Kai dai kassa ni, yaran yanzu kun ɗauki zumunci ba abakin komai ba, bayan ALLAH da kansa ya ce a sada zumun ta domin laƙe take a igiyar al-arshi"

"In Sha ALLAH Hajiya za gyara"

"ALLAH yasa, ya mahaifin naku da iyalan naka duk suna lafiya?"

"Lafiya klw Hajiya"

"Madalla ALLAH yayi albarka" ya amsa da "Amin" dai dai lokacin Abba ya gama waya shima, cikin girmamawa ya ce,

"Hajiya sannu da zuwa"

"Yawwa Usman, ina zuwa haka kuma?"

"Meeting zamu je Hajiya tare dasu Alhaji Sadiq" ya faɗa yana nuna su,

"Ikon ALLAH, to baƙin naka da ka ce kana jira?"

"To Hajiya, na ce su zo kafin sallar azzahar amma har yanzu ban gansu ba, gashi har ƙarfe biyu ta wuce basu zo ba wanda hakan ya nuna mani ba da gaske suke yi ba"

"Assha, kasani ko wani abun ya hana su ƙarasowa da wuri, halama ƙarfe nawa zaku shiga meeting ɗin?"

"Ƙarfe huɗu"

"To alhamdulillah, ka ga sai kayi masu uzuri tunda ko uku bata yi ba, na tabbata suna nan ƙarasowa yanzu" ta ƙare zancen haɗe da juyowa tana kallon su Alhaji Sadiq dake tsaye jingina a jikin mota suna latsar wayoyin hannunsu tare da yi masu bayanin cewa su ɗan jira suma su koma ciki baƙi ne za su zo dake neman auren ƴar su Janan kafin lokacin shigar su meeting yayi,

Ba yanda suka iya dole suka koma daga ciki Abba naji kamar ya fasa ihu, part ɗin Hajiya zee ta fara shiga suka gaisa ta sanar da ita cewa za a yi baƙi da zasu zo neman auren Janan kuma tasan babu abunda Abba ya tana da daza a tarbe su dashi, don haka in akwai abunda zata iya haɗawa da sauri don kar aji kunya ta ɗan haɗa masu,

Dama Hajiya zee ma'abociya son snacks ce ba ta rabuwa dasu akoda yaushe, don haka tana jin haka ta tashi tayi warming ɗin samosa da cake da take dasu ajiye cikin fridge data yi jiya, sannan ta zuba su a cikin try tayi rafin ɗin su da foilpaper, dama ko da Hajiya tazo tana suyar kaji, don haka suma ta zube su gaba ɗaya cikin try tayi rafin ɗin su kamar yanda ta yiwa snacks ta kawo gaban Hajiya ta ajiye tana faɗin,

"Hajiya wuɗannan kaɗai ne akwai, sai kuma in abinci za a ɗora kafin su ƙara so"

"Me nene anan" ta nuna try ɗin kaji, Hajiya Zainab tayi murmushi haɗe da cewa,

"Wannan kaji ne aciki soyayyi, shi kuma wannan snacks ne, samosa da kuma cake" 

"To agaisheki ALLAH yayi albarka, ai nasan baza a rasa lemuna acan ba ko?"

"Eh Hajiya"

"To ki gyara, duk da naga a gyaren ki kike tubarkallah, in yaso in suka ƙara so sai akawo masu, ni bara na shiga can"

"To Hajiya" ta faɗa tare da rakkota har bakin part ɗin, suna fitowa Jabir da mm na fito da kayan da suka zo dashi, wani irin faɗuwa gaban Hajiya zee ya yi lokacin da idanuwan ta suka sauka akan fuskar mm daya zagayo ta baya ya fiddo da goro da dabino, sak fuskar tsohon mijin ta da kuma ɗan ta Ahfan dake India wajen karatu, wanda jiya-jiya suka gama maganar sa ita da Hajiya har take cema ta sai nan da wata uku zai dawo, dafa Hajiya tayi tana nuna mm da yatsa haɗe da cewa,

"Hajiya wancan bawan ALLAH dawa ya yi maki kama"

"Wa kenan" Hajiya ta faɗa daidai lokacin da mm ya buɗe motar ya shiga haɗe da tayarwa ya bar gidan don ba dashi za a shiga ba, asalima ya yi waya da Janan zai same ta acan makaran ta, Jabir kawai ne da Baffa da amininsa zasu je nema masa auren, murmushi Hajiya tayi lokacin da idon ta suka sauka ga wanda take nufin don shi bai ma lura da Hajiyar ba sannan ta ce,

"Wai Muhammadu kike nufi?, Ai shine wanda Janan ke so kuma shi zata aura" dama su Baffa tuni sun wuce ciki don haka sai Hajiya zee bata kawo komai aranta ba sai dai ta ce,

"Wlh kama yake yi da mahaifin su Ahfan, sai ma naga kamar su ɗaya da Ahfan ɗin"

Juyowa Hajiya tayi don ta ƙara tabbatar da zancen ta amma inaa.., tuni mm ya fice daga gidan, shiru tayi kamar mai wani tunani kafin can tace, 

"Tabbas sunyi kama da Ahfan ɗin, mahaifinsa dai ne kin san ba wani wayuwar juna mukayi dashi ba"

"Ai Hajiya Ahfan gaba ɗaya fuskar mahaifin sa ce dashi, ALLAH dai ya jiƙansa da rahama yasa aljannah ta zamo wajen hutu agaresa"

"Amin ya rabbi, kinga bari na koma ciki tunda sun ƙarfi" Hajiya ta faɗa tare da juyawa ta koma cikin part ɗin Hajiya zee, ita kuma tayi tsaye tana kallon gate ɗin da mm ya fice cike da tunani kala-kala a zuciyar ta jima a tsaye kafin ta juya ta koma ciki itama tare da shiga kitchen ta fara ƙoƙarin haɗa abincin da bazai ɗauki lokaci ba kafin su tafi, hakan ya sa ta kunna gida uku na gas kowane ta aza masa abinda zata haɗawa a jellop ɗin ta ta priderice with vegetables da tayi tunanin ɗorawa

Jabir kuwa ya shiga kwashe kayan yana shiga dasu daga ciki ba tare daya damu da sai gate man ɗin dake tsaron wajen dake kallonsa ya riƙa masa ba, a mayar ƙarshe da zai ɗauko akwatunan kayan da suka zo dashi ya ci karo da Nihal na fitowa daga cikin guiden kunnen ta laƙe da earpiece, kallo ɗaya ya yi mata ya ɗauke kai tare da ƙoƙarin shiga daga ciki, ganin ɗayar jikkar daya riƙon na ƙoƙarin faɗuwa ya sa ya duƙa yana ƙoƙarin gyarata yanda zai iya riƙe ta har ya ƙara sa daga ciki, Nihal na zuwa ta bingije sa har sai daya faɗi ƙasa tunda ya riga ya duƙa ne bai sarar ba bingije sa ɗin, kuma ta wuce abunta ba tare dako kallon sa tayi ba, cikin zafin rai ya ɗago kai haɗe da miƙewa, yana taku ɗaya ya ya damƙo gashin kanta da tayi parking haɗe da janyo ta baya, tana juyowa ya ɗauke ta da wani zazzafan mari da sai da duk wanda ke falon ya ɗago kai yana kallon su, ba tare daya damu ba ya ce,

"Ke wace irin jaka ce, daƙiƙiya, dabba da bata san darajar mutane ba, ko an faɗa maki cewa mu bayin gidan ku ne da zaki bin gujeni kuma ki wuce abunki ki kasa bani haƙuri?"

Cike da zafin rai abokin Abba ya miƙe zai yi magana Abba dake zaune ya shige can cikin kujera tare da aza ƙafarsa ɗaya akan ɗaya ya riƙe baki da hannu yana kallon su ya dakatar dashi, komawa ya yi ya zauna yana kallon Jabir daya nuna ta da yatsa yana faɗin,

"Idan kika ci gaba da rayuwa haka saboda ganin wannan dauɗar duniya to tabbas rayuwar ki zata zama abun tausayi nan gaba, wawiyar yarinya kawai, fice daga gabana kafin nayi ball dake" ya ƙare zancen cike da yimata gargaɗi sannan ya koma ya ɗauko jikku nan ya shigo daga ciki ya ajiye sannan ya fice ransa a ɓace,

Nihal kuwa kallon Abba tayi taga ya kauda kai gefe, upstairs ɗin ta nufa tare da fashewa da kuka ta haye da sauri da sauri tana ji kamar ta nutse ƙasa,

Runtse idanuwa ya yi saboda jin zafin kukan da take yi tare da buɗe wa a hankali ya saukar da idanuwa akan Baffa dake faman zuba bayani, cikin isa da gadara ya dakatar dashi haɗe da cewa

"Ba waɗan nan maganganun nake son ji daga bakin ku ba, so kawai na keyi naji shin kun shirya aurar da ɗan ku ne?"

"Eh Alhaji, ai shine dalilin ɗaya kawo nan"

"Ya sanar daku cewa sati mai zuwa ne ɗaurin aure?"

"Eh ya sanar damu"

"Kuma kun aminta da hakan?"

"Eh mun amince tunda har suna son junan su"

"Shikenan, mu ma mun amince, tare da fatan baza mu saida akuya ta dawo tana cin danga ba"

"In sha ALLAH Alhaji, mungode ALLAH ya saka da alkhairi yabar zumunci..." ko rufe baki bai yi ba Abba ya miƙe yana bin kayan da suka zo dashi da wani irin mugun kallo sannan ya wuce ba tare daya sake cewa dasu uffan ba, da abokin Baffa ma yayi masa zancen yanka sadaki cewa ya yi su je duk abunda suke da hali su kawo don basu da arziƙin da zasu iya biyan sadakin ƴarsa, kawai suje su haɗa abunda ALLAH ya hore masu kafin ranar ɗaurin auren su kawo, shi dai Baffa imani ne ya cikasa haɗe da tsoron ALLAH ya bisu da kallo har suka fita,

Suna kaiwa bakin ƙofa Jabir na kawowa zai shiga, gefe ya raɓe har sai da suka wuce Abba na biye dasu a baya, kallon kallo suka shiga yi da Jabir sannan ya wuce yana jin wani tuƙuƙi da baƙin ciki aran sa, wanda ya tabbatar ba kowa ya jawo masa hakan ba sai Janan,

"Alhaji Usman wai wane ne wancan yaron?" Alhaji Sadeeq ya faɗa yana nuna Jabir daya shige cikin gidan,

"Kaman ta da zancen za muyi magana idan mun dawo"

"A gaskiya bai kamata ace kamar ka irin wancan yaron na rena maka da wayo ba, shin ba yaron gidan ne ba?"

"Ku muje" kawai Abba ya faɗa don baya son maganar, a halin yanzu sam baya da lokacin Jabir har sai ya gama da matsalar dake gabansa, abun da ma ya basa mamaki shine, meye haɗin sa da iyayen yaron nan daya gansa tare dasu, zai iya yuyuwa yaron abokin sa ne ko kuma cikin dangin maman sa, wata zuciyar ta bashi amsa a taƙaice, no bazai  yuyu ace dangin mahaifiyar sa bane shi, idan kuma har haka ne kenan shima tubabbe zai aurar wa da ƴarsa, impossible, ya faɗa da ƙarfi ba tare da yasan maganar da yake yi a zuciyar sa ta fito fili,

Suna ƙoƙarin shiga motocin su Hajiya ta fito haɗe da cewa,

"A'ah, ya haka Alhaji Sadeeq?, Ina baƙin naku ne har sun wuce?"

"A'a Hajiya suna ciki mun gama magana ne, kinsan jiran mu akeyi"

Girgiza kai kawai tayi haɗe da cewa

"To shikenan ALLAH ya kiyaye, shi dai girma sayen sa akeyi idan kuma aka gagara siya, tofa tabbas zai faɗi" tana gama faɗar haka ta wuce part ɗin tana jin ɓacin rai a ranta,

Ko data shiga ta samu har sun miƙe suna ƙoƙarin fitowa su da Jabir, cikin sakin fuska suka shiga gaggaisawa tare da yimasu sannu da zuwa sannan ta fara basu haƙuri haɗe da cewa,

"Kuyi haƙuri fa, suna da meeting ne shi yasa kuka ga suna gaggawa haka, ya ce na baku haƙuri kuma kusan tsaya kuci abinci kafin kuwuce"

Mere baki Jabir ya yi yana kallonta kafin yayi ƙasa ƙasa da murya ya ce,

"Ke dai ƴar tsohuwa faɗi gaskiya, kice kawai kina kare ɗan ki ne don kar aga rashin kyautawar sa" ɗan duka ta kai masa a gefen hannu haɗe da cewa,

"Ja'iri, jeki ka kaisu wancan falon suci abinci kafin su wuce"

"Wane falon?, Ni ina zan san yanda wannan gidan naku yake, kece dai ƴar gida jeki ki kaisu, wannan gida haka sai kace gidan family gaba ɗaya, atunanina duka family ɗin mu gidan nan zai ɗauke su, amma ɗan ki ya tara irin wannan dukiya kuma baya iya taimako ƴan uwa da ita, sai yanda yake so yake yi da ita da shi da ƴaƴan sa, ba komai ALLAH ya bamu namu muma"

Ya ƙare zancen tare da wucewa falon data nuna masa da hannu yana cewa su Baffa dake tsaye acan gaba su wucik ke"

Hajiya kuwa jikin ta ne yayi sanyi da kalaman da Jabir ya faɗa tare dajin tausayin sa aranta, ƴan ƙwallan da suka zubo mata ta goge sannan ta ƙwalawa Nihal kira, ba a fi mintuna uku ba ta sauko tana tuƙuburi idanuwan ta sun yi jajir saboda kukan da tayi, kallon ta Hajiya tayi haɗe da cewa,

"Ke lafiya?"

Har zata buɗe baki tayi magana sai ga Jabir ya iso wajen, harar ta maka masa haɗe da turo baki ta koma ta bayan Hajiya,

"Kina yin magana zan sake zabga maki wani marin, daƙiƙiya kawai" ya faɗa shima yana maka mata harara,

"Haba Jabir, meye amfanin wannan maganar haka, ƴar uwar ka face amma kake kiran ta da daƙiƙiya, kalmar batayi daɗi ba"

"To Hajiya kiyi haƙuri na dena, amma wannan yarinyar da kike gani kan kifi ne da ita, kuma matuƙar za muci gaba da haɗuwa da ita sai na yi maganin ta" ya ƙare zancen yana nuna Nihal da yatsa,

"Ke jeki part ɗin auntyn ki ki karɓo masu abinci, dama nasan wannan rashin kunyar taki za a yi maganin ta duk ranar da kuka haɗu dashi, don haka gaki gashi" ta ƙare zancen tare da wucewa ta zauna akan kujera, ita kuma Nihal ta wuce part ɗin Aunty zee tana sake turo baki cike da haushin su duka.

Sai da suka ci suka ƙoshi sannan Jabir ya nunawa Hajiya kayan da suka shigo dasu, addu'a ta dinga yi tana sanyawa kayan albarka haɗe da yi masu godiya sannan suka wuce,

Suna fita Nihal ta sauko tana kallon Hajiya da Aunty zee dake bubbuɗa kayan suna kallo, ɗan zaro idanuwa tayi haɗe da ƙarasowa wajen tana girgiza kai da nuna kayan da hannu kafin tace,

"Hajiya wai meye wannan?"

"Kayan auren ƴar uwar kine mana, zo ki buɗe ki gani kema"

"What? Ni na buɗa waɗan nan ƙazaman kayan, dubi wasu atamfuna Hajiya, birkiɗa haka ake ce masu ko meye ma, i don know" ta faɗa tare da kwashewa da dariya, gimtse fuska Hajiya tayi haɗe da cewa "bar nan, ko yanzu in saɓa maki, Ina ruwan ki ko birkiɗa ubanki ne ba birkiɗa haka ba, marar kunya kawai ai har gida zan sa Jabir ya riƙa zuwa yana yimani maganin ki"

"Wai Hajiya kin damu mutane Jabir, Jabir..nifa bana son sa gaskiya, sam be mun ba"

"Ɗan yayan mahaifin ki ne Jamal, shi ɗin baya son reni in zaki shiga taitayin ki ki shiga, idan kuma ba haka ba zaki yabawa aya za ƙi don shima da alama halin ki baiyi mashi ba"

"Cab! Yayan Abba, ni ban san shi ba"

"In ke baki san shi ba ai shi uban naki ya san shi, sai ki tambayesa ko waye shi idan ya dawo"

Mere baki tayi tare da hayewa sama abunta tana ayyana irin shaƙiyancin da zata yiwa Janan idan ta dawo....

     Sosai Janan tayi enjoying moment ɗin da suka yi spending yau tare da mm, don har wajen shaƙata wa na Taula areenah ya ɗauke ta suka tafi, hotuna masu kyau suka riƙa ɗauka a wajajen dake da matuƙar ƙayatar wa a wajen, so take yi ta jefa masa tarin tambayoyin dake cike fal a zuciyar ta amma ta kasa, gaba ɗaya yau ya sauya mata daga mm ɗin ta sani zuwa wani mm ɗin na daban, kama daga yanda yake ɗabiun sa har zuwa suturar dake jikinsa da motar daya hawo duka sun banbanta da na mm ɗin data sani, wani irin kwarjini ta ji yana sake yi mata yayin da gaban ta ke matuƙar yimata dukan uku uku, bin sa kawai takeyi da kallo sake da baki tana mamakin wannan sauyi daya zo mata dashi farat ɗaya ba tare da kuma ya yi mata bayanin komai ba, shi kuwa sai wasar sa kawai yake yi da wani yaro dake hawa can saman wani abu mai kamar baloon yana sulɓaɓo wa, shi kuma yana sake haurasa saman yana dariya, juyowar da zai yi ya ga Janan ta ƙura masa idanuwa tana kallo har dasu karkace kai gefe, murmushi ya yi haɗe da ɗaukar yaron ya sake azo sa a saman abun sannan ya dawo inda take zaune yasa hannunsa agefen fuskarta ya tallabo kan nata yana faɗin,

"Me  kike kallo haka yallaɓiyata kike nema ki karya mani kan naki in shiga uku sau uku"

"Ba komai, mamaki kawai nake yi anya wannan mm ɗina ne ko kuwa hur hure akayi mani, I'm confused gaskiya"

"Common...zo muje zan yi maki bayanin komai anjima, kawai ki bari mu ɗan mori wannan lokacin kin san dama sau ɗaya take zo wa bawa a rayuwa, so dis is an opportunity that i got today, let enjoy it kin ji" ya ƙare zancen tare da riƙo hannunta ta miƙe daga zaune da take tana murmushi haɗe da kallon hannunsa dake riƙe da nata sannan ta ɗago kai tana kallon sa shima.

Saurin cika mata hannu ya yi haɗe da sosa kansa yana kallonta ta ƙasa idanuwa ya ce,

"Am so sorry Madam na manta har yanzu baki ida zama mallaki na ba" Janan na dariya ta wuce gaba tana faɗin "to me ya rage kuma? Kai dai ka ƙoƙar ta riƙe kanka kafin wannan lokacin, in ba haka ba zaka ɓata rawar ka da tsalle, don tsab zan buga kai nace na fasa yi dakai"

"Tab kin ma isa?, Ai da naje har cikin gidan naku na sace ki"

"Zaka iya?"

"Sosai kuwa, ko kina mamaki ne?"

"Sosai kuwa, don yanzu haka ma cike nake da mamakin abubuwa da yawa akanka"

"To ki dena, don aski ya riga da ya zo gaban goshi, ƙiris ya rage na mallake ki, wanda a wannan ranar zan kore duk wani shakku da kokwanto dake zuciyar ki akaina, kedai kawai kici gaba da haƙuri kin ji ko"

"Shikenan, amma faɗa mun a ina ka samo aron mota da kayan dake jikin ka?"

"Ga amsa nan acikin tambayar ki, aro nayi don na burge budurwa ta nima ta ƙara sona"

Tsuke fuska tayi haɗe da juyowa tana kallonsa jin abunda ya faɗa tare da shagwaɓe masa tamkar za tayi kuka ta ce,

"Au! Dama a tunanin ka zan iya ƙara son ka kaɗai ne idan kana da wani abun? Me yasa zaka fahimceni a haka?" Ta ƙare zancen tare da sauko da ƙwalla ɗaya daga cikin idanuwan ta lokaci ɗaya tana cuno leɓen ta na ƙasa tamkar zata fashewa da kuka, yanda tayi shima ya yi ɗin haɗe da cewa,

"Sorry my cry cry baby, ni fa ba haka nake nufi ba..." Bai ƙarsa rufe baki ba ta shiga buga ƙafafuwa irin na shagwaɓaɓin yaran nan, yana ganin haka ya fashe da dariya tare da rugawa itama ta bi bayan sa tana so ta ka masa ganin yanda yake yimata dariya, zagaye wajen suka shiga yi har sai da taga ta kasa ka mosa sannan ta tsaya waje ɗaya tana haki haɗe da cewa,

"You're too wicked hubbin ruh, sincirely i'm so tired enough" ta faɗa haɗe da duƙewa ta riƙe guiwowin ta kamar mai yin ruku'i, da yake suna gb da in da ake zaunawa a huta haɗe da shan ice cream ko drinks idan mutum na buƙata sai kawai ya shige ya anso masu gorar ruwa guda biyu ya dawo ya miƙa mata haɗe da buɗe mata bakin gorar yana faɗin,

"Sorry ranki shi daɗe, ke ɗin ce idan kika tashi sai ki koma tamkar baby 15, kinga kuwa ai dole nayi dariya" ba tare data tanka saba ta karɓi gorar ruwan ta sha fiye da rabi, ba tare daya sarar ba tana ɗagowa ta tuttule masa sauran ajiki tana dariya don shima gorar ruwan ce a bakin sa yana sha, tsuke fuska ya yi irin ransa ɗin nan ya ɓaci ya ɗaga hannu kamar zai masgeta tayi saurin runtse idanuwan haɗe dasa hannuwa ta kare fuskarta, dariyar shima ya fashe da ita yana ɗaure bakin gorar ruwan dake hannun sa haɗe da cewa,

"2-1 ƴan mata na, ashe ma ke kura ce,ga tsoro ga ban tsoro, ai idan ramuwa ki ke son yi baza ki iya ba saboda mm ɗin naki jarumi ne, kafin ki iya rama abunda zan yi maki in sha ALLAH sai mun yi 6 -1"

"Haka kace" Ta faɗa tare da gyara mayafin ta tana kallon sa, sai daya kashe mata ido ɗaya sannan ya ce,

"Haka nace yallaɓiya ta, musamman ma idan kika shigo hannu na"

Cike da jin kunya ta sinne kai ƙasa kafin yace da ita su tafi don har ƙarfe biyar na marece ya soma yi, inda ya ajiye motar suka nufa bayan ya biya kuɗin sannan suka wuce zukatan su cike da jin daɗin lokutta da suka kashe yau tare da juna, sai daya hau titi dai-dai sanna ya juyo yana kallon yanda ta sinne kai ƙasa don tunda ya yi zancen idan ta shiga hannun sa taji wata irin kunya ta rufeta, shi yasa bata sake cewa komai ba har suka shigo cikin motar, murmushi ya yi haɗe da maida hankalin sa ga tuƙin da yake ya ɗan yi gyaran murya haɗe da ambaton sunan ta cikin wata iriyar muryar da bata san shi da ita ba, wadda sai da hakan yasa gaban ta faɗuwa tare da jin bakin ta yayi mata nauyin da zata iya amsa kiran nata da ya yi, jin bata amsa ba shi kuma ya sa ya sake juyowa a karo na biyu yana kallon ta cike da so da ƙauna don har lokacin kanta na sun kuye a ƙasa,

"Wai me nene Janany? Daga yin magana shikenan kin bi duk kin wani takura kanki, tom am sorry baza ki zo hannuna ba, ina dai wannan shine yasa duk kika bi ka wani takura kanki ko?" Yanda ya yi maganar kamar da ɗan haushi haushi a ciki ya sa murmushi ya suɓuce mata ta sa tafin hannayen ta ta rufe fuskar ta tana faɗin,

"Ka ji haushi ne?"

"Ko ɗaya, kunyar ce dai naga kamar za tayi yawa, amma ina son haka kuma don ado ce ga ƴa mace"

Bata dai ce dashi komai ba wanda hakan ya bashi damar ci gaba da cewa, "Amm..dama akwai maganar da nake so muyi dake amma kafin nan ina so na fara baki haƙuri bisa ɓoye maki asalin ko ni waye da nayi, a gaskiya banyi hakan don wani abuba sai don na samawa kaina macce ta gari da nake burin samu a rayuwa nake son ta zamo uwar ƴaƴana wacce za suyi alfahari tare da bugun gaba da ita aduk inda suka shiga, kuma alhamdulillah gaki na samu, sana'ar dabino da kike gani ba itace asalin sana'ar da nake yi ba, sana'a ce da kusan zan iya cewa gado ce dana gada daga wajen mahaifina, ita yake yi acan ƙauye  kafin ALLAH yayi masa rasuwa, shiyasa nima nayi sha'awar yin ta a wancan lokacin dana fito samawa ƴaƴana uwa tagari, Janan duka labaran dana faɗa maki akaina tun farko gaskiya ne, wannan kaɗai ne na ɓoye maki kuma shima kin ji dalilina na aikata hakan, saboda haka ina fatar zaki fahimceni kuma ki yafe mun idan har kina ganin hakan dana yi ban kyauta ba"

Ko kaɗan bata wani yi mamakin jin kalaman dake fitowa daga bakin sa ba don dama ta jima tana zargin haka a zuciyar ta, musamman da Hajiya ta hakaito haka itama, sai dai ta ji zancen wani irin ban bara kwai tamkar yana zo mata a mafarki, ajiyar zuciya ta sauke haɗe da ɗago kai tana kallon sa kafin tace,

"To amma me yasa sai ni zaka zaɓa a matsayin abokiyar rayuwa bayan kana sane da tarin ƴan matan dake ƙaunar ka fiye dani, kuma kasan ko waye mahaifina ba lalle ne ya iya baka aurena ba"

"Janan kenan!, ke ɗin kika fi cancanta da rayuwata shi yasa na za ɓeki, maganar gaskiya a waccan ranar da kika kaɗe ni na hango duka qualities ɗin da nake son matar da zan aura ta kasance dasu daga cikin idanuwan ki, shi yasa zuciya ta rasa zaɓin daya wuce tayi rom dake kuma ta baki kyakkyawan matsugun ni acikin ta"

"Wuɗan ne qualities kenan kake nufi?"

"Suna da yawa Janan, amma kaɗan daga ciki sun haɗa da tausayi, sanin darajar ɗan adam, kwantar da kai da yarda da kuskure, haƙuri da dai sauran su da baki bazai iya faɗar adadin su ba, wannan dalilin ya sa na manta ko waye mahaifin ki na kuma shirya wa fuskantar duk wata matsala daga gare sa ma damar za ki zamo mallaki na, zancen kuma ƴan mata da kika yi ai su suke so na ba ni nake son su ba, ke kuma ni nake son ki kuma kike so na, kinga kuwa zaɓin ranmu ya fi cancanta da mu bi ba wai nasu ba, sannan a tunanin ki duk cikin su akwai wacce zata kai ki sona balle kuma tafiki?, indai a wajen Muhammad Muhriz ne babu ta kuma baza ma taɓa yin ta ba, Janan! Ki yar da dani idan nace ke kaɗai ce maccen da tayi tasiri a zuciya ta kuma zata ci gaba dayin tasiri a ciki har abadan a ba da, ina matuƙar son ki irin son da ko mutuwa bata isa ta fiddasa acikin zuciya ta ba" ya ƙare zancen tare da juyowa yana kallon ta, tun daya fara magana take kallon sa itama ba tare data ɗauke idanuwan ta a gare sa ba har ya dasa aya, ko wace kalma da yake faɗa jin ta take yi tana sauka a zuciyar ta tamkar yanda narkakkiyar roba ke sauka akan leda tana huda ciki da wajen ta, wani irin azababben son sa ta ji na ƙara shiga dukkanin sassan jiki, ruhi da kuma ƙwaƙwalwar ta, a zahirin gaskiya jin take yi a yanzu shi ɗin mahaɗi ne na rayuwar ta da idan babu shi baza ta taɓa iya rayuwa ba,

"Tunanin me kike yi Janan?" Ya tambaya tare da hura mata iskan bakin sa a fuska, sai alokacin ta dawo daga duniyar tunanin data antaya haɗe da relaxing akan kujerar tana jin gaba ɗaya jikin ta ya mutu, sake kallon ta ya yi a karo na ba adadi tare da cewa,

"Ki yar da dani Janan, wlh babu yaudara a kalamai na idan har haka zuciyar ki ke sanar maki, banyi hakan don nayi hurting ɗin ki ba ko kaɗan, kuma ina sake baki haƙuri akan haka, pls kiyi haƙuri, idan kuma kina kina ganin yaudara ce nayi maki to zan baki dama daga yanzu  har zuwa ranar ɗauri auren mu kiyi mani duk hukuncin daya dace dani, nayi maki alƙawarin ko da zan mutu zan karɓe sa matuƙar ba zai cutar damu ba"

Murmushi tayi ta duƙar da kanta ƙasa tana wasa da gefen mayafin ta haɗe da cewa,

"Ko ɗaya zuciyata ba tayi tmaka kallon mayaudari balle har nasa a raina cewa ka yaudare ni, abu ɗaya ne kawai bai yimun daɗi ba shine yanda ka jurewa kyara da cin fuskar da mahaifina ya dinga yi maka bayan kana da damar da zaka iya hana hakan ta faru, gashi sanadiyar hakan tsana mai tsanani ta shiga tsakanin ka dashi, kuma sam hakan baya yimun daɗi"

Sai daya ɗan sosa gefen kansa sannan ya ce, "wannan ma kiyi haƙuri domin a lokacin na haɗu da mahaifin ki ne ba tare dana shirya yin hakan ba, na so sai mun gama dai-dai ta kan mu sai na fito da dukkanin ƙarfina a bayyane, sai gashi ya fara gani na a wannan sigar da baya buƙata, kin ga kuwa ko da nazo da asalin siga ta daga baya ba lalle ne ya iya yar da dani ba, zai ɗauka kawai nazo ne na yaudare sa ko kuma na yaudari ƴar sa na tafi, shiyasa na zaɓi da naci gaba da neman auren ki a haka har zuwa lokacin da zaki zamo mallakina, gashi kuma ALLAH ya kawo mu, ƙiris kawai ya rage muga wannan lokacin"

"Haka ne, ubangiji ALLAH ya tabbatar mana da alkhairi"

"Amin ya rabbi amarya ta"

"Kin san me kuwa?"

"Sai ka faɗa" ta ɗago tana kallon sa ta gefen idanuwa, murmushi ya yi kafin yace,

"Su Baffa fa gaba ɗaya suka je da komai da komai na neman auren mu har da lefe ma da kuma kayan na gani ina so, yanzu kawai i.v ya rage na bugo mana, ban sani ba ko akwai wasu programs da kike son yi daidai ƙarfina sai ki faɗa a saka"

"Dai-dai Ƙarfin ka a matsayin wa to, wancan mm ɗin nawa dana sani tun farko ko kuma wanda ya bayyanar mani a yanzu?"

"A matsayin mm pilot dai ba mm mai dabino ba" zaro idanuwa tayi haɗe da cewa,

"Wai kana nufin kai pilot ne ban sani ba?, A gaskiya ka shammace ni da yawa"

"Amma ai na baki haƙuri ko?, Ko har yanzu baki haƙura ba?"

"Nooo..i was so surprise me wai mijin da zan aura pilot ne ban sani ba sai a satin auren mu, badon ma nayi magana ba da nasan baza ka faɗa mani ba ai, kai Sarkin basaja ko?" Ta ƙare zancen tare da shagwaɓe masa fuska, haɗe hannayensa ya yi waje ɗaya alamun ban haƙuri haɗe da cewa

"Tuba nake yi yallaɓiya ta, dama yau nayi niyar faɗa maki komai akaina, ba ma tuƙin jirgi kaɗai ne aiki na ba, ina taɓa kasuwanci na haɗin guiwa ni da ɗan uwana Jabir, kuma in sha ALLAH har kar dabinon ma zan ci gaba da taɓawa saboda ina matuƙar son ta sosai, amma bata waccan fuskar da kika sani zanci gaba da yin ta ba, ta wata fuska daban zan yi ta idan ALLAH ya bani iko" 

"ALLAH ya taimaka ya kuma ƙara buɗi mai yawa da albarka, kenan dai botique ɗin daka ce an bawa Jabir tsaro na abokin sa naku ne in na cinka dai dai, shine kuka yimun zuƙi ta malle ko?, Kun kyauta"

Dariya ya kwashe da ita yana ƙoƙarin yin parking a ƙofar tagwayen gida jen nasu da fira ta ɗauke wa Janan hankali bata san ya iso da ita ba wajen ba, ji kawai tayi ya tsaida motar yana faɗin "fito muje" ɗago kai tayi tana ƙare wa anguwar kallo haɗe da cewa,

"Hubbin ruh ina ne kuma ka kawo ni nan" cike da tsokana ya ce,

"Wurin yan kan kanu" ya bata amsa tare da buɗe mata motar ta fito tana ƙare wa tankamemen gare ɗin gaban gidan da suka tsaya kallo,

"Hey jock aside, am not going any where fa" ta faɗa bayan ta fito tare da jinginawa ajikin motar tayi folding hannayen ta,

Tana kallo ya latsa wasu lambobi a gefen jikin gate ɗin tare da da aza shacin tafin hannunsa ajikin na'urar daya siyo zuwan su China aka haɗa masa ajikin gate ɗin ya buɗe, ya ce

"Common...ƴan matana, zo mana is your home"

"Are you kidding me?" Ta faɗa tana takowa tare da ƙarewa gidan kallo cike da mamaki, lallai mm ba ƙaramin don bane, kuma ba ƙaramin so yake yi mata ba tunda har yake da tarin dukiya haka amma ya iya jurewa yin rayuwa irin ta talauci just to be with her?, Ta faɗa cikin zuciyar ta lokacin da suka shiga cikin compound ɗin gidan, mamaki bai kamata ba sai da suka shiga cikin gidan taga irin kyau da tsaruwar da ya yi, blushing kawai take yi tare da yiwa ALLAH godiya a zuciyar ta don kuwa girma kaɗai gidan Abban ta zai fi gidan da masoyin nata ya tanada wa ita,gidan ya tsari sosai kuma ya yimata kyau domin ba bu abunda zaka nema ka rasa aciki,

Ganin ta kasa cewa komai sai bin ko ina da kallo take yi murmushin dake kan fuskarta na bayyanar da farincikin dake zuciyar ta ya sa shi sakin murmushi shima haɗe da cewa,

"Janan, ki duba ki gani ko akwai inda beyi maki ba da kike so a gyara kafin akawo min ke"

Da sauri ta rufe fuskar da tafin hannuwan ta haɗe da cewa,

"Idan tsarin yayi maka to nima yayi mun"

"Kin tabbata?"

Ta kaɗa kai har lokacin fuskarta na a rufe da tafin hannuwan ta,  "ina zuwa?" Ya faɗa tare da shigewa wani ɗakin sannan ya fito, ba tare data ankara ba ta ganesa a gaban ta ya dur ƙusa hannun sa riƙe da ɗan akwatin zobe yana faɗin,

"Ki buɗe fuskar ki Janan mu yiwa junan mu alƙawari acikin wannan gidan da za muyi rayuwa a tare, mu haifi ƴaƴa kuma mu reni jikokin mu aciki cewa komai rintsi komai wuya muna tare da juna baza mu taɓa rabuwa ba, za muyi tarayya a cikin farin ciki da kuma baƙin cikin junan mu, damuwar ki zata zamo tawa haka kuma tawa zata zamo taki, zamu kula da junan mu kuma zamu kasan ce abokanan shawarar juna na har abada, Janan ni nayi wannan alƙawarin tsakani na da ALLAH saboda haka ina so kema kiyi wannan alƙawari tsakanin ki dashi saboda na samu natsuwa da kuma tabbacin cewa Janan ɗina zata zamo rumfa kuma bishiyar da zata riƙe dukkanin tsatso da zaya fito daga gareni da sayyun ta"

Toshe baki Janan tayi tana ƙoƙarin hana kukan dake ƙoƙarin fitowa fita, hawayen da baza ta iya tantance ko na meye ba ta ji suna wasan tsere akan fuskarta, gaba ɗaya ta rasa ta cewa akan wannan soyayya da mm ke nuna mata, ya girmama matuƙa a azuciyarsa tare da martaba ta, cikin shesshekar kuka ta ce,

"Nayi alƙawarin zan rayu dakai zan kuma mutu dakai komai rintsi komai wuya zamu rayu da juna na har abada, zan bautu acikin gidan ka ina mai baka kulawa haɗe da yi maka ladabi da biyayya har iya ƙarshen rayuwata"

"Na gode Janan ina ƙaunar ki sosai" 

"Nima haka hubbin raina" ta faɗa tare da miƙa maƙa masa hannu ya ɗora mata zoben na gold mai shegen kyau daya siyo a dubai cikin tafin hannun ta kamar yanda yaga ta buƙata ta ɗauka ta saka a yatsan ta na tsakiya a hannun ta na dama tayi kissing ɗin sa tare da lumshe idanuwa ta buɗe akan sa,

Dariya ya yi yana kallon cikin idanuwan ta data ɗago tana kallon sa ya ce,

"Do dou luv it?"

"Yeah upcouse i only you, but indeed i like the ring"

"Rilly?"

"Yeah hubbin Raina"

Ɗan shafa kansa ya yi cike da farinciki sannan ya wuce gaba zuwa wani ɗakin daya ajiye akwatunan lefenta aciki yana faɗin,

"Shiga ki duba kayan lefen ki idan da akwai abunda ba a saka ba, gani nan ina jiran ki, ya zauna kan ɗaya daga cikin kujerar dining table dake jere a wajen ya fiddo wayar sa yana latsa, kallon sa tayi kamar tana shakkun shiga ɗakin, sai kawai ya tashi ya koma can cikin falon da suka baro yana faɗin,

"Oya jeki mana tunda ba cin yeki nace zan yi ba" ya ƙare maganar tare da maida hankalinsa ga wayar sa yana ci gaba da latsar ta,

A ɗari ɗari ta shiga ɗakin duk da bata da wani haufi ko kokwanto akan sa, tsaye tayi tana ƙare wa a kwatunan da sai taltalniya suke yi kallo, a kwatuna ne kusan ƙwaya goma sha biyu da tunda take bata taɓa ganin irin design ɗin su ba, ji tayi kawai ta gamsu da nagarta da kyan duk abunda ke cikin su, don haka kawai ta juya ta nufo falon tana ci gaba da mamakin tarin dukiyar da mm ɗin nata keda ita, kusan karo suka ci da ita wajen fitowa jin ta shiru da ya yi haɗe da cewa,

"Har kin gama?"

"Eh hubby ba sai na buɗe ba, it's looking so gud, nagode sosai ALLAH ya ƙara buɗi"

"Nooo..ya kamata ki gani gaskiya" ya faɗa tare da shiga ciki ita kuma tayi tsayin ta abakin ƙofa, ɗaya bayan ɗaya take kallon yanda yake zuge zif ɗin akwatunan yana wangale mata su haɗe da cewa,

"Hop wannan sun yi?" Idan ya buɗe wani shima ya sake tambayar ta wannan yayi maki, haka yayi tayi har sai daya bar baje kayan cikin ɗakin, kayan sunyi matuƙar kyau sosai fiye da tsammanin ta don sai da suka kusa sa kanta bugawa saboda yawan su,

"Ok muje na sauke ki a gida kafin Abba ya turo su Jazz suke ko jakuzze su tumurmusa ni" ya faɗa tare da jawo ƙofar ya rufe ba tare daya gyara su kamar yanda suke farko ba sannan ya nufi ƙofar fita ta bi bayan sa tana dariyar abunda ya faɗa akan su Jazz.....

Saida ya tsaya kan hanya ya yi mata sayayyar kayan maƙulashe masu tarin yawa sannan ya ɗauki hanyar zuwa gida da ita yana faɗin,

"Madam wai ya akayi yau baki je da motar ki ba"

"Mota ta ko kuma ta Abba"

"To ai ni ke nasani da ita ba Abba ba"

"Duk da ni kasani da ita, ba yawa bace tasa ce kuma ya amshi abussa"

Da wani irin shock ya juyo yana kallonta cike da mamakin jin abunda ta faɗa kafin yace,

"Kina nufin mashin kika hawo ko napep?"

"Yeah, mashin na hawo" wani irin wawan burki ya taka ALLAH ya tsare babu kowa a gabansa ya juyo yana kallon ta,

"Janan mashin fa kika ce?, Kin san yanda na tsani naga macce akan mashin kuwa?"

"Sorry hubby ai lalura ce, kuma ai kamawa tayi shiyasa"

"To meya hana ki hau napep?"

"Ban samu ba gaskiya, ga time ya yi shiyasa na hau"

"To gaskiya daga yau karki sake hawa mashin bana so, thank God kin gama school ɗin kuma kin kusa zama mallakina, ba don haka ba duk ƙaddara tasa kika sake hawa to wlh sai na kulle mai mashin ɗin" ya ƙare zancen in a serious talk tare da tada motar suka ci gaba da tafiya tana hango tsantsar kishi daga cikin idanuwan sa,

"Am sorry hubbyn ruh hakan bazata sake faruwa ba, na tabbatar maka da hakan"

Ba tare daya kalle taba ya ce,

"Better, if not zaki ja nayi ta kulle mazajen mutane ta yanda ko sun ganki a kan hanya baza suyi marmarin ɗaukar ki ba" ƴar dariya ta yi haɗe da cewa,

"In sha ALLAH hakan ma baza ta faru ba, an dena daga yau"

"Prayerd so" ya faɗa yana ɗan sakin fuska tare da juyowa ya kalleta ta lumshe idanuwa ta saukar akansa, murmushi ya saki haɗe da cigaba da riƙon ba tare daya sake cewa komai ba, sun jima a haka kafin ta ɗan muskuta ta gyara zaman mayafin ta tana jinginar da kanta a jikin glass ɗin motar dake gefenta, har lokacin shi take kallo yanda yake driven cike da gwanewa, 

"Thank you so much fore everything hubbyn ruh, bansan dame zan biya ka tarin soyayyar da kake yi mani ba domin duk abunda zan baka ko zanyi bazai iya biyan ta ba"

"Kike gani?, Ai ni tun tuni kin biya ni tunda kika amsa tayin soyayya ta, tukuici kaɗai ne ya rage ki ƙara mani dashi, shi kuma na barshi har sai munyi aure"

"ALLAH ya nuna mana"

"Amin ya rabbi"

"Amm.. sorry to ask you, ɗazu kace har lefe su Baffa sun wuce dashi, yanzu kuma ga wani ka nuna mani, hakan na nufin lefe biyu kenan kayi..." Tun kafin ta rufe baki ya kwashe da dariya tunowa da yanda kayan suke da kuma irin dariyar da Jabir ya yi ɗazu, girgiza kai ya yi haɗe da cewa,

"Sorry Janan, ki ɗauka kayan da su Baffa suka kai tsaraba ce dana yo maki daga ƙauye bawai lefe ba, kaya ne da ƴan uwana suka haɗa mani daga ƙauye in ƙara a lefe na a matsayin tasu gudummawar, shiyasa nayi amfani dasu a matsayina na mm mai dabino kamar yanda suka sani na kai maki su a matsayin lefen ki, kuma ina fatar zaki karɓe su hannu biyu" ya ƙare zancen yana dariya,

Dariyar itama ta shiga yi duk da bata ga yanda kayan suke ba, sai da tayi mai isar ta kamar yanda yake yi shima don ita dariyar tasa ma ke ƙara sakata yin wata dariyar sannan ta ɗago kai haɗe da cewa,

"Hubby kenan! ALLAH baka da dama, any way Ina ƙara miƙa godiya ta to both of you Kai da kuma su Baffa, ko da ace su ne kaɗai abunda ALLAH ya hore maka da zaka iya yimun a matsayin lefe, i must like it and appreciate for it, so ka ɗauka ma har na karɓe su hannu biyu cike da mutuntawa da kuma farinciki"

"That's my wife, shiyasa nake ƙara son ki, you're not after any money or lexuries, thank you so much for being apart of my life" 

Da haka suka ƙara so gida ya ajiye ta tare da miƙa mata ledar kayan maƙulashen daya siyo mata yana faɗin,

"Kar ki manta, gobe idan zaki je school ki kirani sai na ajiye ki, ban yarda ki hau mashin ba kin ji na faɗa maki ko?" ya ƙare zancen yana sake kokon ta mata maganar, cike da zolaya ta karɓi ledar tana faɗin,

"To napep fa?"

"Bana buƙata itama, kawai ki kirani" ya tada motar sa ya bar wajen ba tare daya tsaya saurarar amsar da zata bashi ba saboda ankusa kiran magrib,

Tana ƙoƙarin shiga ciki motar Hajiya na fitowa Ado ya ɗauko ta zai maida ita gida don tayi jiran dawowar Janan ɗin har ta gaji, a hankali ta saukar da glass ɗin motar lokacin da suka kawo kusa da Janan ɗin tana faɗin,

"A ina kika tsaya haka na zauna zaman jiran ki tun ɗazu baki dawo ba, ina ƙarfe huɗu da mukayi waya ɗazun kika ce mani zaku gama jarabawa?"

"Eh Hajiya, ina wuni?"

"Lafiya klw, meya tsaisheki har wannan lokacin nake tambaya"

"Mm ne ya ɗauke ni muka je wani waje, ki bari zan kira ki anjima in baki labari ko kuma idan mun ƙare jarabawa gobe sai nazo musha fira abun mu, don kuwa hasashen ki ya zamo gaskiya"

"To ALLAH yakai ranmu, amma kiriƙa lura Janan, kidena bari kuna kai irin wannan lokutta tare duk da dai bana da wani haifi akan Muhammadu, amma sheɗan da kike gani babu wanda yafi ƙarfin sa sai wanda ALLAH ya kare, musamman tsakanin macce da namiji akwai haɗari sosai kasantuwar su waje ɗaya koda kuwa muharraman juna ne"

"To Hajiya, in sha ALLAH zan kula daga yau kuma hakan baza ta sake faruwa ba"

"ALLAH ya nufa, maza jeki bana son ayi sallah ina kan hanya" 

Har Ado ya ja motar tayi saurin dakatar dashi tare da leƙowa ta jikin tagar gefenta ta tsaida Janan, 

"Yawwa idan kika shiga akwai kaya na nan da iyayen Muhammadu suka zo dasu, kayan rabawa da kuma na lefe, na so naje dasu amma bana son abun yazama tsegumi agun Abban ki shiyasa na bar su, ki faɗawa Madam frorence.."

"Kai Hajiya Florence take ba frorence ba" Janan ta katseta tana dariya,

"To koma dai wa take kice nace a ɗauke su akai part ɗin Auntyn ku idan Abban naku baiwa a kaushe su daga wajen ba, don nasan halinsa tsab zai iya barin kayan a walaƙance a wajen tunda ba kirki ne dashi ba"

"Kai Hajiya, ba kyau fa cin fuska"

"Mtsss...yo ni ina ruwana, ba cin fuska ba ko cin ƙafa sai nayi maku, jeka muje kaji ado" ta ƙare zancen tana bawa Ado umurni tare da ɗage glass ɗin motar data saukar ya ja sukayi gaba, dariya Janan tayi haɗe da ware hannayen ta sama tana shaƙar iskan hadari dake haɗuwa yana kaɗawa a hankali, zuciyar ta cike fal da farinciki,

Kasancewar an fara kiraye kirayen sallar magrib ya sa ko da ta shiga bata tsaya bi takan kayan nata da Hajiya ta sa aka ɗauke aka mayar a wancan ɗaya falon dake gefe ba, kai tsaye upstairs ɗin ta nufa da sauri da sauri ta shige ɗakin ta tare da jefa jikkarta da ledar kayan maƙulashen data shigo dasu akan gado ta faɗa toilet tayo arwala ta fara gabatar da sallar magrib, bayan ta gama ta ɗauko littafin ta na HISNUL-MUSLIM tayi azkar ɗin ta na mare ce, ganin har lokacin ba a kira sallar isha ba ya sa ta sake ɗauko alƙur'anin ta ta shiga karantawa cikin ƙira'arta mai daɗin saurare, bata dai na ba sai da ta jiyo kiran Sallah daga masallatan dake anguwar sannan ta ajiye ta gabatar da sallar ta ta ishah, tana gamawa ta faɗa toilet ta watso ruwa, fitowar ta keda wuya tana tsane jikin ta da towel ta ji wayar ta na ruri, murmushi ta yi bayan ta ɗauko wayar ganin wanda ke kira haɗe da karawa a kunne, ta ce

"Hubby barka da dare, ka isa lafiya?"

"Lafiya klw ƴan mata na, ya kike?"

"Alhamdulillah, yasu momy, Razina da kuma ba ƙi?"

"Duk lafiya ƙlw suke duk da dai har yanzu ban ƙara sa gidan ba"

"Ina ka tsaya to, nifa bana son kana wahalar mani da kan ka haka" ta ƙare maganar cikin shagwaɓe murya tamkar za tayi kuka, murmushi ya saki da har sai da ta jiyo sautin fitar sa a kunnen ta haɗe da cewa,

"Sorry noorul albi na, na koma inda muka je ne na karɓo mana hotunan da muka yo soft copy, yanzu haka ina kan hanyar zuwa gida sai dai an jealous duk kin canye hoton"

"Laaa..kodai na ɓata hoton, ni da ko make up babu a fuska ta taya zan canye hoto ga ɗan balarabe na a gefe, kawai kace kana so ka zolaye ni ne, kuma nagode"

"Ok, Zaki gani ne da kan ki, ai na turo maki a watsApp, hop kin ci abinci?"

"Noo...na bari ne har nayi sallah na watso ruwa, yanzun nan ina gama shirya wa zan sauka naci"

"Ok, to bari na barki sai munyi waya"

"Okay byebye, ka kula mani da kan ka"

"I will in Sha ALLAH" ya faɗa tare da katse kiran yana ƙarawa motar gudu don ya isa gida don har Momy ta kirasa tana faɗa ina yaje yabar mutane su kaɗai, daya tambaye ta ina Jabir yaje sai dai tayi tsaki haɗe da cewa ya dena zancen sa gashi can a kitchen ya yiwa Razina zaune yana zuba mata surutu, shiyasa yake son ya ƙarasawa da sauri kafin ta sake kira, 

Janan kuwa tana ƙoƙarin buɗe watsApp ɗin ta taji Muryar Abba na ƙwalo mata kira daga downstairs, gaban tane ta ji ya yi wani irin mugun faɗuwa haɗe da zabura lokaci ɗaya har wayar dake hannun ta na rigegeniyar faɗuwa ƙasa ita da towel ɗin dake ɗaure a jikin ta, bata tsaya bi takan su ba ta nufi wadrobe ɗin kayanta ta jawo wata doguwar riga da mayafin ta ta zuba tare da ficewa da sauri, a daidai bakin hawa upstairs ɗin ta tadda shi lokacin data sauka fuskar nan tasa ba ɗigon annuri ko ɗaya akai, tana ƙoƙarin duƙawa ta gaishe sa ya wuce wancan ɗayan falon, hakan ya sa tabi bayan sa itama cike da fargabar abun da ke shirin faruwa, cike da muryar takai ci da kuma ɓacin rai taji Abban na faɗin,

"Look at this Janan, dubi abun kunyar da kika jawo mun, in whole me ace ƴatah aka kawowa waɗan nan ƙazaman kayan? A very shameless to you and me, Ni na rasa me kika gani ga wannan yaron da kika na ce wa rayuwar ki sai shi, look..look at this Janan" ya ƙare zancen yana shusshura kayan da ƙafa, kasa cewa komai tayi sai bin kayan da idanuwa da tayi, dariya ke son kucce mata amma ba halin yi saboda yanda Abba ke bayyanar da ɓaci ransa ƙarara akan su, tsaki Abba ya sake yi a karo na ba adadi tare da duƙowa inda take zuƙun ne ya riƙo kafaɗun ta yana bin cikin ƙwayar idanuwan ta da kallo,

"Janan, ki dawo hayyacin ki ki fahimci fatar da nake son yi maki, wannan yaron da kike gani sam ba sa'ar shi bace ke, bazai iya kula mani dake kamar yanda na kula dake ba har kika girma haka, amma Asgar zaki samu duk wata gata da tarairaya a wajen sa fiye da yanda kike tunani"

"Banda farinciki Abba domin zuciyata ba shi take so ba, ALLAH ma ya sani bazan ji daɗin da kake so naji ba matuƙar aka aura mani shi, Muhriz kuwa zai bani dukkanin gatar da kake mafarkin na samu Abba, zai kula maka dani fiye da tunanin ka"

Sake hamɓara akwatin kayan dake gefen sa ya sake yi cikin ɓacin rai haɗe da miƙewa sannan ya ce,

"Ƙaniyar gatan da zai baki Janan, wace irin gata kike tunanin samu ga wanda ya kasa fidda ke da kuma mahaifinki kunya?, Da ace manyan abokanan kasuwanci na ne suka yi arba da wuɗan nan kayan ɗazu da bansan inda zan saka kaina ba, a hakan ma ba ƙaramin kunyata nayi agaban idanuwan su ba" sake da wowa yayi agaban ta yana nuna ta da yatsa sannan ya ci gaba da cewa

"Look Janan, Bazan iya wannan abun kunyar, wether you like or not dole yaron nan ya bar ki..." Kafin ya rufe baki Janan ta shiga girgiza kai ganin yanda yake maganar da gaske da gaske hawaye na zubo mata a fuska haɗe da cewa

"A'a Abba kada kayi haka, wlh shine zaɓina"

"Zaɓi yaci ƙabilar sa Janan, will you keep quiet?" Ya fada cikintsawa haɗe da ɗaga hannu kamar zai daketa, wani irin kuka ta fashe dashi tare da faɗuwa ƙasa dir shan tana faɗin,

"Wlh Abba ni shi nake so, kuma ko kashe ni za a yi bazan taɓa yadda na auri Asgar ba.." bata rufe baki ba ta ji ya ɗauke ta da wasu zafafan marora har guda biyu tare da nuna ta da yatsa, ya ce

"Idan ba kya cikin hayyacin ki wannan zai maido dake cikin sa, idan kuma kina cikin hayya cin naki to ina so ki sani ko mutuwa zakiyi bazan taɓa bari ki aure sa ba" 

Shura ƙafafuwa ta shiga yi tana sake ɓare baki tamkar wata ƙaramar yarinya, tsaki Nihal dake zaune gefe kan kujera tana latsar wayar ta tayi haɗe da cewa,

"Pls Abba let her be, ai rayuwar tace kuma tun yanzu ta fara ganin bugun lamba, ya riga daya gama da ita ta yanda baza ta taɓa sauraren kowa ba, ka ƙyaleta, nasan dole nan gaba tayi nadamar auren sa idan ya wulaƙan ta ta haɗe da saka ta a kunyar da sai ta fimu dana sani, a wannan lokacin hankalin ta zai dawo kanta ta fahimci ko me ake nufi kuma ake gudar mata, mutum sai kace mayen ƙarfe?, Wlh Abba ɗazu ji nayi tamkar na nitse ƙasa da naga kayan nan, saboda ko mai aikin Hajiya aka yiwa kyautar su ina da tabbacin sai dai ta kaiwa ƴan uwan ta na ƙauye su, amma ace kamar kai billonaira za a kawowa ƴarka su, wlht is a biggest shameless thing to you Abba, kuma duk ita ta jawo maka, laifin tane" ta ƙare zancen tana nuna Janan da yatsa,

"Very good sweetheart, that's exactly what i wanted her to understand"

"She won't Abba, just let her be" ta faɗa cikin haushi tare da maida earpiece ɗin ta a kunne tana ci gaba da sauraren waƙar taf,

Rafke hannaye baya Abba ya yi haɗe dayin ajiyar zuciya yana zagayar ɗakin kafin can ya nemi waje ya zauna yana kallon Janan,

Sinne kai tayi ƙasa hawaye na saukar mata a idanuwa haɗe da cewa,

"Pls Abba...." Kafin ta ƙara sa ya ɗaga mata hannu haɗe da cewa,

"Shikenan kije na amince zan aura maki shi, amma ina so kafin nan duk abunda kika san ni na saya maki shi ka ma daga kan sutura har zuwa sauran kayayyakin dake sake alfaharin jin cewa ke ƴatah ce ki ajiye su, ki je duk inda ki ke so a faɗin duniyar nan zan ɗaura maki aure da wanda ki ke so, amma kibar mani gida na kuma kada ki sake tako ƙafar ki aciki, ki manta cewa kina da wani uban a duniya don daga yau ba ni ba ke har abada, kuma kada ka ki kuskura ki taka ƙafar ki gidan mahaifiya ta, idan kuma kika yi hakan ban yefe maki ba" yana gama faɗar hakan ya miƙe zai bar falon tayi saurin riƙe ƙafafuwan sa haɗe da fashewa da wani irin kuka tana faɗin,

"Innalillahi wa inna ilaihirrajiun, don ALLAH Abba kayi haƙuri, bazan iya jurewa rayuwa babu ku ba Abba, na rasa mahaifiyata tun ina cikin tsumma, kada kace zaka rabani daku bayan na rayu tare daku, bazan iya ba Abba don ALLAH kayi haƙuri, i know Muhriz will be the right man that you wanted me to marry" 

Banza ya yi da ita haɗe da ci gaba da tafiyar sa tana riƙe da ƙafafuwan nasa tana kuka har suka isa bakin ƙofar sashen sa, cike da rashin tausayi ya sa ƙafa ya hamɓare ta ya shige tare da banko ƙofar da ƙarfi, ba don tayi saurin janye hannun ta ba da ƙofar ta datse ta,

Ta sowa Nihal tayi daga inda take ta isko Janan haɗe da duƙawa kusa da ita tasa tafin hannayen ta akan fuskar ta ta goge mata hawayen dake kwance akai sannan ta ce,

"It's over Janany sister, meye na kuka kuma?, Ina kin samu wanda kike so kuma kike mafarkin aure, to meye na kuka? Meye na damuwa?, Ba kece sarkin so ba?, Da anyi magana sai kice so..so.so kina son sa?, Idan har da gaske kina son nasa kuma kin tabbata zai iya share maki wuɗan nan hawayen fine, sai ki je abunki, Abba dai bazai yarda ya sayar da akuyar sa ba ta dawo tana ci masa danga" ta ƙare zancen tare da miƙewa tana yimata wani banzar kallo sannan ta bar wajen, cak Janan ta ji hawayen idanuwan ta sun tsaya tana ƙara mamakin ƴar uwar tata, ko da yake izuwa yanzu ya kamata ace ta dena mamakin duk abun da za tayi don time ya riga da ya yi revealing kansa tsakanin ta da ita, wani irin ƙwarin guiwa ta ji ta samu na nesan ta kanta dasu fiye data zautna tare dasu suna ci tgaba da ƙuntata rayuwar ta da bata san lokacin da zata samu sauyi agunsu ba, ƙwanda taje ta rayu da masoyin ta in yaso komai zai biyo baya tasan a ƙarƙashin ibadar aure ne kuma zata samu lada,

Miƙe wa tayi jiki ba ƙwari ta nufi upstairs ɗin, yayin da shi kuma Abba na shiga ya kira su Alhaji Sadeeq ya sanar dasu yanda suka yi da Janan har yake sanar masu da cewa gata can tana kuka, da alama zata haƙora da yaron, dariya Alhaji Sadeeq ya yi haɗe da cewa,

"Yaro man kaza, ai na faɗa maka kana cewa hakan zata haƙura" ashe dama su suka ɗora Abba akan wannan shawarar, da yake shi kuma hankali ya yimasa yawa sai kuma ya yarda,

Tana shiga ɗakin ta ta nufi wajen credentials ɗin ta da niyar ɗauke duk wani abu nata masu muhimmanci amma ga mamakin ta babu komai a wajen, cikin ruɗewa ta nufi inda system ɗin ta ke ajiye, nan ma aka ce ɗauki inda kika ajiye, ƙarar shigowa messages da ta ji na shigowa ajere a jere ya sa ta shiga lalabar wayar ta dake ƙasa towel ya rufeta, tana dubawa alart ne daga account ɗin bankunan da take amfani dasu gaba ɗaya a cire kuɗaɗen dake ciki, ba tare data damu ba ta miƙe ta shiga duba gefen madubi inda ta ajiye a.t.m ɗin ta da mm ya bata ranar, nan ma ba komai, hakan ya tabbatar mata da cewa already Abba ya riga ya kwashe komai, da ma kuwa haka ne don tun da rana kafin ya dawo ya sa Nihal ta shiga ɗakin ta ta kwaso mashi duk abunda tasan mai mahimmanci ne kuma zai iya amfanar Janan idan ya barta dashi,

Runtse idanuwa tayi wasu hawaye na sake zubo mata a fuska ta juya tana kallon ɗakin hawaye na sake zubo mata a fuska, a hankali ta tako inda Hisnul muslim ɗin ta ke ajiye ta ɗauka tare da alƙur'anin ta sannan ta zira hijabin da take Sallah dashi ta ɗauko wayar ta ta baro ɗakin tana jin wani irin kuka na sake taso mata, a hankali take saukowa daga kan upstairs ɗin don ko gani bata yi da kyau saboda tsabar baƙin ciki, tana ƙarasa saukowa Abba dake tsaye ya yi folding hannayen sa yana kallon ta cike da mamaki don baiyi tsammanin zata iya tafiya ba ya ce,

"Suma waɗan nan da kuɗina aka siya, matuƙar kin amince zaki tafi dole zaki bar su anan" tasan me yake nufi don haka ta je ta miƙa masa wayar tare da alƙur'anin da kuma Hisnul Muslim ɗin tana kallon sa, kauda kai ya yi gefe haɗe da cewa Nihal dake tsaye gefen sa tayi folding hannayen ta itama ta karɓi kayan, 

Sai alokacin ta ɗan ji tausayin ta kaɗan, amma duk da haka hakan bai hanata karɓar kayan ba, Janan na kuka ta fice da gudu tana share ƙwalla, me tayi wa Abban ta haka ya tsaneta da yawa, me yasa ƴar uwar ta zata juya mata baya ta guje ta, wai duk suna hakan ne saboda dukiya?, Dukiyar da idan antara baza a je lahira da ita ba dole a barta?, Wannan wace irin rayuwa ce a duniya mai cike da ruɗi da kuma son kai, ta tambayi kanta?

Madam florence ce da tun ɗazu ke saurarar abunda ke faruwa tafito da sauri tana kuka itama cike da tausayin Janan ta zube gaban Abba tana faɗin,

"H, Alhaji I beg you, I beg you in the name of God don't throw her out, she's your blood, your daughter Alhaji, why are you doing this to her, pls Alhaji for the sake of God forgive her" juyawa kawai ya yi ba tare daya ce mata komai ba yabar wajen, cikin ruɗewa da tashin hankali irin na inyamurai ta aza hannuwa saman kai tana faɗin,

"Oh my God, I won't allow this to happen over my died body, forgive me Alhaji, me i will follow her, I will not allow her to go on her own, I won't do that Alhaji I beg forgive me ooo." Ta ƙare zancen tare da ficewa tana kuka.........

_Mtsss...😏😏😏Janan kina da matsala kema, kin cika kafiya na miji ba uba bafa, ba kuma ɗan goyo ba, i can't leave my family, my properties b'cos of him_🚶🚶

    Wayar Janan ce dake hannun Nihal ta fara ruri, ba tare data damu da ƙarar da take yi ba ta nufi ɗakin Abba riƙe dasu, zaune ta isko sa ƙafarsa ɗaya akan ɗaya yana amsa waya hankali kwance tamkar wani abu bai faru ba, saman Centre table ɗin dake tsakiyar falon ta ajiye alƙur'anin da wayar tana faɗin,

"Abba meyasa baza ka bar mata wayar ba?"

Sai daya janye wayar sa daga kunne da yake amsawa sannan ya ce,

"Saboda da kuɗina itama aka siya"  

"So i can't keep it with me Abba saboda bana son damuwa, gashi har an fara kiranta, so just keep it with you" ta ƙare zancen tare da juyawa tabar ɗakin, tana barin wajen wayar ta sake ɗaukar ƙara, wannan karon mm ne ya kira yana so ya ce ta hau za suyi magana a watsApp, har ta aza ƙafar ta bakin ƙofa zata fita taji Abba ya kirata cikin ɗaya murya don har lokacin bai gama wayar da yake yi ba, dawowa tayi ya nuna wayar Janan ɗin dake ƙara da hannu, tana miƙa hannu da niyar ɗauka kiran ya katse, sake jaye wayar sa ya yi daga kunnen sa akaro na biyu haɗe da cewa,

"Switche off the phone" sannan ya ci gaba da wayar sa,

Tana ƙoƙarin kashe wayar saƙon message ya shigo ta watsApp da lambar mm da Janan tayi saving da *Hubbin ruh*, har ta kai hannu zata buɗe saƙon ganin kamar hotuna ne ke shigowa da sauri da sauri, wani bayan wani sai kawai taji wayar ta ta hau ruri, ɗan tsaki ta ja tare da danne power ɗin wayar ta kashe gaba ɗaya ta ajiye haɗe da ɗaga kiran nata da akayi sannan ta bar ɗakin.

Wani irin tsaki Hajiya dake faman sake trying number Janan ta ja, don kiranta ne ya fara shigowa a wayar ta Janan ɗazun tana so tace mata kada taje ko ina ta jira har ta ƙara so, jin an kashe wayar gaba ɗaya ya sa ta juya gata Madam florence ta kirata itama don ita ta kirata ta sanar da ita halin da ake ciki, ganin bata ɗaga ba ya sa cikin tashin hankali ta kalli Ado dake driven ɗin ta cikin mota ta ce,

"Wai ya akayi ne Ado? Nifa gani nakeyi kamar ba tafiya muke yi ba, gaba ɗaya kaƙi sauri balle mu samu mu isa gidan can kafin yarinyar nan ta bar shi"

"Wa kenan Hajiya?" 

"ALLAH ya raba ka da wahala Ado, shin kana ƙara gudun ko kuwa?" Ta ƙare zancen cike da zaƙuwa su isa gidan, kafin kace me tuni Ado ya iso ƙofar gidan su Janan, suna kawowa Janan na fitowa madam Florence na faman riƙe ta ta tsaya amma ta ƙi, ko dai-dai ta parking ɗin motar Ado bai gama yi ba Hajiya ta buɗe tafito jikin ta na wani irin tsima da kaɗan ma ta faɗi, duk da dare ne hasken wutar lantarkin dake zagaye da gidan na Abba gaba ɗaya ya haskaka ciki da zagayen sa, hakan ya bawa Hajiya damar hango yanda Madam florence ta zube guiwowin ta ƙasa data hangota haɗe da ɗaga hannuwa sama tana faɗin,

"Thank you Lord, thank you kaka you are here, I love you God thank you so much"

Ba tare da Hajiya tabi takan Madam florence ba ta nufi Janan da ta sa kai tana faman tafiya ba tare da tasan ma inda take aza ƙafafuwanta, sau kusan ukku kaka na kiran sunan ta amma bata ji ba don bata masan ta iso wajen ba, da sauri kaka ta sake ɗaga ƙafa tare da kamo hannun ta, a tsammanin ta Madam florence ce don haka sai ta tirje tana ƙoƙarin ci gaba da tafiyar ta,

"Janan, kallo ni nan babu inda zaki je, kiyi haƙuri ki zo mu koma ciki idan ya haife ki shima haihuwar sa nayi" wata irin juyowa tayi jin Muryar Hajiya da ba tayi tsammanin gani a lokacin ba, wasu hawaye taji sun sake zo mata da sauri ta faɗa jikin Hajiya haɗe da rungumeta tana sake fashewa da wani kukan haɗe da cewa,

"Hajiya Abba ya kore ni agidan sa, anya kuwa ni jinin sa ce?"

"Tsaf ke jinin sace shiyasa dake har shi kuke wahala, saboda kinyi gadon sa da lafiya da kuma taurin kai irin nasa, ko anan kaɗai aka tsaya kin tabbata jinin sa, wannan wane irin tashin hankali ne haka cikin dare, to bai isa ba ya sha ƙarya wallahi" ta ƙare zancen tare da jan hannun ta ta nufi cikin gidan da ita, suna shiga Abba na fitowa sashen sa riƙe da makullin mota, yana buɗe baki zai yi magana ganin Hajiya ta ɗauke sa mari, kafin ya sake dawowa hayyacin sa ta sake ɗauke sa wani marin, haka tasa hannu bibbiyu tana marin fuskarsa tako ina haɗe da fashewa da kuka, ganin haka yasa Madam florence ta ja hannun Janan tayi can baya da ita inda wajen kwanan su yake,

Hajiya kuwa bata dena marin Abba a fuska ba har saida ya durƙusa agaban ta, cikin kuka ta ce,

"Kaico ni kaico rayuwata da wannan jarabawa da ALLAH ya yi mani, ina ma Jamalu na raye ya gyara kuskuren da ya yita ƙoƙarin nuna mani ina aikatawa akan ka na kasa ganewa, ina ma za a koma baya dana yakuce ka azuciya ta na tsaya na baka tarbiya kamar yanda na bawa ɗan uwan ka, istigfarullah ALLAH ka yafe mani na tuba, haƙiƙa yau tarihi keta maimaita kansa akaina bisa fifikon dana nuna tsakanin ƴaƴana, ashe ban sani ba ranar nadama na nan tafe gareni, yau ɗan dana haifa, na nunawa so fiye da ƴaƴan da na haifa shine nake bawa umurni yake ƙin yi, shine ke sakani zudda hawaye tare da hanani zama lafiya, ALLAH na tuba ka yafe mani" ta sake fashewa da wani kukan tunawa da yanda tayi ta nuna banbanci tsakanin mahaifin Jabir da kuma Abba, ta kuma nuna fifikon soyayyar Abba akan ta mahaifin Jabir ƙarara, wanda hakan ne ya sashi zuwa kudu nema har ya haɗu da Momy ya aurota, dukkanin kuskuren da Abba keyi yanzu tsakanin Nihal da Janan irin sa ta aikata tsakanin shi da mahaifin Jabir, banbancin kawai shine ita ba tada dalili ko hujjar aikata hakan in ba ɗabiar da hausawan mu da Fulani keyi ta nuna rashin kulawa ga ɗan farin, bayan haka kuma sai ALLAH yasa ya mata jarabawar son Abba fiye da dukkanin ƴaƴan data haifa a duniya, duk da dai duka rasuwa suke yi Abba da mahaifin na Jabir ne kaɗai suka tsaya, ji Abba ya yi gaba ɗaya jikin sa ya mutu kukan da yaga Hajiya nayi wanda hakan yasa ya kasa cewa uffan agaban ta, share hawaye tayi sannan taci gaba da cewa,

"Usman haƙiƙa na soka so mai yawa acikin ƴaƴana wanda ayanzu nake dana sanin yi maka shi tunda har kake nuna cewa ban isa gare ka ba, amma bari in faɗa maka wani abu, daga yau na cire wannan son kuma na ire duk wani tausayi dake tsakanina dakai kamar yanda kayiwa ƴarka Janan, ina so ka sani babu inda Janan zata je, kai ne uban ta  kuma tana da haƙƙi akan ka, kana so ko baka so ya zama tilas a ka aura mata wanda take so, sannan batun ta ajiye maka duk abunda tasan kai ka siya da kuɗin ka ne shima ya zama dole ka janye don ba ita ta haifi kanta ba haihuwar ta kayi dole ka kula da wannan, magana ta gaba ina so kasani ban yafe maka ba idan kaci gaba da fushi da ita ko kuma ƙuntata mata da wata ɓaƙar magana ko wani abu daban har zuwa lokacin da za'a ɗauka wannan auren agama, sannan tunda abun naka na gori ne dama tuntuni da naga jikana nake son sanar da kai cewa ka haɗa duk abunda kasan na Jamal ne acikin dukiyar nan abawa ɗan sa haƙin sa, kai kuma kariƙe taka" wani irin fizgo kai Abba ya yi cikin tashin hankali yana kallon Hajiya jin abunda ta faɗa, taya zata yanke wannan hukuncin bayan tasan hakan ba abubane mai yiyuwa, Ya faɗa cikin zuciyar sa haɗe dasa hannu ya goge zufan daya tsattsafo masa a goshi,

"Kiyi haƙuri Hajiya..." Tayi saurin dakatar dashi kafin yaƙarasa faɗa, haɗe da miƙewa tana kallon kayan dasu Baffa suka kawo da Abba ya shusshure ɗazu, 

Madam florence ta ƙwalawa kira ta fito da sauri tana ƙoƙarin duƙawa a gaban ta ta dakatar da ita haɗe da cewa,

"Ɗauke akwatunan nan ki kai man su part ɗin Hajiya Zainab, daga nan ki kira mani Ado ya kwashe sauran yakai can, ina Janan ɗin take?"

Madam florence ta koma ta kirawo ta sannan ta ɗauki akwatunan ta nufi part ɗin Hajiya Zainab dasu, 

"Ke kuma abunda zan faɗa maki duk abunda mahaifin ki zai yi maki kiyi haƙuri, kiyi haƙuri kiyi masa biyayya dai-dai gwargwado tunda hannunka bazai ruɓe ba ka yanke, sannan ina kika bar wayar ne nayi ta kiran ki a kashe,  daga farko ma ta shiga daga baya ne aka kashe, kuma na tabbata kinga kiran nawa amma kika ƙi ɗagawa ke mai zuciya wato har ni fushin kike dani ko?" Girgiza kai tayi haɗe da kallon Abba sannan ta sun kuyar da kan ƙasa,

"Au! Ko har wayar duka ka anshe ne?, Ubangiji ALLAH ya shirye ka Usman ya nuna maka hanyar gaskiya, ina wayar tata ne?" Ganin bai ce komai ba yasa ta ce,

"Jeki ɗakin ki ɗauko ai nasan tana ciki" sumui-sumui Janan ta miƙe ta shige ɗakin Abba, badon bazata iya yiwa Hajiya musu ba da bazata karɓi wayar ba tunda shi ya ƙarɓi abussa, shiyasa ko zancen mota bata sanar da ita ba don kar tasa dole ya mayar mata da ita, tana shiga taci karo dasu falo saman centre table ta ɗauko, ɗakin ta Hajiya ta ce ta wuce haɗe da cewa ta cire komai aranta ta natsu taƙarasa karatun ta na jarabawar da zata yi gobe ta ƙarshe ta amsa da to haɗe da hayewa sama, da kallo Abba ya bita dashi cike da takaici Hajiya dake kalle dashi ta ce,

"Ko kana da magana?"

"A'a Hajiya, ALLAH ya baki haƙuri" bata tsaya amsa shi ba tayi gaba sai ga Nihal ta saukowa daga saman benen itama, wani kallo tayi wa Janan ba tare data ƙyelata ba ta wuce abinta yayin da Hajiya ta kalleta tun daga sama har ƙasa ta juya ta kalli Abba haɗe da cewa,

"Ko ba wannan ba? Na rantse ba baki nayi maka ba, matuƙar baka gyara tsakanin ta da ƴar uwar ka ba ko kaffara bazan yi ba sai ta saka ka a irin halin da kake jefa ni aciki yanzu, dama alƙawarin ALLAH baya tashi, kama tudini tudan, ina maka addu'a ALLAH ya kare ka kuma ya shiryar dakai" tana gama faɗa hakan tayi gida, Nihal data tsuke fuska jin abunda Hajiya ta faɗa ta kalli Abban nata haɗe da cewa,

"Meye Abba?"

"Ba komai Nihal" ya bata amsa tare da miƙewa ya koma cikin ɗakin sa, tabbas Hajiya na neman ɓallo masa gagarumar fitinar da bazai juri zuwan ta ba, adai gama wannan auren da daya sani tun farko bai ɗauko zancen yiwa Janan shi ba gaba ɗaya,

Nihal kuwa cikin ko in kula ta koma saman tana mamakin yanda Hajiya ma tasan da zancen har ta dawo da Janan ɗin gida, don ta so tun yanzu Janan ta fara banbancewa tsakanin hatsi da tsakuwa kafin taje hannun da zaisa dole ta gano cewa gata suke yi mata da suka ce baza ta arewa ba.

Mm kuwa yana cikin trying kiran lambar Janan daya ji ankashe sai ga Razina ta shigo ɗakin ta ce wai yazo Baffa na kiran sa, hakan ya dakatar dashi daga cigaba da gwada kiran nata ya jefa wayar a aljihu haɗe da miƙewa yabi bayan ta,

"A'ah. Baffa baka kwanta ba?" Ya faɗa lokacin daya shiga masauki da aka tanadar wa su Baffa, wayar dake hannunsa ya miƙa masa haɗe da cewa,

"Ungo nan ɗan uwan ka ne Ahfan dake ƙasar Indiya yana karatu zai faɗa maka inda ƴar uwar ka Ruƙayya da mahaifiyar ta suke aure sai ka samu lokaci kaje ku gaisa dasu, kasan na faɗa maka anan take zaune ita da mahaifiyar ta"

Karɓar wayar yayi tare da karawa a kunne haɗe dayin sallama, bayan ya amsa masa ya ce,

"Barka da warhaka, sunana Muhriz.." kafin ya ƙara sa ya ji Ahfan ya iyar masa da cewa

"Ɗan Baffa Muhammadu?, Yayan Razina kuma angon sati mai zuwa ko?" Faɗaɗa fara'ar sa ya yi cike da mamakin jin abunda ya faɗa kafin yace,

"Tabbas haka ne bakayi ƙarya ba, kenan dai Abba ya sanar dakai komai akaina?"

"Haka ne, tun ma ranar da ka je can ƙauye ta farko"

"Masha ALLAH ya karatun?"

"Alhamdulillah, mun kammala kuma in sha ALLAH nan da wata biyu cikin na uku zan dawo"

"To ALLAH ya dawo dakai lafiya"

"Amin ya rabbi, ai Baffa ya faɗamun cewa ashe kai matuƙin jirgi ne, nace to wataƙil ma mun taɓa haɗuwa ko anan ƙasar ko kuma a cikin jirgin bamu san ƴan uwa muke ba"

"Haka ne, amma yanzu tunda mun sani nasan in Sha ALLAH zamu haɗu, don next Flight ɗin mu in the next one month a India  da kuma Germany zamuyi sa, so in Sha ALLAH idan nazo zan neme ka"

"Wow! Thank you so much brother, rilly nice to meet you"

"Me too broth" mm ya faɗa yana murmushi, nan ya faɗo masa address ɗin da sister ɗin sa Ruƙayya ke aure da kuma na mahaifiyar su, wani irin shocking mm yayi jin address ɗin daya basa na mahaifiyar su, amma sai bai nuna masa ba har suka yi sallama, kallon Baffa mm ya yi yana miƙa masa wayar haɗe da cewa,

"Baffa akwai matsala fa"

"Ta me kuma Muhammadu?"

"Ya sunan mahaifiyar su Ahfan ne?"

"Zainabu, lafiya?"

"Lafiya klw, sai dai ina ga duk da bamu taɓa zancen Abba mahaifin Janan nada wata mata ba, inaga itace mahaifiyar su Ahfan"

"Ita Zainabun?, To amma ai da muka je kakar yarinyar kaɗai muka gani da kuma yayar ta, ba muga wata mata ba agidan"

"Ta yuyu ba anan cikin gidan take ba, don gaskiya bamu taɓa zancen da Janan ba, amma address ɗin gidan da Ahfan ya bani da sunan mijin nata duka na Abban Janan ne"

"Ikon ALLAH, dama kuwa ance mijin da take aure mai kuɗi ne sai dai yana da tsanani sosai don ko ƴan uwan ta bai cika bari tana biyawa ba, haka itama baya bari aje mata" ni sawa mm ya yi haɗe da cewa,

"Tabbas ita ce, amma zan tambayi Janan don mu sake tabbatar wa"

"Kaiiii...wannan mutume bai da daɗin al'amari da ganin sa, kuma in shine ba ƙaramin haƙuri take dashi ba, don mukam ɗan uwan mu ba haka yake ba, kuma nasan dole zata riƙa tuna shi, mutuwa kenan mai yankin ƙauna"

"ALLAH ka jiƙan musulmi" 

"Amin ya rabbi" shiru ne ya biyo na dan wani lokaci tsakanin sa da baffan kafin ya miƙe yana faɗin, 

"Baffa bari in tafi, ko akwai wani abu da kuke buƙata?"

"Babu shi Muhammadu, munci mun ƙoshi ga kuma kazan nan har ta rage, Alhamdulillah ALLAH dai ya yi maka albarka"

"Amin Baffa to sai da safe"

"ALLAH ya tashe mu lafiya"

Aminin Baffa kuwa dama yana can part ɗin su suna kallo shi da Jabir, bai bar part ɗin ba sai kusan sha biyu sannan shima ya je ya kwanta yana mai jinjina yanda ƴan birni ke jin daɗi abun su hankali kwance..

***.          ***.         . ***

    Wata irin ƙara Amira sake kwance ta saki tare da sakin wayarta ta fashe da kuka, ba Umma kaɗai ba hatta Zarah da Al-amin da suka fara bacci sai da suka farka haɗe da miƙewa zaune cike da firgita da kuma tsoro,

"Lafiya Amira?" Umma dake zaune tana lazimi ta faɗa don kusan ƙarfe ɗaya saura lokacin, kasa amsawa tayi sai dai Zarah ta  miƙa hannu ta jawo wayar Amira ɗin dake haske, hoton Janan ta gani tare da mm da suka ɗauka da rana acikin group watsApp ɗin Amira da farkowar ta fitsari kenan kamar an tsunkuleta ta kunna data ta hau watsApp ashe da rabon idanuwanta zasu gane mata abunda zai hanata bacci ne,

Rubutun dake ƙasan hoton  Zarah ta shiga karantawa kamar haka  _Good evening my colleagues, need your highly prayers and wishes, in Sha ALLAH soon to be Mr and Mrs Muhriz Muhammad Dabino (mm dabino), and the wedding day will announce definitely tommorow after our last practical paper_  yanda ƴar uwar tata ke kuka ya hanata nuna farincikin ta ga zancen auren nasu da Janan ta turo hoton su, cikin sanyin murya ta kalli umma dake faɗin, "wai lafiya kuka yi mani shiru daga ke har ita" 

Wayar Janan ta miƙawa umma ba tare da tayi magana ba tana kallon yanda Amira ke faman tashar kuka kamar ranta zai fita, Umma na ƙoƙarin karɓa Al-amin da yafi kusa ga wayar shima ya miƙa hannu da zimmar amsa yaga hoton dake jiki da Zarah ke miƙawa umma ta gani kawai hannun sa ya buge wayar ta faɗi a kife ko da umma ta maza ta ɗauko gaba ɗaya screen ɗin ya shafe,

"Innalillahi wa Inna ilaihirrajiun, oh ALLAH! Allahummah ajirni fi musibati wa ahlifni khairan minha" umma ta faɗa ba tare da ta sake cewa komai ba takai wayar gefe ta ajiye, don yanzu ba mutuwar wayar ce damuwar ta ba, kukan da Amira keyi shine yafi ɗaga mata hankali, ta sowa Zarah tayi haɗe da rungume ta ta ce,

"Kiyi haƙuri Aunty, dukkanin mai rai da irin tasa ƙaddara da kuma jarabawa, nasan yanda kike son Yaya mm ɗinki, shiyasa ban taɓa mantawa na roƙa maki ALLAH ya mallaka maki shi kuma yasa ya soki kamar yanda kike son sa ba, sannan nasan Umma ma tana yimaki addu'a ALLAH yasa ya zamo mijin ki saboda soyayyar da taga kina yi masa daga zuciya har jini, amma ya zamuyi da zanen alƙalamin ƙundin ƙaddara mu, dukkan mu bamu isa musa abunda ALLAH ya rubuto ba rabon ki ba ki samesa haka kuma  bamu isa hana abunda ALLAH ya rubuto rabon ki ne ki samesa, kiyi haƙuri in sha ALLAH, ALLAH zai dubi zuciyar ki ya musanya makida wanda ya fishi, pls kiyi haƙuri kada ki saka mu kukan muma" 

Waɗan nan maganganun da Zarah keyi su suka ankarar da Umma abunda ke faruwa, murmushi tayi haɗe da cewa,

"Kiyi haƙuri Amira, da bakin mahaifi nasa ka samu abunda ba naka ba na tabbata da babu abunda zai hana ki auri wannan bawan ALLAH, amma tunda kika ga baki aure sa ba to ke ba matar sa ce ba, Janan ita ce wacce ALLAH yasa zata zamo matar sa, haka rayuwa takan kasance ga bawa akoda yaushe, mutum zai kasance yana son wani abu amma ba alkhairi bane agaresa haka kuma zai kasance ya tsani abu baya son sa sai ALLAH yasa shine alkhairi agaresa, abunda ake so ga bawa kuma mumini na ƙwarai shine yarda da ƙaddara mai kyau da marar kyau sai ALLAH yayi mashi kyakkyawar sakayya, a matsayina na mahaifiyar ki ina yimaki addu'a ALLAH ya baki wanda yafi shi kuma ya sassauta maki soyayyar sa acikin zuciya, ita kuma Janan ALLAH ya sanya alkhairi ya basu zaman lafiya, ya kuma kauda sheɗan a tsakanin su"

Zarah ta amsa da amin haɗe da sakin ajiyar zuciya tana mai tausayin ƴar uwar tata a ranta....

    Kuka take yi sosai kai ka ɗauka mutuwa akayi mata, Zarah da Umma sunyi rarrashi har sun gaji sun samata idanuwa, sosai umma ke jin takaicin kukan nata a ranta amma babu yanda ta iya dole tasa mata idanuwa, saboda tasan ba ita ta ɗorawa kanta soyayyar yaron ba don haka duk abunda za tayi bata isa ta dakatar da ita daga abunda take ji ba, sai da tayi mai isar ta ta gama sannan bacci ya yi awon gaba da ita, amma duk da haka ba abun da takeyi cikin baccin banda ajiyar zuciya tamkar wata ƙaramar yarinya, ita dai umma na zaune kan dardumar ta tana faɗawa ALLAH damuwowin ta har aka kira sallar asuba, sabbatu kuwa da buge-buge  Amira ta shasu tsakar dare don har sai da taso karewa Umma sallah, hakan ya sa koda ta tashe su sallah da asuba gaba ɗaya jikin ta ciwo yakeyi, yanda take faman yatsinar fuska ya sa umma yin murmushi haɗe da cewa,

"Sannu Sarkin yaƙi in jin kin fanshe duk abunda ke zuciyar ki"

Kallon Umma ta yi da kumburarrun idanuwan ta da tasha kuka daren jiya haɗe da ɗan turo baki ta ce,

"Me yafaru Umma? Ni gaba ɗaya ma ji nake duk jikina nayi mun ciwo"

"Ai dole, wannan buge buge da kikayi jiya kamar mai faɗa da wani, ni dai in ya tsaya cikin bacci ɗai ai mun gode ALLAH" murmushi ta yi sannan ta miƙa haɗe da cewa,

"Umma kenen, ai kuma nariga dana haƙura, in sha ALLAH ba abun da zai faru, dama mun gama practical exam ɗin da za muyi zan roƙeta ta yafe mun duk abunda ke tsakanina da ita don nayi mata abubuwa da yawa akansa, kuma na tabbata ta sani kawai ta ƙyaleni ne, saboda daga yau umma ina mun rabu da ita ban san ta inda zan kuma sake haɗawa da ita ba"

"Kin yi tunani mai kyau Ubangiji ALLAH yayi maki albarka"

"Amin ya rabbi Umma" ta faɗa tare da ficewa daga ɗakin tana jin wani kuma na sake zo mata, yanzu shikenan mm ya yi mata nisa, data haƙura dashi dama kar ta haƙura babu yanda za tayi, ta faɗa cikin zuciyar ta tare da jin kukan ya kucce mata, da sauri ta rufe bakin ta cikin muryar kuka tana faɗin,

"Ya ALLAH kai ka jarabce ni da son bawan ka ba tare da nasan dalilin yin hakan ba, ALLAH na roƙeka ka bani dangana da haƙurin mantawa dashi" ta ƙare maganar tana share hawayen dake kwance kan fuskar ta da hannu biyu, 

Bayan ta gama Sallah ta ce Zarah ta miƙo mata wayar, saboda tana so tayiwa Janan fatan alkhairi kamar yanda taga sauran abokanan karatun ta nata yi mata, nan umma ke faɗa mata cewa sai dai tayi haƙuri wayar ta riga data shahe jiya data faɗi a hannun Zarah,

Bata ce komai ba ta tashi ta nufi tsakar gida tafara sabgogine data saba yi akoda yaushe, bayan ta gama ta watso ruwa tare da dawowa ta ɗauko littafan ta tana sake dubawa tunda jiya bata samu tayi karatun ba, dama sai umma ta tashi sallolin dare take ta data itama tayi karatu idan suna exam, 

Kasancewar sai zuwa sha biyu zasu fara exam ɗin ya sa bata fita ba sai da taga ƙarfe sha ɗaya har da kusan rabi tayi sannan ta miƙe ta saka hijab ɗin ta tare da kallon Umma dake tsintar wake zata ɗora girkin abincin rana ta ce,

"Umma na tafi"

"To adawo lafiya, in sha ALLAH kafin ki dawo zan sa Zarah taje shagon can na _ya mu samu communication_ ta tambayo ko nawa za a gyara wayar, zuwa ƙarshen wata idan ALLAH ya hore sai na bayar a gyara maki"

"To Umma Nagode"

"ALLAH ya baku sa a ku duka yasa ku fito da kyakkyawan sakamako"

"Amin Umma na" ta faɗa tare da rungumeta sannan ta fice, a ƙofar gida ta haɗu da Zarah ta dawo daga wajen sayen omo za tayi wanke wanke,

"Zarah na tafi, kiyi mani addu'a"

"To aunty Amira ALLAH ya kiyaye ya baki sa a, bari na raka ki" suka jera tare har titi suna ta firar su abun gwanin ban sha'awa, ita dai Zarah sai mamakin yanda Amirar ta sauya sai kace ba ita bace kullum cikin hantarar su, tana dawowa gida ta ce,

"Umma yau Aunty Amira kamar ba ita ba, gaba ɗaya ta sauya baki ga yanda muke ta fira da ita ba dana je rakata bakin titi, ALLAH duk sai naji ta bani tausayi, tana son wannan yaya mm ɗin"

"To ya zatayi, ALLAH ya riga ya tsaro hakan, ubangiji ya bata wanda ya fishi kuma shima take son sa kamar mm ɗin"

"Amin Umma, nifa" ta faɗa tare da rufe fuskar ta,

"To kema ALLAH ya fiddo maki nagari mai albarka"

Da haka ta miƙe cike dajin kunya ta je ta wanke kwanon dake tsakar gidan tana mai yiwa kanta da kuma ƴar uwar tata fatan samun mazaje na gari.

Janan kuwa tun cikin daren da tayi posting take tasa ran ganin sauƙin taya murna daga ƙasar tata, amma har kowa ya gama yi masu fatan alkhairi bata ga Amira tayi mata ba kuma ta ganeta online, hakan ya sa ta ɗan ji ba daɗi duk da tasan ba lallene dama tayi mata ba, amma ta zata zata daure duk yanda take ji tunda har cikin mutane ne kuma ba wanda bai san su tare ba tayi mata, cike dajin haushi ta jefar da wayar tata gefe, kiran mm ne ya shigo tayi saurin jawo wayar ta ɗaga tana faɗin,

"Hello hubby" irin can ciki-ciki dake nuna tana cikin rashin daɗin rai, "lafiya na ji muryan ki haka Janany, ko kin fara bacci ne?"

"A'a hubby"

"To wani abun ne ke faruwa?" Tsintar kanta ta yi da kasa ɓoye masa komai, don haka ta sanar dashi abunda ke faruwa, dariya ya yi haɗe da cewa,

"To sai me idan Amira bata yimaki wishes ba?, Ina sauran colleagues ɗin ki sun yi ko?"

"Eh but kafa san babu wanda bai san yanda muke da ita ba, wlh it's  shameless to me"

"So yanzu dai kiyi haƙuri, koma dai meye ita hassada ga mai rabo ai taki ce"

"Hubby kenan, amma kaima kasan dole Amira za taji ba daɗi, tana fa son ka sosai"

"To ko zaki haƙura ne ki bar mata" ƴar dariya tayi haɗe da cewa,

"Ai bazan iya bane, wallahi da tuni nayi hakan, kawai dai ina jin tausayin ta ne"

"To tunda kin san haka stop complaining about it"

"Shikenan na dena, ya akayi har yanzu baka kwanta ba?"

"Ehmmm na tsaya yin magana da wani akan invitation ɗin auren mu, ɗazu na tambaye ki ko akwai program ɗin da kike son muyi baki cemun komai ba, so just tell me idan akwai don tuni ya gama design ɗin ta, ke muke jira in akwai sai a saka ya turo mani saboda mu fara turawa tun yanzu ko a media ne tunda wuri ya ƙure"

"Haka ne, but i don't think Zan yi komai, kawai ashafa fatiha is ok"

"Shikenan, nima haka na gani amma yanzu muka gama rigima da friends ɗina a watsApp group wai basu yarda ba dole ko reception ne sai an haɗa immediately bayan anyi ɗaurin auren, so sunfi ƙarfi na dole na bari suyi yanda suke so, dama gashi sai ƙorafi suke yi ban sanar dasu da wuri ba"

"Da gaskiyar su kam"

"To shiyasa nayi shiru don na goge laifina, amma ai kema kinsan ba laifina bane"

"Haka kuma kaima kasan no matter how indai za a ɗaura mun auren nan to fa tabbas da kai ne bada kowa ba"

"To naji tunda kema kin goyi bayan su, ya karatun in jin kinyi kar gobe kije kiyita raba idanuwa aka tilas ke amarya" dariya ta kwashe da ita kafin tace,

"Ai kwata kwata yau banda natsuwar karatu balle har nayi, thank God practical exam ce ba wani dogon karatu bane"

"ALLAH ya taimaka, gobe ƙarfe nawa zan zo"

"Kazo quater to 12"

"In Sha ALLAH"

Sun ɗan taɓa fira kafin suyi sallama, wanka ta sake yi sannan ta sauko ƙasa ta haɗa tea mai kauri tasha ta kwanta tana jin wata irin natsuwa na ratsa jikin ta.

Kasancewar bata kwanta da wuri ba yasa tun da tayi sallar azahar bata tashi bacci ba sai kusan ƙarfe goma sha ɗaya da rabi, lokacin har mm ya maida su Baffa gida don tun da safe suka shirya suka ce zasu wuce, bayan sun sa ya kaisu can gidan iyayen mahaifiyar su Ahfan sun gaisa, dama ba wani nisa ne tsakanin ƙauyen da kuma cikin garin Katsina ba don bazai wuce kilometer 50 zuwa 55 da biyar ba, shiyasa har ya kai su ya juyo a daidai wannan lokacin, ida ƙarasowa kawai ne beyi ba shiyasa da yaga 11:30 tayi ya kirata don ta ƙarasa shiryawa kafin ya ƙara so,

Agurguje ta faɗa toilet tayo wanka, tana gama shiryawa yana ƙarasowa ya kirata a waya ta fito, daga shi har ita yau wani fresh sukayi da kallo ɗaya zaka yi masu kaga dacewar su da juna, saye take da blue Black ɗin doguwar riga jalabiya tayi rolling kanta da mayafin ta, shi kuma jampas ne ajikin sa shima the same colour da kayan ta tamkar sun haɗa baki, juyowa ya yi ya kalleta haɗe da cewa,

"Yallaɓiyata ya da gasa haka?"

"Gasa tame?"

"Tasa kalar kayan da nasa mana"

"Hmm..zuciyar ce haɗe shiyasa mukayi zaɓe iri ɗaya" haka dai suka ƙara sa cikin makarantar duk inda suka ratsa sai an kallesu saboda yanda suka yi bala'in dacewa,

Yana yin parking da ita bakin department ɗin su ta hango Amira can bayan acadamic staff tana magana da Ingaski, kuka ma takeyi tana yimasa bayani cike da tashin hankali, shi kuma yana nuna mata ta kwantar da murya, ganin ta kasa fita cikin motar ya sa mm cewa,

"Lafiya?, Lokaci fa na tafiya" sauke ajiyar zuciya tayi haɗe da ficewa cikin motar ba tare da tace masa komai zuciyar ta cike da mamaki da kuma tashin hankalin ganin Amira da Ingaski,  

Hakan yasa mm tada motar ya yi ribas haɗe da juyawa, kaɗan ya rage ya buge Amira data rugo aguje tana kuka zata shiga lab.. ɗin department ɗin nasu da za suyi exam, ba tare data lura da ko waye ba ta shige ciki, shi kuma ya bita da idanuwa tare da mere baki sannan ya bar wajen.

*Kuyi maleji da wannan wlh hankalina ba kwance ba an shigo gida an ɗauke mani system😭😭😭, don ALLAH kusaka ni a addu'o'in ku ALLAH ya bayyana mani ita ya toni asirin duk wanda ya ɗauka, project ɗina da document ɗin karatuna, presentations da sauran abubuwana masu muhimmanci duka na ciki, don ALLAH ku tayani addu'a 👏*

*ALLAH KA JIƘAN IYAYENMU 👏😭*

[8/25, 10:42 PM] ƳAR FARA KYAKKYAWA💎: _Page 60_

*TUKUICIN SO💞*

*NA*

*BILLY S FARI💎*

*HASKE WRITTER'S ASS..💡*

*Free Book*

**********

______________________________

    Kallo Janan ta bita dashi har ta ƙaraso kusa da ita tana ci gaba da kukan, ganin supervisor ya shigo lab ɗin har lokacin Amira bata dena kuka ba ya sa Janan tayi saurin tura invitation card ɗin auren su agroup watsApp nasu na department sannan ta kashe data ta jefa wayar cikin jikka ta kaita can gefe ta ajiye, ta dawo ta ɗora hannunta saman kafaɗar Amira da bata ma san kusa da ita take ba, cikin sanyin murya ta ce,

"Amira meke faruwa?" Da wani irin shock Amira ta ɗago ta kalleta jin muryar ta akusa da ita tayi wani irin janyewa da sauri tabar wajen ta kuma kusa da wata sai ya zamana akwai mutum ɗaya a tsakanin su, wani kallo Janan ta bita dashi cike da mamaki da kuma rashin jin daɗin abun da tayi mata, daidai lokacin supervisor ya kawo gare ta tare da aza mata question paper da kuma booklet yana faɗin, "Janan lafiya?, Is any thing wrong?" ta sauke ajiyar zuciya haɗe da cewa,

"No sir" tana mai ɗaukar questions paper ɗin har lokacin idanuwan ta nakan Amira data kasa haɗa idanuwa da ita sai faman share ƙwalla da takeyi, daga ita har Amirar rubuta jarabawar kawai suke yi amma ba cikin daɗin rai ba, kasancewar wacce ke kusa da Janan sai faman regen booklet ɗin ta take yi tana satar amsa yasa supervisor ya ɗauketa daga wajen ya maida ta can baya, ya rage tsakanin Amira da Janan ba mutum ko ɗaya, daidai lokacin Ingaski ya shigo wajen don couse ɗin sa ne akeyi, line by line ya shiga bi yana tambayar su if there's any question tare da gyara masu apparatus ɗin da suke amfani dasu yana duba quantity ɗin kowane chemicals da suke haɗawa har yakai inda Janan da Amira suke, idanuwa ya ƙura wa Janan yayin da Amira ta riƙa ja gefe daga tsakiyar su ɗin da yake tsaye yana jefo ma Janan tambaya haɗe da mayen kallo, ganin tayi banza dashi ya sa ya yi murmushi ya bar wajen, ɗan tsaki Janan tayi haɗe da rolling idanuwan ta kafin ta miƙa hannu zata ɗauki wani chemical ta haɗa  don fara amsa tambaya ta gaba, da sauri Amira ta miƙa hannu itama zata ɗauka, amma saboda hannun Janan ya riga kaiwa sai ta riga ta ɗauka, saurin wafce chemical ɗin Amira tayi a hannunta cike da ɓacin rai Janan ta ɗago kai, enough is enough ta faɗa cikin zuciyar ta saboda Amira ta fara kaita bango, ta fara ƙure haƙurin ta, don haka kawai itama ta wafce kwalbar tare da balle ma Amira wata irin harara, sake yunƙura wa Amira tayi da niyar karɓa supervisor ɗin ya daka mata tsawa haɗe da pointing ɗin ta yana mai yi mata gargaɗi akan idan ta sake yin wani misbehaving zai kece takardar ta ya kore ta, 

Ingaski kuwa yana fita shugaban makarantar ya nufo lab ɗin shima yana amsa waya, wacce ba da kowa yake yi ba sai mahaifin Janan,  zagayen ɗaliban ya shiga yi har ya kai kan Janan, tsaye ya yi yana kallon yanda take amsa tambayoyin a natse kafin ya miƙa hannu yana jujjuya kwalaben chemicals ɗin dake gaban ta sannan yabar wajen, yana ɗagawa Amira ta sake miƙa hannu zata ɗauki cikin chemical ɗin kawai Janan tasa hannu ta ɗauke ba tare data kalli inda take ba tana duba reaction ɗin da sauran chemical ɗin data haɗa suke bayar wa tana observing amsar ta aciki, wanda ta ɗauko shine na ƙarshe da zata zubawa ta samu amsar da take buƙata, don haka tana zubawa wani irin hayaƙi ya taso sai ga idanuwan ta, saɓanin na sauran ɗaliban da suna zubawa zai basu reaction mai kyau da kuma amsar da suke buƙata, kalmar innalillahi wa inna ilaihirrajiun ta fara furtawa da ƙarfi kafin can ta saki wata irin ƙarar da sai da tasa sauran ɗalibban firgita sannan ta faɗi ƙasa tana wayyo Amira idanuwana, wani irin cira Amira tayi jikinta na rawa haɗe da rugawa zata bar lab ɗin, in tayi nan tayi nan su kuma sauran ɗaliban musamman mata suka yo kan Janan suna ƙoƙarin taimaka mata, jin sunanta da Janan ta kira da ganin yanda Amira ke ƙoƙarin guduwa ya sa supervisor ɗin ya ce a kamata, kafin ya rufe baki har ta fice daga lab ɗin aguje, nan take cikin mazan ajin nasu wani ya bi bayan ta haɗe da ci gabanta ya ɗauke ta mari kafin ta dawo hayyacin ta har wani ya sa ƙafar sa ya sharɓeta ta faɗi ƙasa kanta ya bugi dutsi, suna ƙoƙarin rufeta da duka malaman dake kusa suka dakatar dasu ganin yanda jini ke zuba daga kanta sai faɗi suke a bari su illatata itama don Janan nada good contact da dukkanin ƴan ajin nasu, ba tada abokin faɗa haka kuma abunta bai taɓa haɗa ta da wani ba, shiyasa ran kowa ya ɓaci saboda yanda ƙarara ta bayyana ko ma meye yafaru da Janan ɗin ita ce, musamman yanda supervisor ɗin ke masifa yana a kama Amira kada a bari ta gudu,

Janan kuwa tsananin zafi da masifar da take ji cikin idanuwan ta yasa ta kasa buɗe su sai faɗi take a taimake ta daga ƙarshe ma sai somewa kawai tayi, nan take aka ɗauke ta da ita har Amirar akayi asibiti dasu bayan hukumar makaranta ta kira police ta sanar dasu halin da ake ciki, wanda nan take suka bi bayan motar da aka ɗauki su Janan ɗin zuwa asibiti, ganin tare ake da police ya sa nan take likitoci suka karɓe su aka shiga basu taimakon gaggawa.

Abba kuwa tuni ya ƙara so makarantar sanadiyar kiran sa da akayi aka sanar dashi halin da ake ciki, cike da tashin hankali yake masifa duk da ƙoƙarin tausar sa da shugaban makarantar keyi yana faɗin bazai yarda ba lallai lallai sai an kama kowace yarinya ce kuma ko ƴar gidan uban wace an bima ƴar sa haƙƙin ta idan kuma ba haka ba kama daga kan makarantar har zuwa kan malaman dake cikin ta sai yasa ankulle masa su, daƙyar da suɗin goshi aka samu aka shawo kansa bayan an tabbatar masa da cewa yanzu haka yarinyar da ake zargi ta aikata abin tana hannun hukuma kana ya fice ya yi asibin da akace tana can, mm kuwa yana zaune ya ga kiran Janan wacce basuyi awa ɗaya da rabuwa da ita ba ya shigo, hakan ya sa yana ɗagawa ya ce,

"Ƴan mata na kar dai ace har kin gama exam ɗin?"

Muryar ɗaya daga cikin matan ajin data ɗauki jikkar ta ce ya jiyo cikin kuka tana faɗin,

"Ba ita bace, kazo ka karɓi kayan ta anyi assibiti da ita"

"What?" Ya faɗa da ƙarfi haɗe da miƙewa daga zaunen da yake,

"Me ya samesa?, Tana ina?, Wace asibiti kenan?" Ya jero mata tambayoyin lokaci ɗaya tare da ɗaukar makullin motar sa ya fice daga gidan,

"Amira ce ta watsa mata chemical cikin idanuwa" ita kaɗai ce amsar data iya basa ya tsinke kiran tare da fizgar motar ya nufi makarantar tasu Janan, 

Dama tunda abun ya faru gaba ɗaya ɗaliban sukayi submitting ɗin jarabawar haka nan ba tare da sun ƙara iya rubu ko a aciki ba du suka watse, hatta ɗan celebration na ƙare wa da suka haɗa kasa yi suka yi duk suka nufi asibitin suma cike da jimami,

A'isha kaɗai ce ta iya tsayawa saboda ta miƙa jikkar Janan a hannun mm wanda sarautar Allah kawai ce ta kawosa makarantar saboda gudun da yake shararawa, bai wani tsaya ɓata lokaci ba jikkar kawai ya karɓa sai asibitin da aka kai ta daya tambayi malaman dake tsaye a bakin acadamic staff suna sake maimaita maganar aka faɗa masa,

Yana isa ya tadda su Abba suna ƙoƙarin fita da Janan zuwa wata assibiti mai tsada da za a bata kulawa, Amira kuwa da aka goge mata inda ta bugu aka ɗaure wajen bayan anyi mata alluran tetonus, kai tsaye ƴan sandan sukayi arresting ɗin ta suka kamata akan laifin ta watsawa Janan chemical a idanuwa don likitoci sun tabbatar mata da babu wata matsala dake damun ta, kuka takeyi tana faɗin "wlh ban yi mata komai ba, mm don ALLAH ka taimake ni kada su tafi dani, wayyo ALLAH na mm wlh ban yi mata komai ba" wani irin mugun kallo ya bita dashi yana nuna ta da yatsa haɗe da cewa,

"Kiyi fatan kar wani abu ya sami matata, hakan kaɗai ne zai sa na iya sauraren ki" yanda yake kallonta da idanuwansa da suka kaɗa suka yi jajir ya sa hawayen idanuwan ta ƙafewa saboda wani irin abu da ta ji ya taso mata a zuciya, cikin ɗacin rai ta ce,

"Mm kenan ka yarda cewa na aikata abunda ake zargi na dashi,  Ka yar da cewa zan iya cutar da ita bayan nasan kaima ba kada tabbaci akan haka?, shikenan, amma idan ma nayi haka ɗin laifin waye?, Waye sila idan ba kai ba?" ta ƙare zancen ƴan sandan na janta tana zillo kamar zata dake sa, da haka suka samu suka tura ta cikin mota sannan suka ja motar suka nufi Police station da ita, ganin ta acikin motar ƴan sanda ba ƙaramin tayar mata da hankali ya yi ba, wanda hakan yasa jikinta yin sanyi tare da fashewa da kuka, 

Mm kuwa bayan motar su Abba ya bi yaga asibitin da aka kai Janan, ya so ya tunkari wajen amma ganin Abba ya sa ya kasa saidai ya kira Jabir ya sanar dashi, ba a fi mintuna biyar ba Jabir ya iso wajen hankalin sa tashe shima ya samesa cikin mota, yanda yaga mm ya fita hayyacin sa ya sashi fara ƙoƙarin kwantar masa da hankali sannan ya fice ya nufi wajen daya hango su Abba ɗin da Hajiya dake faman rusar kuka, ko kallon inda Abba yake baiyi ba ya nufi wajen Hajiya yana tambayar ta me yafaru, cikin kuka ta ce,

"Ban sani Jabir, amma duk wanda keda hannu a cutuwar yarinyar nan kada ALLAH yasa yaga daidai a rayuwar sa, Janan ta jarabtu a rayu ina addu'a ALLAH ya bata ikon canye jarabawar" 

"Amin Hajiya, ai haka rayuwa take cike da ƙalu bale, haka kuma idan ALLAH nason ɗaukaka bawan sa sai ya yita jarabtar sa, rayuwa kuma da kike gani Hajiya ai makashin ka yana tare dakai, kawai ki kwantar da hankalin ki kidena kuka, duk matakin da ALLAH ya nufa Janan da takai na farin ciki ko ana so ko ba'a so dole zata kai"

"Ni wannan yarinyar da aka ce ta yi mata aikin nan nake so na gani naji me Janan tayi mata ta aikata mata hakan?, Kai ubangiji ALLAH ya ɗebe..." Bata ƙara sa ba Abba ya ce,

"Haba Hajiya, wai meye amfanin wuɗan nan suruttai, kawai kiyi addu'a ALLAH yasa ba abunda ya sameta" ɗan sosa kai Jabir ya yi haɗe da cewa,

"Gaskiya ne Hajiya, muyi addu'a saboda ɗebewa yarinyar albarka bayada amfani, kin san wani lokacin muna tunanin wuta a maƙera ne amma sai a sameta a masaƙa" cikin ɓacin rai Abba ya yo kan Jabir haɗe da cakumo kwalar rigar sa ya ce,

"Me kake nufi da haka? Ko ka manta ita ɗin ƴatah ce" fizge jikinsa yayi tare da cire hannayen Abba daga jikinsa cikin ɓaci rai ya ce,

"To meye na damuwa daga magana?, Ko da yake baka cika sharuɗa da nagartar zamowa mahaifi ba dole kayi shakku akan haka"

"Maganar sa ta fara yawa fa." Abba ya faɗa yana kallon Hajiya,

Kafin tayi magana sai ga likitan ya fito fuskar sa ba walwala, hankalinta ta mayar a wajen sa haɗe da cewa,

"Likita ya jikin nata" girgiza kai ya yi kafin yace,

"Hajiya waye mahaifin ta?"

"Gani" Abba ya faɗa, 

"biyo ni office" ya bashi amsa tare da ƙoƙarin wucewa, dakatar dashi Hajiya tayi haɗe da cewa,

"Dukkanin mu da kake gani wajen nan ba bare, shine mahaifin ta ni kuma mahaifiyar ta, wannan kuma da kake gani yayan ta ne, don haka ka faɗa mana ko meke faruwa"

"To shikenan, dukkan ku ku biyo ni office"

Ya faɗa tare da wucewa, kallon su ya yi ɗaya bayan ɗaya kafin ya sauke ajiyar zuciya haɗe da cewa,

"Ammm...yarinyar ku babu abunda ke damunta yanzu alhamdulillah, sai dai an sorry to say, munyi iya yin mu wajen ganin munyi mata aikin daya kamata amma mun gaza, ba lallai ne ta sake gani da idanuwan ta ba saboda chemical ɗin daya shigar mata a idanuwa yanada ƙarfi sosai, shiyasa kafin a ƙara so asibitin har ya taɓa mata gilashin dake taimakawa idanuwan ta wajen gani da kuma tsinkayar abubuwa"

"Innalillahi wa inna ilaihirrajiun" Hajiya ta faɗa tare da fashewa da wani irin kuka, daƙyar da suɗin goshi Jabir ya lallasheta haɗe da janta suka fita, nan likita ya bawa Abba shawarar cewa zasu iya gwada kaita waje ko ALLAH zai sa adace, amma nan ƙasar dai baya tunanin akwai asibitin da za a iya yimata aiki ganin ta ya dawo, godiya Abba ya yi masa sannan ya fito jikinsa a mace jin abunda likita ya faɗa,

Kasancewar babu inda ke yiwa Janan ciwo kuma ba wani rauni ko ƙwarzanewa da tayi a fuska ko cikin idanuwan ta yasa kwanan ta biyu kacal a asibiti aka sallame ta, tunda Janan taji abunda ya sameta ba tada wani aiki kullum sai kuka, Hajiya da Jabir sunyi rarrashi har sun gaji, mm ma ba a magana don duk ya kalleta tausayi take bashi, cikin kwanaki biyu duk yabi ya zabge ya rame saboda damuwar da yake ganin ta aciki, gashi hatta shi taƙi bari ya ganta tun da aka sallamota, kasancewar gidan Hajiya aka wuce da ita Nihal sai dai ta kirata a waya, baifi sau ɗaya zata je a yini dubata ba shima idan taga tana kuka ta dinga yimata faɗa kenan wai tayi haƙuri ƙaddarar tace a haka, 

Sosai Hajiya ta shawarci mm da a ɗaya bukin har zuwa nan da wata ɗaya idan Janan ta samu na tsuwa ganin yanda kwanaki keta matsowa don kwana biyu ya rage ɗaurin auren kuma Abba bai fasa shirin sa ba, a cewar sa tunda ba kwance take ba kuma ba wani abu ke damunta ba tana iya tafiya magana da dai sauransu ai ba buƙatar a ɗaga bikin, da Hajiya ta matsa masa kan zancen ɗagawar sai ya ce,

"Ai dama duk wanda bai ji bari ba dole zai ji hoho, wannan kaɗan kenan daga cikin sakamakon bijire masa da tayi ta gani" ranar Hajiya tayi faɗa kamar ranta zai fita, ta ce idan har bijirewa iyaye nasa mutum ganin ba daidai ba shi sau nawa zai ganta?, Jarabawa ce ALLAH ya aiko mata kuma tana yimata addu'a ALLAH ya bata ikon canye ta, a ɓangaren mm ma kuwa ya dage akan baya buƙatar a ɗaga bikin shima ya fiso ayi kawai a bashi matar sa yaje yaci gaba da kulawa da ita, 

Hakan yasa a bangaren Momy taci gaba da shirye-shiryen buki hankali kwance tare da addu'ar ALLAH ya nuna mata wayewar jibi lafiya ko hankalin ɗan nata zai dawo a jikin sa, don gaba ɗaya ya birkice masu ko gane ma kansa basa yi saboda tsananin damuwa, abinci ma baya ci sai ta zaunar dashi da kanta tayi masa dole tukana, shima tana basa a baki sannan zata samu yaci kaɗan.

Umma kuwa tun ranar da wani ɗan unguwar su dake class ɗaya da Amira ya je ya sanar da ita halin da ake ciki hawan jinin ta ya tashi saboda tashin hankali, kukan safe daban na rana daban na dare daban, kullum suna kan hanyar zuwa police station wajen ganin Amira kwanaki huɗu kenan amma an hanasu ganin ta, nau'ukan azaba kuwa kala kala anyi mata don ta amsa laifin ta amma ta kafe akan ita bata yi mata komai ba, tun tana saka tsaurin ido da taurin kai ga lamarin har tayi laushi tana yi masu magiya akan su rabu da ita wlh ba abunda tayi mata, musamman umma ta je har makarantar su Janan ta roƙi shugaban makarantar dasu taimaketa a fito mata da ƴar ta ya ce tayi haƙuri case baya hannunsu yanzu, taje wajen mahaifin yarinyar ta roƙe sa shi kaɗai zai sa a iya fiddo mata da ƴar ta ko kuma ya bada izinin abari ta ganta, ba ita kaɗai ba hatta su Zarah kallo ɗaya zaka yi masu ka fahimci irin tashin hankalin da suke ciki, tasan ba tada wata hanya da zata iya ganin Abba balle har ta roƙesa hakan yasa ta haƙura taci gaba da zuwa police station ɗin ko ALLAH zai sa suji tausayin ta su bari ta gane ta, so take yi tayi mata tambaya ɗaya akan ta faɗa mata gaskiya shin da gaske ne ta aikata abunda ake zargin ta dashi, idan har ta tabbatar mata da cewa eh ta aikata to zata haƙura da ita bazata sake waiwayar ta ba har sai bayan an hukuntata daidai da laifinta tunda rayuwar data zaɓawa kanta kenan...

*_Ina matuƙar miƙo sauƙin godiya ta gare ku bisa tarin addu'o'in ku, Nagode sosai ALLAH ya sakawa kowa da alkhairi ya kuma sake tsanan ta mani rabo ta hanyar karba addu'o'in ku, one luv💞_*

   Kamar kullum yau ma Umma ta shirya don ta je police station duba Amira duk da ba barin ta ganin ta akeyi ba, kallon ta Zarah tayi haɗe da cewa "Umma ya kamata kiyi haƙuri haka ki zauna gida ki huta, kinga ba ko wata isashshiyar lafiya ne dake ba, tunda har ba barin ki sukeyi ki ganeta ba kibari nake na kai mata abincin"

"A'a Zarah, bazan iya barin ki kije wannan wajen ba, nima don ta kama dole nake zuwa, Al-amin bai kai girman da zan iya tura sa ba ai dashi zai riƙa zuwa, sai yanzu nake ƙara jin ɗacin rashin ya yanku a tare dani domin wajen maza ne suka fi cancanta da zuwan sa ba mata ba"

"Umma dama muna da yaya bamu sani ba?" 

Share hawayen da suka zubo mata tayi haɗe da cewa,

"Ƙwarai Zarah, kuna da yaya da kuma ya macce, sai dai ba mahaifin ku ɗaya dasu ba?"

"Amma Umma ya akayi baki taɓa sanar damu ba?"

"Meye amfanin sanar daku tunda ban sani ba suna raye ko sun mutu, wannan cikin da nake fama dashi shine silar daya sani ɗaukar wa mahaifin ku alƙawarin bazan koma ɗauko zancen su ba, saboda aduk lokacin da nafara tunawa dasu ko kuma zancen su komawa nakeyi tamkar wata zararra saboda damuwa, mutum ne shi mai son farinciki na da kuma damuwa da dukkanin lamurra na shiyasa aduk lokacin da na shiga cikin irin yanayin sai ya zamana damuwar sa ta kere tawa damuwar saboda shima yana fama da matsalar hawan jini da diabetes, dalilin daya sa kenan na ɓoye wannan damuwar a raina don wanzuwar nasa farincikin" 

"Tirƙashi! Amma umma tunda ba kida tabbaci akan mutuwa sukayi ko kuma ɓata me yasa baki kai cigiyar neman su ba agidanjen redio ko television da kuma gidajen jaridu ko ALLAH zai sa a dace a gane su"

"Ba muda wannan ƙarfin ni da bayin ALLAHn da suka taimake ni, bayan haka tun lokacin dana gudu daga ƙauyen daya kasance asalin mahaifa ta ni da mahaifin su ban koma waiwayar sa ba saboda bana son tunowa da abubuwan da suka faru balle na samo hotunan su, ALLAH na barwa cigiyar su ta hanyar addu'a, nasan matuƙar suna raye wata ran zasu dawo gare ni"

"Duk da haka Umma...." Tari ta fara yi haɗe da dafe saiti zuciyar ta tana jin wani irin zafi, hakan ya sa Zarah dakatar da maganar da take son faɗa tare da miƙewa ta riƙota daga tsayen da take ta zaunar da ita tana faɗin,

"Sannu Umma"

"Yawwa bani ruwa nasha"

Haɗowa tayi har da maganin ta ta ɓaɓɓalla mata ta bata ta sha, a hankali take sauke lumfashi har ta samu ciwon ya lafa mata, miƙewa ta sake yi Zarah ta ce, "Umma don ALLAH ki haƙora da tafiyar nan"

"A'a Zarah, bari naje ai na samu sauƙi" 

"Shikenan, amma kuke tare da Al-amin sai ya riƙa maki kwandon"

"To ba laifi" ta faɗa Zarah ta ɗan daki Al-amin a ƙafa dake bacci ta ce ya tashi ya ɗauki kwandon ya raka Umma,

Har sun kai bakin ƙofa Umma ta juyo haɗe da cewa, "Zo kije gidan baba mai ƙuli kafin mu dawo kar ki zauna ke kaɗai"

"To Umma" Zarah ta faɗa tare da ɗaukar mayafinta ta rufo ɗakin suka fita tare, sai da ta raka su har bakin titi sannan ta nufi gidan baba mai ƙuli, 

Kasancewar yau Lahadi mafiya yawan police ɗin dake aiki wajen Christian ne duk suna coci ya sa police station ɗin yin tsit sai ɗai-ɗaikun hausawan ƴan sanda dake kai da kawo wajen kula da masu laifi da kuma masu kawo ƙorafi, Sajan Maryam ita ta karɓi abincin Amira ta kaimata sannan ta dawo ta zauna tana kallon Umma da kallo ɗaya zaka yimata kasan ba tada cikakkiyar lafiya cike da tausayi, cikin harshen Hausa da bai zauna a bakin ta sosai ba don yare ce ita ba bahausa ba ta ce,

"Mama meke damun ka ne?"

Murmushi Umma ta yi jin abunda ke fitowa daga bakin matashiyar ƴar sandar haɗe da cewa,

"Ba komai ƴatah"

"Mama kadena damuwa akan yaron ka, baya jin magana dambu...uba ne, ka ƙyalesa ka je gida abunka ka huta"

"Ai bazan iya ba ƴatah, kudai taimaka mani ko sau ɗaya ne na ganta, na tabbata ni da kaina zan sa ta faɗi gaskiya"

"Mama! Mama!...yaron ka yana da taurin kai bazai faɗa ba, shiyasa wanda tana tsaye akan ƙararta ta ce kada a bar kowa ya gani shi har sai ya fadi gaskiya"

"Ki taimaka mani kin ji ƴatah"

"Ha! Mama ka rufa mani asiri, bazeyi haka ba, zan dai taimaka maka na roƙa maka shi a waya, idan ya ce, tom ze barki" Sajan Maryam ta ƙare zancen tare da ciro wayar ta tana ƙoƙarin kiran mm saboda gaba ɗaya yanzu shine mai ruwa da tsaki akan case ɗin, Abba tuni ya Bara zancen sai hidimar auren dake gabansa kawai yake, Sajan Maryam kuwa dama tuntuni take jin tausayin kai da komowa ɗin da Umma keyi, kawai dai babu yanda za tayi ne tunda case ɗin a hannun manyan ta yake shiyasa bata taimake ta ba, yanzu kuma basu nan shiyasa take son yin amfani da damar kafin su dawo, 

Zaune yake kan kujera ya ƙurawa Janan idanuwa dake faman murmushi, don yau da kanta ta buƙaci ganin sa saboda tayi kewar sa ba kaɗan ba, hannu ta miƙa masa daga kan kujerar da take zaune itama a corridor ɗin dake can gaban falon Hajiya da zai sadaka da bayan gida inda masu aiki ke aiki haɗe da cewa,

"Hubbin ruh ya naji kayi shiru?, Ko ka tafine?"

Riƙo hannun ya yi idanuwan sa na hawaye ya ce,

"Bazan taɓa tafiya na barki ba har sai in ke kika buƙaci haka ƴallaɓiya ta" wani murmushi ya saki mai ciwo a zuciya kafin yaci gaba da cewa,

"A kowane yanayi kyau kikeyi Janany ta, badon makabta abu ce marar kyau ba da nace ahaka ma sai naga ƙin ƙara kyau sosai" ya share hawayen da suka zubo masa da tafin hannu cike da tausayin ta, baya so ko kaɗan tasa aranta cewa ta samu tawaye saboda rashin ganin da batayi, shiyasa ya daɗi hakan cike da son ƙarfafa mata guiwa, murmushi ta sake har lokacin yana riƙe da hannunta haɗe da cewa,

"Kawai kace kan zolaya tane, amma idan haka ne meyasa kake kuka?"

"Janan kuka na na farinciki ne ganin gobe wara haka kin zamo mallaki na" ya ƙare zancen haɗe da sumbatar bayan hannunta daya riƙe sosai tamkar wanda za'a ƙwacewa ita, saida ta sauke ajiyar zuciya sannan ta ce,

"Sam ƙarya bata yi maka kyau hubby, na tabbata halin da nake ciki na matuƙar ƙona maka rai, kayi haƙuri idan kana jin cewa baza ka samu kulawar da kake buƙata a wajena ba, zan ƙoƙarta sosai wajen ganin na baka ita ko da kaso hamsin ne bisa ɗari, amma don ALLAH kada kace zaka bar ni bazan iya jurewa ba"

"Ina neman tsarin ALLAH daga muguwar zuciyar da zata raya mani hakan koda sau ɗaya ne, a tunanin ki wai zan iya rabuwa dake kuma na rayu?, Hmm abunda bazai taɓa yiyuwa bane kuma kidena tunanin hakan ma zata faru, kin so ni so na gaskiya don haka dole ne nima nayi maki TUKUICI da SO mai girma, musamman wannan lokacin da zaki fi buƙatata fiye da ko yaushe.." kafin ya rufe baki wayar sa dake gaban aljihu ta ɗau ruri, da har bazai ɗauka ba tsoron kar ya jefa wa Janan shakku cikin zuciya na rashin ɗagawar ya sa ya ciro wayar haɗe da karawa a kunne bayan ya ɗaga tare da faɗin,

"Hello Sajan Maryam"

"Yes sir, good morning" don lokacin iyaka ƙarfe sha ɗaya da rabi na safe,

"Morning, tayi magana?"

"No sir, mahaifiyar tace ke neman alfarma daga wajenki tana so tagan shi, pls sir if it's possible abeg help her to see her"

"No sajan Maryam, har sai ta amsa laifin ta tukuna"

"Abeg sir.." kawai taga Umma ta karɓe wayar a hannun ta jiki na rawar ta fashe da kuka, wani dum sun mm yaji gaban sa ya daɗi lokacin da sautin kukan Umma ya saukar masa a kunne, rumƙu hannun Janan dake riƙe acikin nasa yayi tare dajin kansa na juya masa ya yi saurin runtse idanuwa, kuka takeyi tana faɗin,

"Nasan ƴatah mai laifi ce da kuma taurin kai, amma ina roƙonka da kataimakeni kamar yanda ALLAH ya taimake ka ka basu izini su barni na gata ko sau ɗaya ne, ni da kaina zan sa ta amsa laifin koda ba ita ta aikata ba..." kasa ci gaba da sauraren muryar yayi tare da katse kiran, wani irin yana yi yake jin kansa aciki game da Muryar matar nan amma ya kasa gane ko na meye, so yake yayi tunani akan wani abu amma meye ya kasa, koma dai meye bazai taɓa bari Amira tasha bulus ba har sai an hukun tata, duk kuwa taurin kan da zata yi bazai taɓa bari a saketa haka kawai ba,

"Hubby meke faruwa ne?" Janan ta tambaya tana ƙoƙarin lalubo fuskar sa,

"Mtsss...akan case ɗinku ne da Amira, kin san tana Police station kulle kuma taƙi ta amsa laifin ta, to shine wai mahaifiyar ta ke so abari ta ganeta tayi magana da ita, so bazan iya bada wannan damar ba shiyasa na katse kiran da naji mahaifiyar tata ta fara roƙona, bana so ta raunana zuciya ta ko tasa mani tausayin da zan iya yafewa ƴar ta, bana buƙatar hakan ta faru" cikin tashin hankali daya bayyana ƙarara a fuskar Janan ta shiga girgiza kai haɗe da cewa,

"A'a hubby, me Amira tayi kuma? Wannan fa ƙaddara ce ta sameni sam Amira ba tada sa hannu aciki, waye ya kamata?, Wa yace ita ta aikata mani haka? Don me za'a rufeta bisa laifin da bata aikata ba.." ta riƙa jero masa tambayoyin tana kuka tare da girgiza kai, kansa ne ya kulle haɗe da riƙo hannuwan ta ya ce,

"Ban fahimceki ba Janan, wai kina nufin ba Amira ta watsa maki chemical a idanuwa ba?"

"Yau she na faɗi hakan?, Ni nace maku Amira ce silar faruwar haka agareni?, Wannan wane irin ɗaukar mataki ne haka kukayi ba bincike?, Faɗa mun kai ne kasa a kamata ko" ta faɗa tana kuka haɗe da kwace hannun ta daga riƙon daya yi mata,

"Pls Janan, ki natsu muyi magana, kin fa san ko wace Amira, zata iya aikata maki komai"

"No..Amira baza ta so na malam ce ba, kawai kusa a saketa ni babu wanda ya aikata mani hakan, kaje kasa a sake mata yarinya ni ba ruwana, wannan ai ɗaukar alhaki ne, kasan ko wacece Amira kuwa?, Kasan wace irin rayuwa sukeyi a ɗan ƙaramin muhallin da suka wadata zuciyar su dashi suna rayuwar su cike da farinciki? Kasan halin da mahaifiyar ta ke ciki na rashin lafiya kuwa?, kasan irin taimakon da suke buƙata arayuwa? Shine zaka sake cillasu a cikin wani yanayin haba hubby, wannan ba dai-dai bane kuma sam ba halin ka bane, kawai kasa asaki yarinyar mutane domin ni bata yimani komai ba" tana gama faɗar haka ta miƙe tana lalaben hanyar komawa cikin gida, so yakeyi ya taimaka mata amma ta shiga buge masa hannuwa tana faɗin,

"Bana so, kaje kasa asaki ƴar muta ne  kawai, ni ba abunda tayi manit"

"Ok naji, Amma bari na taimaka maki tukuna kada ki bugu" ya ƙare maganar tare da lallaɓata har ya samu ya maida ita cikin gida tare da yiwa Hajiya sallama kansa a kulle, to me Janan ke nufi? Kenan tana so tace ba hannun Amira acikin abunda ya faru da ita? Ko kuwa dai so take ta kareta kamar yanda ta saba yi akoda yaushe.

_Kuyi hakuri dashi, in sha ALLAH gobe zaku samu mai yawa_

*ALLAH KA JIƘAN IYAYENMU 👏😭*

   Tafe yake a zuciyar sa yana yiwa kansa wuɗan nan tambayoyin daya kasa samawa kansa amsoshin su kafin ya fiddo wayar tasa ya sake kiran Sajan Maryam, bugu ɗaya ta ɗaya haɗe da cewa,

"Yes sir"

"Where's is the woman?" Kafin ta bashi amsa ya ci gaba da cewa, "just allow her to see her" 

"Sir she's already gone"

"Ok, next time zaku iya barinta ta ganeta, zan yi magana da shi inspector Sadeeq ɗin"

"Ok sir, thank you"

Kashe wayar ya yi tare da shafa kansa yana jin maganganun Umma na sake dawo masa a ƙwaƙwalwa, so yake yi ya tuna a ina ya taba jin shegen muryar baiwar ALLAH nan amma ya kasa, jin da ya yi kansa na ƙoƙarin fara ciwo sakamakon matsawa ƙwaƙwalwarsa da tunani da ya yi yasa ya kunna ƙira'ar sudaisa yana bin karatun a hankali har ya ƙara sa gida, yanda Momy taga fuskarsa kamar ɗauke da damuwa yasa ta zaunar dashi tana tambayar sa meke faruwa, bai ɓiye mata komai ba ya sanar da ita yanda sukayi da Janan akan case ɗin Amira dake kulle, shiru tayi haɗe da cewa,

"A gaskiya ya kamata ka duba zancen ta, takan yuyu kayan aikin ne aka samu matsala ƙilan sunyi expired"

"A'a Momy, hakan bazai taba yuyuwa ba saboda ba ita kaɗai ce a kan ɗin ba, taya za a yi ace na kowa lafiya suke amma nata ya yi expired, dole fa akwai wani abu a ƙasa"

"To idan haka ne kaga bincike ya kamata a fara yi daga can makarantar tasu don samo bakin zaren"

"Haka ne Momy, shiyasa binciken mu ya fara akan Amira, domin tafi kowa kusanci da ita acikin makarantar kafin su fara samun matsala daga baya ta sanadiyar ita Amirar data nuna cewa tana sona, duk da Janan bata nuna damuwar ta akan hakan ba, kawai ita kaɗai ke shirmen ta kuma na tabbatar da tana jin haushi sosai ganin Janan ɗin nake so ba ita ba, kinga kuwa dole bincike ya fara ta kanta"

"Eh gaskiya dole a tuhume ta, koma dai meye abu abun a hankali, koda ba zakayi kamar yanda Janan ɗin ta ce ba, Ya kamata kabari ko mahaifiyar ta ce ta riƙa ganin ta, kasan mu mata muna da rauni, dole zata shiga damuwa sosai akan halin da ƴar tata take ciki"

"Shikenan Momy, Bara naje na kama masu Mu'azzam hotel ɗin da zasu sauka, don munyi waya dashi ya ce sun sauka suna kano har ma sun kamo hanya"

"Masha ALLAH, ALLAH ya kawo su lafiya tare da iyalin nasa suke tafe?"

"A'a gaskiya, kin san yanda abun yazo kwatsam a ƙurarren wuri shiyasa bai zo dasu ba tunda bai shirya komai ba, tare dai suke da wasu abokanan namu"

"ALLAH sarki, to ALLAH ya kawo su lafiya"

"Amin Momy, ina Jabir ne da Razina"

"Na aiki Razina, shi kuma yana can gidan na turasa yakai kayan kitchens ɗin da aka siyo, kayi waya da baffan ka kuwa?"

"Eh munyi waya ɗazu, ya ce ma su Umma Mariya na nan tafe suma"

"Eh haka ya faɗa mun, har ma an gyara masu ɗaya ɓangaren can da zasu sauka, ALLAH ya kawo su lafiya"

"Amin Momy, thank you so much" ya faɗa tare da rungume ta, murmushi tayi haɗe da cewa,

"Yau kuma ni yaro na ke yiwa godiya, for what?"

"For everything Momy, I love you so much"

"Luv you too my boy" ta faɗa tana ƙara jin ƙaunar sa aranta, bata dai san yanda mahaifiyar sa tayi ta haifesa ba amma gaba ɗaya abubuwan daya kamata ace ita yake yiwa ya kasance ita yake mawa, a hankali bayan ya fice daga falon ta sauke ajiyar zuciya haɗe da cewa " ya Ubangiji ALLAH ka bayyanar masa da mahaifiyar sa aduk inda take matuƙar tana raye domin ta mori ɗan ta da nake cin ga jiyar sa" adduar ta kenan akoda yaushe tunda ta samu labarin mahaifiyar tasa tare da fatan tana raye bata mutu ba, haka kuma ko yaushe cikin aikawa da sadaka take a masallatai da kuma makarantun islamiya tana cewa a taya su addu'a, shi kanshi mm duk dare baya bacci dashi har Jabir, Razina ma haka suna masu tsananta addu'ar da Momy ta koya masu haɗe da istigfari ALLAH ya bayyana mahaifiyar su duk inda take, wanda ko shakka babu hakan yayi matuƙar tasiri akan lamarin shiyasa sauyuwar abubuwa keta wakana ba tare da sun fahimci hakan ba.

A ɓangaren mahaifin Asgar kuwa tuni ya yi nasarar sa a tura Asgar wajen wani aiki da har bayan ɗaurin auren bazai dawo ba sai ya yi sati ɗaya, kusan hauka Asgar ya yi lokacin daya samu takardar turasa aiki a daidai lokacin auren sa inda ya ce shi babu inda zai je sai dai ya rubuta takardar ajiye aiki ya basu, ba ƙaramin ɗauki ba daɗi akayi dashi ba kafin ya amince da tafiyar don saida mahaifin nasa ya nuna masa ɓaci ransa sosai haɗe da cewa matuƙar yace ya fasa tafiyar to tabbas zai cire hannunsa ga dukkanin lamarin sa, ciki kuwa har da zancen auren nasa da zai ajiye aikin nasa akan sa, babu yanda ya iya dole ya haƙura ya tafi badon ransa ya so ba yana mai jin wani tuƙuƙi da baƙin ciki aran sa, inda tun ana saura kwana biyu ɗaurin auren mahaifin Asgar da kuma ƴan uwa da abokanan arziƙi da zasu halarci ɗaurin auren daga can ƙasar yugurnda suka fito ƙasa Nigeria, wanda gaba ɗayan su Abba ne ya nema masu masauki a babban hotel ɗin dake cikin garin mafi kyau da kuma tsada, ya kuma buɗe bakin aljihun sa yana kashe masu kuɗaɗe wajen kula daci da kuma shan su, haka ma gidan sa gaba ɗaya ya sa an canza funitures ɗin dake ciki da coutins, an kuma sake fenti, haka ma Hajiya ya sa an je anyi mata sabon fenti, ko ina sai ƙamshi yakeyi da taltalniya, Nihal kuwa dama ba wasu abokanai ne da ita ba haka kuma acewar ta tunda ba auren da take so bane babu wanda zata gayyata, in son samu ne ma bata so kowa yasan da cewa tayi auren, shiyasa bata damar da kanta da wani shiri ba da sunan amarci, da Hajiya zee ma tayi ƙoƙarin gwada bata wasu abun don ta gyara ta magana ta sakar mata, hakan yasa ta ƙyaleta tare da fita shirgin su ta zuba masu idanuwa, Janan kawai ce idan taje dubawa take ɗan ƙoƙarin bata tana sha tare da fahimtar da ita cikin hikima akan amfanin da zasu yi mata don data gama aikin gida acan gidan Hajiya take tare wa suna shirye shiryen bukin, anan ma ranar ta sake haɗawa da mm, inda da kansa ya yimata zancen Ahfan da ruƙayya,  ta matuƙar jin daɗi sosai da hasashen nata ya zamo gaskiya, nan take ta kira Ruƙayya ta sanar da ita zancen haɗuwar ta da Muhriz ɗin wanda dama tuni Ahfan ya faɗa mata komai, ta kuma ce idan mijinta ya amince ya kamata itama tazo wajen bukin ko badon ɗan uwan nata, 

Jabir da Razina kuwa iyayen biki ƙirjin biki, gaba dayan su sun rame saboda yanda basu zaune basu tsaye akan hidimar auren, 

Muhammad Muhriz kuwa tuni ya tare hotel ɗin daya kamawa abokanan nasa da sai faman hidimar haɗa reception ɗin da suka shirya bayan auren sukeyi, da yunƙuro da zancen bada kuɗi a kara dasu cewa sukayi basa buƙata kawai yaje yaji da amaryar sa idan akwai abunda take buƙata su kuma ya barsu suyi shirye shiryen su, haka ma a ɓangare ɗaya gaba ɗaya mutanen wajen aikinsu dake can Abuja duk sun hallara, wayewar safiya kawai suke jira a ɗaura auren da dukkanin su ke matuƙar taya sa farinciki, gudun mawa kuwa har mamaki suke basa don shugaban wajen aikinsu sukutum ya bashi kyautar mota saboda yanda yake jin daɗin aiki dashi, kuɗaɗe kuwa saidai kawai yaji alart, daga masu dubu ɗari sai masu ɗaruruwa, wasu kuma kyautukka ne suka kawowa Janan, hatta abokanan sa turawa dake ƙasar waje duka sun samu isowa suma tare da tarin kyautukka da suka haɗo masa, tsabar farin ciki harda ƙwalla ya yi don bai taɓa tsammanin cewa yana da mutane kamar haka ba, a daren daga shi har Janan babu wanda ya runtsa suna maƙale da juna a waya har aka kira sallar asuba saboda farinciki da kuma muhimmancin dake cikin zuwan wannan ranar.

Su Umma Mariya kuwa tuni sun hallara Bus guda hadda wasu matan garin da suka yowa su Baffa kara, kuma sun samu kyakkyawar tarba wajen Momy tamkar sun saba da ita, hakan yasa gaba ɗayan su aka taru ana ta hidimar dafe dafen abincin da za a tarbi baƙi dashi, wanda hakan ba ƙaramin farinciki ya saka Momy ba.

Alhamdulillah, rana bata ƙarya sai dai uwar ɗiya taji kunya, tun da safe Hajiy ta kira Hajiya zee ta ce tazo ta ɗauki Janan su je da ita can gidan Abba domin a har haɗa mata kayanta da take buƙata bayan tayi mata nasiha mai kashe jiki akan aure da kuma muhimmancin dake cikin sa, ta kuma yimata addu'a ALLAH ya bata zaman lafiya da zuri'a ɗayyaba ya kauda sheɗan acikin auren ta, kasancewar Abba ya faɗawa Hajiya cewa ta sanar da mm ana gama ɗaurin aure ya turo a ɗaukar masa amaryar sa shiyasa grandma ta yanke hukuncin cewa ƙara azo a tafi da Janan idan za suje ɗaukar amaryar su je can gidan mahaifin nata su ɗauke ta, Janan na kuka suka rabu da Hajiya kaka, inda driver na fita dasu Ruƙayya ɗiyar Aunty zee data iso tun da safe ta ce ya wuce dasu HURRIYA'S TOUCH ganin amaryar tasu tamkar ba amarya ba dom ko ƙunshi ba tada, dama tare suka zo da Hajiya zee anan gidan grandma ɗin, gyaran kai da ƙunshi tasa akayi mata, wanda nan take cikin awannin da basu wuce uku zuwa huɗu ba aka gama gyare Janan ta fito sai amaryar ta, ita kanta jin takeyi ta fita daban tamkar ba ita ba duk da ba ganin gyaran da akayi mata takeyi ba, ganin akwai sauran lokaci don sha biyu da rabi yasa Ruƙayya tace a haɗa mata da gyaran jiki tasan zuwa ƙarfe biyu dai anyi komai an gama, daga farko kin amincewa Janan tayi amma da Ruƙayya ta kira mm ta sanar masa amaryar sa taƙi tsayawa a gyare masa ita sai ya kirata ya lallashe ta haɗe da nuna mata cewa tasa aranta indai tana tare da ita baza a taɓa cutar da ita ba, kuma zai turo mata Razina yanzu don ta ƙara kula masa da ita, hakan yasa ta ƙara samun natsuwa ta kuma amince aka yi mata gyaran, ko mintuna goma ba a yi da fatawa ba Razina ta iso tare da kayan da mm ya tanada kala uku da amaryar sa zata saka a wunin, lokacin Janan na can cikin ɗakin da ake yimata gyaran jiki, Ruƙayya kaɗai ta isko anan wajen da aka tanada don masu zuwa dama Hajiya zee da driver ya ajiye su ita wucewa ya yi da ita saboda kiran da Abba ya yi mata akan tayi sauri ta dawo saboda ga baƙi nan nata zuwa ba ta nan,

"Sannu aunty Ruƙayya ina wuni?"

"Lafiya klw Razina, ya kike ya hidima?"

"Alhamdulillah Aunty Ruƙayya, hidima ai tauku ce, dangin ango dangin amarya"

"Ai kuwa, amma dai bar ni a dangin angon don sai nafi kima da marta ba, nima zuwa anjima kaɗan ina nan zuwa gidan Momy mu tar bi amaryar mu" duk suka sa dariya tare sannan Razina ta nemi waje ta zauna tana faɗin,

"Yawwa Aunty Ruƙayya, ga kayan amaryar ku in ji yaya mm" 

"Au na zata fa suna can gida ko gidan Hajiya"

"A'a wlh, dama da safe yake cewa naje naje na kaimata su gidan Hajiya sai gashi na tafi wajen ƙunshi da niyar idan na dawo zuwa ƙarfe goma zan kai mata, to har naje can ɗin sai Hajiya ta ce naje tana gidan Abba, ina kan hanya sai gashi ya kira ya ce nazo nan nasa me ku, ga ma kuɗi ya ce na baki da za'a biya na gyaran da akayi mata" ta ƙare zancen tana miƙa mata dubu hamsin da mm ya ce ta bata cikin kuɗin dake hannun ta ita kuma yayi mata transfer ɗin su a account ɗin ta,

Ƴar hararar ta tayi kafin tace,

"Ina ga Razina ƙarawa kanki laifin da kike dashi a guna zakiyi"

"A'a aunty nifa ƴar saƙo ce, kuma wlh ana gama bukin nan ya Jabir yace zai kaini wajen ki na goge laifina, kiyi haƙuri don ALLAH"

"To shikenan, ki mayar masa da kuɗin sa zan biya duka a matsayin gudun mawata"

"To Aunty ALLAH yaƙara buɗi yabar zumunci"

"Amin"

Haka suka ci gaba da firar su kafin can miss hurriya ta fito karɓar kayan da Janan zata saka, kamar ta sani kuwa anzo dasu don haka sai Razina ta miƙa mata, wata doguwar rigar atamfar mai golden ɗinkin Abuja gown ta ɗauka ta kaiwa Janan ta saka sannan ta fito da ita, tun kafin ta ƙaraso wani irin ƙamari ya daki hancin su, tsayawa faɗar irin kyan da Janan tayi ɓata lokaci ne da sauri Razina ta miƙa ta riƙota tana faɗin,

"Wowwww! Aunty Janan ɗin mu ce haka, tubarkallah masha ALLAH, fatabarakallahu ahsanil halkiƙeen, ta ƙare zancen haɗe da fiddo wayar ta tana ɗaukar Janan dake tsaye sai faman murmushi takeyi, ita kanta wani irin daɗin jikinta da sanyayyen iska take ji na ratsata tako ina wanda ko ba'a tambayeta ba itama tasan ta sauya kuma tayi kyau, riƙo hannun ta Razina data  gama ɗaukar hotunan tayi haɗe da cewa,

"Aunty Ruky ya kika ga amaryar ya mm ɗin mu?"

"Masha ALLAH, she was looking so wow!" Suka dariya tare, rokon hurriya Ruƙayya ta shiga yi don ALLAH tazo ko ta basu cikin yaranta suje da ita a yiwa Janan ɗin make up, don har lokacin da sauran lokaci saboda ko ƙarfe ɗaya bata ida bugewa ba, tabbatar mata tayi da su tafi zata zo zuwa ƙarfe biyu tayi mata in sha ALLAH tare da karɓar address, ba tare da sun damu da rashin motar da zata maida su ba suka tare napep suka wuce gida,

Ƙarfe ɗaya da rabi nayi babban masallacin juma'ar dake anguwar su Abba ɗin ya cika da mutane maƙil ƴan wurin aure, wanda kana gani kasan bana ƙananan mutane bane saboda yanda manyan motoci ke magana awajen, wani abu daya ɗaurewa Abba kai shine yanda manyan gidajen rediyo da talabijin da ƴan jaridu suka cika wajen, wanda shi yasa bai gayya to su ba amma sai ya ta'allaƙa abun da sunan da yayi ajahar ne da kuma matsayin aminin nasa na wakilin ƙasa wato ambassador a ƙasar yugurnda,

Har aka fara gudanar da ɗaurin auren mm da abokanan sa basu iso ba, Baffa kawai ne da kuma ayarinsa da sukayi mota biyu acan ƙauyen, suna ji suna gani aka yiwa iyayen Asgar masauki na musamman amma su aka barsu gefe zaune, ba tare da sun damu ba suna kallo aka ɗaura auren *Asgar Hussain Salim* da amaryar sa *Nihal Usman mai fata* bisa sadaki Naira dubu ɗari uka lak'adan ba ajalan ba, wanda mahaifinta ne da kansa ya bada auren nata ga mahaifin Asgar, ana gamawa kuma aka gabatar dasu Baffa da yasha sabuwar shaddar sa fara mai kyau da mm ya ɗun tka masa shi da aminin sa, wanda liman ɗin masallacin ne wakilin Janan da Abba ya wakilta, ana ƙoƙarin ɗauka auren comboi ɗin motocin su mm da abokanan sa suka iso wajen tare da ƴan sanda da suka tako masu baya suna buɗa masu hanyar da zasu wucewa har suka ƙara so cikin masallacin, mamaki ne ya kama Abba ya shiga kallon su har suka ƙara so wajen suka zauna ba tare daya gane mm ɗin ba acikin su, anan liman ya fara gabatar da sigar aure a musulunce data tabbatar da ɗauruwar auren *Muhammad Muhriz Muhammad* da kuma amaryar sa *Janan Usman mai fata* bisa sadaki dubu ɗari biyar da kuma makullin mota laƙadan ba ajalanba, wata irin juyowa Abba ya yi haɗe da kallon liman ya ce, dubu ɗari biyar ko dubu biyar liman?, Kuɗin da kuma makullin motar ƙirar Honda mai bala'in tsada da kuɗin ta zai kai kimanin miliyan biyu da rabi liman ya aza agaban sa yana faɗin,

"Abunda kunnuwan ka suka jiyo maka hakan ne, wato dubu ɗari biyar da kuma makullin mota, kana mamaki ne? Ai dama kowane ɗa da kalar arziƙin sa" 

Murmushi mm dake kallon sa ya saki haɗe dayin magana akunnen Baffa ya ce a faɗawa liman ya ƙara wasu dubu ɗari biyar akai tare da kujerar hajji, kabbar akayi wuɗan da ke wajen lokacin da liman ya sake yin sanarwar ango ya ƙara dubu ɗari biyar a dakin amaryar sa da kuma kujerar Hajji, inda nan take hankula mutane da ƴan jaridu suka dawo kan mm da iyayen sa ana mamakin wannan wane irin mai kuɗi a haka zai auri yarinyar, inda wasu ke surutun abun ya zama almubazzaranci wasu kuma suna faɗin yarinyar ta cancanci komai saboda halin ta ba irin na mahaifin ta bane, wanda azahiri ma wajen ɗaurin auren sun ga yanda abbtan ya banban ta tsakanin auren ƴaƴan nasa saboda suna tunanin talaka ne, sai gashi talakan ya bada mamaki fiye da masu kudin don sai da ambassador da jama'ar da suka rena kansu awajen, wanda hakan ba ƙaramin ƙona masa rai ya yi ba, ana gama ɗaurin auren wasu jami'ai na musamman daga waje suka riƙa shigowa ɗauke da dardumomin sallah dake ɗauke da sunan Janan da mm suna rarrabawa mita ne manya da ƙanana kafin nan kuma abada sanarwar cewa akwai reception na musamman da aka shirya ga duk wanda yazo daurin auren a falala hotel don aci a sha a ƙoshi,  kuma akwai motoci a waje da aka tanada da zasu ɗauki nauyin kai wuɗan da basu da abun hawa  a wajen tare da maido su, wani irin gumin Abba ya shiga sharewa cike da mamaki, ganin komai yakeyi tamkar a mafarki, bai gasgata hakan ba sai daya ga abokanan mm sun zo sun take masa baya shi da su ambassador Hussain domin yi masu rakiya zuwa reception ɗin da za a gudanar da taron, da kallo kawai yake bin su don har lokacin bai gane mm ba acikin su, 

Tun abakin hotel ɗin suka fara haɗuwa da ma'aikatan hotel ɗin saye da riguna masu ɗauke da sunan Janan ɗin da mm, ansa thanks for the coming suna welcoming ɗin mutane cikin girmamawa ga wata kafuwan bandana dake ɗauke da hoton mm da Janan da sukayi aranar da suka je Taula arena a saman gaban hall ɗin da aka shirya taron da gefe gefe, kan Abba ne ya shiga jujjuyawa yayin da Ambassador Hussain ya cika fam yana ganin dama cutar ɗan sa Alhaji Usman ya yi don ya samu wanda ya fishi arziƙi ya hana masa ƴar sa, in kuwa haka ne zai koyar dashi hankali ya kuma shayar dashi mamakin da bai taɓa zato ba......  

*ALLAH KA JIƘAN IYAYENMU 👏😭*

_GAISUWA TARE DA FATAR ALKHAIRI AGAREKA *IT'S ABBAS (BABBAN MUTUM)* NA HANNUN DAMAR MK, WANNAN PAGE ƊIN NAKA NE KAI DA ƘANENA *MUHAMMAD KAREEM* NA GODE DA GUDUMMAWAR KU ACIKIN KOWANE RUBUTU NAWA, UBANGIJI ALLAH YA SAKA MAKU DA ALKAHIRI YA RABAKU DA DUNIYA LAFIYA, ALLAH YA FARANTA ZUKATANKU TARE DA ZABA MAKU ABOKANAN ZAMA NAGARI HAƊI DA DUKIYA MAI YAWA DA ALBARKA_

*GABA ƊAYAN WANNAN LITTAFIN NAWA SADAUKARWA NE GAREKI AUNTYNAH HADIZA D AUTA, INA SO KISANI  INA SON KI AKODA YAUSHE DUK GIRAMAN TSANANI DA KUMA SAUYAWAR YANAYI, UBANGIJI ALLAH YA KULA MANI DA LAMARIN KI A KODA YAUSHE HAR ZUWA YAUMU LAA YUB ASUN*

______________________________

   Duk da taron bana dinner bane ba kuma anyi sa ne don casu ko wani abuba hakan bai hana sound ɗin kiɗa mai taushi tashi daga cikin hall ɗin ba, sauti ne mai tsananin daɗin saurare da kuma ratsa jiki sai hasken fitillu dake haska wajen da wasu irin launona masu matuƙar ɗaukar hankali, waje ne na musamman da aka tanada domin iyayen ango da kuma amarya aka kai su Baffa da mutanensa da kuma Abba da Ambassador da sauran manyan baƙin su, dama tuni ma aikatan hotel ɗin sun cike kowane benci da zai ɗauki aƙalla mutane takwas da manya manyan tireruwan snacks naman rago gasashshe, naman kaji soyayye, tsire priderice da tasha haɗi da kayayyakin lambu, da sauran cimakar da idanuwana baza su iya cewa ga ko meye ba, ga kuma juice juice masu matuƙar tsada da ruwan gora a gefe, sai ƙwanƙwon sakace haure da tissue paper dake ajiye a tsakar bencin, haka kuma agaban kowane mutum ɗaya akwai plate da spoon da pork haɗi t da irin ƴan yuƙaken nan da turawa ke amfani dasu wajen cin abinci tare da cups ajiye, kowa sai abunda ya yi masa zai ci kuma zai sha, ba nan abun ya tsaya ba a gefen kowace kujera da mutum ya zauna zai tadda matsakaiciyar jikka dake ɗauke da, biro, handcachip, ceremonial books da kuma cups dake ɗauke da hoton amarya da ango aciki, iya naka kawai ka ɗauka idan zaka tafi, haka kuma ma'aikatan basu zauna ba sai round suke yi incase ko akwai wanda zai buƙaci wani abun, banan abun zai baka shawa ba, yanda abokanan ango gaba ɗayan su suka taru inda aka tanada domin iyayen amarya da ango suna yimasu sarving abinda duk da zasu ci da kansu, acewar su wannan wata hanya ce ta girmama iyayen nasu da kuma mika godiya agare su, dukkan su saye suke da fararen shaddodi da suka matuƙar yi masu kyau, hatta abokanan sa turawa da suka zo suma shaddodin ne ajikinsu suka sa abun tubarkallah sai ɗaukar idanuwa suke yi, wani iska ambassador Hussain ya furzar ta baki haɗe da sauke ajiyar zuciya ya juya yana kallon Abba da har lokacin sai faman goge gumin yakeyi da gefen babbar rigar sa yana faman raba idanuwa,

Muryar Jabir ya jiyo ta kansa cikin girmamawa tamkar ba shi ba yana faɗin,

"Haƙƙin mu ne kula da jin daɗin duk wani baƙo daya hallara a wannan bukin namu, don haka zaka iya yin magana Abba idan akwai wani abun ko kuma abunda kake buƙata, na tabbata yanzun nan za'a sama maka shi" yana rufe baki ya tafa hannu sau biyu sai ga masu aikin hotel ɗin duka sun iso wajen, cikin bada umurni ya ce,

"Iska ya yi kaɗan ga mahaifin ango mu da amarya, don haka za a iya ƙara gudun na'urorin ɗakin" kamar jira suke ya gama bada umurni nan take duk suka rarraba zuwa wajen maku nan na'urorin a.c dana fanka, kan kace me tuni yanayin sanyin wajen da ƙamshin sa ya ƙara sauya wa, ɗari kai Abba ya yi ya kalli Jabir da kyau kafin ya maida kan nasa ga plate ɗin dake gabansa dake shaƙe da abubuwan morewa da tun ɗazu ya kasa taɓa ko guda, kusan gasasshen rago biyu ne akan dogon bencin nasu amma komai ya kasa ci, gorar ruwa kaɗai ya iya miƙa hannu ya ɗaukahaɗe da buɗe bakinta ya aza ga baki, sai daya kusan shanye ta tas sannan ya iya ajiyewa tare da kallon ambassador Hussain da shima ya kasa cin komai ya matsa kusa dashi zai yi magana, Jabir ne ya sake ƙarasowa wajen da sauri yana faɗin,

"Akwai wani abu da kake buƙata ne Abba?" Tare dayin tsaye akansu, runtse idanuwa Abba ya yi haɗe da girgiza kai yana furzar da iska ta baki sannan ya gyara zaman sa daidai don maganar daya so suyi da ambassador bazai iya yin ta agaban Jabir ba, gaba ɗaya yabi ya takura sa da sunan kulawa ko motsi mai ƙarfi baya da ikon yi sai ya zo ya ishesa da tambayoyi, ganin haka yasa Jabir yin murmushi haɗe da duƙowa kusa ga Abba ya ce,

"Sorry sir" sannan yabar wajen, ko second biyar bai yi da jaye wa wajen ba sautin microphone ya mamaye wajen ana faɗin,

"Hello, hello" don janyo atteniɗin mutane a wajen, ba tare da mai maganar ya bayyana ba yafara bayanin cewa suna yiwa kowa sannu da zuwa tare da fatar komawa gida lafiya, sannan ya gabatar da cewa ango zai iso wajen don yin godiya bisa amsa gayyatar su da kuma taya su murna da suka zo yi, wani lallausan sautin aka sake sawa haɗe da canja launin hasken fitillun wajen zuwa masu ɗan duhu, amma duk da haka za a iya hango abokanan ango dake biye dashi sun sanyo sa a gaba zuwa gaban hall ɗin, suna isowa wajen duk suka koma bayansa suka tsaitsaya, cikin sanyin murya ya fara maganar kamar haka,

"Alhamdulillah, Alhamdulillah, sunana Muhammad Muhriz Muhammad, wanda akafi sani da mm mai dabino, tsohon jami'in ma'aikatar kula da tashi da kuma saukar jiragen sama na kamfanin Airline dake reshin Abuja, ina farinciki da zuwan wannan rana mai ɗinbin tarihi a wajena tare da addu'ar ALLAH ya sanya alkhairi da albarka a cikinta, haka kuma ni da matata Janan Usman mai fata muna miƙo saƙon gaisuwa ga iyayen mu, yannen mu, ƙannen mu, ƴan uwan mu da kuma abokanan arziƙi da suka taru don shedar auren mu, mun gode mun gode sosai ALLAH ya sakawa kowa da alkhairi ya kuma maida kowa gida lafiya, ƙarin jinjina ga iyayen mu da suka jajirce kuma suka yimana gata wajen ganin sun bamu farincikin da mu bamu isa mu bawa kanmu ba balle kuma muce zamu biya su, mun sani cewa Ubangiji kaɗai ne zai biya su don haka muna roƙon sa daya biya su da aljannah fiddausi, mungode mungode ALLAH ya sauki kowa gida lafiya" ya ƙare maganar tare da ɗaya hannu gaba ɗaya shi da abokanan sa, daga haka reception ɗin ya zo ƙarshe inda duk wuɗan da suka samu halar ta wajen suka fita da ɗinkin farinciki da kuma fatan alkhairi ga ango da amarya, don ba ƙarya an ci an sha anƙoshi ga kuma jikkunan da aka rarraba kowa ya ɗauki tashi ya nufi gida,

Jiki ba ƙwari Abba ya miƙe yana kallon ambassador Hussain da fuskar nan tasa tayi baƙi ƙirin saboda ɓaci rai yana faɗin,

"Honnarable yanzu gida zamu wuce saboda abun da muka tanada don baƙin mu, na tabbata yanzu haka wasu na can na jiran mu" ya ƙare zancen cikin jin kunya ba tare daya bari sun haɗa idanuwa da shi ba, ba tare daya tanka saba ya gyara zaman gilashin dake idonsa tare da yimasa wani irin kallo sannan yasa kai ya wuce abunsa, ko daya isa bakin motar sa ya tadda abokanan mm tsaye riƙe da manyan jikkunan da aka tanadar masu nasu na musamman, ko kallon su baiyi ba ya buɗe motar ya faɗa tare dasa drivern ya ja su wuce, Mu'azzam ya duƙo kansa saiti gefen da ambassador yake haɗe da cewa,

"Sorry mr. Honnarable wannan naku ne" kafin yayi magana yasa driver ya buɗe masu boot aka loda jikkunan kusan ƙwaya bakwai aciki sannan ya sake dawowa ya duƙar dakai haɗe da yimasa godiya, ambassador bai iya cewa komai ba saboda tsananin mamaki daya kama sa sai dai kawai ya bugi sit ɗin drivern ya ja motar suka yi gaba.

Haka ma su Abba da Baffa suma duk saida aka saka masu nasu kayan a boot ɗin motar tare da tabbatar da kowanen su ya ɗauki hanyar zuwa gida sannan abokanan nasa suka koma masaukin su, rasa da wane irin baki mm ya yi zai yi masu godiya  ganin hidimar da suka shirya masa bada ko sisin saba, Momy ya kira yana faɗa mata tare da bawa mm wayar bayan ya sakata a amsa kuwa, cike da farinciki da jin daɗi ta shiga yi masu godiya tare da saka masu albarka, in da suka shiga maka masa harara wasu kuma suka dinga kai masa ɗan suka a gefen kafaɗa suna ganin bai kamata yayi hakan ba don duk abunda za su yimasa basu biya sa hidima da taimakon da yake yi masu dasu har iyalain su ba,

"Wash Momy zasu ɓalle maki yaron ki daga faɗar gaskiya" ya faɗa lokacin daya karɓi wayar a hannun Mu'azzam yana dariya, dariyar duk suka sa suma hadda Momy dake can tana fama da jama'a, 

"Hello, Momy sai anjima"

"A'a dakata, wane anjima kuma?, Ba ance da an gama ɗaurin aure za a je ɗauko amarya ba?, Gafa su Umman ka nan dasu Ruƙayya duk sun shishhirya kai kaɗai ake jira ku turo motoci aje ɗaukar ta"

Sai daya ɗan shafa kansa tukuna ya kalli su Mu'azzam cike da jin kunyar me zai faɗa mata don sun gama tsarawa cewa da kansu za suje ɗauko amarya ba sai iyaye mata sun je ba, kallon da yake yiwa Mu'azzam yasa shi karɓe wayar a hannun sa haɗe da cewa,

"Momy mun jurar dasu suyi zaman su zamu je mu ɗauko amaryar da kan mu"

"Sallallahu alaihi wasallam, Mu'azzam a ina kuka taɓa ganin anyi hakan?, Maza da zuwa ɗaukar amarya"

"To Momy ai dama mu ɗin ne ke zuwa ɗaukar amarya tare da ƴan matan da ake zuwa dasu, ayi haƙuri abar shi a haka" 

"Bazai yuyu ba ko Umman sa ne dole su je, wannan abun kunya haka har ina?"

"Pls Momy..." 

"Bafa za ayi haka ba na faɗa maku" ta katsesa tare da ƙare zancen tana masifa, jin zai sake cewa wani abun ya sa ta katse kiran, Jabir takira haɗe da cewa yazo ya ɗauki su umma Mariya yanzun nan, kallon mm yayi tare da ɗaga kafaɗa irin babu yanda zasuyi dole su haƙura tunda haka Momy ke so kafin yace,

"To Momy ina Razina?"

"Tana can wajen amaryar tun da ta je kaimata kayanta bata dawo ba" ta bashi amsa tare da kashe wayar, zaro idanuwa ya yi haɗe da kallon mm ya ce,

"Dama kai mugu ne?, Wato ake a ɗauki maka amaryar ka ni kuma tawa a baro ta can ko kuma kasa waɗan nan masu jaijayen kunnuwan suyi mani wuff da ita idan sun ganta, ya yi maka kyau 1-0 kuma zan rama" yana ƙare maganar ya karɓe makullin mota a hannun Mu'azzam dake dariya tare da ficewa daga hotel ɗin, tun akan hanya ya kira Razina dake zaune bayan miss hurriya ta gamawa Janan kwalliya itama tana yimata, tun kafin tayi magana ya ce,

"Hello duk abunda kike yi ki fito yanzun nan gani nan zuwa na ɗauke ki kafin ƴan ɗaukar amarya su ƙara so" bai kuma jira jin ko me zata ce ba ya kashe wayar sa, agurguje ta ce hurriya ta ƙara sa mata makeupɗin kafin ya ƙara so, shi kuma ya wuce gida ya ɗauko su umma Mariya su uku don aunty Ruƙayya tuni tayi can gidan amarya ana ƙara gyaggyara mata, 

Abba kuwa sai lokacin yasa masu funitures su je kai kayan Janan wanda saida Hajiya kaka ta kirasa jiya tayi masa tass yasa aka sauya yo mata su don irin kayan nan ne nada na katako masu ɗoruwar fenti yayi mata, acewarsa wai bazai wahalar da kansa siya mata kaya masu tsada ba akaisu inda basu da daraja yayi asarar kuɗin sa, to shine fa ba a tashi kai wasu ɗin ba sai gaba da ɗaurin aure, suma irin kayan nan ne masu babban kai ƴan katsina, ko da akaje sai gashi an samu gaba ɗaya ɗakunan dake gidan mm ya riga daya saka kayan ɗauki irin na waje masu muguwar tsada kama daga kan gadaje har zuwa zannuwan gado da cuttins da kuma kayan kitchen babu abunda babu, gaba ɗaya wuɗan da ya tura sun zagaye gidan babu inda za a saka kayan wanda hakan yasa suka kirasa don su sanar dashi, lokacin ana ɗaurin aure shiyasa bai ɗaga ba sai suka kira Hajiya suka sanar da ita, cewa tayi su dawo da kayan nan gidan ta cike da jin daɗi da kuma farinciki, dama tasan yanda Muhammadunta ke son Janan bazai taɓa bari ta kunyata ba, kawai ta matsawa abubane ya yimata kaya masu ma'ana saboda haƙƙin tane itama, godiya tayiwa ALLAH tare da addu'ar ALLAH ya tsarewa Janan gidan aurenta ya kuma tabbatar da farinciki marar misaltuwa aciki, 

Nihal kuwa dama ambassador cewa ya yi ai ƴar sa ce shima don haka ba sai Abba yayi komai ba, duk abunda ake buƙata an saka amaryar su kawai suke buƙata,

Ba'a fi mintuna goma ba Jabir ya iso dasu Umma Mariya ƙofar gidan Abba, da kansa ya yi masu iso har zuwa part ɗin Hajiya zee tare da ƴan uwan ta da suka zo mata kara, sosai ta ji daɗi itama tayi masu iso zuwa can part ɗin nasu Janan, saida ta tabbatar sun samu wajen zama acikin falon sannan ta koma part ɗin ta takira Abba ga waya, tayi masa kira ya kai sau ukku bai daga ba sai faman kai da kawo yakeyi can cikin kin sa, yayin da nihal ke zaune cike da mamakin labarin da Abba ya gama bata, ɗan yatsina fuska tayi kafin tace,

"To Abba wai taya hakan ta faru?"

"Shine abun tambaya Nihal" ya faɗa yana ware mata hannuwa.

"Imagine sadaki fa kace miliyan ɗaya, ni fa ko a littafan novel da kuma fina finan Hausa ban taɓa jin hakan ta faru ba, wai kuma ga mota da kujerar hajji, wannan Abba ai shirmene saidai ko in a mafarki suke zancen, kuɗin da gaba ɗaya in za a haɗa sun kai kimanin miliyan kusan biyar da wani abu kenan fa, kuma ace sadakin mace ɗaya, noo..ka bincika Abba akwai Agar tambaya anan"

"Abun da ya ɗauke mani kai kenan, shin wane yaro ne shi? Me yasa ya yimani ƙarya tun farko bai faɗa mani asalin sa ba?, Da duk wannan ɓacin rai da lokutta da aka samu ba a yi saba"

Shi dai Jabir yana komawa cikin mota ya danna wa Razina ya ce tafito gashi yana jiran ta, bata ƙara minti ɗaya ba ta haɗa inata inata ta kalli Janan dake zaune tayi matuƙar kyau kamar ba ita ba ta ce,

"Aunty Janany sai kin iso ga ƴan ɗaukar amarya nan sun zo" sai data lalubo hannun ta ta riƙe sannan ta ce,

"Kada ki tafi ki bar ni Razina"

"Kiyi haƙuri ya Jabir na jirana a waje, bari na turo maki Adda Nihal ɗin ki don na ganta ɗazu dana sauka ƙasa ɗaukowa miss hurriya ruwa" hawaye ne suka zubo mata tare da sakin hannun Razina ta juya baya haɗe da cewa

"Ina jin kewar ta sosai, ina so na zauna kusa da ita naji ɗimin jikin ta kafin a rabamu kowace take gidan ta, amma nasan bazan samu hakan ba, ki tafi abunki, tunda har Adda Nihal ta iya nesan ta kanta dani kowa ma zai iya haka" cike da tausayin ta Razina ranar ɗakin tana yi tana juyowa tana kallon ta, badon Jabir ya matsa mata data fito ba da zata kasance tare da ita har lokacin da masu ɗaukar amarya zasu shigo su ɗauke ta, 

Tana shiga motar comboi ɗin motocin abokanan ango na tsayawa ƙofar gidan, hararar ta Jabir ya yi haɗe da cewa,

"Da kin bari sun riske ki aciki ko suka taddaki awaje kafin ki ƙaraso da na yimaki hukuncin da bana tunanin ni kaina zan ji daɗin yi maki shi"

"Alhamdulillah tunda ALLAH yasa hakan bata faru ba" ta faɗa tana dariya tare da kwantar da kanta saman kujerar tana kallonsa,

Motoci ne da adadin su yakai kimanin mota goma zuwa sha biyar jere da suka dangane tun daga kan titi har zuwa ƙofar gida, gaba ɗayan su babu kowa aciki sai abokan ango da suka shigo bibbiyu acikin kowace mota, ana kawowa duk suka firfito suka tsaya bakin gidan suna jiran a fito da amarya, kimanin kusan mintuna arba'in kenan su umma Mariya na zaune amma babu amarya ba labarin ta, sun yi zuba idanuwa har sun gaji amma ba a fito masu da ita ba, ganin jiran ya yi yawa yasa Jabir ya kira mm a waya ya ce,

"Malam, kasan halin da amaryar ka ke ciki, kuma wlh babu alamar zasu bada ita kawai kaje ka ɗauko abukka tunda anriga an ɗaura, idan kuma ba haka ba na rantse dattijon nan naku sai ya kunyata ka, an waiting for you zan shiga ciki" yana gama faɗar haka ya kashe wayar sa tare da excusing kansa awajen Razina ya fice cikin mota, kusan gaba ɗaya abokanan mm tare dashi suka nufi cikin gidan yayin da Jabir ya yimasu jagora, yanayin tsayawar motocin da Abba ya ji ya sashi ɗage labulen tagar falon yana hango su, "come and see my dota, see this is what exactly am telling you about this man" 

"Wow!.." ta faɗa haɗe da zaro idanuwa ganin yawan motocin da kyan da suke dashi, 

"Abba lemme go to Janan" ta faɗa tana ƙoƙarin fita, wait Nihal bari na fara zuwa na hango abokanan nashi sun nufo gidan, and you know ke matar wani ce yanzu ko,

"Mtsss..nifa Abba wannan auren kawai anyi ne don kare yawa amma ni bana jin sa akaina, ina ma takardar yarjejeniyar mu dakai na adana don wlh komai daren daɗewa dole ka raba wannan auren alokacin daya kamata" ta ƙare zancen tan dudduba locas ɗin dake cikin falon don dubo tamkardar,

Abba na fitowa su Jabir na ƙarasowa cikin falon, cike da girmamawa duk suka zube gaban sa suka gaishesa Jabir ya ce,

"Abba munzo ɗaukar amaryar mu kamar yanda ka buƙata, tun ɗazu iyayen ango na falo kai kaɗai suke jira" juyawa Abba ya yi yana kallon su umma Mariya da Jabir ta nuna da hannu, gaishe sa suka yi ya amsa da ɗan murmushi a fuskar sa kafin yace,

"Masha ALLAH, ɗayar ku zata iya hawa sama ta gefen dama amaryar na cikin aikin sai ta fito da ita, amma ku sauko da ita a hankali kun san ba gani takeyi ba" wani irin abu mm ya ji ya sakar masa zuciya jin kalamin da Abba ya yi na ƙarshe tare da kallon su Umma Mariya daba lallai ne su iya hawa wajen ba tunda ba sabawa sukayi ba sannan ya kalli Abba haɗe da cewa,

"Abba ko zan iya shiga na fiddo masu da ita?" Cikin fara'a ya ce

"Ahhh..why not, she's your wife just go" ya ƙare maganar tare da juyawa ya koma cikin ɗakin nasa yana faɗin,

"Bari na kirawo ƴar uwar tata suyi bankwana kafin kuwuce da ita"

Basu Umma Mariya kaɗai ba hatta abokanan mm sake da baki suka bi Abba da kallo suna mamakin wannan wane irin ubane haka?, Ina ƴan uwan ta da zai ce dangin mm su shiga su fito da ita, ko kuma me zai hana shi da kansa ya je ya fito masu da ita.(Note: duk mutum mai hali irin na Abba babu yanda za ayi hidimar sa ta tashi kaga ƴan uwansa a gidansa gudun walaƙanci, wannan dalilin yasa ba lallene kowa yazo ba domin ko sun zo wajen wa zasu zo?, idan har akwai masu iya daurewa su zo don zumunci to fa sai dai suje can gidan Hajiya wanda wannan dalilin ne ya zama hujjar data hana Hajiya zuwa gidan).

A hankali ya tura ƙofar ɗakin kamar yanda Abba ya kwatanta, wani irin ƙamari ne ya daki hancinsa ya yi saurin lumshe idanuwa tare da buɗewa sannan ya ƙarasa daga ciki, kasancewar ta ba ƙofar baya ne yasa tana jin ƙarar an buɗo ƙofa tayi saurin zabura haɗe da cewa,

"Waye?..waye?" Har lokacin hawaye na sauka a kan fuskar ta, yanda ta razana ya sashi saurin ƙarasowa wajen ta yana faɗin,

"Am sorry Janany hayateey, am the one" ya ƙaraso tare da riƙota, ƙamshin sa da sautin muryar ta ya tabbatar mata da cewa shi ɗin ne hakan yasa ta faɗa a jikinsa tare da fashewa da kukan da tun ɗazu hawaye kaɗai ne suka iya zubowa,

"Hubby Ina so naga Abbana da kuma Addata, don ALLAH kada ku tafi dani har sai na gasu, na tabbata duka fushi sukeyi dani shiyasa suka nisan ta kansu dani, suka kasa zuwa su riƙoni izuwa wajen dangin ka, pls..." Kafin ta ƙara sa ya haɗe bakin sa da nata waje ɗaya yana tsutsa, jikin ta ne ya sake ɗaukar rawa hawaye na ƙara gangarowa a kan fuskarta, cikin wani irin salo ya sake janyo ta a jikin sa haɗe da sa harshen sa yana lashe mata dukkanin hawayen dake sauka, bata hanasa ba don tasan halaliyar sa ce ita shi kuma be dena ba har sai daya ga hawayen sun dena saukowa sannan ya riko fuskar da hannayen sa duka biyu ya yimata kiss a goshi haɗe da cewa,

"Matuƙar ina raye bazan koma bari waɗannan hawayen naki su ƙara sauka ba Janan, Abban ki na ƙasa shi da Adda Nihal ɗinkin suna jiran saukowar ki, bazan juri ganin an riƙon.un amarya ba a yanayin da ƙaddara zata iya sa ta bugu da wani abuba idan ba a kula mani da ita ba wajen saukowa, shiyasa na roƙi Abba daya bani damar shigowa na fito da abata da kaina, ina fatar banyi laifi ba"

Ɗan dukan sa tayi haɗe da cewa,

"Laifi ma mai yawa, domin kayi rashin kunya awajen mahaifina da gwaggwan min mu da suka zo ɗukata"

"Ki sa aranki a gaban kowa ma zan iya aikata irin wannan rashin kunyar domin baki kariya"

"Na gode da hakan hubbin ruh"

"Point of correction ƴan mata na, no more hubbin ruh again, just call me mijina uban ƴaƴana" ya faɗa cikin kunnen ta har numfashin su na sarƙewa dana juna" cike da jin kunya ta ɗan ja baya kaɗan kawai taji ya kamo hannunta ya azo a saman wuyan sa ya ƙara kamo ɗayan shima ya aza a saman wuyan nasa ya zamana sun zagaye wuyan nasa sannan ya ɗauke ta cak tamkar wata jaririya ya nufi ƙofar  fita da ita, wuntsile wuntsile ta fara yi da ƙafafuwan ta wai ya saukar da ita yayi kamar bai jita ba sai ma kallon fuskar ta daya shiga yi numfashin sa na haɗewa da nata,  farin yadine mai ɗan karen kyau ajikin ta doguwar riga pitet daya sha fararen stone ta ko ina, sai head shima fari da hurriya ta naɗa mata irin yanda ake yiwa amare, haka ma takalmin ƙafafuwan suma farare ne sai net ɗin da aka azo saman head ɗin yayi kamar mayafi, tsayawa faɗar yanda sukayi kyau ba ƙaramin ɓata lokaci bane don shima ɗin farar shaddar daya saka ɗaurin aure har lokacin ita ce ajikin sa, a hankali yake saukowa ɗauke da ita daga kan upstairs ɗin har suka kusa ƙarasowa, yanda sukayi masifar kyau ya sa abokanan nasa fiddo wayoyin su suna ɗaukar su hoto mm sai faman murmushi yakeyi, ita kuma tsabar kunya shigar da kanta tayi acikin ƙirjinta tana sauraren yanda zuciyar tasa ke bugawa haɗe da yiwa ALLAH godiya daya mallaka mata farincikin ta a yau,

Kusan mutuwar tsaye Nihal da fitowar ta kenan idanuwan ta suka kai gare su yayin da mm ke saukowar, jiri ta fara jin ya ɗebeta kafin ta muraza idanuwan ta da suka fara jujjuya mata falon a hankali, ganin bata dena hango abunda take gani ba sai ma sake matsowa da yakeyi kusa gareta yasa ta shiga nuna su da hannu tana faɗin,

"Abba shine wancan..wlh Abba shine, right man ɗin a ne kuma the charming ɗin da nake nema" ta ƙare zancen tana tunkarar wajen haɗe da jin wani sanyi da kiri na ɗibar ta lokaci ɗaya, Muryar Abban ta da ta ji yana faɗin,

"No Nihal, can't be possible wannan mijin ƙanwar ki ne Janan, ko bakya gani ne" da ƙarfi ta juyo haɗe da kallon Abba ta ce,

"What? Mijin ƙanwata jan..." Kafin ta ƙara sa kawai akaga ta faɗi wajen.......

